Cel mai bun scriitor-de thrillere psihologice 
THE. TIMES 


Deaver 


— 


LI | 


DANSÂND CU 
MOARTEA 


Seria LINCOLN RHYME 


JEFFERY DEAVER 


DANSÂND 
CU MOARTEA 


Lincoln Rhyme 2 


Descrierea CIP a Bibliotecii Naţionale a României 

DEAVER JEFFERY 

Dansând cu moartea / Jeffery Deaver; trad.: Lorena 
Mihăeş - Bucureşti: Editura RAO, 2011 


ISBN 9786-606-8255-92-7 
821.111 (73)-31=135.1 


Editura RAO 
Grupul Editorial RAO 


JEFFERY DEAVER 
The Coffin Dancer 
© 1998 by Jeffery Deaver 
Toate drepturile rezervate 


Traducere din limba engleză 
LORENA MIHAEŞ 


© RAO International Publishing Company, 2007 
pentru versiunea în limba româna 
2011 
ISBN 978-606-8255-92-7 


În memoria bunicii mele, 
Ethel May Rider 


Cuprins 


Nota autoru src cats ce ada acacia Ta 030 da a 207 tc colac dada îi 5 
I PREA MULTE FELURI DE A MURI... cena nenea eee 6 
cote ia aaa ul ai atei aa Rita aa lana ada dA ta 6 
PEATA tei bai 0 EE E a ESA E E aa sd al Die 13 
E oda li oi a uta ga ea daia a Ta a sd it SO Rolla ba 25 
A act ot 9007200 60 aa au 3 iai al a 37 
E A obtii dat aaa E E TN 48 
(0. pr he a ada 000 ela n i ea anaintea fa ial 61 
a dada ta Di bat to agită Oa Ca it 73 
etate Dad at eu ama ai 80 
O atata aleea dida taia azi a aaa ec ide ile 92 
II CÂMPUL DE TRACEIRE sote as ciao da atu tao aaa gi 101 
EO calotă E EE d a i lat AR d E 102 
De ciolan ăla af levate i i el tar 120 
(25. RA pala A o at sti dl 132 
Îl E e AE S00 AE E Si tal PENIS ta tell E T 142 
TA Rau ne at lt tata A S 152 
A ii olari EATA tac ac 166 
[e PR RIN A PRD CE ARE CTE A RISTI IDD A E SRI ATA VI RECI NETA CI Rat ă 177 
1i TAERE EEEL aa ETEEN TEE E EE ETETA 198 
1E EAE AEA A EEA ai AA tă 205 
TEMAIESTRIE nieni a e 0 T dili a 218 
1 Ke EE AAA EAE EEE aa fi ina a EE na act ta 219 
PA E EAN E E EA IN SRI EE E 230 


2 IONI RP RE DIR ARI EDER E e n Oe a AA Pa d 262 
IA APR ORE IN PRIN AIR SEEEN REDNIC a Ne II EIN E IPS, 274 
DE pat ta a0003089 7000700670 ERNO: 285 
IV DIBĂCIE DE MAIMUȚĂ. spc do te te i i tt dal 295 
94 EEEE EEE E AAEE IRRD RA ORCI a SE 296 
cocon ta pda ad te Op 07 ata a 320 
DUE esa aia Ana bca e ital tt aa adi aia 327 
IA AE A EAA E EEA a a ul A date TA 343 
stia anale iadul ba da aaa data Balada bul EETA 356 
orei ial aia iz aa ia ital 369 
PAINE a 000 Ia Ie RIP RR RDI Ă 378 
Ee ca oo E E E i a d a pa Dada 387 
cat oi iai E nl Ai hm d Sti a ata 280 393 
V DANS: MAC AB EU sila e tat poa aa ao a i anl n 405 
ÎN Ei oi e dt nic E DOI A Aa a i 406 
3 6) rm a nelu n ca da tota ci tite ud oua aa da aaa 421 
ST CRT RI RDI ORE OR E e RER 429 
SNe AANEEN edu ba good adulta aa dala da ca 435 
STe ORI RR REA IRA AED INI E e RA n A Oe AEE a PI 442 
e E EEA IAEE batai a tbc ata ti ata 450 


Nota autorului 


Toţi scriitorii ştiu că operele lor sunt doar parţial 
produsele propriului efort. Romanele sunt modelate de 
cei pe care îi iubim şi de prieteni, uneori direct, alteori 
într-un fel mai subtil, dar nu mai puţin important. Aş 
vrea să le mulţumesc unor oameni care m-au ajutat la 
această carte: lui Madelyn Warcholik, pentru că a tăcut 
ca personajele mele să rămână consecvente şi ca 
acţiunea să n-o ia razna, încât să fie trasă pe dreapta 
pentru depăşirea vitezei, precum şi pentru că a 
reprezentat un izvor nesecat de inspiraţie. Redactorilor 
David Rosenthal, Marysue Rucci şi Carolyn Mays pentru 
că au dus la bun sfârşit partea cea mai grea, cu hotărâre 
şi abnegaţie. Agentei Deborah Scheider pentru că e cea 
mai bună în branşă. Şi scriitoarei şi surorii mele, Julie 
Reece Deaver, pentru că a stat mereu lângă mine. 


I 
PREA MULTE FELURI DE A MURI 


Şoimii nu pot fi animale de casă. 

Nu există sentimente la mijloc. Într-un fel, 
îţi trebuie o măiestrie de psihiatru. Îți pui 
mintea contra unei alte minţi, cu o motivaţie 
şi un interes ieşite din comun. 


Șoimul, TH. White 

Când Edward Carney îşi luă la revedere de la Percey, 
soţia sa, nu se gândi nicio secundă că o vedea pentru 
ultima oară. 

Se urcă în maşina parcată într-un loc găsit cu greu pe 
East Eighty-first Street din Manhattan şi intră în trafic. 
Carney, om cu simţul observaţiei, văzu o furgonetă 
neagră parcată lângă reşedinţa lor. O furgonetă veche 
cu geamurile stropite cu noroi. Se uită atent şi 
recunoscu plăcuţa cu numere de West Virginia; îşi dădu 
seama că văzuse vehiculul de mai multe ori pe stradă în 
ultimele zile. Imediat însă, maşinile din faţa lui începură 
să se mişte mai repede. Prinse semaforul galben şi uită 
complet de dubă. Intră curând pe autostrada FDR şi se 
îndreptă spre nord. 

Douăzeci de minute mai târziu, apucă telefonul din 
maşină şi îşi sună soţia. Se îngrijoră văzând că nu 
răspunde. Percey ar fi trebuit să zboare împreună cu el - 
dăduseră cu banul cu o seară în urmă pentru cine să 
stea pe locul din stânga, iar ea câştigase şi apoi îi 
aruncase unul dintre bine cunoscutele ei zâmbete 
victorioase. La ora trei noaptea se trezise însă cu o 
migrenă înfiorătoare care a chinuit-o toată ziua. După 
câteva telefoane, găsiseră un copilot care să o 
înlocuiască, iar Percey luase un Fiorinal şi se culcase. 

Doar o migrenă o putea face să renunţe la pilotaj. 

Edward Carney, un bărbat înalt de patruzeci şi cinci 
de ani ce încă-şi mai purta părul tuns milităreşte, îşi 
lungi gâtul în timp ce asculta telefonul care suna la 
kilometri distanţă. Când intră robotul, puse la loc 
receptorul, uşor îngrijorat. 

Conducea cu o viteză constantă de nouăzeci de 
kilometri pe oră, pe mijlocul benzii din dreapta; ca 
majoritatea piloților, la volan era conservator. Avea 


încredere în ceilalţi aviatori, dar îi considera nebuni pe 
cei mai mulţi dintre şoferi. 

În biroul Hudson Air Charters din incinta aeroportului 
regional Mamaroneck din Westchester, îl aştepta o felie 
de tort. Aranjată şi împodobită, Sally Anne, mirosind ca 
în parfumeria din magazinul Macy's, îl făcuse ea însăşi 
pentru a sărbători noul contract al companiei. Purtând 
la vedere oribila broşă de stras în formă de avion 
primită de la nepoți de Crăciun, aceasta se uita prin 
încăpere pentru a se asigura că fiecare dintre cei vreo 
doisprezece angajaţi lua o porţie din tortul de ciocolată 
neagră. Ed Carney gustă din prăjitură şi vorbi despre 
zborul din acea seară cu Ron Talbot, al cărui pântec 
imens arăta că îi plac dulciurile, deşi se hrănea mai ales 
cu cafea şi ţigări. Talbot, deopotrivă director de 
operaţiuni şi director executiv, îşi făcea griji cu voce 
tare în legătură cu încărcarea la timp, calculul corect al 
necesarului de combustibil şi estimarea costurilor. 
Carney îi dădu restul lui de tort şi-l îndemnă să se 
relaxeze. 

Se gândi din nou la Percey, intră în birou şi ridică 
telefonul. 

Dar tot nu răspunse nimeni acasă. 

Acum, neliniştea se transformă în îngrijorare. Oamenii 
care au copii şi cei care au propria afacere răspund 
mereu la telefon. Trânti receptorul la loc şi se gândi să 
sune un vecin şi să-l roage să treacă pe la ea. Apoi însă, 
un camion mare şi alb se opri în faţa hangarului de 
lângă biroul său şi Ed trebui să-şi reia munca. 

Talbot îi aduse un teanc de documente la semnat 
tocmai când sosi şi tânărul Tim Randolph, într-un 
costum închis la culoare, cu cămaşă albă şi cravată 
neagră. Tim îşi spunea „copilot” iar lui Carney îi plăcea 
asta. „Ofițerii secunzi” erau oameni ai marilor companii, 
educați în spiritul acestora; deşi Carney respecta orice 
ofiţer care era competent pe locul din dreapta, nu putea 


să suporte îngâmfarea. 

Lauren, bruneta înaltă care era asistenta lui Talbot, 
purta rochia ei norocoasă de un albastru asortat cu sigla 
companiei Hudson Air - silueta unui vultur care zboară 
deasupra unui glob haşurat. Se aplecă spre Carney şi îi 
şopti: 

— Acum va fi în regulă, nu? 

— Va fi, o asigură el. Se îmbrăţişară pentru o clipă. Îl 
îmbrăţişă şi Sally Anne şi îi oferi nişte tort pentru drum. 
El o refuză. Ed Carney îşi dorea să plece. Departe de 
sentimentalisme, departe de ceremonii. Departe de 
pământ. 

Şi, curând, chiar plecă. Naviga la cinci kilometri 
deasupra solului pilotând un Lear 35A, cel mai bun 
avion privat fabricat vreodată, fără niciun fel de 
înscrisuri sau însemne cu excepţia numărului de 
înregistrare, de un argintiu lucios ca nişte solzi. 

Zburau spre un apus uimitor - un disc perfect 
portocaliu ce cobora spre nişte nori imenşi, roz şi 
sângerii, prin care treceau săgeți de raze. 

Doar răsăritul era la fel de minunat. Şi doar furtunile 
- la fel de spectaculoase. 

Mai erau 1 170 de kilometri până la O'Hare, distanţă 
pe care o parcurseră în mai puţin de două ore. 
Controlorul traficului aerian din Chicago Center îi rugă 
politicos să coboare la altitudinea de 4 200 de metri, 
după care fură preluaţi de Controlul Aterizărilor din 
Chicago. 

Tim stabili legătura. 

— Aterizări Chicago. Aici Lear patru nouă Charlie 
Juliet la patru două sute. 

— Bună seara, Charlie Juliet, spuse cu voce calmă 
controlorul de trafic. Coboară şi rămâi la două patru 
sute.  Altimetrul Chicago treizeci punct unu unu. 
Aşteptaţi vectori la douăzeci şi şapte L. 

— Receptie, Chicago. Charlie Juliet coboară de la 


patru la doi. 

O'Hare e cel mai aglomerat aeroport din lume; 
Controlul Traficului Aerian îi puse în aşteptare deasupra 
suburbiilor din vestul oraşului, unde se învârtiră în cerc 
aşteptându-şi rândul să aterizeze. 

Zece minute mai târziu, vocea plăcută rosti, pe 
fundalul zgomotos al transmisiei: „Charlie Juliet, 
direcţia zero nouă zero contra vântului la douăzeci şi 
şapte L.. 

Zero nouă zero. Nouă Charlie Juliet”, răspunse Tim. 

Carney scrută constelaţiile de pe cerul uimitor de 
culoarea antracitului şi se gândi: „Priveşte, Percey, sunt 
toate stelele nopţii...” 

Brusc, avu poate cea mai neprofesionistă pornire din 
întreaga lui carieră. Îngrijorarea pentru Percey îi 
crescuse ca febra. Simţea nevoia disperată de a vorbi cu 
ea. 

— Preia tu comanda, îi spuse lui Tim. 

— Receptie, îi răspunse tânărul, iar mâinile sale 
trecură imediat pe manşă. 

Controlorul de trafic aerian se auzi: 

— Charlie Juliet, coboară la o mie două sute. 
Păstrează direcţia. 

— Receptie, Chicago, zise Tim. Aici Charlie Juliet iese 
din două mii şi coboară spre o mie. 

Carney schimbă frecvenţa pentru a putea da un 
telefon. Tim îl privi. 

— Sun la companie, îi explică apoi Carney. 

Il rugă pe Talbot, care răspunse, să-i facă legătura 
acasă. În timp ce aşteptă, Carney şi Tim parcurseră 
toate etapele procedurilor de dinaintea aterizării. 

— Flapsurile extinse... la douăzeci de grade. 

— Douăzeci, douăzeci, verde, răspunse Carney. 

— Verifică viteza. 

— O sută optzeci de noduri. 

În timp ce Tim vorbea în microfon - „Chicago, aici 


Charlie Juliet, coborâm; de la doi la unu“ - Carney auzi 
telefonul care suna acasă în Manhattan, la 1 130 de 
kilometri distanţă. 

Hai, Percey, răspunde! Unde eşti? 

Te rog... 

Controlorul de trafic aerian zise: 

— Charlie Juliet, redu viteza la unu opt zero. 
Contactează turnul. Bună seara. 

— Receptie, Chicago. Unu opt zero noduri. Bună 
seara. 

Sună de trei ori. 

Unde Dumnezeu poate fi? Ceva e în neregulă. 

Nodul din stomac i se strânse şi mai tare. 

Motorul scoase un scrâşnet. Hidraulicele gemură. 
Paraziţii pârâiră în casca lui Carney. 

Tim zise tare: 

— Flapsurile treizeci. Reduc viteza. 

— Flapsurile, treizeci, treizeci, verde. Redu viteza. 
Trei, verde. 

Şi apoi, în cele din urmă - în cască - se auzi un clic. 

Vocea soţiei sale rostind: 

— Alo? 

Râse tare, uşurat. 

Carney deschise gura să spună ceva, dar, înainte să 
scoată vreun sunet, avionul se zgâlţâi - aşa de tare că 
într-o fracțiune de secundă forţa exploziei îi smulse 
căştile masive de la urechi şi piloţii fură aruncaţi în 
bordul de comandă. În jurul lor explodară schije şi 
lumini. 

Uimit, Carney apucă instinctiv manşa moartă cu mâna 
stângă; dreapta îi fusese spulberată. Se întoarse spre 
Tim chiar în clipa în care trupul însângerat şi inert 
dispărea în gaura căscată pe o parte a fuzelajului. 

— Dumnezeule, nu, nu... 

Apoi carlinga se desprinse complet de restul 
avionului, se ridică în aer lăsând în urmă fuzelajul, 


aripile şi motoarele avionului Lear şi fu înghițită de un 
nor de foc. 

— O, Percey, şopti el. Percey... 

Deşi nu mai avea un microfon în care să vorbească. 

De mărimea unui asteroid, în nuanţa fildeşului. 

Firele de nisip luceau pe ecranul calculatorului. 
Bărbatul era aplecat în faţă, cu gâtul înţepenit de durere 
şi cu ochii mijiţi - din cauza concentrării, nu pentru că 
ar fi avut vreo problemă oftalmologică. 

În depărtare, tunete. Cerul dimineţii era verde-gălbui 
şi furtuna stătea să înceapă. Fusese cea mai umedă 
primăvară din ultimele decenii. 

Fire de nisip... 

— Măreşte, ordonă el, iar imaginea de pe monitor se 
supuse şi îşi dublă dimensiunile. 

„Ciudat”, se gândi. 

— Cursorul în jos... stop. 

Se aplecă iar în faţă, concentrat, studiind ecranul. 

Nisipul, medită Lincoln Rhyme, e o încântare pentru 
criminalişti: fragmente de roci, uneori amestecate cu 
alte materiale, având o mărime cuprinsă între 0,05 şi 2 
milimetri (mai mare e pietrişul şi mai fin, mâlul). Aderă 
la hainele răufăcătorului precum o vopsea lipicioasă şi 
apare la locul crimei sau prin ascunzători, făcând 
legătura dintre ucigaş şi victimă. Poate, de asemenea, să 
spună multe despre locul unde a fost suspectul. Nisip 
opac înseamnă că a fost în deşert. Nisip translucid 
înseamnă că a fost pe plajă. Hornblendă înseamnă 
Canada. Obsidian, Hawaii. Cuarţ şi rocă vulcanică 
opacă, New England. Magnetit gri neted, vestul Marilor 
Lacuri. 

Lincoln Rhyme nu avea însă nici cea mai vagă idee de 
unde provenea acest nisip. Cel din zona New York-ului 
era format în mare parte din cuarţ şi feldspat. Pietros în 
Strâmtoarea Long Island, foarte fin pe ţărmul 
Atlanticului, mâlos în Hudson. Dar acesta era alb, 
lucitor, rugos, amestecat cu sfere mici şi roşii. Şi ce 


erau inelele acelea? Inele albe de piatră ca nişte felii 
microscopice de calamar. Nu mai văzuse niciodată ceva 
asemănător. 

Enigma îl ţinuse treaz pe Lincoln Rhyme până la ora 4 
dimineaţa. Tocmai îi trimisese o mostră de nisip unui 
coleg de la laboratorul de criminalistică al FBl-ului, în 
Washington. O făcuse după multe ezitări - Lincoln 
Rhyme ura ca altcineva să răspundă la întrebările pe 
care şi le punea. 

Ceva se mişcă la fereastra de lângă pat. Se uită într- 
acolo. Vecinii lui - doi şoimi călători - se treziseră şi se 
pregăteau să pornească la vânătoare. „Fiţi atenţi, 
porumbeilor”, se gândi Rhyme. Apoi îşi înălţă capul şi 
mormăi: „La dracu'“, deşi nu se referea la frustrarea de 
a nu identifica proba aceea nenorocită, ci la 
întreruperea iminentă. 

Pe scări se auzeau paşi grăbiţi. Thom dăduse drumul 
vizitatorilor, însă Rhyme nu dorea vizitatori. Se uită 
supărat spre hol. 

— Nu, nu acum, pentru numele lui Dumnezeu! 

Dar aceştia nu auziră, bineînţeles, şi oricum nu s-ar fi 
oprit nici dacă ar fi auzit. 

Doi... 

Unul din ei era masiv. Celălalt nu. 

Un ciocănit scurt în uşa descuiată şi intrară. 

— Lincoln. 

Rhyme mormăi ceva. 

Lon Sellitto era detectiv clasa întâi la NYPD şi 
responsabil cu bunul mers al lucrurilor. Lângă el era 
mai tânărul şi mai zveltul lui partener, Jerry Banks, 
îmbrăcat elegant într-un costum ecosez de un gri 
şobolan. Işi udase bretonul rebel cu spray - Rhyme 
simţea miros de propan, izobutan şi acetat de vinil -, dar 
şuviţa de păr tot nu stătea la locul ei. 

Bărbatul cel rotofei aruncă o privire în dormitorul de 
la etajul al doilea, ce măsura şase metri pe şase. Niciun 


tablou pe perete. î 

— Ce e schimbat, Linc? În încăpere? 

— Nimic. 

— Hei, da, ştiu - e curat, zise Banks, apoi se opri 
brusc când îşi dădu seama de gafă. 

— Da, curat, zise Thom, imaculat în pantalonii maronii 
călcaţi, cămaşa albă şi cravata cu motiv floral despre 
care Rhyme credea că e nejustificat de ţipătoare, deşi el 
însuşi i-o cumpărase tânărului, prin comandă poştală. 
Thom îl ajuta pe Rhyme de câţiva ani buni deja şi, deşi 
fusese concediat de două ori şi îşi dăduse demisia o 
dată, criminalistul îl reangajase de tot atâtea ori pe 
asistentul-îngrijitor. Thom ştia suficient despre 
cvadriplegie ca să fie doctor şi învățase destule despre 
investigaţii de la Lincoln Rhyme pentru a fi detectiv. Dar 
el se mulțumea să fie ceea ce compania de asigurări 
numea „îngrijitor”, cu toate că şi Rhyme, şi Thom 
dispreţuiau cuvântul. Rhyme îi spunea fie „cloşcă”, fie 
„pacoste”, ambele încântându-l pe cel vizat peste 
măsură. Acum se mişca în jurul vizitatorilor. 

— Nu i-a plăcut, dar am angajat o firmă de curăţenie 
care a făcut lună pe aici. Practic, era nevoie de o 
dezinsecţie. Nu mi-a vorbit o zi întreagă după asta. 

— Nu era nevoie de curăţenie. Acum nu mai găsesc 
nimic. 

— Dar chiar nu trebuie să găsească nimic, nu? 
contraatacă Thom. La urma urmei, pentru asta sunt aici. 

Nu avea chef de glume. 

— Deci? Rhyme îşi întoarse chipul atrăgător spre 
Sellitto. Care-i treaba? 

— Avem un caz. Ne-am gândit că s-ar putea să vrei să 
ne ajuţi. 

— Sunt ocupat. 

— Ce-i aia? întrebă Banks arătând cu capul spre 
calculatorul cel nou de lângă patul lui Rhyme. 

— O, zise Thom cu o veselie enervantă, are ultima 


tehnologie acum. Arată-le, Lincoln. Arată-le! 

— Nu vreau să le arăt. 

Tună iar, dar nu căzu nicio picătură de ploaie. Natura 
îi şicana azi, ca în multe alte dăţi. 

Thom insistă: 

— Arată-le cum funcţionează! 

— Nu vreau. 

— Îi e jenă. 

— Thom, mormăi Rhyme. 

Dar tânărul asistent era tot atât de imun la amenințări 
ca şi la dojeni. Îşi aranjă cravata de mătase hidoasă - 
sau elegantă. 

— Nu ştiu de ce se poartă aşa. Ieri părea foarte 
mândru de întreaga aparatură. 

— Ba nu! 

Thom continuă: 

— Cutia aia de acolo - arătă spre un dispozitiv bej - e 
legată la calculator. 

— Uau, două sute de megaherţi? întrebă Banks 
arătând spre calculator. Ca să scape de mustrările lui 
Rhyme, acesta se repezise să pună întrebarea ca o 
bufniţă care înşfacă o broască. 

— Da, zise Thom. 

Dar pe Lincoln Rhyme nu-l interesau calculatoarele. 
În acea clipă, pe Lincoln Rhyme îl interesau doar inelele 
microscopice de calamari sculptați şi nisipul în care se 
cuibăreau. 

Thom continuă: 

— Microfonul e legat la calculator. Orice spune 
calculatorul recunoaşte. A durat ceva până să-i înveţe 
vocea. Vorbea prea încet. 

De fapt, Rhyme era foarte mulţumit de sistem - 
calculatorul extrem de rapid, o telecomandă specială 
pentru controlul aparaturii casnice şi un software care 
recunoştea vocea. Era suficient să vorbească şi putea să 
comande cursorului ca şi când ar fi folosit un mouse şi o 


tastatură. Şi putea să-i şi dicteze. Acum, doar rostind un 
cuvânt, putea să dea căldura mai tare sau mai încet, să 
stingă sau să aprindă luminile, să dea drumul la 
televizor sau la casetofon, să scrie la calculator, să dea 
telefoane şi să trimită faxuri. 

— Poate chiar să compună muzică, îi informă Thom pe 
vizitatori. li spune calculatorului ce note muzicale să 
treacă pe portativ. 

— Asta chiar că e folositor, zise Rhyme acru. Muzică. 

Infirmitatea localizată la nivelul C4 - lui Rhyme îi 
fusese afectată a patra vertebră cervicală - îi permitea 
să încuviinţeze din cap. Putea de asemenea să dea din 
umeri, deşi nu atât de categoric cum i-ar fi plăcut. Mai 
putea să facă o scamatorie - să mişte inelarul stâng 
câţiva milimetri în ce direcţie dorea. De câţiva ani buni, 
acesta era întregul lui repertoriu de mişcări fizice; 
probabil că în planurile lui de viitor nu intra şi scrierea 
unei sonate. 

— Poate să joace şi jocuri, zise Thom. 

— Urăsc jocurile. Nu-mi pierd vremea cu niciun fel de 
joc. 

Sellitto, care îi amintea lui Rhyme de un pat mare şi 
nefăcut, se uita la calculator şi nu părea impresionat. 

— Lincoln, începu el pe un ton grav. Avem un caz 
urgent. Noi şi cei de la FBI. Azi-noapte am dat peste o 
problemă. 

— Am dat cu capul într-un zid de cărămidă, îndrăzni 
Banks să adauge. 

— Ne-am gândit... mai bine zis, eu m-am gândit că 
poate o să fii de acord să ne ajuţi. 

Să vrea să-i ajute? 

— Lucrez la ceva acum, le explică Rhyme. Pentru 
Perkins, de fapt. Thomas Perkins, agentul special care 
conducea biroul din Manhattan al FBl-ului. Unul dintre 
băieţii lui Fred Dellray a dispărut. 

Agentul special Fred Dellray, un veteran în FBI, se 


ocupa de coordonarea majorităţii ofiţerilor sub 
acoperire din biroul newyorkez. Dellray însuşi fusese 
unul dintre cei mai buni ofiţeri sub acoperire din FBI. 
Primise felicitări chiar de la director pentru că infiltrase 
agenţi peste tot, de la cartierul general al baronilor 
drogurilor din Harlem până la organizaţiile militanţior 
de culoare. Tony Panelli, unul dintre agenţii lui Dellray, 
era dat dispărut de câteva zile. 

— Perkins ne-a spus, zise Banks. Cam aiurea. 

Rhyme îşi dădu ochii peste cap la auzul expresiei nu 
prea  meşteşugite. Deşi spunea adevărul. Agentul 
dispăruse din maşină în faţa clădirii FBl-ului din centrul 
Manhattan-ului, în jurul orei 9 seara. Străzile nu erau 
aglomerate, dar nici pustii. Motorul maşinii de poliţie 
Ford Crown Victoria mergea, iar portiera era deschisă. 
Nu erau urme de sânge sau de împuşcături, nici alte 
semne care să indice o luptă. Nu existau martori - cel 
puţin nu martori care să vrea să vorbească. 

Într-adevăr, cam aiurea. 

Perkins avea la dispoziţie o echipă foarte bună de 
investigare a locului crimei, plus echipa de cercetare 
criminalistică a FBl-ului. Rhyme fusese cel care pusese 
pe picioare echipa de cercetare criminalistică, iar 
Dellray îl rugase tot pe el să investigheze locul 
dispariţiei. Ofiţerul criminalist care lucra ca partener al 
lui Rhyme petrecuse multe ore în maşina lui Panelli, dar 
nu găsise amprente necunoscute, doar probe lipsite de 
relevanţă şi - singurul indiciu posibil - câteva fire din 
acel nisip foarte ciudat. 

Firele de nisip care străluceau acum pe ecranul 
calculatorului său, la fel de netede şi de imense precum 
nişte corpuri cereşti. 

Sellitto continuă: 

— Perkins o să pună alţi oameni să lucreze la cazul 
Panelli, Lincoln, dacă o să ne ajuţi. Şi, oricum, cred că-l 
vrei pe ăsta. 


Verbul ăla din nou - vrei. Despre ce era oare vorba? 

Rhyme şi Sellitto lucraseră împreună la cazuri 
importante de omucidere cu ceva ani în urmă. Cazuri 
grele - şi publice. Îl cunoştea pe Sellitto la fel de bine ca 
pe oricare alt poliţist. În general, Rhyme nu avea 
încredere în propria capacitate de a-i citi pe oameni 
(Blaine, fosta lui soţie, zicea - adesea cu patimă - că 
Rhyme putea să zărească o carcasă de scoică la 
kilometri distanţă, însă putea să nu observe o fiinţă 
umană care stătea chiar în faţa lui), dar acum îşi dădea 
seama că Sellitto îi ascundea ceva. 

— Bine, Lon. Ce e? Spune-mi. 

Sellitto îi făcu semn din cap lui Banks. 

— Phillip Hansen, zise tânărul detectiv cu subînţeles, 
ridicând întrebător din sprâncene. 

Rhyme cunoştea numele doar din ziare. Hansen - un 
om de afaceri important şi bogat, originar din Tampa, 
Florida - deţinea o firmă de comerţ în Armonk, New 
York. Era extrem de profitabilă şi mulţumită ei devenise 
multimilionar. Hansen se descurca foarte bine pentru un 
antreprenor. Nu trebuia niciodată să caute clienţi, nu-şi 
făcea niciodată reclamă, nu avea probleme cu încasările. 
De fapt, singura problemă a companiei PH Distributors, 
Inc. era faptul că guvernul federal şi statul New York 
cheltuiau multă energie pentru a o închide şi a-l băga pe 
preşedintele ei la închisoare. Pentru că produsele pe 
care le vindea firma lui Hansen nu erau, aşa cum 
pretindea el, vehicule militare uzate, ci arme, cel mai 
adesea furate din bazele militare sau importate ilegal. 
La începutul anului, doi soldaţi îşi pierduseră viaţa când 
un camion cu arme mici, care se îndrepta spre New 
Jersey, fusese jefuit lângă Podul George Washington. În 
spatele jafului se afla Hansen - un lucru pe care 
procurorul Statelor Unite şi cel al New York-ului îl ştiau, 
dar nu putuseră să-l dovedească. 

— Noi şi Perkins încercăm să punem pe picioare 


cazul, zise Sellitto. Lucrăm împreună cu Departamentul 
de Investigaţii Criminalistice al armatei. Dar sunt nişte 
căcăcioşi. 

— Şi nimeni, niciodată, nu-l dă în gât, adăugă Banks. 
Absolut niciodată. 

Rhyme se gândi că da, nimeni nu ar fi îndrăznit să se 
lege de un om precum Hansen. Tânărul detectiv 
continuă: 

— Dar săptămâna trecută am dat, în sfârşit, lovitura. 
Hansen e pilot. Firma lui are depozite la aeroportul 
Mamaroneck - ştii, cel de lângă White Plains. Un 
judecător a emis un mandat de percheziţie. Bineînţeles 
că nu am găsit nimic. Dar săptămâna trecută, la miezul 
nopţii, ce crezi? Aeroportul e închis, dar mai sunt câţiva 
oameni care lucrează până târziu. Îl văd pe tipul ăsta 
care se potriveşte descrierii lui Hansen cum merge la un 
avion privat, încarcă nişte sacoşe mari din pânză şi 
decolează. Fără autorizaţie. Pur şi simplu îşi ia zborul. 
Se întoarce patruzeci de minute mai târziu, aterizează, 
se urcă la loc în maşină şi o ia la goană. Fără nicio 
sacoşă. Martorii le dau numărul de înregistrare celor de 
la FAA!. Se dovedeşte că e avionul particular al lui 
Hansen, nu al companiei. 

Rhyme zise: 

— Deci ştia că vă apropiaţi şi a vrut să nu fie legat în 
niciun fel de crime. Începea să înţeleagă de ce au nevoie 
de el. Se interesă: Cei de la Controlul Traficului Aerian i- 
au dat de urmă? 

— LaGuardia l-a avut în vizor o perioadă. Chiar 
deasupra Strâmtorii Long Island. Apoi a coborât sub 
radar vreo zece minute. 

— Şi aţi trasat o linie să vedeţi cât de departe putea 
să ajungă peste strâmtoare? Aţi adus şi scafandrii? 

— Da. Ştiam că, de îndată ce afla că avem trei 


1 FAA - Federal Aviation Administration (Administraţia Aeronautică 
Federală) (n.tr.) 


martori, Hansen avea să fugă ca din puşcă. Aşa că am 
reuşit să-l reținem până luni. În arestul federal. 

Rhyme râse: 

— Aveţi un judecător care să accepte aşa ceva? 

— Da, pentru că există riscul să dispară, zise Sellitto. 
Plus nişte porcării de genul violare a regulamentului 
FAA şi creare de situaţii periculoase. Nu avea plan de 
zbor, zbura sub minimumul FAA. 

— Şi ce a zis domnul Hansen? 

— Cunoaşte procedura. Nu vorbeşte cu cei care l-au 
arestat, nu vorbeşte cu procurorii. Avocatul neagă totul 
şi pregăteşte un proces pentru arestare nejustificată şi 
aşa mai departe... Aşa că, dacă găsim afurisitele de 
sacoşe, luni ne prezentăm în faţa juraţilor şi, pac, al 
nostru e. 

— Cu condiţia, sublinie Rhyme, ca sacoşele să conţină 
ceva incriminator. 

— Conţin sigur. 

— De unde ştii? 

— Pentru că Hansen e speriat. A angajat pe cineva să 
omoare martorii. Deja de unul a scăpat. l-a aruncat 
avionul în aer azi-noapte lângă Chicago. 

„Şi, se gândi Rhyme, acum vor ca eu să găsesc 
sacoşele...” Prin cap îi treceau tot felul de întrebări 
ameţitoare. Oare este posibil să stabileşti poziţia 
avionului într-un loc anume deasupra apei pe baza unui 
anume tip de precipitat salin ori studiind o insectă 
găsită strivită pe marginea din faţă a aripii? Se poate 
calcula ora morţii unei insecte? Dar concentrațiile de 
sare şi poluanţi din apă? Dacă zbori aşa de aproape de 
apă, oare motoarele şi aripile vor agăța alge care să se 
depoziteze pe fuzelaj sau pe coadă? 

— Am nevoie de nişte hărţi ale Strâmtorii, începu 
Rhyme. De schiţe ale avionului... 

— Păi, Lincoln, nu de asta am venit, zise Sellitto. 

— Nu ca să găseşti sacoşele, adăugă Banks. 


— Nu? Atunci, de ce? 

Rhyme dădu pe spate o şuviţă enervantă de păr de pe 
frunte şi se încruntă la bărbatul mai tânăr. 

Sellitto cercetă iar cu privirea cutia bej care controla 
aparatura casnică. Firele care ieşeau din ea erau roşii, 
galbene şi negre şi zăceau încolăcite pe podea ca nişte 
şerpi la soare. 

— Vrem să ne ajuţi să-l găsim pe ucigaş. Tipul pe care 
l-a angajat Hansen. Să-l opreşti înainte să ajungă şi la 
ceilalţi doi. 

— Şi? 

Rhyme îşi dăduse seama că Sellitto nu spusese tot ce 
avea de spus. 

Aruncând o privire pe geam, detectivul zise: 

— Se pare că e Dansatorul, Lincoln. 

— Dansatorul pe Coşciug? 

Sellitto îşi întoarse privirea şi încuviinţă. 

— Eşti sigur? 

— Am auzit că acum câteva săptămâni a avut o treabă 
în Washington. L-a ucis pe secretarul unui congresman 
implicat în afaceri cu arme. Avem lista convorbirilor 
telefonice şi am găsit apeluri de la un telefon public de 
lângă reşedinţa lui Hansen către hotelul unde stătea 
Dansatorul. Trebuie să fie el, Lincoln. 

Pe ecran, firele de nisip de mărimea unor asteroizi, 
netede precum umerii unei femei, îşi pierdură atracţia. 

— Păi, zise Rhyme încet, asta e problema acum, nu? 

Îşi aminti: 

În ajun, ţârâitul de greier al telefonului amestecându- 
se cu zgomotul ploii ce cădea pe geamul dormitorului. 

Îl privise cu dispreţ ca şi cum cei de la NYNEX erau 
de vină pentru ameţeala şi durerea sufocantă de cap, 
luminile stroboscopului jucându-i pe pleoapele închise. 

În cele din urmă, se dăduse jos şi apucase receptorul 
când telefonul suna pentru a patra oară. 

— Alo? 

Îi răspunse ecoul unei legături prin radio. 

Apoi o voce. Poate. 

Un râs. Poate. 

Un bubuit asurzitor. Un clic. Tăcere. 

Fără ton. Doar tăcere acoperită de valuri care i se 
spărgeau în urechi. 

Alo? Al0?... 

Închisese telefonul şi se întorsese pe canapea, privise 
ploaia de seară, privise cum furtuna de primăvară îndoia 
şi îndrepta la loc arbustul de afară. Adormise din nou. 
Până când telefonul sunase iar, o jumătate de oră mai 
târziu, aducându-i ştirea prăbuşirii lui Lear Nouă 
Charlie Juliet, purtându-i spre moarte pe soţul ei şi pe 
tânărul Tim Randolph. 

Acum, în această dimineaţă cenuşie, Percey Rachael 
Clay ştia că apelul misterios de seara trecută fusese de 
la soţul ei. Ron Talbot - cel care îşi luase inima în dinţi şi 
o sunase pentru a-i spune despre prăbuşire - îi explicase 
că acesta stabilise o legătură telefonică cu ea chiar 
înainte ca Lear-ul să explodeze. 

Râsul lui Ed... 

Alo? Al0?... 

Percey desfăcu dopul de la sticluţă şi luă o înghiţitură. 
Se gândi la ziua aceea cu vânt, în urmă cu mulţi ani, 


când ea şi Ed zburaseră cu un Cessna 180 echipat cu 
ponton spre Lacul Roşu, în Ontario, aterizând cu 
aproximativ 170 de mililitri de combustibil rămase în 
rezervor şi sărbătorind sosirea dând pe gât o sticlă de 
whiskey canadian, care avea să le dea cea mai groaznică 
mahmureală din viaţa lor. Amintirea îi umplu ochii de 
lacrimi, aşa cum îi umpluse atunci durerea. 

— Hai, Perce, ajunge cu asta, da? zise bărbatul care 
stătea pe canapeaua din sufragerie. Te rog. 

Arătă spre sticlă. 

— A, da, răspunse cu o voce gravă şi cu un sarcasm 
ţinut în frâu. Sigur. Şi mai luă o înghiţitură. Simţi nevoia 
să aprindă o ţigară, dar se abţinu. De ce dracu’ m-a 
sunat chiar atunci? întrebă ea. 

— Poate că era îngrijorat în ceea ce te priveşte, 
presupuse Brit Hale. Din cauza migrenei. 

Nici Hale nu dormise toată noaptea. Talbot îl sunase 
şi pe el pentru a-l anunţa de accident şi plecase din 
apartamentul lui din Bronxville ca să fie cu Percey. 
Rămăsese cu ea toată noaptea, o ajutase să dea 
telefoanele care trebuiau date. Hale, nu Percey, fusese 
cel care le dăduse vestea părinţilor ei, la Richmond. 

— Dar nu are niciun sens, Brit. Un telefon înainte de 
sfârşit. 

— Nu are nicio legătură cu ce s-a întâmplat, zise Hale 
pe un ton blând. 

— Ştiu, oftă ea. 

Se cunoşteau de ani de zile. Hale fusese unul dintre 
primii piloţi de la Hudson Air şi lucrase gratis primele 
patru luni până când rămăsese fără bani şi, în ciuda 
voinţei sale, fusese nevoit să o abordeze pe Percey, 
cerând să i se dea un salariu. Nu aflase niciodată că 
aceasta îl plătise din propriile economii, căci compania 
nu avusese profit în primul an după înfiinţare. Hale 
aducea cu un profesor de şcoală, slab şi sobru. De fapt, 
era sociabil - total opusul lui Percey - şi un glumet 


incorigibil care întorcea avionul cu susul în jos dacă 
pasagerii erau foarte nepoliticoşi şi indisciplinaţi şi îl 
tinea aşa până când se potoleau. Hale stătea adesea în 
locul din dreapta lui Percey şi era copilotul ei preferat. 
„E o onoare să zbor cu dumneavoastră, doamnă, zicea el 
imitându-l  neconvingător pe Elvis Presley. Vă 
mulţumesc din suflet.“ 

Durerea din spatele ochilor aproape că dispăruse 
acum. Percey pierduse prieteni - în accidente aviatice 
mai ales - şi ştia că şocul psihic e un bun anestezic 
pentru durerea fizică. 

La fel şi whiskey-ul. 

Încă o gură din sticluţă. 

— La dracu', Brit. Se trânti pe canapea lângă el. La 
dracu’. 

Hale o cuprinse cu braţul lui puternic. Ea îşi lăsă 
capul cu bucle negre pe umărul lui. 

— O să fie totul bine, zise el. Îți promit. Ce pot să fac? 

Percey dădu din cap. Era o întrebare fără răspuns. 

Încă o înghiţitură de bourbon, apoi se uită la ceas. 
Nouă dimineaţa. Mama lui Ed urma să sosească din 
clipă în clipă. Prieteni, rude... Trebuia să pună la punct 
înmormântarea... 

Atât de multe de făcut. 

— Trebuie să-l sun pe Ron, spuse ea. Trebuie să facem 
ceva. Compania... 

În lumea aviaţiei „Compania”, cu C mare, era o 
entitate, un lucru viu. Se vorbea despre ea cu venerație, 
cu frustrare sau cu mândrie. Uneori cu îndurerare. 
Moartea lui Ed îi rănise pe mulţi, inclusiv Compania, iar 
rana se putea dovedi mortală. 


Atât de multe de făcut... 

Dar Percey Clay, femeia care nu intra niciodată în 
panică, femeia care controlase cu calm periculoasele 
mişcări Dutch roll ale unui Lear 23, de obicei fatale 


pentru acest tip de aparat, scoţându-l dintr-o serie de 
spirale vertiginoase care i-ar fi pus la grea încercare 
chiar şi pe cei mai experimentați piloţi, stătea acum 
nemişcată pe canapea. „Ciudat, se gândi ea ca dintr-o 
altă dimensiune, nu mă pot mişca.“ Şi chiar se uită la 
mâini şi la picioare să vadă dacă nu cumva se albiseră şi 
sângele nu mai curgea prin ele. 

O, Ed... 

Şi Tim Randolph, bineînțeles. Nu puteai găsi un 
copilot mai bun, iar ofițerii de felul lui erau foarte rari. 
Îşi imagină chipul lui tânăr şi rotund, un fel de Ed mai 
tânăr. Zâmbi în mod inexplicabil. Iute şi ascultător, dar 
ferm - nu dădea niciodată comenzi aiurea, nici măcar lui 
Percey, când era la manşă. 

— Îţi trebuie nişte cafea, zise Hale şi se îndreptă spre 
bucătărie. Îţi fac un cappuccino cu ciocolată şi lapte. 

Una dintre glumele lor era cea despre cafeaua de 
cocotă. Piloții adevăraţi, ziceau ei, beau doar Maxwell 
House sau Folgers. 

În acel moment, Hale nu vorbea de fapt despre cafea. 
Ce voia el să spună era: Lasă băutura. Percey înţelese 
aluzia. Puse dopul sticluţei şi o aşeză pe masă cu 
zgomot. 

— Bine, bine! 

Se ridică şi începu să se plimbe prin sufragerie. Se 
zări în oglindă. O faţă de mops. Păr negru cu bucle 
încăpăţânate. În adolescenţa ei chinuită, într-un moment 
de disperare, se tunsese băieţeşte. Ca să le dea clasă la 
toţi. Deşi tot ce reuşise să facă prin acest act de sfidare 
fusese să le dea şi mai multe motive de batjocură fetelor 
frumoase de la Lee School din Richmond. Percey era 
slabă şi avea ochii negri, despre care mama ei spunea 
mereu că erau cea mai mare calitate a ei. Adică singura 
ei calitate. Şi o calitate pe care bărbaţii, bineînţeles, nu 
dădeau doi bani. 

Azi avea linii negre sub aceşti ochi, iar tenul era lipsit 


de strălucire - un ten de fumător, îşi aminti ea, din 
vremea când fuma câte două pachete de Marlboro pe zi. 
Găurile din loburile urechilor se închiseseră demult. 

O privire pe geam, pe lângă copaci, înspre stradă. 
Zări maşinile care treceau şi ceva i se iţi în minte. Ceva 
neliniştitor. 

Ce, ce era? 

Sentimentul dispăru, împrăştiat de ţârâitul soneriei. 

Percey deschise uşa şi se trezi faţă în faţă cu doi 
poliţişti robuşti. 

— Doamna Clay? 

— Da. 

— NYPD. Îi arătară legitimaţiile. Suntem aici pentru a 
vă supraveghea până când aflăm ce s-a întâmplat cu 
soţul dumneavoastră. 

— Intraţi, zise ea. Şi Brit Hale e aici. 

— Domnul Hale? zise unul din poliţişti dând din cap. E 
aici? Asta-i bine. Am trimis o patrulă a poliţiei locale din 
Westchester şi la dumnealui acasă. 

Ea se uită atunci pe lângă unul din poliţişti, în stradă, 
şi sentimentul îi reapăru. 

Trecând pe lângă detectivi, ieşi pe scările din faţa 
casei. 

— Am prefera să rămâneţi în casă, doamnă Clay... 

Se uită pe stradă. Ce era oare? 

Apoi înţelese. 

— E ceva ce ar trebui să ştiţi, le spuse ea poliţiştilor. 
O furgonetă neagră. 

— O... 

— O furgonetă neagră. Era o furgonetă neagră. 

Unul din poliţişti scoase un carneţel. 

— Spuneţi-mi tot ce ştiţi. 


— Aşteaptă, zise Rhyme. 
Lon Sellitto se opri din povestit. 
Rhyme auzi acum alţi paşi care se apropiau, nici grei, 


nici uşori. Ştia ai cui sunt. Nu era vorba de deducție. Îi 
auzise de multe ori. 

Chipul Ameliei Sachs, încadrat de un păr lung şi roşu, 
se ivi în capul scărilor, iar Rhyme o văzu cum ezită o 
clipă, apoi intră în cameră. Purta uniforma de serviciu 
de un albastru marin, dar fără şapcă şi cravată. Avea în 
mână o sacoşă de cumpărături de la Jefferson Market. 

Jerry Banks îi zâmbi. Era evident că o place, lucru 
doar parţial nepotrivit - nu mulţi ofiţeri de poliţie au în 
spate o carieră de model pe Madison Avenue, aşa cum 
avea Amelia Sachs cea înaltă. Dar privirea, ca şi 
atracţia, nu fu reciprocă, iar tânărul, el însuşi un băiat 
drăguţ, în ciuda feţei prost bărbierite şi a vârtejurilor de 
păr, păru resemnat în această postură. 

— Bună, Jerry, zise ea. 

Înclină capul către Sellitto cu un respectuos 
„domnule”. (Acesta era detectiv cu grad de locotenent, o 
adevărată legendă a Omuciderilor. Sachs avea gene de 
poliţist şi fusese învățată, acasă ca şi la academie, să-i 
respecte pe cei în vârstă.) 

— Pari obosită, comentă Sellitto. 

— N-am dormit, spuse ea. Am căutat nisip. Scoase din 
sacoşă vreo douăsprezece pungi mai mici. Am fost să 
culeg mostre. 

— Bine, zise Rhyme. Dar nu mai are importanţă. Am 
primit alt caz. 

— Alt caz? 

— Cineva a venit în oraş. lar noi trebuie să-l prindem. 

— Cine? 

— Un ucigaş, interveni Sellitto. 

— Pro? întrebă Sachs. CO? 

— Da, profesionist, zise Rhyme. Nu ştim de nicio 
legătură cu CO. 

Crima organizată era cel mai mare furnizor de ucigaşi 
plătiţi din ţară. : 

— Lucrează pe cont propriu, îi explică Rhyme. [i 


spunem Dansatorul pe Coşciug. 

Ea ridică din sprânceana care se înroşise de la 
frecatul cu unghia. 

— De ce? 

— Doar o victimă a ajuns în contact cu el şi a mai trăit 
suficient de mult încât să ne dea detalii. Are - sau cel 
puţin avea - un tatuaj pe partea de sus a braţului: 
Moartea cu coasa dansând cu o femeie în faţa unui 
Coşciug. 

— Grozav, asta chiar e ceva de pus în cutiuţa cu 
„Semne particulare”, zise ea ironic. Ce altceva mai ştiţi 
despre el? 

— E alb, probabil în jur de treizeci de ani. Asta-i tot. 

— Aţi dat de urma tatuajului? întrebă Sachs. 

— Sigur, răspunse Rhyme sec. Am mers până la 
capătul pământului. Şi chiar vorbea serios. Niciun 
departament de poliţie din niciun oraş mare de pe glob 
nu găsise date despre un asemenea tatuaj. 

— Îmi cer scuze, doamnă şi domnilor, zise Thom. Am 
puţină treabă. 

Conversaţia se opri în timp ce tânărul îşi roti şeful. 
Pentru cvadriplegici, anumite părţi ale corpului lor sunt 
personificate, pacienţii dezvoltând relaţii speciale cu ele. 
După ce coloana vertebrală îi fusese sfărâmată în timpul 
unei investigaţii la locul crimei, în urmă cu câţiva ani, 
braţele şi picioarele lui Rhyme deveniseră cei mai aprigi 
duşmani ai lui. Făcuse eforturi disperate, încercând să 
le forţeze să facă ce dorea el, dar acestea câştigaseră 
detaşat şi rămăseseră inerte. Apoi se confruntase cu 
spasme devastatoare care îi zguduiau trupul fără milă. 
Incercase să le facă să se oprească. Până la urmă 
încetaseră - se pare că de la sine. Rhyme nu putea să 
pretindă că a învins, deşi le acceptase capitularea. După 
aceea, se orientase spre provocări mai mărunte şi se 
oprise asupra plămânilor. În cele din urmă, după un an 
de terapie, se descotorosise de ventilator. li scoseseră 


tubul de pe trahee şi putea să respire de unul singur. 
Era unica lui victorie împotriva propriului trup şi 
rămăsese cu groaznica superstiție că plămânii îşi 
aşteptau rândul pentru a-şi lua revanşa. Îşi închipuia că 
avea să moară de pneumonie sau de emfizem într-un an 
sau doi. 

Pe Lincoln Rhyme nu-l deranja în mod special gândul 
sfârşitului, însă existau prea multe feluri de a muri, iar 
el era hotărât să nu aleagă unul neplăcut. 

Sachs întrebă: 

— Vreun indiciu? Ultima adresă? 

— Ultima cunoscută era pe undeva prin zona 
Washingtonului, zise Sellitto cu accentul lui tărăgănat 
de Brooklyn. Asta-i tot. Nimic altceva. Dar, când şi când, 
am mai auzit despre el. Mai mult Dellray decât noi, cu 
cârtiţele şi oamenii lui. Ai zice că Dansatorul are zece 
feţe diferite. Îşi schimbă forma urechilor, îşi face 
implanturi faciale, silicoane. Îşi incizează cicatrice, apoi 
le scoate. Se îngraşă, apoi e la loc slab. Odată a jupuit 
un cadavru - a scos pielea de pe mâinile unui tip şi a 
purtat-o ca pe nişte mănuşi ca să-i prostească pe 
poliţişti cu amprentele. 

— Pe mine nu a reuşit, îi aminti Rhyme. Nu m-a 
prostit. 

„Dar tot nu l-am prins”, se gândi el cu amărăciune. 

— Are totul pus mereu la cale, urmă detectivul. 
Înscenează diversiuni, apoi pleacă. Şi îşi face treaba 
temeinic. Curăţă după el al dracului de bine. 

Sellitto se opri; nu părea deloc în largul lui, lucru 
ciudat pentru un om a cărui meserie era să vâneze 
criminali. 

Cu privirea afară pe fereastră, Rhyme nu simţi 
reticenţa fostului său partener. Continuă pur şi simplu: 

— Cazul ăsta - cu mâinile jupuite - a fost ultima 
lovitură a Dansatorului în New York. Acum cinci, şase 
ani. A fost angajat de un investitor bancar de pe Wall 


Street să-l elimine pe partenerul său. A făcut treaba 
bine şi n-a lăsat urme. Echipa mea de investigaţii a mers 
la locul faptei şi s-a apucat de treabă. Unul dintre 
membrii ei a luat din coşul de gunoi o hârtie mototolită. 
Aceasta a declanşat explozia. Erau vreo 240 de grame 
de pentrită îmbunătăţită cu gaz. Ambii poliţişti au fost 
ucişi şi orice indiciu a fost practic distrus. 

— Îmi pare rău, zise Sachs. Se lăsă o tăcere ciudată. 
Era mentorul şi partenerul ei de mai bine de un an - şi 
devenise şi prietenul ei. Îşi petrecuse chiar unele nopţi 
acolo, dormind pe canapea sau chiar, ca într-o relaţie 
nevinovată de frate şi soră, în patul imens Clinitron al 
lui Rhyme. Dar discuţiile lor erau în principal legate de 
criminalistică, iar Rhyme o adormea cu poveşti despre 
vânătoarea de criminali în serie şi spărgători celebri. Se 
fereau, în general, de subiecte personale. Iar acum nu 
rosti mai mult decât: Trebuie să-ţi fi fost greu. 

Rhyme înlătură sentimentele de compasiune dând din 
cap. Se uită fix la peretele gol. O vreme, în cameră 
fuseseră lipite postere artistice. Nu mai erau demult, 
dar ochii lui practicau jocul „uneşte punctele” cu 
bucăţile de bandă adezivă ce rămăseseră pe perete. 
Desenă urma unei stele asimetrice în timp ce, undeva în 
străfundurile sale, Rhyme simţi o disperare surdă, 
revăzând scena oribilă a exploziei şi cadavrele arse şi 
împrăştiate ale ofiţerilor. 

Sachs întrebă: 

— Tipul care l-a angajat s-a arătat dispus să-l vândă 
pe Dansator? 

— Da, bineînţeles. Dar nu ştia nici el prea multe. A 
lăsat banii într-o cutie poştală. Fără transferuri 
electronice, fără numere de cont. Nu s-au întâlnit 
niciodată faţă în faţă. Rhyme trase aer adânc. Partea cea 
mai rea e că bancherul care l-a plătit să facă treaba s-a 
răzgândit. Fusese un moment de rătăcire. Însă n-a avut 
cum să dea de Dansator. Oricum, nu mai conta. 


Dansatorul i-a spus de la bun început: „Nu te poţi 
răzgândi”. 

Sellitto îi prezentă pe scurt lui Sachs ancheta 
referitoare la Phillip Hansen, martorii care văzuseră 
decolarea avionului la miezul nopţii şi bomba din seara 
trecută. 

— Cine sunt ceilalţi martori? se interesă ea. 

— Percey Clay, soţia acestui tip, Carney, ucis noaptea 
trecută în avion. E preşedinta companiei Hudson Air 
Charters. Soţul ei era vicepreşedinte. Celălalt martor e 
Britton Hale, un pilot care lucrează pentru ei. Am trimis 
baby-sitteri să stea cu ochii pe ei. 

Rhyme zise: 

— L-am chemat pe Mel Cooper. Va lucra în 
laboratorul de sub noi. Cazul Hansen e o prioritate, aşa 
că îl aducem pe Fred Dellray din partea FBl-ului. Ne va 
pune agenţi la dispoziţie dacă vom avea nevoie şi va 
elibera una dintre locuinţele pentru protecţia martorilor 
pentru Clay şi Hale. 

Memoria remarcabilă a lui Lincoln Rhyme preluă 
controlul pentru o clipă, iar acesta nu mai putu urmări 
ce spunea Sellitto. In faţa ochilor îi apăru din nou o 
imagine a biroului unde Dansatorul plasase bomba în 
urmă cu cinci ani. 

Işi aminti. Coşul de gunoi care explodase precum un 
trandafir negru. Mirosul explozibilului -  duhoarea 
înecăcioasă de chimicale care n-avea nimic în comun cu 
mirosul fumului de lemn ars. Crăpăturile solzoase de pe 
lemnul carbonizat. Corpul calcinat al tehnicianului pe 
care flăcările îl  contorsionaseră într-o postură 
pugilistică. 

Bâzâitul faxului îl scoase din cumplita reverie. Jerry 
Banks trase prima foaie. 

— Raportul investigaţiei de la locul prăbuşirii, anunţă 
el. 

— E vremea să mergem, copii! 


Spală-le. Spală-le bine. 

Soldat, ai mâinile curate? 

Imediat, domnule, imediat. 

Bărbatul solid, de vreo treizeci şi cinci de ani, stătea 
în toaleta unei cafenele de pe Lexington Avenue, adâncit 
în ceea ce făcea. 

Freacă, freacă, freacă... 

Se opri şi se uită afară pe uşa toaletei bărbaţilor. 
Nimeni nu părea a fi interesat că era acolo de aproape 
zece minute. 

Îşi reluă treaba. 

Stephen Kall îşi examină cuticulele şi încheieturile 
mari şi roşii ale degetelor. 

Par curate, par curate. Fără viermi. Nici măcar unul. 

Se simţise bine după ce mutase furgoneta de pe 
stradă şi o parcase într-un garaj subteran. Stephen luase 
din spatele maşinii instrumentele de care avea nevoie şi 
urcase apoi rampa, strecurându-se pe strada 
aglomerată. Lucrase de mai multe ori în New York, dar 
nu se putuse niciodată obişnui cu mulţimea, cu miile de 
oameni care locuiau într-un singur cvartal. 

Mă fac să mă simt lipsit de importanţă. 

Mă fac să mă simt ca un vierme. 

Aşa că se oprise aici, la toaleta bărbaţilor, să se frece 
puţin pe mâini. 

Soldat, încă n-ai terminat? Mai ai încă două ţinte de 
eliminat. 

Aproape e gata, domnule, aproape. Trebuie să elimin 
orice urmă înainte de a continua operațiunea, domnule. 

O, pentru numele lui Dumnezeu... 

Apa fierbinte curgea pe mâinile lui. Le freca cu o 
perie pe care o avea la el, într-o pungă de plastic. Apăsă 
iar pe săpunieră. Şi frecă din nou. 

În cele din urmă, îşi cercetă cu atenţie mâinile 
înroşite şi le uscă sub jetul fierbinte de aer al 


uscătorului. Fără hârtie, fără fibre vorbăreţe. 

Şi fără viermi. 

Stephen purta o uniformă de camuflaj, deşi nu era 
vorba de măsliniul ţinutei militare şi nici de bejul gen 
„Furtună în deşert”. Era în jeanşi, pantofi de sport 
Reebok, un tricou muncitoresc, un hanorac gri murdar 
de vopsea. De curea avea prinse telefonul mobil şi o 
ruletă mare de măsurat. Părea un muncitor în 
construcţii din Manhattan şi era îmbrăcat astfel pentru 
că nimănui nu avea să i se pară suspect un muncitor 
care purta mănuşi într-o zi de primăvară. 

leşi. 

Tot foarte mulţi oameni. Dar avea mâinile curate şi nu 
se mai simţea un zero. 

Se opri la colţ şi se uită în jos, pe stradă, la clădirea 
unde locuiau Soţul şi Soţia şi care acum era doar a 
Soţiei pentru că Soţul fusese spulberat într-un milion de 
particule deasupra Tărâmului lui Lincoln. 

Deci doi martori erau încă în viaţă şi amândoi 
trebuiau să fie morţi înainte de întrunirea de luni a 
marelui juriu. Se uită la ceasul său masiv din oţel 
inoxidabil. Era nouă şi jumătate, duminică dimineaţa. 

Soldat, e suficient timp pentru amândoi? 

Domnule, e posibil să-i prind pe amândoi acum, dar 
mai Sunt încă aproape patruzeci şi opt de ore, domnule. 
E timp mai mult decât suficient să localizez şi să 
neutralizez ambele ţinte, domnule. 

Păi, soldat, nu-ţi plac provocările? 

Domnule, provocările sunt viaţa mea. 

În faţa casei era doar o maşină de poliţie. Se aştepta 
la asta. 

Avem, prin urmare, un câmp de luptă bine ştiut, în 
faţa casei, şi unul străin, în casă... 

Ridică privirea şi se uită în susul şi în josul străzii, 
apoi o luă la pas pe trotuar, simțind furnicături în 
mâinile bine frecate. Rucsacul cântărea aproape 


douăzeci şi şapte de kilograme, dar abia dacă îl simţea. 
Stephen cel cu părul tuns scurt era tot un pachet de 
muşchi. 

În timp ce mergea, se gândi că ar fi putut trece drept 
un localnic. Anonim. Nu sub numele de Stephen sau 
domnul Kall sau Todd Johnson sau Stan Bledsoe sau 
oricare alta dintre multiplele identități pe care le 
folosise în ultimii zece ani. Numele lui adevărat era 
precum un cadru metalic lăsat în curte, ceva de care ştii 
că e acolo, dar nu-l vezi cu adevărat. 

Se întoarse brusc şi intră în clădirea din faţa 
reşedinţei Soţiei. Stephen împinse uşa şi se uită la 
ferestrele mari ale casei de vizavi, parţial acoperite de 
un sânger înflorit. Îşi puse o pereche de ochelari de 
vânătoare scumpi, cu reflexe gălbui, şi strălucirea din 
geam dispăru. Putu să vadă siluete care se mişcau în 
cameră. Un poliţist... nu, doi poliţişti. Un bărbat cu 
spatele la fereastră. Poate Prietenul, celălalt martor pe 
care fusese angajat să-l omoare. Şi... da! Iat-o şi pe 
Soţie. Scundă. Cu înfăţişare casnică. Băieţoasă. Purta o 
bluză albă. Asta o făcea o ţintă bună. 

Aceasta ieşi din raza lui vizuală. 

Stephen se aplecă şi desfăcu fermoarul rucsacului. 

Thom îl mută în scaunul cu rotile Storm Arrow. 

Apoi Rhyme preluă iniţiativa, apucă cu gura paiul de 
plastic al dispozitivului de comandă şi direcţionă 
scaunul spre liftul micuţ din locul unei foste debarale, 
care îl duse cu repeziciune la primul etaj al casei. 

Pe la 1890, atunci când fusese construit imobilul, 
camera prin care Lincoln Rhyme îşi împingea acum 
căruciorul fusese un salon separat de sufragerie. O 
structură din mortar şi şipci de lemn, cu ornamente în 
formă de cupă de crin, nişe arcuite şi podele solide de 
stejar lipite la fel de strâns ca oţelul sudat. Cu toate 
astea, un arhitect ar fi fost îngrozit să vadă că Rhyme 
pusese ca peretele ce despărţea cele două camere să fie 
demolat şi ca nişte găuri mari să fie săpate în pereţii 
care mai rămăseseră pentru a trage cabluri electrice 
prin ei. Cele două încăperi unite formau acum un spaţiu 
dezordonat, umplut nu cu vitralii de la Tiffany sau cu 
peisaje mohorâte de George Innes, ci cu altfel de obiecte 
de artă: tuburi pentru analiza tipurilor de sol, 
calculatoare, microscoape compuse, microscoape de 
comparare, un cromatograf de gaze, un spectrometru de 
masă, o sursă alternativă de lumină  PololLight, 
dispozitive cu pulberi magnetice pentru relevarea 
amprentelor digitale. Un microscop electronic cu 
scanare foarte scump, conectat la un analizor cu raze X, 
era aşezat într-un colţ. Tot aici se aflau şi instrumentele 
obişnuite ale criminalistului: ochelari de protecţie, 
mănuşi de latex rezistente la tăiere, recipiente de 
laborator,  şurubelniţe şi pensete, linguri pentru 
prelevarea post-mortem a amprentelor, cleşti, bisturie, 
spatule, tampoane de vată, borcane, pungi de plastic, 
tăviţe pentru examinare, sonde. O duzină de perechi de 
beţişoare chinezeşti (Rhyme le ordonase asistenţilor săi 


să ridice probele aşa cum apucau colţunaşii la 
restaurantul Ming Wa). 

Rhyme opri scaunul Storm Arrow, roşu şi lucios ca un 
măr, lângă masa de lucru. Thom îi puse microfonul 
deasupra capului şi dădu drumul la calculator. 

O clipă mai târziu, în pragul uşii apărură Sellitto şi 
Banks împreună cu un alt bărbat care tocmai sosise. Era 
foarte înalt, cu pielea neagră precum cauciucul roţilor. 
Purta un costum verde şi o cămaşă de un galben ciudat. 

— Bună, Fred. 

— Lincoln. 

— Salut. Sachs înclină din cap spre Fred Dellray când 
acesta intră în cameră. Îl iertase pentru că o arestase cu 
puţină vreme în urmă - o ceartă între agenţi - şi acum 
exista o afinitate curioasă între această polițistă zveltă şi 
frumoasă şi agentul înalt, ieşit din tipare. Amândoi erau, 
hotărâse Rhyme categoric, poliţişti ai oamenilor (el 
însuşi fiind un poliţist al dovezilor). Dellray avea tot atât 
de puţină încredere în dovezile criminalistice cum avea 
Rhyme în declaraţiile martorilor. Cât despre fosta 
polițistă de proximitate, Sachs, ei bine, Rhyme nu putea 
face nimic în privinţa înclinațiilor ei naturale, dar 
hotărâse că ea avea să-şi lase deoparte aceste talente şi 
să devină cel mai bun criminalist din New York sau 
poate chiar din ţară. Un ţel care îi era la îndemână, deşi 
ea nu ştia acest lucru. 

Dellray măsură camera cu paşi mari, se opri lângă 
fereastră şi îşi încrucişă braţele lungi. Nimeni - nici 
măcar Rhyme - nu-l putea caracteriza exact pe agent. 
Locuia singur într-un apartament mic din Brooklyn, îi 
plăcea să citească literatură şi filosofie şi îi plăcea încă 
şi mai mult să joace biliard în baruri ieftine. Cândva 
giuvaierul din coroana ofiţerilor FBI sub acoperire, Fred 
Dellray mai era încă strigat uneori cu porecla pe care o 
avusese când lucrase în domeniu: „Cameleonul”. Fusese 
renegat, toată lumea ştia asta, însă mai-marii lui din 


Birou îl lăsau în pace; Dellray făcuse peste o mie de 
arestări. Dar petrecuse prea mult timp sub acoperire şi, 
în ciuda aptitudinii sale deosebite de a fi altcineva, 
devenise „exagerat”, cum îi spuseseră şefii. Nu era 
decât o chestiune de timp până când ar fi fost descoperit 
şi ucis, aşa că acceptase în silă un post administrativ din 
care supraveghea alţi ofiţeri sub acoperire şi IC-urile - 
informatorii confidenţiali. 

— Băieţii mei mi-au spus că avem de-a face cu 
Dansatorul în carne şi oase, zise agentul, cu accentul 
său caracteristic. 

Gramatica şi vocabularul lui erau, ca şi viaţa sa, în 
mare măsură improvizate. 

— Ceva veşti despre Tony? întrebă Rhyme. 

— Băiatul meu care a dispărut? întrebă Dellray 
încruntându-se supărat. Nici. O. Veste. 

Tony Panelli, agentul care dispăruse din Clădirea 
Federală în urmă cu câteva zile, lăsase o soţie acasă, un 
Ford gri cu motorul pornit şi nişte fire de nisip nesuferit 
de misterioase - asteroizii plăcuţi la vedere care 
promiteau răspunsuri, dar care nu dăduse, până acum, 
niciunul. 

— După ce îl prindem pe Dansator, ne întoarcem la 
treabă, eu şi Amelia. Cu normă întreagă. Îţi promit. 

Dellray bătu nervos într-o ţigară pe care o ţinuse după 
urechea stângă. 

— Dansatorul... Rahat. Sper să-l tragem în ţeapă de 
data asta. Rahat. 

— Dar lovitura? întrebă Sachs. Cea de seara trecută. 
Avem ceva detalii? 

Sellitto se apucă să răsfoiască teancul de faxuri, 
precum şi propriile notițe. Ridică privirea: 

— Ed Carney a decolat de pe aeroportul Mamaroneck 
aseară, în jurul orei şapte şi un sfert. Compania - 
Hudson Air - e o firmă privată de chartere. Transportă 
marfa, clienţi ai corporațiilor şi chestii dintr-astea. 


Închiriază şi avioane. Tocmai obţinuseră un contract să 
transporte - fiţi atenţi - organe umane pentru 
transplanturi către spitalele din Vestul Mijlociu şi de pe 
Coasta de Est. Am auzit că e o afacere cu concurenţă 
mare. 

— O chestie sângeroasă, completă Banks, dar fu 
singurul care zâmbi la propria glumă. 

Sellitto continuă: 

— Clientul era U.S. Medical and Healthcare. Cu sediul 
în Somers. Unul dintre acele lanţuri spitaliceşti deţinute 
de investitori. Carney avea un orar foarte dens. Trebuia 
să zboare la Chicago, Saint Louis, Memphis, Lexington, 
Cleveland şi apoi să aterizeze în Erie, Pennsylvania. De 
unde se întorcea în dimineaţa asta. 

— Avea pasageri? întrebă Rhyme. 

— Nu, zise Sellitto. Doar încărcătura. Era un zbor de 
rutină. Apoi, la zece minute după plecarea de la O'Hare, 
explodează bomba. Face avionul ţăndări. Carney şi 
copilotul lui au murit. Au fost şi patru răniţi la sol. 
Apropo, nevastă-sa trebuia să zboare cu ei, dar s-a 
îmbolnăvit şi nu a mai mers. 

— Există un raport NISB?? întrebă Rhyme. Ei, 
bineînţeles că nu. Nu încă. 

— Raportul nu va fi gata decât în două-trei zile. 

— Dar n-avem cum să aşteptăm două-trei zile! 
exclamă Rhyme. Am nevoie de el acum! 

Pe gâtul lui se putea vedea o cicatrice roz de la tubul 
de aer. Dar Rhyme se detaşase de plămânul artificial şi 
putea respira al naibii de bine. Lincoln Rhyme era 
tetraplegic C4, dar putea să ofteze, să tuşească şi să 
strige ca un marinar: 

— Trebuie să ştiu totul despre bombă! 

— O să sun un amic din Oraşul Vânturilor:, se oferi 


2 NTSB - National Transportation Safety Board (Comisia Naţională 
pentru Siguranţa Transporturilor) (n.tr.) 
3 Chicago (n.tr.) 


Dellray. Mi-e dator vândut. O să-i zic care-i treaba şi o 
să-l pun să ne trimită urgent tot ce au. 

Rhyme încuviinţă, apoi medită la ce îi spusese Sellitto. 

— Bine, deci avem două locuri. Locul unde s-a 
prăbuşit avionul în Chicago. E prea târziu să mai faci 
ceva, Sachs. E al naibii de contaminat acum. Putem doar 
să sperăm că tipii din Chicago fac o treabă cât de cât 
decentă. Celălalt loc e aeroportul din Mamaroneck - 
acolo unde Dansatorul a plasat bomba la bord. 

— De unde ştim că a pus-o în aeroport? întrebă Sachs. 

Îşi roti părul de un roşu strălucitor, apoi îl prinse cu o 
clamă în vârful capului. Asemenea şuviţe de păr erau un 
pericol la locul crimelor; ar fi putut să contamineze 
dovezile. Sachs purta mereu asupra ei un pistol Glock 9 
şi o duzină de clame de păr. N 

— Bună întrebare, Sachs. li plăcea teribil când 
aceasta îi ghicea gândurile. Nu ştim şi nici nu vom şti 
până ce nu găsim locul unde a fost amplasată bomba. Se 
poate să fi fost pusă printre cutiile cu marfă, într-o 
sacoşă de călătorie sau un borcan de cafea. 

„Ori în coşul de gunoi, se gândi el posac“, amintindu- 
şi din nou de atacul cu bombă de pe Wall Street. 

— Vreau fiecare aşchie din bomba asta, aici, cât se 
poate de repede. Avem nevoie de ea, zise Rhyme. 

— Păi, Linc, interveni Sellitto încet, avionul era la un 
kilometru şi jumătate în aer când a explodat. Epava s-a 
răspândit în patru zări. 

— Nu mă interesează, replică Rhyme, iar muşchii 
gâtului îl înţepară. Mai caută încă? 

Locul prăbuşirii era cercetat de echipe de salvare 
locale, dar ancheta era condusă de FBI, aşa că Fred 
Dellray puse mâna pe telefon şi-l sună pe agentul 
special de acolo. 

— Spune-i că avem nevoie de fiecare bucăţică a 
epavei care a fost atinsă de explozibil. Vorbesc aici de 
nanograme. Vreau bomba aia. 


Dellray transmise cererea integral, apoi închise şi 
clătină din cap. 

— Au eliberat zona. 

— Ce? pufni Rhyme. După douăsprezece ore? E 
ridicol! E impardonabil! 

— Trebuie să deblocheze străzile. A zis că... 

— Maşinile pompierilor! strigă Rhyme. 

— Ce? 

— Fiecare maşină de pompieri, ambulanţă, maşină de 
poliţie... fiecare vehicul care a fost la locul accidentului. 
Vreau să le verificaţi cauciucurile. 

Dellray îl privi cu faţa lui lungă şi neagră. 

— Vrei să repeţi tu asta? Fostului meu bun prieten? 

Agentul îi întinse telefonul. 

Rhyme ignoră aparatul şi îi spuse lui Dellray: 

— Cauciucurile maşinilor de intervenţie sunt printre 
cele mai bune surse de probe de la locul crimei dacă 
acesta a fost contaminat. Ele au sosit primele, au de 
obicei cauciucuri noi, cu şanţuri adânci, şi probabil că 
nu s-au dus şi în altă parte în afară de locul faptei. 
Vreau să fie curățate toate cauciucurile şi rămăşiţele să 
fie trimise aici. 

Dellray reuşi să obţină de la Chicago promisiunea că 
roţile maşinilor de intervenţie aveau să fie, pe cât 
posibil, curățate. 

— Nu „pe cât posibil”, răcni Rhyme. Toate! 

Dellray îşi dădu ochii peste cap şi transmise şi această 
indicație, apoi închise. 

Rhyme strigă brusc: 

— Thom! Thom, unde eşti? 

Mult-criticatul asistent apăru în pragul uşii, o clipă 
mai târziu. 

— Eram în spălătorie, acolo eram. 

— Lasă naibii rufele. Avem nevoie de un orar. Scrie, 
scrie... 

— Ce anume să scriu, Lincoln? 


— Pe tabla aia de acolo. Aia mare. Rhyme îl privi pe 
Sellitto. Când se întruneşte marele juriu? 

— Luni la nouă. 

— Procurorul o să vrea ca ei să fie acolo cu câteva ore 
mai devreme - o maşină va veni să-i ia între şase şi 
şapte. 

Se uită la ceasul din perete. Era acum ora 10 
dimineaţa. Sâmbătă. 

— Avem la dispoziţie exact patruzeci şi cinci de ore. 
Thom, scrie, „Ora 1 din 45“. 

Asistentul ezită. 

— Scrie! 

Acesta se conformă. 

Rhyme îi privi pe cei din cameră. Îi văzu cum clipesc 
nesiguri şi pe Sachs încruntându-se cuprinsă de 
îndoială. Poliţista duse mâna la cap şi se scărpină cu un 
aer absent. 

— Credeţi că sunt melodramatic? întrebă el. Credeţi 
că nu avem nevoie de o monitorizare constantă? 

O clipă, nimeni nu zise nimic. În cele din urmă, 
Sellitto rosti: 

— Păi, Linc, până atunci nu se va întâmpla nimic. 

— Ba da, ceva o să se întâmple, zise Rhyme cu 
privirea aţintită pe şoimul ce se lansase în aer fără 
niciun efort, deasupra Central Park-ului. Până luni 
dimineaţa la ora şapte, ori îl prindem noi pe Dansator, 
ori ambii martori vor fi morţi. Nu există alte opţiuni. 

Thom ezită, apoi luă creta şi scrise. 

Tăcerea grea fu întreruptă de ţârâitul telefonului lui 
Banks. Acesta ascultă câteva minute, apoi li se adresă. 

— Avem ceva, spuse el. 

— Ce? întrebă Rhyme. 

— Poliţiştii care îi păzesc pe doamna Clay şi pe 
celălalt martor, Britton Hale, îi ştii? 

— Ce-i cu ei? 

— Sunt acasă la ea. Unul din ei tocmai a dat telefon. 


Se pare că doamna Clay zice că în ultimele zile a 
remarcat o furgonetă neagră pe care nu o mai văzuse 
până atunci, parcată în faţa casei. Cu numere din alt 
stat. 

— Ştie numerele? Sau statul? 

— Nu, răspunse Banks. Zice că, după ce soţul ei a 
plecat spre aeroport, furgoneta a lipsit ceva vreme. 

Sellitto se holbă la el. 

Rhyme îşi lungi gâtul. 

— Şi? 

— Zice că s-a întors în dimineaţa asta timp de câteva 
ore. Acum a plecat. Era... 

— Dumnezeule, şopti Rhyme. 

— Ce e? întrebă Banks. 

— Centrala! strigă criminalistul. Să-mi faceţi legătura 
cu Centrala. Acum! 


Un taxi opri în faţa casei Soţiei. 

Din el cobori o femeie în vârstă care se îndreptă cu 
paşi nesiguri spre uşă. 

Stephan o privi, vigilent. 

Soldat, nu-i aşa că-i o țintă uşoară? 

Domnule, un trăgător nu se gândeşte niciodată la o 
țintă ca fiind uşoară. Fiecare țintă cere concentrare şi 
efort maxim. Dar, domnule, pot să nimeresc ţinta asta şi 
să-i produc leziuni mortale. Pot să-mi transform ţintele 
în piftie, domnule. 

Femeia urcă scările şi dispăru în hol. O clipă mai 
târziu, Stephen o văzu apărând în sufrageria Soţiei. Zări 
o pâlpâire de material alb - din nou bluza Soţiei. Cele 
două se îmbrăţişară. O altă siluetă intră în cameră. Un 
bărbat. Poliţist? Se întoarse. Nu, era Prietenul. 

Ambele ţinte, se gândi Stephen aţâţat, la doar treizeci 
de metri. 

Femeia mai în vârstă - mama sau soacra - rămase în 
faţa Soţiei, în timp ce vorbeau cu capetele plecate. 


Mult iubitul Model 40 al lui Stephen era în furgonetă. 
Dar pentru lovitura asta nu avea nevoie de puşca cu 
lunetă, ci doar de Beretta cu ţeava lungă. Era un pistol 
excelent. Vechi, uzat şi funcţional. Spre deosebire de 
mulţi mercenari şi profesionişti, Stephen nu-şi 
transforma armele în fetişuri. Dacă metoda cea mai 
bună pentru a omori o anumită victimă era o piatră, 
folosea piatra. 

Işi evaluă ţinta, măsurând unghiurile de incidenţă, 
potenţiala distorsionare şi deflecţie a geamului. Femeia 
în vârstă se îndepărtă de Soţie şi se aşeză chiar în faţa 
ferestrei. 

Soldat, ce strategie ai? 

Avea să tragă prin fereastră şi s-o lovească pe bătrână 
undeva la cap. Aceasta avea să cadă. Soţia avea să se 
îndrepte instinctiv către ea şi să se aplece asupra ei, 
devenind o ţintă uşoară. Prietenul urma să intre şi el în 
fugă în cameră, numai bine ca să fie împuşcat. 

Şi poliţiştii? 

Un risc minim. Agenţii în uniformă erau trăgători 
modeşti şi probabil că nu trăseseră niciodată în timpul 
serviciului. Cu siguranţă aveau să intre în panică. 

Holul clădirii era tot gol. 

Stephen armă pistolul şi strânse trăgaciul astfel încât 
să-l poată controla mai bine. Deschise uşa şi o ţintui cu 
piciorul, se uită în susul şi în josul străzii. 

Nimeni. 

Respiră, soldat. Respiră, respiră, respiră... 

Cobori pistolul în palmă, cu patul sprijinit de mâna 
înmănuşată. Incepu să aplice o presiune imperceptibilă 
pe trăgaci. 

Respiră, respiră. 

Se uită fix la femeia în vârstă şi uită complet de 
apăsat, uită de ţintit, uită de banii pe care îi câştiga, uită 
de orice din univers. Ţinu pur şi simplu pistolul, ferm ca 
o stâncă, în mâinile lui relaxate şi aşteptă ca acesta să 


tragă singur. 

Femeia în vârstă ştergându-şi lacrimile, Soţia stând în 
spatele ei cu braţele încrucişate. 

Erau morţi, erau... 

Soldat! 

Stephen îngheţă. Slăbi degetul de pe trăgaci. 

Lumini! 

Girofaruri zumzăind încet pe stradă. Lumini rotindu- 
se pe o maşină de poliţie. Apoi, încă două maşini, apoi 
douăsprezece, şi o dubă de la Intervenţii săltând peste 
gropile din asfalt, îndreptându-se spre casa Soţiei din 
ambele sensuri. 

Pune-ţi arma în siguranţă, Soldat. 

Stephen lăsă pistolul în jos şi intră înapoi în holul 
întunecat. 

Poliţiştii se revărsau din maşini ca apa dintr-o găleată 
răsturnată. Se răspândiră pe trotuar uitându-se peste 
tot, inclusiv sus, pe acoperişuri. Se năpustiră în casa 
Soţiei spărgând uşa de la intrare şi lăsând în urmă mii 
de cioburi. 

Cei cinci ofiţeri de la ESU?, purtând echipamentul de 
luptă, se înşiruiră de-a lungul bordurii, acoperind exact 
punctele care trebuiau acoperite, cu ochii atenţi, cu 
degetele pe trăgacele negre ale pistoalelor negre. Poate 
că poliţiştii de proximitate erau mult lăudaţi, dar nu 
existau soldaţi mai buni decât cei de la ESU din New 
York. Soţia şi Prietenul dispăruseră, probabil întinşi la 
podea. La fel şi bătrâna. 

Alte maşini, umplând strada şi parcând pe trotuare. 

Stephen Kall se făcu mic. Ca un vierme. Palmele îi 


1 ESU - Emergency Services Unit (Brigada de intervenţii rapide) 
(n.tr.) 


transpiraseră şi îşi mişcă pumnul astfel încât mănuşa să 
absoarbă transpiraţia. 

Evacuarea, soldat... 

Se folosi de o şurubelniţă ca să desfacă încuietoarea 
de la uşa principală şi, mergând repede, dar fără să 
fugă, cu capul plecat, se îndreptă spre intrarea de 
serviciu care dădea în alee. Nu-l văzu nimeni, aşa că se 
strecură afară. Ajunse curând pe Lexington Avenue şi se 
îndreptă spre sud prin mulţime, spre garajul subteran 
unde parcase furgoneta. 

Se uită în faţă. 

Avem probleme şi aici, domnule. 

Alţi poliţişti. 

Închiseseră Lexington Avenue, pe o distanţă de trei 
cvartale în direcţia sud, şi stabileau un perimetru în 
jurul casei, oprind maşinile, cercetând trecătorii, 
mergând din uşă în uşă, uitându-se cu lanternele în 
vehiculele parcate. Stephen văzu doi poliţişti, cu mâinile 
pe paturile pistoalelor lor Glock, spunându-i unui bărbat 
să iasă din maşină în timp ce ei scotoceau printr-un 
morman de pături aflat pe locul din spate. Ceea ce îl 
tulbură pe Stephen fu să vadă că bărbatul era alb şi 
avea cam aceeaşi vârstă cu el. 

Clădirea unde parcase era în interiorul perimetrului 
de control. Nu avea cum să iasă de acolo fără să fie 
oprit. Şirul de poliţişti se apropia. Intră repede în garaj 
şi deschise uşa furgonetei. Îşi schimbă repede ţinuta - 
descotorosindu-se de hainele muncitoreşti şi 
îmbrăcându-se în blugi, pantofi cu talpa înaltă (fără 
model care să-l dea de gol), tricou negru, hanorac verde- 
închis (fără inscripţii) şi o şapcă de baseball (fără 
emblema vreunei echipe). În rucsac avea laptopul, 
câteva telefoane mobile, pistoalele şi muniţia din 
furgonetă. Îşi mai luă nişte gloanţe, binoclul, luneta cu 
vedere nocturnă, uneltele, câteva pachete cu explozibil 
şi nişte detonatoare. Stephen puse totul în rucsacul 


mare. 

Arma Model 40 era într-o cutie de chitară Fender. O 
luă din spatele furgonetei şi o puse pe podea împreună 
cu rucsacul. Se gândi ce să facă cu maşina. Stephen nu 
atinsese niciodată vreo parte a vehiculului fără să 
poarte mănuşi, iar înăuntru nu era nimic care să-l dea 
de gol. Dodge-ul era furat şi seria şasiului fusese 
îndepărtată. El însuşi făcuse plăcuţele de înmatriculare. 
Oricum, mai devreme sau mai târziu plănuia să se 
descotorosească de ea şi să termine treaba fără 
furgonetă. Hotări să o abandoneze acum. Acoperi 
Dodge-ul cu o husă albastră şi înfipse briceagul în 
cauciucuri, dezumflându-le ca să pară că zace acolo de 
luni de zile. leşi din garaj folosind liftul. 

Afară, se strecură în mulţime. Dar peste tot erau 
poliţişti. Pielea i se făcu ca de găină. O simţea umedă şi 
strânsă. Intră într-o cabină telefonică şi ridică 
receptorul prefăcându-se că dă un telefon, îşi lipi 
fruntea de învelişul metalic al telefonului şi simţi cum 
transpiraţia îi înţeapă fruntea. „Sunt peste tot“, se 
gândi. Îl căutau, îl priveau. Din maşini. Din stradă. 

De la ferestre... 

Amintirea îi reveni... 

Chipul din fereastră. 

Inspiră adânc. 

Chipul din fereastră... 

Se întâmplase în urmă cu puţină vreme. Stephen 
fusese angajat să dea o lovitură în Washington, D.C. 
Treaba lui era să-l omoare pe asistentul unui 
congresman care vindea informaţii clasificate despre 
arme militare unui - presupusese Stephen - concurent 
al bărbatului care îl angajase pe el. Asistentul era 
paranoic, nu fără motiv, şi avea o ascunzătoare în 
Alexandria, Virginia. Stephen aflase unde era şi reuşise 
în cele din urmă să se apropie suficient de mult pentru a 
putea trage cu pistolul - deşi se dovedise a fi o 


împuşcătură cu probleme. 

O singură şansă, o singură împuşcătură... 

Stephen aşteptase patru ore, iar când apăruse victima 
reuşise să tragă un singur foc. „L-am lovit“, se gândise 
el, dar bărbatul dispăruse într-o curte. 

Ascultă-mă, băiete. Mă asculţi? 

Da, domnule. 

Tinta doborâtă trebuie urmărită şi treaba terminată. 
Urmăreşti dâra de sânge până în iad şi înapoi, trebuie să 
faci asta. 

Dar... 

Niciun dar. Te asiguri că a murit. De fiecare dată. 
Pricepi? Nu ai altă opțiune. 

Da, domnule. 

Stephen se căţărase pe zidul de cărămidă şi sărise în 
curtea bărbatului. Găsise trupul asistentului zăcând pe 
pietriş, lângă o fântână cu forma unui cap de capră. Deci 
împuşcătura fusese mortală. 

Dar se întâmplase ceva ciudat. Ceva ce îi dăduse fiori 
pe şira spinării, deşi puţine lucruri din această viaţă îl 
făcuseră să tremure. Poate că era o întâmplare, ţinând 
de felul în care căzuse sau de traiectoria glonţului. Dar 
părea că cineva scosese din pantaloni cu grijă cămaşa 
plină de sânge a victimei şi o ridicase pentru a lăsa să se 
vadă gaura mică de deasupra sternului. 

Stephen se întorsese, căutându-l din priviri pe cel 
care făcuse asta. Dar nu, nu era nimeni în zonă. 

Sau cel puţin aşa se gândise la început. 

Apoi îşi aruncă privirea în capătul celălalt al curţii. 
Zări o magazie veche, cu ferestre slinoase, luminate de 
soarele care apunea. În una din acele ferestre văzu - sau 
i se păru că vede - un chip care se uita la el. Nu putu să 
distingă chipul bărbatului - sau al femeii - cu claritate, 
însă oricine era nu părea prea înspăimântat. Nu se 
ferise şi nici nu încercase să fugă. 

Un martor, ai lăsat un martor după tine, soldat! 


Domnule, voi elimina imediat posibilitatea de a fi 
identificat. 

Dar când deschise uşa magaziei cu piciorul, descoperi 
că era goală. 

Evacuarea, soldat... 

Chipul din fereastră... 

Stephen rămăsese în clădirea goală ce dădea spre 
curtea casei asistentului, sub lumina îndrăzneață a 
soarelui din vest, şi începuse să se învârtă lent, în cerc, 
ca un nebun. 

Cine era? Ce făcea? Sau totul era în imaginaţia lui? La 
fel cum tatăl său vitreg vedea lunetişti în cuiburile 
vulturilor din stejarii din West Virginia. 

Chipul din fereastră îl privise fix, aşa cum se uita 
uneori la el şi tatăl său vitreg, cercetător şi iscoditor. 
Stephen, amintindu-şi ce îşi spunea adesea tânărul 
Stephen: Oare am greşit? Sau a fost bine? Oare ce crede 
despre mine? 

În cele din urmă nu mai rezistase să aştepte şi se 
întorsese la hotelul său din Washington. 

Stephen fusese împuşcat, bătut şi înjunghiat, dar 
nimic nu-l zguduise la fel de tare ca incidentul din 
Alexandria. Nu fusese niciodată bântuit de chipurile 
victimelor sale, fie ele vii sau moarte. Chipul din 
fereastră rămăsese însă ca un vierme care i se urca 
încet pe picior. 

Făcându-i pielea ca de găină... 

La fel se simţea şi acum, văzând şirurile de poliţişti 
care se îndreptau spre el din toate direcţiile de pe 
Lexington. Maşinile claxonau, şoferii erau iritaţi, dar 
poliţiştilor nu le păsa; căutau înverşunaţi în continuare. 
Era o chestiune de minute până ce aveau să-l descopere 
- un bărbat alb, atletic, singur, purtând o cutie de 
chitară în care încăpea la fix cea mai bună armă de pe 
pământ. 

Îşi îndreptă privirea spre ferestrele negre şi murdare 


ce dădeau spre stradă. 

Se rugă să nu zărească vreun chip la geam. 

Soldat, despre ce dracu’ vorbeşti? 

Domnule, eu... 

Soldat, cercetează zona... 

Da, domnule. 

Simţi un miros amar, de ceva ars. 

Se întoarse şi văzu că se afla în faţa unui Starbucks. 
Intră şi studie clienţii în timp ce se prefăcea că citeşte 
meniul. 

La o masă stătea singură, pe unul dintre scaunele 
şubrede şi incomode, o femeie grasă. Citea o revistă şi 
sorbea dintr-o ceaşcă mare de ceai. Avea vreo treizeci 
de ani, era scundă, cu o faţă lată şi un nas mare. 
Starbucks, se gândi el... Seattle... lesbiană? 

Dar nu, nu era. Femeia răsfoia revista Vogue cu 
invidie, nu plină de dorinţă. 

Stephen cumpără un ceai de muşeţel Celestial 
Seasonings. Luă ceaşca şi se îndreptă spre locul de la 
geam. Tocmai trecea prin dreptul mesei la care stătea 
femeia, când ceaşca îi alunecă din mână şi căzu pe 
scaunul din faţa acesteia, împrăştiind ceaiul fierbinte pe 
podea. Femeia se lăsă pe spate surprinsă şi se uită la 
expresia plină de groază de pe faţa lui Stephen. 

— Dumnezeule, şopti el. Imi pare aşa de rău! Se 
întinse să ia o mână de şerveţele. Spune-mi că nu te-am 
stropit. Te rog! 


Percey Clay se trase din strânsoarea tânărului 
detectiv care o ţinea lipită pe podea. 

Joan Clay, mama lui Ed, zăcea ceva mai încolo, cu faţa 
încremenită într-o expresie de şoc şi uimire. 

Brit Hale era lipit de perete, acoperit de doi poliţişti 
vânjoşi. Părea că aceştia îl arestează. 

— Îmi pare rău, doamnă, doamna Clay, zise unul din 
poliţişti. Noi... 


— Ce se întâmplă aici? Hale părea confuz. Spre 
deosebire de Ed, de Ron Talbot şi chiar de Percey, Hale 
nu fusese niciodată în armată, nu fusese niciodată 
aproape de un câmp de luptă. Nu-i era frică - purta 
mereu mâneci lungi, în loc de tradiționala cămaşă albă 
cu mâneci scurte a piloților pentru a ascunde cicatricele 
de pe braţe căpătate în urmă cu câţiva ani, când se 
căţărase într-un Cessna 150 care ardea pentru a salva 
un pilot şi un pasager. Dar ideea de crimă - un rău făcut 
intenţionat - îi era complet străină. 

— Am primit un apel de la unitatea operativă, explică 
detectivul. Cred că cel care l-a ucis pe domnul Carney s- 
a întors. Probabil după voi doi. Domnul Rhyme crede că 
şoferul furgonetei negre pe care aţi văzut-o ieri e chiar 
ucigaşul. 

— Păi, ne păzesc bărbaţii aceia, răbufni Percey, 
arătând cu capul spre poliţiştii care sosiseră mai 
devreme. 

— Dumnezeule, murmură Hale şi privi pe fereastră. 
Sunt vreo douăzeci de poliţişti afară. 

— Vă rog să vă îndepărtați de la fereastră, domnule, 
zise detectivul cu glas ferm. Ar putea să fie pe acoperiş. 
Locul nu e încă securizat. 

Percey auzi paşi alergând pe scări. 

— Pe acoperiş? întrebă ea acru. Poate că tocmai sapă 
un tunel prin subsol. O luă pe doamna Carney de după 
umeri. Eşti bine, mamă? 

— Ce se întâmplă? Ce sunt toate astea? 

— Cred că s-ar putea să fiţi în pericol, spuse polițistul. 
Nu dumneavoastră, doamnă, i se adresă el mamei lui 
Ed. Doamna Clay şi domnul Hale. Pentru că sunt martori 
în acel caz. Ni s-a spus să securizăm zona şi să vă ducem 
la sediul poliţiei. 

— Au vorbit deja cu el? întrebă Hale. 

— Nu ştiu la cine vă referiţi, domnule. 

Bărbatul cel slab răspunse: 


— Tipul împotriva căruia depunem mărturie. Hansen. 
Lumea lui Hale era o lume a logicii. A oamenilor 
rezonabili. A maşinilor, numerelor şi motoarelor 
hidraulice. Dăduse greş în cele trei mariaje ale sale 
pentru că singurul lucru pentru care îi vibra inima era 
ştiinţa zborului şi sentimentul irezistibil de a se afla în 
carlingă. Îşi dădu părul de pe frunte şi zise: Întrebaţi-l. 
Vă va spune unde se află ucigaşul. El e cel care l-a 
angajat. 

— Nu cred că e chiar atât de simplu. 

În pragul uşii apăru un alt poliţist. 

— Strada e asigurată, domnule. 

— Vă rog să veniţi cu noi. Amândoi. 

— Dar mama lui Ed? 

— Locuiţi în zonă? vru să ştie polițistul. A 

— Nu. Stau la sora mea, răspunse doamna Carney. În 
Saddle River. 

— O să vă ducem cu maşina acolo şi o să punem o 
patrulă din New Jersey să stea de pază. Nu sunteţi 
implicată, aşa că sunt sigur că nu aveţi de ce să vă faceţi 
griji. 

— O, Percey! 

Femeile se îmbrăţişară. 

— Totul va fi bine, mamă. 

Percey încercă din răsputeri să nu izbucnească în 
plâns. 

— Nu, nu va fi, zise femeia plăpândă. Nu va mai fi 
niciodată bine... 

Un ofiţer o conduse spre o maşină de poliţie. 

Percey privi vehiculul cum pleacă, apoi îl întrebă pe 
polițistul de lângă ea: 

— Unde mergem? 

— Să ne întâlnim cu Lincoln Rhyme. 

Un alt poliţist interveni: 

— Vom ieşi împreună, veţi fi încadraţi de câte doi 
poliţişti. Staţi cu capul în jos şi nu ridicaţi privirea 


indiferent de motiv. O să mergem repede spre duba 
aceea de acolo. O vedeţi? Urcaţi fără întârziere în ea. 
Nu vă uitaţi pe geam şi puneţi-vă centura de siguranţă. 
O să cam gonim. Întrebări? 

Percey deschise sticluţa şi luă o gură de bourbon. 

— Da, cine naiba e Lincoln Rhyme? 


— Ai cusut asta? Singură? 

— Da, zise femeia trăgând de vesta brodată din denim 
care, la fel ca fusta în carouri pe care o purta, era puţin 
cam largă, calculată să-i ascundă silueta impunătoare. 

Cusătura îi aminti de inelele ce alcătuiesc corpul unui 
vierme. Îl trecu un fior şi i se făcu greață. 

Cu toate acestea, zâmbi şi spuse: 

— E uimitor! 

Ştersese ceaiul şi îşi ceruse scuze ca un domn, aşa 
cum se purta uneori tatăl lui vitreg. 

Vru să ştie dacă o deranja să stea la masa ei. 

— Aăâă... nu, răspunse ea şi ascunse exemplarul din 
Vogue în geanta de pânză, de parcă ar fi fost o revistă 
deocheată. 

— Apropo, zise Stephen. Sunt Sam Levine. Ochii ei 
luciră la auzul numelui de familie şi se opriră asupra 
trăsăturilor lui ariene. De fapt, mi se spune Sammie în 
general, adăugă el. Pentru mama sunt Samuel, dar 
numai dacă am făcut ceva greşit. 

Un râset. 

— O să-ţi spun „prietene”, anunţă ea. Eu sunt Sheila 
Horowitz. 

Se întinse ca să se uite pe geam pentru a nu fi nevoit 
să-i strângă mâna umedă cu cinci viermi albi şi graşi. 

— Încântat de cunoştinţă, rosti el luând o înghiţitură 
din ceaşca nouă de ceai care i se păru îngrozitor la gust. 

Sheila observă că două dintre unghiile ei scurte erau 
murdare. Încercă pe furiş să curețe mizeria de sub ele. 

— E relaxant, explică ea. Să coşi. Am un Singer vechi. 


Unul dintre modelele alea negre. Îl am de la bunică- 
mea. 

Încercă să-şi netezească părul lucios şi scurt, dorindu- 
şi în mod evident ca măcar azi să se fi spălat pe cap. 

— Nu cunosc nicio fată care să mai coasă, zise 
Stephen. Fata cu care mă întâlneam în liceu cosea. Îşi 
făcea singură aproape toate hainele. Asta chiar m-a dat 
pe spate. 

— Hm, la New York nimeni, dar absolut nimeni nu mai 
coase. 

Pufni cu înţeles. 

— Mama cosea ore în şir, tot timpul, povesti Stephen. 
Fiecare cusătură trebuia să fie perfectă. Fără glumă. 
Fiecare milimetru. Asta era adevărat. Mai am încă unele 
dintre lucrurile pe care le-a făcut. E aiurea, dar le-am 
păstrat doar pentru că sunt făcute de ea. 

Asta nu era adevărat. 

Stephen mai avea încă în urechi motorul maşinii 
Singer care pornea şi se oprea în cămăruţa încinsă a 
mamei sale. Zi şi noapte. Cusăturile trebuiau să fie 
perfecte. La milimetru. De ce? Pentru că era important. 
lată metrul de croitorie, iată cureaua... 

— Cei mai mulţi bărbaţi - accentul pe care ea îl puse 
pe ultimul cuvânt explica multe despre viaţa Sheilei 
Horowitz - nu dau doi bani pe cusut. Vor fete care fac 
sport sau care merg la cinema. Adăugă repede: Şi eu 
fac. Adică schiez. Nu sunt la fel de bună ca tine, pun 
pariu. Şi aş vrea să mă duc să văd filme. Unele filme. 

Stephen zise: 

— O, dar eu nu schiez. Nu prea îmi place sportul. 

Aruncă o privire afară şi văzu că peste tot erau 
poliţişti. Se uitau în toate maşinile... Un roi de viermi 
albaştri... 

Domnule, nu înţeleg ce-i cu ofensiva asta. 

Soldat, nu e treaba ta să înţelegi. Treaba ta e să te 
infiltrezi, să evaluezi, să izolezi şi să elimini. Asta e tot 


ce ai de făcut. 

— Pardon? se dezmetici el, neînţelegând ce-i spusese. 

— Ziceam, las-o baltă. Adică, ar trebui să merg la sală 
luni de zile ca să fiu în formă ca tine. O să mă înscriu la 
Clubul Health & Racquet. Aşa am de gând. Doar că am 
nişte probleme cu spatele. Dar pe bune, chiar am de 
gând să mă înscriu. 

Stephen râse: 

— Sunt atât de dezgustat de toate tipele astea care 
par atât de bolnăvicioase! Ştii, nu? Slabe şi palide. Ia, de 
exemplu, una din tipele astea slăbănoage de la televizor 
şi trimite-o pe vremea regelui Arthur. Imediat, gărzile l- 
ar chema pe medicul de la Curte şi i-ar zice: „Trage să 
moară, stăpâne!” 

Sheila clipi, apoi izbucni în râs, arătându-şi dinţii 
urâţi. Gluma îi oferi o scuză pentru a pune mâna pe 
braţul lui. Bărbatul simţi cum cei cinci viermi îi strâng 
pielea şi se luptă din răsputeri să nu i se facă greață. 

— Tăticu', zise ea, era ofiţer în armată, călătorea 
mult. Mi-a spus că în alte ţări se crede că americancele 
sunt slabe. 

— A fost soldat? întrebă Sam Sammie Samuel Levine 
şi zâmbi. 

— Colonel în rezervă. 

— Păi... 

Prea mult, oare? se întrebă. Spuse: 

— Sunt înrolat. Sergent. În armată. 

— Nu mai spune! Unde eşti? 

— Operaţiuni speciale. În New Jersey. Sigur ştia 
destule ca să nu mai pună întrebări despre activităţile 
celor de la trupele speciale. Mă bucur că ai un soldat în 
familie. Uneori nu le spun oamenilor cu ce mă ocup. Nu 
e prea senzaţional. Mai ales pe aici. La New York, vreau 
să zic. 

— Nu-ţi face probleme, prietene. Eu cred că e foarte 
senzaţional. Arătă din cap spre cutia Fender: Eşti şi 


muzician? 

— Nu chiar. Sunt voluntar la o grădiniţă. Îi învăţ pe 
copii muzică. Mai avem şi activităţi dintr-astea. 

Se uită afară. Lumini intermitente albastre şi albe. O 
maşină de poliţie trecu pe stradă. 

Işi trase scaunul mai aproape, dar simţi un parfum 
respingător care îl făcu să se strângă din nou şi văzu în 
faţa ochilor imaginea unor viermi care se prelingeau 
prin părul ei unsuros. li veni să vomite. Se scuză pentru 
o clipă şi timp de trei minute îşi frecă mâinile cu apă. 
Când se întoarse, observă două lucruri: că îşi desfăcuse 
nasturele de sus al bluzei şi că spatele jachetei era plin 
de păr de pisică. Pentru Stephen, pisicile nu erau 
altceva decât nişte viermi pe patru picioare. 

Se uită afară şi văzu că şirul de poliţişti se apropia. 
Stephen se uită la ceas şi zise: 

— Trebuie să mă duc să-mi iau pisica. E la veterinar... 

— O, ai o pisică? Cum o cheamă? 

Se aplecă în faţă. 

— Buddy. 

Ochii ei sclipiră. 

— O, ce drăguţ, ce drăguţ! Ai o poză cu el? 

Cu un nenorocit de motan? 

— Nu am la mine, spuse Stephen şi plescăi cu regret. 

— Mititelul Buddy e bolnăvior? 

— Nu, doar îi face un control. 

— A, ce bine. Ai grijă cu viermii. 

— Cum adică? întrebă el alarmat. 

— Paraziţii, ştii tu. 

— A, aşa e. 

— Păi, dacă eşti un prieten de treabă, zise Sheila cât 
de melodios era în stare, poate că o să ţi-i prezint pe 
Garfield, pe Andrea şi pe Essie. De fapt o cheamă 
Esmeralda, da' bineînţeles că ei nu i-a plăcut niciodată. 

— Sună bine, mormăi el privind fotografiile pe care 
Sheila le scoase din portofel. Aş vrea să-i cunosc. 


— Ştii ce, zise ea brusc, stau la trei blocuri de aici. La 
numărul optzeci şi unu. 

— Hei, am o idee. Părea foarte vesel. Ce-ar fi să las 
totul baltă şi să vin să fac cunoştinţă cu micuţii? Poate 
după aia mă ajuţi să-l iau pe Buddy. 

— S-a făcut, spuse Sheila. 

— Haide. 

Afară, aceasta remarcă: 

— Hei, ia uite ce de poliţişti! Ce s-o fi întâmplat? 

— Uau. Habar n-am. 

Stephen îşi puse cutia pe umăr. Se auzi un zgomot 
metalic. Poate că o grenadă se ciocnise de Beretta. 

— Ce-ai în ea? 

— Instrumente muzicale. Pentru copii. 

— A, cum ar fi trianglurile? 

— Da, ceva de genu” ăsta. 

— Vrei să car eu chitara? 

— Vrei? 

— Da, cum să nu! 

Luă cutia Fender, îşi strecură braţul sub al lui şi 
împreună trecură pe lângă un ciorchine de poliţişti care 
nu acordară nicio atenţie cuplului de îndrăgostiţi. 
Continuară să meargă pe stradă, râzând şi discutând 
despre pisici. 

Thom apăru în pragul uşii lui Lincoln Rhyme şi făcu 
semn cuiva să intre. 

Un bărbat la vreo cincizeci de ani, cu părul tuns scurt. 
Căpitanul Bo Haumann, şeful Brigăzii de intervenţii 
rapide din cadrul NYPD - unitatea SWAT a poliţiei. 
Cărunt şi cu tendoane proeminente, Haumann arăta ca 
sergentul disciplinat care fusese când era în armată. Se 
exprima rar şi cumpătat, iar când vorbea te privea ţintă 
în ochi, cu o urmă de zâmbet pe buze. În operaţiunile 
tactice purta adesea vestă antiglonţ şi mască de gaze şi 
era de obicei unul dintre primii ofiţeri care intrau într-o 
descindere în forţă. 

— Chiar el e? întrebă căpitanul. Dansatorul? 

— Aşa se aude, zise Sellitto. 

O pauză scurtă care, venind de la polițistul cărunt, era 
ca un oftat pentru ceilalţi. Apoi luă cuvântul: 

— Am vreo două echipe de ofiţer 32-E. 

Ofițerii 32-E, numiţi aşa după încăperea unde îşi 
desfăşurau activitatea, la Police Plaza, nu erau un secret 
pentru nimeni. Numiţi oficial poliţişti pentru intervenţii 
speciale din cadrul Brigăzii de intervenţii rapide, erau în 
mare parte foşti militari care fuseseră intensiv antrenați 
pentru procedurile de căutare şi supraveghere - dar şi 
pentru atac armat, tir de precizie şi salvarea ostaticilor. 
Nu erau prea mulţi. In ciuda reputației proaste a 
oraşului, în New York se desfăşurau puţine operaţiuni 
tactice, iar negociatorii de ostatici - consideraţi a fi cei 
mai buni din ţară - de obicei îşi neutralizau adversarii, 
înainte să fie nevoie de un atac armat. Cele două echipe 
ale lui Haumann care s-ar fi ocupat de Dansator aveau 
în total un număr de zece ofiţeri, însemnând toate 
efectivele. 


O clipă mai târziu intră în cameră un bărbat cu 
început de chelie, slab şi purtând nişte ochelari 
demodaţi. Mel Cooper era cel mai bun laborant din IRD 
- Divizia de investigaţii şi resurse a departamentului, al 
cărei şef fusese Rhyme. Cooper nu cercetase niciodată 
locul unde se desfăşurase o crimă, nu arestase niciodată 
un criminal, uitase probabil cum se trage cu pistolul pe 
care îl purta la el împotriva voinţei sale, atârnat de 
cureaua veche din piele. Cooper nu-şi dorea decât să 
stea pe un scaun într-un laborator, uitându-se la 
microscop şi analizând amprentele digitale (de fapt, într- 
un laborator şi pe ringul de dans, căci era dansator 
profesionist de tango). 

— Domnule detectiv, zise Cooper folosind titlul pe 
care îl avea Rhyme atunci când, demult, îl angajase pe 
Cooper de la poliţia din Albany, am crezut că trebuie să 
cercetez nisipul. Am auzit că e vorba de Dansator. Nu 
exista decât un loc unde vorba circula mai repede decât 
pe stradă, şi anume la Poliţie. Lincoln, o să-l prindem de 
data asta. O să-l prindem. 

În timp ce Banks îi punea la curent pe nou-veniţi, 
Rhyme ridică privirea. În pragul uşii văzu o femeie care 
cerceta cu ochii ei negri întreaga încăpere, fără 
precauţie sau stinghereală. 

— Doamna Clay? întrebă el. 

Ea încuviinţă. Un bărbat suplu apăru în pragul uşii, 
lângă ea. „Britton Hale“, presupuse Rhyme. 

— Intraţi, vă rog, zise criminalistul. 

Ea înaintă până în mijlocul camerei, se uită la Rhyme, 
apoi la echipamentul de lângă Mel Cooper. 

— Percey, zise ea. Spune-mi Percey. Tu eşti Lincoln 
Rhyme? 

— Da. Îmi pare rău de ce s-a întâmplat cu soţul tău. 

Văduva dădu repede din cap, părând stânjenită de 
compasiunea arătată. 

„E ca mine“, se gândi Rhyme. 


Îl întrebă pe bărbatul care stătea lângă Percey: 

— Sunteţi domnul Hale? 

Pilotul zvelt încuviinţă şi făcu un pas în faţă pentru a 
da mâna, dar observă apoi că braţele lui Rhyme erau 
legate de scaunul cu rotile. 

— O, murmură el, apoi se înroşi. 

Se dădu înapoi. 

Rhyme îi prezentă celorlalţi din echipă, cu excepţia 
Ameliei Sachs, care - la insistenţele lui - tocmai îşi 
schimba uniforma şi îmbrăca jeanşii şi hanoracul care se 
aflau întâmplător în dulapul lui Rhyme. Acesta îi 
explicase că Dansatorul ucidea sau rănea adesea 
poliţişti ca o formă de diversiune; voia ca ea să arate a 
civil, pe cât posibil. 

Percey scoase o sticluţă din buzunarul pantalonilor - o 
sticluţă argintie - şi luă o înghiţitură din ea. Bău 
licoarea - Rhyme simţi mirosul de bourbon scump - ca şi 
cum ar fi fost un medicament. 

Trădat de propriul trup, Rhyme nu era decât rar atent 
la calităţile fizice ale celorlalţi, în afară de victime şi de 
criminali. Dar Percey era greu de ignorat. Nu avea mai 
mult de un metru şi jumătate. Cu toate acestea, radia. 
Ochii ei, negri ca noaptea, erau fermecători. Doar când 
reuşeai să-ţi dezlipeşti privirea de la ei îi observai faţa, 
care nu era prea drăguță - băieţoasă şi cu nasul cârn. 
Avea o claie de păr negru ondulat, tăiat scurt, deşi 
Rhyme se gândi că nişte bucle lungi i-ar fi îmblânzit 
forma rigidă a feţei. Nu avea felul de a fi învăluitor pe 
care îl au unii oameni scunzi - mâinile pe şolduri, 
braţele încrucişate, degetele duse la gură. Făcea tot atât 
de puţine gesturi inutile ca şi el, îşi dădu seama Rhyme. 

Se gândi brusc: „Parcă ar fi ţigancă”. 

Îşi dădu seama că şi ea îl studia. Şi că reacţia ei era 
una de curiozitate. Când îl vedeau pentru prima dată, 
cei mai mulţi oameni îşi luau un zâmbet prostesc, se 
făceau roşii ca focul şi se forţau să se uite fix la fruntea 


lui astfel încât privirea să nu le alunece fără voie pe 
corpul mutilat. Dar Percy îi privi doar o dată faţa - un 
chip frumos cu un nas ă la Tom Cruise, un chip care 
părea mai tânăr decât cei patruzeci şi ceva de ani pe 
care îi avea - şi o dată picioarele înţepenite, braţele şi 
corpul, însă atenţia ei fu imediat atrasă de tot 
echipamentul lui - de scaunul cu rotile Storm Arrow, de 
dispozitivul de comandă, de microfon, de computer. 

Thom intră în cameră şi se duse la Rhyme pentru a-i 
măsura tensiunea. 

— Nu acum, zise şeful său. 

— Ba acum. 

— Nu! 

— Stai liniştit, zise Thom şi citi tensiunea. Trase 
stetoscopul. Nu e rea. Dar eşti obosit şi în ultima vreme 
ai fost mult prea ocupat. Ai nevoie de odihnă. 

— Pleacă de aici, mormăi Rhyme. 

Se întoarse spre Percey Clay. Pentru că avea un 
handicap, pentru că era tetraplegic, pentru că era doar 
un rest dintr-o fiinţă umană, vizitatorii păreau adesea să 
creadă că nu înţelegea ce i se spune; vorbeau cu el rar 
şi chiar i se adresau prin intermediul lui Thom. Percey 
însă îi vorbi direct, crescând în ochii lui din acest motiv. 

— Crezi ca suntem în pericol, eu şi Brit? 

— Chiar sunteţi. Un pericol foarte serios. 

Sachs intră în cameră şi se uită la Percey şi la Rhyme. 

Acesta îi prezentă pe nou-veniţi. 

— Amelia? întrebă Percey. Te cheamă Amelia? 

Sachs încuviinţă. 

Un zâmbet scurt apăru pe faţa lui Percey. Se întoarse 
puţin pentru a-i împărtăşi sentimentul lui Rhyme. 

— Nu mi s-a pus numele după aviatoarea aceea, zise 
Sachs amintindu-şi, bănui Rhyme, că Percey era pilot. 
După una din surorile bunicului. Amelia Earhart a fost o 
eroină? 

— Nu, spuse Percey. Nu chiar. E doar un fel de 


coincidenţă. 

Hale interveni: 

— O să fie păzită, nu? Douăzeci şi patru de ore? 

Arătă spre Percey. 

— Cu siguranţă, zise Dellray. 

— Bine, rosti Hale. Bine... Încă ceva. Cred că ar trebui 
să aveţi o discuţie cu tipul ăla, Phillip Hansen. 

— O discuţie? întrebă Rhyme. 

— Cu Hansen? completă Sellitto. Bineînţeles. Doar că 
neagă tot şi asta-i tot ce are de spus. Se uită la Rhyme: 
Gemenii s-au ocupat de el o perioadă. Apoi, iar către 
Hale: Sunt cei mai buni anchetatori ai noştri. Dar el n-a 
scos o vorbă. N-am avut noroc până acum. 

— Nu puteţi să-l ameninţaţi sau ceva de genul ăsta? 

— Hm, nu, zise detectivul. Nu prea cred. 

— Nu contează, continuă Rhyme. Oricum, Hansen n- 
are ce să ne povestească. Dansatorul nu se întâlneşte 
niciodată faţă în faţă cu clienţii şi nu le spune niciodată 
cum are de gând să procedeze. 

— Dansatorul? întrebă Percey. 

— Ăsta e numele pe care i l-am dat criminalului. 
Dansatorul pe Coşciug. 

— Dansatorul pe Coşciug? 

Percey râse încet, ca şi cum numele i-ar fi spus ceva. 
Dar nu mai zise nimic. 

— Sună cam înspăimântător, opină Hale şovăielnic, ca 
şi cum poliţiştii n-ar fi trebuit să le dea porecle ciudate 
tipilor răi pe care voiau să-i prindă. Rhyme se gândi că 
avea dreptate. 

Percey îl privi pe Rhyme în ochii care erau aproape la 
fel de negri ca şi ai ei. 

— Deci ce-ai păţit? Ai fost împuşcat? 

Sachs - şi Hale - tresăriră la auzul întrebării atât de 
directe, dar pe Rhyme nu-l deranjă. Prefera oamenii 
care erau ca el - aceia care nu fac uz inutil de tact. Zise 
calm: 


— Cercetam locul unei crime pe un şantier. O grindă 
s-a prăbuşit. Mi-a rupt gâtul. 

— Ca şi actorul acela. Christopher Reeve. 

— Da. 

Hale spuse: 

— E ceva îngrozitor. Dar cât curaj! L-am văzut la 
televizor. Dacă aş fi fost în locul lui, cred că m-aş fi 
sinucis. 

Rhyme se uită spre Sachs, iar ea îl văzu. Se întoarse 
spre Percey din nou. 

— Avem nevoie de ajutorul vostru. Trebuie să ne dăm 
seama cum a pus bomba în avion. Aveţi idee? 

— Nu, zise Percey şi se uită la Hale, care clătină din 
cap. 

— Aţi văzut pe cineva străin lângă avion înainte de 
zbor? 

— Mi-a fost rău azi-noapte, zise Percey. Nu m-am dus 
la aeroport. 

Hale spuse: 

— Eu am fost plecat la pescuit. A fost ziua mea liberă. 
M-am întors acasă abia târziu. 

— Unde se afla mai exact avionul înainte de decolare? 

— În hangar. Îl echipam pentru cursă. A trebuit să 
scoatem scaunele, să instalăm rafturi speciale cu prize. 
Pentru refrigeratoare. Ştiţi ce transportam, nu? 

— Organe, zise Rhyme. Organe umane. Impărţiţi 
hangarul cu o altă companie? 

— Nu, e al nostru. De fapt, e închiriat. 

— Cât de uşor se poate intra în el? vru Sellitto să ştie. 

— Dacă nu e nimeni acolo, se încuie, dar în ultimele 
zile am avut echipe care au muncit douăzeci şi patru de 
ore din douăzeci şi patru pentru echiparea avionului 
Lear. 

— Îi cunoaşteţi pe muncitori? întrebă Sellitto. 

— Sunt ca şi familia noastră, le luă Hale apărarea. 

Sellitto dădu ochii peste cap în direcţia lui Banks. 


Rhyme îşi spuse că detectivul se gândea că membrii 
familiei sunt mereu primii suspecti într-un caz de crimă. 

— Avem nevoie de numele lor, oricum. Sper să nu te 
deranjeze. Să-i verificăm. 

— Sally Anne, ea e şefa de birou. O să vă facă rost de 
listă. 

— Va trebui să sigilaţi hangarul, zise Rhyme. Să nu 
intre nimeni. 

Percey dădu din cap. 

— Nu putem... 

— Sigilaţi-l, repetă el. Toata lumea să iasă de acolo. 
Toată... lumea. 

— Dar... 

Rhyme insistă: 

— N-avem încotro. 

— Stai, zise Percey, opreşte-te aici. Se uită spre Hale. 
Foxtrot Bravo? 

Acesta dădu din umeri. 

— Ron zice că mai durează cel puţin o zi. 

Percey oftă. 

— Learjet-ul pe care îl pilota Ed era singurul echipat 
pentru acest zbor. Mâine-noapte avem programată o 
altă cursă. Va trebui să muncim fără oprire ca să 
pregătim un alt avion pentru zborul acela. Nu putem 
închide hangarul. 

Rhyme zise: 

— Îmi pare rău. Nu avem de ales. 

Percey clipi: 

— Nu ştiu cine eşti tu ca să-mi spui că nu avem de 
ales... 

— Sunt cineva care încearcă să vă salveze viaţa, pufni 
Rhyme. 

— Nu pot risca să pierd contractul. 

— Stai aşa, doamnă, zise Dellray. Cred că nu pricepi, 
tipu’ ăsta rău... N 

— Mi-a ucis soțul, răspunse ea cu o voce dură. Înţeleg 


perfect. Dar nu am de gând să pierd contractul. 

Sachs îşi puse mâinile în şold: 

— Hei, ia-o mai uşor. Dacă e cineva care vă poate 
salva pielea, acela e Lincoln Rhyme. Nu cred că avem 
nevoie de ambiţii aici. _ 

Vocea lui Rhyme interveni în discuţie. Întrebă calm: 

— Ne poţi da o oră pentru percheziţie? 

— O oră? cumpăni Percey. 

__ Sachs râse şi se întoarse surprinsă spre şeful ei. 
Intrebă: 

— Să percheziţionezi un hangar într-o oră? Haide, 
Rhyme! Faţa ei spunea: Eu îţi iau apărarea şi tu mă iei 
peste picior? De partea cui eşti? 

Unii criminalişti aveau echipe întregi care cercetau 
locul faptei, însă Rhyme insista mereu ca Amelia Sachs 
să cerceteze singură, aşa cum făcuse şi el. Un 
criminalist se putea concentra altfel decât atunci când 
mai erau şi alţii acolo. O oră era foarte puţin pentru ca o 
singură persoană să acopere un perimetru mare. Rhyme 
ştia asta, dar nu-i răspunse lui Sachs. Nu-şi luă privirea 
de la Percey, care zise: 

— O oră? Bine. E în regulă. 

— Rhyme, protestă Sachs, am nevoie de mai mult 
timp! 

— Păi eşti cea mai bună, Amelia, o tachină el. 

Ceea ce însemna că decizia fusese deja luată. 

— Cine ne poate ajuta? o întrebă Rhyme pe Percey. 

— Ron Talbot. E asociat în companie şi e directorul 
nostru de operaţiuni. 

Sachs notă repede numele în carneţel. 

— Pot să plec acum? se interesă ea. 

— Nu, răspunse Rhyme. Vreau să aştepţi până ce 
avem bomba din avionul care se îndrepta spre Chicago. 
Vreau să mă ajuţi s-o analizez. 

— Am doar o oră la dispoziţie, făcu ea o încercare. Ţii 
minte, nu? 


— Va trebui să aştepţi, mormăi el, apoi îl întrebă pe 
Fred Dellray: Cum rămâne cu ascunzătoarea? 

— A, avem un loc care o să vă placă, zise polițistul 
către Percey. În Manhattan. Şerifii federali îl folosesc 
pentru protecţia martorilor de seamă. Singura problemă 
e că avem nevoie de cineva din NYPD care să pună la 
punct detaliile. Cineva care îl cunoaşte şi îl apreciază pe 
Dansator. 

Chiar atunci Jerry Banks ridică privirea, întrebându-se 
de ce se uită toată lumea la el. 

— Ce e? întrebă el. Ce? Şi încercă în zadar să-şi 
aranjeze vârtejul de păr rebel. 


Stephen Kall, care vorbea ca un soldat şi care trăgea 
cu arme militare, nu fusese niciodată, de fapt, în armată. 

Dar acum îi zise Sheilei Horowitz: 

— Sunt mândru de moştenirea mea militară. E purul 
adevăr. 

— Unii oameni nu... 

— Nu, o întrerupse el, unii oameni nu te respectă din 
cauza asta. Dar e problema lor. 

— E problema lor, repetă Sheila ca un ecou. 

— Imi place unde stai. 

Se uită prin încăperea minusculă plină de mobilă de la 
reduceri. 

— Mulţumesc, prietene. Hei, ceva de băut, gen? Ups, 
iar folosesc cuvintele aiurea. Mama stă cu ochii mereu 
pe mine. Că mă uit prea mult la televizor. Şi din astea. 
Ruşinică, ruşinică. 

Despre ce dracu’ vorbeşte? 

— Stai singură? întrebă el cu un zâmbet plăcut, 
părând sincer interesat. 

— Da, eu şi trioul dinamic. Nu ştiu de ce se ascund. 
Prostuţii ăştia mici! Sheila trase nervoasă de marginea 
vestei. Şi pentru că el nu îi răspunsese, ea repetă: Deci? 
Ceva de băut? 


— Sigur. 

Văzu o singură sticlă de vin, plină de praf, sus pe 
frigider. Păstrată pentru ocazii speciale. Cum era acum? 

Se părea că nu. Ea desfăcu un Dr. Pepper dietetic. 

Stephen se duse la fereastră şi se uită afară. Pe stradă 
nu era niciun poliţist. Şi se aflau doar la un cvartal de 
gura de metrou. Apartamentul era la etajul al doilea şi, 
cu toate că avea gratii la ferestrele din spate, acestea nu 
erau încuiate. Dacă era cazul, putea să se caţăre pe 
scara de incendiu şi să dispară pe Lexington Avenue 
care era mereu aglomerată... 

Femeia avea telefon şi calculator. Asta era bine. 

Se uită la calendarul de perete - imagini cu îngeri. 
Erau câteva notițe, dar nimic pentru sfârşitul acela de 
săptămână. 

— Hei, Sheila, vrei să... 

Se opri, dădu din cap şi nu mai adăugă nimic. 

— Aăă, ce? 

— Păi... Ştiu că e o prostie să te întreb. Adică, e cam 
din scurt. Mă întrebam dacă ai vreun plan pentru zilele 
următoare. 

Cu precauţie aici. 

— Păi, ăăă, trebuie să o vizitez pe maică-mea. 

Stephen se încruntă dezamăgit. 

— Ce păcat! Ştii, am un locşor în Cape May... 

— La Jersey Shore”! 

— Da, mă duc acolo... 

— După ce îl iei pe Buddy? 

„Cine mama dracului era Buddy? 

A, da, pisica.” 

— Da. Dacă nu ai nimic de făcut, mă întrebam dacă ai 
vrea să vii. 

— Ai...? 

— O să fie şi mama acolo, cu nişte prietene. 


5 Jersey Shore - ansamblu de staţiuni turistice de pe ţărmul 
Atlanticului (n.red.) 


— Doamne, nu ştiu ce să zic. 

— Păi, de ce n-o suni pe maică-ta să-i spui că va trebui 
să se descurce fără tine în weekendul ăsta? 

— Păi... Nu e nevoie s-o sun. Dacă nu apar, nu e mare 
brânză. l-am zis ceva de genul, poate vin, poate nu vin. 


Deci minţise. Un sfârşit de săptămână de una singură. 
Nimeni nu avea să-i simtă lipsa în următoarele câteva 
zile. _ 

O pisică sări lângă el şi îşi lipi faţa de a lui. Îşi 
imagină o mie de viermi împrăştiindu-i-se pe corp. Îşi 
imagină viermi chircindu-se prin părul Sheilei. Degetele 
ei ca nişte viermi. Stephen începu să o deteste pe 
femeie. Voia să strige. 

— O, salută-l pe noul nostru prieten, Andrea. Te place, 
Sam. Se ridică şi cercetă cu privirea apartamentul. Se 
gândi: 

„Ţine minte, băiete, poţi ucide cu orice”. 

— Spune-mi, o întrebă el, ai bandă adezivă? 

— Păi, pentru ce... 

Se tot gândi. Pentru...? 

— Pentru instrumentele din cutie. Trebuie să lipesc la 
loc o tobă. 

— A, sigur, am aici. Se duse în hol. Le trimit 
mătuşicilor mele cadouri de fiecare Crăciun. Cumpăr 
mereu câte o rolă. Nu ţin minte niciodată dacă am 
cumpărat deja, aşa că am vreo tonă. Vezi ce zăpăcită 
sunt? 

El nu-i răspunse pentru că inspecta bucătăria şi 
ajunse la concluzia că era cea mai bună zonă din 
apartament unde s-o omoare. 

— Uite! Îi aruncă rola în joacă. El o prinse instinctiv. 
Era supărat că nu apucase să-şi pună mănuşile. Ştia că 
avea să lase urme pe rolă. Începu să tremure de furie şi, 
când o văzu pe Sheila rânjind şi spunându-i: „Frumoasă 
prindere, prietene”, zări de fapt un vierme uriaş care se 


apropia de el. Puse rola jos şi îşi trase mănuşile. 

— Mănuşi? Ţi-e frig? Hei, prietene, ce...? 

El nu-i dădu atenţie şi deschise uşa frigiderului, 
începând să scoată mâncarea. 

Femeia înaintă spre el. Zâmbetul îi pălea treptat de pe 
buze. 

— Aăă, ţi-e foame? 

El se apucă să scoată rafturile. 

Schimbară o privire şi, brusc, ea scoase din gât un 
„Liii” slab. 

Stephen prinse viermele cel gras înainte să ajungă la 
uşa din faţă. 

Repede sau încet? 

O târi înapoi în bucătărie. Spre frigider. 

Trei. 

Percey Clay, absolventă de inginerie, cu certificat de 
mecanic de avioane şi deţinătoare a tuturor licențelor pe 
care Agenţia Federală pentru Aviaţie le putea acorda 
unui pilot, nu avea vreme pentru superstiții. 

Cu toate acestea, în timp ce traversa Central Park în 
duba blindată, îndreptându-se spre casa pentru 
protecţia martorilor din Midtown, îi veni în minte vechea 
zicătoare pe care călătorii superstiţioşi o repetă ca pe o 
mantra morbidă. Accidentele se produc întotdeauna câte 
trei. 

La fel şi tragediile. 

Întâi, Ed. Acum, a doua lovitură: ce auzea la telefon 
de la Ron Talbot care era în biroul lui de la Hudson Air. 

Stătea la mijloc, între Brit Hale şi acel tânăr detectiv, 
Jerry Banks. Ţinea capul plecat. Hale o privea, iar Banks 
se uita precaut pe geam, la trafic, la trecători şi la 
copaci. 

— U.S. Med e de acord să ne mai dea un transport. 
Respirația lui Talbot se auzea alarmant de precipitată în 
telefon. Unul dintre cei mai buni piloţi pe care îi 
cunoscuse vreodată, Talbot nu mai pilotase un avion de 
ani de zile - ţinut la sol de sănătatea lui precară. Percey 
considera asta ca pe o pedeapsă oribil de nedreaptă 
pentru păcatele sale legate de băutură, ţigări şi mâncare 
(mai ales pentru că le avea şi ea). Adică pot să ne 
anuleze contractul. Bombele nu sunt un caz de forţă 
majoră. Nu ne scutesc de îndeplinirea contractului. 

— Dar ne lasă să facem zborul de mâine. 

O pauză. 

— Da, ne lasă. 

— Haide, Ron, pufni ea. Las-o baltă! 


Îl auzi cum îşi aprinde o altă ţigară. Masiv şi fumător - 
bărbatul de la care cerşea ţigări Camel când se lăsa de 
fumat - Talbot cam uita să-şi spele hainele şi să se 
bărbierească. Şi nu se pricepea nici să dea veştile 
proaste. 

— E vorba de Foxtrot Bravo, zise el cu greu. 

— Ce-i cu el? 

N695FB era Learjet-ul 35A al lui Percey. Adică, nu din 
punct de vedere legal. Legal, bimotorul cu reacţie era 
închiriat celor de la Clay-Carney Holding Corporation, 
Inc., o subsidiară a Hudson Air Charters, Ltd., de către 
Morgan Air Leasing Inc., care îl închiriase la rândul ei 
de la subsidiara Transport Solutions Incorporated a La 
Jolla Holding Two, o companie din Delaware. Această 
situaţie complicată era ceva obişnuit şi legal, având în 
vedere faptul că atât avioanele, cât şi accidentele 
aviatice sunt extrem de costisitoare. 

Toată lumea de la Hudson Air Charters ştia însă că 
November Sic Nine Five Foxtrot Bravo era al lui Percey. 
Avea mii de ore de zbor cu acel avion. Era favoritul ei. 
Era copilul ei. Şi, în multele nopţi în care Ed era plecat, 
gândul la avion îi alunga ghimpele singurătăţii. Un avion 
frumos care putea zbura la aproape 14 000 de metri cu 
o viteză de 460 de noduri - aproape 800 de kilometri pe 
oră. Ea ştia că poate zbura chiar şi mai sus şi mai 
repede, deşi acesta era un secret pe care cei de la 
Morgan Air Leasing, La Jolla Holding, Transport 
Solutions şi FAA nu-l ştiau. 

Talbot continuă: 

— Să-l echipez - e mai greu decât credeam. 

— Zi mai departe. 

— Bine, rosti el în cele din urmă. Stu şi-a dat demisia. 

Stu Marquard, mecanicul-şef. 

— Ce? 


6 FAA- Federal Aviation Agency (Agenția Federală pentru Aviație) 
(n.tr.) 


— Nenorocitul şi-a dat demisia. De fapt, nu încă, 
explică Talbot. A zis că e bolnav, dar avea o voce 
ciudată, aşa că am dat nişte telefoane. Pleacă la 
Sikorsky. Deja a acceptat slujba. 

Percey era uimită. 

Aceasta chiar era o problemă importantă. Avioanele 
Lear 35A erau echipate din fabrică pentru opt pasageri. 
Ca să pregătească avionul pentru transportul celor de la 
U.S. Medical, trebuiau scoase aproape toate banchetele, 
trebuiau instalate compartimente pentru refrigeratoare, 
rezistente la şocuri, iar de la generatoarele motorului 
trebuiau trase alte cabluri de electricitate. Asta însemna 
importante schimbări electrice şi de structură. 

Nu exista mecanic mai bun ca Stu Marquard, care 
echipase avionul lui Ed cât ai zice peşte. Fără el, Percey 
nu ştia cum aveau să fie gata pentru zborul de a doua zi. 

— Ce-i, Percey? întrebă Hale, văzând-o cum se 
încruntă. 

— Stu a plecat, şopti ea. 

El dădu din cap, fără să înţeleagă. 

— De unde a plecat? 

— Şi-a dat demisia, murmură ea. A plecat. Se duce să 
muncească la elicoptere. 

Hale o privi uluit. 

— Astăzi? 

Ea încuviinţă. 

Talbot continuă: 

— Se ştie că a fost vorba de o bombă. Poliţiştii n-au 
zis nimic, dar toată lumea ştie ce s-a întâmplat. Sunt 
nervoşi. Vorbeam cu John Ringle... 

— Cu Johnny? Un pilot tânăr pe care îl angajaseră cu 
un an înainte. Doar nu pleacă şi el? 

— Mă întreba dacă avem de gând să închidem 
afacerea o vreme. Până ce se lămureşte treaba. 

— Nu, nu închidem nimic, zise ea hotărâtă. Nu 
anulăm niciun transport. Continuăm ca de obicei. Şi, 


dacă mai sună cineva şi zice că e bolnav, concediază-l. 

— Percey... 

Talbot era morocănos, dar toată lumea ştia că are un 
suflet bun. 

— Bine, zise ea. Atunci îi concediez eu. 

— Ascultă, în legătură cu Foxtrot Bravo, pot să fac în 
mare parte singur treaba, se oferi Talbot, care avea şi el 
certificat de mecanic de avioane. 

— Fă tot ce poţi. Dar încearcă totuşi să mai găseşti un 
mecanic, îi spuse ea. Vorbim mai târziu. 

Închise. 

— Nu-mi vine să cred, zise Hale. Să-şi dea demisia! 

Pilotul era uimit. 

Percey era furioasă. Oamenii băteau în retragere - cel 
mai grav păcat posibil. Compania murea. Şi nu avea nici 
cea mai mică idee cum să o salveze. 

Percey Clay nu avea o dibăcie de maimuţă când venea 
vorba să conducă o afacere. 

Dibăcie de maimuţă... 

O expresie pe care o auzise când era pilot militar. 
Inventată de un pilot din aviația Forţelor Navale, cu 
grad de amiral, se referea la talentul ezoteric, înnăscut, 
de a manevra aeronava. 

Cu siguranţă, Percey era dibace ca o maimuţă când 
venea vorba de pilotat. Orice tip de aparat, fie că mai 
zburase cu el sau nu, în orice condiţii climaterice, VFR” 
sau IFR, ziua sau noaptea. Pilota avionul ireproşabil şi îl 
aducea la sol în locul acela magic pe care îl ţinteau 
piloţii - exact la „trei sute peste cifre” - la trei sute de 
metri deasupra pistei de aterizare marcate cu alb. 
Planoare, biplane, Hercules, Boeing-uri 737, MIG-uri - 
se simţea ca acasă în carlinga oricărei aeronave. 


7 VER - Visual Flight Rules, regulile de navigaţie valabile pe timp de 
zi pentru piloţii avioanelor private (n.red.) 

5 IFR - Instrument Flight Rules, regulile pentru pilotajul nocturn, 
bazate pe folosirea instrumentelor de navigaţie (n.red.) 


Dar dibăcia de maimuţă a lui Percey Rachael Clay nu 
depăşea această zonă. 

Fără nicio îndoială, nu era deloc dibace în relaţiile cu 
familia. Tatăl ei, cu afaceri în domeniul tutunului, refuza 
să-i vorbească de ani de zile - de fapt chiar o 
dezmoştenise - de când abandonase facultatea, UVAS, 
pentru a se înscrie la şcoala de aviaţie de la Virgina 
Tech. (Deşi ea îi spusese că plecarea din Charlottesville 
era inevitabilă - la şase săptămâni după începerea 
primului semestru, Percey o bătuse pe preşedinta unei 
frăţii când blonda înaltă comentase, puţin cam tare, că 
slăbănoaga ar fi trebuit să depună jurământ la 
Agronomie, şi nu la asociaţia lor plină de rafinament.) 

Cu siguranţă, nu era dibace la gestionarea relaţiilor. 
Ameţitoarele ei performanţe aviatice pe uriaşele aparate 
de zbor Tomcat nu redresau balanţa înclinată de prostul 
ei obicei de a vorbi pe şleau, atunci când toţi cei din jur 
nu scoteau o vorbă în legătură cu anumite evenimente. 

Şi nu era dibace când venea vorba de a conduce 
compania aeriană a cărei preşedintă era. I se părea 
uimitor cum Hudson Air avea atâtea comenzi şi totuşi 
era în permanenţă la un milimetru de faliment. La fel ca 
Ed, Brit Hale şi ceilalţi piloţi, Percey muncea fără 
întrerupere (unul dintre motivele pentru care fugise de 
liniile comerciale era hotărârea stupidă a celor de la 
FAA care le interzicea piloților să zboare mai mult de 
optzeci de ore pe lună). Prin urmare, de ce erau ei în 
permanenţă aproape de faliment? Dacă n-ar fi fost 
abilitatea încântătorului Ed de a face rost de clienţi şi 
cea a morocănosului Ron Talbot de a reduce cheltuielile 
şi de a jongla cu creditorii, nu ar fi reuşit să 
supravieţuiască în ultimii doi ani. 

Compania aproape că se prăbuşise luna trecută, dar 
Ed reuşise să pună mâna pe contractul cu U.S. Medical. 
Lanţul spitalicesc făcea bani frumoşi din transplanturi, 


° UVA - University of Virginia (n.tr.) 


iar ea aflase că nu era vorba doar de inimi şi rinichi. 
Problema cea mai importantă era de a duce primitorului 
organul donatorului la câteva ore după operaţie. 
Organele erau adesea transportate cu zboruri 
comerciale (puse în refrigeratoare în cabina pilotului), 
dar totul depindea de programul şi de ruta liniei 
aeriene. Hudson Air nu avea aceste restricţii. Compania 
fusese de acord să pună un avion la dispoziţia celor de 
la U.S. Medical. Trebuiau să efectueze transporturi în 
serie pe Coasta de Est şi în Vestul Mijlociu, oprindu-se 
la şase sau opt dintre sediile companiei, ori de câte ori 
era nevoie. Cursele erau garantate. Ploaie, zăpadă, vânt, 
condiţii minime - atâta vreme cât aeroportul era deschis 
şi aveau voie să zboare, Hudson Air transporta marfa la 
timp. 

Prima lună era de probă. Dacă treaba mergea, urmau 
să primească un contract pe optsprezece luni care 
trebuia să asigure supraviețuirea companiei. 

Se părea că Ron îşi convinsese clientul să le mai 
acorde o şansă, dar dacă Foxtrot Bravo nu era gata 
pentru zborul de a doua zi... Percey nici nu voia să se 
gândească la o asemenea posibilitate. 

În timp ce traversa Central Park în maşina poliţiei, 
Percey Clay urmări primele semne al primăverii. Lui Ed 
îi plăcea parcul şi alerga adesea acolo. Dădea două ture 
lacului, după care se întorcea acasă terminat, cu părul 
încărunţit atârnându-i în şuviţe peste faţă. „lar eu?“ 
Percey râse trist în sinea ei. O găsea acasă, aplecată 
deasupra vreunui tratat de aeronautică sau unui manual 
de reparare a turbinelor pentru iniţiaţi, poate fumând, 
poate bând un Wild Turkey. Zâmbind, Ed o împungea în 
coaste cu degetul şi o întreba dacă mai putea să facă şi 
altceva nesănătos în acelaşi timp. Printre hohotele de 
râs, el lua câteva înghiţituri de bourbon. 

Îşi aminti apoi cum se apleca şi o săruta pe umăr. 
Când făceau dragoste, el îşi lipea faţa de pielea ei, iar 


Percey Clay credea că în locul acela unde gâtul se unea 
cu umerii ei delicaţi, doar acolo era o femeie frumoasă. 
Ed... 
Toate stelele serii... 


Ochii i se umplură iar de lacrimi şi privi în sus, la 
cerul cenuşiu. Prevestitor de rău. Estimă plafonul de 
zbor la 500 de metri, vântul din direcţia 090 cu o viteză 
de 15 noduri. Turbulenţe. Se mişcă în scaun. Degetele 
puternice ale lui Brit Hale o ţineau strâns de braţ. Jerry 
Banks vorbea despre ceva. Ea nu ascultă. 

Percey Clay luase o hotărâre. Deschise din nou 
telefonul mobil. 

Sirena urlă. 

Lincoln Rhyme aşteptă să audă efectul Doppler în 
timp ce maşina se îndepărta. Dar, chiar în faţa casei 
sale, sirena mai scoase un sunet şi apoi tăcu. O clipă mai 
târziu, Thom conduse un tânăr în laboratorul de la 
primul etaj. Cu o tunsoare scurtă, la modă, polițistul din 
Illinois avea o uniformă albastră care probabil că fusese 
proaspăt spălată când o îmbrăcase cu o zi înainte, dar 
acum era şifonată şi murdară de funingine şi noroi, îşi 
trecuse un aparat electric de bărbierit peste faţă, dar nu 
lăsase decât nişte urme prin barba neagră care 
contrasta cu părul lui blond şi rar. Ţinea doi saci mari de 
pânză şi un dosar cafeniu, iar Rhyme fu mai fericit să-l 
vadă decât pe oricine altcineva în ultima săptămână. 

— Bomba! răcni el. Am aici bomba! 

Polițistul, surprins de adunătura ciudată de apărători 
ai legii, probabil că se întreba ce-l lovise, când Cooper îi 
smulse sacii, iar Sellitto mâzgăli o semnătură pe 
chitanţă şi pe fişa de primire în custodie pe care i le 
împinse înapoi în mână. 

— Mulţumesc, la revedere, zise detectivul pe 
nerăsuflate, întorcându-se spre masa cu probele. 

Thom îi zâmbi politicos poliţistului şi îl conduse afară 
din cameră. 

Rhyme strigă: 

— Să-i dăm drumul, Sachs. Pierzi vremea! Ce-avem? 

Ea îi zâmbi rece şi se îndreptă spre masa lui Cooper, 
unde tehnicianul aşeză cu grijă pe masă conţinutul 
sacilor. 

Oare ce era cu ea? O oră era de ajuns pentru a 
investiga locul faptei, dacă asta o supăra. De fapt, îi 
plăcea când o vedea iritată. El însuşi dădea cele mai 


bune rezultate când era aşa. 

— Bine, Thom, ajută-ne. Tabla. Trebuie să scriem care 
sunt probele. Să facem nişte tabele. „LC-1.“ Primul cap 
de tabel. 

— L, ăăă, C? 

— Locul crimei, zise tăios criminalistul. Ce altceva ar 
putea fi? „LC-1, Chicago.” 

Intr-un caz recent, Rhyme folosise spatele unui afiş 
mototolit de la Metropolitan Museum drept tabel pentru 
a nota probele. Acum se perfecţionase - avea mai multe 
table agăţate sus pe perete, împrăştiind un miros care îi 
amintea de zilele de şcoală din Vestul Mijlociu, în 
primăverile umede, când se dădea în vânt după ora de 
ştiinţe exacte şi detesta scrierea şi engleza. 

Asistentul, aruncând o privire exasperată spre şeful 
său, luă creta, înlătură cu mâna o urmă de praf de pe 
cravata sa perfectă şi pantalonii călcaţi la linie şi scrise. 

— Ce avem, Mel? Sachs, ajută-l! 

Începură să despacheteze pungile şi borcanele de 
plastic cu cenuşă, bucățele de metal, fibre şi plastic. 
Puseră conţinutul pe nişte tăviţe de porțelan. Membrii 
echipei de anchetă de la locul prăbuşirii - dacă erau la 
fel ca specialiştii pe care Rhyme îi instruise - probabil că 
folosiseră magneţi pe rotile, aspiratoare mari şi o serie 
de ecrane de plasă fină pentru a localiza rămăşiţele 
exploziei. 

Rhyme, expert în cele mai multe dintre domeniile 
investigaţiei criminalistice, era o autoritate în bombe. 
Subiectul nu-l interesase în mod special, până când 
Dansatorul nu lăsase pachetul micuţ în coşul de gunoi al 
biroului de pe Wall Street, acolo unde cei doi tehnicieni 
ai săi fuseseră ucişi. După aceasta, Rhyme îşi pusese în 
cap să înveţe tot ce se putea despre explozivi. Studiase 
la Unitatea de explozivi a FBl-ului, una dintre cele mai 
mici - dar cea mai elitistă - din laboratorul federal, 
compusă din paisprezece examinatori şi tehnicieni. Ei 


nu căutau DEI - dispozitive explozive improvizate, 
numele pe care cei din poliţie îl dădeau bombelor - şi nu 
le dezamorsau. Treaba lor era să analizeze bombele şi 
locul unde explodaseră şi să dea de urma fabricanţilor şi 
a celor care îi ajutaseră (realizarea bombelor era 
considerată o artă în anumite cercuri, iar ucenicii 
munceau din greu să înveţe tehnicile meseriaşilor 
renumiţi). 

Sachs se uita la pungi. 

— Bomba nu se autodistruge? 

— Nimic nu se distruge complet niciodată, Sachs. 
Ţine minte asta! Totuşi, când se apropie în scaunul cu 
rotile şi examină pungile, recunoscu: Asta a fost una rea. 
Vezi fragmentele astea? Grămada asta de aluminiu din 
stânga? Metalul e fărâmiţat, nu îndoit. Asta înseamnă că 
dispozitivul a avut o brizanţă înaltă... 

— O ce înaltă? întrebă Sellitto. 

— Brizanţă, explică Rhyme. Rata detonării. Dar chiar 
şi aşa, între şaizeci şi nouăzeci la sută din bombă 
rămâne după explozie. Bineînţeles, nu şi explozibilul. 
Deşi rămân mereu suficiente reziduuri pentru a putea 
face determinări. Păi, avem o grămadă de muncă aici. 

— O grămadă? pufni Dellray. E ca şi cum ar trebui să-l 
pui pe hopa-mitică în picioare. 

— Dar Fred, nu asta e treaba noastră, zise Rhyme 
repede. Tot ce avem de făcut este să-l găsim pe 
nenorocit. Împinse scaunul pe lângă masă. Cum arată, 
Mel? Văd o baterie, văd un cablu, văd cronometrul. Ce 
altceva? Poate bucățele din container sau din valize? 

În comparaţie cu cronometrele şi detonatoarele, 
valizele trimiseseră la închisoare mai mulţi terorişti. 
Deşi nu se vorbeşte despre asta, valizele nereclamate 
sunt adesea donate FBl-ului de către companiile aeriene 
şi detonate în încercarea de a simula explozii şi de a 
oferi standarde pentru criminalişti. În cazul exploziei 
zborului Pan Am 103, FBI-ul i-a identificat pe terorişti 


analizând nu explozibilul, ci radioul Toshiba ascuns 
înăuntru, valiza Samsonite ce conţinea radioul şi hainele 
în care era învelit. S-a descoperit că hainele din valiză 
proveneau de la un magazin din Sliema, Malta, al cărui 
proprietar a identificat un agent libian sub acoperire 
care le cumpărase. 

Cooper scutură însă din cap. 

— Nimic în zona detonării în afară de componentele 
bombei. 

— Deci nu era într-o valiză sau vreun bagaj, medită 
Rhyme. Interesant! Şi cum dracu' a urcat-o la bord? 
Unde a pus-o? Lon, citeşte-mi raportul de la Chicago. 

— „E greu de stabilit locul exact unde a avut loc 
explozia, citi Sellitto, din cauza incendiului şi a 
distrugerii avionului. Amplasarea bombei pare să fi fost 
sub carlingă în spatele acesteia.” 

— Sub şi în spate. Mă întreb dacă acolo e şi cala de 
bagaje. Poate... Rhyme tăcu. Capul i se mişca în faţă şi 
în spate, uitându-se la sacii cu probe. Aşteaptă, 
aşteaptă! strigă el. Mel, lasă-mă să văd bucăţile alea de 
metal. A treia sacoşă din stânga. Aluminiul. Pune-l sub 
un Microscop! 

Cooper conectase camera video a microscopului 
compus la computerul lui Rhyme. Ce vedea Cooper 
vedea şi Rhyme. Tehnicianul începu să pună pe lamele 
mostre din bucăţile minuscule de resturi şi să le aşeze 
sub microscop. 

O clipă mai târziu, Rhyme comandă: 

— Cursorul în jos. Dublu clic. 

Imaginea de pe ecranul calculatorului se mări. 

— Aici, uite! Învelişul avionului a explodat spre 
interior. 

— Spre interior? întrebă Sachs. Vrei să spui că bomba 
a fost în afară? 

— Cred că da, da. Ce zici, Mel? 

— Ai dreptate. Capetele niturilor sunt toate îndoite 


înăuntru. E clar că a fost în exterior. 

— O rachetă, poate? întrebă Dellray. SAM? 

Sellitto citi mai departe din raport: 

— „Nu există înregistrări radar care să corespundă 
unor misile“. 

Rhyme clătină din cap. 

— Nu. Totul indică o bombă. 

— Dar pe dinafară? întrebă Sellitto. N-am mai auzit 
până acum. 

— Aşa s-ar explica asta, strigă Cooper. Tehnicianul, 
purtând nişte ochelari cu lupă şi înarmat cu o sondă de 
ceramică, parcurge cu privirea nişte bucăţi de metal cu 
repeziciunea unui cowboy care îşi numără vitele din 
cireadă. Fragmente de metal feros. Magneţi. Nu s-ar fi 
lipit de învelişul de aluminiu, dar dedesubt era oţel. Am 
şi câteva bucățele de răşină epoxidică. A lipit bomba pe 
dinafară şi a fixat-o cu magneţi până când s-a întărit 
adezivul. 

— Uită-te la undele de şoc din răşină, arătă Rhyme. 
Adezivul nu se uscase complet, asta înseamnă că a fixat- 
o cu puţin timp înainte de decolare. 

— Putem afla marca epoxidului? 

— Nu. Are o compoziţie generică. Se vinde peste tot. 

— Nu avem nicio speranţă de amprente? Spune-mi 
adevărul, Mel. 

Răspunsul lui Cooper fu un râs sceptic. Cu toate 
astea, respectă procedura şi scană fragmentele. Nu se 
vedea nimic în afară de urma exploziei. 

— Absolut nimic. 

— Vreau să-l miros, zise Rhyme. 

— Să-l miroşi? întrebă Sachs. 

— Având în vedere rezultatul, ştim că este un 
explozibil puternic. Vreau să ştiu exact de ce tip. 

Mulţi atentatori folosesc un explozibil lent - substanţe 
care ard repede, dar nu explodează decât dacă sunt 
închise, de exemplu, într-o ţeavă sau o cutie. Praful de 


puşcă e cel mai comun dintre acestea. Explozibilul rapid 
- de exemplu, plastic sau TNT - explodează în starea lui 
naturală şi nu e nevoie să fie izolat într-un recipient. 
Acesta e scump şi se găseşte greu. Tipul şi sursa 
explozibilului pot spune multe despre identitatea 
atacatorului. 

Sachs aduse o pungă lângă scaunul lui Rhyme şi o 
deschise. Acesta inhală. 

— RDX, zise Rhyme, recunoscându-l imediat. 

— În concordanţă cu explozia, întări Cooper. Crezi că- 
i vorba de C3 sau C4? întrebă el. 

RDX era componenta principală a celor două 
explozibile militare din plastic; era ilegal să se afle în 
posesia unui civil. 

— Nu C3, spuse Rhyme mirosind din nou explozibilul 
de parcă era un Bordeaux vechi. Nu miroase dulce... Cu 
siguranţă nu. Şi, ciudat... Mai simt ceva... Vezi ce zice 
cromatograful, Mel. 

Tehnicianul puse mostra în cromatograful de gaze cu 
spectrometru de masă. Această maşinărie separa 
elementele în compuşi şi le identifica. Putea să analizeze 
mostre de mărimea unui microgram şi, odată ce stabilea 
despre ce era vorba, putea să introducă informaţia într-o 
bază de date şi să găsească, în multe cazuri, numele 
mărcii. 

Cooper examină rezultatele. 

— Ai dreptate, Lincoln. E RDX. Şi ulei. Şi ceva ciudat - 
amidon... 

— Amidon! strigă Rhyme. Asta am mirosit. E faină de 
guar... 

Cooper râse în timp ce cuvintele pe care tocmai le 
rostise apăreau pe ecranul calculatorului. 

— Cum ţi-ai dat seama? 

— Pentru că e dinamită militară. 

— Dar nu conţine nitroglicerină, protestă Cooper. 
Ingredientul activ al dinamitei. 


— Nu, nu e dinamită propriu-zisă, explică Rhyme. E 
un amestec de RDX, TNI, ulei de motor şi faină de guar. 
Nu-i ceva prea obişnuit. 

— Militară, zici? interveni Sellitto. Asta ne duce spre 
Hansen. 

— Aşa e. 

Tehnicianul puse mostrele la microscop. 

Imaginile apărură simultan pe ecranul calculatorului 
lui Rhyme. Bucăţi de fibră, sârmă, resturi, aşchii, praf. 

Îi aducea aminte de o imagine similară văzută cu 
mulţi ani în urmă, deşi în circumstanţe diferite. Se uita 
printr-un caleidoscop greu din alamă, cumpărat drept 
cadou aniversar pentru o prietenă. Claire Trilling, 
frumoasă şi elegantă. Rhyme găsise caleidoscopul într- 
un magazin din Soho. Işi petrecuseră seara în faţa unei 
sticle de merlot, încercând să ghicească ce fel de 
cristale ori pietre preţioase exotice formau imaginile 
uimitoare. În cele din urmă, Claire, care avea, ca şi 
Rhyme, aproape aceeaşi curiozitate ştiinţifică, desfăcuse 
partea de jos a tubului şi golise conţinutul pe masă. 
Râseseră. Obiectele nu erau altceva decât nişte bucăţi 
de metal, talaş, o agrafă pentru hârtie, bucățele rupte 
din Paginile Aurii, pioneze. 

Rhyme se debarasă de aceste amintiri şi se concentră 
asupra obiectelor pe care le vedea pe ecran. O bucată 
de hârtie cernită de Manila - ambalajul dinamitei 
militare. Fibre - mătase artificială şi bumbac - de la 
fitilul detonant pe care Dansatorul îl legase în jurul 
dinamitei, prea moale pentru a putea fi modelată în jurul 
fitilului. Un fragment de aluminiu şi o sârmuliţă colorată 
- de la amorsa electrică. Altă sârmă şi o bucată de grafit 
de mărimea unei gume de şters, de la baterie. 

— Cronometrul, strigă Rhyme. Vreau să văd 
cronometrul! ă 

Cooper luă de pe masă o pungă mică de plastic. În ea 
se afla inima nemişcată şi rece a bombei. 


Era în stare aproape perfectă şi asta îl surprinse pe 
Rhyme. „Aha, prima ta scăpare”, se gândi el, vorbind în 
sinea sa cu Dansatorul. Cei mai mulţi atentatori pun 
explozibilul în jurul sistemului de detonare pentru a 
distrage urmele. Dar aici, Dansatorul pusese din 
greşeală cronometrul în spatele unei protuberanţe 
groase din carcasa de metal care adăpostea bomba. 
Marginea protejase cronometrul de explozie. 

Pe Rhyme îl înţepă gâtul în timp ce se aplecă în faţă, 
uitându-se la cadranul îndoit al cronometrului. 

Cooper cercetă dispozitivul. 

— Am numărul modelului şi cine l-a fabricat. 

— Trece totul prin CRE. 

Colecţia de Referinţă a Explozivilor a FBI era cea mai 
mare bază de date cu dispozitive explozibile din lume. 
Includea informaţii despre toate bombele descoperite în 
Statele Unite, precum şi probe fizice de la multe dintre 
ele. Anumite componente ale colecţiei erau vechi, 
datând din anii '20. 

Cooper scrise la tastatura calculatorului său. O clipă 
mai târziu, modemul şuieră şi pârâi. 

După două minute primi răspunsul la cerere. 

— Nu e bine, zise bărbatul cel chel strâmbându-se 
uşor - era starea maximă de emoție a tehnicianului. 
Niciun profil anume nu se potriveşte cu această bombă. 

Aproape toţi atentatorii urmează un tipar atunci când 
îşi construiesc dispozitivele - învaţă o tehnică şi se ţin 
de ea îndeaproape. (Având în vedere natura produsului, 
nu e o idee bună să experimenteze prea mult.) Dacă 
unele părţi ale bombei Dansatorului s-ar fi potrivit cu un 
dispozitiv exploziv improvizat din, să zicem, Florida sau 
California, echipa ar fi putut găsi indicii suplimentare de 
la locul exploziilor respective care să-i ducă la aria în 
care locuia individul. În general, dacă două bombe au în 
comun în construcţia lor cel puţin patru puncte - fire 
sudate, de exemplu, în loc de lipite, sau cronometre 


analogice, în loc de digitale - probabil că sunt făcute de 
aceeaşi persoană ori sub oblăduirea ei. Bomba de acum 
câţiva ani a Dansatorului de pe Wall Street se deosebea 
de cea din prezent. Rhyme era însă conştient că aceasta 
din urmă trebuia să servească unui scop diferit. Prima 
bombă fusese pusă pentru a împiedica cercetarea 
locului faptei; aceasta, pentru a arunca în aer un avion. 
Şi dacă Rhyme ştia ceva despre Dansatorul pe Coşciug 
era faptul că acesta îşi adapta instrumentele la treaba 
pe care trebuia să o facă. 

— Mai rău de atât? întrebă Rhyme, cercetând chipul 
lui Cooper în timp ce tehnicianul privea fix monitorul. 

— Cronometrul. 

Rhyme oftă. Înţelese. 

— Câte miliarde au fost produse? 

— Daiwana Corporation din Seoul a vândut anul 
trecut o sută patruzeci şi două de mii. Către magazine 
de distribuţie, reprezentanţi şi alte companii industriale. 
Nu au niciun cod pe ele pentru a putea spune de unde 
provin. 

— Minunat. Absolut minunat. 

Cooper continuă să citească de pe ecran. 

— Hm. Cei de la CRE zic că sunt interesaţi de 
dispozitiv şi speră să-l poată introduce în baza de date. 

— Da, e prioritatea noastră numărul unu, mormăi 
Rhyme. 

Mugşchii umărului i se încordară brusc şi fu nevoit să 
se lase pe spate, cu capul pe tetiera scaunului cu rotile. 
Respiră profund câteva minute până ce durerea 
insuportabilă cedă şi se stinse apoi complet. Sachs, 
singura care observă, se îndreptă spre el, dar Rhyme o 
refuză printr-un semn şi zise: 

— Câte cabluri vezi, Mel? 

— Se pare că sunt doar două. 

— Cu mai multe canale sau fibră optică? 

— Nu. Cablu obişnuit. 


— Fără şunturi? 

Şuntul este un fir separat care asigură legătura în 
cazul în care cablul de la baterie sau de la cronometru 
este tăiat în tentativa de a împiedica explozia. Toate 
bombele sofisticate au aceste şunturi. 

__— Păi, interveni Sellitto, asta e o veste bună. 
Înseamnă că începe să devină neglijent. 

Dar Rhyme credea că e tocmai invers. 

— Nu prea cred, Lon. Scopul şuntului este să 
îngreuneze dezamorsarea. Faptul că nu a avut şunt 
înseamnă că era suficient de sigur că bomba nu va fi 
găsită şi va exploda exact aşa cum a plănuit - în aer. 

— Chestia asta, întrebă Dellray plin de dispreţ, 
privind la componentele bombei. In ce fel de cercuri ar 
trebui să se învârtă tipul nostru ca să facă ceva de genul 
ăsta? Avem ofiţeri la Investigaţii care ştiu o grămadă 
despre furnizorii de bombe. 

Fred Dellray, la rândul său, învățase despre bombe 
mai mult decât intenţionase vreodată să ştie. Toby 
Doolittle, partenerul şi prietenul lui de-o viaţă, lucrase la 
parterul clădirii federale din Oklahoma City în urmă cu 
ceva ani. Fusese ucis pe loc în explozia bombei făcute cu 
îngrăşăminte. 

Rhyme clătină însă din cap. | 

— Se găsesc de-a gata, Fred. În afară de explozibil şi 
de fitilul detonatorului. Probabil că i le-a dat Hansen. La 
dracu', Dansatorul putea să-şi procure tot ce avea 
nevoie de la Radio Shack”. 

— Cum? întrebă Sachs surprinsă. 

— Da, zise Cooper şi adăugă: li spunem Magazinul 
Atentatorilor. 

Rhyme plimbă scaunul pe lângă masă, până la o 
bucată din carcasa de oţel mototolită precum o hârtie şi 
se uită la ea îndelung. Apoi se trase în spate şi se uită în 
tavan. 

— Dar de ce s-o pună pe exterior? medită el. Percey 
zicea că sunt mereu mulţi oameni în preajmă. Iar pilotul 
nu se plimbă oare în jurul avionului înainte de decolare, 
nu se uită la roţi şi la chestii dintr-astea? 

— Ba cred că da, zise Sellitto. 

— De ce nu au văzut-o nici Ed Carney, nici copilotul 
lui? 

— Pentru că, îl întrerupse Sachs brusc, Dansatorul nu 
putea să monteze bomba până nu se asigura cine va fi în 
avion. 

Rhyme se întoarse spre ea. 

— Asta e, Sachs! Era acolo şi privea. Când a văzut că 
în avion se suie Carney, a ştiut că a prins măcar una 
dintre victime. A montat-o după îmbarcarea lui Carney 
şi înainte de decolarea avionului. Trebuie să aflăm unde, 
Sachs. Şi să investigăm. Mai bine să-i dăm dramul. 

— Avem doar o oră - de fapt, chiar mai puţin deja, 
spuse calm Amelia Sachs şi se îndreptă spre uşă. 

— Încă ceva, zise Rhyme. 

Ea se opri. 

— Dansatorul e puţin diferit de tot ce-ai văzut până 
acum. Oare cum să-i explice? În ceea ce-l priveşte, ce 
vezi nu e neapărat necesar ce este. 

Ea ridică dintr-o sprânceană vrând să zică: „Bine, şi?“ 

— Probabil că nu e în aeroport. Dar dacă vezi că 
cineva se îndreaptă spre tine, atunci... să tragi tu prima. 

— Poftim? zise ea râzând. 

— Să ai grijă în primul rând de tine, locul faptei vine 
al doilea. 

— Sunt doar un tehnician, răspunse ea şi ieşi pe uşă. 
Doar n-o să-i pese lui de mine. 

— Amelia, ascultă-mă... 

Dar îi auzi paşii coborând. Succesiunea obişnuită: 
zgomotul înfundat pe lemnul de stejar, paşii tăcuţi când 
străbătea covorul persan, tropăitul pe marmura de la 
intrare. Apoi, finalul - când uşa se închidea trântindu-se. 

Cei mai buni soldaţi sunt cei care au răbdare. 

O să țin minte asta, domnule. 

Stephen Kall stătea la masa din bucătăria Sheilei, 
gândindu-se cât de mult o ura pe Essie, pisica tărcată, 
sau cum naiba o chema, şi asculta o lungă conversaţie 
înregistrată. Iniţial, se hotărâse să găsească pisicile şi să 
le omoare, dar observase că, din când în când, acestea 
scoteau un sunet parcă nepământean. Dacă vecinii erau 
obişnuiţi cu el, puteau deveni suspicioşi dacă din 
apartamentul Sheilei Horowitz nu se mai auzea nimic. 

Linişte... Privi cum se derulează banda. Ascultă. 

Douăzeci de minute mai târziu, auzi pe casetă ceea ce 
spera să audă. Zâmbi. E bine. Scoase Modelul 40 din 
cutia de chitară Fender, îl strânse la piept ca pe un copil 
şi se îndreptă spre frigider. Întinse gâtul. Zgomotele 
încetaseră. Nu se mai zgâlţâia. Se simţi oarecum uşurat, 
senzaţia că pe trup i se târau viermi aproape că 
dispăruse, nu mai avea atâtea furnicături când se 
gândea că viermele dinăuntru era acum nemişcat şi 
rece. Putea să plece în siguranţă. Îşi luă bagajul şi ieşi 
din apartamentul întunecos în care mirosea înţepător a 
pisică şi vin prăfuit şi prin care se târau milioane de 
viermi dezgustători. 


Peisaj de ţară. 

Amelia Sachs gonea printr-un tunel de pomi 
primăvăratici, cu stânci pe o parte a drumului şi o faleză 
modestă pe cealaltă. O spoială de verde şi, peste tot, o 
explozie galbenă de forsiţii. 

Sachs era o fată de la oraş, născută la Brooklyn 
General Hospital, şi locuia de-o viaţă în acel cartier. 
Natura, pentru ea, însemna Prospect Park duminica sau, 


în serile din timpul săptămânii, rezervaţia forestieră din 
Long Island unde îşi ascundea Dodge Charger-ul negru 
ca un rechin de maşinile de patrulă care străbăteau 
zona după cei care, asemenea ei, participau la curse 
ilegale. 

Acum, la volanul unui vehicul special al Investigaţiilor 
- o dubă transformată în laborator criminalistic - apăsă 
pe accelerator, intră pe acostament şi depăşi o 
camionetă care avea lipit pe geamul din spate un motan 
Garfield cu susul în jos. Drumul o ducea drept în inima 
ținutului Westchester. 

Luând mâna de pe volan, îşi trecu degetul prin păr şi 
îşi atinse scalpul. Apoi apucă din nou volanul, apăsă mai 
tare pe accelerator până ce intră în suburbia cu malluri, 
clădiri comerciale neîngrijite şi fast food-uri. 

Se gândea la bombe, la Percey Clay. 

Şi la Lincoln Rhyme. 

Ceva era schimbat la el în ziua aceea. Ceva important. 
Lucrau împreună de un an, de când el o luase de lao 
acţiune sub acoperire pentru Ministerul Apărării ca să-l 
ajute la prinderea unui răpitor în serie. În acea vreme, 
Sachs se afla într-o perioadă proastă a vieţii - o misiune 
care mersese prost şi un scandal de corupţie în cadrul 
departamentului care o deziluzionaseră aşa de mult 
încât voia, nici mai mult, nici mai puţin, să iasă din 
poliţie. Dar Rhyme nu o lăsase. Pur şi simplu. Deşi nu 
era decât consultant civil, acesta aranjase să fie 
transferată la Investigaţii. La început ea protestase, dar 
renunţase curând să se mai împotrivească; ideea era că 
îi plăcea noua activitate. Şi îi plăcea să lucreze cu 
Rhyme, a cărui inteligenţă era stimulantă şi intimidantă 
şi - ceva ce nu recunoscuse faţă de nimeni - a naibii de 
incitantă. 

Ceea ce nu însemna însă că îl citea ca pe o carte 
deschisă. Lincoln Rhyme nu-şi dezvăluia gândurile, iar 
ea nu-l putea ghici complet. 


Să tragi tu prima... 

Asta ce mai însemna? Nu tragi niciodată cu arma la 
locul faptei dacă acest lucru e posibil. O singură 
împuşcătură ar contamina locul cu carbon, sulf, mercur, 
antimoniu, plumb, cupru şi arsenic, iar împuşcătura şi 
reculul ar putea distruge probe vitale. Rhyme însuşi îi 
povestise un episod când trebuise să tragă într-un 
criminal care se ascundea la locul faptei, iar grija lui cea 
mai mare fusese că împuşcăturile deterioraseră o bună 
parte din probe. (Când Sachs, care credea că în cele din 
urmă i-a ghicit gândurile, zisese: „Dar ce importanţă 
mai avea, Rhyme? Doar prinseseşi criminalul, nu?“, 
acesta îi răspunsese caustic: „Şi dacă avea parteneri, ei? 
Atunci cum rămânea treaba?”) 

Prin ce se deosebea Dansatorul pe Coşciug, în afară 
de numele caraghios şi de faptul că părea ceva mai 
deştept decât mafiotul tipic sau ucigaşii plătiţi ai 
bandelor din vestul New York-ului? 

Şi să cerceteze hangarul într-o oră? Sachs avea 
impresia că el fusese de acord pentru a-i face o favoare 
lui Percey. Ceea ce nu era stilul lui. Rhyme ţinea locul 
crimei închis zile întregi dacă era cazul. 

Aceste întrebări o sâcâiau, iar Ameliei Sachs nu-i 
plăceau întrebările fără răspuns. 

Nu mai avea însă vreme pentru speculaţii. Sachs roti 
volanul şi intră în Aeroportul Regional Mamaroneck. Era 
o zonă aglomerată, cuibărită în partea împădurită din 
Westchester County, la nord de Manhattan. Marile linii 
aeriene aveau companii afiliate care se ocupau aici de 
service - United Express, American Eagle dar marea 
majoritate a avioanelor garate erau jeturi corporatiste, 
toate fără însemne, probabil din motive de securitate, se 
gândi ea. 

La intrare, erau mai mulţi agenţi de poliţie care 
verificau actele de identitate. O priviră cu surprindere 
când parcă - văzând tânăra superbă cu păr roşu la 


volanul unui vehicul de reacţie rapidă al Investigaţiilor 
de la NYPD, îmbrăcată în blue-jeans, hanorac şi o şapcă 
Mets. Îi arătară drumul cu mâna. Ea urmă indicatoarele 
pentru Hudson Air Charters şi găsi clădirea formată din 
module mici la capătul unui şir de terminale ale unor 
linii comerciale. 

Opri în faţa clădirii şi cobori. Se prezentă celor doi 
ofiţeri care păzeau hangarul şi avionul argintiu lucios 
dinăuntru. Fu mulţumită să vadă că poliţia locală 
înconjurase cu bandă hangarul şi aerodromul din faţa lui 
pentru a securiza zona. Dar mărimea zonei nu o încântă 
deloc. 

O oră să investigheze? Putea să petreacă o zi întreagă 
aici. 

Îţi mulțumesc frumos, Rhyme. 

Intră grăbită în birou. 

Vreo doisprezece bărbaţi şi femei, unii îmbrăcaţi în 
costume, alţii în salopete, stăteau în grupuri mici. Cei 
mai mulţi aveau douăzeci-treizeci de ani. Sachs bănui 
că, până noaptea trecută, fuseseră o echipă tânără şi 
entuziastă. Acum chipurile lor lăsau să se vadă o 
supărare colectivă care îi îmbătrânise brusc. 

— E cineva aici pe nume Ron Talbot? întrebă ea 
arătându-şi insigna. 

Cea mai în vârstă persoană din cameră - o femeie la 
vreo cincizeci de ani, cu părul strâns şi dat cu fixativ, 
îmbrăcată într-un costum demodat - se îndreptă spre 
Sachs. 

— Eu sunt Sally Anne McCay, zise ea. Sunt şefa de 
birou. Ce mai face Percey? 

— E bine, răspunse Sachs precaută. Unde e domnul 
Talbot? 

O brunetă în jur de treizeci de ani, purtând un costum 
albastru şifonat, ieşi dintr-un birou şi o luă pe Sally 
Anne pe după umeri. Femeia mai în vârstă îi strânse 
mâna. 


— Lauren, eşti bine? 

Lauren, cu faţa ei umflată încremenită de şoc, o 
întrebă pe Sachs: 

— S-a descoperit ce s-a întâmplat? 

— Abia am demarat investigația... Deci, domnul 
Talbot? 

Sally Anne îşi şterse lacrimile apoi se uită în direcţia 
unui birou aflat pe colţ. Sachs se îndreptă spre uşă. 
Înăuntru se afla un bărbat îngândurat, cu o bărbie 
îngustă şi o claie nepieptănată de păr negru încărunţit. 
Se uita peste nişte foi scoase la imprimantă şi respira 
greoi. Îşi ridică privirea cu o expresie deprimată pe 
chip. Părea că şi el plânsese. 

— Sunt ofiţerul Sachs, se prezentă ea. Lucrez la 
NYPD. 

El încuviinţă. 

— L-aţi prins? întrebă el uitându-se pe geam, ca şi 
cum s-ar fi aşteptat să vadă stafia lui Ed Carney trecând 
în zbor pe acolo. Se întoarse cu spatele la ea. Pe ucigaş? 

— Urmărim mai multe piste. 

Amelia Sachs, la a doua generaţie de poliţişti în 
familie, poseda arta de a ieşi din încurcătură fără să 
stea pe gânduri. 

Lauren apăru în pragul uşii. 

— Nu-mi vine să cred că nu mai e, gâfâi ea cu o voce 
care îi trăda panica. Cine ar face una ca asta? Cine? 
Când era poliţist de proximitate, Sachs dusese destule 
veşti proaste rudelor victimelor, dar nu se obişnuise 
niciodată cu deznădejdea pe care o auzea în vocile 
prietenilor şi familiei celor care dispăruseră. 

— Lauren. Sally Ann îşi luă colega de braţ. Lauren, 
du-te acasă. 

— Nu! Nu vreau să mă duc acasă. Vreau să ştiu cine 
dracu' a făcut-o! O, Ed... 

Înaintând în biroul lui Talbot, Sachs zise: 

— Am nevoie de ajutorul vostru. Se pare că ucigaşul a 


montat bomba în exterior, sub carlingă. Trebuie să 
aflăm unde anume. 

— În exterior? Talbot se încruntă. Cum? 

— Cu magneţi şi adeziv. Adezivul nu se uscase 
complet înainte de explozie, deci probabil că nu a 
montat-o cu mult timp înainte de decolare. 

Talbot încuviinţă. 

— Da, orice îmi stă în putere. 

Ea arătă spre aparatul walkie-talkie prins de coapsă. 

— O să ţin legătura direct cu şeful meu. E în 
Manhattan. O să vă punem câteva întrebări. Conectă 
microfonul şi casca la staţia Motorola, şi o deschise. Hei, 
Rhyme, sunt aici. Mă auzi? 

Deşi erau pe o frecvenţă a trupelor speciale şi 
trebuiau să folosească un canal anume, conform 
procedurilor Departamentului de Comunicaţii, lui Sachs 
şi lui Rhyme nu le păsa în general de acest lucru. Şi nu 
le păsa nici acum. Vocea lui mormăi în cască, reflectată 
de cine ştie câţi sateliți. 

„Te-am prins. Ţi-a luat cam mult.“ 

Nu forța nota, Rhyme. 

Poliţista îl întrebă pe Talbot: 

— Unde era avionul înainte de decolare? Să zicem 
înainte cu o oră, o oră şi un sfert? 

— În hangar, spuse Talbot. 

— Crezi că ar fi putut să ajungă la avion acolo? După 
ce - cum i se spune? Când pilotul inspectează avionul? 

— Turul de rutină. Cred că e posibil. 

— Dar au fost în permanenţă oameni în preajmă, 
interveni Lauren. 

Îi trecuse criza de plâns şi îşi ştersese faţa. Era mai 
calmă acum, iar locul disperării din privire fusese luat 
de hotărâre. 

— Cine sunteţi, vă rog? 

— Lauren Simmons. 

— Lauren este director adjunct de operaţiuni, zise 


Talbot. Lucrează pentru mine. 

Lauren continuă: 

— Am lucrat împreună cu Stu - mecanicul nostru şef, 
fostul nostru mecanic şef - ca să echipăm avionul, n-am 
luat nicio pauză. 

— Deci, zise Sachs, a montat bomba după ce avionul a 
fost scos din hangar. 

„Cronologia!” - pârâi vocea lui Rhyme în căşti. „Unde 
s-a aflat din clipa în care a părăsit hangarul şi până ce a 
decolat?” 

Când ea puse această întrebare, Talbot şi Lauren o 
conduseră în sala de şedinţe. Peste tot erau hărţi şi 
orare de zbor, sute de cărţi şi caiete şi mormane de 
hârtii. Lauren desfăcu o hartă mare a aeroportului. 
Conţinea o mie de numere şi de simboluri. Sachs nu 
înţelese, deşi clădirile şi pistele erau marcate clar. 

— Niciun avion nu se clinteşte din loc, explică Talbot 
cu o voce groasă de bariton, dacă nu-şi dă acordul 
Controlul de la sol. Charlie Juliet era... 

— Poftim? Charlie... ? 

— E numele avionului. Ne referim la avioane după 
ultimele două litere ale numărului de înregistrare. CJ. 
Aşa că i-am zis Charlie Juliet. Era parcat în hangar, 
aici... Bătu cu degetul pe hartă. Am terminat de 
încărcat... 

„Când? — strigă Rhyme atât de tare, că n-ar fi fost 
surprinsă să fi auzit şi Talbot. Avem nevoie de ore. Orele 
exacte.” 

Jurnalul de bord de pe Charlie Juliet se transformase 
în cenuşă, iar caseta nu fusese transcrisă încă. Dar 
Lauren examină registrele interne ale companiei. 

— Turnul le-a dat semnal că manevra de push-back se 
încheiase la ora şapte şi şaisprezece minute. Au raportat 
că au desprins roţile de pe sol la şapte treizeci. 

Rhyme auzise. 

„Paisprezece minute. Întreabă-i dacă în acest interval 


avionul a ieşit vreo clipă din aria vizuală sau dacă s-a 
oprit.” 

Sachs făcu întocmai, iar Lauren răspunse: 

— Probabil acolo. 

Arătă cu degetul. 

O porţiune îngustă de pistă de şaizeci de metri 
lungime, care se afla în spatele şirului de hangare, 
ascunsă de restul aeroportului. Se termina într-o 
intersecţie în formă de T. 

Lauren remarcă: 

— În plus, e o zonă No Vis a Controlului de Trafic 
Aerian. 

— Aşa e, zise Talbot, ca şi cum asta ar fi fost ceva 
important. 

„Traducerea!” strigă Rhyme. 

— Ce înseamnă asta? întrebă Sachs. 

— Lipsită de vizibilitate pentru Controlul Traficului 
Aerian, răspunse Lauren. Un punct orb. 

„Da! se auzi vocea în cască. Bine, Sachs. Sigilează şi 
cercetează. Lasă baltă hangarul.” 

Poliţista i se adresă lui Talbot: g 

— N-o să ne intereseze hangarul. Il puteţi repune în 
folosință. Dar vreau să sigilez pista respectivă. Poți să 
suni Turnul? Să devieze traficul? 

— Pot, zise el plin de îndoială. Dar n-o să le placă 
asta. 

Ea spuse: 

— Dacă e vreo problemă, spune-le să-l sune pe 
Thomas Perkins. E directorul biroului din Manhattan al 
FBI-ului. O să lămurească problema cu şefii de la FAA. 

— FAA? Din Washington? întrebă Lauren. 

— Exact. 

Talbot schiţă un zâmbet. 

— Mă rog, bine. 

Sachs se îndreptă spre ieşirea principală, scrutând 
aeroportul aglomerat. 


— A, sunt cu maşina, îi strigă ea lui Talbot. Trebuie să 
faci ceva anume când mergi cu maşina într-un aeroport? 
— Da, zise el. Incercaţi să nu daţi peste avioane! 


II 
CÂMPUL DE TRAGERE 


Pasărea şoimarului, chiar dacă 
e îmblânzită şi arată afecţiune, e aidoma 
unui animal sălbatic în comportament 
şi obiceiuri, la fel ca orice animal ce 
trăieşte pe lângă om. Dar mai presus 
de orice, vânează. 


Iubitorul de şoimi, STEPHEN Bodio 

— Sunt aici, Rhyme, îl anunţă ea. 

Sachs ieşi din vehicul şi îşi puse mănuşi de latex, iar 
pe pantofi lipi benzi de cauciuc pentru a se asigura că 
urmele ei nu aveau să fie confundate cu cele ale 
criminalului, aşa cum o învățase Rhyme. 

„Şi unde anume aici, Sachs?“ întrebă el. 

— La intersecţia pistelor. In spatele unui şir de 
hangare. Unde trebuie să se fi oprit avionul lui Carney. 

Sachs se uită neliniştită la liziera unei păduri din 
depărtare. Era o zi înnorată şi umedă. O altă furtună 
ameninţa să înceapă. Se simţi expusă. Era posibil ca 
Dansatorul să se afle acolo, în acel moment - poate că se 
întorsese să distrugă probe pe care le lăsase în urmă, 
poate să ucidă un poliţist şi să încetinească investigația. 
Precum bomba de pe Wall Street de acum câţiva ani, 
cea care îi ucisese pe tehnicienii lui Rhyme. 

Să tragi tu prima... 

La naiba, Rhyme, mă sperii! De ce vorbeşti ca şi cum 
tipul ăsta ar trece prin pereți şi ar scuipa otravă? 

Sachs luă cutia PoliLight şi o valiză mare din spatele 
maşinii. Desfăcu valiza. Înăuntru erau sute de ustensile 
specifice: şurubelniţe, chei fixe, ciocane, cuttere pentru 
sârmă, cuttere simple, echipament pentru colectat 
amprente, pensete, perii, cleşti, foarfeci, dispozitive de 
prindere, o trusă pentru resturi de praf de puşcă, 
creioane, pungi de plastic şi de hârtie, bandă pentru 
prelevarea probelor... 

Unu, stabileşte-ţi perimetrul. 

Inconjură întreaga zonă cu banda galbenă a poliţiei. 

Doi, ia în considerație mass-media, aparatele lor de 
filmat precum fi microfoanele. 

Mass-media nu era acolo. Nu încă. Slavă Domnului. 


„Ce-ai zis, Sachs?” 

— li mulţumeam lui Dumnezeu că nu sunt reporteri 
prin preajmă. 

„Ai de ce, într-adevăr. Spune-mi ce faci.“ 

— Încă securizez zona. 

„Caută...” 

— Intrarea şi ieşirea, zise ea. 

Pasul trei, determină rutele de intrare şi de ieşire ale 
criminalului - ele vor fi scene secundare ale locului 
crimei. 

Dar ea nu avea nici cea mai mică idee unde erau 
acestea. Putea să fi venit de oriunde. Să se fi furişat pe 
după colţuri, să fi ajuns acolo cu o maşină pentru bagaje 
sau o cisternă cu combustibil... 

Sachs îşi puse ochelarii şi începu să cerceteze pista cu 
lanterna PoliLight. Nu era la fel de eficace afară ca într- 
o cameră întunecată, dar graţie cerului foarte acoperit 
vedea strălucind puncte şi linii în lumina nepământeană 
verde-gălbuie. Însă nu erau urme de paşi. 

— Au spălat-o noaptea trecută, zise o voce în spatele 
ei. 

Sachs se întoarse, cu mâna pe Glock-ul pe jumătate 
scos din toc. 

Eu nu sunt niciodată aşa de nervoasă, Rhyme. E doar 
vina ta. 

Câţiva bărbaţi în salopetă stăteau dincolo de banda 
galbenă. Se îndreptă precaută spre ei şi le verifică 
pozele de pe legitimaţii. Feţele corespundeau. Luă mâna 
de pe pistol. 

— Pista e udată în fiecare noapte. Dacă încercaţi să 
găsiţi ceva. Aşa ni s-a părut. 

— Cu un furtun cu presiune, adăugă cel de-al doilea. 

Minunat. Orice urmă, orice amprentă, orice fibră 
desprinsă de pe Dansator, totul dispăruse. 

— Aţi văzut pe cineva aici seara trecută? 

— Are vreo legătură cu bomba? 


— În jur de şapte şi un sfert? insistă ea. 

— Nu. Nimeni nu vine aici. Hangarele astea sunt 
părăsite. Probabil că într-o zi o să le demoleze. 

— Dar ce faceţi acum aici? 

— Am văzut un poliţist. Sunteţi polițistă, nu? Şi ne-am 
gândit să venim şi noi să căscăm gura. E din cauza 
bombei, nu-i aşa? Cine a pus-o? Arabii? Sau nenorociţii 
din miliții? 

li goni de acolo, apoi spuse în microfon: 

— Au curăţat pista azi-noapte, Rhyme. Cu apă sub 
presiune, se pare. 

„O, nu!“ 

— Au... 

— Hei! 

Oftă, se întoarse iar, aşteptându-se să-i vadă din nou 
pe cei doi muncitori. Dar noul vizitator era un poliţist 
local ţanţoş, cu o pălărie Smokey the Bear şi pantaloni 
gri călcaţi la dungă. Intră pe sub bandă. 

— Scuză-mă, protestă ea. E o zonă securizată! 

El încetini, dar nu se opri. Îi verifică legitimaţia. Se 
potrivea. Poza îl înfăţişa uitându-se într-o parte, ca şi 
când ar fi apărut pe coperta unei reviste de modă pentru 
bărbaţi. 

— Eşti poliţista din New York, nu? Râse din toată 
inima. Ce uniforme frumoase aveţi! 

Se uită la jeanşii ei strâmţi. 

— Aria asta e securizată. 

— Pot să te ajut. Am absolvit cursul de criminalistică. 
De obicei patrulez pe autostradă, dar am şi o experienţă 
vastă în domeniul crimelor. Ce păr frumos ai! Pun pariu 
că ţi s-a mai spus. 

— Mă tem că va trebui să te rog... 

— Jim Everts. 

Nu intra pe teritoriul tutuielii; e lipicios precum hârtia 
de prins muşte. 

— Sunt ofiţerul Sachs. 


— E lată de data asta. O bombă. Urât! 

— Vezi, Jim, banda asta e pentru a-i ţine pe oameni în 
afara locului crimei. Acum, vrei să fii drăguţ şi să ieşi? 

— Stai puţin. Asta se referă şi la poliţişti? 

— Exact. 

— Adică şi la mine? 

— Da. 

Erau cinci tipuri clasice de contaminatori ai locului 
crimei: vremea, rudele victimei, suspecţii, colecţionarii 
de suvenire şi - cei mai răi - alţi poliţişti. 

— N-o să ating nimic. Jur. E doar o încântare să te 
privesc cum lucrezi. 

„Sachs, şopti Rhyme, spune-i să plece dracului de la 
locul faptei. Dacă nu, o să-i informezi şefii despre asta.“ 

— Pleacă dracului de-aici, că altfel o să-ţi fac raport! 

— Aaa, aşa vrei să stea lucrurile? 

Îşi ridică mâinile, semn că se predă. Îi dispăruse orice 
urmă de rânjet de pe buze. 

— Treci la treabă, Sachs. 

Polițistul începu să se retragă suficient de încet 
pentru a păstra o urmă de mândrie. Se uită o dată în 
urmă, dar privirea ei severă îl făcu să nu se oprească. 

Amelia Sachs începu să străbată perimetrul în reţea. 

Erau mai multe metode de investigare a locului 
crimei. Cercetarea pe fâşii - mergând sinusoidal - era 
folosită de obicei în exterior pentru că asigura 
acoperirea eficientă a perimetrului. Dar Rhyme nu voia 
să audă de asta. El folosea metoda în reţea - acoperind 
aria în sus şi în jos într-o singură direcţie, făcând câte 
un singur pas, apoi întorcându-se perpendicular şi 
mergând în sus şi jos în direcţia opusă. Pe când 
conducea IRD, „mersul în reţea“ devenise sinonim cu 
investigarea locului crimei şi Dumnezeu trebuia să-i 
ferească pe cei pe care Rhyme îi prindea că fac 
scurtături sau că visează cu ochii deschişi atunci când 
erau „în reţea“. 


Sachs îşi petrecu acum o jumătate de oră mergând 
înainte şi înapoi. Chiar dacă apa eliminase posibilele 
amprente sau urmele altor probe, nu avea cum să fi 
distrus ceva mai mare care i-ar fi putut scăpa 
Dansatorului sau urmele paşilor ori ale corpului lăsate 
în noroiul de lângă pistă. 

Dar nu găsi nimic. 

— La dracu', Rhyme, absolut nimic! 

„Ba nu, Sachs, pun pariu că trebuie să fie ceva. Pun 
pariu că e mai mult decât ceva. Doar că ia mai mult 
efort decât în alte cazuri. Dansatorul nu e ca alţi 
criminali, ţine minte asta.“ 

A, o lua de la început. 

„Sachs!” Vocea lui joasă şi seducătoare. Ea simţi un 
fior. „Intră în el, şopti Rhyme. Ştii ce vreau să spun.” 

Ştia exact ce vrea să spună. Ura ideea. Dar, într- 
adevăr, Sachs ştia. Cei mai buni criminalişti puteau să 
găsească în mintea lor un loc unde linia de separație 
dintre vânător şi vânat era practic inexistentă. 
Investigau locul crimei nu în calitate de poliţişti, 
căutând indicii, ci punându-se în pielea făptuitorului, 
simţindu-i dorinţele, patimile, temerile. Rhyme avea 
acest talent şi, deşi încerca să nege acest lucru, Sachs îl 
avea şi ea. (Investigase un caz în urmă cu o lună - un 
tată care îşi ucisese soţia şi copilul - şi reuşise să 
găsească arma crimei atunci când toţi ceilalţi dăduseră 
greş. După aceea nu mai fusese în stare să muncească 
timp de o săptămână, fiind bântuită de imagini în care 
ea fusese cea care înjunghiase victimele. Le vedea 
feţele, le auzea ţipând.) Încă o pauză. 

„Vorbeşte-mi“, zise el. li dispăruse, în cele din urmă, 
nervozitatea din glas. „Iu eşti el. Mergi pe unde a mers 
el, gândeşti cum gândeşte şi el...“ 

li mai spusese astfel de cuvinte şi altă dată, 
bineînţeles. Dar acum - ca în toate situaţiile legate de 
Dansator - i se părea că Rhyme avea în minte ceva mai 


mult decât găsirea unor probe obscure. Nu, simţea că 
era disperat să ştie cât mai multe despre acest criminal. 
Cine era, ce îl făcea să ucidă. 

Un alt fior. O imagine îi apăru în faţă - din noaptea 
trecută. Luminile aeroportului, sunetul motoarelor 
avioanelor, mirosul gazelor de eşapament. 

„Hai, Amelia... Eşti el. Eşti Dansatorul pe Coşciug. Ştii 
că Ed Carney e în avion, ştii că trebuie să urci bomba la 
bord. Gândeşte-te la asta un minut, două.“ 

Şi ea făcu întocmai, invocând de undeva nevoia de a 
ucide. Rhyme continuă, vorbindu-i cu o voce stranie, 
melodioasă: „Eşti inteligentă, zise el. Nu ai niciun fel de 
scrupule morale. Ai ucide pe oricine, ai face orice să-ţi 
atingi scopul. Distragi atenţia, te foloseşti de oameni... 
Arma ta mortală e înşelătoria”. 

Stau la pândă. 

Arma mea mortală... 

Închise ochii. 

„„.„e înşelătoria. 

Sachs se simţi cuprinsă de o speranţă întunecată, de 
vigilenţă, de o poftă de a vâna. 

— Eu... 

Rhyme continuă blând: 

— E ceva care îţi distrage atenţia? 

Poliţista deschise ochii. 

— Întreaga zonă e liberă. Nimic care să le atragă 
atenţia piloților. 

„Unde eşti ascunsă?” 

— Hangarele sunt pline de oameni. Iarba e prea 
scurtă pentru a mă ascunde. Nu există camioane sau 
cisterne cu combustibil. Nu sunt alei. Nu sunt 
ascunzători. 

În stomac: disperare. Oare ce voi face? Trebuie să 
montez bomba. Nu am timp la dispoziție. Lumini... sunt 
lumini peste tot. Ce? Ce să fac? 

Zise: 


— Nu pot să mă ascund în partea cealaltă a 
hangarelor. Sunt o grămadă de muncitori. Aş fi expusă. 
M-ar vedea. 

Preţ de o clipă, Sachs se întoarse la propriile gânduri 
şi se întrebă, aşa cum făcea adesea, de unde avea 
Lincoln Rhyme puterea să o transforme în altcineva. 
Uneori, asta o irita. Alteori, o incita. 

Se lăsă în jos, ignorând durerea din genunchi 
provocată de o artrită care o chinuia când şi când în 
ultimii zece ani din cei treizeci şi trei câţi avea. 

— E doar spaţiu deschis. Mă simt expusă. 

„La ce te gândeşti?” 

Sunt oameni care mă caută. Nu le pot permite să mă 
găsească. Pur şi simplu nu pot! 

E riscant. Stai ascunsă. Stai jos. 

Nicăieri unde să te poți ascunde. 

Dacă o să mă vadă, totul e pierdut. Vor găsi bomba, 
vor şti că sunt pe urmele celor trei martori. O să-i ţină 
sub pază. Nu voi ajunge niciodată la ei. Nu pot permite 
să se întâmple aşa ceva. 

Simţindu-i panica, ea se întoarse spre singura 
ascunzătoare posibilă. Hangarul de lângă pistă. In 
peretele dinspre ea era o fereastră spartă, de un metru, 
un metru şi ceva. O ignorase pentru că era acoperită cu 
o bucată de placaj aproape putred, prins în interior cu 
nişte cuie. 

Se apropie încet. Terenul din faţă era acoperit cu 
pietriş; nu lăsa urme. 

— E o fereastră aici, Rhyme. Acoperită cu placaj în 
interior. Nu are geam. 

„Geamul care a mai rămas în fereastră e murdar?“ 

— Foarte murdar. 

„Şi marginile?” _ 

— Nu, ele sunt curate. Înţelese de ce îi pusese această 
întrebare. Geamul a fost spart recent! 

„Bine. Impinge placajul. Cu putere.“ 


Acesta căzu în interior fără să opună rezistenţă şi lovi 
puternic podeaua. 

„Ce s-a întâmplat? strigă Rhyme. Sachs, eşti în 
regulă?” 

— A fost placajul, răspunse ea, speriată din nou de 
neliniştea lui. 

Plimbă lumina lanternei cu halogen prin hangar. Era 
pustiu. 

„Ce vezi, Sachs?” 

— E pustiu. Câteva cutii prăfuite. Pe podea e pietriș... 

„El a fost! răspunse Rhyme. A spart fereastra şi a 
aruncat pietriş înăuntru ca să nu lase urme pe podea. E 
un truc vechi. Vreo urmă în faţa ferestrei? Pun pariu că 
şi acolo e tot pietriş”, adăugă pe un ton amar. 

— Aşa e. 

„Bine. Cercetează fereastra. Apoi caţără-te înăuntru. 
Dar mai întâi caută explozibile ascunse. Adu-ţi aminte 
de coşul de gunoi de acum câţiva ani.” 

Opreşte-te, Rhyme! Opreşte-te. 

Sachs lumină iar cu lanterna împrejur. 

— E liber, Rhyme. Nu sunt capcane. Cercetez acum 
rama ferestrei. 

Lumina PoliLight nu-i arătă decât o urmă vagă lăsată 
de un deget într-o mănuşă de bumbac. 

— Nu sunt fibre, doar o urmă de mănuşă. 

„E ceva în hangar? Ceva ce merită să fie furat?” 

— Nu. E gol. 

„Bine”, zise Rhyme. 

— Cum, bine? întrebă ea. Am zis că nu e nicio 
amprentă. 

„Da, dar asta înseamnă că el a fost, Sachs. Nu are 
niciun sens ca un individ să intre acolo prin efracţie, 
purtând mănuşi de bumbac, când nu e nimic de furat.” 

Ea cercetă cu atenţie. Nu erau amprente digitale, nici 
urme de paşi, nicio probă evidentă. Porni aspiratorul 
Dustbuster şi sigilă punga. 


— Geamul şi pietrişul? întrebă ea. Pungă de hârtie? 

„Da.” 

Umezeala distrugea adeseori probele şi, deşi părea 
neprofesionist, anumite probe erau transportate cel mai 
bine în pungi de hârtie cafenie, şi nu în plastic. 

— Bine, Rhyme. Te contactez din nou în patruzeci de 
minute. 

Legătura se întrerupse. 

În timp ce împacheta pungile cu atenţie în vehiculul- 
laborator, pe Sachs o încercă o senzaţie de nelinişte, aşa 
cum i se întâmpla adesea după ce analiza un loc unde nu 
găsise probe clare - pistoale sau cuțite, ori portofelul 
criminalului. Urmele pe care le adunase ar fi putut 
conţine un indiciu în legătură cu persoana Dansatorului 
şi locul unde se ascundea, însă era posibil ca întreg 
efortul să fie în van. Era nerăbdătoare să se întoarcă la 
laboratorul lui Rhyme şi să vadă ce putea acesta să 
găsească. 

Sachs se urcă în dubă şi porni în viteză spre birourile 
Hudson Air. Intră grăbită în biroul lui Ron Talbot. 
Acesta vorbea cu un bărbat înalt, întors cu spatele la 
uşă. Sachs spuse: 

— Am aflat unde s-a ascuns, domnule Talbot. Am 
eliberat zona. Puteţi să... 

Bărbatul se întoarse. Era Brit Hale. Se încruntă, 
încercând să-şi aducă aminte numele ei, apoi faţa i se 
lumină. 

— A, doamnă ofiţer Sachs. Bună ziua. Ce mai faceţi? 

Ea vru să dea în mod automat din cap în semn de 
răspuns, dar se opri. 

Ce făcea el acolo? Trebuia să fie sub protecţie, în 
casă. 

Auzi pe cineva suspinând şi se uită în sala de şedinţe. 
Percey Clay stătea lângă Lauren, bruneta drăguță 
despre care Sachs îşi aminti că era asistenta lui Ron 
Talbot. Lauren plângea, iar Percey, resemnată cu 


propria durere, încerca să o liniştească. Ridică privirea, 
o văzu pe Sachs şi o salută din cap. 

Nu, nu, nu... 

Apoi, al treilea şoc. 

— Bună, Amelia, zise Jerry Banks vesel, sorbind dintr- 
o cafea, în faţa ferestrei de unde admira un Learjet 
parcat în hangar. Ce mai avion, nu? 

— Ce fac ei aici? izbucni Sachs, arătând spre Hale şi 
Percey şi uitând că Banks îi era superior. 

— Au nişte probleme cu un mecanic, explică Banks. 
Percey a vrut să trecem pe aici. Să încerce să 
găsească... 

— Rhyme, strigă Sachs în microfon. E aici. 

„Cine? întrebă el cu severitate. Şi unde anume?“ 

— Percey. Şi Hale. La aeroport. 

„Nu! Trebuie să fie în casă, sub protecţie.“ 

— Ei bine, nu sunt. Se află chiar aici, în faţa mea. 

„Nu, nu, nu! strigă Rhyme furios. Trecu o clipă, după 
care îi ceru: Întrebă-l pe Banks dacă a urmat procedura 
de ieşire din casă.“ 

Banks răspunse, neliniştit, că nu o urmase. 

— Tot insista să vină aici întâi. Am încercat să vorbesc 
cu ea... „Dumnezeule, Sachs! E pe undeva pe acolo. 
Dansatorul. 

Ştiu că e acolo.” 

— Dar cum ar fi putut? 

Sachs îşi îndreptă privirea spre fereastră. 

„Să stea cu capul la cutie, zise Rhyme. Il pun pe 
Dellray să trimită o maşină securizată de la secţia FBI 
din White Plains.” Percey auzi agitația. 

— Mă întorc acasă într-o oră. Trebuie să găsesc un 
mecanic care să se ocupe de... 

Sachs îi făcu semn să tacă, apoi spuse: 

— Jerry, ţine-i aici. Se repezi spre uşă şi privi 
întinderea cenuşie de beton, în timp ce un avion 
zgomotos rula pe pistă. Trase microfonul mai aproape 


de gură: 

— Cum, Rhyme? întrebă ea. Cum ar ajunge la noi? 

„Nu am nici cea mai vagă idee. E în stare de orice.” 

Sachs încercă să intre din nou în mintea Dansatorului, 
dar nu reuşi. Nu putea să se gândească decât la 
cuvântul înşelătorie... „Cât e de securizată zona?” vru să 
ştie Rhyme. 

— Destul de bine. Gard din plasă metalică. La intrare, 
drumul e blocat şi poliţiştii verifică biletele şi cărţile de 
identitate. 

Rhyme întrebă: 

„Dar nu verifică şi cărţile de identitate ale poliţiştilor, 
nu?” Sachs îi privi pe ofiţerii în uniformă şi îşi aminti cu 
câtă uşurinţă o lăsaseră să intre. 

— La dracu’, Rhyme, sunt vreo douăsprezece maşini 
cu însemne aici. Şi câteva nemarcate. Nu-i cunosc nici 
pe poliţişti, nici pe detectivi... Ar putea fi oricare dintre 
ei. 

„Bine, Sachs. Ascultă, află dacă vreun poliţist local e 
dat dispărut. În ultimele două-trei ore. E posibil ca 
Dansatorul să-l fi ucis pe vreunul şi să-i fi furat uniforma 
şi legitimaţia.” 

Sachs chemă un poliţist local la uşă, îl examină cu 
atenţie, apoi se uită în cartea lui de identitate şi hotări 
că nu sunt probleme. Li spuse: 

— Credem că ucigaşul ar putea să fie prin preajmă, 
poate dându-se drept poliţist. Vreau să verifici pe toată 
lumea de aici. Dacă nu-i recunoşti, anunţă-mă. În afară 
de asta, află de la dispecer dacă vreun poliţist din zonă e 
dat dispărut în ultimele ore. 

— Mă apuc de treabă, doamnă ofiţer. 

Se întoarse la birou. Ferestrele nu aveau jaluzele, iar 
Banks îi mutase pe Percey şi pe Hale într-un birou 
interior. 

— Ce se petrece? întrebă Percey. 

— Plecaţi în cinci minute, zise Sachs şi se uită pe 


fereastră, încercând să ghicească în ce mod putea ataca 
Dansatorul. Nu avea nicio idee. 

— De ce? vru să ştie pilotul încruntându-se. 

— Credem că acela care v-a ucis soţul e pe undeva pe 
aici. Ori se îndreaptă spre noi. 

— Ei, haide! Zona e plină de poliţişti. Suntem în 
siguranţă. Trebuie să... 

Sachs îi spuse scurt: 

— Nu negociem. 

Dar ea nu se lăsă. 

— Nu putem pleca. Mecanicul-şef tocmai şi-a dat 
demisia. Trebuie să... 

— Perce, interveni Hale neliniştit, poate ar trebui să o 
ascultăm. 

— Trebuie să pregătim avionul... 

— Retrage-te. Aici. Şi nu mai vorbi. 

Percey rămase cu gura căscată, neplăcut surprinsă. 

— Nu poţi să-mi vorbeşti aşa. Nu sunt prizonieră. 

— Doamnă ofiţer Sachs? Alooo? Polițistul cu care 
vorbise afară stătea în pragul uşii. Am făcut o verificare 
vizuală rapidă - toţi cei în uniformă, plus detectivii. 
Nimeni necunoscut. Şi nu a fost raportat niciun ofiţer 
dispărut. Dar dispecerul nostru central mi-a spus ceva 
care s-ar putea să vă intereseze. Poate că nu-i nimic, 
dar... 

— Spune-mi. 

Percey Clay zise: 

— Doamnă ofiţer, trebuie să vorbesc cu dumneata... 

Sachs o ignoră şi-i făcu semn poliţistului. 

— Continuă. 

— Patrula de la Circulaţie, în White Plains, la vreo trei 
kilometri de aici. Au găsit un cadavru într-un tomberon. 
Cred că a fost ucis acum cam o oră. 

— Rhyme, ai auzit? 

„Da.“ 

Sachs i se adresă poliţistului: 


— De ce crezi că e ceva important? 

— Felul în care a fost ucis. Ceva îngrozitor. 

„Întreabă-l dacă mai avea mâini şi faţă“, zise Rhyme. 

— Ce? 

„Întreabă-l!“ 

Îl întrebă, iar toată lumea din birou încetă să mai 
vorbească şi se uită spre Sachs. 

Polițistul clipi surprins şi spuse: 

— Nu, doamnă. Adică, cel puţin mâinile. Dispecerul 
nu a zis nimic de faţă. Cum aţi ştiut...? 

Rhyme zise: 

„Unde e acum? Cadavrul?” 

Ea transmise întrebarea. N 

— Într-o dubă de la Medicina Legală. Îl duc la morga 
din oraş. 

„Nu, se opuse Rhyme. Pune-i să ţi-l aducă, Sachs! 
Vreau să-l examinezi.“ 

— Să examinez... 

„Cadavrul, completă el. Are răspunsul la întrebarea 
cum o să ajungă la voi. Nu vreau ca Percey şi Hale să fie 
mutaţi până nu aflăm ce pregăteşte.” 

Îi relată poliţistului ce îi ceruse Rhyme. 

— Bine, încuviinţă el. Mă ocup. Adică... Vreţi să 
transporte cadavrul aici. 

— Da. Acum. 

„Spune-le să-l aducă mai repede, Sachs, zise Rhyme. 
Oftă. Asta-i rău. Foarte rău.“ 

lar Sachs avu sentimentul neliniştitor că mâhnirea 
bruscă a lui Rhyme nu era pentru omul care tocmai 
murise, oricine ar fi fost el, ci pentru cei care puteau 
urma la rând. 


Oamenii cred că puşca este cel mai important 
instrument al unui lunetist, dar se înşală. Luneta e cea 
mai importantă. . 

Cum îi spunem. Soldat? li spunem vedere telescopică? 


Îi spunem 'scop? 

Nu, domnule. E luneta. Acesta este un Redfield, cu o 
variabilă trei-cu-nouă, cu fire reticulare. Nu există ceva 
mai bun, domnule. 

Luneta pe care Stephen o montase deasupra 
Modelului 40 avea o lungime de 35 de centimetri şi 
cântărea cam 350 de grame. Se potrivea cu acest tip de 
puşcă, având numere de serie corespunzătoare, şi 
fusese reglată cu mare grijă. Paralaxa fusese fixată de 
optician din fabrică, astfel încât firele reticulare 
poziţionate pe inima unui om aflat la 500 de metri 
distanţă să nu se mişte perceptibil atunci când lunetistul 
îşi rotea capul de la stânga la dreapta. Observarea era 
atât de comodă încât reculul împingea vizorul la un 
milimetru de sprânceana lui Stephen, fără să-i atingă 
vreun fir. 

Luneta Redfield era neagră şi subţire, iar Stephen o 
ţinea învelită în catifea, aşezată în polistiren, în cutia de 
chitară. 

Acum, ascuns în iarbă, la vreo 300 de metri de 
hangarul şi birourile Hudson Air, Stephen înfileta tubul 
negru al lunetei perpendicular pe puşcă (se gândea 
mereu la crucifixul tatălui său vitreg când făcea asta); 
tubul greu se fixă cu un clic. Înşurubă mânerele. 

Soldat, eşti un lunetist bun? 

Da, domnule, sunt cel mai bun. 

Ce atuuri ai? 

Domnule, sunt într-o formă fizică excelentă, sunt 
meticulos, sunt dreptaci, am vedere 20/20, nu fumez, nu 
beau şi nu iau niciun fel de droguri, pot sta nemişcat ore 
întregi şi motivul pentru care trăiesc este să trag 
gloanţe în dosul inamicului. 

Se cuibări mai bine în grămada de frunze şi iarbă. 

Poate că sunt viermi pe aici, se gândi el. Dar 
deocamdată nu simţea că i se face pielea ca de găină. 
Avea o misiune şi asta îi ocupa mintea în întregime. 


Stephen luă puşca în braţe şi adulmecă mirosul de 
ulei mineral, venind de la carcasa de metal în care era 
ţeava, şi de ulei de copite cu care era unsă cureaua, atât 
de uzată şi moale că parcă era de angora. Modelul 40 
era o puşcă NATO de 7,62 de milimetri, cântărind trei 
kilograme şi jumătate. Rezistenţa trăgaciului era în 
general între unu şi două kilograme-forţă, dar Stephen o 
fixase ceva mai sus pentru că avea degete puternice. 
Arma era eficientă la 900 de metri, deşi ucisese şi la mai 
mult de 1 100 de metri. 

Stephen o cunoştea în detaliu. În echipele de lunetişti, 
îi spusese tatăl său vitreg, lunetiştii nu sunt autorizaţi să 
demonteze ei înşişi puşca, iar bătrânul nu-l lăsa să facă 
asta singur. Dar aceasta era o regulă a bătrânului care 
nu i se părea dreaptă lui Stephen, astfel încât, într-un 
moment de sfidare care nu-l caracteriza, învățase 
singur, în secret, cum să demonteze o armă, cum să o 
curețe, să o repare şi chiar să fabrice singur părţile care 
trebuiau ajustate sau înlocuite. 

Cercetă Hudson Air prin lunetă. Nu o vedea pe Soţie, 
deşi ştia că era acolo sau urma să vină. Ascultând 
conversaţia înregistrată de pe telefonul birourilor 
Hudson Air, Stephen o auzise spunându-i cuiva pe nume 
Ron că îşi schimbaseră planurile; în loc să se ducă la 
casa aflată sub protecţie, urmau să se îndrepte spre 
aeroport pentru a găsi nişte mecanici care să lucreze la 
avion. 

Târându-se pe burtă, Stephen înaintă până ce ajunse 
într-o zonă uşor mai ridicată, încă ascunsă de copaci şi 
iarbă, dar cu o vedere mai bună asupra hangarului, 
birourilor şi parcării din faţa lor, despărțită de el de o 
pajişte şi de două piste. 

Avea un câmp de tragere minunat. Larg. Puţine 
obstacole. Toate intrările şi ieşirile erau uşor de ţintit 
din acel punct. 

În faţa uşii stăteau doi oameni. Unul era un poliţist 


local. Celălalt era o femeie - cu părul roşu care îi ieşea 
de sub o şapcă de baseball. Foarte drăguță. Era polițistă 
în haine civile. Văzu conturul unui Glock sau Sig-Sauer 
prins de coapsă. Ridică telemetrul şi poziţionă imaginea 
scindată pe părul roşu al femeii, învârti un inel până ce 
imaginile se contopiră perfect. 

Trei sute de metri. 

Puse jos telemetrul, ridică puşca şi ochi femeia, fixând 
reticulele din nou pe părul acesteia. li privi faţa 
frumoasă. Il tulbura frumuseţea ei. Nu-i plăcea. Nu o 
plăcea. Se întrebă de ce. 

Iarba foşni în jurul lui. Se gândi: Viermi. 

Incepea să i se facă pielea ca de găină. 

Chipul din fereastră... 

Fixă firele reticulare pe pieptul ei. 

Senzaţia de piele de găină dispăru. 

Soldat, care e mottoul lunetistului? 

„O şansă, un glonţ, o victimă”, domnule. 

Vremea era excelentă. Bătea un vânt slab dinspre 
dreapta, cu şase kilometri pe oră, se gândi el. Aerul era 
umed, ceea ce avea să prelungească traiectoria 
glonţului. Până la ţintă, terenul era uniform, iar curenţii 
de convecţie erau moderati. 

Se strecură înapoi după dâmb şi curăţă puşca Model 
40 cu o tijă ce avea în cap o bucată de pânză din 
bumbac moale. Arma trebuie mereu curățată înainte de 
utilizare. Cea mai mică urmă de umezeală sau de ulei 
poate să devieze traiectoria cu câţiva centimetri. Făcu 
apoi un nod din cureaua armei şi se întinse în adăpost. 

Stephen încărcă arma cu cinci cartuşe M-118 de 
calitate, fabricate la renumitul arsenal din Lake City. 
Gloanţele înseşi erau un model aerodinamic de 11,18 
grame care lovea ţinta cu viteza de 0,8 kilometri pe 
secundă. Dar, cumva, Stephen le modificase forma. 
Făcuse o gaură până în interior, le umpluse cu un 
explozibil şi apoi înlocuise învelişul standard cu unul 


ceramic, care trecea prin majoritatea vestelor antiglonţ. 

Despături un ştergar subţire şi îl întinse pe pământ 
pentru a pune în el cartuşele goale. Mai strânse o dată 
cureaua în jurul bicepsului drept şi puse umărul ferm pe 
pământ, ţinând braţul perfect perpendicular cu solul - 
un suport de oase. „Sudă“ apoi obrazul şi degetul mare 
drept de patul armei, deasupra trăgaciului. 

Incepu să studieze încet câmpul de tragere. 

Era greu să vadă înăuntru, în birouri, dar lui Stephen 
i se păru că o zăreşte pe Sotie. 

Da! Fa era. 

Stătea în spatele unui bărbat înalt, cu părul cârlionţat, 
îmbrăcat într-un costum alb, şifonat. Avea o ţigară în 
mână. Un bărbat tânăr îmbrăcat în costum şi cu o 
insignă la curea îi trase mai încolo, în afara razei lui 
vizuale. 

Răbdare... va veni imediat. Habar nu au că eşti aici. 
Poţi aştepta întreaga zi. Atâta vreme cât viermii... 

Iarăşi lumini de girofar. 

O ambulanţă intră în trombă în parcare. Poliţista cu 
păr roşu o văzu. În privire i se citi emoția. Fugi înspre 
vehicul. 

Stephen respiră adânc. 

O şansă... 

Ajustează-ţi arma, Soldat. 

Durata normală pentru declanşare la trei sute de 
metri este de trei minute, domnule. Apăsă pe 
dispozitivul optic, astfel încât ţeava să fie uşor 
îndreptată în sus pentru a lua în consideraţie gravitatia. 

Un glonț... 

Calculează vântul de travers, Soldat. 

Domnule, ştiu formula de calcul. Stephen se gândi 
iute: Ceva mai puţin de un minut de frecare cu aerul. Îşi 
potrivi luneta corespunzător. 

Sunt gata, domnule. 

O victimă... 


O rază de soare se ivi de după un nor şi lumină 
intrarea în birouri. Stephen începu să respire încet şi 
regulat. 

Avea noroc; viermii nu se apropiau de el. lar de la 
ferestre nu-l privea niciun chip. 

Medicul ieşi din ambulanţă. 

Ea îl salută din cap. 

— Sunt ofiţerul Sachs. 

Bărbatul îşi îndreptă burta proeminentă spre ea şi îi 
spuse: 

— Deci tu ai comandat pizza? apoi chicoti. 

Sachs oftă. 

— Ce s-a întâmplat? se interesă ea. 

— Ce s-a întâmplat? Cu el? S-a trezit că e mort, asta s- 
a întâmplat. O cercetă din cap până în picioare şi dădu 
din cap. Ce fel de polițistă eşti? Nu te-am mai văzut pe 
aici. 

— Sunt din oraş. 

— A, din oraş. E din oraş. Păi, mai bine te-aş întreba, 
adăugă el grav, dacă ai văzut un cadavru până acum! 

Uneori trebuie să cedezi puţin. Ia timp să înveţi cum 
şi în ce măsură, dar e o lecţie importantă, uneori 
necesară. Ea zâmbi. 

— Ştii, avem o situaţie critică aici. Aş aprecia foarte 
mult dacă ne-ai ajuta. Mi-ai putea spune unde l-ai găsit? 

El îi studie sânii o clipă. 

— Te întreb dacă ai mai văzut cadavre pentru că ăsta 
e ceva ieşit din comun. Pot să fac eu ce e de făcut, să 
aflu ce e de aflat. 

— Mulţumesc. Ajungem şi la asta. Acum, din nou, 
unde a fost găsit? 

— Într-un tomberon dintr-o parcare la o aruncătură 
de... 

— La trei kilometri, adăugă o altă voce. 

— Hei, Jim, zise medicul. 

Sachs se întoarse. Minunat. Era polițistul local. Cel 
care flirtase cu ea pe pistă. Se îndrepta spre ambulanţă. 


— Bună, frumoaso. Eu sunt, din nou. Cum mai e cu 
banda galbenă, mai rezistă? Ce-ai acolo, Earl? 

— Un cadavru fără mâini. Earl deschise uşa, intră şi 
desfăcu fermoarul sacului. Podeaua ambulanţei se 
umplu de sânge. 

— Ups, clipi Earl. Ia zi, Jim, când termini treaba, vrei 
nişte spaghete? 

— Poate nişte picioare de porc. 

— E o idee. 

Rhyme intră pe fir. 

„Sachs, ce se întâmplă acolo? Au adus cadavrul?” 

— Da. Încerc să-mi dau seama ce s-a întâmplat. Îi zise 
doctorului: Trebuie să ne apucăm de treabă. Ai cumva 
idee cine e? 

— Nu avea nimic la el care să-l identifice. Nicio 
persoană nu e dată dispărută. 

— Ar putea fi poliţist? 

— Nu. Nu-l cunosc, zise Jim. Îl cunoşti tu, Earl? 

— Nu. De ce? 

Sachs nu răspunse. Continuă: 

— Trebuie să-l examinez. 

— Bine, domnişoară, zise Earl. Ce-ai zice să-ţi dau o 
mână de ajutor? 

— La dracu', zise polițistul. Se pare că el are nevoie 
de o mână. Chicoti; doctorul chicoti şi el ca un râmător. 

Ea urcă în spatele ambulanţei şi desfăcu fermoarul de 
tot. 

Văzând că nu avea de gând să le cadă în braţe şi nici 
măcar să flirteze cu ei, cei doi nu avură de ales şi 
continuară să o tachineze. 

— Problema e că asta nu e chestie cu care să fii 
obişnuită, îi spuse Earl. Hei, Jim, arată la fel de rău ca 
ăla de săptămâna trecută? 

— Capul ăla pe care l-am găsit? Polițistul medită: La 
dracu', mai bine să găsesc un cap proaspăt în fiecare zi 
decât unul care a zăcut o lună. Ai văzut vreodată un 


mort care a zăcut o lună, frumoaso? Nu, nu e ceva mai 
scârbos. Lasă un cadavru în apă trei-patru luni şi nu-i 
nicio problemă - rămân mai ales oasele. Dar dacă dai de 
unul care putrezeşte de o lună... 

— Scârbos, zise Earl. Câh. 

— Ai văzut vreodată aşa ceva, frumoaso? 

— Aş aprecia dacă te-ai opri, Jim, îi răspunse ea 
absentă poliţistului. 

— Unul de-o lună? 

— „Frumoaso.“ 

— Da, sigur, îmi cer scuze. 

„Sachs, răbufni Rhyme, ce dracu' se petrece?” 

— Nu e identificat, Rhyme. Nimeni nu are nici cea mai 
vagă idee cine e. Mâinile i-au fost tăiate cu un fierăstrău 
cu lamă subţire. 

„Percey e în siguranţă? Şi Hale?” 

— Sunt în birou. Banks e cu ei. Nu se apropie de 
geam. Ce se mai aude de vehiculul blindat? 

„Ar trebui să ajungă acolo în zece minute.” 

— Vorbeşti singură, frumoa... doamnă ofiţer? 

Sachs cercetă cadavrul bietului om. Bănui că mâinile 
îi fuseseră tăiate imediat după ce murise, sau în timp ce 
murea, din cauza cantităţii mari de sânge. Îşi puse 
mănuşile de latex. 

— E ciudat, Rhyme. De ce i-a înlăturat doar parţial 
organele prin care poate fi identificat? 

Dacă nu au suficient timp să se debaraseze complet 
de un cadavru, criminalii fac să nu mai poată fi 
recunoscut şi îi înlătură principalele puncte de 
identificare: mâinile şi dinţii. 

„Nu ştiu, răspunse  criminalistul. Nu e felul 
Dansatorului să fie neglijent, chiar dacă se grăbea. Cu 
ce e îmbrăcat?” 

— Doar lenjerie. La locul crimei nu s-au găsit haine 
sau altceva care să-l identifice. 

„De ce, medită Rhyme, l-a ales Dansatorul pe el?“ 


— Dacă asta e opera Dansatorului. 

„Câte cadavre au mai fost găsite aşa în Westchester?” 

— Dacă ne-am lua după localnici, zise ea abătută, câte 
două pe săptămână. 

„Spune-mi despre cadavru. Cauza morţii?” 

— Ai aflat cauza decesului? îi strigă ea rotunjorului 
Earl. 

— Strangulare, zise el. 

Dar Sachs observă imediat că pe suprafaţa interioară 
a pleoapelor nu existau hemoragii. Iar limba era intactă. 
Cele mai multe dintre victimele care sunt strangulate îşi 
muşcă limba în cursul atacului. 

— Nu prea cred. 

Earl îi aruncă încă o privire lui Jim şi pufni: 

— Ba bine că nu. Uită-te la linia aia roşie de pe gât. Se 
numeşte semnul strangulării, frumoaso. Ştii ceva, nu 
putem să-l ţinem aici la nesfârşit. Mortăciunile încep să 
duhnească pe o asemenea vreme. Ăsta e un miros pe 
care n-ai cum să-l mai fi întâlnit. 

Sachs se încruntă. 

— Nu a fost strangulat. 

Săriră amândoi la ea: 

— Frumoa... Doamnă ofițer, ăsta e semnul 
strangulării, zise Jim, polițistul. Am văzut cu sutele. 

— Nu, nu, insistă ea. Criminalul probabil că i-a smuls 
un lănţişor. 

Rhyme interveni: 

„Probabil că aşa e, Sachs. Primul lucru pe care îl faci 
când vrei ca un cadavru să nu fie identificat e să te 
debarasezi de bijuterii. Probabil că era o iconiţă, poate 
gravată. Cine e acolo cu tine?“ 

— Doi cretini, zise ea. 

„Aha. Deci, care e cauza morţii?” 

După o cercetare rapidă, găsi rana. 

— O lovitură de piolet sau de cuţit cu lama îngustă în 
ceafă. 


Silueta rotundă a medicului se ivi în uşă. 

— Am fi găsit şi noi asta, se apără el. Adică, am venit 
în grabă aici, din cauza voastră. 

Rhyme îi ceru lui Sachs: 

„Descrie-l.“ 

— E supraponderal, are guşă. Multă grăsime. 

„E bronzat?” 

— Doar pe braţe şi pe tors. Nu şi pe picioare. Are 
unghii, netăiate şi un cercel ieftin - din oţel, nu din aur. 
Chiloţii sunt Sears şi are găuri în ei. 

„Bine, pare a fi un muncitor, zise Rhyme. Sau vreun 
curier. Facem progrese. Verifică-i esofagul.” 

— Poftim? 

„Dacă a înghiţit portofelul sau ceva documente. Dacă 
vrei ca un cadavru să nu fie identificat timp de câteva 
ore, îi bagi documentele pe gât. Nu sunt găsite decât la 
autopsie.” 

De afară se auziră râsete. 

Cărora Sachs le puse punct repede când apucă falca 
bărbatului, o deschise şi băgă mâna înăuntru. 

— Dumnezeule, murmură Earl. Ce faci? 

— Nu-i nimic aici, Rhyme. 

„Mai bine taie-l. Gâtul. Să poţi să ajungi mai jos.“ 

Sachs fusese contrariată şi înainte de unele cereri mai 
macabre ale lui Rhyme. De data aceasta, îi privi pe 
băieţii care rânjeau în spatele ei, luă briceagul pe care îl 
ţinea în mod ilegal în buzunarul jeanşilor şi îl deschise. 

Celor doi le pieri rânjetul. 

— Ce vrei să faci, frumoaso? 

— O operaţie. Trebuie să văd înăuntru. 

Ca şi cum făcea asta în fiecare zi. 

— Vreau să spun că nu pot duce la medicina legală un 
cadavru tăiat de vreun poliţist de prin New York. 

— Atunci fă tu asta. 

Îi întinse cuțitul. 

— Hei, îşi bate joc de noi, Jim. 


Ea ridică din sprâncene şi strecură cuțitul în mărul lui 
Adam, aşa cum un pescar scoate maţele unui păstrăv. 

— Doamne, Jim, uite-o ce face. Opreşte-o! 

— Eu sunt afară, Earl. N-am văzut nimic. 

Polițistul se îndepărtă. 

Amelia termină de făcut incizia, se uita înăuntru şi 
oftă. 

— Nimic. 

„Ce dracu’ urmăreşte? întrebă Rhyme. Să ne 
gândim... Dar dacă nu-l interesează identificarea 
cadavrului? Dacă l-ar fi interesat, ar fi scos şi dinţii. 
Dacă încearcă să ne ascundă altceva?” 

— Ceva de pe mâinile victimei? sugeră Sachs. 

„Poate, răspunse Rhyme. Ceva ce nu putea şterge cu 
uşurinţă. Ceva care ne-ar spune ce coace.” 

— Ulei? Grăsime? 

„Poate că transporta combustibil pentru avion, zise 
Rhyme. Sau poate că aducea mâncare - poate că mâinile 
îi miroseau a usturoi.” 

Sachs aruncă o privire în jurul aeroportului. Erau zeci 
de şoferi care aduceau combustibil, echipaje de sol, 
mecanici, constructori care ridicau o aripă nouă la unul 
dintre terminale. 

Rhyme continuă: 

„E un tip masiv?” 

— Da. 

„Probabil că a transpirat azi. Poate că s-a şters pe 
cap. Ori s-a scărpinat.” 

„Şi eu am făcut asta toată ziua”, se gândi Sachs şi 
simţi nevoia să-şi bage mâna în păr, să se scarpine aşa 
cum făcea mereu când se simţea frustrată şi tensionată. 

„Verifică-i scalpul, Sachs. In păr.” 

Ea făcu întocmai. 

Şi apoi găsi. 

— Văd nişte urme de culoare. Albastru. Şi alb. Pe păr 
şi pe piele. O, la naiba, Rhyme! E vopsea! E zugrav. Sunt 


vreo douăzeci de constructori aici. 

„Linia de la gât, continuă Rhyme. Dansatorul i-a smuls 
legitimaţia.” 

— Dar poza l-ar da de gol. 

„La dracu', probabil că e acoperită cu vopsea sau a 
falsificat-o cumva. E undeva în zonă, Sachs! Pune-i pe 
Percey şi pe Hale să stea întinşi pe podea. Pune pe 
cineva să-i păzească şi trimite-i pe toţi să-l caute pe 
Dansator. SWAT e pe drum.” 


Probleme. 

O privea pe poliţista cu păr roşu care se urcase în 
ambulanţă. Prin luneta Redfield nu putea vedea clar ce 
face. Dar avu brusc un sentiment de nelinişte. 

Simţea că ea întreprindea ceva în legătură cu el. Ceva 
care îl expunea, care avea să-l dea în vileag. 

Viermii se apropiau. Chipul din fereastră, chipul ca un 
vierme, îl privea. 

Stephen se înfioră. 

Ea sărise din ambulanţă, cercetând zona. 

Ceva se întâmplă, Soldat. 

Îmi dau seama, domnule. 

Roşcata începu să strige ordine la ceilalţi poliţişti. Cei 
mai mulţi o priveau, o ascultau cu gravitate, apoi se 
uitau în jur. Unul fugi spre maşină, apoi un al doilea. 

Văzu faţa drăguță a femeii cu păr roşu şi ochii ei ca 
nişte viermi cercetând aeroportul. Fixă reticulele pe 
sânii ei perfecţi. Oare ce găsise? Ce căuta? 

Se oprise şi vorbea singură. 

Nu, nu singură. Vorbea într-o cască. Felul în care 
asculta, apoi încuviinţa părea că asculta ordinele cuiva. 

Cine? se întrebă el. 

Cineva care şi-a dat seama că sunt aici, se gândi 
Stephen. 

Cineva care e pe urmele mele. 

Cineva care mă priveşte pe fereastră şi dispare apoi 


imediat. Care poate să treacă prin ziduri şi să intre prin 
crăpături, apropiindu-se pe furiş, găsindu-mă. 

Un fior pe şira spinării - de fapt, chiar începu să 
tremure - şi, o clipă, firele reticulare deviară de la 
poliţista cu păr roşu, iar el pierdu complet controlul 
lunetei. 

Ce dracu’ a fost asta, Soldat? 

Nu ştiu, domnule. 

Când o fixă iar, văzu cât de gravă era situaţia. Arăta 
spre furgoneta zugravului pe care tocmai o furase. Era 
garată la vreo şaizeci de metri de el, într-o parcare 
mică, rezervată camioanelor şantierului. 

Oricine era cel cu care vorbea roşcata, acesta găsise 
cadavrul zugravului şi descoperise în ce fel intrase în 
aeroport. N 

Viermele se apropia. li simțea umbra, dâra rece şi 
lipicioasă. 

Piele de găină. Viermi care i se urcau pe picior... 
viermi care Îi coborau pe gât... 

Ce să fac? se întrebă. 

O şansă... un glonț... 

Erau atât de aproape, Soţia şi Prietenul. Ar fi putut să 
termine treaba chiar în acel moment. Nu i-ar fi luat 
decât cinci secunde. Poate că erau chiar siluetele lor, 
cele care stăteau în geam. Silueta aceea... Sau 
cealaltă... Dar Stephen ştia că, dacă ar fi tras prin geam, 
toată lumea avea să se întindă la podea. Dacă nu o 
ucidea pe Soţie din prima încercare, strica totul. 

Trebuie ca ea sa fie afară. Trebuie să-i scot din 
ascunzătoare pe câmpul de tragere. Acolo nu am cum să 
ratez. 

Nu avea timp. Timp! Gândeşte-te! 

Dacă vrei căprioara, pune-i în pericol puiul. 

Stephen începu să respire încet. Inspiră, expiră, 
inspiră, expiră. Işi alese ţinta. Incepu să apese, 
imperceptibil, pe trăgaci. Glonţul ţâşni din Modelul 40. 


Bubuitura răsună pe câmp şi toţi poliţiştii se trântiră 
la pământ, scoţându-şi armele. 

O altă împuşcătură, şi un al doilea nor de fum ţâşni 
din motorul aflat în partea posterioară a avionului 
argintiu din hangar. 

Poliţista cu păr roşu, şi ea cu pistolul în mână, se târa 
pe pământ, căutând adăpost. Privi cele două găuri 
fumegânde din avion, apoi cercetă iar zona, cu Glock-ul 
pregătit de tragere. 

Să o elimine? 

Da? Nu? 

Nu, Soldat. Rămâi fixat pe ţintă. 

Trase din nou. Explozia găuri iar avionul într-o parte. 

Calm. O altă împuşcătură. Umărul ricoşă, miros dulce 
de praf de puşcă ars. Un geam al carlingii explodă. 

Asta era lovitura de graţie. 

Brusc o văzu - pe Soţie - împingându-se spre uşă, 
luptându-se cu polițistul cel tânăr şi blond care încerca 
să o reţină. 

Încă nu era o ţintă. Fă-o să înainteze. 

Apăsă. Un alt glonţ pătrunse în motor. 

Soţia, cuprinsă de groază, se eliberă şi fugi în jos pe 
scări, spre hangar, ca să închidă porţile, să-şi protejeze 
puiul. 

Încărcă. 

Fixă reticulele pe pieptul ei în timp ce ea păşea pe 
pământ şi o lua la fugă. 

Ţintă completă, avans la tragere de o sută de 
milimetri, calculă Stephen automat. Mută ţinta în faţa 
ei. Trase exact când polițistul blond o smuci şi amândoi 
se lăsară în jos, după un mic dâmb. Ratase. Şi erau 
suficient de bine adăpostiţi ca să nu-i nimerească. 

Se mişcă, Soldat. Te încercuiesc. 

Am înțeles, domnule, să trăiţi. 

Stephen cercetă pistele. Apăruseră alţi poliţişti. Se 
târau spre maşini. O maşină se îndrepta în viteză chiar 


spre el, era la doar cincizeci de metri distanţă. Stephen 
dobori blocul motor cu o singură împuşcătură. De sub 
capotă ţâşniră aburi, iar maşina încetini şi se opri. 

Fii calm, îşi spuse. 

Suntem pregătiți de evacuare. Avem nevoie doar de o 
împuşcătură bună. 

Auzi câteva focuri de armă. Se uită din nou la roşcată. 
Era în poziţie de atac, cu pistolul îndreptat în direcţia 
lui, căutându-i licărirea de la gura ţevii. Sunetul 
împuşcăturii nu avea cum să o ajute, cu siguranţă; de 
aceea nu folosea niciodată amortizoare. Sursa 
zgomotelor puternice e la fel de greu de depistat ca şi 
cea a sunetelor slabe. 

Poliţista cu păr roşu stătea în picioare, cercetând 
orizontul. 

Stephen blocă percutorul Modelului 40. 


Amelia Sachs văzu o scânteiere slabă şi îşi dădu 
seama unde era Dansatorul pe Coşciug. 

Într-o pădurice, la vreo trei sute de metri distanţă. 
Luneta reflectase o lucire a norilor palizi de pe cer. 

— Acolo! strigă ea către cei doi poliţişti care stăteau 
înghesuiți într-o maşină. 

Agenţii porniră derapând prin spatele unui hangar 
pentru a-l încolţi. 

„Sachs, strigă Rhyme în cască. Ce...“ 

— Dumnezeule, Rhyme, e aici şi trage în avion! 

„Poftim?” 

— Percey încearcă să ajungă la hangar. Trage cu 
gloanţe explozibile. Trage ca să o scoată din adăpost. 

„Stai ascunsă, Sachs. Dacă Percey vrea să se sinucidă, 
e treaba ei. Dar tu stai ascunsă!” 

Ea transpirase de furie, mâinile îi tremurau, inima îi 
bătea cu putere. Simti un fior de panică pe şira spinării. 

— Percey! strigă Sachs. 

Femeia se eliberase din strânsoarea lui Jerry Banks şi 


era în picioare. O luase la fugă spre poarta hangarului. 

— Nu! 

Dumnezeule. 

Privirea lui Sachs era ţintită asupra locului unde 
zărise lucirea lunetei Dansatorului. 

Prea departe, e prea departe, se gândi ea. Nu pot să 
țintesc nimic la distanţa asta. 

Dacă stai calmă, poţi. Mai ai unsprezece gloanţe. Nu 
bate vântul. Singura problemă e traiectoria. Ținteşte sus 
şi lasă-te în jos. 

Văzu câteva frunze zburând în sus când Dansatorul 
trase din nou. 

O clipă mai târziu, un glonţ trecu la câţiva milimetri 
de faţa ei. Simţi unda de şoc şi auzi plesnitura când 
glonţul, care zbura cu de două ori viteza sunetului, arse 
aerul din jurul ei. 

Scoase un icnet slab şi se trânti pe burtă, speriată. 

Nu! Ai avut ocazia să tragi. Inainte să armeze el din 
nou puşca. Dar acum e prea târziu. A încărcat din nou. 

Se uită repede în sus, ridică pistolul, apoi îşi pierdu 
răbdarea. Cu capul în jos, cu pistolul Glock îndreptat 
spre copaci, trase cinci focuri rapid. 

Dar ar fi putut la fel de bine să tragă în gol. 

Haide. hRidică-te. Ţinteşte şi trage. Mai ai încă şase 
plus două cartuşe la curea. 

Însă gândul că glonţul îi trecuse pe la urechi o ţintui 
la pământ. 

Fă-o! îşi porunci singură. 

Dar nu fu în stare. 

Sachs nu avu decât curajul să ridice capul câţiva 
milimetri - suficient cât să-i vadă pe Percey Clay 
îndreptându-se în goană spre uşa hangarului şi pe Jerry 
Banks ajungând-o din urmă. Tânărul detectiv o trânti la 
pământ în spatele unui generator pe roţi. Aproape 
simultan cu ecoul bubuiturii scoase de puşca 
Dansatorului pe Coşciug se auzi zgomotul surd al 


glonţului care îl lovi pe Banks. Acesta se învârti precum 
un beţiv, iar sângele ţâşni ca un nor în jurul său. 

Şi, pe chipul lui, mai întâi surpriză, apoi uimire, apoi 
nimic în timp ce se prăbuşea pe betonul umed. 

— Da? întrebă Rhyme. 

Lon Sellitto închise telefonul. 

— Încă nu ştiu. Cu privirea pierdută pe fereastra casei 
lui Rhyme, bătând nervos în geam. Şoimii se întorseseră 
pe pervaz, dar aveau ochii aţintiţi spre Central Park, 
ignorând în mod ciudat zgomotul. 

Rhyme nu-l văzuse niciodată aşa de supărat pe 
detectiv. Faţa lui ca o gogoaşă, cu pete de sudoare, era 
palidă. Un criminalist ce intrase în legendă, Sellitto era 
de obicei imperturbabil. Fie că vorbea cu familiile 
victimelor sau căuta neobosit puncte slabe în alibiul 
suspectului, se concentra întotdeauna asupra lucrului pe 
care-l avea de făcut. In acea clipă însă, gândurile lui 
păreau la kilometri distanţă, la Jerry Banks care tocmai 
era operat - poate că era pe moarte - într-un spital din 
Westchester. Era ora trei după-amiaza într-o zi de 
sâmbătă, iar Banks se găsea în sala de operaţii de o oră. 

Sellitto, Sachs, Rhyme şi Cooper erau toţi acasă la 
Rhyme, în laboratorul de la parter. Dellray urma să se 
asigure că locuinţa pentru protecţia martorilor era gata 
şi să stea de vorbă cu noua dădacă cu care cei de la 
NYPD îl înlocuiseră pe Banks. 

La aeroport îl urcaseră pe tânărul detectiv într-o 
ambulanţă - aceeaşi în care se afla şi zugravul mort cu 
mâinile tăiate. Doctorul, Earl, încetase să mai facă pe 
nebunul şi făcuse tot ce îi stătea în putinţă pentru a opri 
hemoragia lui Banks. Apoi gonise nebuneşte cu 
detectivul palid şi inconştient până la spitalul de 
urgenţe, la câţiva kilometri distanţă. 

Agenţii FBI din White Plains îi urcaseră pe Percey şi 
pe Hale într-un vehicul blindat şi se îndreptaseră spre 
sud, către Manhattan, folosind tehnici de pierdere a 


urmei în trafic. Sachs se ocupase de noul loc al crimei: 
cercetase postul lunetistului, furgoneta zugravului şi 
maşina cu care fugise Dansatorul - o camionetă a firmei 
de catering. O găsiseră nu departe de locul unde fusese 
ucis zugravul şi unde, bănuiau ei, îşi ascunsese maşina 
cu care ajunsese în Westchester. 

Apoi se întorsese în grabă cu probele în Manhattan. 

— Cum stăm? îi întrebă Rhyme pe ea şi pe Cooper. Ai 
găsit nişte tuburi? 

Tot pipăindu-şi o unghie ruptă, Sachs îi explică: 

— N-a mai rămas nimic din ele. Erau cartuşe 
explozive. 

Părea foarte înspăimântată, cu o privire neliniştită. 

— E Dansatorul. Nu numai că ucide, dar posibilele 
probe se şi autodistrug. 

Sachs împinse o pungă de plastic. 

— Uite ce a rămas dintr-un glonţ. L-am curăţat de pe 
un perete. 

Cooper vărsă conţinutul pe o tavă de examinare din 
porțelan. Îl agită. 

— Cu vârf ceramic. Vestele antiglont sunt inutile. 

— De cea mai bună calitate, nenorocitul, completă 
Sellitto. 

— Dansatorul nu lucrează cu orice, zise Rhyme. 

Se auziră zgomote la uşă şi Thom îi conduse pe cei doi 
agenţi FBI în încăpere. În spatele lor se aflau Percey 
Clay şi Brit Hale. 

Percey îl întrebă pe Sellitto: 

— Cum se simte? Ochii ei negri cercetară încăperea; 
era conştientă de răceala cu care o primeau, dar nu 
păru deranjată. Jerry, vreau să zic. 

Sellitto nu-i răspunse. 

Interveni Rhyme: 

— E încă în operaţie. 

Avea faţa şifonată şi părul mai încâlcit decât îl 
avusese de dimineaţă. 


— Sper că va fi bine. 

Amelia Sachs se întoarse spre Percey şi îi spuse pe un 
ton rece: 

— Ce-ai zis? 

— Am zis că sper că va fi bine. 

— Speri? Poliţista se aplecă spre ea, apropiindu-se. 
Femeia cea scundă nu se clinti din loc în timp ce Sachs 
continuă: E puţin cam târziu, nu crezi? 

— Care-i problema ta? 

— Asta ar trebui să te întreb eu pe tine. Din cauza ta a 
fost împuşcat. 

— Hei, doamnă ofiţer, zise Sellitto. 

Stăpână pe sine, Percey zise: 

— Nu eu i-am spus să fugă după mine. 

— Dacă nu era el, erai moartă. 

— Poate. Nu ştim asta. Imi pare rău că a fost rănit. 
Eu... 

— Şi cât de rău îţi pare? 

— Amelia, rosti Rhyme aspru. _ 

— Nu, vreau să ştiu cât de rău. lţi pare suficient de 
rău ca să donezi sânge? Să-l plimbi cu căruciorul dacă 
nu va mai putea merge? Să ţii un discurs funebru dacă 
moare? 

Rhyme pufni: 

— Sachs, ia-o mai uşor! Nu e vina ei. 

Sachs bătu din palme şi îşi puse mâinile în şolduri: 

— Nu? 

— Dansatorul a fost mai iute decât noi. 

Sachs continuă, privind fix în ochii negri ai lui Percey. 

— Jerry vă păzea. Când ai fugit în linia focului, oare ce 
te-ai gândit că va face? 

— Nu m-am gândit, bine? Am reacţionat pur şi simplu. 

— Doamne! 

— Hei, doamnă ofiţer, zise Hale, poate că acţionaţi 
mai cu calm sub stres decât unii dintre noi. Dar nu 
suntem obişnuiţi să se tragă în noi. 


— Atunci ar fi trebuit să stea la adăpost. În birou. 
Acolo unde i-am spus să stea. 

Percey păru că bate uşor în retragere când continuă: 

— Mi-am văzut avionul pus în pericol. Am reacţionat. 
Poate că pentru voi e ca şi cum ţi-ai vedea partenerul 
rănit. 

Hale întări: 

— A făcut ceea ce ar fi făcut orice pilot. 

— Exact, spuse Rhyme. Asta spun şi eu, Sachs. Aşa 
lucrează Dansatorul. 

Dar Amelia Sachs nu voia să renunţe. 

— În primul rând, ar fi trebuit să fiţi în locuinţa pentru 
protecţia martorilor. Nu ar fi trebuit să veniţi la 
aeroport. 

— Asta a fost vina lui Jerry, zise Rhyme, începând să- 
şi piardă cumpătul. Nu l-a autorizat nimeni să schimbe 
locul. 

Sachs se uită la Sellitto, care era partenerul lui Banks 
de doi ani. Dar se părea că nu avea de gând să ia 
apărarea tânărului. 

— Mi-a făcut o mare plăcere, zise Percey Clay sec, 
întorcându-se spre uşă. Dar trebuie să mă întorc la 
aeroport. 

— Ce? reuşi Sachs să pronunţe cu greu. Ai înnebunit? 

— E imposibil, zise Sellitto ieşind din starea de 
prostraţie. 

— Era destul de grav că trebuia să-mi pregătesc 
avionul pentru zborul de mâine. Acum trebuie să repar 
şi pagubele. Şi, pentru că se pare că toţi mecanicii 
autorizaţi din Westchester sunt nişte laşi nenorociţi, va 
trebui să mă ocup eu însămi. N 

— Doamnă Clay, începu Sellitto, nu e o idee bună. În 
casa pentru protecția martorilor veţi fi în siguranţă, dar 
nu putem să vă garantăm integritatea fizică în niciun alt 
loc. O să staţi acolo până luni, o să... 

— Luni, sări ea. O, nu! Nu înţelegeţi! Voi pilota 


avionul mâine-noapte - zborul pentru U.S. Medical. 

— E imposibil... 

— O întrebare, zise Sachs cu o voce rece ca gheaţa. 
Mi-ai putea spune pe cine exact vrei să mai omori? 

Percey făcu un pas în faţă. Izbucni: 

— La naiba, azi-noapte mi-am pierdut soţul şi pe unul 
dintre cei mai buni angajaţi. Nu am de gând să-mi pierd 
şi compania. Nu-mi puteţi spune unde să merg şi unde 
să nu merg. Decât dacă mă arestaţi. 

— Bine, zise Sachs şi într-o clipită cătuşele atârnau de 
încheieturile înguste ale mâinilor femeii. Eşti arestată. 

— Sachs, strigă Rhyme supărat. Ce faci? Desfă-i 
cătuşele! Acum! 

Sachs se întoarse ca să stea faţă în faţă cu el şi rosti 
pe acelaşi ton: 

— Eşti civil. Nu-mi poţi da ordine. 

— Dar eu pot, zise Sellitto. 

— Hm, zise ea inflexibilă. Eu fac arestările, domnule 
detectiv. Nu ai cum să mă împiedici. Doar procurorul 
poate renunţa la un caz. 

— Ce Înseamnă porcăria asta? izbucni Percey, 
accentul ei tărăgănat reîntorcându-se plin de forţă. 
Pentru ce mă arestezi? Pentru că sunt martor? 

— Te acuz de punere în pericol fără discernământ, iar 
dacă Jerry moare, atunci va fi omucidere din neglijenţă. 
Sau poate chiar crimă. 

Hale îşi luă inima în dinţi şi spuse: 

— Ascultaţi-mă. Nu prea mi-a plăcut tonul pe care l-aţi 
folosit cu ea toată ziua. Dacă o arestaţi, va trebui să mă 
arestaţi şi pe mine... 

— Nu-i nicio problemă, zise Sachs, apoi îl întrebă pe 
Sellitto: Îmi poţi da cătuşele tale? 

— Ofiţer, ajunge cu porcăria asta, mormăi el. 

— Sachs, strigă Rhyme, nu avem timp pentru aşa 
ceva! Dansatorul e pe aici, pe undeva, şi chiar acum 
plănuieşte un nou atac. 


— Dacă mă arestezi, spuse Percey, în două ore voi fi 
eliberată. 

— Atunci, în două ore şi zece minute o să fii moartă. 
Ceea ce ar fi treaba ta... 

— Ofiţer, se răsti Sellitto, stai pe gheaţă subţire în 
chestiunea asta. 

— ... dacă nu ai avea obiceiul să iei şi pe alţii cu tine. 

— Amelia, zise Rhyme cu severitate. 

Se întoarse către el. De obicei îi spunea „Sachs“; a-i 
spune pe numele mic acum era ca şi cum ar fi pălmuit-o. 

Lanţurile de la încheieturile osoase ale lui Percey 
zăngăniră. La fereastră, şoimul îşi deschise aripile. 
Nimeni nu zise nimic. 

În cele din urmă, pe un ton rezonabil, Rhyme luă 
cuvântul: 

— Scoate-i, te rog, cătuşele şi lasă-mă câteva clipe 
singur cu ea. 

Sachs ezită. Faţa ei era o mască lipsită de expresie. 

— Te rog, Amelia, zise Rhyme, încercând din răsputeri 
să-şi păstreze calmul. 

Fără să scoată un cuvânt, ea recuperă cătuşele. 

Toată lumea ieşi din încăpere. 

Percey îşi frecă încheieturile, apoi scoase sticluţa din 
buzunar şi luă o înghiţitură. 

— Vrei să închizi uşa? o rugă Rhyme pe Sachs. 

Dar ea nu-i aruncă decât o privire şi continuă să 
meargă pe coridor. Hale fu cel care închise uşa masivă. 


Pe hol, Lon Sellitto sună din nou să întrebe de Banks. 
Era încă în operaţie, iar asistenta de pe etaj nu vru să-i 
dea mai multe amănunte. 

Sachs primi vestea, încuviinţând încet. Se duse la 
fereastra cu vedere spre aleea din spatele casei lui 
Rhyme. Lumina cădea oblic pe mâinile ei şi îşi privi 
unghiile rupte. Îşi bandajase două degete rănite. 
„Obiceiuri, se gândi ea. Obiceiuri proaste. De ce nu pot 


să mă opresc?” 

Detectivul veni lângă ea şi privi în sus, la cerul 
cenuşiu. Se anunțau alte furtuni de primăvară. 

— Doamnă ofiţer, zise el vorbind în şoaptă ca să nu-l 
audă ceilalţi. Tipa a dat-o în bară, e adevărat. Dar 
trebuie să înţelegi - nu e profesionistă. Greşeala noastră 
a fost că am lăsat-o s-o dea în bară şi, da, Jerry ar fi 
trebuit să ştie asta. Mă doare s-o spun mai mult decât 
poţi să-ţi imaginezi. Dar e greşeala lui. 

— Nu, rosti ea printre dinţi. Nu înţelegi. 

— Ce anume? 

Putea oare să zică lucrurilor pe nume? Cuvintele erau 
atât de grele! 

— Eu am dat-o în bară. Nu e vina lui Jerry. Îşi întoarse 
privirea spre camera lui Rhyme. Şi nici a lui Percey. E a 
mea. 

— A ta? La dracu”, tu şi Rhyme v-aţi dat seama că e în 
aeroport. Ar fi putut să ne lichideze pe toţi dacă nu erai 
tu. 

Ea dădu din cap. 

— Am văzut... am văzut unde stătea Dansatorul 
înainte să-l doboare pe Jerry. 

— Şi? 

— Ştiam exact unde e. Am ţintit. Am... 

La dracu”. Era foarte greu. 

— Ce vrei să spui, Ofiţer? 

— A tras în mine... La dracu’. Am înţepenit. M-am 
aruncat la pământ. Degetul i se pierdu prin păr, 
scărpinându-se până ce simţi că îi dă sângele. Opreşte- 
te. La dracu”. 

— Şi? Sellitto nu înţelese. Toată lumea s-a trântit la 
pământ, nu? Adică, doar e ceva normal. 

Se uită pe geam, cu faţa arzându-i de ruşine. 

— După ce a tras şi a ratat, am avut la dispoziţie cel 
puţin trei secunde să trag - ştiam că foloseşte modul foc 
cu foc. Puteam să trag în el, dar m-am trântit la pământ. 


Apoi n-am mai avut curaj să mă ridic pentru că ştiam că 
a încărcat din nou. 

Sellitto pufni: 

— Ce? Îţi faci probleme pentru că nu te-ai ridicat, fără 
acoperire, şi că nu ai tras în lunetist? Haide, revino-ţi, 
Ofiţer... Şi, da, ia stai puţin, aveai pistolul din dotare? 

— Mda, aveam... _ 

— Trei sute de metri cu un Glock 9? In visurile tale, 
poate. 

— Poate că nu l-aş fi nimerit, dar aş fi putut să trag 
suficient de aproape ca să-l ţin la pământ. Şi nu ar fi tras 
ultimul foc care l-a lovit pe Jerry. La dracu”. 

Îşi strânse mâinile şi îşi privi iar unghia de la degetul 
arătător. Era învineţită din cauza sângelui. Se scărpină 
din nou. 

Roşul strălucitor îi aminti de norul de sânge din jurul 
lui Jerry Banks şi se scărpină şi mai tare. 

— Ofiţer, eu nu mi-aş bate capul cu aşa ceva. 

Cum să-i explice? Ce o frământa acum era ceva mai 
complex decât credea detectivul. Rhyme era cel mai bun 
criminalist din New York, poate chiar din ţară. Sachs 
dorea să-l ajungă din urmă, dar ştia că acesta nu avea 
egal. Pe de altă parte, trasul la ţintă - ca şi condusul cu 
viteză - era unul dintre darurile cu care fusese 
înzestrată. Era mai bună la tir decât orice bărbat sau 
femeie din poliţie, indiferent de ce mână folosea. Punea 
monede la o distanţă de cincizeci de metri şi trăgea, 
luând drept ţintă lucirea acestora, iar monedele îndoite 
le făcea cadou finei ei şi prietenilor. Ar fi putut să-l 
salveze pe Jerry. La naiba, ar fi putut chiar să-l rănească 
pe nenorocit! 

Era furioasă pe ea însăşi, furioasă pe Percey că o 
pusese într-o asemenea situaţie. 

Furioasă şi pe Rhyme. 

Uşa se deschise şi Percey apăru în prag. Aruncându-i 
lui Sachs o privire rece, îl rugă pe Hale să intre şi el în 


cameră. Acesta dispăru înăuntru şi, câteva minute mai 
târziu, fu rândul lui Hale să deschidă uşa şi să spună: 

— Vrea să veniţi cu toţii înăuntru. 

Sachs îi găsi astfel: Percey stătea lângă Rhyme, într- 
un fotoliu vechi şi stricat. Avu o viziune ridicolă cu ei în 
chip de cuplu căsătorit. 

— Facem un compromis, anunţă Rhyme. Brit şi Percey 
se vor duce în casa pentru protecţia martorilor a lui 
Dellray. Vor pune pe altcineva să repare avionul. Dar, fie 
că-l găsim sau nu pe Dansator, am fost de acord să 
piloteze avionul mâine-noapte. 

— Şi dacă o arestez pur şi simplu? întrebă Sachs 
aţâţată. Şi o duc la închisoare? 

Se gândise că Rhyme avea să explodeze la auzul 
acestor vorbe - era pregătită dar acesta zise pe un ton 
rezonabil: 

— M-am gândit la asta, Sachs. Şi nu cred că e-o idee 
bună. Ar fi mai expuşi - sala de judecată, detenţia, 
transportul. Dansatorul ar avea mai multe şanse să 
ajungă la ei. 

Amelia Sachs ezită, apoi se dădu bătută şi încuviinţă. 
Avea dreptate; avea mereu dreptate. Şi, pe drept sau nu, 
făcuse aşa cum dorise el. Ea era asistenta lui - nimic 
mai mult. O angajată. Doar asta era pentru el. 

Rhyme continuă: 

— Uite care-i planul. O să-i întindem o capcană. Am 
nevoie de ajutorul tău, Lon. 

— Ascult. 

— Percey şi Hale vor merge în casa pentru protecţia 
martorilor. Dar vreau să pară că ne ducem în altă parte. 
Să facem tărăboi. Să fim vizibili. Alegem o secţie de 
poliţie, ne prefacem că-i ducem acolo pentru protecţie. 
Răspândim prin staţie vestea că închidem strada din 
faţa secţiei din motive de siguranţă şi că-i transportăm 
pe toţi suspecţii la închisoare pentru a curăța zona. 
Dacă suntem norocoşi, Dansatorul va asculta cu un 


scanner. Dacă nu, ştirea va ajunge în media şi e posibil 
să afle în felul ăsta. 

— Ce zici de Secţia 20? 

Secţia 20, din Upper West Side, era la doar câteva 
blocuri distanţă de casa lui Lincoln Rhyme. li cunoştea 
pe mulţi dintre poliţiştii de acolo. 

— Da, bine. 

Sachs observă apoi o nelinişte în privirea lui Sellitto. 
Acesta se aplecă spre scaunul lui Rhyme, cu broboane 
de transpiraţie prelingându-se de pe fruntea lată şi 
ridată. Cu o voce pe care doar Rhyme şi Sachs putură să 
o audă, şopti: 

— Eşti sigur de asta, Lincoln? Adică, te-ai gândit, nu? 

Rhyme se uită spre Percey. Cei doi schimbară o 
privire. 

Sachs nu ştia ce înseamnă. Ştia doar că nu-i place. 

— Da, zise Rhyme. Sunt sigur. 

Deşi lui Sachs nu i se părea deloc sigur. 

— O grămadă de urme, după cum văd. 

Rhyme se uita aprobator la pungile de plastic pe care 
Sachs le colectase din aeroport. 

Urmele erau probele preferate ale lui Rhyme - 
bucățele şi particule, uneori microscopice, lăsate de 
criminali la locul faptei sau luate de ei de acolo fără să- 
şi dea seama. Urmele erau probele pe care nici cei mai 
deştepţi criminali nu se puteau gândi să le modifice, iar 
cei mai meticuloşi să le şteargă. 

— Prima pungă, Sachs. De unde e? 

Ea frunzări nervoasă carneţelul de notițe. 

Oare ce o frământa? se întrebă el. Ceva nu era în 
regulă, Rhyme îşi dădea seama de asta. Poate din cauză 
că era supărată pe Percey Clay, poate că era îngrijorată 
din cauza lui Jerry Banks. Sau poate că nu. Işi dădu 
seama din privirea ei rece că nu dorea să vorbească. 
Ceea ce nu-l deranja. Dansatorul trebuia prins. Era 
singura lor prioritate în acea clipă. 

— Sunt din hangarul în care Dansatorul a aşteptat 
avionul. Ridică două pungi. Arătă spre alte trei. Asta e 
din cuibarul lunetistului. Asta-i din furgoneta zugravului. 
Asta-i din maşina de la aprovizionare. 

— Thom... Thom! strigă Rhyme şi toţi cei din cameră 
tresăriră. 

Asistentul apăru în pragul uşii. Zise repezit: 

— Ce e? Încerc să fac ceva mâncare, Lincoln. 

— Mâncare? întrebă Rhyme exasperat. Nu avem 
nevoie de mâncare. Avem nevoie de alte schiţe. Scrie: 
„LC-2, Hangar”. Aşa. „LC-2, Hangar.” E bine. Acum alta. 
„LC-3“. De acolo a tras. De după o moviliţă. 

— Să scriu şi asta? Moviliţă? 

— Bineînţeles că nu. Era o glumă. Să ştii că am simţul 


umorului. Scrie: „LC-3. Cuibul Lunetistului”. Acum, să 
vedem mai întâi hangarul. Ce avem? 

— Cioburi de sticlă, zise Cooper precum un negustor 
de diamante vărsă conţinutul pe o tavă de porțelan. 

Sachs adăugă: 

— Plus ce am tras cu aspiratorul, câteva fibre de pe 
pervaz. Fără AD. 

Adică amprente digitale. 

— E atent la amprente, comentă Sellitto abătut. 

— Dar asta e ceva încurajator, spuse Rhyme, iritat - 
aşa cum era deseori - pentru că toţi ceilalţi nu trăgeau 
concluziile la fel de repede ca el. 

— De ce? vru să ştie detectivul. 

— E atent pentru că e prin vreun dosar, pe undeva! 
Aşa că dacă găsim o amprentă, avem şanse mari să-l 
identificăm. Bine, bine, urme de mănuşi de bumbac, asta 
nu ne ajută... Nu sunt urme de cizme pentru că a 
împrăştiat pietriş pe podeaua hangarului. E un tip 
deştept. Dar dacă n-ar fi deştept, n-ar mai fi nevoie de 
noi, nu? Acum, ce ne spune geamul? 

— Ce ne-ar putea spune, întrebă Sachs din scurt, în 
afară de faptul că a spart geamul ca să intre în hangar? 

— Mă întreb dacă doar asta, zise Rhyme. Hai să 
aruncăm o privire. 

Mel Cooper puse câteva cioburi pe o lamelă pe care o 
aşeză sub lentila microscopului, la o putere de mărire 
redusă. Porni camera video pentru a trimite imaginea pe 
calculatorul lui Rhyme. 

Rhyme se duse la ecran. Dădu instrucţiuni: 

— Modul de comandă. Auzindu-i vocea, computerul 
afişă supus meniul pe ecranul lucitor. Nu putea controla 
microscopul, dar putea să prindă imaginea pe ecranul 
calculatorului şi să o manipuleze - să o mărească ori să 
o micşoreze, de exemplu. Cursorul la stânga. Dublu clic. 

Rhyme se concentră, pierdut în aurele de curcubeu 
ale refracției. 


— Pare a fi sticlă PPG obişnuită pentru geamuri. 

— Sunt de acord, zise Cooper, apoi completă: 
Marginile nu sunt zimţate. A fost spart cu un obiect fără 
vârf. Poate cu umărul. 

— Mda. Uită-te la concoidă, Mel. 

Când cineva sparge un geam, sticla se împrăştie într-o 
serie de bucăţi concoidale - linii curbe de fracturare. 
Poţi spune, după felul în care sunt curbate, din ce 
direcţie a venit lovitura. 

— Văd, zise tehnicianul. Fracturi standard. 

— Priveşte mizeria, îl întrerupse Rhyme. De pe geam. 

— O văd. Urme de ploaie, noroi, urme de combustibil. 

— Pe ce parte a ferestrei e mizeria? întrebă Rhyme 
pierzându-şi răbdarea. 

Când conducea IRD-ul, unul dintre motivele de 
nemulţumire ale ofiţerilor subordonați era că se poartă 
ca un profesor de modă veche. Rhyme îl considera un 
compliment. 

— E... Ooo! Cooper îşi dădu seama. Oare e posibil? 

— Ce? interveni Sachs. 

Rhyme îi explică. Fracturile concoidale începeau în 
partea curată a geamului şi se terminau în cea murdară. 

— Era înăuntru când a spart geamul. 

— Dar n-avea cum, protestă Sachs. Cioburile erau în 
hangar. A... Se opri şi dădu din cap. Vrei să spui că l-a 
spart, apoi a luat cioburile cu o lopată şi le-a aruncat 
înăuntru împreună cu pietrişul. Dar de ce? 

— Pietrişul nu era pentru a nu lăsa urme de 
încălţăminte. Era pentru a ne păcăli că a spart geamul şi 
a intrat. Dar, în tot acest timp, el a fost înăuntrul 
hangarului şi a spart geamul ca să iasă. Interesant. 
Criminalistul se gândi o clipă, apoi strigă: Verifică urma 
aia. Ceva alamă în ea? Alamă cu grafit? 

— O cheie, zise Sachs. Te gândeşti că cineva i-a dat o 
cheie să intre în hangar. 

— Exact la asta mă gândesc. Să aflăm cui aparţine sau 


cine închiriază hangarul. 

— Dau eu telefon, se oferi Sellitto şi îşi deschise 
telefonul mobil. 

Cooper se uită printr-un alt microscop. Mărise 
imaginea la maximum. 

— Da, confirmă el. O grămadă de grafit şi de alamă. Şi 
cred că ceva de genul ulei trei-în-unul. Deci e o yală 
veche. Trebuie să-i fi dat ceva bătaie de cap. 

— Sau dacă nu? îl zgândări Rhyme. Hai, gândeşte-te! 

— Sau o cheie nouă! izbucni Sachs. 

— Corect! O cheie lipicioasă. Bine. Thom, schiţa, te 
rog! Scrie: „Acces cu cheie”. 

Asistentul consemnă cu scrisul său sigur pe el. 

— Acum, ce altceva mai avem? Rhyme aspiră din 
tubul dispozitivului de comandă şi se apropie mai mult 
de calculator. Calculă greşit şi se ciocni de el, aproape 
doborând monitorul. La naiba, mormăi. 

— Eşti în regulă? întrebă Sellitto. 

— Sunt bine, zise el repede. Altceva? Te întrebam - 
altceva? 

Cooper şi Sachs răsfirară ultimele resturi pe o foaie 
de hârtie albă. Işi puseră ochelari pentru mărit şi o 
cercetară. Cooper prinse câteva bucățele cu o pensetă şi 
le puse pe o lamelă. 

— Bine, spuse Cooper. Avem fibre. 

O clipă mai târziu, Rhyme se uita la firele subţiri pe 
ecranul calculatorului său. 

— Ce crezi, Mel? Hârtie, nu? 

— Mda. 

Vorbind în cască, Rhyme ordonă computerului să 
proceseze imaginile microscopice al fibrelor. 

— Pare că sunt de două feluri. Una e albă sau 
galbenă. Cealaltă are o tentă verde. 

— Verde? Bani? sugeră Sellitto. 

— Posibil. 

— Ai suficient să tratăm chimic o parte? întrebă 


Rhyme. Cromatograful va distruge fibrele. 

Cooper îl asigură că are şi începură să testeze câteva 
dintre ele. 

Citi pe ecranul calculatorului: „Fără bumbac sau 
sodiu, sulfit sau sulfat”. 

Acestea erau chimicale adăugate în procesul de 
producere a hârtiei de calitate. 

— E hârtie ieftină. Şi vopseaua e solubilă în apă. Nu e 
cerneală pe bază de ulei. 

— Prin urmare, anunţă Rhyme, nu e vorba de bani. 

— Probabil hârtie reciclată, zise Cooper. 

Rhyme mări din nou imaginea. Rezoluţia era mică, iar 
detaliile se pierdeau. O clipă, se simţi frustrat şi îşi dori 
să se poată uita printr-un microscop adevărat. Nimic nu 
se compară cu claritatea opticii de mare precizie. 

Apoi văzu ceva. 

— Petele alea galbene, Mel. Lipici? 

Tehnicianul se uită la microscop şi anunţă: 

— Da. Se pare că e lipici pentru plicuri. 

Deci era posibil ca Dansatorul să fi primit cheia într- 
un plic. Dar ce însemna hârtia verde? Rhyme nu avea 
nici cea mai vagă idee. 

Sellitto îşi închise telefonul. 

— Am vorbit cu Ron Talbot de la Hudson Air. A dat 
câteva telefoane. Ghici cine închiriază hangarul în care 
a aşteptat Dansatorul. 

— Phillip Hansen, spuse Rhyme. 

— Exact. 

— Cazul se conturează, zise Sachs. 

Adevărat, se gândi Rhyme, deşi scopul lui nu era să-l 
predea procurorului pe Dansator, cu un caz beton. Nu, 
dorea capul tipului în ţeapă. 

— Altceva mai avem aici? 

— Nimic. 

— Bine, să ne mutăm la scena următoare. Cuibul 
lunetistului. Lucra sub presiune acolo. Poate că a fost 


mai neglijent. 

Dar, bineînţeles, nu fusese neglijent. 

Nu erau carcase de gloanţe. 

— Uite de ce, zise Cooper, examinând proba la 
microscop. Fibre de bumbac. A folosit un şervet pentru 
vase ca să prindă tuburile. 

Rhyme încuviinţă. 

— Amprente de încălţăminte? 

— Nu. Sachs îi povesti că Dansatorul ocolise zonele cu 
noroi, păşind pe iarbă chiar şi atunci când fugise să 
scape, spre furgoneta de aprovizionare. 

— Câte amprente digitale ai găsit? 

— Niciuna în cuibul lunetistului, declară Sachs. Şi 
vreo două sute în cele două furgonete. 

Folosind SIAA - sistemul de identificare automată a 
amprentelor care lega între ele bazele de date 
criminalistice, militare şi civile din toată ţara - era 
posibilă o cercetare în amănunt a acestui număr mare 
de amprente (deşi ar fi luat mult timp). Dar, obsedat 
cum era să-l găsească pe Dansator, Rhyme nu se 
deranjă să facă o cerere la SIAA. Sachs raportă că 
găsise urme ale mănuşilor şi în furgonetă; amprentele 
din vehicule nu aveau cum să fie ale Dansatorului. 

Cooper goli punga de plastic pe tava de examinare. El 
şi Sachs îşi plecară capetele asupra ei. 

— Praf, iarbă, pietre... Iată. Vezi asta, Lincoln? 

Cooper puse o altă lamelă. 

— Fire de păr, mormăi Cooper, aplecat asupra 
propriului său microscop. Trei, patru, şase, nouă... o 
duzină. Pare a fi o măduvă continuă. 

Măduva este un canal care trece prin mijlocul 
anumitor fire de păr. La oameni, această măduvă este 
fie inexistentă, fie fragmentată. O măduvă continuă 
înseamnă că părul provine de la un animal. 

— Ce zici, Mel? 

— O să le pun la MSE. Microscopul electronic cu 


scanare. Cooper stabili puterea de mărire la o mie cinci 
sute şi ajustă cadranul până ce unul dintre fire fu 
centrat pe ecran. Era un fir albicios cu solzi ascuţiţi, 
asemănători cu coaja unui ananas. 

— Pisică, anunţă Rhyme. 

— Pisici, la plural, îl corectă Cooper, privind din nou 
la microscop. Una neagră şi una tărcată, se pare. 
Amândouă cu părul scurt. Şi încă una portocalie, cu păr 
lung şi fin. Persană, ceva de genul ăsta. 

Rhyme pufni. 

— Nu cred că profilul Dansatorului e cel al unui 
iubitor de animale. Ori se dă drept cineva care are 
pisici, ori stă la cineva care are. 

— Alt fir de păr, anunţă Cooper şi puse lamela la 
microscop. Uman. E... stai puţin, sunt două fire lungi de 
cincisprezece centimetri. 

— Năpârleşte, nu? întrebă Sellitto. 

— Cine ştie? zise Rhyme sceptic. Dacă nu are 
rădăcină, e imposibil de determinat sexul persoanei care 
a pierdut firul. Vârsta, în afara părului de copil, e 
imposibil de spus şi ea. Rhyme sugeră: Poate că aparţine 
şoferului furgonetei. Sachs? Are părul lung? 

— Nu. Era tuns scurt. Şi era blond. 

— Tu ce crezi, Mel? 

Tehnicianul scană firul în lungime. 

— A fost vopsit. 

— Se ştie că Dansatorul îşi schimbă înfăţişările, spuse 
Rhyme. 

— Nu ştiu, Lincoln, zise Cooper. Vopseaua e apropiată 
de nuanţa naturală. Te-ai gândi că apelează la ceva 
complet diferit dacă ar vrea să-şi schimbe identitatea. 
Stai, văd două nuanţe de vopsea. Nuanţa naturală e 
negru. A fost vopsit castaniu şi, ceva mai recent, un 
roşu-închis. La o distanţă de două-trei luni. 

— Firele mai au şi urme de altceva. Ar trebui să tratez 
chimic unul din fire, Lincoln. 


— Bine. 

O clipă mai târziu, Cooper citea graficul de pe 
calculatorul conectat la cromatogratul de gaze. 

— Da, avem un fel de vopsea. 

Cosmeticele le erau foarte folositoare criminaliştilor; 
se ştia că producătorii de cosmetice schimbă formula 
produselor pentru a profita de noile tendinţe. Diversele 
compoziţii puteau fi adesea puse în legătură cu datele 
diferite de producţie şi locurile de distribuţie. 

— Ce avem? 

— Stai puţin. Cooper trimitea formula în baza de date 
a producătorilor. O clipă mai târziu sosi răspunsul: 

— Slim-U-Lite. Fabricat în Elveţia, importat de 
Jencon, lângă Boston. E un săpun obişnuit pe bază de 
detergent, cu uleiuri şi aminoacizi. A fost şi la televizor - 
Protecţia Consumatorilor e pe urmele lor pentru că 
pretind că topeşte grăsimea şi celulita. 

— Să-i facem un profil, anunţă Rhyme. Sachs, tu ce 
crezi? 

— Al lui? 

— Al ei. Cea care îl ajută şi îl încurajează. Sau cea pe 
care a ucis-o pentru a se ascunde în apartamentul ei. Şi, 
poate, pentru a-i fura maşina. 

— Eşti sigur că e vorba de o femeie? întrebă Lon 
Sellitto. 

— Nu. Dar nu avem timp să facem speculaţii timide. 
Mai degrabă femeile sunt îngrijorate de celulită decât 
bărbaţii. Mai degrabă femeile îşi vopsesc părul decât 
bărbaţii. Propuneri îndrăzneţe! Să aud! 

— Păi, e supraponderală, sugeră Sachs. Are probleme 
cu imaginea de sine. 

— Poate ca e punk, New Wave sau cum dracu’ îşi 
spun toţi ciudaţii ăştia în zilele noastre, sugeră Sellitto. 
Fiică-mea şi-a vopsit părul roşu. Şi-a făcut şi piercing, o 
chestie despre care nu vreau să vorbesc. 

— Nu cred că are o imagine de rebelă, spuse Sachs. 


Nu cu aceste culori. Nu sunt foarte diferite. Încearcă să 
fie stilată, dar nimic din ce face nu dă rezultate. Eu zic 
că e grasă, cu părul scurt, la vreo treizeci de ani, femeie 
de carieră. Ajunge acasă seara, unde o aşteaptă numai 
pisicile. 

Rhyme încuviinţă, cu ochii pe grafic. 

— Singuratică. Exact genul care să fie păcălită de 
cineva cu darul vorbirii. Să verificăm la veterinari. Ştim 
că are trei pisici, cu trei culori diferite. 

— Dar unde, ceru Sellitto precizări. In Westchester? 
În Manhattan? 

— Să ne întrebăm mai întâi, medită Rhyme, de ce ar fi 
în compania unei astfel de femei, în primul rând? 

Sachs pocni din degete. 

— Pentru că a fost obligat! Pentru că aproape că îl 
prinseserăm. 

Faţa i se lumină. O parte din vechea Amelie se 
întorsese. 

— Da! zise Rhyme. În dimineaţa asta, lângă casa lui 
Percey. Când au venit cei de la Intervenţii Rapide. 

Sachs continuă: 

—A abandonat furgoneta şi s-a ascuns în 
apartamentul ei până când a putut să plece în siguranţă. 

Rhyme i se adresă lui Sellitto: 

— Pune nişte oameni să sune la veterinari. La zece 
blocuri distanţă de casă. Ba nu, tot Upper East Side. 
Sună, Lon, sună! 

În timp ce detectivul forma de zor, Sachs întrebă 
serioasă: 

— Crezi că e în regulă? Femeia? 

Rhyme răspunse din inimă, deşi nu credea ca acesta 
era adevărul: 

— Putem spera, Sachs. Putem spera. 

Lui Percey Clay, locuinţa pentru protecţia martorilor 
nu i se păru aşa de sigură. 

Era o clădire din piatră maronie, cu trei etaje, ca 
multe altele de lângă Biblioteca Morgan. 

— Asta e, le spuse un agent, ei şi lui Brit Hale, 
arătând prin geamul dubei. 

Parcară pe alee, iar ea şi Hale fură împinşi repede 
prin intrarea de la subsol. Uşa de oţel se închise. Se 
treziră faţă în faţă cu un bărbat amabil, la aproape 
patruzeci de ani, slab, cu părul castaniu şi un început de 
chelie. Zâmbi. 

— Salutare, zise el şi le arăt legitimaţia şi insigna 
aurie. Roland Bell. De acum încolo, când intraţi în 
contact cu cineva, fie el şi foarte încântător ca mine, 
cereţi-i legitimaţia şi asiguraţi-vă că seamănă cu cel din 
poză. 

Percey îi ascultă accentul tărăgănat şi îl întrebă: 

— Nu-mi spune că eşti din Tarheel? 

— Ba da. Râse. Am locuit în Hoggston - serios - până 
când a trebuit să stau patru ani la Chapel Hill. Am 
înţeles că eşti din Richmond. 

— Da. Dar asta a fost acum mult timp. 

— Şi dumneata, domnule Hale? întrebă Bell. Şi 
dumneata eşti din zonă? 

— Michigan, spuse Hale dând mâna cu detectivul. Via 
Ohio. 

— Nu-ţi face griji. Îţi iert greşeala din 1816. 

— Eu unul aş fi capitulat, glumi Hale. Dar nu m-a 
întrebat nimeni. 

— Ha-ha. Aşadar, sunt detectiv la Omucideri, dar sunt 
implicat în acest program de protecţie a martorilor 
fiindcă am darul ăsta să ţin oamenii în viaţă. Aşa că 


bunul meu prieten Lon Sellitto m-a rugat să-l ajut. O să 
vă păzesc eu pentru o vreme. 

Percey se interesă: 

— Cum se mai simte celălalt detectiv? 

— Jerry? Din câte ştiu, e încă în operaţie. Nu am alte 
veşti deocamdată. 

Poate că vorbea tărăgănat, dar privirea îi era 
iscoditoare şi îi cerceta din cap până în picioare. Oare 
ce căuta? se întrebă Percey. Să vadă dacă sunt 
înarmaţi? Dacă aveau microfoane ascunse? Apoi avea să 
cerceteze coridorul. Apoi ferestrele. 

— Să fie clar, zise Bell. Eu sunt un tip de treabă, dar 
pot să fiu încăpățânat când vine vorba să am grijă de cei 
care mi-au fost încredinţaţi. Zâmbi uşor spre Percey. Şi 
dumneata pari genul încăpățânat, dar ţine minte că tot 
ce vă voi spune să faceţi este spre binele vostru. E în 
regulă? Bine. Hei, cred că ne vom înţelege foarte bine. 
Acum, să vă arăt luxoasele noastre apartamente. În timp 
ce urcau scările, spuse: Sunteţi probabil morţi să ştiţi 
cât de sigur e locul ăsta... 

Hale întrebă nesigur: 

— Cum ai zis? „Morți să ştiţi”? 

— Adică, ăăă, nerăbdători. Cred că încă mai vorbesc 
ca prin Sud. Tipii din Clădirea Mare - adică de la sediu - 
mă iau peste picior uneori. Imi lasă mesaje cum că au 
arestat un ţărănoi şi au nevoie de mine să le traduc. În 
orice caz, locul ăsta e bun şi sigur. Prietenii noştri de la 
Justiţie ştiu ei ce fac. Pare mai mare pe dinafară, nu? 

— Mai mare decât o carlingă, mai mic decât un drum 
deschis, zise Hale. 

Bell chicoti. 

— Ferestrele alea din faţă? Nu vi s-au părut prea 
sigure când v-aţi dat jos din maşină, nu? 

— Asta pe de-o parte... începu Percey. 

— Da, iată prima cameră. Aruncaţi o privire. Deschise 
uşa. 


Nu existau ferestre. Fuseseră acoperite cu foi de oţel. 

— Draperiile sunt pe partea cealaltă, explică Bell. Din 
stradă, par nişte camere fără lumină. Toate celelalte 
ferestre au geamuri antiglonţ. Oricum, să nu vă 
apropiaţi de ele. Şi să ţineţi obloanele trase. Scara de 
incendiu şi acoperişul sunt pline de senzori şi tot locul e 
împânzit cu tone de camere video ascunse. Oricine se 
apropie e verificat din cap până în picioare înainte să 
apuce să ajungă la uşa din faţă. Doar o fantomă 
anorexică poate să se strecoare aici. Străbătură un 
coridor larg. 

— Urmaţi-mă pe sub bolta asta... Da, aici e camera 
dumitale, doamnă Clay. 

— De vreme ce vom locui împreună, spune-mi Percey. 

— S-a făcut. lar tu... 

— Brit. 

Camerele erau mici, întunecoase şi foarte liniştite - 
complet diferite de biroul lui Percey din colţul 
hangarului Hudson Air. Se gândi la Ed, care prefera să 
aibă biroul în clădirea principală, totul să fie ordonat pe 
masa de lucru, cu poze cu B17 şi P-51 pe perete, 
prespapieruri Lucite pe fiecare teanc de documente. Lui 
Percey îi plăcea mirosul de kerosen, iar ca sunete 
prefera, în zilele de lucru, bâzâitul cheilor pneumatice. 
Se gândi la toate astea, la el aplecându-se deasupra 
biroului ei, împărțind cafeaua. Reuşi să înlăture gândul 
înainte să izbucnească în lacrimi din nou. 

Bell zise în walkie-talkie: 

— Subiecţii pe poziţie. 

O clipă mai târziu, doi poliţişti în uniformă apărură pe 
coridor. Salutară din cap şi unul din ei anunţă: 

— Vom fi aici. Douăzeci şi patru de ore din douăzeci şi 
patru. Curios, accentul lor de New York nu părea foarte 
diferit de accentul tărăgănat al lui Bell. 

— E bine, i se adresă Bell lui Percey. 

Ea ridică din sprâncene. 


— I-ai verificat legitimaţia. N-o să te păcălească. 

Ea schiţă un zâmbet. Bell îi spuse lui Percey: 

— Avem doi oameni care stau cu soacra ta în New 
Jersey. Mai e nevoie să fie supravegheat cineva din 
familie? 

Percey zise că nu, că nu mai stă nimeni în zonă. Îi 
repetă întrebarea şi lui Hale, care îi răspunse rânjind: 

— Nu, doar dacă fosta nevastă e considerată familie. 
De fapt, neveste. 

— Bine. Câini sau pisici care au nevoie de apă? 

— Nu, zise Percey. 

Hale clătină din cap. 

— Atunci, putem foarte bine să ne relaxăm. Nu aveţi 
voie să daţi telefoane de pe mobil, dacă deţineţi aşa 
ceva. Folosiţi doar telefonul de acolo. Ţineţi minte 
ferestrele şi draperiile. Acolo e un buton de alarmă. 
Punând răul în faţa, deşi nu va fi aşa, apăsaţi pe el şi 
aruncaţi-vă la podea. Acum, dacă aveţi nevoie de ceva, 
daţi un strigăt. 

— De fapt, am nevoie, zise Percey. 

Ţinea în mână sticluţa argintie. 

— Ei, da, rosti Bell tărăgănat, vrei să te ajut s-o 
goleşti, dar mă tem că sunt încă în timpul serviciului. 
Oricum, mulţumesc. Aaa, vrei să te ajut s-o umpli, ei, 
atunci s-a făcut. 


Planul lor nu apăru la ştirile de la ora cinci. 

Poliţia transmisese însă prin radio trei anunţuri prin 
care informa circumscripțiile despre o operaţiune de 
securitate 10-66 la Secţia 20 şi dădea un avertisment 
legat de închiderea străzii din Upper West Side. Toţi 
suspecţii prinşi în aria Secţiei 20 trebuiau să fie duşi 
direct la sediu sau la arestul din centru. Nimeni nu avea 
voie să intre sau să iasă din circumscripție fără acordul 
FBI sau FAA - aici era mâna lui Dellray. 

În timp ce acest anunţ era transmis, echipele 32-E ale 


lui Bo Haumann îşi ocupară poziţiile în jurul secţiei de 
poliţie. 

Haumann era acum responsabil cu această parte a 
operaţiunilor. Fred Dellray organiza o echipă federală 
pentru salvarea ostaticilor în cazul în care descopereau 
identitatea  posesoarei pisicilor şi adresa acesteia. 
Rhyme, împreună cu Sachs şi Cooper, continuau să 
lucreze la probele prelevate de la locul faptelor. 

Nu apăruseră indicii noi, însă Rhyme dorea ca Sachs 
şi Cooper să reexamineze ceea ce găsiseră deja. Asta 
era criminalistica - cercetezi şi cercetezi şi cercetezi, şi 
apoi, când nu găseşti nimic, cercetezi iar. Şi când te 
loveşti de un nou zid, continui să cercetezi. 

Rhyme îşi împinsese scaunul lângă calculator şi îi 
comandase să mărească imaginile cronometrului găsit 
printre resturile avionului lui Ed Carney. Cronometrul 
ca atare probabil că nu putea oferi niciun indiciu, fiind 
un model banal, dar Rhyme se întreba dacă nu conţine 
vreo urmă sau chiar vreo amprentă latentă. Atentatorii 
cred adesea că amprentele sunt distruse în timpul 
detonării şi nu poartă mănuşi când lucrează cu părţile 
mai delicate ale dispozitivelor. Dar nu e obligatoriu ca 
explozia să distrugă amprentele. Rhyme îl puse acum pe 
Cooper să ţină cadranul sub aburi şi, când avea să 
devină opac, să îl perie cu Magna-Brush, o tehnică 
pentru prelevarea amprentelor ce foloseşte pudră 
magnetică fină. Nici de data aceasta nu găsi nimic. 

În cele din urmă, puse ca mostra să fie bombardată cu 
nit-yag, cum îi spuneau laserului cu granat, ultimul 
răcnet în materie de prelevat amprente care erau, altfel, 
invizibile. Cooper se uita la imagine prin microscop, în 
timp ce Rhyme o examina pe ecranul calculatorului. 

Rhyme râse încet, strânse din pleoape, apoi se uită 
iar, întrebându-se dacă ochii nu-i jucau cumva feste. 

— Asta €...? Fii atent. Dă mai jos colţul din dreapta! 
strigă Rhyme. 


Dar Cooper şi Sachs nu văzură nimic. 

Imaginea mărită de computer găsise ceva ce îi 
scăpase microscopului lui Cooper. Pe marginea 
metalului care protejase cronometrul în cursul exploziei 
se zărea o urmă slabă de terminaţii de amprentă, de linii 
întrepătrunse şi de bifurcaţii. Nu era mai lată de un 
milimetru şi jumătate şi avea o lungime de vreo 
treisprezece milimetri. 

— E o amprentă, declară Rhyme. 

— Nu e suficient de mare ca să poată fi comparată, 
zise Cooper uitându-se în ecranul lui Rhyme. 

Într-o singură amprentă există în jur de 150 de 
caracteristici individuale, dar un expert poate să-i 
găsească perechea cu doar opt-şaisprezece 
caracteristici. Din păcate, această mostră nu avea nici 
măcar jumătate. 

Totuşi, Rhyme era încântat. Criminalistul care nu 
putea să rotească butonul de reglare al unui microscop 
compus găsise ceva ce alţii nu găsiseră. Ceva ce 
probabil i-ar fi scăpat dacă ar fi fost „normal”. 

Comandă computerul să încarce un program pentru 
capturarea imaginilor şi salvă amprenta într-un 
fişier .bmp, fără să-l comprime în .jpg pentru a evita 
riscul de compromitere a imaginii. Imprimă amprenta pe 
o foaie şi îl puse pe Thom să o lipească lângă tabelul cu 
probele de la locul prăbuşirii. 

Telefonul sună şi, cu noul său sistem, Rhyme răspunse 
imediat şi mută apelul pe difuzor. 

Erau Gemenii. 

Cunoscuţi şi sub numele de alint de „Hardy Boys“, cei 
doi detectivi de la Omucideri lucrau în Clădirea Mare, 
Police Plaza numărul 1. Erau anchetatori- poliţişti care 
interogau locuitorii, trecătorii şi martorii după o crimă - 
şi Gemenii, care semănau vag unul cu altul, erau cei mai 
buni din oraş. Chiar şi Lincoln Rhyme, care nu avea 
încredere în puterea observaţiei şi a memoriei umane, îi 


respecta. 

In ciuda felului lor de a vorbi. 

„Salut, domnule detectiv. Salut, Lincoln”, zise unul 
din ei. Se numeau Bedding şi Saul. Rhyme nici măcar nu 
încercă să-şi dea seama care din ei era. 

— Ce aveţi? întrebă el. Aţi găsit-o pe posesoarea 
pisicilor? 

„Asta a fost uşor. Şapte veterinari, două firme pentru 
găzduirea animalelor...” 

„Da, trebuiau verificate amândouă... Şi...” 

„Am verificat şi trei firme care se ocupă cu plimbatul 
animalelor. Deşi...” 

„Cine plimbă pisici, nu? Dar ei se ocupă şi cu hrănitul 
şi schimbatul cutiei cu nisip când stăpânul e plecat. M- 
am gândit că nu strică.” 

„Trei dintre veterinari au zis că poate, dar nu erau 
siguri. E o chestie destul de complicată.” 

„Sunt multe animale în Upper East Side. Ai fi surprins 
să afli. Sau poate că n-o să afli.” 

„Aşa că a trebuit să-i sunăm pe angajaţi acasă. Ştii, 
doctori, asistente, spălători...” j 

„E o meserie. Să speli animale. In orice caz, o 
recepţioneră de la un cabinet veterinar de pe 80 crede 
că ar putea fi vorba de clienta ei, Sheila Horowitz. Are 
treizeci şi ceva de ani, părul scurt, închis la culoare, e 
corpolentă. Are trei pisici. Una neagră şi alta portocalie. 
Nu ştiu ce culoare are a treia. Stă pe Lexington, între 78 
şi 79.“ 

La cinci blocuri de casa lui Percey. 

Rhyme le mulţumi şi le spuse să rămână la telefon, 
apoi strigă: 

— Pune-l pe Dellray să trimită echipele acolo, acum! 
Şi tu, Sachs. Fie că e acolo sau nu, avem de investigat 
locul. Cred că ne apropiem. Simţiţi? Ne apropiem! 


Percey Clay îi povestea lui Roland Bell despre primul 


ei zbor singură. 

Care nu decursese conform planului. 

Decolase de pe fâşia îngustă, la şase kilometri şi 
jumătate de Richmond, simțind zgomotul familiar în 
timp ce aparatul Cessna sărea deasupra zonelor dificile, 
chiar înainte ca ea să intre în viteza V1. Apoi revenise în 
linie dreaptă şi micul şi iutele 150 se înălţase în aer. O 
după-amiază umedă de primăvară, precum aceasta. 

— Trebuie să fi fost foarte palpitant, comentă Bell cu 
o privire curios de şovăielnică. 

— Şi a devenit încă şi mai palpitant, zise Percey luând 
o înghiţitură din sticluţă. 

Douăzeci de minute mai târziu, motorul cedă 
deasupra zonei sălbatice din estul Virginiei, un coşmar 
de rugi şi terebinţi. Aterizase pe un drum noroios, 
curăţase singură tubul de alimentare cu combustibil şi 
decolase încă o dată, întorcându-se acasă fără incidente. 

Micul Cessna nu fusese deteriorat în vreun fel, aşa că 
proprietarul nu aflase niciodată despre toată tărăşenia. 
De fapt, singura consecinţă a incidentului fusese bătaia 
pe care o luase de la mama sa pentru că dirigintele ei de 
la Lee School o informase că Percey fusese implicată 
într-o nouă bătaie şi îi trăsese un pumn în nas lui Susan 
Beth Halworth şi fugise de la şcoală după ora a cincea. 

— Trebuia să plec, îi explică Percey lui Bell. Se luau 
de mine. Cred că mă strigau „Muma Pădurii”. Multă 
vreme mi-au spus aşa. 

— Copiii pot fi răi, spuse Bell. I-aş snopi în bătaie pe 
băieţii mei dacă vreodată... Stai aşa, câţi ani aveai? 

— 'Treisprezece. 

— Şi ai voie? Adică, nu trebuie să ai optşpe ca să poţi 
zbura? 

— Şaisprezece. 

— Aha. Şi atunci... cum de-ai zburat? 

— Nu m-au prins niciodată, zise Percey. Aşa am 
zburat. 


— Aha. 

Stătea împreună cu Roland Bell în camera ei din 
apartamentul pentru protecţia martorilor. Işi umpluse 
din nou sticluţa cu Wild Turkey - un cadou practic de la 
un informator mafiot care locuise aici cinci săptămâni - 
şi stăteau pe o canapea verde, fără a fi deranjaţi de 
bâzâitul walkie-talkie-ului. Percey stătea sprijinită pe 
spate, Bell în faţă - postura lui datorată nu mobilei 
neconfortabile, ci atenţiei lui extraordinare. Era 
suficient să zărească o muscă trecând în zbor pe lângă 
uşă, un curent de aer care mişca o perdea - imediat îşi 
ducea mâna la unul din cele două pistoale mari pe care 
le avea asupra sa. 

La îndemnul lui, ea îşi continuă povestea carierei de 
pilot.  Obţinuse certificatul de pilot debutant la 
şaisprezece ani, certificatul de pilot particular un an mai 
târziu, iar la optsprezece ani avea certificatul de pilot 
comercial. 

Spre groaza părinţilor ei, fugise de afacerea cu tutun 
(tatăl nu lucra pentru o „firmă”, ci pentru un 
„cultivator”, deşi pentru toată lumea era o corporație în 
valoare de 6 miliarde de dolari) şi obținuse o diplomă de 
inginer. („A fost primul lucru rezonabil pe care l-a făcut 
când a abandonat UVA“, zisese mama către tatăl ei, 
singura dată din câte îşi amintea când mama îi ţinuse 
partea. Femeia adăugase: „Va fi mai uşor să-şi găsească 
un soţ la Virginia Tech“. Adică băieţii de acolo nu vor 
avea standarde atât de înalte.) 

Dar pe ea nu o interesau petrecerile, băieţii sau 
frăţiile, ci un singur lucru. Avioanele. In fiecare zi când 
avea timp şi bani, zbura. Obţinuse certificatul de 
instructor de zbor şi începuse să-i înveţe pe alţii. Nu-i 
plăcea acest lucru în mod special, dar continua pentru 
un motiv foarte practic: orele de predare se socoteau 
drept ore de pilot comandant. Lucru care urma să dea 
bine la CV când venea vremea să bată la uşa 


companiilor aeriene. 

După ce absolvise, începuse pe cont propriu munca de 
pilot. Lecţii, spectacole aeriene, plimbări de agrement, 
uneori un loc în stânga pilotului pentru vreo livrare sau 
vreo companie mică de chartere. Taxiuri aeriene, 
hidroavioane, exerciţii aeriene, chiar şi cascadorii, 
pilotând biplane vechi Stearman şi Curtis Jenny în după- 
amiezile de duminică, la bâlciurile locale. 

— A fost o chestie dură, într-adevăr, îi spuse ea lui 
Roland Bell. Poate asemănătoare cu intratul în poliţie. 

— Nicio diferenţă, cred. Stăteam cu radare ascunse şi 
îi supravegheam pe poliţiştii de la Circulaţie în calitate 
de şerif la Hoggston. Am avut trei ani consecutivi fără 
crime, nici măcar din imprudenţă. Apoi am început să 
urc - am primit o slujbă de şerif adjunct pe toată zona şi 
mă ocupam de circulaţie. Dar asta însemna mai mult să 
scot oameni dintre fiare. Aşa că m-am întors la UNC şi 
mi-am luat diploma în criminologie/sociologie. Apoi m- 
am mutat în Winston-Salem şi mi-am luat insigna de aur. 

— Ce anume? 

— Detectiv. Bineînţeles, am fost bătut de două ori şi 
împuşcat de trei înainte de prima evaluare... Hei, fii 
atent ce îţi doreşti că s-ar putea să primeşti. Ai auzit 
vreodată de asta? 

— Dar făceai ce-ţi doreai. 

— Asta aşa e. Ştii, mătuşa care m-a crescut îmi zicea 
mereu: „Să mergi în direcţia care ţi-o arată Dumnezeu”. 
Cred că are ceva dreptate. Sunt curios să ştiu cum ţi-ai 
pornit propria ta afacere. 

— Ed - soţul meu - cu Ron Talbot şi cu mine. Acum 
şapte, opt ani. Dar am făcut o întrerupere întâi. 

— Cum vine asta? 

— M-am înrolat. 

— Pe bune? 

— Da. Eram disperată să zbor şi nimeni nu mă angaja. 
Vezi, înainte să te angajeze la o companie aeriană mare, 


trebuie să fii evaluat pe tipul de avion pe care îl folosesc 
ei. lar ca să fii evaluat, trebuie să plăteşti pentru 
antrenament şi simulări - din propriul buzunar. Te poate 
costa zece mii de dolari să ai voie să zbori cu un avion 
mare. Nu mi se făceau oferte pentru că nu-mi 
permiteam antrenamentul. Apoi mi-a trecut prin cap: m- 
aş putea înrola şi aş putea să fiu plătită să pilotez cele 
mai tari avioane de pe planetă. Aşa că m-am înrolat. În 
marină. 

— De ce acolo? 

— Portavioanele. M-am gândit că ar fi amuzant să 
aterizez pe o pistă mişcătoare. 

Bell clipi. Ea ridică din umeri şi el îi explică: 

— În cazul în care n-ai ghicit, nu mă dau în vânt după 
meseria ta. 

— Nu îţi plac piloţii? 

— A, nu, nu la asta mă refeream. Nu-mi place să zbor. 

— Preferi să fii împuşcat decât să zbori? 

Fără să se gândească, el încuviinţă cu fermitate, apoi 
întrebă: 

— Ai văzut lupte? 

— Sigur. In Las Vegas. 

El se încruntă. 

— 1991. Hotelul Hilton. Etajul al treilea. 

— Luptă? Nu înţeleg. 

Percey îl întrebă: 

— Ai auzit vreodată de Tailhook? 

— A, convenţia Marinei sau ceva de genul ăsta? Când 
un grup de piloţi s-au îmbătat şi au atacat nişte femei? 
Ai fost acolo? 

— M-au pipăit şi m-au ciupit. Am trântit un locotenent 
la pământ, iar altuia i-am rupt un deget, deşi îmi pare 
rău să spun că era prea beat să simtă durerea pe care a 
simţit-o abia a doua zi. 

Mai luă o gură de bourbon. 

— A fost aşa de rău precum se spune? 


După o clipă, ea zise: 

— E normal să te aştepţi ca un nord-coreean sau 
vreun iranian să apară într-un MiG din senin. Dar când 
oamenii care se presupune că sunt de partea ta fac asta, 
atunci te dă peste cap. Te face să te simţi murdar, 
trădat. 

— Ce s-a întâmplat? 

— Eh, o porcărie, zise ea încet. N-am vrut să mă las 
călcată în picioare. Am dat nume şi unii au fost 
concediaţi. Nişte piloţi, dar şi ofiţeri mai sus-puşi. Asta 
n-a dat prea bine în sala de şedinţe. După cum îţi poţi 
imagina. 

Dibăcie de maimuţă sau nu, nu zbori cu piloţi în care 
nu ai încredere. 

— Aşa că am plecat. Nu mi-a părut rău. M-am distrat 
cu avioanele de luptă. Dar era vremea să plec. L-am 
cunoscut pe Ed - soţul meu - şi ne-am hotărât să 
deschidem această linie de chartere. M-am împăcat cu 
tata - vorba vine - şi el a fost cel care mi-a împrumutat 
cea mai mare parte a banilor pentru Companie. Dădu 
din umeri. Pe care i-am înapoiat întreit, fără o zi 
întârziere. Nenor... 

Asta îi aduse în minte o grămadă de amintiri despre 
Ed. Cum a ajutat-o să negocieze împrumutul. Cum au 
mers împreună să închirieze avionul de la companiile de 
leasing sceptice. Cum au închiriat hangarul. Cum s-au 
certat la ora trei dimineaţa în timp ce se căzneau să 
fixeze panoul firmei, încercând să se pregătească pentru 
zborul de la ora şase. Imaginile o dureau la fel de tare 
precum  migrenele ei atroce. Încercând să se 
descotorosească de aceste gânduri, întrebă: 

— Deci, ce te aduce prin nord? 

— Familia soţiei e de aici. Din Long Island. 

— Ai renunţat la Carolina de Nord pentru socri? 

Percey fu pe punctul să comenteze că s-a lăsat târât 
de soţie, dar fu bucuroasă că nu o făcu. Ochii căprui ai 


lui Bell o priviră fix în timp ce zise: 

— Beth era foarte bolnavă. S-a stins acum 
nouăsprezece luni. 

— O, îmi pare rău! 

— Mulţumesc. Aici există institutul oncologic Sloan- 
Kettering, iar familia şi sora ei locuiesc tot aici. 
Adevărul e că aveam nevoie de ajutor cu copiii. Mă 
pricep să joc fotbal şi să fac chili, dar le mai trebuiau şi 
alte lucruri. De exemplu, cele mai multe pulovere ale lor 
au intrat la apă când le-am spălat prima dată. Chestii 
dintr-astea. În orice caz, nu mă deranja să ne mutăm. 
Voiam să le arăt puştilor că mai există şi altceva pe 
lumea asta în afară de silozuri şi recolte. 

— Ai poze? întrebă Percey ducând sticluţa la gură. 

Lichidul fierbinte o arse o clipă. Se hotări să nu mai 
bea. Apoi se răzgândi. 

— Cred şi eu că am. Scoase un portofel din pantalonii 
largi şi-i arătă poza copiilor. Doi băieţi blonzi, în jur de 
cinci şi şapte ani. Benjamin şi Kevin, zise Bell. 

Percey mai zări o fotografie - o femeie blondă şi 
drăguță, cu părul scurt, franj urat. 

— Sunt adorabili. 

— Ai copii? 

— Nu, spuse ea şi se gândi că mereu existaseră 
motive. Amânaseră mereu pentru la anul, sau anul de 
după. Pentru că mergea bine Compania. Pentru că 
achiziţionaseră un 737. După ce îmi iau ratingul DC-9... 

Zâmbi cu stoicism. 

— Şi? Vor să se facă poliţişti când vor fi mari? 

— Fotbalişti, asta vor să fie. Nu e prea mare cererea 
pentru aşa ceva în New York. Doar dacă cei de la Mets 
continuă să joace în halul în care joacă. 

Înainte ca tăcerea să devină prea apăsătoare, Percey 
întrebă: 

— E în regulă dacă sun la Companie? Trebuie să aflu 
cum stau cu avionul. 


— Nicio problemă. Te las singură. Doar ai grijă să nu 
dai numărul sau adresa cuiva. E singurul lucru cu care 
sunt foarte categoric. 

— Ron. Sunt Percey. Ce faceţi? 

„Suntem şocaţi, răspunse el. Am trimis-o pe Sally 
acasă. Nu a putut...” 

— Ce mai face? 

„Nu a rezistat. Nici Carol. Şi nici Lauren. Lauren se 
pierduse cu firea. N-am văzut niciodată pe cineva aşa de 
necăjit. Tu şi Brit ce faceţi?” 

— Brit e foarte supărat. Şi eu sunt foarte supărată. Ce 
porcărie... Of, Ron... 

„Şi detectivul? Cel care a fost împuşcat?” 

— Nu cred că au încă veşti. Ce face Foxtrot Bravo? 

„Nu e într-o stare chiar critică. Am înlocuit deja 
geamul de la carlingă. Fuzelajul nu e crăpat. Motorul 
doi... acolo e un necaz. Trebuie să înlocuim o mare parte 
din înveliş, încercăm să găsim un extinctor de rezervă. 
Nu cred că va fi o problemă...” 

— Dar... 

„Dar anularul trebuie înlocuit.” 

— Camera de combustie? Să o înlocuim? Dumnezeule! 

„Am sunat deja la distribuitorul Garrett din 
Connecticut. Au fost de acord să ne trimită unul mâine, 
deşi e duminică. Pot să-l instalez în două-trei ore.” 

— La dracu', murmură ea, ar trebui să fiu acolo... Le- 
am spus că mă ţin deoparte, dar, la dracu’, ar trebui să 
fiu acolo. 

„Unde eşti acum, Percey?“ 

Iar Stephen Hall, ascultând conversaţia în timp ce se 
afla în apartamentul Sheilei Horowitz, se pregăti să 
scrie. Lipi receptorul mai tare de ureche. 

Dar Soţia nu zise decât: 

— În Manhattan. Sunt înconjurată cam de o mie de 
poliţişti. Zici că sunt papa sau preşedintele. 


Stephen auzise la scanerul său rapoarte privind unele 
activităţi curioase în jurul Secţiei 20, care era chiar pe 
Upper West Side. Secţia fusese închisă, iar suspecţii 
erau reţinuţi. Se întrebă dacă Soţia era acolo acum - în 
secţia de poliţie. 

Ron întrebă: 

— O să-l oprească pe tipul ăsta? Au ceva indicii? 

Da, oare au? se întrebă Stephen. 

— Nu ştiu, spuse ea. 

— Focurile alea de armă, zise Ron. Dumnezeule, au 
fost înfricoşătoare! Mi-au amintit de armată. Ştii, 
sunetul puştilor. 

Stephen se gândi iar la tipul ăsta, Ron. Putea oare să-i 
fie folositor? 

Infiltrează-te, evaluează... interoghează. 

Stephen se gândi că putea să dea de el şi să-l 
tortureze, să-l pună să o sune din nou pe Percey şi săo 
întrebe unde se află... 

Dar, deşi ar fi putut, probabil, să treacă din nou de 
sistemul de securitate din aeroport, ar fi fost riscant. Şi 
i-ar fi luat prea mult timp. 

Pe când îi asculta pe cei doi, Stephen se uita la 
laptopul din faţa lui. Un mesaj care zicea Te rog 
aşteaptă clipea intermitent. Cablul era conectat la un 
releu NYNEX de lângă aeroport şi transmitea de o 
săptămână convorbirile către un casetofon care le 
înregistra. Era surprins că poliţia nu-l găsise încă. 

O pisică - Esmeralda, Essie, sacul cu viermi - se urcă 
pe masă şi îşi arcui spinarea. Stephen o auzi, enervat, 
cum toarce. 

Începu să i se facă pielea ca de găină. 

Dădu un cot pisicii care căzu pe podea, iar miorlăitul 
ei îl mai înveseli. 

„Caut alţi piloţi, zise Ron stânjenit. Am...“ 

— Nu am nevoie decât de unul. Care să stea în 
dreapta. 


O pauză. 

„Poftim?“ întrebă Ron. 

— Pilotez eu mâine. Nu am nevoie decât de un copilot. 

„Tu? Perce, nu cred că e o idee prea bună.“ 

— Ai pe cineva? i-o tăie ea scurt. 

„Păi, adevărul e că...“ 

— Ai pe cineva? 

„Brad Torgeson e pe lista celor pe care i-am sunat. A 
zis că nu e nicio problemă, ne ajută. Ştie care e 
situaţia.” 

— Bine. E un pilot cu vână. A zburat cu Lear? 

„De multe ori... Percey, eu credeam că stai ascunsă 
până la proces.” 

— Lincoln a fost de acord să pilotez eu. Dacă stau aici 
până atunci. 

„Cine-i Lincoln?” 

Da, se gândi Stephen. Cine e Lincoln? 

— Păi, e un tip ciudat... Soţia ezită, ca şi cum ar fi vrut 
să vorbească despre el, dar nu era sigură ce să zică. 
Stephen fu dezamăgit când ea spuse doar: Lucrează cu 
poliţia, încearcă să-l găsească pe criminal. l-am spus că 
stau aici până mâine, dar că trebuie să pilotez eu. A fost 
de acord. 

„Percey, putem să amânăm. Vorbesc eu la U.S. 
Medical. Ştiu că trecem prin...” 

— Nu, rosti ea ferm. Nu vor scuze. Vor să demarăm 
conform programului. Şi dacă n-o putem face, o să 
găsească pe altcineva. Când aduc încărcătura? 

„La şase sau şapte.” 

— O să fiu acolo mâine după-amiază. Te ajut să 
montezi anularul. 

„Percey, zise el respirând cu greu, totul va fi bine.” 

— Dacă reparăm motorul ăla la timp, totul va fi, într- 
adevăr, bine. 

„Cred că te simţi ca dracu'”, oftă Ron. 

— Nu chiar, spuse ea. 


Nu încă, o corectă Stephen în gând. 


Sachs derapă după colţ în duba de reacţie rapidă, cu 
65 de kilometri la oră. Văzu câţiva poliţişti străbătând 
strada. 

Echipele lui Fred Dellray înconjurau blocul în care 
locuia Sheila Horowitz. O clădire obişnuită din Upper 
East Side, din piatră maronie, lângă un magazin cu 
delicatese coreene în faţa căruia un angajat stătea pe o 
ladă de lapte şi curăța morcovi pentru salată, uitându-se 
fără o curiozitate specială la poliţiştii înarmaţi care 
înconjurau clădirea. 

Sachs îl găsi pe Dellray cu pistolul în mână, în hol, 
cercetând lista locatarilor. 

S. Horowitz. 204. 

Anunţă prin radio: „Suntem pe patru opt trei punct 
patru”. 

Frecvența federală securizată pentru operațiuni 
tactice. Sachs reglă stația radio în timp ce Dellray se 
uita în cutia de scrisori a femeii, cu o lanternă mică şi 
neagră. 

— Nu a ridicat nimic astăzi. Am un sentiment că fata 
asta e deja pe lumea cealaltă. Apoi completă: Oamenii 
noştri sunt pe scara de incendiu şi la etajele de 
deasupra şi de dedesubt cu o cameră SWAT şi nişte 
microfoane. Nu am văzut pe nimeni înăuntru. Se aud 
nişte zgârieturi şi miorlăituri, dar niciun zgomot uman. 
Are pisici, nu-i aşa? Asta e absolut contribuţia lui, el s-a 
gândit la veterinari. A lui Rhyme, vreau să zic. 

Știu la ce te referi, se gândi ea. 

Afară, vântul bătea cu putere şi un alt şir de nori 
negri se aduna deasupra oraşului. Plăci mari de nori 
vineţii. 

Dellray rosti în microfon: 

— Către toate echipele. Statutul? 

„Echipa Roşie. Suntem pe scara de incendiu.“ 


„Echipa Albastră. La primul etaj.“ 

— Recepție, zise  Dellray încet. Cercetare şi 
Supraveghere. Raportează. 

„Încă nu suntem siguri. Avem semnale infraroşii 
slabe. Orice sau oricine e înăuntru, nu se mişcă. Ar 
putea să fie o pisică dormind. Sau o victimă rănită. Sau 
ar putea fi o lampă de veghe ori o veioză aprinsă de ceva 
timp. Dar ar putea fi şi subiectul nostru. In partea 
interioară a apartamentului.“ 

— Dar tu ce crezi? întrebă Sachs. 

„Cine-i acolo?“ întrebă agentul prin staţie. 

— NYPD, Cinci Opt Opt Cinci Portabil, se prezentă 
Sachs, indicând numărul ei de pe legitimaţie. Vreau să 
ştiu care e părerea ta. Crezi că suspectul e înăuntru? 

— De ce întrebi? vru Dellray să ştie. 

— Vreau ca locul să nu fie contaminat. Vreau să intru 
singură, dacă ei cred că nu e acolo. O intrare dramatică 
a doisprezece ofiţeri ar fi, probabil, cea mai eficientă 
metodă de a distruge locul faptei. 

Dellray o privi o clipă, se încruntă, apoi spuse în 
microfon: 

— Care-i părerea voastră, C&S? 

„Nu putem fi siguri, domnule“, se auzi vocea 
agentului. 

— Ştiu că nu puteţi, Billy. Spune-mi doar ce-ţi zice 
instinctul. 

O pauză, după care: 

„Cred că a şters-o. Cred că locul e curat“. 

— Bineee. Apoi către Sachs: Dar iei un ofiţer cu tine. 
E un ordin. 

— O să intru însă eu prima. Poate să mă acopere din 
uşă. Uite care-i treaba, tipul ăsta pur şi simplu nu lasă 
urme! 

— Bine, Ofiţer. Dellray făcu semn din cap mai multor 
ofiţeri federali SWAT. Intrarea liberă, spuse el, revenind 
la limbajul oficial. 


Unul dintre agenţi deschise yala de la uşa de pe hol în 
treizeci de secunde. 

— Stai, spuse Dellray ridicând capul. Avem un apel 
din Centrală. Vorbi în microfon: Dă-le frecvenţa. Se uită 
la Sachs: Lincoln te sună. 

O clipă mai târziu, se auzi vocea criminalistului. 

„Sachs, zise el, ce faci?“ 

— Tocmai... 

„Ascultă, zise el în grabă, nu intra singură. Lasă-i să 
securizeze locul mai întâi. Cunoşti regula.“ 

— Am spatele... 

„Nu, lasă-i pe cei de la SWAT să securizeze locul mai 
întâi.“ 

— Sunt siguri că nu e aici, minţi ea. 

„Asta nu e suficient, îi răspunse el. Nu când vine 
vorba de Dansator. Nimeni nu poate fi vreodată sigur cu 
el.“ 

lar asta. Nu am nevoie de aşa ceva, Rhyme. 
Exasperată, zise: 

— E genul de loc pe care nu se aşteaptă să-l găsim. 
Probabil că nu a făcut curat. Am putea găsi amprente, 
carcase de glonţ. La dracu’, am putea să-i găsim chiar 
cartea de credit! 

Niciun răspuns. Lincoln Rhyme nu era redus la tăcere 
prea des. 

— Nu mai mă speria, Rhyme. Da? 

Acesta nu răspunse, iar ea avu sentimentul ciudat că 
el chiar dorea să fie înspăimântată. 

„Sachs...?“ 

— Ce e? 

„Fii doar atentă”, fu singurul sfat pe care i-l dădu 
şovăielnic. 

Apoi apărură brusc cinci agenţi, purtând mănuşi şi 
cagule Nomex, jachete albastre antiglonţ, având în 
mână H&K-uri negre. 

— Te sun dinăuntru, zise ea. 


O luă în sus pe scări după ei, gândindu-se mai mult la 
valiza cu instrumente pe care o ţinea în mâna stângă 
decât la pistolul negru din dreapta. 


Cândva, în zilele de Dinainte, Lincoln Rhyme fusese 
un plimbăreţ. 

Mişcarea avea ceva care îl liniştea. O plimbare agale 
prin Central sau Washington Square Park, o raită prin 
Fashion District. A, se oprea adesea - poate ca să adune 
vreo probă pentru baza de date a laboratorului IRD -, 
dar odată ce firele de praf, plantele sau mostrele de 
materiale de construcţie erau puse în siguranţă, iar 
proveniența lor notată în carneţel, îşi continua drumul. 
Mergea kilometri în şir. 

Unul dintre cele mai frustrante aspecte ale condiţiei 
lui actuale era incapacitatea de a se detensiona. Acum 
avea ochii închişi şi îşi masa ceafa de tetiera scaunului 
Storm Arrow, strângând din dinţi. 

Îi ceru lui Thom nişte scotch. 

— Nu trebuie să fii cu mintea limpede? 

— Nu. 

— Ba eu cred că da. 

Du-te dracului, se gândi Rhyme şi strânse şi mai tare 
din dinţi. Thom va trebui să-mi şteargă gingia 
însângerată, va trebui să aranjeze cu dentistul să vină. 
Și o să fiu nesuferit şi cu el. 

În depărtare se auzi un tunet, urmat de lumini slabe. 

Şi-o imagină pe Sachs în faţa celor de la Intervenţii 
Rapide. Avea dreptate, bineînţeles: o echipă de la 
Intervenţii Rapide care ar fi securizat apartamentul l-ar 
fi contaminat rău de tot. Cu toate astea, era extrem de 
îngrijorat în ceea ce o privea. Era prea neglijentă. O 
văzuse zgâriată, cu sprâncenele smulse, cu unghiile 
roase. Rhyme, deşi era sceptic faţă de artele obscure ale 
psihologiei, recunoştea totuşi comportamentul 
autodistructiv. Fusese cu maşina împreună cu ea - în 


maşina ei sport tunată. Mergea cu peste 220 de 
kilometri pe oră şi părea frustrată că drumurile din Long 
Island nu-i permiteau o viteză de două ori mai mare. 

Tresări când îi auzi vocea: 

„Rhyme, eşti acolo?” 

— Spune, Amelia. 

O pauză. „Nu pe numele mic, Rhyme. Aduce ghinion.” 

El încercă să râdă. N-ar fi trebuit să-i spună pe nume, 
se întreba de ce oare o făcuse. 

— Spune. 

„Sunt la uşa din faţă. O să fie dărâmată cu o rangă. 
Cealaltă echipă a raportat. Chiar nu cred că e înăuntru.” 

— Ai vesta? 

„Am furat o jachetă antiglonţ. Parcă aş avea nişte 
cutii negre de cereale în loc de sutien.” 

„La trei, auzi Rhyme vocea lui Dellray, toate echipele, 
doborâţi uşa şi ferestrele, acoperiţi toată aria, dar lăsaţi 
liberă intrarea. Unu...” 

Rhyme se simţea sfâşiat. Ce mult dorea să-l prindă pe 
Dansator - aproape că simţea asta. Dar, o, ce teamă îi 
era pentru ea! 

„Doi...” 

Sachs, la dracu', se gândi el. Nu vreau să fiu îngrijorat 
pentru tine... 

„Irei...” 

Auzi un zgomot înfundat, precum cel făcut de un 
adolescent care îşi trosneşte degetele, şi se trezi aplecat 
în faţă. Gâtul îi tremura din cauza unei crampe 
înfiorătoare. Se lasă pe spate. Apăru Thom care începu 
să-l maseze. 

— E în regulă, murmură el. Mulţumesc. Poţi să-mi 
ştergi, te rog, transpiraţia? 

Thom îl privi cu suspiciune - din cauza lui „te rog“ - 
apoi îi şterse fruntea. 

Ce faci, Sachs? 

Voia să o întrebe, dar nu putea să-i distragă atenţia 


chiar acum. 

Apoi auzi un icnet. Părul de pe ceafă i se zburli. 
„Dumnezeule, Rhyme.“ 

— Ce e? Spune-mi. 

„Femeia... Horowitz. Uşa frigiderului e deschisă. E 
înăuntru. E moartă, dar pare că... Dumnezeule, ochii!” 

— Sachs... 

„Pare că a băgat-o înăuntru când era încă în viaţă. De 
ce dracu' ar fi...“ 

— Nu te mai gândi la asta, Sachs. Haide. Poţi s-o faci. 

„Dumnezeule.” î 

Rhyme ştia că Sachs suferă de claustrofobie. şi 
imagină teroarea pe care o simţea, văzând felul 
îngrozitor în care femeia murise. 

— I-a pus bandă adezivă sau a legat-o? 

„Bandă adezivă. Are un fel de scotch transparent la 
gură. Ochii, Rhyme. Ochii...” 

— Nu fi şocată, Sachs. Banda adezivă e o suprafaţă 
bună pentru amprente. Podeaua cum e? 

„Are covor în sufragerie. Şi linoleum în bucătărie. 
Şi...“ Un țipăt. „Doamne!” 

— Ce e? 

„E doar o pisică, mi-a sărit în faţă. La dracu’... 
Rhyme?” 

— Da? 

„Simt un miros. Ceva ciudat.“ 

— Bine. El o învățase cum să adulmece aerul de la 
locul crimelor. Era primul lucru pe care un investigator 
trebuia să-l observe. Dar ce înseamnă ciudat? 

„Un miros amar. Chimic. Nu-l pot identifica.” 

Apoi el îşi dădu seama că ceva nu se lega. 

— Sachs, zise el brusc. Tu ai deschis uşa frigiderului? 

„Nu, aşa am găsit-o. E ţinută deschisă cu un scaun, se 
pare.” 

De ce? se întrebă Rhyme. De ce ar fi făcut asta? 
Mintea îi lucra cu înfrigurare. 


„Mirosul ăsta e mai puternic. Ceva ars.” 

Femeia trebuie doar să distragă atenţia! se gândi 
Rhyme brusc. A lăsat uşa deschisă pentru a se asigura 
că echipa o să se concentreze asupra acestui lucru! 

O, nu, nu din nou! 

— Sachs! Chestia asta arsă pe care o simţi. E un 
fuzibil cu acţionare întârziată. E o bombă! leşi imediat 
de acolo! A lăsat uşa frigiderului deschisă ca să vă 
ademenească înăuntru! 

„Ce?” 

— E un fuzibil. A pus o bombă. E o chestiune de 
secunde. leşi! Ia-o la fugă! 

„Pot să iau măcar banda. De pe gură.” 

— leşi odată de acolo! 

„Pot să iau...” 

Rhyme auzi un tropot de paşi, un icnet slab şi, câteva 
secunde mai târziu, zgomotul unei explozii, ca un baros 
lovind un cazan. 

li amorţi urechea. 

— Nu! răcni el. O, nu! 

Se uită la Sellitto, care se holba la chipul său îngrozit. 

— Ce s-a întâmplat, ce s-a întâmplat? strigă 
detectivul. 

O clipă mai târziu, Rhyme auzi în ureche vocea unui 
bărbat, cuprins de panică, urlând: „Avem un incendiu! 
La etajul al doilea. Pereţii sunt distruşi. Complet... Avem 
răniţi... O, Doamne. Ce s-a întâmplat cu ea? E plină de 
sânge. Atât de mult sânge! Avem nevoie de ajutor. Etajul 
doi! Etajul doi...“ 


Stephen Kall dădu un tur Secţiei 20, pe Upper West 
Side. 

Secţia nu era departe de Central Park, putea chiar 
zări copacii de acolo. 

Intersecţia unde se afla clădirea era păzită, dar nu în 
mod deosebit. În faţa clădirii mici stăteau trei poliţişti 


care se uitau nervoşi în jur. Dar nu era niciunul în 
partea de est a secţiei, unde un grilaj gros de oţel 
acoperea ferestrele. Bănui că acolo era ascunzătoarea. 

Stephen continuă să meargă, dădu colţul, apoi se 
îndreptă spre sud, spre următoarea intersecţie. Nu erau 
blocaje albastre care să închidă strada, dar aceasta era 
păzită - încă doi poliţişti. Cercetau din priviri fiecare 
maşină şi fiecare trecător. Studie rapid clădirea, apoi îşi 
prelungi traseul spre sud, trecând pe lângă alt bloc, şi 
încercui prin partea dinspre vest a secţiei. O luă pe o 
alee pustie, îşi scoase binoclul din rucsac şi scrută 
perimetrul. 

Poţi să foloseşti asta, Soldat? 

Da, domnule, pot, domnule. 

Într-o parcare de lângă secţia de poliţie se afla o 
benzinărie. Un poliţist făcea plinul maşinii. Lui Stephen 
nu-i trecuse niciodată prin cap că vehiculele de poliţie 
nu-şi fac plinul la benzinăriile Amoco sau Shell. 

Privi pompele îndelung prin binoclul Leica, greu şi 
mic, apoi îl puse înapoi în rucsac şi se grăbi spre vest, 
gândindu-se, ca de obicei, la oamenii care îl căutau. 

— Sachs! răcni Rhyme din nou. 

Dumnezeule, oare ce fusese în mintea ei? Cum a putut 
să fie aşa de neglijentă? 

— Ce s-a întâmplat? întrebă Sellitto iar. Ce este? 

Ce s-a întâmplat cu ea? 

— O bombă în apartamentul lui Horowitz, zise Rhyme 
deznădăjduit. Sachs era înăuntru când a explodat. Sună- 
i. Află ce s-a întâmplat. Dă drumul la difuzor. 

Atât de mult sânge... 

După trei minute interminabile, Sellitto făcu legătura 
cu Dellray. 

— Fred, strigă Rhyme, ce face? 

O pauză înfiorătoare înainte să răspundă. 

„Nu e bine, Lincoln. Tocmai stingem incendiul. A fost 
o bombă antipersonal, ceva de genul ăsta. Rahat. Ar fi 
trebuit să căutăm asta în primul rând. La dracu'.“ 

Capcanele cu mine antipersonal erau de obicei 
explozibili din plastic sau TNT şi conţineau adesea 
şrapnele sau rulmenţi - pentru a produce pagube 
maxime. 

Dellray continuă: „A dărâmat câţiva pereţi şi a ars cea 
mai mare parte a apartamentului“. O pauză. „Trebuie 
să-ţi spun, Lincoln. Am... găsit...“ Vocea lui Dellray - de 
obicei aşa de sigură - acum şovăia. 

— Ce? întrebă Rhyme. 

„Nişte resturi umane... O mână. O parte dintr-un 
braţ.“ 

Rhyme închise ochii şi simţi o groază pe care n-o mai 
trăise de ani de zile. Un junghi de gheaţă prin corpul lui 
inert. Respirația i se transformă într-un şuierat. 

— Lincoln, începu Sellitto. 

„Incă facem căutări, continua Dellray. S-ar putea să 


nu fie moartă. O s-o găsim. O s-o ducem la spital. Vom 
face tot ce ne stă în putinţă. Ştii asta.“ 

Sachs, de ce dracu' ai făcut asta? De ce te-am lăsat? 

N-ar fi trebuit niciodată... 

Apoi se auzi o pocnitură în cască. Ceva tare ca 
zgomotul unei petarde. „Poate cineva... la dracu', poate 
cineva să ia asta de pe mine?“ 

— Sachs? strigă Rhyme în microfon. 

Era sigur că era vocea ei. Apoi se auzi ca şi cum s-ar fi 
înecat sau ar fi vomitat. 

„Ah, zise ea. La naiba... E mare.“ 

— Eşti bine? Se întoarse spre difuzor. Fred, unde e? 

„Tu eşti, Rhyme? întrebă ea. Nu aud nimic. Să 
vorbească cineva!“ 

„Lincoln, strigă Dellray. Am găsit-o. E bine. E foarte 
bine.“ 

— Amelia? 

Îl auzi pe Dellray chemând medicii. Rhyme, al cărui 
corp nu mai tremurase de ani de zile, observă că 
inelarul stâng îi vibra nebuneşte. 

Dellray relua legătura. „Nu aude prea bine, Lincoln. 
Ce s-a întâmplat a fost că... din cât se pare, ce am văzut 
era corpul femeii. Horowitz. Sachs a tras-o afară din 
frigider chiar înainte de explozie. Cadavrul a fost cel 
care a suportat deflagraţia. “ 

Sellitto spuse: 

— Îţi cunosc privirea asta, Lincoln. Las-o puţin în 
pace. 

Dar el nu-l ascultă. 

Zise îndârjit: 

— Ce dracu' a fost în mintea ta, Sachs? Ţi-am spus că 
e o bombă. Ar fi trebuit să-ţi dai seama că e o bombă şi 
să te retragi. 

„Rhyme, tu eşti?“ 

Se prefăcea. Ştia că se prefăcea. 

— Sachs... 


„Trebuia să iau banda, Rhyme. Eşti acolo? Nu te aud. 
Era o bandă de plastic. Avem nevoie de o amprentă de-a 
lui. Tu însuţi ai spus-o.“ 

— Eşti de-a dreptul imposibilă, pufni el. 

„Alo? Alo-oo? Nu aud nimic din ce spui.“ 

— Sachs, nu mă lua cu prostii dintr-astea. 

„O să verific ceva, Rhyme.“ 

Se făcu tăcere pentru o clipă. 

— Sachs?... Sachs, eşti acolo? Ce naiba...? 

„Rhyme, ascultă - tocmai am pus PoliLight pe bandă. 
Şi ghici ce? E o amprentă parţială pe ea! Am o amprentă 
a Dansatorului!“ 

Asta îl făcu să se oprească preţ de o clipă, dar îşi 
reluă tirada imediat. |inuse o bună parte din 
muştruluială când îşi dădu seama că vorbea de unul 
singur. 


Sachs era murdară din cap până în picioare şi avea un 
aer rătăcit. 

— Să nu mă iei la ceartă, Rhyme. A fost o prostie, dar 
nu m-am gândit. Pur şi simplu am acţionat. 

— Ce s-a întâmplat? întrebă el. Expresia încruntată îi 
dispăru pentru o clipă, era incredibil de bucuros să o 
vadă în viaţă. 

— Se afla în mijlocul camerei. Am văzut bomba în 
spatele uşii şi m-am gândit că n-o să am timp să ies 
destul de repede. Am înşfăcat cadavrul femeii din 
frigider. Aveam de gând să o trag spre fereastra 
bucătăriei. A explodat înainte să ajung la jumătatea 
drumului. 

Mel Cooper se aplecă asupra pungii cu probe pe care 
i-o dădu Sachs. Examină cenuşa şi fragmente din 
bombă. 

— Încărcătură M-45. TNT, cu întrerupător electric şi 
siguranţă de întârziere de 45 de secunde. A fost 
răsturnată de echipa care a dărâmat uşa; asta a aprins 


fitilul. Are grafit, deci e o versiune mai nouă de TNT. 
Foarte puternică, foarte distrugătoare. 

— Nenorocitul,  scuipă  Sellitto. Siguranță cu 
întârziere... A vrut să se asigure că în cameră intră cât 
mai mulţi oameni înainte să explodeze. 

Rhyme întrebă: 

— Ceva care ar putea fi detectat? 

— E o mină de tip militar gata făcută. Nu ne duce 
nicăieri decât... 

— La nenorocitul care i-a vândut-o, mormăi Sellitto. 
Phillip Hansen. Telefonul detectivului sună, iar acesta 
răspunse, plecându-şi capul în timp ce asculta, 
încuviinţând. Mulţumesc, zise el în cele din urmă şi 
închise telefonul. 

— Ce e? se interesă Sachs. 

Ochii detectivului erau închişi. 

Rhyme ştiu că era vorba de Jerry Banks. 

— Lon? 

— Jerry. Detectivul ridică privirea. Oftă. O să trăiască. 
Dar şi-a pierdut braţul. Nu l-au putut salva. Era prea 
distrus. 

— O, nu, şopti Rhyme. Pot să vorbesc cu el? 

— Nu, zise detectivul. Doarme. 

Rhyme se gândi la tânăr, şi-l imagină zicând lucrul 
nepotrivit la momentul nepotrivit, trecându-şi mâna prin 
vârtejul de păr, trecându-şi lama de ras peste bărbia 
netedă, rozalie. 

— Îmi pare rău, Lon. 

Detectivul dădu din cap, la fel ca Rhyme când 
respingea efuziunile de compătimire. 

— Avem alte lucruri pentru care să fim îngrijoraţi. 

Da, aşa era. 

Rhyme observă banda adezivă de plastic - căluşul pe 
care îl folosise Dansatorul. Vedea, la fel ca şi Sachs, o 
urmă vagă de ruj pe partea adezivă. 

Sachs se uita la probă, dar nu era o privire analitică. 


Şi nici privirea omului de ştiinţă. Era îngrijorată. 

— Sachs? îi zise el. 

— De ce a făcut una ca asta? 

— La bombă te referi? 

Ea scutură din cap. 

— De ce a pus-o în frigider? Duse un deget la gură şi 
îşi roase o unghie. Din cele zece degete, doar o unghie - 
cea a degetului mic de la mâna stângă - era lungă şi 
ascuţită. Celelalte erau roase. Unele erau maronii din 
cauza sângelui uscat. 

Criminalistul sugeră: 

— Cred că voia să ne distragă atenţia ca să nu ne dăm 
seama de bombă. Un cadavru în frigider - asta chiar că 
a fost o nadă. 

— Nu la asta mă refeream, replică ea. Cauza 
decesului a fost sufocarea. A pus-o acolo în viață. De ce? 
E cumva sadic? 

Rhyme răspunse: 

— Nu, Dansatorul nu e sadic. Nu-şi poate permite. 
Singura lui prioritate e să-şi facă treaba şi are suficientă 
voinţă ca să-şi ţină celelalte impulsuri sub control. De ce 
a sufocat-o când ar fi putut să folosească un cuţit sau o 
frânghie?... Nu sunt foarte sigur, dar asta s-ar putea să 
fie în favoarea noastră. 

— Cum aşa? 

— Poate că era la ea ceva care îl irita şi a vrut să o 
ucidă în cel mai neplăcut mod posibil. 

— Mda, dar de ce e asta în favoarea noastră? întrebă 
Sellitto. 

— Deoarece, explică Sachs, probabil începe să piardă 
controlul. Devine neglijent. 

— Exact, zise Rhyme, mândru că Sachs făcuse 
legătura. Dar ea nu-i observă zâmbetul aprobator. 
Închise ochii pentru o clipă şi dădu din cap, probabil 
revăzând privirea îngrozită a femeii moarte. Oamenii îşi 
închipuie că toţi criminaliştii sunt detaşaţi (De câte ori 


nu-l acuzase soţia lui Rhyme de acest lucru?) dar, de 
fapt, cei mai buni dintre ei au o empatie tulburătoare 
pentru victimele a căror moarte o investighează. Sachs 
era unul dintre ei. 

— Sachs, şopti Rhyme cu blândeţe, amprenta? 

Ea îl privi. 

— Ai găsit o amprentă, ai zis. Trebuie să ne mişcăm 
repede. 

Sachs încuviinţă. 

— E parţială. 

Ridică punga de plastic. 

— Să fie oare a ei? 

— Nu. l-am preluat amprentele. Mi-a luat ceva timp 
să-i găsesc mâinile. Dar amprenta cu siguranţă nu e a ei. 

— Mel, spuse Rhyme. 

Tehnicianul puse bucata de bandă într-un cadru 
SuperGlue şi încălzi nişte adeziv. O porţiune mică din 
amprentă se contură imediat. 

Cooper clătină din cap. 

— Nu-mi vine să cred, murmură el. 

— Ce e? 

— A şters banda, Dansatorul. Cu siguranţă şi-a dat 
seama că a atins-o fără mănuşi. A rămas doar o bucăţică 
parţială. 

Ca şi Rhyme, Cooper era membru al Asociaţiei 
Internaţionale pentru Identificare. Erau experţi în 
identificarea oamenilor în funcţie de amprente, ADN şi 
odontologie - rămăşiţele dentare. Dar această amprentă 
- ca şi cea de pe buza de metal a bombei - era dincolo 
de puterile lor. Dacă vreun expert putea să identifice şi 
să clasifice o urmă digitală, ei doi erau aceia. Dar nu şi 
această amprentă. 

— Mii de draci, bombăni Rhyme. 

Trebuiau să lase nereuşita în urmă peste asta pentru 
că asta le era meseria. Dar se simţea foarte frustrat. 
Sachs fusese aproape să moară pentru nimic. 


Edmond Locard, faimosul criminalist francez, a 
dezvoltat un principiu care îi poartă numele. El a afirmat 
că în toate întâlnirile dintre criminal şi victimă există un 
schimb de probe. Acestea pot fi microscopice, dar 
transferul există. Cu toate acestea, lui Rhyme i se părea 
că, dacă exista o persoană care să invalideze principiul 
lui Locard, aceasta era fantoma numită Dansatorul pe 
Coşciug. 

Sellitto, văzând frustrarea de pe faţa lui Rhyme, zise: 

— Avem capcana de la secţia de poliţie. Dacă avem 
noroc, o să-l prindem. 

— Să sperăm. Avem nevoie de ceva noroc. 

Închise ochii şi îşi lăsă capul pe pernă. O clipă mai 
târziu, îl auzi pe Thom spunând: 

— E aproape unsprezece. E vremea de culcare. 

Uneori e uşor să neglijezi corpul, să uiţi chiar că ai 
corp - în clipe ca acestea, când sunt în joc vieţi şi când 
trebuie să păşeşti afară din corpul fizic şi să munceşti, 
să munceşti, să munceşti. Trebuie să-ţi depăşeşti cu 
mult limitele normale. Dar Lincoln Rhyme avea un corp 
care nu tolera să fie neglijat. Escara putea duce la 
septicemie. Fluidele din plămâni, la pneumonie. Nu-i 
intubase vezica? Nu-i fuseseră masate intestinele pentru 
a încuraja tranzitul? Încălţămintea Spenco era prea 
strâmtă? Consecința era disreflexia şi asta putea să 
însemne un infarct. Simpla oboseală putea să 
declanşeze un atac de cord. 

Prea multe feluri de a muri... 

— Te duci la culcare, zise Thom. 

— Trebuie să... 

— La culcare. Trebuie să te culci. 

Rhyme recunoscu; era obosit, foarte obosit. 

— Bine, Thom. Bine. Împinse scaunul cu rotile spre 
lift. Încă ceva. Se întoarse. Poţi să urci în câteva minute, 
Sachs? 

Ea încuviinţă, privind cum se închide uşa mică a 


liftului. 


Îl găsi în patul Clinitron. 

Sachs aşteptase zece minute pentru a-i da timp să-şi 
facă pregătirile de culcare - Thom aplicase cateterul şi îi 
periase dinţii. Ştia că Rhyme e foarte autoritar - avea 
disprețul pentru modestie al omului cu handicap. Dar 
mai ştia şi că avea rutina lui personală şi nu dorea ca ea 
să fie de faţă. 

Folosi timpul pentru a face un duş în baia de la 
parter, după care îşi puse haine curate - ale ei - pe care 
Thom le avea, întâmplător, în spălătoria de la subsol. 

Lumina era slabă. Rhyme îşi freca mulţumit capul de 
pernă precum un urs care se scarpină pe spate de un 
pom. Clinitron era cel mai confortabil pat din lume. 
Cântărind o jumătate de tonă, era un bloc masiv ce 
conţinea mărgele de sticlă prin care circula aer încălzit. 

— A, Sachs, te-ai descurcat bine astăzi. Ai fost mai 
deşteaptă decât el. 

Doar că, din cauza mea, Jerry Banks şi-a pierdut 
brațul. 

Și l-am lăsat pe Dansator să-mi scape. 

Se duse spre bar şi îşi turnă un pahar de Macallan, 
ridicând din sprâncene. 

— Sigur, comentă el. Laptele mamei, rouă uitării... 

Ea îşi scoase pantofii şi îşi trase bluza ca să se uite la 
vânătaie. 

— Oho, zise Rhyme. 

Vânătaia avea forma statului Missouri şi culoarea unei 
vinete. 

— Nu-mi plac bombele, zise ea. N-am fost niciodată 
atât de aproape de una. Şi nu-mi plac. 

Sachs îşi deschise geanta, găsi trei aspirine şi le 
înghiţi (un truc împotriva artritei pe care îl învățase mai 
demult). Se duse la fereastră. Zări şoimii călători. Păsări 
frumoase. Nu erau mari. Treizeci şi cinci, patruzeci de 


centimetri. Mici în comparaţie cu un câine. Dar pentru 
nişte păsări... extrem de intimidante. Ciocurile lor erau 
precum ghearele creaturilor din Alien. 

— Te simţi bine, Sachs? Spune-mi adevărul. 

— Da, sunt bine. 

Se întoarse la scaun, sorbi încă o gură din băutura 
închisă la culoare. 

— Vrei să rămâi aici în noaptea asta? întrebă el. 

Uneori mai rămânea acolo peste noapte. Câteodată pe 
canapea, alteori în pat, lângă el. Poate datorită aerului 
fluidizat al patului Clinitron, poate simplul fapt de a sta 
lângă o altă fiinţă umană - nu ştia motivul -, dar 
niciodată nu dormea mai bine ca atunci când înnopta 
aici. Nu mai împărţise patul cu un alt bărbat de la 
ultimul ei prieten, Nick. Stătea întinsă lângă Rhyme şi 
vorbeau. Ea îi povestea despre maşini, despre 
întrecerile de tir, despre mama şi despre fina ei. Despre 
viaţa plină a tatălui ei şi despre agonia lui prelungită. li 
destăinuise mult mai multe lucruri personale decât o 
făcuse el. Dar nu o deranja. Îi plăcea să-l asculte 
spunând orice dorea. Mintea lui era uimitoare. li 
povestea despre vechiul New York, despre loviturile 
Mafiei de care restul lumii nu auzise niciodată, despre 
locuri ale crimelor atât de curate încât păreau lipsite de 
speranţă până când investigatorii găseau un singur fir 
de praf, o unghie, un strop de salivă, un fir de păr sau o 
fibră care le arătase cine era criminalul sau unde locuia 
- cel puţin lui Rhyme îi arătau, nu neapărat tuturor. Nu, 
mintea lui nu se oprea niciodată. Ştia că înainte să aibă 
accidentul, acesta cutreiera străzile în căutarea unor 
mostre de sol sau de iarbă, ori de plante şi pietre - orice 
îl putea ajuta să rezolve cazurile. Era ca şi cum această 
nelinişte s-ar fi mutat din picioarele lui inutile în mintea 
sa, care hoinărea prin oraş - în imaginaţia sa - în plină 
noapte. 

Dar seara aceasta era altfel. Rhyme era distrat. Nu o 


deranja să fie într-o dispoziţie proastă - era în regulă, 
pentru că era într-o dispoziţie proastă o mare parte a 
timpului. Dar nu-i plăcea să fie cu mintea în altă parte. 
Se aşeză pe marginea patului. 

Începu să-i spună de ce o chemase. 

— Sachs... Lon mi-a spus. Ce s-a întâmplat la 
aeroport. 

Ea dădu din umeri. 

— Nu aveai ce să faci, decât să te laşi singură să fii 
omorâtă. Ai făcut ceea ce trebuia, te-ai adăpostit. A tras 
un foc pentru a vedea distanţa şi te-ar fi nimerit cu al 
doilea. 

— Am avut două-trei secunde. Aş fi putut să-l lovesc. 
Știu că aş fi putut. 

— Nu fi nechibzuită, Sachs! Bomba aceea... 

Privirea arzătoare din ochii ei îl făcu să tacă. 

— Vreau să-l prind, fie ce-o fi. Şi am sentimentul că şi 
tu vrei să-l prinzi la fel de tare. Cred că şi tu ai risca. 
Adăugă cu un înţeles nedesluşit: Poate că tu îţi asumi 
riscuri. 

Asta produse o reacţie mai puternică decât se aştepta. 
El clipi, se uită într-o parte. Dar nu mai zise nimic, sorbi 
din scotch. 

Dintr-un imbold, îl rugă: 

— Pot să te întreb ceva? Dacă nu vrei, poţi să-mi spui 
să tac din gură. 

— Haide, Sachs. Avem noi doi secrete? Nu prea cred. 

Cu privirea în podea, ea zise: 

— Îmi aduc aminte că ţi-am povestit odată despre 
Nick. Ce simţeam pentru el şi aşa mai departe. Cât de 
tare m-a afectat ce s-a întâmplat între noi. 

El încuviinţă. 

— Şi te-am întrebat dacă tu ai simţit ceva asemănător 
pentru cineva, poate pentru soţia ta. Şi tu ai zis că da, 
dar nu pentru Blaine. 

Amelia ridică privirea spre el. 


Rhyme îşi reveni repede, dar nu suficient de repede. 
lar ea îşi dădu seama că suflase aer rece peste un nerv 
expus. 

— Îmi amintesc, zise el. 

— Cine e? Uite, dacă nu vrei să vorbeşti despre asta... 

— Nu mă deranjează. O chema Claire. Claire Trilling. 
Ce zici de un asemenea nume de familie? 

— Probabil că a trebuit să se obişnuiască cu aceleaşi 
prostii la şcoală ca şi mine. Amelia Sex şi aşa mai 
departe... Cum ai cunoscut-o? 

— Păi... El râse de propria reticenţă. În cadrul 
departamentului. 

— Era polițistă? 

Sachs nu-şi putu ascunde surprinderea. 

— Da. 

— Ce s-a întâmplat? 

— A fost o... relaţie dificilă. Rhyme dădu din cap cu 
tristeţe. Eram căsătorit, era căsătorită. Nu eram făcuţi 
unul pentru altul. 

— Copii? 

— Ea are o fiică. 

— Aşa că v-aţi despărţit? 

— N-ar fi mers, Sachs. O, Blaine şi cu mine eram 
destinaţi să divorţăm - sau altfel ne-am fi omorât unul 
pe altul. Dar Claire... se temea pentru fiica ei - soţul ei i- 
ar fi luat-o dacă ar fi divorţat. Nu-l iubea, dar era un 
bărbat bun. Şi o iubea pe fată. 

— Ai cunoscut-o? 

— Pe fată? Da. 

— Ai mai văzut-o? Pe Claire? 

— Nu. Asta e de domeniul trecutului. Nu mai lucrează 
în poliţie. 

— Te-ai despărţit de ea după accident? 

— Nu, nu, înainte. 

— Dar ştie că ai fost rănit, nu? 

— Nu, răspunse Rhyme după ce ezită din nou. 


— De ce nu i-ai spus? 

O pauză. 

— Am avut motivele mele... Ciudat că ai adus vorba 
de ea. Nu m-am mai gândit la ea de ani de zile. 

Îi zâmbi formal şi Sachs simţi cum o străpunge 
durerea - durere la fel de reală ca lovitura care îi făcuse 
vânătaia în formă de stat american. Pentru că ceea ce 
spunea el era o minciună. Evident, se gândise la această 
femeie. Sachs nu credea în intuiţia feminină, dar credea 
în intuiţia poliţistului; fusese poliţist de proximitate prea 
mult timp ca să nu ia în consideraţie asemenea voci 
lăuntrice. Stia că Rhyme se gândea la doamna Trilling. 

Sentimentele ei erau ridicole, bineînţeles. Nu aveau 
nimic de-a face cu gelozia. Nu fusese geloasă pe slujba 
lui Nick - acesta era agent sub acoperire şi îşi petrecea 
săptămâni întregi pe stradă. Nu fusese geloasă pe 
prostituatele şi blondele cu care trebuia să umble din 
cauza serviciului. 

Şi, dincolo de gelozie, oare ce putea să spere de la 
Rhyme? Vorbise despre el cu mama ei de multe ori. lar 
bătrâna, şireată, îi spunea de obicei ceva de genul: „E 
bine să fii drăguță cu cineva cu un asemenea handicap”. 

Ceea ce, într-un fel, însuma tot ceea ce însemna 
relaţia lor. Tot ceea ce ar fi putut să fie. 

Era mai mult decât ridicol. 

Dar era geloasă. Şi nu pe Claire. 

Ci pe Percey Clay. 

Sachs nu putea uita cum arătau împreună când îi 
văzuse stând unul lângă altul în camera lui, în timpul 
zilei. 

Mai mult scotch. Gândindu-se la nopţile pe care ea şi 
Rhyme le petrecuseră acolo, vorbind despre cazuri, 
bând din această licoare minunată. 

O, minunat. Acum devin sentimentală. Asta e o trăire 
matură. O s-o ochesc drept în mijloc şi o s-o ucid. 

În schimb, îi oferi trăirii încă puţin lichior. 


Percey nu era o femeie atrăgătoare, dar asta nu 
însemna nimic; lui Sachs îi luase o săptămână la 
Chantelle, agenţia de modeling de pe Madison Avenue 
unde lucrase timp de câţiva ani, să înţeleagă falsitatea 
frumuseţii. Bărbaţilor le place să privească femei 
minunate, dar nimic nu îi intimidează mai mult. 

— Vrei să-ţi mai torn? îl întrebă ea. 

— Nu, zise el. 

Fără să se mai gândească, se lăsă pe spate, îşi puse 
capul pe perna lui. „E ciudat cum se potrivesc lucrurile”, 
se gândi ea. Rhyme nu putea, bineînţeles, s-o strângă la 
piept şi să o ia în braţe. Dar gestul comparabil era să-şi 
apropie capul de al ei. Adormiseră astfel de multe ori. 

Dar în noaptea asta, ea simţea o rigiditate, o 
precauţie. 

Simţea că îl pierde. Şi nu se putea gândi decât la cum 
să fie lângă el. Cât mai aproape posibil. 

Sachs i se confesase odată prietenei ei Amy, mama 
finei sale, despre Rhyme, despre sentimentele pe care le 
nutrea pentru el. Femeia se întrebase în ce consta 
atracţia şi speculase: „Poate că asta e, că nu se poate 
mişca. E bărbat, dar nu are niciun fel de control asupra 
ta. Poate că asta te incită“. 

Dar Sachs ştia că era exact invers. O incita faptul că 
era un bărbat care avea controlul deplin, în ciuda 
faptului că nu se putea mişca. 

Fragmente din cuvintele lui îi treceau pe la ureche, în 
timp ce îi vorbea despre Claire, apoi despre Dansator. 
Îşi lăsă capul pe spate şi îi privi buzele subţiri. 

Mâinile ei începură să se mişte. 

El nu simţea, bineînţeles, dar îi vedea degetele 
perfecte cu unghii roase cum îi alunecă pe piept, în jos, 
pe pielea lui netedă. Thom făcea zilnic exerciţii cu el - o 
gamă pasivă de exerciţii de motricitate şi, deşi Rhyme 
nu era musculos, avea corpul unui bărbat tânăr. Era ca 
şi cum procesul îmbătrânirii s-ar fi oprit în ziua 


accidentului. 

— Sachs? 

Mâna ei cobori mai jos. 

Respirația ei era mai rapidă acum. Trase pătura de pe 
el. Thom îl îmbrăcase într-un tricou. Îl ridică, îşi plimbă 
mâinile pe pieptul lui. Apoi îşi scoase şi ea tricoul, îşi 
desfăcu sutienul, îşi lipi pielea ei înroşită de pielea lui 
palidă. Se aştepta să fie rece, dar nu era. Era mai 
fierbinte decât a ei. Apăsă mai tare. 

Îl sărută pe obraz, apoi pe colţul gurii, apoi direct pe 
buze. 

— Sachs, nu... Ascultă-mă. Nu. 

Dar ea nu-l ascultă. 

Nu-i spusese niciodată lui Rhyme, dar, în urmă cu 
câteva luni, cumpărase o carte intitulată Cum să iubeşti 
o persoană cu dizabilităţi. Sachs fusese surprinsă să afle 
că tetraplegicii pot face dragoste şi pot avea copii. 
Organul misterios al bărbatului reacționează 
independent, iar distrugerea măduvei spinării nu 
elimină decât un tip de stimul. Bărbaţii cu handicap pot 
avea erecţii perfect normale. E adevărat, nu vor simţi 
nimic, dar - pentru ea - emoția fizică nu era decât parte 
a poveştii, adesea o parte neimportantă. Ceea ce conta 
era apropierea; aceasta era o stare care nu se compara 
nici cu un milion de orgasme false. Bănuia că asta era şi 
părerea lui Rhyme. 

Îl sărută din nou. Mai tare. 

După o clipă de ezitare, o sărută şi el. Ea nu fu 
surprinsă să vadă că se pricepe. După ochii lui negri, al 
doilea lucru pe care îl observase la el fuseseră buzele 
perfecte. 

Apoi el se trase înapoi. 

— Nu, Sachs, nu... 

— Șşşş, nu vorbi... 

Băga mâna sub pături, începu să-l mângâie, să-l 
atingă. 


— Treaba e că... 

Că ce? se întreba ea. Că lucrurile ar putea să nu 
meargă? _ 

Dar lucrurile mergeau de minune. Il simţi cum se 
întăreşte, reacţionând mai repede decât unii dintre 
iubiții macho pe care îi avusese. 

Se urcă pe el. Trase cearşafurile şi păturile la loc, se 
aplecă şi îl sărută din nou. O, ce mult îşi dorise să fie 
aici, faţă în faţă - cât mai aproape posibil. Să îl facă să 
înţeleagă că, pentru ea, era bărbatul perfect. Aşa cum 
era, era întreg. 

Îşi desfăcu părul, îl lăsă să cadă peste el. Se aplecă, îl 
sărută din nou. 

Rhyme o sărută şi el. Buzele lor rămaseră lipite preţ 
de un minut. 

Apoi, brusc, el dădu din cap atât de tare încât ea se 
gândi că poate avea un atac de disreflexie. 

— Nu! şopti el. 

Ea se aşteptase să fie jucăuş, pasionat, în cel mai rău 
caz să spună pe un ton glumet O, nu, nu e o idee prea 
bună... Dar vocea lui era lipsită de putere. Sunetul gol al 
vocii lui îi sfâşie sufletul. Se rostogoli şi luă o pernă în 
braţe. 

— Nu, Amelia. Îmi pare rău, nu. 

Faţa îi ardea de ruşine. Nu se putu gândi decât la 
multele dăţi când ieşise în oraş cu un bărbat care era 
prieten sau doar o cunoştinţă ocazională şi fusese 
îngrozită să-l vadă pe acesta că începe să o pipăie 
precum un adolescent. Vocea ei avusese aceeaşi 
consternare pe care o simţea acum în vocea lui Rhyme. 

Deci pentru el nu conta, înţelese ea în cele din urmă. 

Un partener. O colegă. Un prieten cu P mare. 

— Îmi pare rău, Sachs... Nu pot. Sunt complicaţii. 

Complicaţii? Din câte vedea ea, nu era niciuna în 
afară de faptul, bineînţeles, că nu o iubea. 

— Nu, mie îmi pare rău, zise ea brusc. Am băut prea 


mult. Nu fac faţă la băutură. Ştii asta. 

— Sachs. 

Ea păstră un zâmbet forţat pe faţă în timp ce se 
îmbrăcă. 

— Sachs, dă-mi voie să-ţi spun ceva. 

Nu. Nu dorea să mai audă niciun cuvânt. 

— Sachs... 

— Trebuie să plec. Mă întorc mâine-dimineaţă. 

— Vreau să-ţi spun ceva. 

Dar Rhyme nu mai apucă să-i spună nimic, fie că era 
vorba de o explicaţie, de o scuză ori de o confesiune. 
Sau de o predică. g 

Fură întrerupţi de o bătaie puternică în uşă. Inainte 
ca Rhyme să aibă timp să întrebe cine e, Lon Sellitto 
dădu năvală în cameră. 

O privi pe Sachs fără să facă vreo legătură, apoi se 
uită din nou la Rhyme şi anunţă: 

— Tocmai am vorbit cu oamenii lui Bo de la Secţia 20. 
Dansatorul a fost acolo, a patrulat prin zonă. 
Nenorocitul a muşcat momeala! O să punem mâna pe el, 
Lincoln. De data asta îl prindem! 


— Acum câteva ore, îşi continuă detectivul povestea, 
câţiva dintre băieţii de la C&S au văzut un bărbat alb 
plimbându-se în jurul Secţiei 20. S-a dus pe o alee de 
unde se pare că a studiat paza. Şi apoi a fost văzut 
cercetând benzinăria de lângă secţia de poliţie. 

— Benzinărie? Cea pentru maşinile de patrulare? 

— Da. 

— L-au urmărit? 

— Au încercat. Dar s-a evaporat înainte ca ei să se 
apropie. 

Rhyme văzuse că Sachs îşi închidea discret ultimul 
nasture de la bluză... Trebuia să aibă o discuţie cu ea 
despre cele întâmplate. Trebuia să o facă să înţeleagă. 
Dar, având în vedere ce le spunea Sellitto acum, trebuia 


să mai aştepte. 

— Asta nu e tot. Acum o oră am primit un raport 
despre furtul unei cisterne. Rollins Distributing. Upper 
West Side, lângă râu. Aprovizionează benzinăriile 
particulare. Un tip a tăiat gardul de sârmă şi a intrat. 
Paznicul aude şi se duce să vadă. E luat prin 
surprindere. Şi bătut măr. lar tipul fuge cu una dintre 
cisterne. 

— Benzinăria se aprovizionează de la Rollins? 

— Nu, dar cine ar şti? Dansatorul se apropie de secţie 
cu cisterna, paznicii de acolo nu sunt suspicioşi, îi fac 
semn să treacă şi apoi... 

Sachs îl întrerupse: 

— Cisterna explodează. 

Asta Îl făcu pe Sellitto să se oprească. 

— Eu mă gândeam că e un mijloc de a pătrunde 
înăuntru. Tu te gândeşti la o bombă? 

Rhyme dădu grav din cap. Supărat pe el însuşi. Sachs 
avea dreptate. 

— A fost mai deştept decât noi aici. Nu mi-a trecut 
niciodată prin cap că va încerca asta. Dumnezeule, o 
cisternă cu benzină să explodeze în zona aia... 

— O bombă cu îngrăşământ? 

— Nu, zise Rhyme. Nu cred că va avea timp să 
asambleze aşa ceva. Nu-i trebuie decât o mină 
antipersonal pusă pe o parte a cisternei şi are deja un 
super dispozitiv căruia benzina îi multiplică enorm 
efectul. Ar face secţia scrum. Trebuie să evacuăm pe 
toată lumea. În linişte. 

— În linişte, murmură Sellitto. Asta va fi uşor. 

— Cum se simte paznicul de la depozitul de benzină? 
Poate să vorbească? 

— Poate, dar a fost lovit pe la spate. N-a văzut nimic. 

— li vreau măcar hainele. Sachs - ea îl privi - ai putea 
să mergi la spital şi să mi le aduci? Tu ştii cum să le 
împachetezi pentru a conserva urmele. Şi apoi 


investighează locul de unde a furat cisterna. 

Se întrebă ce avea să-i răspundă. Nu l-ar fi surprins 
dacă ea ar fi ieşit pe uşă fără să zică nimic. Dar văzu 
după chipul ei frumos şi nemişcat că simţea exact ce 
simţea şi el: în mod ironic, uşurarea că Dansatorul 
intervenise pentru a schimba cursul dezastruos al serii. 


În cele din urmă, o parte din norocul la care spera 
Rhyme. 

Amelia Sachs se întoarse după o oră. Avea în mână o 
pungă de plastic conţinând un cleşte de tăiat sârmă. 

— L-am găsit lângă gard. Probabil că paznicul l-a luat 
prin surprindere pe Dansator, iar acesta l-a scăpat din 
mână. 

— Da! strigă Rhyme. Nu credeam că o să facă o 
asemenea greşeală. Poate că devine neglijent... Mă 
întreb ce îl sperie oare. 

Rhyme privi cleştele. Dă, Doamne, se rugă el, să aibă 
o amprentă... 

Dar un Mel Cooper somnoros - dormea într-unul 
dintre dormitoarele mai mici de la etaj - cercetă fiecare 
milimetru al sculei. Nicio amprentă. 

— Oare ne spune ceva?vru Rhyme să ştie. 

— E un model Craftsman, cel mai bun, care se vinde 
în orice magazin Sears din ţară. Şi poţi să-l cumperi la 
reduceri sau de la vechituri pentru câţiva dolari. 

Rhyme şuieră dezgustat. Se uită o clipă la cleşte, apoi 
întrebă: 

— Urme ale uneltei? 

Cooper îl privi cu nedumerire. Era vorba de semnele 
distinctive lăsate la locul faptei de către uneltele folosite 
de criminali - şurubelniţe, cleşti, şperacle, răngi şi altele 
asemănătoare. Odată, Rhyme stabilise prezenţa unui 
infractor la locul faptei doar pe baza unei crestături în 
formă de V de pe yala de cupru a unei uşi. Crestătura se 
potrivea cu defectul unei dălţi găsite printre sculele 


acestuia. Dar acum aveau unealta, nu urmele pe care ar 
fi putut să le lase. Cooper nu înţelese la ce fel de urme 
se referea Rhyme. 

— Mă refer la urmele de pe tăiş, zise el nerăbdător. 
Poate că Dansatorul a tăiat ceva anume, ceva care ar 
putea să ne conducă la ascunzătoarea lui. 

— Aha. Cooper cercetă mai cu atenţie. Are crestături, 
dar priveşte... Vezi ceva neobişnuit? 

Rhyme nu vedea. 

— Răzuieşte tăişul şi mânerul. Vezi dacă sunt ceva 
resturi. 

Cooper trecu răzătura prin cromatograful cu gaz. 

— Ptiu, mormăi el în timp ce citea rezultatele. Ascultă. 
Resturi de RDX, asfalt şi viscoză. 

— Fitil detonant, conchise Rhyme. 

— L-a tăiat cu cleştele? întrebă Sachs. Poţi să faci una 
ca asta? 

— O, e tare ca sârma de rufe, zise Rhyme absent, 
gândindu-se la ce puteau să facă aproape patru mii de 
litri de benzină în zona din jurul Secției 20. 

Ar fi trebuit să-i determin să plece, se gândi el la 
Percey şi Brit Hale. Să-i pun sub custodie şi să-i trimit în 
Montana până la proces. E o nebunie ce fac, ideea asta 
cu capcana. 

— Avem ceva timp, spuse Rhyme. Nu va încerca să 
intre până mâine-dimineaţă. Are nevoie de pretextul 
aprovizionării. Altceva, Mel? Altceva mai vezi? 

Cooper scană filtrul cu vid. 

— Praf şi cărămidă. Stai... uite nişte fibre. Să le 
scanez? 

— Da. 

Tehnicianul se aplecă asupra ecranului când apărură 
rezultatele. 

— Da, da, e fibră vegetală. Asemănătoare cu hârtia. Şi 
citesc şi un compus... NH patru OH. 

— Hidroxid de amoniu, zise Rhyme. 


— Amoniac? întrebă Sellitto. Poate că te înşeli în 
privinţa bombei cu îngrăşământ. 

— Vreun ulei? se interesă Rhyme. 

— Nu. 

Rhyme continuă: 

— Fibra cu amoniac - e de pe mânerul cleştelui? 

— Nu. Era pe hainele paznicului care a fost bătut. 

Amoniac? medită Rhyme. Îi spuse lui Cooper să pună 
o fibră la microscopul electronic cu scanare. 

— Rezoluţie mare. Cum e ataşat amoniacul? 

Ecranul clipi. Fibra apăru ca un trunchi de copac. 

— Prin căldură, cred. 

Un alt mister. Hârtie şi amoniac... 

Rhyme se uită la ceas. Era 2.40 dimineaţa. 

Îşi dădu brusc seama că Sellitto îi pusese o întrebare. 
Îşi îndreptă atenţia asupra lui. 

— Am zis, repetă detectivul, să începem oare să-i 
evacuăm pe toţi cei care locuiesc în jurul secţiei? Adică, 
mai bine acum decât să aşteptăm să se apropie ora când 
el ar putea să atace. 

Rhyme se uită îndelung la trunchiul vineţiu de copac 
de pe ecranul MES-ului. Apoi rosti brusc: 

— Da. Trebuie să evacuăm pe toată lumea. Evacuaţi 
clădirile din jurul secţiei. Să ne gândim - cele patru 
apartamente de pe ambele părţi şi de peste stradă. 

— Atât de multe? întrebă Sellitto şi râse uşor. Chiar 
crezi că trebuie să facem asta? 

Rhyme se uită la detectiv şi zise: 

— Nu. M-am răzgândit. Tot blocul. Trebuie să 
evacuăm tot blocul. Imediat. Şi trimite-i pe Haumann şi 
pe Dellray aici. Nu-mi pasă unde sunt. Să vină aici, 
acum. 

Unii dintre ei dormiseră. 

Sellitto într-un fotoliu, trezindu-se cu faţa mai şifonată 
ca niciodată şi cu părul într-o parte. Cooper, la parter. 

Aparent, Sachs petrecuse noaptea pe o canapea la 
parter sau în celălalt dormitor de la primul etaj. Nu o 
mai interesase Clinitron-ul. 

Thom, el însuşi epuizat, se învârtea de colo-colo, 
băgându-şi nasul peste tot, luându-i tensiunea lui 
Rhyme. Mirosul de cafea umplea casa. 

Soarele tocmai răsărise şi Rhyme se uita la tabelele 
cu probe. Stătuseră treji până la patru, punând la punct 
strategia de capturare a Dansatorului - şi răspunzând 
puhoiului de plângeri legate de evacuare. 

Oare avea să dea rezultate? Avea Dansatorul să cadă 
în capcană? Rhyme aşa credea. Dar mai era o întrebare, 
una la care lui Rhyme nu-i plăcea să se gândească, dar 
pe care nu o putea evita. Cum avea să fie când îl 
prindeau în capcană? Dansatorul era letal pe propriul 
teritoriu. Cum avea să fie oare când era încolţit? 

Thom aduse cafea şi ei toţi începură să se uite la 
harta tactică a lui Dellray. Rhyme, din nou în căruciorul 
Storm Arrow, se apropie şi el şi o studie. 

— Toată lumea e pe poziţii? îi întrebă pe Sellitto şi pe 
Dellray. 

Erau gata atât echipele 32-E ale lui Haumann, cât şi 
echipa federală a lui Dellray formată din ofiţeri SWAT 
din districtele de Sud şi de Est ale FBI. Se mutaseră 
acolo sub acoperirea nopţii, prin canale şi subsoluri şi 
pe acoperişuri, în ţinută de camuflaj urban; Rhyme era 
convins că Dansatorul păstra ţinta sub supraveghere. 

— N-o să doarmă în noaptea asta, zise Rhyme. 

— Eşti sigur că va veni pe aici, Linc? îl întrebă Sellitto 


nesigur. 

„Sigur? se gândi el iritat. Cine poate fi sigur de ceva 
când e vorba de Dansatorul pe Coşciug?” 

Arma lui letală e inşelătoria... 

Rhyme spuse ironic: 

— Nouăzeci şi doi virgulă şapte la sută sigur. 

Sellitto râse cu amărăciune. 

Se auzi soneria. O clipă mai târziu, un bărbat solid, 
între două vârste, pe care Rhyme nu-l recunoscu, apăru 
în uşa sufrageriei. 

Privirea pe care i-o aruncă Dellray sugera că în aer 
plutesc probleme. Sellitto îl cunoştea şi el pe bărbat, se 
părea, şi îl salută precaut. 

Acesta se prezentă ca fiind Reginald Eliopolos, 
procuror adjunct în districtul de Sud. Rhyme îşi aminti 
că era procurorul care instrumenta cazul Phillip 
Hansen. 

— Sunteţi Lincoln Rhyme? Am auzit lucruri bune 
despre dumneavoastră. Ha-ha. Înaintă cu mâna întinsă 
în mod automat. Apoi îşi dădu seama că nu avea sens să- 
i dea mâna lui Rhyme, aşa că pur şi simplu i-o întinse lui 
Dellray, care o luă cu reticenţă. Cuvintele vesele ale lui 
Eliopolos „Fred, mă bucur să te văd“ însemnau exact 
contrariul, iar Rhyme se întrebă care era oare motivul 
răcelii dintre ei. 

Procurorul îi ignoră pe Sellitto şi pe Mel Cooper. 
Thom simţi instinctiv care e poziţia vizitatorului, aşa că 
nu-i oferi cafea. 

— Ha-ha. Am auzit că aţi pus la cale o întreagă 
operaţiune. Nu am vorbit prea mult cu băieţii de sus, 
dar, la naiba, ştiu ce înseamnă să improvizezi. Uneori, 
pur şi simplu nu poţi sta să aştepţi să iei trei semnături 
la rând. Eliopolos se îndreptă spre un microscop compus 
şi se uită prin el. Ha-ha, zise el, deşi ceea ce vedea fu un 
mister pentru Rhyme, pentru că lumina era stinsă. 

— Poate... începu Rhyme. 


— Urmărire?  Treceţi la urmărire? Eliopolos se 
întoarse. Sigur. Uite care e treaba. Avem un vehicul 
armat în faţa Clădirii Federale din centru. Vreau ca 
martorii în cazul Hansen să fie în ea într-o oră. Percey 
Clay şi Brit Hale. Vor fi duşi în rezervaţia federală 
pentru protecţia martorilor din Shoreham, în Long 
Island. Vor fi ţinuţi acolo până la înfăţişarea de la 
procesul de luni. Punct. S-a terminat cu urmărirea. Ce 
ziceţi? 

— Credeţi că e o idee înţeleaptă? 

— Ha-ha, desigur. Credem că e mai sigur decât să-i 
folosiţi drept momeală pentru o vendetă personală a 
NYPD-ului. 

Sellitto oftă. 

Dellray zise: 

— Deschide puţin ochii, Reggie. Nu eşti chiar în afara 
subiectului. Vezi vreo operaţiune comună? Vezi vreo 
operaţiune în forţă? y 

— Ăsta e un lucru bun, zise Eliopolos absent. Îşi 
concentrase atenția asupra lui Rhyme. Spuneţi-mi, chiar 
credeţi că nimeni de la centru nu-şi va aminti că acesta 
e criminalul care v-a ucis tehnicienii acum cinci ani? 

Păi, ha-ha, Rhyme chiar sperase că nu-şi va aminti 
nimeni. lar acum, că cineva o făcuse, el şi echipa înotau 
în oală. 

— Dar hei, zise procurorul voios, nu vreau să ne 
războim. Credeţi că asta vreau? De ce aş vrea una ca 
asta? Eu îl vreau pe Phillip Hansen. Toată lumea îl vrea 
pe Hansen. Da? El e peştele cel mare. 

De fapt, Rhyme uitase în mare măsură de Phillip 
Hansen şi acum, că i se reamintise, înţelese exact ce 
făcea Eliopolos. Iar această revelaţie îl tulbură profund. 

Rhyme îi dădu târcoale lui Eliopolos precum un coiot. 

— Aveţi agenţi buni, întrebă el pe un ton nevinovat, 
care să protejeze martorii? 

— La Shoreham? răspunse procurorul nesigur. Păi, 


bineînţeles că avem. Ha-ha. 

— l-aţi pus la curent în legătură cu securitatea? Cu 
cât de periculos e Dansatorul? Nevinovat ca un prunc. 

O pauză. 

— Da, i-am pus. 

— Şi ce ordine au, mai exact? 

— Ordine? întrebă Eliopolos fără convingere. 

Nu era un tip prost. Ştia că fusese prins. 

Rhyme râse. Se uită la Sellitto şi Dellray. 

— Vedeţi, prietenul nostru procurorul are trei martori 
cu care speră să-l încolţească pe Hansen. 

— Trei? 

— Percey, Hale... şi Dansatorul în persoană. Rhyme îl 
luă peste picior: Vrea să-l prindă ca să furnizeze dovezi. 
Il privi pe Eliopolos: Deci şi voi o folosiţi pe Percey drept 
momeală. 

— Cu singura diferenţă, chicoti Dellray, că o pune 
într-un alt fel de capcană. Am înţeles, am înţeles. 

— Credeţi că, zise Rhyme, cazul împotriva lui Hansen 
nu e suficient de solid, indiferent de ce au văzut Percey 
şi Hale? 

Domnul Ha-ha miză pe sinceritate. 

— L-au văzut cum îngroapă nişte probe nenorocite. La 
dracu', nici măcar nu l-au văzut că o face. Dacă găsim 
sacoşele şi ele îl leagă de uciderea celor doi soldaţi de 
astă-primăvară e bine, avem cazul. Poate. Dar, A, e 
posibil să nu găsim sacoşele şi B, probele din interiorul 
lor s-ar putea să fie distruse. 

Atunci, C, sună-mă, se gândi Rhyme. Pot găsi probe şi 
în vântul care bate noaptea. 

Sellitto interveni: 

— Dar dacă îl prindeţi viu pe ucigaşul angajat de 
Hansen, poate că îşi va vinde şeful. 

— Exact. Eliopolos îşi încrucişă braţele, aşa cum făcea 
probabil în sala de judecată, când ţinea pledoaria finală. 

Sachs ascultase din uşă. Puse o întrebare pe care 


tocmai se pregătea să o formuleze şi Rhyme: 

— Şi cum l-aţi scoate basma curată pe Dansator? 

Eliopolos o întrebă: 

— Cine sunteţi? 

— Ofiţer Sachs. Investigaţii. 

— Nu e chiar treaba unui tehnician care cercetează 
locul crimelor să pună o asemenea întrebare... 

— Atunci pun eu nenorocita asta de întrebare, şuieră 
Sellitto, şi dacă nu primesc un răspuns, atunci va fi 
întrebat şi primarul. 

Eliopolos avea în faţă o carieră politică, bănui Rhyme. 
Şi, probabil, una de succes. Eliopolos zise: 

— E important să avem o acuzaţie infailibilă la adresa 
lui Hansen. El e tartorul din cei doi. Are mai mult 
potenţial să facă rău. 

— Ce răspuns frumos, replică Dellray strâmbându-se. 
Dar nu e răspunsul la întrebare. Ce sunteţi gata să-i 
oferiţi Dansatorului dacă îl toarnă pe Hansen? 

— Nu ştiu, îngăimă procurorul evaziv. Asta nu s-a 
discutat. 

— Zece ani într-o închisoare cu securitate medie? zise 
Sachs încet. 

— Nu s-a discutat. 

Rhyme se gândea la capcana pe care o plănuiseră cu 
atâta grijă până la ora 4 dimineaţa. Dacă Percey şi Hale 
erau mutaţi acum, Dansatorul avea să afle. S-ar fi 
regrupat. Ar fi aflat că sunt la Shoreham şi, în ciuda 
paznicilor decişi să-l prindă viu, ar fi intrat dansând, i-ar 
fi ucis pe Percey şi pe Hale - şi vreo şase poliţişti - şi ar 
fi plecat. 

Procurorul începu: 

— Nu avem mult timp... 

Rhyme zise şi el: 

— Aveţi vreun document? 

— Speram că veţi fi cooperanţi. 

— Nu suntem. 


— Sunteţi civil. 

— Dar eu nu sunt, se auzi vocea lui Sellitto. 

— Ha-ha. Înţeleg. Se uită la Dellray, dar nici măcar nu 
se deranjă să-l întrebe de partea cui era. Procurorul 
spuse: Pot să obţin ordin pentru custodie în trei sau 
patru ore. 

„Duminică dimineaţa? se gândi Rhyme. Ha-ha. “ 

— Nu le dăm drumul, zise el. Faceţi ce aveţi de făcut. 

Eliopolos zâmbi cu faţa lui rotundă de birocrat. 

— Trebuie să vă spun că, dacă acest criminal va muri 
în încercarea de a-l prinde, eu personal o să mă ocup de 
raportul privitor la moartea sa şi există o posibilitate 
foarte mare să concluzionez că nu au fost date ordinele 
cuvenite pentru folosirea forţei într-o situaţie de 
arestare. Se uită la Rhyme. S-ar putea să mai fie vorba, 
de asemenea, de intervenţia civililor în activitatea 
federală de aplicare a legii. Asta ar putea duce la un 
proces civil major. Vreau doar să fiţi avertizat. 

— Mulţumesc, spuse Rhyme dezinvolt. Apreciez. 

După ce plecă, Sellitto îşi făcu semnul crucii. 

— Dumnezeule, Linc, l-ai auzit? A zis proces civil 
major. 

— Vai, vai, vai... În ceea ce mă priveşte, un proces 
civil minor m-ar fi speriat suficient, îl întrerupse Dellray. 

Râseră. 

Apoi, Dellray se întinse şi zise: 

— Porcăria asta care circulă acum. Ai auzit de ea, 
Lincoln? De microb? 

— Nu, ce e? 

— A infectat mulţi oameni în ultima vreme. Băieţii mei 
din SWAT şi cu mine eram într-o operaţiune oarecare şi, 
dintr-odată, s-au trezit cu un fel de spasm în degetele 
care apasă pe trăgaci. 

Sellitto, un actor mai prost decât polițistul, spuse pe 
şleau: 

— Şi voi? Am crezut că au luat microbul doar oamenii 


noştri de la Intervenţii Rapide. 

— Dar ascultă, zise Fred Dellray, acest Alec Guinness 
al poliţiştilor de cartier. Am tratamentul. Tot ce ai de 
făcut e să omori un nenorocit, cum e Dansatorul ăsta, 
doar dacă se încruntă la tine. Asta funcţionează mereu. 
Deschise telefonul. Cred că o să dau telefon să mă 
asigur că băieţii şi fetele mele ţin minte care-i 
medicamentul. Chiar acum o s-o fac. 

Trezindu-se dis-de-dimineaţă în casa pentru protecţia 
martorilor, Percey Clay se ridică din pat şi se duse la 
fereastră. Trase draperia şi se uită la cerul de un gri 
monoton. O ceaţă subţire plutea în atmosferă. 

Aproape de minime, estimă ea. Vânt 090 cu o viteză 
de cinci noduri. Vizibilitate la 0,4 kilometri. Spera că 
vremea avea să se îmbunătăţească până la zborul din 
acea seară. O, putea să zboare pe orice vreme - şi chiar 
zburase. Oricine avea certificat IFR - pilotare doar cu 
ajutorul aparatelor - putea să decoleze, să zboare şi să 
aterizeze în condiţii de vizibilitate minimă. (De fapt, cu 
toate computerele, emiţătoarele, radarele şi sistemele 
de evitare a coliziunii, cele mai multe zboruri comerciale 
puteau fi pilotate automat - chiar programate să facă o 
aterizare perfectă fără intervenţie umană.) Dar lui 
Percey îi plăcea să zboare pe vreme bună. Îi plăcea să 
vadă cum trece pe deasupra pământului. Luminile, 
noaptea. Norii. Şi, deasupra ei, stelele. 

Toate stelele serii... 

Se gândi din nou la Ed şi la telefonul pe care i-l 
dăduse în ajun mamei lui, în New Jersey. Puseseră la 
punct ceremonia de înmormântare. Voia să se 
gândească mai bine la asta, să facă o listă a invitaţilor, 
să planifice masa de după. 

Dar nu putea. Mintea îi zbura la Lincoln Rhyme. 

Îşi aminti conversaţia pe care o avuseseră cu o zi 
înainte, în spatele uşilor închise ale dormitorului - după 
cearta cu poliţista aceea, Amelia Sachs. 

Se aşezase lângă Rhyme într-un fotoliu vechi. El o 
studiase o clipă, din cap până în picioare. Fusese 
cuprinsă de o senzaţie ciudată. Nu era ceva personal - 
precum felul în care bărbaţii se uită la unele femei (nu şi 


la ea, bineînţeles) în baruri sau pe stradă. Era felul în 
care un pilot senior ar fi studiat-o înainte de primul lor 
zbor împreună. Verificându-i autoritatea, 
comportamentul, rapiditatea gândirii. Curajul. 

Ea îşi scosese sticluţa din buzunar, dar Rhyme dăduse 
din cap şi îi propusese nişte scotch vechi de optsprezece 
ani. 

— Thom crede că beau prea mult, zisese el. Ceea ce e 
adevărat. Dar cum ar fi viaţa fără vicii, nu? 

Ea râse încet. 

— Tatăl meu e furnizor. 

— De băutură? Sau de vicii în general? 

— 'Ţigări. E director la U.S. Tobacco, în Richmond. 
Scuze. Nu se mai numesc aşa de mult. Se numesc U.S. 
Produse de consum sau ceva de genul ăsta. 

Afară, la geam, se auzise un fâlfâit de aripi. 

— A. Ea râsese. E un şoim. 

Rhyme îi urmărise privirea către fereastră. 

— Un ce? _ 

— Un şoim călător. De ce are cuib aici? Işi fac de 
obicei cuiburile în locuri înalte. 

— Nu ştiu. M-am trezit într-o zi şi i-am văzut. Te 
pricepi la şoimi? 

— Da. 

— Vânezi cu ei? întrebă el. 

— Vânam. Aveam un şoim cu care mergeam la 
vânătoare de potârnichi. L-am primit de când era pui. 

— Cum? 

— Când încă nu părăsise cuibul. Sunt mai uşor de 
dresat aşa. Ea examinase cuibul cu atenţie, cu o urmă 
de zâmbet pe faţă. Dar cel mai bun gonaci pe care l-am 
avut a fost un şoim sălbatic - un Astur Palumbarius 
matur. Femelă. Sunt mai mari decât masculii şi sunt 
ucigaşe mai bune. Se lucrează greu cu ele. Dar prindea 
orice - iepuri, fazani. 

— O mai ai? 


— O, nu. Într-o zi, aştepta - adică plutea, căutându-şi 
prada. Apoi s-a răzgândit. A lăsat un fazan mare să-i 
scape. A zburat într-un curent de aer cald care a dus-o 
zeci de metri în sus. A dispărut în soare. l-am pus 
momeala o lună întreagă, dar nu s-a mai întors 
niciodată. 

— A dispărut pur şi simplu? 

— Se mai întâmplă cu şoimii, zisese ea şi dăduse din 
umeri fără sentimentalism. Hei, sunt animale sălbatice! 
Dar ne-am distrat de minune timp de şase luni. Acest 
şoim fusese sursa de inspiraţie a logoului companiei 
Hudson Air. Dăduse din cap către fereastră: Eşti 
norocos să ai o asemenea companie. Le-ai pus nume? 

Rhyme rânjise dispreţuitor. 

— Nu e genul meu să fac asta. Thom a încercat. Dar 
am râs de el. 

— Această polițistă, Sachs, o să mă aresteze? 

— A, cred că pot să o conving să renunţe. Uite, 
trebuie să-ţi spun ceva. 

— Ascult. 

— Aveţi de făcut o alegere, tu şi Hale. Despre asta 
voiam să-ţi vorbesc. 


— Alegere? E 
— Putem să vă scoatem din oraş. Într-o locuinţă 
pentru protecţia martorilor. Cu manevrele 


corespunzătoare de pierdere a urmei, sunt sigur că 
putem scăpa de Dansator şi vă putem pune în siguranţă 
până la proces. 

— Dar? spusese ea. 

— Dar vă va urmări. Chiar şi după proces, o să fiţi 
încă o ameninţare pentru Phillip Hansen, pentru că va 
trebui să depuneţi mărturie. Iar asta ar putea să dureze 
luni de zile. 

— E posibil să nu fie inculpat, indiferent de ce spunem 
noi, subliniase Percey. Şi atunci n-ar mai avea rost să ne 
omoare. 


— Nu contează. Odată ce Dansatorul a fost angajat să 
ucidă nişte oameni, nu se va opri până când aceştia nu 
sunt morţi. În plus, procurorii îl vor acuza pe Hansen de 
uciderea soţului tău, iar tu vei fi martor şi în acest caz. 
Hansen te vrea dispărută. 

— Cred că înţeleg unde vrei să ajungi. 

El ridicase din sprâncene. 

— Vierme în cârlig, zisese ea. 

Clipise şi râsese. 

— Păi, nu am de gând să vă scot în public, o să vă 
trimit doar într-un apartament pentru protecția 
martorilor, aici în oraş. Complet păzit. Securitate de 
ultima oră. O să vă introducem şi o să vă ţinem acolo. 
Dansatorul îşi va face apariţia, iar noi îl vom opri o dată 
pentru totdeauna. E o idee nebunească, dar nu cred că 
avem prea multe variante. 

O altă gură de scotch. Nu era rău. Pentru un produs 
neîmbuteliat în Kentucky. 

— Nebunească? repetase ea. Dă-mi voie să te întreb 
ceva. Ai vreun model în viaţă, domnule detectiv? Cineva 
pe care să admiri? 

— Sigur.  Criminalişti. August Vollmer, Edmond 
Locard. 

— Ai auzit de Beryl Markham? 

— Nu. 

— O femeie pilot din anii treizeci-patruzeci. Ea, şi nu 
Amelia Earhart, a fost idolul meu. A dus o viaţă foarte 
îndrăzneață. Făcea parte din aristocrația britanică. 
Adeptă a teoriei originii africane a omului. A fost prima 
persoană - nu prima femeie, prima persoană - care a 
zburat singură peste Atlantic cum e mai greu, de la est 
la vest. Lindbergh a folosit vântul din spate. Râsese. 
Toată lumea a crezut că e nebună. Ziarele publicau 
editoriale prin care o rugau să nu zboare. Bineînţeles că 
a zburat. 

— Şi a reuşit? 


— A aterizat de urgenţă lângă aeroport, dar, da, a 
reuşit. Nu ştiu dacă a fost vorba de curaj sau de 
nebunie. Uneori cred că nu e nicio diferenţă. 

Rhyme continuase: 

— Veţi fi în mare siguranţă, dar nu în siguranţă 
completă. 

— Dă-mi voie să-ţi spun ceva. Care e numele ăla 
înfiorător? Cel pe care îl folosiţi pentru criminal? 

— Dansatorul. _ 

— Dansatorul pe Coşciug. In pilotaj, avem o expresie 
pe care o folosim - „colţul coşciugului”. 

— Ce înseamnă asta? 

— Este diferenţa dintre viteza minimă pentru portanță 
şi viteza la care începi să se depărtezi de turbulenţele 
Mach - când te apropii de viteza sunetului. La nivelul 
mării ai la dispoziţie câteva sute de kilometri pe oră, dar 
la o altitudine de cincisprezece, optsprezece mii de 
metri, viteza minimă de portanță poate ajunge la nouă 
sute de kilometri pe oră, iar vibraţiile Mach sunt la 
aproximativ o mie. Dacă nu rămâi în limita aia de o sută 
de kilometri pe oră, ajungi în colţul coşciugului şi s-a zis 
cu tine. Orice avion care zboară atât de sus trebuie să 
folosească pilotul automat pentru a se păstra în limita 
de viteză. N-o să-ţi spun decât că eu zbor la altitudinea 
asta mereu şi de obicei nu folosesc pilotul automat. 
Siguranţa completă e un concept care mi-e străin. 

— Atunci eşti de acord. _ 

Dar Percey nu-i răspunsese imediat. Il cercetase o 
clipă: 

— E ceva mai mult de atât, nu? 

— Mai mult? întrebase Rhyme, dar nevinovăția din 
glas nu era decât un strat prea subţire. 

— Citesc rubrica Metro din Times. Voi, poliţiştii, nu 
faceţi o asemenea desfăşurare de forţe pentru o simplă 
crimă. Ce-a făcut Hansen? A omorât câţiva soldaţi şi pe 
soţul meu, dar voi îl vânaţi ca şi cum ar fi Al Capone. 


— Nu-mi pasă deloc de Hansen, zisese încet Lincoln 
Rhyme, stând în scaunul său motorizat, un corp inert şi 
doi ochi care sclipeau precum flăcările întunecate, exact 
ca ochii şoimului ei. Nu-i spusese lui Rhyme că, la fel ca 
el, nu ar fi dat niciodată un nume unei păsări de 
vânătoare, i-ar fi spus doar „şoimul”. 

Rhyme continuase: 

— Vreau să-l prind pe Dansator. A ucis poliţişti, 
inclusiv doi care lucrau cu mine. O să-l] prind. 

Cu toate astea, ea simţise că era ceva mai mult de 
atât. Dar nu insistase. 

— Va trebui să-l întrebi şi pe Brit. 

— Sigur. 

În cele din urmă, ea spusese: 

— Bine, sunt de acord. 

— Mulţumesc. Eu... 

— Dar, îl întrerupse ea. 

— Ce? 

— Cu o condiţie. 

— Care? Rhyme ridicase din sprâncene, iar Percey 
constatase dintr-odată că, dacă treceai cu vederea 
trupul lui vătămat, vedeai ce bărbat chipeş era. Şi da, 
da, când îşi dăduse seama de asta, simţise vechiul ei 
duşman - strângerea de inimă bine cunoscută când era 
în prezenţa unui bărbat chipeş. Hei, Faţă de trol, Nas 
turtit, Trol, Troli, Broasco, te întâlneşti cu cineva 
sâmbătă seară? Pun pariu că nu... 

Percey zisese: 

— Să pilotez eu avionul pentru U.S. Medical mâine- 
noapte. 

— A, nu cred că e o idee prea bună. 

— E o condiţie obligatorie, insistase ea, amintindu-şi o 
expresie pe care Ron şi Ed o foloseau uneori. 

— De ce trebuie să pilotezi tu? 

— Hudson Air are nevoie de acest contract. O nevoie 
disperată. E un zbor sub presiune şi avem nevoie de cel 


mai bun pilot al companiei. Adică de mine. 

— Ce vrei să spui cu „sub presiune”? 

— Totul e planificat în cel mai mic detaliu. Zburăm cu 
minimum de combustibil. Nu-mi permit un pilot care să 
irosească timpul în aer pentru că a ratat aterizarea sau 
să declare că nu are încotro din cauza condiţiilor 
atmosferice. Se oprise, apoi adăugase: N-o să permit ca 
firma mea să se ducă de râpă. 

Percey zisese asta cu o intensitate care o egala pe a 
lui, dar fusese surprinsă când criminalistul încuviinţase 
fără să protesteze. 

— Bine, zisese Rhyme. Sunt de acord. 

— Atunci s-a făcut. 

Întinsese instinctiv mâna să bată palma cu el, dar o 
retrăsese imediat. 

El râsese. 

— Nu fac decât aranjamente verbale în ultima vreme. 

Sorbiseră scotch pentru a pecetlui înţelegerea. 

Acum, duminică dimineaţa, îşi lipi capul de geamul 
apartamentului pentru protecţia martorilor. Avea atât 
de multe de făcut! Să pună să fie reparat Foxtrot Bravo. 
Să pregătească jurnalul de bord şi planul de zbor - doar 
acesta avea să-i ia ore întregi. Şi totuşi, în ciuda 
neliniştii, în ciuda durerii provocate de pierderea lui Ed, 
simţea acea plăcere de nedescris: avea să zboare în 
acea noapte. 

— Hei, se auzi un accent tărăgănat, prietenesc. 

Se întoarse şi-l văzu pe Roland Bell în prag. 

— 'Neaţa, zise ea. 

El i se alătură într-o clipită. 

— Ai tras draperiile, atunci stai mai bine în jos, ca un 
copil care nu ştie să meargă. 

Trase draperiile la loc. 

— Ah. Am auzit că detectivul Lincoln Rhyme i-a întins 
o capcană. O să-l prindă garantat. 

— Da, se aude că Lincoln Rhyme are mereu dreptate. 


Dar eu nu aş avea atâta încredere când vine vorba de 
acest criminal. Ai dormit bine? 

— Nu, zise ea. Tu? 

— Am moţăit câteva ore, spuse Bell, uitându-se pe 
după perdea. Dar nu am nevoie de mult somn. Mă 
trezesc plin de energie de obicei. Aşa se întâmplă când 
ai copii mici. Dar, să nu mai tragi draperia. Aminteşte-ţi, 
aici e New York, şi gândeşte-te ce s-ar întâmpla cu 
cariera mea dacă faci aripi din cauza unui mafiot care 
trage gloanţe în aer. Nu mi-aş reveni o săptămână 
întreagă. Acv’, ce zici de nişte cafea? 


În acea dimineaţă de duminică, în ferestrele casei 
vechi se reflectau o duzină de nori bine conturaţi. 

Cădea o ploaie slabă. 

Soţia stătea în halat la geam, cu faţa albă înconjurată 
de bucle negre încâlcite, semn că tocmai se trezise. 

Şi iată-l şi pe Stephen Kall, la un bloc distanţă de 
apartamentul secret al Departamentului de Justiţie, pe 
Strada 35, ascuns de umbre în spatele unui turn de apă, 
pe acoperişul unei clădiri vechi, privind-o prin binoclul 
său Leica, reflexia norilor plutind pe corpul ei zvelt. 

Ştia că geamul e antiglonţ şi că primul proiectil ar fi 
ricoşat. Putea să reîncarce în patru secunde, dar ea s-ar 
fi trântit pe burtă ca reacţie la zgâlţâitul geamului, chiar 
dacă nu şi-ar fi dat seama că se trage asupra ei. Era o 
probabilitate mare să n-o rănească mortal. 

Domnule, mă voi ţine de planul original. 

Lângă ea apăru un bărbat, iar perdeaua fu trasă la 
loc. Apoi se uită iar prin binoclu, scrutând acoperişurile 
unde, în mod logic, trebuia să fie lunetistul. Cel pe care 
îl zări părea eficient şi periculos. Stephen îi reţinu 
înfăţişarea. 

Apoi se ghemui în spatele fațadei înainte să fie văzut. 

Trucul poliţiştilor - bănui că fusese ideea lui Lincoln, 
Viermele - cu mutatul Soţiei şi Prietenului în clădirea 


secţiei de poliţie din West Side nu-l păcălise mai mult de 
zece minute. După ce o ascultase pe Soţie vorbind cu 
Ron la telefon, pornise un program de calculator - îl 
descărcase de pe un site Warez de pe internet. li dăduse 
un număr de telefon cu prefixul 212. Din Manhattan. 

Ce făcuse apoi era o poveste lungă. 

Dar cum se câştigă o victorie, Soldat? 

Evaluând toate posibilităţile, oricât de improbabile, 
domnule. 

Se conectase la internet şi, o clipă mai târziu, scria un 
număr într-o carte de telefoane inversată, care îţi dădea 
adresa şi numele abonatului. Nu funcţiona pentru 
numerele neînregistrate, iar Stephen era sigur că 
nimeni din guvernul federal nu era atât de prost încât să 
folosească un număr din cartea de telefoane la un 
apartament pentru protecţia martorilor. 

Se înşela. 

Numele James L. Johnson, 258 East 35th Street apăru 
pe ecran. 

Imposibil... 

Apoi sunase la Clădirea Federală din Manhattan şi 
ceruse să vorbească cu domnul Johnson. „Domnul James 
Johnson.“ 

„Numai puţin, vă rog, vă fac legătura.” 

„Scuzaţi-mă, o  întrerupsese Stephen. La ce 
departament e?“ 

„La Departamentul de Justiţie. Biroul administrativ.” 

Stephan închisese în timp ce apelul era transferat. 

Odată ce aflase că Soţia şi Prietenul erau într-un 
apartament pentru protecţia martorilor, furase nişte 
hărţi oficiale ale blocului pentru a-şi planifica atacul. 
Apoi dăduse o raită în jurul Secţiei 20 din West Side şi 
se lăsase văzut cercetând benzinăria. După aceea, 
furase o cisternă cu benzină şi lăsase suficiente urme 
după el ca să îi facă să creadă că avea s-o folosească pe 
post de bombă gigantică pentru a elimina martorii. 


lar acum Stephen Kall era aici, la o distanţă mică de 
Soţie şi de Prieten. 

Medita la ce avea de făcut, încercând să nu se 
gândească la paralela evidentă: chipul din fereastră care 
îl căuta. 

Pielea începu să i se strângă, nu prea mult. Parcă era 
străbătută de viermi. 

Perdeaua fu trasă. Stephen examină acum casa din 
nou. 

Era o clădire cu trei etaje, separată de imobilele 
vecine; aleea era ca un fir negru ce înconjura structura. 
Pereții erau din piatră - materialul de construcție cel 
mai rezistent la explozie, în afară de granit şi marmură 
-, iar ferestrele erau blocate cu gratii care păreau a fi 
din fier vechi, dar Stephen ştia că, de fapt, erau din oțel 
cementat prin care treceau sârme cu senzori pentru 
mişcare sau sunet ori ambele. 

Scara de incendiu era reală, dar dacă te uitai cu 
atenție, puteai să vezi că dincolo de draperiile de la 
ferestre era întuneric. Probabil erau închise cu foi de 
oţel în interior. Găsise uşa adevărată - în spatele unui 
poster mare lipit pe cărămidă. (De ce ar pune cineva o 
reclamă pe o alee, dacă nu pentru a ascunde o uşă?) 
Aleea însăşi era ca oricare alta din oraş, cu pavaj şi 
asfalt, dar putea să vadă ochii de sticlă ai camerelor de 
supraveghere încastrate în pereţi. Totuşi, pe alee erau 
saci cu gunoi şi câteva tomberoane care furnizau o bună 
acoperire. Putea să ajungă acolo de pe o fereastră a 
clădirii de birouri de alături şi să folosească tomberonul 
pentru a se ascunde, apoi să se îndrepte spre ieşirea de 
incendiu. 

De fapt, la primul etaj al clădirii de birouri era o 
fereastră deschisă, iar o perdea flutura înăuntru şi în 
afară. Cel care monitoriza ecranele de securitate 
probabil că văzuse mişcarea şi se obişnuise cu ea. 
Stephen putea să sară pe geamul aflat la aproape doi 


metri de pământ şi apoi să se ascundă după un 
tomberon şi să se târască până la ieşirea de incendiu. 

Mai ştia că ei nu se aşteptau să fie aici - auzise 
rapoartele privind evacuarea tuturor clădirilor de lângă 
Secţia 20, deci ei chiar credeau că avea să încerce să 
aducă lângă secţie cisterna cu benzină transformată în 
bombă. 

Evaluează, Soldat. 

Domnule, evaluarea mea este că inamicul se bazează 
atât pe structura fizică, cât şi pe caracterul secret al 
zonei pentru a se apăra. Observ absenţa unui număr 
mare de agenţi şi concluzia mea este că un atac izolat 
are şanse bune de succes pentru a elimina una sau 
ambele ținte, domnule. 

În ciuda încrederii, totuşi, pentru o clipă simţi că i se 
face pielea ca de găină. 

Chiar atunci şi-l imagină pe Lincoln căutându-l. 
Lincoln Viermele. O chestie mare şi plină de cocoloaşe, 
o larvă umedă, cu bale de târâtoare, privind peste tot, 
văzând prin pereţi, prelingându-se prin crăpături. 

Uitându-se pe ferestre... 

Târându-i-se în sus, pe picior. 

Hrănindu-se cu carnea lui. 

Dă-i la o parte. Dă-i la o parte! 

Ce să dai la o parte, Soldat? Incepi iar cu viermii ăia 
nenorociţi ? 

Domnule, sunt... Nu, domnule, nu. 

Devii plângăcios, Soldat? Te simţi ca o şcolăriţă? 

Nu, domnule, nu. Sunt lamă de cuţit, domnule. Sunt 
moartea în persoană. Simt dorinţa de a ucide, domnule! 

Respiră adânc. Încet, se calmă. 

Ascunse cutia de chitară ce conţinea Modelul 40 pe 
acoperiş, sub un turn de apă din lemn. Mută restul 
echipamentului într-un ghiozdan mare, apoi trase pe el 
hanoracul pe care scria Columbia University şi şapca de 
baseball. 


Cobori pe scara de incendiu şi dispăru pe alee, 
simțindu-se ruşinat, chiar speriat - nu de gloanţele 
inamicului, ci de privirea pătrunzătoare şi fierbinte a lui 
Lincoln Viermele care se apropia mai mult de el, 
mişcându-se încet, dar neobosit prin oraş, în căutarea 
lui. 


Stephen planificase o intrare în forţă, dar nu trebuise 
să omoare pe nimeni. Clădirea de birouri de lângă casa 
pentru protecţia martorilor era goală. 

Holul era pustiu şi înăuntru nu se zăreau camere de 
supraveghere. Uşa principală era pe jumătate deschisă 
cu ajutorul unui opritor din cauciuc, lângă ea fiind 
îngrămădite nişte scânduri şi huse de mobilă. Era 
tentant, dar nu voia să dea peste vreun chiriaş, aşa că 
ieşi din nou afară şi dădu colţul, îndepărtându-se de 
apartamentul pentru protecţia martorilor. Se strecură 
după un pin într-un ghiveci care îl ascundea de privirea 
eventualilor trecători. Sparse cu cotul geamul îngust 
care dădea într-un birou întunecos - al unui psihiatru, 
după cum se dovedi - şi se căţără înăuntru. Stătu 
nemișcat timp de cinci minute cu pistolul în mână. 
Nimic. Se strecură apoi în linişte pe uşă, pe holul de la 
primul etaj al clădirii. 

Se opri în faţa biroului a cărui fereastră dădea, după 
socotelile lui, spre alee - cea cu perdeaua fluturând. 
Stephen întinse mâna spre clanţa uşii. 

Dar instinctul îi spuse să-şi schimbe planurile. Se 
hotări să o ia pe la subsol. Găsi scările şi cobori în 
încăperile de la subsol, ce semănau cu nişte vizuini 
mucegăite. 

Stephen merse în tăcere spre partea clădirii care era 
cel mai aproape de casa pentru protecţia martorilor şi 
deschise cu umărul o uşă de oţel. Intră într-o boxă de 
şase metri pe şase, prost luminată, plină de cutii şi 
aparate vechi. Găsi o fereastră ce dădea înspre alee. 


Era cam îngustă. Trebuia să înlăture geamul şi rama. 
Dar odată ce era afară, putea să se strecoare direct 
după o grămadă de saci de gunoi şi, târându-se ca un 
lunetist, să se îndrepte spre ieşirea de incendiu a casei. 
Mult mai sigur decât fereastra de sus. 

Stephen se gândi: am reuşit. 

li păcălise pe toţi. 

Îl păcălise pe Lincoln Viermele! Asta îi provoca la fel 
de multă plăcere cât i-ar fi provocat uciderea celor două 
victime. 

Scoase o şurubelniţă din ghiozdan şi începu să scoată 
chitul de la fereastră. Chitul gri ieşea cu uşurinţă; era 
atât de absorbit de ce făcea, încât, atunci când dădu 
drumul şurubelniţei şi puse mâna pe patul Berettei, 
bărbatul era deja deasupra lui, împingându-i un pistol în 
gât şi spunându-i în şoaptă: 

— Dacă faci vreo mişcare, eşti un om mort. 

Ţeavă scurtă, probabil un Colt, Smittie sau Dago 
contrafăcut cu care nu s-a tras recent. Şi care n-a fost 
uns. 

Simt miros de rugină. 

Și ce ne spune un pistol ruginit, Soldat? 

Ne spune multe lucruri, domnule. 

Stephen Kall ridică mâinile. 

Vocea ascuţită şi tremurătoare zise: 

— Aruncă pistolul acolo. Şi staţia. 

Stația? 

— Hai, fă ce ţi-am spus. Sau îţi zbor creierii. 

Vocea părea disperată. Avea o respiraţie umedă. 

Soldat, profesioniştii ameninţă? 

Nu, domnule. Omul ăsta e un amator. Să-l imobilizăm? 

Nu încă. Încă reprezintă o ameninţare. 

Să trăiţi, am înţeles, domnule. 

Stephen aruncă pistolul pe o cutie de carton. 

— Unde...? Hai, unde-i radioul? 

— Nu am radio, zise Stephen. 

— Intoarce-te. Şi să nu încerci nimic. 

Stephen se întoarse şi se trezi faţă în faţă cu un 
bărbat slab, cu ochi neliniştiţi. Era murdar şi părea 
bolnav. li curgea nasul, iar ochii îi erau ciudat de roşii. 
Părul des, şaten, era încâlcit. Şi duhnea. Probabil un om 
al străzii. Un beţivan, ar fi zis tatăl său. Sau un drogat. 

Colt-ul vechi şi uzat era întins în faţă, spre burta lui 
Stephen, iar percutorul era tras. Nu i-ar fi luat mult 
camei să alunece, mai ales dacă era vechi. Stephen 
zâmbi binevoitor. Niciun muşchi nu i se clinti. 

— Uite, spuse el, nu vreau probleme. 

— Unde e radioul? întrebă omul din nou. 

— Nu am radio. 


Bărbatul pipăi nervos pieptul prizonierului său. 
Stephen l-ar fi putut ucide cu uşurinţă - atenţia 
atacatorului nu era concentrată. li simţi degetele iuți 
alunecându-i pe corp, căutând, în cele din urmă, se dădu 
în spate. 

— Unde ţi-e partenerul? 

— Cine? 

— Nu mă prosti. Ştii tu. 

Brusc, i se făcu iar pielea ca de găină. Viermii... Ceva 
nu era în regulă. 

— Chiar nu ştiu ce vrei să spui. 

— Sticletele care tocmai a fost aici. 

— Sticlete? şopti Stephen. În clădirea asta? 

Ochii urduroşi ai bărbatului clipiră nesiguri. 

— Da. Nu eşti partenerul lui? 

Stephen se duse la geam şi privi afară. 

— Stai pe loc. Sau trag. 

— Îndreaptă-l în altă parte, te rog, îi ordonă Stephen, 
uitându-se peste umăr. N 

Nu-l mai îngrijora alunecatul camelor. Incepea să-şi 
dea seama de amploarea greşelii. Simţi că i se face 
greață. 

Vocea bărbatului pârâi ameninţător: 

— Opreşte-te. Chiar acolo. Vorbesc serios. 

— Sunt şi pe alee? întrebă Stephen calm. 

O clipă de tăcere confuză. Sacii de gunoi... Au fost 
lăsaţi acolo să mă ademenească. Acoperire falsă. 

— Dacă anunti pe cineva, jur... 

— Taci din gură. Stephen cercetă aleea încet, cu 
răbdarea unui şarpe boa, şi, în cele din urmă, văzu o 
umbră pe pavaj, în spatele unui tomberon. Se mişcase 
câţiva centimetri. 

Pe clădirea din spatele imobilului pentru protecţia 
martorilor - pe casa liftului - zări o umbră mişcătoare. 
Erau prea buni să li se vadă gura puştilor, dar nu 
suficient de buni încât să se gândească la blocarea 


luminii ce se reflecta în sus, de la balta ce acoperea 
acoperişul clădirii. 

Doamne, Dumnezeule... Cumva, Lincoln, Viermele 
nenorocit, ştiuse că Stephen n-o să înghită momeala cu 
Secţia 20. Îl aşteptaseră aici în tot acest timp. Lincoln îi 
intuise chiar şi strategia - că Stephen avea să încerce să 
ajungă pe alee chiar din acea clădire. 

Chipul din geam... 

Lui Stephen îi veni chiar ideea absurdă că Lincoln 
Viermele fusese la geam şi la Alexandria, în Virginia, 
abia vizibil într-o lumină rozalie, privindu-l. Era 
imposibil să fi fost el, bineînţeles. Această imposibilitate 
nu-l oprea totuşi să-şi simtă pielea ca de găină şi să aibă 
senzaţia de vomă. 

Uşa crăpată, fereastra deschisă şi perdeaua care 
flutura... un preş pe care scria „Bun venit”. Şi aleea... o 
zonă perfectă pentru ucis. 

Singurul lucru care îl salvase fusese instinctul. 

Lincoln Viermele îl atrăsese în capcană. 

Cine dracului se crede? 

Fierbea de mânie. Se simţi cuprins de un val de 
transpiraţie. Dacă îl aşteptau, atunci urmau procedurile 
de C&S - căutare şi supraveghere. Ceea ce însemna că 
polițistul pe care îl văzuse amărâtul ăsta împuţit avea să 
se întoarcă în curând pentru a verifica boxa. Stephen se 
întoarse spre bărbatul cel slab. 

— Când a intrat ultima oară polițistul aici? 

În privirea neliniştită a bărbatului apăru frica. 

— Răspunde-mi, se răsti Stephen, în ciuda ţevii negre 
îndreptate spre el. 

— Acum zece minute. 

— Ce fel de armă are? 

— Nu ştiu. Cred că una din aia modernă. Ca un 
automat. 

— Tu cine eşti? îl chestionă Stephen. 

— Nu sunt obligat să-ţi răspund la nenorocitele tale 


de întrebări, zise bărbatul sfidător. Îşi şterse nasul cu 
mâneca. Şi comise greşeala de a o face cu mâna în care 
avea pistolul. Într-o clipă, Stephen îi smulse arma şi îl 
trânti la podea. 

— Nu! Nu-mi face rău! 

— Ţine-ţi gura, se răsti Stephen. Desfăcu instinctiv 
micuțul Colt ca să vadă câte gloanţe erau în încărcător. 
Nu era niciunul. E gol? întrebă el nevenindu-i să creadă. 

Bărbatul dădu din umeri. 

— Nu... 

— Mă ameninţai cu un pistol gol? 

— Păi... Dacă eşti prins şi nu e încărcat, nu stai la 
pârnaie aşa de mult. 

Stephen nu înţelese ideea. Se gândi că ar fi putut să-l 
omoare pe bărbat pentru prostia de a umbla cu un pistol 
neîncărcat. 

— Ce făceai aici? 

— Pleacă şi lasă-mă în pace, se smiorcăi el, încercând 
să se ridice în picioare. 

Stephen băgă Colt-ul în buzunar, apoi îşi înşfacă 
Beretta şi o duse la tâmpla bărbatului. 

— Ce făceai aici? 

Acesta îşi şterse iar faţa. 

— Sus sunt cabinetele unor doctori. Şi nu e nimeni 
aici duminica, aşa că mă duceam să iau nişte mostre. 

— Mostre? 

— Doctorii primesc gratuit mostrele astea de 
medicamente şi nu există nicio evidenţă, aşa că poţi să 
furi câte vrei, că nimeni nu-şi dă seama. Percodan, 
Fiorinol, pastile de slăbit, dintr-astea. 

Dar Stephen nu-l mai asculta. Simţi iar fiorul provocat 
de Vierme. Lincoln era foarte aproape. 

— Hei, te simţi bine? întrebă bărbatul privind faţa lui 
Stephen. 

Ciudat, viermii dispărură. 

— Cum te cheamă? întrebă Stephen. 


— Jodie. De fapt, Joe D'Oforio. Dar toată lumea îmi 
zice Jodie. Dar pe tine? 

Stephen nu-i răspunse. Se uită pe geam. O altă umbră 
se mişcă pe acoperişul clădirii din spatele casei pentru 
protecţia martorilor. 

— Bine, Jodie. Ascultă. Vrei să faci nişte bani? 


— Da? întrebă Rhyme nerăbdător. Ce se întâmplă? 

— E încă în clădirea din partea de est a casei pentru 
protecţia martorilor. Încă nu a ieşit pe alee, raportă 
Sellitto. 

— De ce? Trebuie să o facă. Nu are niciun motiv să n- 
o facă. Care-i problema? 

— Verifică fiecare etaj. Nu e în biroul în care credeam 
că va intra. 

Cel cu fereastra deschisă. La dracu’! Rhyme se 
gândise dacă să lase fereastra deschisă, cu perdeaua 
fluturând,  ademenindu-l. Dar era prea evident. 
Dansatorul devenise suspicios. 

— Toată lumea e pe poziţii? întrebă Rhyme. 

— Sigur, relaxează-te. 

Dar nu se putea relaxa. Rhyme nu ştia exact cum 
intenţiona Dansatorul să atace casa pentru protecţia 
martorilor. Dar fusese sigur că avea s-o facă de pe alee. 
Sperase ca sacii de gunoi şi tomberoanele să-l 
încredinţeze că are destulă acoperire pentru a se putea 
apropia din acea direcţie. Agenţii lui Dellray şi echipele 
32-E ale lui Haumann înconjuraseră aleea şi imobilul de 
birouri şi ocupaseră acoperişurile clădirilor din jur. 
Sachs era împreună cu Haumann, Sellitto şi Dellray într- 
o camionetă UPS falsă, parcată la o stradă mai încolo. 

Rhyme fusese pentru scurt timp păcălit de aşa-zisul 
atac cu bomba-cistemă. Că Dansatorul pierduse o 
unealtă la locul faptei era improbabil, dar credibil într-o 
oarecare măsură. Dar apoi Rhyme devenise suspicios 
din cauza cantităţii de fitil detonator de pe cleşte. Asta 


sugera că Dansatorul mânjise tăişul cu explozibil pentru 
a se asigura că poliţia va crede că va încerca un atac cu 
bombă asupra secţiei. Hotărâse că nu, Dansatorul nu-şi 
pierdea controlul - aşa cum şi el, şi Sachs crezuseră 
iniţial. Faptul că fusese văzut supraveghind ruta de atac 
şi apoi lăsase un paznic în viaţă astfel încât bărbatul să 
sune la poliţie şi să anunţe furtul cisternei - toate 
fuseseră făcute intenţionat. 

Cu toate acestea, ultimul gram care atârnase în 
balanţă fusese proba fizică. Amoniac lipit de fibră de 
hârtie. Nu există decât două surse pentru această 
combinaţie - copii heliografice vechi şi hărţi ale 
terenurilor care erau reproduse de imprimante mari cu 
amoniu. Rhyme îl pusese pe Sellitto să sune la sediul 
poliţiei şi să întrebe dacă s-au semnalat spargeri la 
firmele de arhitectură sau la oficiul de cadastru. Sosise 
un raport care spunea că fusese spartă o registratură. 
Rhyme le ceruse să verifice East Thirty-Fifth Street 
uimindu-i pe jandarmii care raportaseră că da, acele 
planuri lipseau. 

Deşi rămăsese un mister felul în care Dansatorul 
aflase că Percey şi Brit erau într-o locuinţă pentru 
protecţia martorilor. 

În urmă cu cinci minute, doi ofiţeri de la Intervenţii 
Rapide găsiseră un geam spart la primul etaj al clădirii 
de birouri. Dansatorul evitase uşa deschisă din faţă, însă 
îşi pregătea atacul prin alee, aşa cum prevăzuse Rhyme. 
Dar ceva îl speriase. Era în libertate în clădire, iar ei nu 
aveau nici cea mai vagă idee unde se afla. Un şarpe 
veninos într-o încăpere întunecată. Unde era oare, ce 
punea la cale? 

Prea multe feluri în care să mori... 

— Nu ar aştepta, murmură Rhyme. E prea riscant. 

Devenea neliniştit. 

Un agent comunică: „Nimic la primul etaj. Încă facem 
turul”. 


Trecură cinci minute. Ofițerii de pază dădură rapoarte 
negative, iar Rhyme nu auzea decât acelaşi zgomot în 
căşti. 


Jodie răspunse: 

— Cine nu vrea să câştige un ban? Dar nu ştiu ce 
trebuie să fac. 

— Să mă ajuţi să ies de aici. 

— Dar tu ce cauţi aici? Pe tine te caută? 

Stephen îl măsură din cap până în picioare pe 
bărbatul mărunţel şi trist. Un pierde-vară, dar nu nebun 
sau prost. Stephen hotări că din punct de vedere tactic 
era mai bine să fie cinstit, în plus, omul avea să fie 
oricum mort în câteva ore. Zise: 

— Am venit aici să omor pe cineva. 

— Uau. Eşti în mafie sau ceva de genul ăsta? Pe cine 
vrei să omori? 

— Jodie, ţine-ţi gura. Suntem într-o situaţie gravă. 

— Suntem? Dar eu n-am făcut nimic. 

— Doar că te afli în locul nepotrivit, la momentul 
nepotrivit, zise Stephen. Şi asta nu e bine, dar eşti în 
aceeaşi situaţie ca şi mine, pentru că sunt căutat, iar ei 
nu vor crede că nu eşti cu mine. Acum, ai de gând să mă 
ajuţi sau nu? Nu am timp decât să-mi răspunzi cu da sau 
nu. 

Jodie încercă să nu pară speriat, dar ochii îl trădară. 

— Da. Sau nu. 

— Nu vreau să păţesc ceva. 

— Dacă eşti de partea mea, nu vei păţi niciodată 
nimic. La ce mă pricep cel mai bine e să mă asigur cine 
păţeşte şi cine nu păţeşte ceva. 

— Şi o să mă plăteşti? Cu bani? Nu cu cec. 

Stephen nu se putu abţine să nu râdă. 

— Nu cu cec. Nu. Bani gheaţă. 

„Ochi de jeleu”, se gândea la ceva. 

— Cât? 


Micuţul gunoi negocia. 

— Cinci mii. 

Teama care nu i se ştersese din privire fu înlocuită de 
Şoc. 

— Pe bune? Nu-ţi baţi joc de mine? 

— Nu. 

— Dar dacă te ajut să ieşi şi pe urmă mă omori ca să 
nu trebuiască să plăteşti? 

Stephen râse din nou. 

— Sunt plătit mult mai mult decât atât. Cinci mii nu 
înseamnă nimic pentru mine. În orice caz, dacă ieşim de 
aici, s-ar putea să am iar nevoie de tine. 

— Eu... 

Un sunet în depărtare. Paşi apropiindu-se. 

Era polițistul de la C&S care îl căuta. 

Unul singur, îşi dădu Stephen seama, ascultând paşii. 
Părea logic. Se aşteptau să intre în biroul de la primul 
etaj, cel cu fereastra deschisă, acolo unde Lincoln 
Viermele probabil că desfăşurase trupele. 

Stephen puse pistolul înapoi în ghiozdan şi îşi scoase 
cuțitul. 

— Ai de gând să mă ajuţi? 

Uşor ca bună ziua, bineînţeles. Dacă Jodie nu-l ajuta, 
era mort în şaizeci de secunde. Iar el o ştia. 

— Bine. 

Întinse mâna. 

Stephen îl ignoră şi întrebă: 

— Cum putem ieşi? 

— Vezi cărămizile alea de acolo? Le putem scoate. 
Vezi acolo? Duce spre un tunel vechi. Sunt tunelele 
astea de sub oraş. Nimeni nu ştie de ele. 

— Da? 

Stephen ar fi vrut să fi aflat de existenţa lor mai 
devreme. _ 

— Pot să te duc la metrou. Acolo locuiesc. În staţia 
asta veche de metrou. 


Stephen nu mai lucrase cu un partener de doi ani. 
Uneori îşi dorea să nu-l fi ucis. 

Jodie se îndreptă spre cărămizi. 

— Nu, şopti Stephen. Uite ce vreau să faci. Stai lipit 
de peretele ăla. Acolo. 

Arătă spre un perete din faţa uşii. 

— Dar o să fiu văzut. Verifică locul cu lanterna şi o să 
fiu primul lucru pe care o să-l vadă! 

— Stai acolo şi ridică mâinile sus. 

— O să mă împuşte, scânci Jodie. 

— Nu, n-o să te împuşte. Ai încredere în mine. 

— Dar... _ 

Se uită spre uşă. Işi şterse faţa. 

O să cedeze omul ăsta, Soldat? 

E un risc, domnule, dar am cântărit şansele şi nu 
cred. E un om care are mare nevoie de bani. 

— Va trebui să ai încredere în mine. 

Jodie oftă. 

— Bine, bine... 

— Stai cu mâinile sus, altfel o să tragă. 

— Aşa? 

Ridică mâinile. 

— Dă-te înapoi să stai cu faţa în umbră. Da, aşa. Nu 
vreau să-ţi vadă faţa... Bine. Perfect. 

Paşii se apropiau acum. Un mers încet. Ezitant. 

Işi duse degetul la buze şi se întinse pe jos, una cu 
podeaua. 

Paşii încetiniră, apoi se opriră. Silueta apăru în uşă. 
Avea costum antiglont şi jachetă FBI. 

Intră în încăpere, luminând cu lanterna ataşată de 
capătul puştii H&K. Când fasciculul ajunse pe talia lui 
Jodie, făcu ceva care îl uimi pe Stephen. 

Începu să apese pe trăgaci. 

Era o mişcare foarte subtilă. Dar Stephen împuşcase 
atât de multe animale şi atât de mulţi oameni, încât 
cunoştea ondularea muşchilor, tensiunea poziţiei chiar 


înainte de a apăsa pe trăgaci. 

Stephen se mişcă repede. Sări în sus, îi smulse arma 
automată şi microfonul. Apoi vâri cuțitul sub tricepsul 
agentului, paralizându-i braţul drept. Bărbatul strigă de 
durere. 

Au primit undă verde să ucidă! se gândi Stephen. 
Fără avertisment. Dacă mă văd, trag. Înarmat sau nu. 

Jodie strigă: 

— O, Dumnezeule! 

Făcu un pas înainte, nesigur, cu braţele încă în aer - 
aproape comic. 

Stephen îl dobori pe agent în genunchi, îi trase cagula 
peste ochi şi îi puse un căluş dintr-o cârpă. 

— O, Doamne, l-ai înjunghiat, zise Jodie coborând 
braţele şi înaintând. 

— Taci din gură, zise Stephen. Ce-am discutat? 
Ieşirea. 

— Dar... 

— Acum. 

Jodie continua să se holbeze. 

— Acum! strigă Stephen. 

Jodie fugi la gaura din perete, în timp ce Stephen îl 
proptea pe agent în picioare şi îl ducea pe coridor. 

Undă verde să ucidă... 

Lincoln Viermele hotărâse că trebuie să moară. 
Stephen era furios. 

— Aşteaptă aici, îi ordonă lui Jodie. 

Stephen montă la loc casca în aparatul de emisie- 
recepţie şi ascultă. Erau pe frecvenţa Operaţiunilor 
Speciale şi se auzeau vreo doisprezece poliţişti şi agenţi 
raportând în timp ce căutau prin diverse părţi ale 
clădirii. 

Nu avea prea mult timp, dar trebuia să-i încetinească. 

Stephen îl duse pe agentul leşinat în holul galben. 

Scoase din nou cuțitul. 

— La dracu’. La dracu”! strigă Rhyme, saliva 
curgându-i din gură. Thom se duse la scaunul său şi îl 
şterse, dar Rhyme îl îndepărtă nervos. Bo? zise el în 
microfon. 

„Da“, zise Haumann din camionetă. 

— Cred că, nu ştiu cum, ne-a tras pe sfoară şi are de 
gând să scape. Spune-le agenţilor tăi să formeze echipe 
defensive. Nu vreau să fie nimeni singur. Mută-i pe toţi 
în clădire. Cred... 

„Stai puţin... Stai. O, nu...“ 

— Bo? Sachs?... E cineva acolo? 

Dar nu răspunse nimeni. 

Rhyme auzi strigăte în staţia radio. Transmisia fu 
întreruptă. Apoi frânturi: „... ajutor. Avem o urmă de 
sânge... În clădirea de birouri. La dreapta, dreapta... 
nu... jos. Subsol. Innelman nu răspunde. Era... subsol. 
Toate unităţile, mişcaţi-vă, mişcaţi-vă. Haide, mişcaţți-vă! 


Rhyme spuse: 

— Bell, mă auzi? Dublaţi paza celor doi. Nu îi lăsaţi, 
repet, nu îi lăsaţi nesupravegheaţi. Dansatorul e în 
libertate, iar noi nu ştim unde se află. 

Vocea calmă a lui Roland Bell se auzi în căşti. „Îi 
avem sub aripă. Nimeni nu va intra aici.“ 

O aşteptare enervantă. De nesuportat. Lui Rhyme îi 
venea să ţipe de frustrare. 

Unde era? 

Un şarpe într-o cameră întunecoasă... 

Apoi, unul câte unul, poliţiştii şi agenţii intrară în 
legătură, anunţându-i pe Haumann şi pe Dellray că 
securizaseră toate etajele, unul după altul. 

In cele din urmă, Rhyme auzi: „Subsolul e securizat. 


Dar, Dumnezeule, e plin de sânge. lar Innelman a 
dispărut. Nu putem să-l găsim! Dumnezeule, atâta 
sânge!“ 


— Rhyme, mă auzi? 

„Da.“ 

— Sunt la subsolul clădirii de birouri, zise Amelia 
Sachs în microfon, privind împrejur. 

Pereţii erau dintr-un beton murdar şi îngălbenit, iar 
podelele erau vopsite gri petrol. Dar decorul locului 
umed fu trecut cu vederea; peste tot era împroşcat 
sânge, ca într-un tablou terifiant de Jackson Pollock. 

Bietul agent, se gândi ea. Innelman. De l-ar găsi mai 
repede. Cineva care sângerează atât de mult nu poate 
să reziste mai mult de cincisprezece minute. 


„Ai trusa?“ 

— Nu avem timp! Cu tot sângele ăsta, trebuie să-l 
găsim! 

„Calm, Sachs. Trusa. Deschide-o.“ 

Ea oftă. 


— Bine. Am desfăcut-o. 

Trusa pentru prelevarea sângelui de la locul crimei 
conţinea o riglă, un raportor care avea ataşată o coardă, 
ruletă, testul prezumtiv de teren Kastle-Meyer Reagent. 
Şi luminol - care detectează reziduurile de oxid de fier 
din sânge chiar şi atunci când criminalul şterge toate 
urmele vizibile. 

— E îngrozitor, Rhyme, zise ea. N-o să fiu în stare să 
cercetez nimic. 

„Locul ne va spune mai multe decât crezi, Sachs. Ne 
va spune foarte multe“. 

Într-adevăr, dacă era cineva care putea să 
desluşească ceva în această scenă macabră acela era 
Rhyme; ştia că el şi Mel Cooper erau membri vechi în 
Asociaţia internaţională a cercetătorilor probelor de 
sânge. (Nu ştia ce era mai înfiorător - sângele împroşcat 


de la locul crimelor sau faptul că exista un grup de 
oameni specializaţi în acest subiect.) Dar, de data asta, 
părea ceva imposibil. 

— Trebuie să-l găsim... 

„Sachs, calmează-te... Mă urmăreşti? “ 

După o clipă, ea spuse: 

— Bine. 

„Deocamdată, îţi trebuie rigla, zise el. În primul rând, 
povesteşte-mi ce vezi. “ 

— Sunt pete peste tot. 

„Petele de sânge pot să spună multe. Dar numai 
atunci când suprafaţa pe care se găsesc e uniformă. 
Cum arată podeaua?“ 

— Beton neted. 

„Bine. Cât de mari sunt petele? Măsoară-le.“ 

— E pe moarte, Rhyme. 

„Cât de mari?“ zise el răstit. 

— De toate mărimile. Sunt cu sutele de zece 
milimetri. Unele sunt mai mari. De vreo patruzeci de 
milimetri. Mii din cele foarte mici. Ca un spray. 

„Lasă-le pe cele mici. Sunt pete obscure, sateliți ai 
celorlalte. Descrie-le pe cele mari. Forma?“ 

— În general rotunde. 

„Cu margini dantelate?“ 

— Da, murmură ea. Dar sunt câteva care au marginile 
netede. Uite câteva în faţa mea. Dar astea sunt mai mici. 

Oare unde e el? se întrebă ea. Innelman. Un om pe 
care nu-l cunoscuse. Dispărut sângerând ca o fântână. 

„Sachs?“ 

— Ce e? zise ea răstit. 

„Dar picăturile mai mici? Spune-mi despre acestea.“ 

— Nu avem timp pentru aşa ceva! 

„Nu avem timp să nu facem asta”, zise el calm. 

Naiba să te ia, Rhyme, se gândi ea, apoi spuse: 

— Bine. Măsură. Au cam doisprezece milimetri. 
Perfect rotunde. Fără margini zimţate... 


„Unde sunt? întrebă el repede. La un capăt sau la 
celălalt al coridorului?“ 

— Mai mult la mijloc. La capătul holului e o magazie. 
Înăuntru şi lângă ea sunt mai mari şi au margini dinţate 
şi crestate. La celălalt capăt al coridorului, sunt mai 
mici. 

„Bine, bine, mormăi Rhyme absent, apoi zise răspicat: 
Uite cum stă treaba... Cum îl cheamă pe agent?“ 

— Innelman. John Innelman. E prieten cu Dellray. 

„Dansatorul l-a dus pe Innelman în magazie, l-a 
înjunghiat o dată, adânc. L-a paralizat, probabil în braţ 
sau în gât. Acestea sunt petele mari şi neregulate. Apoi 
l-a dus pe coridor, unde l-a înjunghiat din nou, mai puţin 
profund. Aceştia sunt stropii mai mici şi mai rotunzi. Cu 
cât e mai mică distanţa de la care cad stropii, cu atât 
sunt marginile mai regulate.“ 

— De ce ar fi făcut asta? gâfâi ea. 

„Să ne încetinească. Ştie că vom căuta mai întâi 
agentul rănit, şi apoi pe el.“ 

Are dreptate, se gândi ea, dar noi nu căutăm suficient 
de repede! 

„Cât de lung e coridorul?“ 

Ea oftă şi se uită. 

— În jur de cincisprezece metri, ceva de genul ăsta, 
iar dâra de sânge îl acoperă pe tot. 

„Ceva urme de pantofi în sânge?“ 

— Cu zecile. În toate direcţiile. Stai... E un lift de 
serviciu. Nu l-am văzut la început. Acolo duc urmele! 
Probabil e înăuntru. Trebuie să... 

„Nu, Sachs, aşteaptă. E prea evident.“ 

— Trebuie să deschidem uşa liftului. Sun la Pompieri 
să trimită pe cineva cu o unealtă Halligan sau cu o cheie 
de lift. Pot să... 

Rhyme zise calm: „Ascultă-mă. Picăturile care duc la 
lift au formă de lacrimă? Cu coada în direcţii diferite?” 

— Trebuie să fie în lift! Uşa e mânjită. Moare, Rhyme! 


Vrei să mă asculţi? 

„Lacrimile, Sachs? întrebă el pe un ton liniştitor. Sunt 
ca nişte mormoloci?” 

Ea privi în jos. Aşa era. Mormoloci perfecţi, cu cozile 
în toate direcţiile. 

— Da, Rhyme, aşa sunt. 

„Vezi unde se opresc.” 

Asta era o nebunie, Innelman sângera în puţul 
ascensorului. Se uită la uşa metalică o clipă, se gândi să 
nu-l ia în seamă pe Rhyme, dar apoi se întoarse pe 
coridor. 

În locul unde picăturile se opreau. 

— Aici, Rhyme. Aici se opresc. 

„Lângă o debara sau uşă?” 

— Da, de unde ştii? 

„Şi e încuiată pe dinafară?” 

— Da. 

Cum Dumnezeu poate să facă asta? 

„Deci echipa de căutare a văzut zăvorul şi a trecut pe 
lângă uşă - Dansatorul nu prea putea să se încuie acolo 
pe dinafară. Atunci Innelman e acolo. Deschide uşa, 
Sachs. Foloseşte-le cleştele ca s-o deschizi, nu apăsa pe 
clanţă. E posibil să fi lăsat o amprentă. Şi, Sachs?” 

— Da? 

„Nu cred că a pus o bombă. Nu avea timp. Dar 
indiferent în ce stare e agentul, şi nu va fi într-una prea 
bună, ignoră-l o clipă şi vezi dacă nu e vreo capcană.” 

— Bine. 

„Îmi promiţi?” 

— Da. 

Scoase cleştele... desfăcu zăvorul... apăsă mânerul. 
Pistolul în mână. Apasă. Acum! 

Uşa se deschise în interior. 

Însă nu era nicio bombă sau capcană. Doar trupul lui 
John Innelman, palid şi plin de sânge, lipsit de 
cunoştinţă, rostogolindu-se la picioarele ei. 


Ţipă încet: 

— E aici. Am nevoie de medici! E tăiat foarte rău. 

Sachs se aplecă deasupra lui. Doi medici şi nişte 
agenţi veniră în fugă, Dellray împreună cu ei, cu faţa 
schimonosită. 

— Ce ţi-a făcut, John? Doamne, Dumnezeule! 

Polițistul cel slab rămase în spate în timp ce medicii 
se apropiară. li tăiară mare parte din haine şi examinară 
plăgile. Ochii lui Innelman erau pe jumătate deschişi, 
înceţoşaţi. 

— Maie... 

— Abia dacă mai trăieşte. 

Medicii îi legară rănile, îi puseră un garou la picior şi 
braţ şi o perfuzie. 

— Duceţi-l în ambulanţă. Trebuie să ne mişcăm. 
Repede! 

Il puseră pe o targă şi o luară repede pe coridor, 
însoţiţi de Dellray, cu capul plecat, mormăind de unul 
singur şi strângând ţigara stinsă între degete. 

„Poate să vorbească? întrebă Rhyme. Vreun indiciu 
despre locul unde ar putea fi Dansatorul?” 

— Nu. Nu era conştient. Nici nu ştiu dacă îl vor salva. 
Dumnezeule! 

„Nu te impacienta, Sachs. Avem de analizat un loc al 
crimei. Trebuie să aflăm unde e Dansatorul, dacă mai e 
pe acolo. Du-te înapoi în magazie. Vezi dacă are uşi şi 
ferestre exterioare.” 

Ea se duse şi întrebă mirată: 

— Cum ai ştiut de debara? 

„Din cauza direcţiei picăturilor. L-a târât pe Innelman 
înăuntru şi a înmuiat o cârpă în sângele lui. S-a dus la 
lift, scuturând cârpa. Picăturile s-au împrăştiat în 
direcţii diferite. De asta semănau cu nişte lacrimi. Şi, de 
vreme ce a încercat să ne ducă spre lift, ar trebui să 
căutăm ruta de ieşire în direcţia opusă. În magazie. Eşti 
acolo?” 


— Da. 

„Descrie-o.“ 

— Are o fereastră care dă în alee. Se pare că începuse 
să o desfacă. Dar a închis-o. Nu sunt uşi. Se uită pe 
geam. Nu se vede însă niciun poliţist de aici. Nu ştiu 
cum de şi-a dat seama. 

„Tu nu vezi niciun poliţist, zise Rhyme cinic. Dar el a 
văzut. Acum, străbate camera în reţea şi vezi ce 
găseşti.” 

Ea cercetă locul cu atenţie, mergând în reţea, apoi 
aspiră posibilele urme şi legă pungile cu grijă. 

„Vezi ceva?” 

Lumină pereţii cu lanterna şi descoperi două cărămizi 
ieşite în afară. Locul era îngust, dar cineva flexibil s-ar fi 
putut strecura pe acolo. 

— Am găsit locul pe unde a ieşit, Rhyme. Prin perete. 
Nişte cărămizi nezidite. 

„Nu deschide. Cheamă-i pe cei de la SWAT.“ 

Ea chemă câţiva agenţi care scoaseră cărămizile, 
luminând încăperea cu lanternele de pe puştile lor 
semiautomate H&K. 

— Liber, zise unul dintre agenţi. 

Sachs îşi scoase arma şi se strecură în spaţiul rece şi 
umed. 

Era o rampă îngustă, plină de moloz, care ducea 
printr-o gaură în fundaţie. Apa picura. Avu grijă să calce 
pe bucăţi mari de ciment şi să nu atingă pământul 
umed. 

„Ce vezi, Sachs? Spune-mi!“ 

Trecu lanterna PoliLight peste suprafeţele de care 
Dansatorul ar fi trebuit să se apuce, în mod logic, şi pe 
care ar fi trebuit să calce. 

— Uau, Rhyme. 

„Ce e?“ 

— Amprente. Urme proaspete... Stai. Şi amprente de 
mănuşi. Cu sânge. De la cârpă. Nu înţeleg. E ca o 


peşteră... Poate că şi-a scos mănuşile dintr-un anume 
motiv. Poate ca s-a gândit că e în siguranţă în tunel. 

Apoi se uită în jos şi puse lumina ireală, de un galben- 
verzui, la picioare. 

— O! 

„Ce e?“ 

— Nu sunt amprentele lui. Mai e cu cineva. 

„Cu cineva? De unde ştii?“ 

— Mai e un set de urme de paşi. Ambele sunt 
proaspete. Unele sunt mai mari. Duc în aceeaşi direcţie 
şi arată că fugeau. Doamne, Rhyme! 

„Ce e?“ 

— Înseamnă că are un partener. 

„Haide, Sachs. Paharul aproape că s-a umplut, adăugă 
Rhyme vesel. Înseamnă că vom avea probe duble pentru 
a-l găsi.“ 

— Eu mă gândeam, spuse ea înnegurată, că înseamnă 
că e de două ori mai periculos. 


— Ce ai? întrebă Lincoln Rhyme. 

Sachs se întorsese acasă la el şi cerceta împreună cu 
Mel Cooper probele prelevate de la locul crimei. Sachs 
şi cei de la SWAT merseră pe urmele de paşi până într- 
un tunel de acces al companiei de electricitate, unde 
pierduseră urma Dansatorului şi a tovarăşului său. Se 
părea că cei doi ieşiseră în stradă printr-o gură de canal. 

Îi dădu lui Cooper amprenta pe care o găsise la 
intrarea în tunel. Acesta o scană în calculator şi o 
trimise agenţilor federali pentru a o căuta. 

Apoi ţinu în sus două amprente electrostatice pentru 
ca Rhyme să le examineze. 

— Acestea sunt urmele de paşi din tunel. Asta e a 
Dansatorului. Ridică una dintre folii - transparentă, ca o 
radiografie. Se potriveşte cu amprenta din cabinetul 
psihologului de la primul etaj. 

— Poartă pantofi obişnuiţi, de fabrică, zise Rhyme. 


— M-aş fi gândit că are bocanci militari, murmură 
Sellitto. 

— Nu, asta ar fi prea evident. Pantofii muncitoreşti au 
tălpi de cauciuc să nu alunece şi flecuri metalice. Sunt la 
fel de buni ca bocancii dacă nu ai nevoie de susţinerea 
gleznelor. Arată-mi-o pe cealaltă mai bine, Sachs! 

Pantofii mai mici erau foarte uzaţi la tocuri şi la 
mijloc, în cel drept era o gaură mare şi prin ea se zărea 
reţeaua de riduri a pielii. 

— Nu poartă ciorapi. E posibil ca prietenul lui să fie 
un om al străzii. 

— De ce a adus pe cineva cu el? întrebă Cooper. 

— Nu ştiu, răspunse Sellitto. Se zice că lucrează 
mereu singur. Se foloseşte de oameni, dar nu are 
încredere în ei. 

„Exact de asta am fost şi eu acuzat“, se gândi Rhyme. 
Spuse: 

— Şi să lase amprente la locul faptei? Tipul ăsta nu e 
profesionist. Probabil, are ceva care îi trebuie 
Dansatorului. 

— De exemplu, o cale de a ieşi din clădire, sugeră 
Sachs. 

— Poate că asta e. 

— Şi probabil că e deja mort, continuă ea. 

Probabil, încuviinţă Rhyme în tăcere. 

— Amprentele, zise Cooper. Sunt destul de mici. Cred 
că poartă 41. 

Mărimea tălpii nu corespunde neapărat cu mărimea 
pantofilor şi nu aduce prea multe date referitoare la 
statura persoanei care-i poartă, dar era rezonabil să 
tragă concluzia că partenerul Dansatorului era mic de 
înălţime. 

Întorcându-se la probe, Cooper puse mostre pe o 
lamelă şi o aşeză sub microscop. Transferă imaginea pe 
computerul lui Rhyme. 

— Modul de comandă, cursor stânga, rosti Rhyme în 


microfon. Stop. Dublu clic. Examină monitorul 
computerului. Mortar de la cărămizi. Praf şi mizerie... 
De unde ai asta, Sachs? 

— Am răzuit-o din jurul cărămizilor şi am aspirat 
podeaua tunelului. Am găsit, de asemenea, un loc în 
spatele unor cutii unde se pare că cineva a stat ascuns. 

— Bine. Mel, tratează chimic. Sunt multe chestii aici 
pe care nu le recunosc. 

Cromatograful pomi, separând compuşii şi trimițând 
vaporii rezultați în spectometru pentru a fi identificaţi. 
Cooper examina ecranul. 

Pufni surprins. 

— Mă mir că prietenul lui e în stare să meargă. 

— Poţi să fii mai precis, Mel? 

—E o farmacie ambulantă. Avem secobarbital, 
fenobarbital,  dexedrină, amobarbital,  meprobamat, 
clordiazepoxid, diazepam. 

— Dumnezeule,  murmură  Sellitto.  Barbiturice, 
dextroamfetamine... 

Cooper continuă: 

— Lactoză şi zaharoză, de asemenea. Calciu, vitamine, 
enzime din produse lactate. 

— Lapte praf pentru sugari, murmură Rhyme. 
Traficantii folosesc linguriţa pentru a împărţi drogul. 

— Deci Dansatorul şi-a luat un drogat pe post de 
ajutor. Al naibii! 

Sachs zise: 

— Cabinetele medicale de acolo... Tipul ăsta probabil 
că fura din ele. 

— Conectează-te la FINEST, spuse Rhyme. Scoate 
lista cu toţi drogaţii pe care îi avem. 

Sellitto râse. 

— Va fi la fel de lungă ca şi Paginile Aurii, Lincoln. 

— Nimeni n-a zis c-o să fie uşor, Lon. 

Dar înainte să dea telefon, Cooper primi un e-mail. 

— Nu te mai deranja. 


— Cum? 

— Raportul AFIS privitor la amprente? Tehnicianul 
indică pe ecran. Oricine o fi tipul ăsta, nu e înregistrat 
în New York City, în stat sau în NCIC. 

— La dracu’! pufni Rhyme. Se simţea urmărit de 
blestem. Nu putea să fie puţin mai uşor? Zise încet: Alte 
urme? 

— Ceva aici, arătă Cooper. O bucăţică de faianţă 
albastră, cu mortar pe spate, prinsă de ceva ce pare a fi 
beton. 

— Să vedem. 

Cooper puse mostra la microscop. 

Cu gâtul tremurând, aproape cuprins de un spasm, 
Rhyme se aplecă în faţă şi o studie cu atenţie. 

— Bine. Faianţă veche cu mozaic. Porţelan, decorat, 
pe bază de plumb. Veche de şaizeci-şaptezeci de ani, 
cred. Dar asta a fost tot ce-a putut să deducă. Altceva? 
zise el încet. 

— Nişte fire de păr. 

Cooper le puse pe lamelă. Se aplecă asupra 
microscopului. 

Rhyme examină şi el firele subţiri. 

— De animal, anunţă el. 

— Iar pisici? întrebă Sachs. 

— Să vedem, zise Cooper din spatele ocularului. 

Dar nu era păr de pisică. Era de rozătoare. 

— Şobolan, anunță  Rhyme. Rattus norvegicus. 
Obişnuitul şobolan de canal. 

— Să mergem mai departe. Ce e în punga aia, Sachs? 
întrebă Rhyme ca un copil flămând care se uită la 
ciocolata dintr-o vitrină. Nu, nu. Acolo. Aia, da. 

În pungă era o bucată de hârtie cu o pată maro, abia 
vizibilă. 

— Am găsit asta în cărămida pe care a mutat-o din 
loc. Cred că o avea în mână. Nu are amprente, dar urma 
poate să fi fost lăsată de palmă. 


— De ce crezi asta? 

— Pentru ca m-am murdărit pe mână şi am împins o 
altă cărămidă. Urma e la fel. 

„Asta e Amelia mea“, cugetă el. O clipă, mintea îi 
zbură la noaptea trecută - ei doi stând împreună în pat. 
Îndepărtă gândul. 

— Ce e, Mel? 

— Se pare că e grăsime, impregnată cu praf, mizerie, 
fragmente de lemn, bucățele de material organic. Carne 
de animal, cred. Toate foarte vechi. Uită-te aici, în colţul 
de sus. 

Rhyme examină nişte fire argintii de pe ecranul 
calculatorului. 

— Metal. Desprins de pe ceva. Tratează-l chimic. Să 
ştim sigur. 

Cooper făcu întocmai. 

— Petrochimic, răspunse el. Rafinat brut, fără 
aditivi... Conţine fier cu urme de mangan, silicon şi 
carbon. 

— Stai, strigă Rhyme. Alte elemente - crom, cobalt, 
cupru, nichel, wolfram? 

— Nu. 

Rhyme se uită în tavan. 

— Metalul? E oţel vechi, fabricat din fontă brută într- 
un furnal Bessemer. Dacă ar fi nou, ar avea şi alte 
materiale în el. 

— A, şi uite şi altceva. Gudron de cărbune. 

— Creozot! strigă Rhyme. L-am prins. E prima mare 
greşeală a Dansatorului. Partenerul lui e o hartă 
ambulantă a oraşului. 

— Care ne arată ce? întrebă Sachs. 

— Care ne arată metroul. Grăsimea e veche, oţelul e 
de la armături şi traversele de cale ferată vechi, 
creozotul e de la noduri. A, şi fragmentul de faianţă e de 
la un mozaic. Multe din staţiile vechi aveau faianţă - 
aveau imagini reprezentative pentru acea zonă. 


Sachs zise: 

— Aşa e, staţia de metrou Astor Place are mozaicuri 
cu animalele pe care le vindea John Jacob Astor. 

— Faianţă porţelanată lipită cu mortar. Deci de asta 
are Dansatorul nevoie de el. Un loc unde să se ascundă. 
Prietenul Dansatorului e probabil un drogat fără 
adăpost, care trăieşte în vreun triaj sau tunel abandonat 
ori vreo staţie de metrou. 

Rhyme îşi dădu seama că toţi se uitau la umbra unui 
bărbat aflat în pragul uşii. Tăcu. 

— Dellray? rosti Sellitto nesigur. 

Cu faţa întunecată şi sumbră, Fred Dellray privea pe 
fereastră. 

— Ce este? întrebă Rhyme. 

— Innelman, asta e. L-au cusut. Trei sute de 
înţepături. Dar a fost prea târziu. Pierduse prea mult 
sânge. Tocmai a murit. 

— Îmi pare rău, zise Sachs. 

Agentul ridică mâinile cu degetele lungi şi subţiri ca 
nişte ţepi. 

Toată lumea din cameră ştia de partenerul de-o viaţă 
al lui Dellray - cel ucis de o bombă în clădirea federală 
din Oklahoma City. lar Rhyme se gândi şi el la Tony 
Panelli - răpit în centrul oraşului în urmă cu câteva zile. 
Probabil deja mort, singurul indiciu al locului unde s-ar 
fi putut găsi fiind firele ciudate de nisip. 

Şi acum, un alt prieten al lui Dellray murise. 

Agentul păşi cu un mers ameninţător. 

— Ştii de ce a fost înjunghiat Innelman, nu? 

Toţi ştiau; nimeni nu răspunse. 

— O diversiune. Ăsta a fost singurul motiv. Să nu-i 
putem adulmeca urma. Îţi vine să crezi? O diversiune 
nenorocită. Se opri brusc din mers. Se uită la Rhyme, cu 
ochii săi negri înfricoşători. Ai vreun indiciu, Lincoln? 

— Nu prea multe. 

Îi explică despre prietenul drogat şi fără adăpost, 


despre ascunzătoarea de la metrou. Undeva. 

— Asta e tot? 

— Mă tem că da. Dar mai avem nişte probe să le 
cercetăm. 

— Probe, şopti Dellray cu dispreţ. Se îndreptă spre 
uşă, dar se opri. Să distragă atenţia. Niciun motiv să-l 
omoare. Absolut niciunul. 

— Fred, stai... avem nevoie de tine. 

Dar agentul nu auzi sau, dacă auzi, îl ignoră pe 
Rhyme. leşi din cameră. 

O clipă mai târziu, uşa de la intrare se închise cu 
zgomot. 

— Casă, dulce casă, zise Jodie. 

O saltea şi două cutii cu haine vechi, conserve de 
mâncare. Reviste - Playboy şi Penthouse şi nişte 
publicaţii porno ieftine la care Stephen se uită cu 
dezgust. O carte sau două. Staţia de metrou fetidă unde 
locuia Jodie, undeva în centru, fusese închisă în urmă cu 
zeci de ani şi înlocuită cu una în susul străzii. 

Un loc bun pentru viermi, se gândi Stephen posac, 
apoi alungă imaginea din minte. 

Intraseră în staţia micuță de pe platforma inferioară. 
Ajunseseră până aici - probabil o distanţă de trei sau 
patru kilometri de casa pentru protecţia martorilor - 
mergând doar prin subteran, prin subsolurile clădirilor, 
tunele, ţevi de canalizare imense şi ţevi de canalizare 
mai mici. Lăsând o urmă falsă - un capac de canal 
deschis. Intraseră în cele din urmă în tunelul metroului 
şi umblaseră destul, deşi Jodie nu era deloc în formă şi 
gâfâia, încercând să ţină pasul cu mersul grăbit al lui 
Stephen. 

Staţia avea o uşă care dădea în stradă, blocată prin 
interior. Raze de lumină prăfuită se strecurau printre 
şipci. Stephen se uită afară, la cerul înnorat de 
primăvară. Era o parte săracă a oraşului. In colţurile 
străzilor erau lucruri aruncate, sticle de Thunderbird şi 
Colt 44 erau împrăştiate pe trotuar şi la tot pasul se 
vedeau capace de plastic. Un şobolan enorm mesteca 
ceva cenuşiu pe alee. 

Stephen auzi un zgomot în spate şi se întoarse; era 
Jodie, care vărsa o mână de pastile furate în nişte cutii 
pentru cafea. Stătea aplecat, aranjându-le cu atenţie. 
Stephen scotoci prin ghiozdan şi găsi telefonul celular. 
Sună la apartamentul Sheilei. Se aştepta să răspundă 


robotul, dar o voce înregistrată îl anunţă că numărul era 
defect. 

O, nu... 

Era uimit. 

Asta însemna că rucsacul cu mina antipersonal 
explodase în apartamentul Sheilei. Şi asta însemna că 
descoperiseră că a fost acolo. Cum dracu’ reușiseră? 

— Te simţi bine? întrebă Jodie. 

Cum? 

Lincoln, Regele Viermilor. lată cum! 

Lincoln, fața albă, de vierme, uitându-se pe 
fereastră... 

Palmele lui Stephen începură să transpire. 

— Hei? 

Stephen ridică privirea. 

— Pari... 

— N-am nimic, răspunse Stephen scurt. 

Nu-ţi mai face griji, îşi spuse. Dacă a explodat, 
explozia a fost suficient de puternică încât să distrugă 
apartamentul şi orice urmă a ta. E în regulă. Eşti în 
siguranţă. Nu te vor găsi niciodată, nu te vor prinde 
niciodată. Viermii nu vor ajunge la tine... 

Il privi pe Jodie care zâmbea curios. Senzaţia de piele 
de găină dispăru. 

— Nimic, zise el. Doar o schimbare de planuri. 

Închise telefonul. 

Stephen deschise din nou ghiozdanul, numără 5 000 
de dolari. 

— Uite-ţi gologanii. 

Jodie era hipnotizat de bani. Ochii îi clipeau şi se uita 
când la bancnote, când la faţa lui Stephen. Întinse o 
mână subţire, tremurătoare şi luă cele cinci mii cu grijă, 
ca şi cum se puteau nărui dacă le ţinea prea tare. 

În timp ce înşfăca banii, Jodie atinse mâna lui 
Stephen. Chiar şi prin mănuşă, criminalul simţi o undă 
de şoc - ca atunci când fusese înjunghiat în burtă cu un 


cuţit - neaşteptată, dar nedureroasă. Stephen dădu 
drumul banilor şi, uitându-se în altă parte, spuse: 

— Dacă mă ajuţi din nou, îţi mai dau zece. 

Pe faţa roşie şi buhăită a bărbatului apăru un zâmbet 
precaut. Inspiră adânc şi vâri mâna într-una dintre 
cutiile pentru cafea. 

— Devin... nu ştiu... nervos. Găsi o pastilă şi o înghiţi. 
Barbiturice. Te fac să te simţi bine. Te fac să te simţi în 
largul tău. Vrei una? 

— Hm... 

Soldat, bărbaţii mai beau câteodată? 

Nu ştiu, domnule. 

Află că da. Hai, ia una. 

— Nu cred că... 

Ia un pahar, Soldat. E un ordin. 

Păi, domnule... 

Doar nu eşti o smiorcăită mică, nu, Soldat? Ai codițe? 

Eu... Nu, domnule, nu am. 

Atunci bea, Soldat. 

Să trăiţi, am înţeles, domnule. 

Jodie repetă: 

— Vrei una? 

— Nu, şopti Stephen. 

Jodie închise ochii şi se întinse. 

— Zece... mii... Şi, după o clipă, îl întrebă: L-ai 
omorât, nu? 

— Pe cine? întrebă Stephen. 

— Pe polițistul ăla, acolo? Hei, vrei nişte suc de 
portocale? 

— Pe polițistul ăla din subsol? Poate că l-am omorât. 
Nu ştiu. Nu mă interesează asta. 

— A fost greu? Adică, nu că vreau să mă bag, dar sunt 
curios. Suc de portocale? Eu beau mult. Pastilele îţi fac 
sete. Ți se usucă gura. 

— Nu. Cutia părea murdară. Poate că se urcaseră 
viermi pe ea. Poate că intraseră chiar şi în ea... Il 


cuprinse un fior. Ai apă de la robinet aici? 

— Nu. Dar am nişte sticle. Poland Spring. Am furat o 
ladă de la A&P. 

Piele de găină. 

— Vreau să mă spăl pe mâini. 

— Da? 

— Să mă spăl de sânge. Mi-am udat mănuşile. 

— A. Uite, aici. De ce porţi mănuşi mereu? 
Amprentele? 

— Exact. 

— Ai fost în armată, nu? Mi-am dat seama. 

Stephen se pregăti să spună o minciună, dar se 
răzgândi brusc. Zise: N 

— Nu. Sau aproape că am fost. In marină. Urma să mă 
înrolez. Tatăl meu vitreg a fost în marină şi voiam să mă 
înrolez şi eu. 

— Semper Fi. 

— Exact. 

Se făcu linişte, iar Jodie îl privi aşteptând. 

— Ce s-a întâmplat? 

— Am încercat să mă înrolez, dar nu m-au primit. 

— Ce prostie. Nu te-au primit? Ai fi un soldat pe 
cinste. Jodie îl măsură pe Stephen din cap până în 
picioare, cu un aer aprobator. Eşti puternic. Ai muşchi. 
Eu, râse, nu mă antrenez deloc, decât când fug de 
negrotei sau de copiii care vor să mă bată. Şi, oricum, 
sunt prins de fiecare dată. In plus, arăţi bine. Aşa cum 
trebuie să arate soldaţii. Cum arată soldaţii din filme. 

Stephen simți că viermii se îndepărtează şi, 
Dumnezeule, începuse să roşească. Se uită în podea. 

— Nu ştiu ce să zic de asta. 

— Ei, haide. Pun pariu că prietena ta crede că arăţi 
bine. 

lar pielea de găină. Puțin. Viermii începură să se 
mişte. 

— Păi... 


— Nu ai prietenă? 

Stephen schimbă subiectul: 

— Ai apa aia? 

Jodie arătă spre bax. Stephen deschise două sticle şi 
începu să se spele pe mâini. În mod normal, ura ca 
altcineva să se uite la el când făcea asta. Când era privit 
în timp ce se spăla, i se făcea pielea ca de găină, iar 
viermii apăreau. Dar, dintr-un motiv oarecare, nu-l 
deranja să fie privit de Jodie. 

— Nu ai prietenă, nu? 

— Acum nu, îi explică Stephen cu precauţie. Nu sunt 
homo sau ceva de genul ăsta, dacă la asta te gândeai. 

— Nu, nu mă gândeam. 

— Nu cred în moda asta. Nu cred că tatăl meu vitreg 
avea dreptate - că SIDA e felul în care Dumnezeu se 
descotoroseşte de homosexuali. Fiindcă dacă asta ar 
dori Dumnezeu, ar fi deştept şi ar scăpa de ei pur şi 
simplu, de poponari, vreau să zic. N-ar lăsa ca şi 
oamenii normali să rişte să se îmbolnăvească. 

— Pare logic, zise Jodie cu mintea înceţoşată. Nici eu 
nu am o prietenă. Râse jalnic. Şi cum aş putea să am? 
Nu? Ce am eu? Nu arăt bine, ca tine, nu am bani... Sunt 
doar un drogat nenorocit, asta-i tot. 

Stephen simţi cum îi arde faţa şi se frecă mai tare. 

Freacă pielea, da, da, da... 

Viermii, viermii, să plece... 

Privindu-şi mâinile, Stephen continuă: 

— Treaba e ca în ultima vreme am fost pus într-o 
situaţie în care nu am fost... nu am putut să fiu interesat 
de femei ca majoritatea bărbaţilor. Dar e o stare 
temporară. 

— Temporară, repetă Jodie. 

Urmări cu privirea bucata de săpun, ce semăna cu un 
prizonier care încearcă să scape. 

— Temporară. Pentru că trebuie să fiu vigilent. La 
serviciu, vreau să zic. 


— Sigur. Vigilent. 

Freacă, freacă, săpunul e înspumat ca un nor de 
furtună. 

— Ai omorât vreodată un poponar? întrebă Jodie, 
curios. 

— Nu ştiu. Pot să-ţi spun că nu am omorât niciodată 
pe cineva pentru că e homosexual. N-ar avea nicio 
logică. Mâinile lui Stephen îl furnicau şi îl mâncau. 
Frecă mai tare, fără să-l privească pe Jodie. Se simţi 
brusc cuprins de un sentiment ciudat - că vorbeşte cu 
cineva care ar putea să-l înţeleagă. Vezi, eu nu omor 
oameni doar ca să-i omor. 

— Bine, zise Jodie. Dar dacă un beţiv vine la tine pe 
stradă şi te împinge şi-ţi zice, nu ştiu, „... mă-tii de 
poponar”? L-ai omori, nu? Să zicem că nu te-ar vedea 
nimeni. 

— Dar... păi un poponar n-ar fi deranjat de o 
asemenea înjurătură, nu? 

Jodie clipi şi râse. 

— Asta a fost bună. 

„Tocmai am făcut o glumă?” se întrebă Stephen. 
Zâmbi, mulţumit că Jodie fusese impresionat. 

Jodie continuă: 

— Bine, să zicem că-ţi spune doar „... mă-ctii”. 

— Bineînţeles că nu l-aş omori. Şi să-ţi spun ceva, 
dacă tot vorbeşti de poponari, să vorbim şi despre 
negrotei şi jidani. Nu aş omori un negrotei decât dacă aş 
fi plătit să omor pe cineva care, întâmplător, e negru. 
Probabil că există motive pentru care negrii n-ar trebui 
să trăiască, sau cel puţin n-ar trebui să trăiască în ţara 
asta. Tatăl meu vitreg ştia o grămadă de motive dintr- 
astea. Sunt de acord cu el, în general. Simţea acelaşi 
lucru şi pentru jidani, dar aici nu sunt de acord cu el. 
Jidanii sunt soldaţi buni. Eu îi respect. Continuă: Vezi, 
treaba cu omorâtul e doar o afacere, doar atât. Uită-te la 
Kent State. Eram doar un copil atunci, dar tatăl meu 


vitreg mi-a povestit. Ai auzit de Kent State? Studenţii ăia 
care au fost împuşcaţi de Garda Naţională? 

— Sigur. Ştiu. 

— Acum, să fim sinceri, nu-i pasă nimănui că studenţii 
ăia au murit, nu? Dar din punctul meu de vedere, a fost 
o prostie să fie împuşcaţi. Pentru că nu avea niciun scop, 
nu? Niciunul. Dacă voiai să opreşti mişcarea, sau orice o 
fi fost, trebuia să ţinteşti în conducători şi să-i elimini. 
N-ar fi fost uşor. Te infiltrezi, evaluezi, delegi, izolezi, 
elimini. 

— Aşa ucizi tu? 

— Te infiltrezi în zonă. Evaluezi dificultatea omorului 
şi eventualele obstacole. Delegi operațiunea de 
deturnare a atenţiei tuturor de la victimă - faci să pară 
că îi vei ataca dintr-o direcţie, dar se va dovedi că nu e 
vorba decât de un curier, un lustragiu ori ceva de genul 
ăsta, şi, între timp, tu vii din spatele victimei Apoi o 
izolezi şi o elimini. E 

Jodie sorbi din sucul de portocale. Intr-un colţ erau 
zeci de cutii goale de suc de portocale. Părea că trăieşte 
doar cu asta. 

— Ştii, spuse el ştergându-se la gură cu mâneca, ai 
zice că ucigaşii profesionişti sunt nebuni. Dar tu nu pari 
nebun. 

— Nu cred că sunt nebun, rosti Stephen sec. 

— Oamenii pe care îi omori sunt răi? Adică escroci, 
mafioţi sau aşa ceva? 

— Păi, au făcut ceva rău celor care mă angajează să-i 
omor. 

— Şi asta Înseamnă că sunt răi? 

— Da. 

Jodie râse prosteşte, cu ochii pe jumătate închişi. 

— Păi, unii ar zice că nu aşa îţi dai seama care e bun 
şi care e rău. 

— Bine, atunci care e bun şi care e rău? răspunse 
Stephen. Nu fac nimic diferit de ce face Dumnezeu. Şi 


oameni buni, şi oameni răi mor într-un accident de tren 
şi nimeni nu se ia de Dumnezeu din cauza asta. Unii 
ucigaşi profesionişti îşi numesc victimele „ţinte” sau 
„Ssubiecţi”. Am auzit că unul le spune „cadavre”. Chiar şi 
înainte să le omoare. Cum ar fi „Cadavrul iese din 
maşină. Îl ţintesc”. Cred că-i e mai uşor să se gândească 
la victime în felul ăsta. Mie unuia nu-mi pasă. Le spun 
cum sunt. Acum îi urmăresc pe Prieten şi pe Soţie. Deja 
l-am omorât pe Soţ. Eu aşa mă gândesc la ei. Sunt doar 
nişte oameni pe care-i omor, nimic altceva. Nu e mare 
chestie. 

Jodie medită la ce auzise şi spuse: 

— Ştii ceva? Nu cred că eşti rău. Şi ştii de ce? 

— De ce? 

— Pentru că rău e cineva care pare nevinovat, dar se 
dovedeşte că e tocmai invers. Tu eşti exact aşa cum eşti. 
Şi cred că asta înseamnă să fii bun. 

Stephen îşi trecu mâna peste unghiile frecate. Simţea 
că roşeşte din nou. Nu i se mai întâmplase asta de ani 
de zile. În cele din urmă, întrebă: 

— Ţi-e frică de mine, nu? 

— Nu, zise Jodie. N-aş vrea să fii duşmanul meu. Nu, 
domnule, n-aş vrea asta. Dar mă simt ca şi cum am fi 
prieteni. Nu cred că o să-mi faci vreun rău. 

— Nu, zise Stephen. Suntem parteneri. 

— Ai vorbit despre tatăl tău vitreg. Mai trăieşte? 

— Nu, a murit. 

— Îmi pare rău. Când ai pomenit de el, mi-am adus 
aminte de taică-meu - şi el a murit. Zicea că lucrul pe 
care îl apreciază cel mai mult pe lumea asta e măiestria. 
Îi plăcea să vadă cum un om cu talent îşi dă toată silinţa. 
Cam aşa eşti şi tu. 

— Măiestrie, repetă Stephen, cuprins dintr-odată de 
nişte sentimente inexplicabile. Il privi pe Jodie cum 
ascunde banii într-o crăpătură a saltelei. Ce ai de gând 
să faci cu banii? 


Jodie se ridică şi se uită la Stephen cu nişte ochi 
tâmpi, dar sinceri. 

— Vrei să-ţi arăt ceva? 

Drogurile îi făceau vocea să tremure. 

— Da. 

Scoase o carte din buzunar. Se numea Gata cu 
dependenţa. 

— Am furat-o dintr-o librărie din Saint Marks Place. E 
pentru oamenii care nu mai vor să fie, ştii tu, beţivi sau 
drogaţi. E foarte bună. Zice de nişte clinici unde te poţi 
duce. Am găsit una în New Jersey. Te duci acolo şi stai o 
lună - o lună întreagă -, dar când ieşi, eşti curat. Se zice 
că e adevărat. 

— Asta-i bine, comentă Stephen. Sunt de acord cu 
asta. 

— Mda, zise Jodie cu o faţă lungă. Costă paişpe mii. 

— Pe bune? 

— Pentru o lună. Îţi vine să crezi? 

— Cineva câştigă bani buni aici. Stephen fusese 
angajat pentru 150 000 de dolari, dar nu-i spuse acest 
lucru lui Jodie, noul lui partener şi prieten. 

Jodie oftă şi se şterse la ochi. Se părea că drogurile îl 
făceau plângăcios. Ca şi tatăl lui Stephen când bea. 
„Toată viaţa mea e o mare porcărie, zicea el. M-am dus 
la facultate. O, da. Nu m-am descurcat prea rău. O 
vreme am predat. Am lucrat pentru o firmă. Apoi mi-am 
pierdut slujba. Totul s-a dus dracului. Mi-am pierdut 
apartamentul... Am avut mereu probleme cu pastilele. 
M-am apucat de furat... La dracu'...“ 

Stephen se aşeză lângă el. 

— O să-ţi câştigi banii şi o să te duci la clinica aia. O s- 
o iei de la început. 

Jodie zâmbi confuz. 

— Taică-meu zicea o chestie, ştii? Când ai ceva greu 
de făcut. Zicea, nu te gândi la partea grea ca la o 
problemă, gândeşte-te la ea ca la un factor. Ceva la care 


să meditezi. Se uita în ochii mei şi-mi spunea: „Nu e o 
problemă, e doar un factor“. Încerc să ţin minte asta. 

— Nu e o problemă, e doar un factor, repetă Stephen. 
Îmi place. 

Stephen puse mâna pe piciorul lui Jodie pentru a-i 
arăta că vorbeşte serios. 

Soldat, ce dracului faci? 

Domnule, sunt ocupat acum, voi raporta mai târziu. 

Soldat... 

Mai târziu, domnule! 

— În cinstea ta, zise Jodie. 

— Nu, în cinstea ta, replică Stephen. 

Şi dădură noroc, cu apă minerală şi suc de portocale, 
în cinstea ciudatei lor alianţe. 

Un labirint. 

Reţeaua de metrou din New York City se întinde pe 
mai bine de 400 de kilometri şi include vreo 
douăsprezece tunele separate care întretaie patru din 
cele cinci zone (în afară doar de Staten Island, deşi 
locuitorii insulei au, desigur, faimosul feribot). 

Un satelit putea să localizeze mai repede o navă 
Lincoln Rhyme să găsească doi oameni ascunşi în 
metroul newyorkez. 

Criminalistul, Sellitto, Sachs şi Cooper studiau o hartă 
a reţelei, lipită fără îndemânare pe peretele din locuinţa 
lui Lincoln Rhyme. Privirea lui Rhyme cerceta liniile de 
diferite culori ce reprezentau diverse rute, albastru 
pentru Eighth Avenue, verde pentru Lex, roşu pentru 
Broadway. 

Rhyme avea o relaţie specială cu atât de complicatul 
sistem subteran. Se afla pe şantierul unui tunel aflat în 
construcţie când se desprinsese o grindă de stejar care 
îi zdrobise coloana vertebrală - tocmai când zicea „A!“ şi 
se apleca în faţă să ridice o fibră, aurie ca părul unui 
înger, de pe corpul unei victime ucise. 

Totuşi, chiar şi înainte de accident, metrourile 
jucaseră un rol important în viaţa criminalistului de la 
NYPD. Rhyme le studiase cu atenţie când conducea IRD- 
ul, deoarece acopereau atât de mult teren şi 
încorporaseră atât de multe tipuri de materiale de 
construcţie de-a lungul anilor, încât puteai stabili adesea 
prezenţa unui criminal pe o anume linie de metrou, 
poate chiar în staţia lângă care locuia, totul doar pe 
baza unor probe relevante. Rhyme colecţionase ani în şir 
mostre de la metrou - unele datând chiar din secolul 


trecut. (În anii 1860, Alfred Beach, cel care scotea New 
York Sun şi Scientific American, hotărâse să adapteze la 
transportul uman ideea transmiterii corespondenţei prin 
mici tuburi pneumatice.) 

Rhyme ceru computerului să formeze un număr şi, în 
câteva clipe, era conectat cu Sam Hoddleston, şeful 
Autorităţii poliţieneşti pentru tranzit. Ca şi NYPD, erau 
poliţişti obişnuiţi din New York, doar că se ocupau de 
sistemul de transport. Hoddleston îl cunoştea pe Rhyme 
de mult, iar criminalistul parcă-l putu auzi, în tăcerea de 
după ce se prezentă, cum se gândea; Hoddleston, ca 
mulţi dintre foştii lui colegi, nu ştia că Rhyme aproape 
se întorsese din morţi. 

„Să închidem vreo linie? întrebă Hoddleston după ce 
Rhyme îl puse pe scurt la curent cu Dansatorul şi 
partenerul acestuia. Să cercetăm zona?” 

Sellitto auzi întrebarea în difuzor şi clătină din cap. 

Rhyme fu de acord. i 

— Nu vrem să ne arătăm cărțile. In orice caz, credem 
că e într-o zonă părăsită. 

„Nu sunt prea multe staţii dezafectate, zise 
Hoddleston. Dar sunt o sută de linii secundare şi 
depouri părăsite. Altfel, ce mai faci, Lincoln? Eu...“ 

— Bine, Sam, sunt bine, zise Rhyme repede, evitând 
întrebarea, aşa cum făcea de obicei. Apoi adăugă: Ştii, 
ne gândeam - credem că probabil vor merge pe jos. Se 
vor feri de trenuri. Aşa că bănuim că sunt în Manhattan. 
Avem o hartă aici şi avem nevoie de ajutorul tău să mai 
reducem din posibilităţi. 

„Cu orice vă pot ajuta”, zise şeful. 

Rhyme nu-şi mai amintea cum arată. După voce, 
părea slab şi atletic, dar apoi se gândi că el însuşi putea 
să pară un zeu cuiva care nu-i putea vedea trupul 
vătămat. 

Rhyme trecu acum în revistă restul probelor găsite de 
Sachs în clădirea de lângă casa pentru protecţia 


martorilor - probele lăsate de partenerul Dansatorului. 

Îi spuse lui Hoddleston: 

— Noroiul are un conţinut înalt de umiditate şi e plin 
de feldspat şi nisip cuarţos. 

„Ţin minte că ai fost mereu pasionat de noroi, 
Lincoln.” 

— Pământul e foarte util, zise el, apoi continuă: puţină 
rocă, iar cea care există nu e măcinată sau ciobită, nu 
conţine calcar sau micaşist de Manhattan. Aşa că 
vorbim despre centru. Şi, după cantitatea particulelor 
de lemn vechi, probabil mai aproape de Canal Street. 

La nord de Twenty-seventh Street, roca de bază e 
aproape de suprafaţa Manhattan-ului. La sud, pământul 
conţine rocă sterilă, nisip şi humă şi e foarte umed. 
Când muncitorii au săpat metroul, cu ani în urmă, 
pământul moale din jurul Canal Street tot inunda puţul. 
De două ori pe zi, toate lucrările trebuiau să înceteze în 
timp ce se pompa apa din tunel, iar pereţii erau întăriţi 
cu grinzi care, de-a lungul anilor, putreziseră în pământ. 

Hoddleston nu era optimist. Deşi informaţiile lui 
Rhyme limitau aria geografică, explică el, existau zeci de 
tuneluri de legătură, platforme de transfer şi chiar 
porţiuni de staţii care fuseseră închise de-a lungul 
anilor. Unele dintre ele erau la fel de sigilate şi de uitate 
ca şi mormintele egiptene. Ani buni după moartea lui 
Alfred Beach, muncitorii care construiau o linie nouă de 
metrou dăduseră de un perete şi, dincolo de el, 
descoperiseră tunelul original, abandonat demult, cu 
sala de aşteptare opulentă, care includea ornamente 
murale, un pian mare şi un acvariu enorm. 

„Există probabilitatea să doarmă în staţii funcţionale 
sau între staţii?“ întrebă Hoddleston. 

Sellitto clătină din cap. 

— Nu e profilul lui. E un drogat. Vrea să fie un loc 
ascuns. 

Rhyme îi povesti apoi lui Hoddleston despre mozaicul 


turcoaz. 

„Imposibil de spus de unde provine, Lincoln. Tot 
metroul a fost redecorat, aşa că e plin peste tot de praf 
de faianţă şi mortar. Cine ştie de unde putea să le ia?“ 

— Dă-mi un număr, şefule, zise Rhyme. Despre câte 
puncte e vorba? 

„Aş zice douăzeci de locaţii, se auzi vocea puternică a 
lui Hoddleston. Poate ceva mai puţin.“ 

— Of, murmură Rhyme. Trimite-ni-le prin fax pe cele 
mai probabile. 

„Sigur. Când ai nevoie de ele? Dar, înainte ca Rhyme 
să răspundă, Hoddleston continuă: Ştiu. Imi aduc aminte 
din vremurile de altădată, Lincoln. Vrei să fie gata ieri“. 

— Săptămână trecută, glumi Rhyme, nerăbdător 
pentru că, în loc să-şi noteze, şeful pălăvrăgea. 

Cinci minute mai târziu, faxul bâzâi. Thom puse 
bucata de hârtie în faţa lui Rhyme. Conţinea 
cincisprezece puncte din reţeaua metroului. 

— Bine, Sachs, la treabă. 

Ea încuviinţă, iar Sellitto îi sună pe Haumann şi pe 
Dellray pentru a începe munca cu echipele de la C&S. 
Rhyme sublinie: 

— Amelia, tu stai în spate acum, da? Tu investighezi 
doar locul crimei, da? Doar locul crimei. 


Pe o bordură, în centrul Manhattan-ului, stătea Leon 
Momeală. Lângă el stătea Omul Urs - poreclit aşa 
pentru că trăgea după el un căruţ plin cu zeci de 
animale de pluş care, chipurile, erau de vânzare, deşi 
doar nişte părinţi psihopaţi ar fi cumpărat una dintre 
jucăriile zdrenţuroase şi murdare pentru copiii lor. 

Leon şi Omul Urs locuiau împreună - adică împărțeau 
o alee de lângă Chinatown - şi trăiau din împărţit 
pliante, vânzare de sticle goale şi escrocherii mărunte şi 
inofensive. 

— Moare, omule, zise Leon. 


— Ba nu, are vise urâte, aia e, răspunse Omul Urs, 
legănând căruţul de parcă încerca să adoarmă urşii. 

— Tre’ să scoatem banv’, să chemăm salvarea aici. 

Leon şi Omul Urs se uitau vizavi, înspre alee. Acolo 
zăcea un alt om al străzii, negru, cu o înfăţişare 
bolnăvicioasă, cu o faţă agitată şi urâtă - deşi îşi 
pierduse cunoştinţa. Hainele îi erau toate numai 
zdrenţe. 

— Tre’ să chemăm pe cineva. 

— Hai să ne uităm. 

Traversară strada, iuți ca nişte şoareci. 

Bărbatul era piele şi os - SIDA, probabil, de unde 
deduseră că folosea heroină - şi foarte murdar. Chiar şi 
Leon şi Omul Urs se spălau din când în când în fântâna 
din Washington Square Park sau în laguna din Central 
Park, în ciuda porumbeilor. Purta nişte jeanşi 
zdrenţuroşi, şosete îmbâcsite, fără pantofi şi o jachetă 
veche şi murdară pe care scria Cats... The Musical. 

Îl priviră o clipă. Când Leon încercă să-i atingă 
piciorul, Pisică se trezi şi se ridică, îngheţându-i cu o 
privire ciudată. 

— Cine dracu' sunteţi? Cine dracu' sunteţi? 

— Hei, omule, eşti bine? 

Se traseră doi metri în spate. 

Pisică tremura, cu mâinile în jurul burţii. Tuşi 
îndelung, iar Leon şopti: 

— Pare prea al dracului ca să fie bolnav, vezi? 

— Mi-e frică. Hai să mergem. 

Omul Urs voia să se întoarcă la căruţul lui. 

— Am nevoie de ajutor, şopti Pisică. Is rănit. 

— E un cabinet acolo pe... 

— Pisică nu merge la niciun cabinet, zise Pisică, de 
parcă l-ar fi insultat. 

Deci avea cazier şi, pe stradă, să nu te duci la doctor 
când erai atât de bolnav însemna că aveai un cazier 
foarte urât. Mai ales pentru crimă. Da, individul ăsta 


chiar avea probleme. 

— Îmi trebuie medicamente. Aveţi ceva? Vă plătesc. 
Am bani. 

Ceea ce, în mod normal, n-ar fi crezut, doar că Pisică 
aduna conserve. Şi se pricepea foarte bine la asta, după 
cum vedeau. Lângă el era o sacoşă enormă de cutii de 
sucuri şi bere adunate din gunoaie. Leon le ochi cu 
invidie. Trebuie să-i fi luat două zile să adune atâtea. 
Făceau treizeci, patruzeci de verzişori. 

— N-avem nimica. Nu ne ocupăm cu aşa ceva. Cu de- 
astea. 

— Cu pastile, vrea să zică. 

— Vrei sticle? De-alea bune. Am unele foarte bune. 
Facem schimb - îţi dau o sticlă pentru cutiile... 

Pisică dădu dintr-o mână. 

— Nu vreau nicio sticlă nenorocită. Am fost bătut. 
Nişte copii m-au bătut. Mi-au rupt ceva. Nu mă simt 
bine. Am nevoie de pastile. Nu de prafuri sau de 
nenorocitele de sticle. Am nevoie de medicamente să-mi 
oprească durerea. Am nevoie de medicamente! 

Se ridică în picioare şi porni clătinându-se spre Omul 
Urs. 

— Nimic, omule. N-avem nimic. 

— Vă mai întreb o dată, îmi daţi ceva? 

Gemu şi încercă să-şi păstreze echilibrul. Ştiau cât de 
nebuni pot fi unii drogaţi. lar tipul ăsta era printre cei 
mai răi. Putea să-i sfâşie pe amândoi cu uşurinţă. 

Leon îi şopti Omului Urs: 

— Tipu' ăla de ieri? 

Omul Urs încuviinţă cu repeziciune, deşi era un reflex 
de frică. Nu ştia despre ce dracu' vorbea Leon. 

Leon continuă: 

— ÎL ştim pe tipu’ ăsta, da? A încercat să ne vândă 
nişte rahaturi ieri. Pastile. 

— Da, pastile, zise Omul Urs repede, ca şi cum dacă el 
confirma povestea, Pisică se putea calma. 


— Nu-i păsa de cine-l vede. Vindea pur şi simplu. Nu 
prafuri şi altele. Doar calmante. 

— Da, doar calmante. 

— Am bani. Pisică scotoci în buzunarul său murdar şi 
scoase două sau trei bancnote de douăzeci, mototolite. 
Vedeţi? Unde-i nenorocitu’ ăla? 

— Lângă City Hall. Staţia veche de metrou... 

— Mi-e rău, omule. Am fost bătut. De ce să mă bată 
cineva? Ce-am făcut? Adunam doar nişte cutii, atâta. Şi 
uite ce-am păţit. La dracu’. Cum îl cheamă? 

— Nu ştiu, zise Omul Urs repede, ştergându-şi 
fruntea, ca şi cum s-ar fi concentrat. Nu, stai. A zis ceva. 

— Nu ţin minte. 

— Ba ţii... S-a uitat la urşii tăi. 

— Şi a zis ceva. Da, da. A zis ca-l cheamă Joe, sau 
ceva. Poate Jodie. 

— Da, aşa a zis. Sigur. 

— Jodie, repetă Pisică, apoi îşi şterse fruntea. Tre' să-l 
văd. Omule, am nevoie de ceva. Mi-e rău, omule. Du-te 
dracu’. Mi-e rău. Du-te şi tu dracu’. 

Când Pisică plecă  împleticindu-se, gemând şi 
mormăind de unul singur, târând sacoşa de cutii după 
el, Leon şi Omul Urs se întoarseră pe bordură şi se 
aşezară. Leon desfăcu o bere Voodoo şi începură să bea. 

— Nu trebuia să-i faci una ca asta tipului, zise el. 

— Cui? 

— Jodie sau cine dracu” e. 

— Vrei ca nenorocitu’ ăla să mai stea p-aci? întrebă 
Omul Urs. E periculos. Mi-e frică de el. Vrei să mai stea 
p-aci? 

— Clar că nu. Da’ ştii, omule. 

— Da, dar... 

— Ştii, omule. 

— Da, ştiu. Dă sticla. 

Aşezat pe saltea lângă Jodie, Stephen asculta linia 
telefonică de la Hudson Air. 

Asculta telefonul lui Ron. Talbot era numele lui de 
familie, aflase Stephen. Nu era foarte sigur care era 
meseria lui Ron, însă părea a fi ceva director în cadrul 
companiei, iar Stephen credea că avea să afle mai multe 
informaţii despre Soţie şi Prieten dacă asculta telefonul 
lui. 

Îl auzise pe bărbat certându-se cu cineva de la 
furnizorul de piese de schimb pentru turbinele Garrett. 
Pentru că era duminică, aveau probleme să găsească 
ultimele elemente necesare reparaţiei - un cartuş 
pentru extinctor şi ceva ce se chema anular. 

„Aţi promis la trei, zise Ron supărat. Vreau să fie la 
trei.“ 

După ceva târguială - şi înjurături - compania fusese 
de acord să trimită componentele cu avionul de la 
Boston, la biroul din Connecticut. Urmau apoi să fie 
aduse cu camionul la birourile Hudson Air, în jur de trei- 
patru. Închise. 

Stephen mai ascultă câteva minute, dar nu mai urmă 
niciun apel. 

Închise telefonul, frustrat. 

Nu avea nici cea mai vagă idee unde erau Soţia şi 
Prietenul. Tot în casa pentru protecţia martorilor? 
Fuseseră mutaţi? 

Şi la ce se gândea Lincoln Viermele acum? Cât era de 
deştept? 

Şi cine era? Stephen încercă să şi-l imagineze ca pe o 
ţintă prin luneta Redfield. Dar nu putu. Nu văzu decât o 
masă de viermi şi un chip privindu-l calm printr-un geam 
unsuros. 


Îşi dădu seama că Jodie îi spusese ceva. 

— Ce? 

— Cu ce se ocupa? Tatăl tău vitreg? 

— Slujbe mărunte. Vâna şi pescuia mult. A fost erou în 
Vietnam. A intrat în liniile inamice şi a omorât cincizeci 
şi patru de oameni. Politicieni şi oameni de genul ăsta, 
nu doar soldaţi. 

— El te-a învăţat toate astea... cum să faci? Drogurile 
îşi terminaseră efectul, iar ochii verzi ai lui Jodie erau 
mai strălucitori acum. 

— M-am antrenat în special în Africa şi America de 
Sud, dar el m-a iniţiat. Îi spuneam „BSL“. Cel mai Bun 
Soldat din Lume. El râdea de asta. 

Între opt şi zece ani, Stephen mergea în spatele lui 
Lou, cutreierând dealurile din West Virginia, picături 
fierbinţi de sudoare prelingându-i-se pe nas şi pe 
încheietura arătătorului cu care ţinea apăsat trăgaciul 
puştilor Winchester sau Ruger. Stăteau întinşi în iarbă 
ore întregi, nemişcaţi, fără să vorbească. Sudoarea 
lucea pe fruntea lui Lou, sub părul ţepos şi scurt, ambii 
ochi erau larg deschişi în timp ce urmăreau ţinta. 

Nu miji ochiul stâng, Soldat. 

Nu, domnule, niciodată. 

Veveriţe, curcani sălbatici, căprioare când era sezonul 
lor de vânătoare sau nu, urşi, când găseau, câini în zilele 
proaste. 

„Îi ucid, Soldat. Priveşte-mă.“ 

Bum. Zgomotul surd pe umăr, ochii uimiţi ai unui 
animal pe moarte. 

Sau, în duminicile fierbinţi de august, băgau cartuşele 
cu CO; în puştile de paint-ball şi rămâneau doar în slip, 
urmărindu-se unul pe altul, făcându-şi vânătăi enorme 
pe piept şi pe picioare de la bilele mari ca acelea de şah 
chinezesc care şuierau prin aer cu o viteză de nouăzeci 
de metri pe secundă, tânărul Stephen luptându-se să nu 
plângă din cauza înţepăturilor îngrozitoare. Bilele erau 


de toate culorile, dar Lou insista să folosească doar 
roşii. Precum sângele. 

Şi noaptea, stând lângă foc în curte, în timp ce fumul 
se încolăcea spre cer şi spre fereastra deschisă unde 
mama spăla vasele de la cină cu o periuţă de dinţi, 
bărbatul scund şi slab - la cincisprezece ani, Stephen 
era la fel de înalt ca Lou - sorbea din sticla abia 
deschisă de Jack Daniel's şi vorbea, vorbea, vorbea, fie 
că Stephen îl asculta sau nu, în timp ce urmăreau 
scânteile zburând spre cer ca nişte licurici portocalii. 

„Mâine vreau să dobori o căprioară doar cu cuțitul.” 

„Păi...” 

„Poţi să faci asta, Soldat?” 

„Da, domnule, pot.” 

„Acum, fii atent. Luă încă o înghiţitură. Unde crezi că 
e vena gâtului?” 

„Păi...” 

„Nu-ţi fie frică să spui că nu ştii. Un soldat bun îşi 
recunoaşte ignoranţa. Dar apoi face ceva să o 
corecteze.” 

„Nu ştiu unde e vena, domnule.” 

„O să-ţi arăt. E chiar aici. Simţi? Acolo. O simţi?” 

„Da, domnule. O simt.” 

„Acum, ce trebuie să faci e să găseşti o familie - 
căprioară şi pui. Te apropii. Asta-i partea grea, să te 
apropii. Ca să omori căprioara, trebuie să ameninţi 
puiul. li ataci puiul. Ameninţi puiul şi atunci mama n-o 
să fugă. Va veni după tine. Atunci, pac! li tai gâtul. Nu 
lateral, ci în unghi. Bine? În formă de V. Simţi? Bine, 
bine. Hai, băiete, nu-i aşa că ne distrăm de minune?“ 

Apoi Lou intra în casă pentru a inspecta farfuriile şi 
castroanele şi a se asigura că sunt aliniate pe faţa de 
masă în carouri, la patru pătrăţele distanţă de margine; 
uneori, când erau doar la trei pătrăţele şi jumătate de 
margine sau când mai era încă un strop de grăsime pe 
marginea unei farfurii de melamină, Stephen asculta 


plesniturile şi scâncetele din casă în timp ce stătea 
întins pe spate lângă foc şi privea cum zboară scânteile 
spre luna moartă. 

„Trebuie să fii bun la ceva, spunea mai târziu 
bărbatul, lăsându-şi soţia în pat, şi ieşind iar din casă cu 
sticla în mână. Altfel, n-are niciun rost să trăieşti.“ 

Măiestrie. Vorbea despre măiestrie. 

Jodie îl întrebă: 

— Cum de n-ai putut intra în marină? Nu mi-ai spus. 

— O prostie, zise Stephen; apoi se opri şi adăugă: Am 
intrat în nişte belele când eram copil. Tu ai păţit-o 
vreodată? 

— Să intru la belea? Nu prea mult. Mi-era frică. Nu 
voiam s-o supăr pe maică-mea, cu furat şi de-astea. Ce- 
ai făcut? 

— Ceva nu prea deştept. Era un bărbat care locuia 
mai sus pe stradă, în oraşul nostru. Era un bătăuş. L-am 
văzut cum suceşte braţul unei femei. Ea era bolnavă, iar 
el ce-i făcea? Aşa că m-am dus la el şi i-am spus că, dacă 
nu se opreşte, îl omor. 

— I-ai spus asta? 

— A, şi încă un lucru pe care l-am învăţat de la tatăl 
meu vitreg. Nu ameninţi. Ori îl omori, ori îl laşi în pace, 
dar nu ameninţi. Însă el a continuat să o bată, iar eu 
trebuia să-i dau o lecţie. Am început să-l lovesc. Mi-am 
pierdut controlul. Am luat o piatră şi l-am lovit. Nu m- 
am gândit. Am făcut câţiva ani pentru omucidere. Eram 
doar un puşti. Aveam cincisprezece ani. Dar asta 
însemna cazier. Şi a fost de ajuns cât să nu mă 
primească la puşcaşii marini. 

— Eu parcă am citit pe undeva că poţi să te înrolezi 
chiar dacă ai cazier. Dacă mergi într-o unitate specială. 

— Cred că m-au respins pentru că a fost omucidere. 

Jodie puse mâna pe umărul lui Stephen. 

— Asta nu e drept. Nu e drept deloc. 

— Eu n-am luat-o aşa. 


— Chiar îmi pare rău, zise Jodie. 

Stephen, care nu avusese niciodată vreo problemă să 
privească pe cineva drept în faţă, îi aruncă o singură 
uitătură lui Jodie, apoi cobori imediat ochii. Şi, de 
undeva, foarte ciudat, îi veni în minte această imagine. 
Jodie şi Stephen locuind împreună în cabană, mergând 
la vânătoare şi la pescuit. Pregătind cina la un foc de 
tabără. 

— Ce s-a întâmplat cu el? Cu tatăl tău vitreg? 

— A murit într-un accident. Era la vânătoare şi a căzut 
de pe o stâncă. 

Jodie spuse: 

— Sună ca şi cum probabil ăsta era felul în care dorea 
să moară. 

După o clipă, Stephen rosti: 

— Poate. 

Simţi piciorul lui Jodie lângă al lui. Un alt şoc electric. 
Stephen se ridică repede şi se uită din nou afară. O 
maşină a poliţiei trecu, dar poliţiştii din ea beau apă şi 
vorbeau. 

Strada era pustie, cu excepţia unor boschetari, patru 
sau cinci albi şi un negru. 

Stephen clipi. Negrul, trăgând un sac mare de gunoi 
plin de cutii de suc şi bere, se certa, se uita împrejur, 
gesticula, oferind sacul unuia dintre tipii albi care 
continua să clatine din cap. Avea o căutătură de om 
nebun, iar albii erau înspăimântați. li privi câteva 
minute cum se ceartă, apoi se întoarse pe saltea, lângă 
Jodie. 

Stephen puse mâna pe umărul tovarăşului său. 

— Vreau să vorbim despre ce avem de făcut. 

— Da, bine. Ascult, partenere. 

— Sunt căutat. 

Jodie râse. 

— Mie mi se pare că, după ce s-a întâmplat în clădirea 
aia, eşti căutat de o grămadă de oameni. 


Stephen nu zâmbi. 

— Dar e o persoană anume. Îl cheamă Lincoln. 

Jodie încuviinţă. 

— Care-i celălalt nume? 

Stephen dădu din umeri. 

— Nu ştiu... N-am cunoscut niciodată pe cineva ca el. 

— Cine e? 

Un vierme... 

— Probabil e poliţist. FBI. Consultant sau ceva de 
genul ăsta. Nu ştiu exact. Stephen îşi aminti cum îl 
descrisese Soţia lui Ron - ca şi cum ar fi vorbit despre 
un guru sau o stafie. Işi simţi iar pielea ca de găină. 
Puse mâna pe spatele lui Jodie. Rămase la baza coloanei. 
Sentimentul dispăru. E a doua oară când mă opreşte. Şi 
aproape că m-a prins. Încerc să-mi dau seama, dar nu 
pot. 

— De ce anume vrei să-ţi dai seama? 

— Care e următorul lui pas. Ca să pot să fiu înaintea 
lui. 

Îl apăsă din nou pe coloană. Pe Jodie nu păru că-l 
deranjează. Şi nici nu-şi feri privirea. Nu mai era timid. 
Il privi pe Stephen într-un mod ciudat. Era o privire de... 
Nu prea ştia. De admiraţie, poate... 

Stephen îşi dădu seama că era felul în care îl privise 
Sheila în Starbucks când îi spunea toate acele vorbe 
frumoase. Doar că în relaţia cu ea nu fusese Stephen, 
fusese altcineva. Cineva care nu exista. Jodie îl privea 
acum în acelaşi fel, deşi ştia exact cine e Stephen - un 
ucigaş. 

Fără să-şi ridice mâna de pe spatele lui, Stephen zise: 

— Ceea ce nu-mi pot da seama e dacă o să-i mute din 
casa pentru protecţia martorilor. Aceea de lângă 
clădirea în care te-am cunoscut. 

— Pe cine să mute? Oamenii pe care vrei să-i omori? 

— Da. Va încerca să-mi ghicească intenţiile. Se 
gândeşte... 


Vocea lui Stephen se stinse. 

Se gândeşte... 

Și la ce se gândeşte Lincoln Viermele? Oare îi va muta 
pe Sotie şi pe Prieten, bănuind că voi încerca să atac din 
nou casa? Sau Îi va lăsa acolo, gândindu-se că voi 
aştepta şi voi încerca să-i omor în altă parte? Şi chiar 
dacă presupune că voi merge iar la casa pentru 
protecţia martorilor, oare îi va lăsa acolo drept 
momeală, încercând să mă păcălească printr-o altă 
ambuscadă? Oare va muta două momeli într-o nouă 
casă? Şi va încerca să mă prindă când îi voi urmări? 

Mărunţelul zise, aproape în şoaptă: 

— Pari, nu ştiu, derutat sau aşa cumva. 

— Nu pot să-l văd... Nu pot să văd ce are de gând să 
facă. Pe toţi cei care m-au urmărit până acum am putut 
să-i văd. Am putut să-mi dau seama. Cu el, nu pot. 

— Ce vrei să fac eu? întrebă Jodie, legănându-se. 

Umerii lor se atinseră. 

Stephen Kall, un mare maestru, fiul vitreg al unui om 
care nu avusese nicio clipă de ezitare în ceea ce făcea - 
fie că omora căprioare sau inspecta vasele spălate cu o 
periuţă de dinţi - era acum confuz, holbându-se în tavan, 
apoi privindu-l pe Jodie în ochi. 

Mâna pe spatele lui Jodie. Umerii atingându-li-se. 

Stephen se hotări. 

Se aplecă şi căută în ghiozdan. Găsi un telefon celular 
negru, se uită la el o clipă, apoi i-l dădu. 

— Ce-i asta? întrebă Jodie. 

— Un telefon. Ca să-l foloseşti. 

— Un mobil! Super. 

Îl examină ca şi cum nu mai văzuse în viaţa lui unul, îl 
deschise, studiindu-i toate butoanele. 

Stephen îl întrebă: 

— Ştii ce e un observator? 

— Nu. 

— Cei mai buni lunetişti nu lucrează singuri. Au 


mereu un observator cu ei. El localizează ţinta şi 
calculează cât e de departe, caută să vadă care e 
apărarea, lucruri dintr-astea. 

— Vrei să fac eu asta? 

— Da. Vezi, cred că Lincoln o să-i mute. 

— De ce, cum ţi-ai dat seama? se interesă Jodie. 

— Nu pot să explic. Am pur şi simplu acest sentiment. 
Se uită la ceas. Bine, uite cum facem. La doişpe jumate 
în după-amiaza asta, vreau să mergi pe stradă ca un... 
om fără adăpost. 

— Poţi să spui boschetar, dacă vrei. 

— Şi să  supraveghezi casa pentru protecția 
martorilor. Poate să te faci că răscoleşti prin gunoaie 
după cutii sau ceva de genul ăsta. 

— După sticle. Asta şi fac. Tot timpul. 

— Afli în ce fel de maşină intră, apoi mă suni şi-mi 
spui. Eu o să fiu pe stradă, după colţ, într-o maşină, şi o 
să aştept. Dar va trebui să fii atent la momeli. 

În minte îi veni imaginea poliţistei cu păr roşu. Nu 
prea putea să treacă drept Soţia. Prea înaltă, prea 
drăguță. Se întrebă de ce o detesta aşa... Regretă că nu 
calculase mai bine focul pe care îl trăsese în ea. 

— Bine. Pot să fac asta. O să-i împuşti pe stradă? 

— Depinde. S-ar putea să-i urmăresc până la noua 
casă şi s-o fac acolo. Sunt gata să improvizez. 

Jodie studie telefonul precum un copil la Crăciun. 

— Nu ştiu cum merge. 

Stephen îi arătă. 

— Mă suni când eşti pe poziţii. 

— „Pe poziţii.” Asta suna profesionist. Apoi Jodie 
ridică privirea de la telefon. Ştii, după ce o să se termine 
totul şi o să termin şi cu dezintoxicarea, ce-ar fi să ne 
mai întâlnim uneori? Putem să bem o cafea sau un suc, 
ori ceva de genul ăsta. Hâm? Ce zici? 

— Sigur, zise Stephen. Putem... 

Dar, brusc, se auzi o bubuitură în uşă. Răsucindu-se 


ca un derviş şi scoțând pistolul din buzunar, Stephen 
ateriză în poziţie de tragere cu două mâini. 

— Deschide dracului uşa, strigă o voce de afară. 
Acum! 


— Nu vorbi, îi şopti Stephen lui Jodie. 

Inima îi bătea cu putere. 

— Eşti acolo, individule? insistă vocea. Jo-die. Unde 
mama dracu' eşti? 

Stephen se duse la fereastră şi se uită afară din nou. 
Negrul vagabond de vizavi. Avea o jachetă zdrenţuroasă 
pe care scria Cats... The Musical. Negrul nu-l văzu. 

_ — Unde-i micuțul? zise negrul. Am nevoie de micuţ. 
Imi tre' nişte pastile! Jodie Joe? Unde eşti? 

Stephen zise: 

— ÎI cunoşti? 

Jodie se uită pe geam, dădu din umeri şi şopti: 

— Nu ştiu. Poate. Seamănă cu mulţi vagabonzi. 

Stephen îl studie îndelung, mângâind patul de plastic 
al pistolului. 

Vagabondul strigă: 

— Ştiu că eşti aici, omule! Vocea lui se pierdu într-o 
gargară de tuse dezgustătoare. Jo-die. Jo-die! M-a 
costat, omule. Asta m-a costat. Mi-a luat o săptămână s- 
adun cutiile astea şi atâta m-a costat. Au zis că eşti aci. 
Toată lu-mea aşa a zis. Jodie, Jodie! 

— O să plece, zise Jodie. 

Stephen spuse: 

— Stai. Poate că putem să-l folosim. 

— Cum? 

— Mai ţii minte ce ţi-am zis? Deleagă. Ăsta-i bun... 
Stephen  încuviinţă. Arată  înfricoşător. O să se 
concentreze pe el, nu pe tine. 

— Vrei să zici să-l iau cu mine? La casa aia de 
protecţie? 

— Da, zise Stephen. 


— Îmi tre' nişte chestii, omule, gemu negrul. Hai. Îs 
terminat. Te rog. Am tremurici. Nenorocitule! Lovi tare 
în uşă cu piciorul. Te rog, omule. Eşti acolo, Jodie? Ce 
dracu' faci? Bubosule! Ajută-mă. 

Părea că plânge. 

— Ieşi, îl îndemnă Stephen. Spune-i că-i dai dacă vine 
cu tine. Pune-l să caute prin gunoi sau ceva de genul 
ăsta vizavi de casă, în timp ce tu o supraveghezi. O să 
fie perfect. 

Jodie îl privi. 

— Adică acum? Să mă duc şi să vorbesc cu el? 

— Da. Acum. Spune-i. 

— Vrei să-l băgăm şi pe el? 

— Nu, nu vreau să mă vadă. Du-te doar şi vorbeşte cu 
el. 

— Păi... bine. Jodie crăpă uşa. Dacă mă înjunghie sau 
ceva? 

— Uită-te la el. E aproape mort. Poţi să-l baţi cu o 
singură mână. 

— Pare că are SIDA. 

— Du-te. 

— Dacă mă atinge... 

— Du-te! 

Jodie inspiră adânc apoi ieşi. 

— Hei, las-o mai moale, îi spuse bărbatului. Ce dracu’ 
vrei? 

Stephen văzu cum negrul îl priveşte pe Jodie cu nişte 
ochi de om nebun. 

— Am auzit că vinzi nişte rahaturi, omule. Am lovele. 
Am şaizeci de verzişori. Am nevoie de pastile. Sunt 
bolnav. 


— Ce vrei? 

— Ce ai, omule? 

— Seconal, benzedrină, dexedrină, nembutal, 
calmante. 


— Da, calmantele sunt bune. Te plătesc. La dracu’, am 


bani. Mă doare înăuntru. M-au bătut. Unde-s lovelele? 

Se căută de mai multe ori prin buzunare înainte să-şi 
dea seama că ţinea bancnotele preţioase în mâna 
stângă. 

— Dar, zise Jodie, trebuie sa faci ceva pentru mine 
întâi. 

— Da, ce vrei să fac? Vrei să ţi-o sug? 

— Nu, zise Jodie îngrozit. Vreau să mă ajuţi să caut 
prin nişte gunoaie. 

— De ce dracu' vrei asta? 

— Să cauţi nişte cutii. 

— Cutii? urlă omul scărpinându-se în nas. La ce 
dracu” îţi tre’ tăblăraie? Tocmai am dat o sută de cutii 
să-mi spună unde eşti. La dracu' cu tabla, îţi dau lovele, 
omule. 

— Îţi dau calmantele gratis, doar că trebuie să mă 
ajuţi să strâng nişte sticle. 

— Gratis? Bărbatul nu părea că înţelege. Gratis, adică 
nu tre' să plătesc? 

— Da. 

Negrul se uită în jur, ca şi cum ar fi încercat să 
găsească pe cineva care să-i explice. 

— Aşteaptă aici, zise Jodie. 

— Unde tre' să caut sticlele? 

— Aşteaptă... 

— Unde? întrebă el iar. 

Jodie intră în casă. li spuse lui Stephen: 

— O s-o facă. 

— Ai făcut o treabă bună, zâmbi Stephen. 

Jodie zâmbi şi el. Se îndreptă spre uşă, dar Stephen îl 
chemă: 

— Hei. 

Mărunţelul se opri. 

Stephen zise brusc: 

— Mă bucur că te-am cunoscut. 

— Şi eu mă bucur. Jodie ezită o clipă. Partenere, 


întinse mâna. 

— Partenere, repetă Stephen ca un ecou. 

Simţi o nevoie impetuoasă să scoată mănuşa, să simtă 
pielea lui Jodie pe a lui. Dar nu o făcu. 

Măiestria trebuia să aibă întâietate. 

Dezbaterea era aprinsă. 

— Cred că te înşeli, Lincoln, zise Lon Sellitto. Trebuie 
să-i mutăm. Va da din nou lovitura acolo dacă îi lăsăm. 

Nu erau singurii care întorceau dilema pe toate 
părţile. Procurorul Reg Eliopolos nu venise - nu încă dar 
Thomas Perkins, agentul special FBI care conducea 
biroul din Manhattan era acolo, personal, reprezentând 
în discuţie partea federală. Rhyme şi-ar fi dorit să fie şi 
Dellray prezent - şi Sachs, deşi aceasta era împreună cu 
echipa mixtă federală şi orăşenească, căutând spaţii 
abandonate ale metroului. Până acum nu găsiseră nicio 
urmă a Dansatorului sau a tovarăşului său. 

— Sunt în totalitate pentru schimbare, ăsta e punctul 
meu de vedere, zise Perkins. Avem şi alte locuinţe. Era 
îngrozit că nu îi trebuiseră Dansatorului decât opt ore 
pentru a ajunge la cinci metri de ieşirea de incendiu a 
casei pentru protecţia martorilor. Locuinţe mai bune, 
adăugă repede. Cred că ar trebui să operăm transferul 
imediat. Am primit o notificare de sus. Chiar de la 
Washington. Vor ca martorii să fie imunizaţi. 

Ceea ce însemna, bănui Rhyme, să fie mutaţi şi să fie 
mutaţi în acel moment. 

— Nu, spuse criminalistul cu încăpățânare. Trebuie 
să-i lăsăm acolo unde sunt. 

— Ordonând variabilele după importanţă, zise 
Perkins, cred că răspunsul e destul de clar. Să-i mutăm. 

Dar Rhyme stărui: 

— li va urmări oriunde vor fi duşi, într-o casă nouă 
sau veche. Aici cunoaştem terenul, ştim câte ceva şi 
despre abordarea lui. Avem o acoperire bună. 

— Asta e adevărat, fu de acord Sellitto. 

— li va distrage atenţia, de asemenea. 


— Cum vine asta? întrebă Perkins. 

— În momentul ăsta, şi el cântăreşte variantele. 

— Da? _ 

— A, pun pariu, zise Rhyme. Încearcă să-şi dea seama 
ce vom face. Dacă vom hotări să-i lăsăm unde sunt, îşi 
va urma planul. Dacă îi vom muta - ceea ce cred eu că-şi 
închipuie el - va încerca să atace în timpul 
transportului. Şi, oricât de bună ar fi securitatea pe 
stradă, e oricum mai rău decât pe teren fix. Nu, trebuie 
să-i lăsăm unde sunt şi să fim pregătiţi pentru 
următoarea încercare. Să o anticipăm şi să fim pe 
poziţii. Ultima oară... 

— Ultima oară a fost ucis un agent. 

Rhyme îi răspunse agentului special: 

— Dacă Innelman ar fi avut spate, s-ar fi terminat 
altfel. 

Perkins cel cu costum la patru ace era un birocrat 
circumspect, dar era rezonabil. Fu de acord cu această 
concesie. 

Dar oare am dreptate? se întrebă Rhyme. 

Oare cum gândeşte Dansatorul? Ştiu eu cu adevărat? 

Da, pot să privesc un dormitor tăcut sau o alee 
murdară şi să citesc limpede povestea care le-a 
transformat în locuri ale crimei. Pot să văd, în testul 
Rorschach cu sânge lipit de covor şi de faianţă, cât de 
aproape a fost victima de a scăpa sau cât de puţine 
şanse a avut ori de ce fel de moarte a murit. Pot să mă 
uit la praful lăsat de ucigaş în urma lui şi să ştiu imediat 
de unde vine. 

Pot să spun cine, pot să spun de ce. 

Dar oare ce are de gând Dansatorul să facă? 

Pot să ghicesc asta, dar nu pot spune cu siguranţă. 

În pragul uşii apăru o siluetă, unul dintre ofiţerii de la 
intrare. Îi dădu un plic lui Thom şi se întoarse la postul 
de pază. 

— Ce e aia? se uită Rhyme cu atenţie. 


Nu aştepta niciun raport de laborator şi cunoştea prea 
bine  predilecţia  Dansatorului pentru bombe. Insă 
pachetul avea grosimea unei foi de hârtie şi era de la 
FBI. 

Thom îl deschise şi citi. 

— E de la PERT. Au găsit un expert în nisip. 

Rhyme îi explică lui Perkins: 

— Nu e pentru acest caz. Are legătură cu agentul care 
a dispărut acum două nopţi. 

— Tony? întrebă agentul special. Nu avem niciun 
indiciu până acum. 

Rhyme se uită peste raport. 

Substanţa supusă analizei nu este nisip din punct de 
vedere tehnic. Este coral sfărâmat dintr-un recif şi 
conţine spiculi, secțiuni parțiale de viermi marini, scoici 
gasteropode şi foraminifere. Cea mai probabilă sursă e 
nordul Caraibelor: Cuba, Bahamas. 

Caraibe... Interesant. Deocamdată însă, trebuia să 
pună probele la o parte. După ce Dansatorul era prins, 
el şi Sachs aveau să se întoarcă la... 

Se auzi în bip în căşti. 

„Rhyme, eşti acolo?“ rosti repede vocea lui Sachs. 

— Da! Unde eşti, Sachs? Ce-ai găsit? 

„Suntem deasupra unei staţii vechi de metrou, lângă 
City Hall. Am înconjurat locul. Cei de la C&S spun că e 
cineva înăuntru. Cel puţin o persoană, poate chiar 
două.“ 

— Bine, Sachs, zise el, inima bătându-i cu putere la 
gândul că se apropia de Dansator. Ţine-mă la curent. 

Se uită apoi la Sellitto şi Perkins. 

— Se poate să nu fim obligaţi să hotărâm asupra 
mutării lor din casă, la urma urmei. 

— L-au găsit? întrebă detectivul. 

Dar criminalistul - om de ştiinţă în primul rând - 
refuză să dea glas speranţelor sale. De teamă că putea 
să aducă ghinion operaţiunii - sau, de fapt, să-i aducă 


ghinion lui Sachs, se gândi el. Murmură: 
— Să le ţinem pumnii. 


Trupele de la Intervenţii Rapide înconjurară în linişte 
staţia de metrou. 

Probabil că aici locuia noul partener al Dansatorului, 
conchise Amelia Sachs. Cei de la C&S găsiseră câţiva 
localnici care povestiseră despre un drogat care vindea 
pastile în zonă. Era un bărbat mărunţel - ceea ce se 
potrivea cu mărimea 41 a pantofilor. 

Staţia era, literalmente, o gaură în perete, 
abandonată cu ani în urmă pentru mult mai moderna 
staţie City Hall, la câteva străzi distanţă. 

Echipa 32-E îşi ocupa poziţiile, în timp ce membrii 
grupului C&S începură să monteze microfoane şi 
detectoare cu infraroşii, iar alţi ofiţeri opreau traficul pe 
stradă şi îi evacuau pe oamenii fără adăpost care 
stăteau pe borduri sau în pragul uşilor. 

Comandantul o îndepărtă pe Sachs de lângă intrarea 
principală, scoţând-o din linia de tragere. O trecură la 
munca de jos, să păzească o ieşire din metrou care era 
blocată cu drugi şi zăvorâtă de ani de zile. Chiar se 
întreba dacă nu cumva Rhyme făcuse o înţelegere cu 
Haumann ca să o ţină departe de pericol. 

Mânia din seara trecută, când aştepta să înceapă 
căutarea Dansatorului, o cuprinse din nou. 

Sachs arătă spre lacătul ruginit. 

— Hmm. Probabil că nu va ieşi pe aici, zise ea. 

— Trebuie să păzim toate intrările, spuse ofiţerul 
mascat, scăpând sau ignorând sarcasmul, apoi se 
întoarse la tovarăşii săi. 

Ploaia cădea în jurul ei, o ploaie rece, picurată dintr- 
un cer cenuşiu murdar, răpăind în molozul adunat în 
faţa drugilor de fier. 

Dansatorul era oare înăuntru? Dacă era aşa, aveau să 
fie schimburi de focuri. Cu siguranţă. Nu şi-l putea 


imagina cedând fără o luptă violentă. 

Şi o scotea din sărite faptul că nu avea să participe şi 
ea. 

Eşti un mare şmecher când ai o puşcă şi stai adăpostit 
la o jumătate de kilometru distanţă, se gândi ea la 
ucigaş. Dar spune-mi, nenorocitule, cum te descurci cu 
pistolul de aproape? Ce-ai zice de o confruntare? Acasă, 
pe o poliţă, avea o duzină de trofee - ţinte poleite cu 
aur, câştigate la tir. (Figurinele aurite reprezentau doar 
bărbaţi, ceea ce, dintr-un anume motiv, îi gâdila orgoliul 
Ameliei Sachs.) 

Cobori scările până la parii de fier, apoi se lipi de 
perete. 

Sachs, criminalistul, examină locul insalubru cu 
atenţie, simțind miros de gunoi, putregai, urină, mirosul 
sărat al metroului. Examină drugii, lanţul şi lacătul. Se 
uită în tunelul întunecos, dar nu văzu nimic, nu auzi 
nimic. 

Oare unde e? 

Și ce fac poliţiştii şi agenţii? De ce întârzie? 

Auzi răspunsul o clipă mai târziu, în cască: aşteptau 
întăriri. Haumann hotărâse să cheme alţi douăzeci de 
poliţişti de la Intervenţii Rapide şi o a doua echipă 32-E. 

Nu, nu, nu, se gândi ea. Nu e bine! Dansatorul nu 
trebuie decât să se uite afară şi să vadă că nu mai trece 
nicio maşină, niciun taxi sau trecător şi o să-şi dea 
imediat seama că se desfăşoară o operațiune tactică. Va 
fi o baie de sânge... Oare chiar nu înţeleg? 

Sachs lăsă trusa pentru investigaţii la picioarele 
scărilor şi urcă înapoi în stradă. Ceva mai încolo era o 
farmacie. Intră. Cumpără două butelii mari cu butan şi 
împrumută băţul pentru tendă de la proprietar - o vargă 
de oţel de un metru şi jumătate. 

Înapoi la ieşirea din metrou, Sachs strecură varga 
printr-una dintre zalele lanţului care era pe jumătate 
desfăcută şi învârti până ce lanţul se întinse. Îşi puse o 


mănuşă Nomex şi goli conţinutul buteliilor pe metal, 
privind cum acesta devine brumăriu din cauza gazului 
îngheţat. (Amelia Sachs nu bătuse degeaba Forty-second 
Street când fusese poliţist de proximitate; ştia suficient 
despre intrări prin efracţie cât să-şi poată lua un al 
doilea serviciu.) 

După ce goli şi cea de-a doua butelie, luă varga cu 
ambele mâini şi începu să răsucească. Gazul îngheţat 
făcea metalul sfărâmicios. Cu un zgomot uşor, zala 
crăpă în două. Prinse lanţul înainte să cadă şi îl puse 
uşor pe o grămadă de frunze. 

Balamalele erau ude de la ploaie, dar ea scuipă pe ele 
ca să nu scârţâie şi împinse uşa, scoţându-şi pistolul din 
toc şi gândindu-se: „te-am ratat la trei sute de metri. N-o 
s-o fac la treizeci”. 

Rhyme nu ar fi fost de acord cu aşa ceva, bineînţeles, 
dar Rhyme nu ştia. Se gândi o clipă la el, la seara 
trecută, la ei doi stând în pat. Dar imaginea chipului său 
dispăru rapid. Ca atunci când conducea cu 240 de 
kilometri pe oră, misiunea ei nu-i lăsa acum timp să se 
gândească la dezastrul din viaţa personală. 

Străbătu coridorul întunecat, sări peste bariera veche 
de lemn şi o porni de-a lungul peronului, spre staţie. 

Auzi vocile înainte de a fi parcurs mai mult de şase 
metri. 

— Trebuie să plec... înţelegi... ce spun? Să plec. 

Alb. Bărbat. 

Era oare Dansatorul? 

Inima îi bătea să-i spargă pieptul. 

Respiră încet, îşi spuse ea. A trage cu pistolul 
înseamnă a respira. 

(Dar la aeroport nu respirase încet. I se tăiase 
respiraţia de frică.) 

— Ce zici? 

O altă voce. Bărbat de culoare. Ceva la el o speria. 
Ceva periculos. 


— Pot să-ţi dau bani, pot. O groază de bani. Am 
şaizeci, nu ţi-am zis? Da' pot să fac rost de mai mult. Cât 
vrei. Am făcut treabă bună. Da’ nenorociţii i-au luat. 
Ştiam prea multe. 

Arma e doar o prelungire a braţului. Tu ţinteşti, nu 
arma. 

(Dar nu ţintise deloc când fusese la aeroport. Stătuse 
pe burtă ca un iepure înspăimântat, trăgând în gol - cea 
mai inutilă şi periculoasă dintre practicile cu arma.) 

— Mă înţelegi? M-am răzgândit, bine? Lasă-mă... şi 
pleacă. O să-ţi dau... calmantele. 

— N-ai zis unde mergem. Unde-i locu' ăla unde tre' să 
scotocim? Să-mi spui dinainte. Unde? Spune! 

— Nu mergem nicăieri. Vreau să pleci. 

Sachs începu să urce scările încet. 

Se gândea: Alege-ţi ținta, verifică fundalul, trage de 
trei ori. Întoarce-te la adăpost. Ținteşte, mai trage încă 
de trei ori dacă trebuie. Ascunde-te. Rămâi calmă. 

(Dar la aeroport nu rămăsese calmă. Şuieratul acela 
teribil al glonţului care trecuse pe lângă faţa ei...) 

Uită. Concentrează-te. 

Mai urcă o serie de trepte. 

— Şi acu’ zici că nu mi le dai gratis, nu? Acu’ zici că 
tre’ să plătesc. Nenorocitule! 

Scările erau cea mai grea treabă. Genunchii, punctul 
ei slab. Afurisita de artrită... 

— Uite. Uite doişpe calmante. Ia-le şi dispari! 

— Doişpe. Şi nu tre' să te plătesc? Scoase un hohot. 
Doişpe? 

Se apropie de capătul scărilor. 

Aproape că putea să vadă staţia. Era gata să tragă. 
Dacă se mişcă în vreo direcţie mai mult de cincisprezece 
centimetri, fato, împuşcă-l. Uită de reguli. Trei gloanţe 
în cap. Poc, poc, poc. Uită de piept. Uită... 

Brusc, scările dispărură. 

— Ah! 


Un geamăt din gât în timp ce cădea. 

Treapta pe care pusese piciorul era o capcană. Bucata 
verticală fusese luată, iar treapta se sprijinea doar pe 
două cutii de pantofi. Acestea se prăbuşiră sub 
greutatea ei şi dala de beton se răsturnă, făcând-o să se 
rostogolească în jos pe scări. Pistolul îi zbură din mână 
şi, în timp ce începea să strige: „Zece-treisprezece!”, îşi 
dădu seama că firul care lega casca de Motorola fusese 
smuls din staţia radio. 

Sachs căzu cu zgomot pe platforma de beton şi oţel. 
Se lovi cu capul de un stâlp care susţinea balustrada. Se 
rostogoli pe burtă, uimită. 

— O, grozav, se auzi vocea albului în capul scărilor. 

— Cine dracu' e asta? întreba vocea negrului. 

Ea îşi ridică încet capul şi zări doi bărbaţi care 
stăteau în capul scărilor, holbându-se la ea. 

Sunt moartă, se gândi ea. Sunt moartă. 

Briceagul rămăsese în buzunar. Trebui să-şi 
folosească fiecare dram de energie pentru a-şi scoate 
braţul drept de sub corp. Se rostogoli pe spate, căutând 
briceagul. Dar era prea târziu. El îi puse piciorul pe 
braţ, lipind-o de pământ şi privind-o. 

O, Doamne, Rhyme, am dat-o în bară. Dacă ne-am fi 
luat mai bine adio noaptea trecută... Imi pare rău... Imi 
pare râu... 

Ridică mâinile apărându-şi capul de lovitură, se uită 
după Glock. Era prea departe. 

Cu o mână vânjoasă precum gheara unei păsări, omul 
cel mărunţel îi smulse cuțitul din buzunar. Îl aruncă. 

Apoi se ridică în picioare şi apucă bâta. 

Tată, zise ea către tatăl ei decedat, cât de tare am 
dat-o în bară de data asta? Câte reguli am încălcat? işi 
aminti că îi spusese că nu e nevoie decât de o secundă 
de neatenţie ca să fii ucis pe stradă. 

— Acu' o să-mi spui ce făceai aici, zise el încet, 
legănând bâta absent, ca şi cum nu se putea decide 


unde să lovească mai întâi. Cine dracu’ eşti? 

— O cheamă doamna Amelia Sachs, zise vagabondul, 
care brusc nu mai suna a boschetar. Cobori scările şi 
veni repede lângă bărbatul alb, luându-i bâta. Şi, dacă 
nu mă înşel, a venit aici să-ţi rupă fundul. Ca şi mine. 
Sachs strânse din ochi şi îl văzu pe vagabond 
îndreptându-şi spatele şi transformându-se în Fred 
Dellray. Ţinea un pistol automat Sig-Sauer îndreptat 
spre bărbatul uimit. 

— Eşti poliţist? îngăimă el. 

— FBI. 

— Rahat! zise acesta şi închise dezgustat ochii. Al 
dracului noroc. 

— Ba nu, zise Dellray. Norocul nu are nimic de-a face 
cu asta. Acum o să-ţi pun cătuşe, iar tu n-o să te 
împotriveşti. Dacă nu, o s-o păţeşti. Eşti de acord? 


— Cum ai făcut asta, Fred? 

— Uşor, îi zise lui Sachs agentul FBI cel zvelt în timp 
ce aşteptau în faţa staţiei de metrou părăsite. Arăta în 
continuare ca un boschetar şi era murdar de noroi 
pentru că îşi mânjise faţa şi mâinile ca să pară că locuia 
de săptămâni pe străzi. Rhyme mi-a spus că prietenul 
Dansatorului e un drogat care trăieşte prin metrou, în 
centru, şi am ştiut unde trebuie să vin. Am cumpărat un 
sac de cutii goale şi am vorbit cu cine ştiam că trebuie 
să vorbesc. Tocmai primeam instrucţiuni în sufrageria 
asta. Arătă spre metrou. Se uitară la o maşină de poliţie 
în care, pe locul din spate, stătea Jodie, nefericit, cu 
cătuşe la mâini. 

— De ce nu ne-ai spus ce ai de gând să faci? 

Dellray răspunse cu un râset, iar Sachs ştiu că 
întrebarea nu avea niciun rost; poliţiştii sub acoperire 
rar spun cuiva - inclusiv colegilor şi mai ales 
supraveghetorilor - ce fac. Nick, fostul ei iubit, fusese şi 
el agent sub acoperire şi ţinea pentru el o grămadă de 


chestii. 

Se masă unde căzuse. Durea al naibii de tare, iar 
medicii îi spuseseră că trebuie să facă o radiografie. 
Sachs întinse mâna şi-l strânse de braţ pe Dellray. Se 
simţea stânjenită când primea mulţumiri - era cu 
adevărat discipola lui Lincoln în această privinţă -, dar 
acum nu avu nicio problemă să declare: 

— Mi-ai salvat viaţa. Aş fi dat de dracu' dacă nu erai 
tu. Ce pot să spun? 

Dellray dădu din umeri, respingând mulţumirile, şi 
ceru o ţigară de la unul dintre poliţiştii în uniformă care 
stăteau în faţa intrării în subteran. Mirosi ţigara 
Malboro şi o puse după ureche. Se uită la fereastra 
acoperitei. 

— Te rog, zise el fără să se adreseze cuiva şi oftă. E 
vremea să avem şi noi ceva noroc. 

După ce îl arestaseră pe Joe D'Oforio şi îl urcaseră pe 
locul din spate al maşinii, acesta le spusese că 
Dansatorul plecase doar cu zece minute înainte, urcând 
scările şi dispărând de-a lungul unei linii secundare. 
Jodie - porecla nefericitului - nu ştia în ce direcţie o 
luase, doar că dispăruse brusc, cu pistolul şi rucsacul. 
Haumann şi Dellray trimiseseră echipele să scotocească 
staţia părăsită, şinele şi staţia City Hall din apropiere. 
Aşteptau acum rezultatul. 

— Haide... 

Zece minute mai târziu apăru un ofiţer SWAT. Sachs 
şi Dellray îl priviră amândoi plini de speranţă, dar el 
clătină din cap. 

— l-am pierdut urma după treizeci de metri. Nu avem 
niciun indiciu care să ne spună unde s-a dus. 

Sachs oftă; îi transmise cu inima grea mesajul lui 
Rhyme şi îl întrebă dacă putea să investigheze şinele şi 
staţia din vecinătate. 

El primi veştile cu amărăciune, aşa cum bănuise. „La 
naiba, murmură criminalistul. Nu, doar staţia. N-are rost 


să cercetezi restul. La dracu', oare cum reuşeşte? E ca 
şi cum ar avea încă o pereche de ochi.“ 

— Da, zise ea, dar cel puţin avem un martor. 

Şi regretă imediat că spusese asta. 

„Un martor? izbucni Rhyme. Un martor? Nu-mi 
trebuie martori. Îmi trebuie probe! În orice caz, trimite-l 
aici. Să auzim ce are de spus. Dar, Sachs, vreau să 
investighezi staţia aşa cum n-ai mai făcut-o niciodată. 
Mă auzi? Eşti acolo, Sachs? Mă auzi?“ 

— Şi ce avem aici? întrebă Rhyme trăgând din 
dispozitivul de comandă al scaunului Storm Arrow şi 
înaintând. 

— Un gunoi, zise Fred Dellray, curat şi înapoi în 
uniformă - dacă un costum de un verde irlandez se 
poate numi uniformă. Ho, ho, ho. Nu scoate un sunet. 
Nu până ce nu ţi se dă voie. 

Îşi întoarse privirea înfricoşătoare spre Jodie. 

— M-ai păcălit! 

— 'Ţine-ţi gura, scheletule! 

Rhyme nu era încântat că Dellray plecase de unul 
singur, dar asta era natura muncii sub acoperire şi, 
chiar dacă criminalistul nu o înţelegea exact, nu putea 
să nege că - aşa cum fusese deja dovedit - putea să dea 
rezultate. 

În plus, o salvase pe Amelia. 

Urma să vină şi ea în curând. Doctorii o puseseră să 
facă o radiografie a coastelor. Era plină de vânătăi de la 
căzătura de pe scări, dar nu îşi rupsese nimic. Fusese 
supărat când aflase că predica lui din ajun nu avusese 
niciun efect; intrase în metrou după Dansator de una 
singură. 

La naiba, se gândi el, e la fel de căpoasă ca mine. 

— Nu aveam de gând să fac rău nimănui, protestă 
Jodie. 

— Eşti surd? Am zis să nu scoţi niciun cuvânt. 

— Nu ştiam cine e! 

— Nu, zise Dellray, insigna aia argintie nu spunea 
nimica. 

Sellitto se apropie şi se aplecă deasupra lui Jodie. 

— Spune-ne despre prietenul tău. 

— Nu e prietenul meu. M-a răpit. Eram în clădirea aia 


de pe Thirty-fifth pentru că... 

— Pentru că furai pastile. Ştim, ştim. 

Jodie clipi. 

— Cum de... 

— Dar nu ne interesează asta. Cel puţin, nu 
deocamdată. Continuă. 

— Am crezut că e poliţist, dar pe urmă a zis că e acolo 
ca să omoare nişte oameni. M-am gândit că o să mă 
omoare şi pe mine. Trebuia să scape, aşa că mi-a spus să 
stau nemişcat şi eu l-am ascultat, şi polițistul ăsta sau 
cineva a venit la uşă, iar el l-a înjunghiat... 

— Şi l-a omorât, zise Dellray răstit. 

Jodie oftă, cu o înfăţişare nefericită. 

— Nu ştiam că are de gând să-l termine. Credeam că 
vrea doar să-l doboare sau aşa ceva. 

— Păi, nenorocitule, strigă Dellray, chiar l-a omorât. 
L-a omorât! 

Sellitto cercetă pungile cu probele din metrou, 
conţinând nişte reviste porno murdare, sute de pastile, 
haine. Un telefon celular nou. Un teanc de bani. Işi 
întoarse din nou atenţia la Jodie. 

— Continuă. 

— A zis c-o să mă plătească să-l scot de acolo, iar eu l- 
am dus prin tunelul ăsta spre metrou. Cum m-ai găsit, 
omule? 

Se uită la Dellray. 

— Fiindcă băteai străzile şi-ţi vindeai marfa peste tot. 
Ţi-am aflat până şi numele. Doamne, chiar eşti un 
neghiob. Ar trebui să te strâng de gât până te 
învineţeşti. 

— Nu poţi să dai în mine, rosti el sfidător. Am 
drepturi. 

— Cine l-a angajat? îl întrebă Sellitto pe Jodie. A 
pomenit numele Hansen? 

— Nu a zis. Vocea lui Jodie tremura. Ascultaţi, am fost 
de acord să-l ajut doar pentru că ştiam că m-ar fi 


omorât. Se întoarse spre Dellray. Voia să te pun să mă 
ajuţi. Dar de îndată ce a întins-o, ţi-am spus să pleci. 
Urma să mă duc la poliţie şi să-l torn. Chiar aşa a fost. E 
un tip înfricoşător. Mi-e frică de el! 

— Fred? întrebă Rhyme. 

— Da, da, fu agentul de acord. Şi-a schimbat tonul. 
Voia să plec. Dar n-a spus nimic cum că se duce la 
poliţie. 

— Unde se ducea? Ce trebuia să faci tu? 

— Eu trebuia să caut prin containerele de gunoi din 
faţa casei şi să fiu atent la maşini. Mi-a spus să fiu atent 
la un bărbat şi o femeie care urcă într-o maşină şi 
pleacă. Trebuia să-i spun ce fel de maşină. Trebuia să-l 
sun de pe telefonul ăla de acolo. Apoi el avea să-i 
urmărească. 

— Ai avut dreptate, Lincoln, zise Sellitto. Cu rămasul 
în casă. Avea de gând să dea lovitura în timpul 
transferului. 

Jodie continuă: 

— Mă pregăteam să vin la voi... 

— Omule, nu ne eşti de niciun folos dacă minţi. Nu ai 
niciun pic de demnitate? 

— Uite, chiar mă pregăteam, spuse el, mai calm. 
Zâmbi. Mi-am închipuit că e vorba de vreo recompensă. 

Rhyme se uită la ochii lui lacomi şi înclină să-l creadă. 
Îi aruncă o privire lui Sellitto, care încuviinţă. 

— Dacă eşti cuminte şi cooperezi, mormăi detectivul, 
s-ar putea să-ţi salvăm fundul de la închisoare. Cât 
despre bani, nu ştiu. Poate. 

— N-am făcut niciodată rău cuiva. N-aş putea. Eu... 

— 'Ţine-ţi gura, zise Dellray. Ne-am înţeles? 

Jodie închise ochii. 

— Ne-am înţeles? şopti agentul cu răutate. 

— Da, da, da. 

Sellitto interveni: 

— Trebuie să ne mişcăm repede. Când trebuia să te 


duci la casa din oraş? 

— La doişpe jumate. 

Mai erau cincizeci de minute. 

— Cu ce fel de maşină e? 

— Nu ştiu. 

— Cum arată? 

— Are treizeci şi ceva de ani, cred. Nu e înalt. Dare 
puternic. Da, musculos. Păr negru, tuns scurt. Faţa 
rotundă. Pot să-l descriu pentru un desen din ăla... 
Chestia aia cu robot. 

— Ţi-a spus vreun nume? Ceva? De unde e? 

— Nu ştiu. Avea un fel de accent din sud. A, şi încă 
ceva - a zis că poartă mereu mănuşi fiin'că are cazier. 

Rhyme întrebă: 

— Unde şi pentru ce? 

— Nu ştiu unde. Dar e pentru omor. A zis că a omorât 
un tip la el în oraş. Când era puştan. 

— Ce altceva? se răsti Dellray. 

— Uite, zise Jodie, încrucişându-şi braţele şi uitându- 
se la agent. Am făcut o prostie, dar n-am făcut niciodată 
rău cuiva în viaţa mea. Tipu' ăsta mă răpeşte şi are toate 
puştile astea şi e un tip nebun de legat, iar eu eram 
speriat de moarte. Cred că aţi fi făcut la fel. Aşa că nu 
mai vreau să aud porcăriile astea. Dacă vreţi să mă 
arestaţi, n-aveţi decât, duceţi-mă la puşcărie. Da’ nu mai 
zic nimica. Bine? 

Faţa lunguiaţă a lui Dellray fu traversată de un rânjet. 

— Ei, începe să mişte! 

Amelia Sachs apăru în pragul uşii; intră, privind spre 
Jodie. 

— Spune-le! o imploră acesta. Nu ţi-am făcut niciun 
rău. Spune-le. 

Ea se uită la el aşa cum te uiţi la o bucată de gumă 
mestecată. 

— Avea de gând să-mi zboare creierii cu o bâtă 
Louisville. 


— Nu chiar, nu chiar! 

— Eşti bine, Sachs? 

— Încă o vânătaie. Pe spate. Trebuie să port un 
corset. 

Sellitto, Sachs şi Dellray veniră lângă Rhyme, care îi 
povesti lui Sachs ce declarase Jodie. 

Detectivul îl întrebă pe Rhyme în şoaptă: 

— Îl crezi? 

— Schelet nenorocit, mormăi Dellray. Da' trebuie să 
spun că după mintea mea zice adevărul gol-goluţ. 

Sachs aprobă şi ea. 

— Şi eu cred la fel. Dar cred că trebuie să-l ţinem sub 
control, indiferent de ce facem. 

Sellitto fu de acord. 

— Da, o să stăm cu ochii pe el. 

Rhyme încuviinţă şi el cu greutate. Părea imposibil să 
o ia înaintea Dansatorului fără ajutorul lui Jodie. Ţinuse 
cu încăpățânare ca Percey şi Hale să rămână în casa 
pentru protecţia martorilor, dar, de fapt, nu ştiuse că 
Dansatorul urma să atace în timpul transportului. 
Înclinase doar spre o asemenea concluzie. Ar fi putut la 
fel de bine să hotărască mutarea lui Percey şi Hale, iar 
aceştia să fie ucişi în timp ce se îndreptau spre noul 
adăpost. 

Tensiunea îi încleştă maxilarul. 

— Cum crezi c-ar trebui să abordăm problema, 
Lincoln? întrebă Sellitto. 

Era vorba de tactică, nu de ceva bazat pe dovezi. 
Rhyme se uită la Dellray, care luă ţigara de după ureche 
şi o mirosi o clipă. Zise în cele din urmă: 

— Pune-l pe ticălos să dea telefon şi să încerce să 
obţină cât mai multe informaţii de la Dansator. Aranjăm 
o maşină-capcană şi-l trimitem pe Dansator după ea. O 
umplem cu oamenii noştri. Oprim repede, îl facem 
sandviş între câteva maşini civile şi îl doborâm. 

Rhyme aprobă fără convingere. Ştia cât de periculos 


putea fi un atac tactic pe străzile oraşului. 

— Nu-l putem scoate afară din centru? 

— L-am putea duce spre East River, sugeră Sellitto. 
Acolo e mult spaţiu pentru luptă. Într-una din parcările 
alea vechi. Am putea să ne facem că îi transferăm într-o 
altă dubă. 

Se puseră de acord că aceasta era abordarea cel mai 
puţin periculoasă. 

Sellitto arătă spre Jodie şi şopti: 

— Il vinde pe Dansatorul pe Coşciug... noi ce-o să-i 
dăm? Trebuie să fie ceva suficient pentru a merita 
osteneala. 

— Denunţarea conspirației, ajutor şi implicare, zise 
Rhyme. Dă-i nişte bani. 

— La dracu’, spuse Dellray, deşi era în general 
cunoscut pentru generozitatea sa cu poliţiştii sub 
acoperire care lucrau pentru el. 

Dar, în cel din urmă, încuviinţă. N 

— Bine, bine. Impărțim nota de plată. In funcție de cât 
de lacom e şobolanul. 

Sellitto îl chemă. 

— Bine, uite care-i înţelegerea. Ne ajuţi, dai telefon 
aşa cum a zis el, iar noi îl prindem, nu te mai acuzăm de 
nimic şi îţi dăm nişte bani drept recompensă. 

— Cât? întrebă Jodie. 

— Hei, javră, nu eşti în măsură să negociezi aici! 

— Îmi trebuie bani pentru dezintoxicare. Îmi mai 
trebuie zece mii. E posibil? 

Sellitto se uită la Dellray. 

— Cum stai cu fondurile pentru turnători? 

— E în regulă, zise agentul, dacă facem jumi-juma. 
Da. 

— Pe bune? Jodie abia îşi putu stăpâni zâmbetul. 
Atunci fac tot ce vreţi. 

Rhyme, Sellitto şi Dellray puseră la cale un plan. 
Postul de comandă urma să se afle la ultimul etaj al 


casei pentru protecţia martorilor, acolo unde avea să fie 
Jodie cu telefonul. Percey şi Brit rămâneau la parter, 
protejaţi de agenţi. Jodie avea să-l sune pe Dansator şi 
să-i spună că cei doi tocmai urcaseră într-o dubă şi că 
plecau. Duba avea să se deplaseze încet prin trafic către 
o parcare părăsită din East Side. Dansatorul avea să-i 
urmeze. Aveau să-l prindă în parcare. 

— Bine, să-i dăm drumul, spuse Sellitto. 

— Stati, ordonă Rhyme. Se opriră cu toate privirile 
aţintite spre el. Uităm partea cea mai importantă. 

— Care anume? 

— Amelia a cercetat staţia de metrou. Vreau să 
analizez ce a găsit. Am putea afla cum o să atace. 

— Știm cum o să atace, Line, zise Sellitto arătând spre 
Jodie. 

— Faceţi-i pe plac unui biet invalid, vreţi? Acum, 
Sachs, să vedem ce ai. 


Viermele. 

Stephen mergea pe alei, se urca în autobuze, ferindu- 
se de poliţiştii pe care îi vedea şi de Viermele pe care 
nu-l putea vedea. 

Viermele, privindu-l de după fiecare fereastră de pe 
fiecare stradă. Viermele, apropiindu-se din ce în ce mai 
mult. 

Se gândi la Soţie şi la Prieten, se gândi la treaba 
pentru care fusese angajat, la câte gloanţe mai avea, la 
posibilitatea ca ţintele să poarte sau nu vestă antiglont, 
de la ce distanţă avea să tragă, dacă de data asta 
trebuia să folosească un amortizor sau nu. 

Dar acestea erau gânduri care îi veneau în mod 
automat. Nu le controla, aşa cum nu-şi controla 
respiraţia sau bătăile inimii ori viteza cu care sângele îi 
curgea prin corp. 

Gândurile sale conştiente se îndreptau spre Jodie. 

Oare ce anume îl fascina la el? 


Stephen nu putea să spună cu siguranţă. Poate că era 
felul în care locuia, pe cont propriu, fără să pară că e 
singuratic. Poate felul în care purta după el cartea aceea 
şi faptul că dorea cu adevărat să iasă din văgăuna în 
care se afla. Ori felul în care nu zisese nu când Stephen 
îi spusese să stea în pragul uşii, riscând să fie împuşcat. 

Stephen se simţi ciudat. El... 

Cum te simţi, Soldat? 

Domnule... 

Ciudat? Ce mama dracului înseamnă „ciudat“? Mă iei 
cu siropuri? 

Nu, domnule. 

Nu era prea târziu să schimbe planul. Existau încă 
alternative. O grămadă de alternative. 

Se gândi la Jodie. La ce îi spusese. La dracu’, poate 
aveau să bea o cafea împreună după ce termina treaba. 

Puteau să meargă la Starbucks. Ca atunci când 
vorbise cu Sheila, doar că de data asta avea să fie de- 
adevăratelea. Iar el n-ar mai fi băut pişatul ăla de ceai, 
ci cafea adevărată, foarte tare, aşa cum pregătea mama 
dimineaţa pentru tatăl lui vitreg, apa fiartă exact şaizeci 
de secunde, exact două linguriţe şi trei sferturi pe 
ceaşcă, niciun fir împrăştiat pe jos. 

Şi oare nu putea să ia în calcul pescuitul sau 
vânătoarea? 

Sau focul de tabără... 

Ar fi putut să-i spună lui Jodie să anuleze misiunea. Ar 
fi putut să se descurce cu Soţia şi Prietenul de unul 
singur. 

Să anulezi, Soldat? Despre ce vorbeşti? 

Nimic, domnule. Cântăresc toate posibilităţile legate 
de atac, aşa cum am fost instruit, domnule. 

Stephen cobori din autobuz şi se strecură pe aleea din 
spatele cazărmii de pompieri de pe Lexington. Puse 
ghiozdanul după un tomberon, scoase cuțitul din teacă 
şi îl vâri sub jachetă. 


Jodie. Joe D... 

Îşi imagină din nou braţele subţiri, felul în care 
bărbatul îl privise. 

Și eu mă bucur că te-am cunoscut, partenere. 

Apoi Stephen se înfioră brusc. Ca atunci, în Bosnia, 
când fusese nevoit să sară într-un râu ca să nu fie prins 
de gherilă. Era martie, iar apa rece ca gheaţa. 

Închise ochii şi se lipi de zidul de cărămidă, 
adulmecând piatra udă. 

Jodie era... 

Soldat, ce mama dracului se petrece aici? 

Domnule, eu... 

Ce? 

Păi, domnule... 

Spune. Acum, Soldat! 

Domnule, am certitudinea că inamicul încearcă un 
război psihologic. Tentativele lui au eşuat, domnule. 
Sunt gata să acţionez conform planului. 

Foarte bine, Soldat. 

lar Stephen îşi dădu seama, pe când deschidea uşa 
din spate a secţiei de pompieri şi se strecura înăuntru, 
că nu avea să fie nicio schimbare de planuri în acel 
moment. Era un plan perfect şi nu putea să-i dea cu 
piciorul, mai ales că exista şansa să-i ucidă nu doar pe 
Soţie şi Prieten, ci şi pe Lincoln Viermele şi pe poliţista 
cu părul roşu. 

Stephen se uită la ceas. Jodie avea să fie pe poziţii în 
cincisprezece minute. Avea să-l sune la telefon. Stephen 
avea să răspundă şi să audă pentru ultima oară vocea 
piţigăiată a bărbatului. 

Şi avea să apese pe butonul de transmisie care va 
detona cele 340 de grame de RDX din telefonul lui Jodie. 

Deleagă... izolează... elimină. 

Nu avea de ales. 

În plus, se gândi, despre ce am putea vorbi noi doi? 
Ce-am putea face noi doi după ce am termina cafeaua? 


IV 
DIBĂCIE DE MAIMUŢĂ 


Capacitatea şoimilor de a face acrobaţii 
aeriene şi giumbuşlucuri e egalată 
doar de bufoneriile corbilor, şi se pare 
că ei zboară din pură plăcere. 


Iubitorul de şoimi, Stephen Bodio 

Aştepta. 

Rhyme era acum singur, în patul de la etaj, ascultând 
pe frecvenţa celor de la Operaţiuni Speciale. Era frânt 
de oboseală. Era duminică la prânz, iar el practic nu 
dormise deloc. Şi cel mai mult îl obosise efortul de a 
gândi mai repede decât Dansatorul. Îşi spunea cuvântul 
asupra corpului său. 

Cooper era jos în laborator, făcând teste pentru a 
confirma concluziile lui Rhyme despre ultima tactică a 
Dansatorului. Toţi ceilalţi se aflau în casa pentru 
protecţia martorilor, inclusiv Amelia Sachs. De îndată ce 
Rhyme,  Sellitto şi  Dellray hotărâseră cum să 
contracareze ceea ce credeau ei că va fi următoarea 
încercare a Dansatorului de a-i ucide pe Percey Clay şi 
pe Brit Hale, Thom îi luase tensiunea lui Rhyme şi, 
făcând uz de autoritatea sa practic paternă, îi ordonase 
să treacă în pat, fără să accepte argumente, fie ele 
rezonabile sau nu. Urcaseră în lift, Rhyme ciudat de 
tăcut, deloc în largul lui, întrebându-se dacă bănuielile 
sale erau din nou corecte. 

— Ce e? întrebase Thom. 

— Nimic. De ce? 

— Nu te plângi de nimic. Dacă nu bombăni înseamnă 
că ceva nu e în regulă. 

— Ha! Foarte amuzant, mormăise Rhyme. 

După ce fusese transferat în pat şi se rezolvaseră 
unele funcțiuni ale corpului, Rhyme stătea acum întins 
pe spate pe luxoasa pernă de puf. Thom îi pusese pe cap 
căştile sistemului de recunoaştere voci şi, în ciuda 
oboselii, Rhyme se ocupase singur de etapele de iniţiere 
a comenzilor pentru calculator şi de fixarea legăturii pe 
frecvenţa Operaţiunilor Speciale. 


Acest sistem era o invenţie uimitoare. Da, îi 
minimalizase importanţa în faţa lui Sellitto şi a lui 
Banks. Da, bombănise. Dar aparatul, mai mult decât 
oricare altul dintre ajutoarele sale, îl făcea să se simtă 
diferit. Ani de zile se resemnase că nu mai putea duce o 
viaţă apropiată de normal, însă această maşinărie şi 
acest soft chiar îi dădeau senzaţia de normalitate. 

Îşi roti capul încet şi îl lăsă uşor înapoi pe pernă. 

Aştepta. Încercă să nu se gândească la fiascoul cu 
Sachs de noaptea trecută. 

Mişcare în zonă. Şoimul apăru în raza lui vizuală. 
Rhyme văzu o scânteiere de piept alb, apoi pasărea îi 
întoarse spatele albastru-cenuşiu şi se uită spre Central 
Park. Era masculul. Îşi aminti ce îi spusese Percey Clay. 
Mai mic şi nu atât de nemilos precum femela. Îşi aminti 
şi altceva despre aceste păsări. Reveniseră la viaţă din 
morţi. Nu cu mulţi ani în urmă, întreaga populaţie din 
estul Americii de Nord devenise sterilă din cauza 
pesticidelor, iar specia aproape că dispăruse. Doar prin 
eforturi de înmulţire în captivitate şi de control al 
pesticidelor reuşiseră aceste creaturi să prospere. 

Întors din morti... 

Radioul pârâi. Era Amelia Sachs. Părea tensionată în 
timp ce îi spunea că totul fusese aranjat în casa pentru 
protecţia martorilor. 

„Suntem cu toţii la ultimul etaj împreună cu Jodie, 
zise ea. Stai... Uite camionul.” 

Un 4x4 blindat cu geamuri fumurii, cu patru ofiţeri 
din echipa tactică, era folosit ca momeală. Urma să vină 
după el o singură dubă nemarcată care ducea - aparent 
- doi instalatori. De fapt, erau doi agenţi din trupele 32- 
E, în haine de stradă. In spatele dubei mai erau încă 
patru. 

„Momelile sunt jos. Bine... bine.“ 

Foloseau drept momeală doi ofiţeri din unitatea lui 
Haumann. 


Sachs anunţă: „Pleacă”. 

Rhyme era foarte sigur că, având în vedere noile 
planuri ale Dansatorului, nu avea să tragă cu puşca cu 
lunetă din stradă. Cu toate acestea, îşi dădu seama că îşi 
ţinea respiraţia. 

„Au pornit...” 

Un păcănit şi radioul amuţi. 

Un alt păcănit. Static. Era Sellitto: „Au reuşit. Pare în 
regulă. Au pornit. Maşinile din ariergardă sunt gata”. 

— Bine, zise Rhyme. Jodie e acolo? 

„Chiar aici. În casă, cu noi.” 

— Spune-i să dea telefonul. 

„Bine, Linc. Îi dăm drumul.” 

Legătura se întrerupse. 

Aşteptă. 

Să vadă dacă de data asta Dansatorul avea să se 
împiedice. Să vadă dacă de data asta ghicise gândurile 
din mintea de o inteligenţă rece a bărbatului. 

Aşteptă. 


Telefonul celular al lui Stephen bâzâi. Îl deschise. 

— Alo. 

„Salut. Eu sunt. Sunt...” 

— Ştiu, zise Stephen. Nu folosi nume. 

„Bine, sigur.“ Jodie părea nervos ca un animal încolţit. 
O pauză, apoi bărbatul cel mărunţel zise: „Da, sunt aici“. 

— Bine. L-ai pus pe negrul ăla să te ajute? 

„Mm, da. E aici.“ 

— Şi tu unde eşti? Exact? 

„Vizavi de casă. Dumnezeule, e plin de poliţişti! Da’ 
nu e nimeni atent la mine. O dubă tocmai a parcat acum 
un minut. Una din aia patru ori patru. Una mare. Yukon. 
E albastră şi uşor de zărit.“ Din cauza neliniştii, divaga 
de la subiect. „E foarte, foarte curată. Are geamuri 
fumurii.” 

— Asta înseamnă că sunt antiglonţ. 


„Aha. Da. E uimitor cum de ştii toate lucrurile astea.” 

O să mori, îi spuse Stephen în gând. 

„Bărbatul şi femeia tocmai au ieşit în fugă pe alee 
împreună cu zece poliţişti, cred. Precis ei sunt.” 

— Nu sunt momeli? 

„Păi, nu arată a poliţişti şi păreau destul de speriaţi. 
Eşti pe Lexington?” 

— Da. 

„Într-o maşină?” întrebă Jodie. 

— Bineînţeles că într-o maşină, zise Stephen. Am furat 
o rablă japoneză. O să-i urmăresc. Apoi o să aştept până 
ajung într-o zonă liberă şi o s-o fac. 

„Cum?” 

— Cum, ce? 

„Cum o s-o faci? Adică cu o grenadă sau cu un 
automat?” 

Stephen se gândi. N-ai vrea să ştii? 

Zise: 

— Nu sunt sigur. Depinde. 

„Îi vezi?” întrebă Jodie, părând neliniştit. 

— Îi văd, confirmă Stephen. Sunt în spatele lor. Intru 
în trafic chiar acum. 

„O maşină japoneză, zici? zise Jodie. O Toyota sau 
ceva de genul ăsta?“ 

De ce, iudă pipernicită, se gândi Stephen cu 
amărăciune, rănit adânc de trădare, deşi probabil că 
ştiuse că era inevitabilă. 

De fapt, Stephen privise cum Yukon-ul şi dubele care 
îi asigurau spatele trec pe lângă el. Şi nu era în nicio 
maşină japoneză, rablă sau nu. Nu era în nicio maşină. 
Îmbrăcat în uniforma de pompier pe care tocmai o 
furase, stătea la colţul străzii, la exact treizeci de metri 
de casa pentru protecţia martorilor, privind derularea 
reală a evenimentelor pe care Jodie le înflorea. Ştia că în 
Yukon erau momeli. Ştia că Soţia şi Prietenul se găseau 
încă în casă. 


Stephen ridică transmiţătorul gri al detonatorului. 
Părea un walkie-talkie, dar nu avea difuzor sau 
microfon. Il potrivi pe frecvenţa bombei din telefonul lui 
Jodie şi armă aparatul. 

— Păstrăm legătura, îi spuse lui Jodie. 

„Da, râse Jodie. Aşa vom face, domnule.” 


Lincoln Rhyme, acum un simplu spectator, un 
observator. 

Ascultând în căşti. Rugându-se să fi avut dreptate. 

„Unde e duba?” îl auzi pe Sellitto întrebând. 

„La două străzi mai încolo, zise Haumann. O urmărim. 
Rulează încet pe Lex. Intră în trafic. El... stai.” O pauză 
lungă. „Ce e?” 

„Avem câteva maşini, un Nissan, un Subaru. Şi un 
Accord, dar e cu trei persoane în el. Nissan-ul se apropie 
de dubă. S-ar putea să fie el. Nu văd înăuntru.” 

Lincoln Rhyme închise ochii. Simţi inelarul stâng, 
singurul deget viu, cum se mişcă nervos pe cuvertura 
patului. 


— Alo? rosti Stephen la telefon. 

„Da, răspunse Jodie. Sunt tot aici.” 

— Chiar vizavi de casă? 

„Da.“ 

Stephen se uita la clădire chiar de peste stradă. Nici 
urmă de Jodie sau de negru. 

— Vreau să-ţi spun ceva. 

„Ce?“ întrebă mărunţelul. 

Stephen îşi aminti şocul electric pe care-l simţise când 
genunchiul său atinsese genunchiul bărbatului. 

Nu pot s-o fac... 

Soldat... 

Stephen înşfăcă telecomanda detonatorului cu mâna 
stângă. Zise: 

— Ascultă-mă cu atenţie. 


„Te ascult. Sunt...“ 

Stephen apăsă butonul de transmisie. 

Explozia fu uimitor de puternică. Chiar mai puternică 
decât se aşteptase Stephen. Zgudui geamurile şi făcu un 
milion de porumbei să-şi ia zborul spre cer. Stephen 
văzu cioburi şi bucăţi de lemn de la ultimul etaj al 
imobilului împrăştiindu-se pe aleea de alături. 

Ceea ce era chiar mai bine decât spera. Se aşteptase 
ca Jodie să fie lângă casă. Poate într-o dubă a poliţiei, în 
faţă. Poate pe alee. Dar nu-i venea să creadă ce noroc 
avusese ca Jodie să fie înăuntru. Era perfect! 

Se întrebă cine mai murise în explozie. 

Lincoln Viermele, se rugă el. 

Poliţista cu păr roşu? 

Se uită la casa pentru protecţia martorilor şi văzu 
fumul ridicându-se în spirală de la fereastră. 

Acum, peste doar câteva minute, restul echipei avea 
să i se alăture. 


Telefonul sună, iar Rhyme comandă calculatorului să 
închidă radioul şi să preia apelul. 

— Da, zise el. 

„Lincoln. Era Lon Sellitto. Sunt pe fix“, spuse el 
referindu-se la telefon. Vreau să pornim urmărirea cu 
cei de la Operaţiuni Speciale.“ 

— Bine. Dă-i drumul. 

„A declanşat bomba.“ 

— Ştiu. Rhyme auzise; casa pentru protecţia 
martorilor era la doi-trei kilometri de dormitorul său, 
dar ferestrele i se zguduiseră, iar şoimii de la geam îşi 
luaseră zborul, plutind în cerc, nemulţumiţi că fuseseră 
deranjaţi. Toată lumea e bine? 

„Jigodia e speriată de moarte, Jodie ăsta. Da' în afară 
de asta, totul e-n regulă. Doar că federalii au de-a face 
cu mai multe pagube la clădire decât s-au aşteptat. Deja 
înjură.” 


— Zi-le c-o să ne plătim taxele mai devreme anul ăsta. 

Ce îl făcuse pe Rhyme să descopere bomba din 
telefonul celular fuseseră particulele de polistiren pe 
care Sachs le găsise în ascunzişul din staţia de metrou. 
Acestea şi alte resturi de exploziv din plastic, o formulă 
uşor diferită de cea a minei antipersonal din 
apartamentul Sheilei Horowitz. Rhyme nu făcuse decât 
să compare fragmentele de polistiren cu telefonul pe 
care Dansatorul i-l dăduse lui Jodie şi să-şi dea seama 
că cineva desfăcuse carcasa. 

De ce? se întrebase Rhyme. Nu vedea decât o singură 
explicaţie logică, aşa că sunase la specialiştii de la 
Secţia 6. Doi detectivi  securizaseră telefonul, 
îndepărtând bucata de explozibil din plastic şi circuitul, 
apoi montaseră o cantitate mult mai mică de explozibil 
şi acelaşi circuit într-o canistră lângă una dintre 
ferestrele care dădeau înspre alee. Umpluseră 
încăperea cu pături de protecţie şi ieşiseră pe coridor, 
restituindu-i telefonul inofensiv lui Jodie. Acesta îl luase 
cu mâini tremurătoare, cerându-le să-i jure că tot 
explozibilul fusese scos. 

Rhyme  bănuise că tactica Dansatorului era să 
folosească bomba pentru a distrage atenţia de la dubă, 
crescându-i astfel şansele de atac. Ucigaşul probabil că 
ghicise, de asemenea, că Jodie avea să-l toarne şi că în 
momentul apelului urma să se afle lângă poliţiştii care 
desfăşurau operațiunea. Dacă îi elimina pe şefi, 
Dansatorul îşi sporea considerabil şansele de succes. 

Inşelătorie... 

Nu exista vreun criminal pe care Rhyme să-l urască 
mai mult decât pe Dansatorul pe Coşciug, niciunul care 
să-i insufle o dorinţă mai aprigă de a-l pune la pământ şi 
a-i străpunge inima fierbinte. Dar Rhyme era criminalist 
înainte de toate şi nutrea o admiraţie secretă pentru 
inteligenţa bărbatului. 

Sellitto explică: „Avem două maşini în spatele Nissan- 


ului. O să...“ 

Urmă o pauză lungă. 

„Ce prostie“, murmură Sellitto. 

„Ce e?“ 

„O, nimic. Doar că nimeni n-a sunat la Centrală. Vin 
cinci maşini de pompieri. Nu i-a sunat nimeni să le 
spună să ignore explozia.“ 

Rhyme uitase şi el aspectul ăsta. 

Sellitto continuă: „Tocmai am fost anunţat. Duba- 
capcană o ia spre est, Linc. Nissan-ul e după ei. Poate la 
treizeci şi cinci de metri în spatele dubei. E la patru 
blocuri de parcarea de lângă FDR.“ 

— Bine, Lon. Amelia e acolo? Vreau să vorbesc cu ea. 

„Doamne! “ se auzi cineva strigând în fundal. Bo 
Haumann, se gândi Rhyme. „Au venit cinci maşini.“ 

„Nimeni n-a...?“ începu o altă voce să întrebe, apoi se 
opri. 

Nu, nimeni n-a făcut-o, îşi zise Rhyme. Nu te poţi 


„Te sun eu, Lincoln, interveni Sellitto. Trebuie să 
facem ceva. Avem cinci nenorocite de maşini de 
pompieri parcate pe trotuar.“ 

— O sun eu pe Amelia, spuse Rhyme. 

Sellitto închise. 


Camera se întunecă după ce traseră draperiile. 

Lui Percey Clay îi era frică. 

Se gândi la şoimul ei sălbatic, la femela prinsă în 
capcană, bătând din aripile ei musculoase. Ghearele şi 
ciocul sfâşiind aerul ca nişte lame ascuţite, ţipătul 
înnebunitor. Dar, pentru Percey, cei mai înfiorători era 
ochii plini de teamă ai păsării. Lipsită de libertatea 
cerului, vietatea era pierdută în abisul terorii. 
Vulnerabilă. 

Percey se simţea la fel. Detesta să fie acolo, în casa 
pentru protecţia martorilor. Incuiată. Privea - cu ură - 


picturile caraghioase de pe pereţi. Porcării de la 
Woolworth sau J.C. Penney. Un covor învechit. Chiuveta 
şi robinetul ieftin. O cuvertură sărăcăcioasă, roz, cu 
ciucuri, cu o duzină de fire trase într-un colţ; poate că 
un informator mafiot stătuse acolo, trăgând obsesiv de 
materialul alb şi noduros. 

Încă o înghiţitură din sticluţă. Rhyme îi spusese 
despre capcană. Că Dansatorul avea să urmărească 
duba în care credea că se află Percey şi Hale. Aveau să-i 
oprească maşina şi să-l aresteze sau ori să-l omoare. 
Sacrificiul ei nu era zadarnic, în zece minute aveau să-l 
prindă pe omul care îl omorâse pe Ed. Omul care îi 
schimbase viaţa pentru totdeauna. 

Avea încredere în Lincoln Rhyme. Dar avea încredere 
aşa cum avea încredere în Controlul Traficului Aerian 
atunci când raporta că nu sunt condiţii de vânt şi brusc 
te trezeai că avionul coboară cu 90 de metri pe minut 
când erai la o altitudine de numai 600 de metri. 

Percey aruncă sticluţa pe pat, se ridică şi începu să se 
plimbe. Voia să fie în aer, acolo unde se afla în 
siguranţă, unde deţinea controlul. Roland Bell îi 
ordonase să stingă luminile, să stea încuiată în cameră. 
Toată lumea era sus, la ultimul etaj. Auzise zgomotul 
exploziei. Îl aşteptase. Dar nu se aşteptase la frica pe 
care o adusese cu el. De nesuportat. Ar fi dat orice ca să 
se poată uita pe geam. 

Se duse spre uşă, o descuie, ieşi pe coridor. 

Şi acolo era întuneric. Ca noaptea... Toate stelele 
serii... 

Simţi un miros chimic înţepător. De la explozie, se 
gândi ea. Holul era pustiu. Ceva se mişcă uşor la capătul 
coridorului. O umbră pe scări. O privi. N-o mai văzu. 

Camera lui Brit Hale era la doar trei metri. Işi dorea 
foarte mult să stea de vorbă cu el, dar nu voia să o vadă 
în halul ăsta, palidă, cu mâinile tremurând. Cu ochii 
umezi de frică... Dumnezeule, salvase un 737 din picaj 


cu mai mult calm decât avea acum, când privea doar un 
coridor întunecat. 

Intră înapoi în cameră. 

Auzise oare paşi? 

Încuie uşa, se întoarse în pat. 

Alţi paşi. 


— Modul de comandă, dădu Rhyme instrucţiuni. 

Computerul porni supus. 

Auzi o sirenă pierzându-se în depărtare. 

Şi atunci Rhyme îşi dădu seama de greşeală. 

Cinci camioane... 

Nu! Nu m-am gândit la asta. 

Dansatorul se gândise însă. Bineînţeles! Furase 
uniforma vreunui pompier sau medic şi chiar în acea 
clipă intra în casa pentru protecţia martorilor! 

— O, nu, murmură el. Cum am putut să fiu atât de 
închis la minte? 

Computerul, auzind ultimele lui cuvinte, închise 
imediat toate programele. 

— Nu! strigă Rhyme. Nu! 

Dar sistemul nu-i putea înţelege ţipetele şi pe ecran 
apăru un mesaj: Doreşti să închizi computerul? 

— Nu, şopti el disperat. 

Preţ de o secundă nu se întâmplă nimic, dar sistemul 
nu se închise. Apăru un mesaj. Ce vrei să faci acum? 

— Thom! strigă el. Cineva... vă rog. Mel! 

Dar uşa era închisă; nu se auzi niciun răspuns de jos. 

Inelarul stâng îi zvâcnea puternic. Cândva avusese un 
dispozitiv de comandă mecanic care-i permitea să-şi 
folosească singurul deget mobil pentru a forma numere 
de telefon. Sistemul computerizat îi luase locul, iar acum 
el trebuia să folosească programul de dictare pentru a 
suna la casa pentru protecţia martorilor şi a le spune că 
Dansatorul era în drum spre ei, îmbrăcat în pompier sau 
ceva asemănător. 


— Modul de comandă, rosti el în microfon. 

Luptându-se să-şi păstreze calmul. 

Nu am înţeles comanda. Încearcă, te rog, din nou. 

Unde era acum Dansatorul? Era oare deja înăuntru? 
Se pregătea să-i împuşte pe Percey Clay şi pe Brit Hale? 

Sau pe Amelia Sachs? 

— Thom! Mel! 

Nu am înţeles... 

De ce nu m-am gândit mai bine? 

— Modul de comandă, zise el trăgându-şi sufletul, 
încercând să-şi stăpânească panica. 

Mesajul modului de comandă apăru pe monitor. 
Săgeata cursorului se afla în partea de sus a ecranului, 
iar iconiţa programului de comunicare era amplasată la 
un continent distanţă. 

— Cursorul în jos, gâfâi el. 

Nu se întâmplă nimic. 

— Cursorul în jos, strigă mai tare. 

_ Mesajul apăru din nou: Nu am înțeles comanda. 
Încearcă, te rog, din nou. 

— O, la dracu”... 

Nu am înţeles... 

Mai încet, forţându-se să vorbească pe un ton normal, 
spuse: 

— Cursorul în jos. 

Săgeata albă, strălucitoare, îşi începu lent călătoria 
descendentă. 

Incă avem timp, îşi spuse. lar oamenii din casă nu 
erau neprotejaţi sau neînarmaţi. 

— Cursorul la stânga, icni el. 

Nu am înţeles... 

— O, haide! 

Nu am înţeles... 

— Cursorul sus... cursorul la stânga. 

Cursorul se mişcă precum un şarpe pe ecran până ce 
ajunse la iconiţă. 


Calm, calm... 

— Cursor oprit. Dublu clic. 

Ascultătoare, iconiţa unui walkie-talkie apăru pe 
ecran. Şi-l imagină pe Dansatorul fără chip în spatele lui 
Percey, cu un cuţit sau o garotă. 

Cu o voce cât putea el de calmă, comandă cursorului 
să meargă pe setarea frecvenţei. 

Acesta se aşeză perfect unde trebuia. 

— Patru, zise Rhyme, pronunţând cuvântul cu mare 
atenţie. Pe ecran apăru un 4. Apoi spuse: 

— Opt. 

Litera O apăru într-o altă căsuţă. 

Dumnezeule! 

— Şterge stânga. 

Nu am înţeles... 

Nu! Nu! 

I se păru că aude paşi. 

— Hei! strigă. E cineva acolo? Thom? Mel? 

Niciun răspuns în afară de prietenul lui, computerul, 
care îi dădu, liniştit, acelaşi răspuns contrariant. 

— Opt, rosti încet. 

Numărul apăru. Următoarea încercare, „Trei“, apăru 
în căsuţă fără nicio problemă. 

— Virgulă. 

Pe ecran apăru cuvântul virgulă. 

La dracu”! 

— Şterge stânga. Apoi: Zecimale. 

Apăru virgula. 

— Patru. 

Mai rămăsese o căsuţă. Aminteşte-ţi, e zero, nu o. Cu 
transpiraţia curgându-i pe faţă, adăugă fără a întâmpina 
dificultăţi ultimul număr al frecvenţei Operaţiunilor 
Speciale. 

Radioul se aprinse. 

Ura! 

Dar înainte să poată transmite, se auziră nişte 


interferenţe şi, cu inima îngheţată, înregistră vocea 
înnebunită a unui bărbat strigând: „Zece-treisprezece, 
avem nevoie de ajutor, locaţia protecţiei federale şase.” 

Casa pentru protecţia martorilor. 

Recunoscu vocea lui Roland Bell. „Doi oameni 
doborâţi şi... Dumnezeule, e încă aici. Ne-a găsit, ne-a 
atacat! Avem nevoie...” 

Se auziră două Împuşcături. Apoi altele. Peste zece. 
Un puternic schimb de focuri. Parcă erau artificiile de 4 
Iulie. 

„Avem nevoie...” 

Transmisiunea se întrerupse. 

— Percey! strigă Rhyme. Percey... 

Pe ecran apăru mesajul: Nu am înțeles comanda. 
Încearcă, te rog, din nou. 


Un coşmar. 

Stephen Kall, cu mască de schi şi o haină groasă de 
pompier, se strecură pe coridorul casei pentru protecţia 
martorilor, prin spatele cadavrului unuia din cei doi 
poliţişti pe care tocmai îi omorâse. 

O altă împuşcătură, mai aproape, făcând o gaură în 
parchet lângă capul său. Trasă de detectivul cu păr 
castaniu şi rar - cel pe care îl văzuse la fereastra casei 
în acea dimineaţă. Era trântit după pragul unei uşi, fiind 
o ţintă uşoară, dar Stephen nu reuşi să-l ochească. 
Detectivul avea pistoale automate în ambele mâini şi era 
un trăgător excelent. 

Stephen se târi încă un metru, către una dintre uşile 
deschise. 

Panicat, cu pielea ca de găină, cu viermi mişunând pe 
el... 

Trase din nou şi detectivul cu păr castaniu se retrase 
în cameră, zise ceva în staţia radio, dar apoi se întoarse, 
trăgând cu sânge rece. 

Îmbrăcat într-o haină lungă, neagră de pompier - la 


fel ca alţi treizeci sau patruzeci de bărbaţi şi femei din 
faţa casei pentru protecţia martorilor - Stephen 
doborâse cu un detonator uşa ce dădea spre alee şi 
fugise înăuntru, aşteptându-se să găsească totul întors 
pe dos şi pe Soţie şi Prieten - ca şi pe jumătate din cei 
din casă - făcuţi praf sau răniţi grav. Dar Lincoln 
Viermele îl păcălise din nou. Işi dăduse seama că 
telefonul e o bombă-capcană. Singurul lucru la care nu 
se aşteptau era că avea să atace din nou casa; credeau 
că urma să acţioneze în timpul transportului. Cu toate 
acestea, când se năpustise în casă fusese întâmpinat de 
împuşcăturile dezlănţuite ale celor doi poliţişti. Dar 
aceştia fuseseră luaţi pe neaşteptate de uşa dărâmată, 
permițându-i să-i omoare cu uşurinţă. 

Apoi, detectivul cu păr castaniu trăsese de după colţ 
cu ambele mâini, rupându-i două bucăţi din haină, în 
timp ce Stephen însuşi trăsese conţinutul magaziei în 
detectiv şi amândoi căzuseră pe spate simultan. Alte 
împuşcături, alte ratări la mustață. Polițistul era 
aproape la fel de bun ca şi el la tras cu pistolul. 

Maximum un minut. Nu avea mai mult timp. _ 

Se simţea atât de plin de viermi, că îi veni să ţipe... Îşi 
întocmise planul cât de bine putuse. Mai bine de atât nu 
era posibil, şi totuşi Lincoln Viermele îi ghicise 
gândurile. Ăsta era oare el? Detectivul aproape chel cu 
două pistoale? 

Un alt glonţ din pistolul lui Stephen. Şi... la dracu’... 
detectivul cu păr castaniu plonjă direct în el, 
continuându-şi înaintarea. Orice alt poliţist din lumea 
asta ar fi fugit să se adăpostească. Dar el, nu. Mai 
avansă cu greu un metru, şi încă unul. Stephen 
reîncărcă şi trase din nou, târându-se şi el pe aproape 
aceeaşi distanţă către uşa camerei unde se afla ţinta sa. 

Poţi dispărea în pământ, băiete. Te poți face invizibil, 
dacă vrei. 

Vreau, domnule. Vreau să fiu invizibil... 


Încă un metru, aproape de uşă. 

— Roland Bell, din nou! strigă polițistul în microfon. 
Avem nevoie de întăriri imediat! 

Bell, reţinu Stephen numele. Deci nu e Lincoln 
Viermele. 

Polițistul reîncărcă şi continuă să tragă. Zece focuri, 
douăzeci... Stephen nu putea să nu-i admire tehnica. 
Acest Bell ţinea evidenţa numărului de focuri trase din 
fiecare pistol şi alterna reîncărcarea, astfel încât nu 
rămânea fără gloanţe. 

Polițistul trase un glonţ în perete, la câţiva milimetri 
de faţa lui, iar Stephen îi returnă tirul la fel de precis. 

Se târî în faţă încă jumătate de metru. 

Bell se uită în sus şi văzu că Stephen ajunsese în cele 
din urmă la uşa dormitorului cufundat în întuneric. 
Privirile li se încrucişară şi, cu toate că nu era un soldat 
adevărat, Stephen Kall văzuse suficiente lupte pentru a- 
şi da seama că lanţul raţiunii al acestui poliţist plesnise, 
transformându-l în cel mai periculos lucru posibil - un 
soldat abil căruia nu-i păsa de propria siguranţă. Bell se 
ridică în picioare şi înaintă, trăgând cu ambele arme. 

De asta foloseau Colt-uri .45 în războaiele din Pacific, 
băiete. Gloanţe mari care să-i oprească pe piticii ăia 
nebuni de japonezi. Când te atacă, nu le mai pasă că pot 
fi ucişi; vor pur şi simplu să nu se mai oprească. 

Stephen îşi lăsă capul în jos, aruncă spre Bell grenada 
care explodă într-o secundă şi închise ochii. Grenada se 
dezintegrase cu o bubuitură surprinzător de puternică. 
Auzi strigătul poliţistului şi îl văzu prăbuşindu-se în 
genunchi, cu mâinile peste faţă. 

Stephen bănuia, din cauza paznicilor şi a efortului 
furios al lui Bell de a-l opri, că fie Soţia, fie Prietenul era 
în cameră. Stephen mai presupunea că, indiferent cine 
era acolo, se ascundea în dulap ori sub pat. 

Dar se înşela. 

Uitându-se spre uşă, văzu o siluetă venind spre el, cu 


o lampă pe post de armă, scoțând nişte sunete de frică 
şi mânie. 

Cinci focuri rapide. Lovituri în cap şi piept, bine 
grupate. Corpul se învârti repede şi căzu pe spate, la 
podea. 

Bună treabă, Soldat. 

Apoi alţi paşi urcând scările. Vocea unei femei. Şi alte 
voci. Nu mai avea timp să termine cu Bell, nu mai avea 
timp să caute cea de-a doua ţintă. 

Evacuează... 

Fugi spre uşa din spate şi scoase capul afară, strigând 
să mai vină pompieri. 

Şase veniră în fugă, precauţi. 

Stephen le făcu semn cu capul în interior. 

— Conducta de gaze tocmai a explodat. Toata lumea 
să iasă. Acum! 

Şi dispăru pe alee, apoi ieşi în stradă, trecând pe 
lângă camioanele de pompieri Mack şi Seagrave, pe 
lângă ambulanţe şi maşinile de poliţie. 

Tremurând, da. 

Dar mulţumit. Terminase două treimi din treabă. 


Amelia Sachs reacţionă cea dintâi la bubuitura primei 
explozii şi la strigăte. 

Apoi, vocea lui Roland Bell de la primul etaj: „Întăriri! 
Rănit!” 

Şi focuri de armă. Zece sunete ascuţite, şi încă alte 
zece. 

Nu ştia cum reuşise Dansatorul şi nu-i păsa. Voia doar 
să zărească o clipă ţinta şi i-ar fi trebuit numai două 
secunde pentru a băga în ea jumătate de magazie de 
gloanţe de nouă milimetri. 

Cu Glock-ul uşor în mână, intrase pe coridorul de la 
etajul al doilea. In spatele ei erau Sellitto, Dellray şi un 
tânăr în uniformă, a cărui siguranţă sub gloanţe ar fi 
dorit să o aibă şi ea. Jodie se trânti la pământ, extrem de 


conştient de faptul că trădase un om foarte periculos 
care era înarmat şi care se afla la o distanţă de doar 
nouă metri. 

Genunchii o dureau îngrozitor pe Sachs în timp ce 
cobora scările cu repeziciune, artrita o supăra din nou, 
şi se chirci de durere parcurgând cu greu ultimele trei 
trepte până la primul etaj. 

Auzi în căşti cum Bell cerea, în mod repetat, ajutor. 

Străbătu coridorul întunecat cu pistolul lipit de corp, 
acolo unde nu putea să fie lovit şi smuls din mână (doar 
poliţiştii de la televizor şi gangsterii din filme ţin pistolul 
în faţă, falic, înainte să dea vreun colţ). Se uită rapid 
prin fiecare cameră pe lângă care trecu, aplecată sub 
nivelul normal al pieptului, spre care s-ar fi îndreptat 
arma atacatorului. 

— Eu o iau prin faţă, zise Dellray şi dispăru pe holul 
din spatele ei cu pistolul mare, Sig-Sauer, în mână. 

— Păziţi-ne spatele, le ordonă Sachs lui Sellitto şi 
poliţistului în uniformă, fără să-i pese de rang. 

— Da, doamnă, răspunse tânărul. Păzesc. Spatele. 

Sellitto pufni, dând din cap. 

Casca îi bâzâi în ureche, dar nu auzi nicio voce. O 
scoase - era un motiv de distragere a atenţiei - şi 
continuă să meargă pe coridor cu precauţie. 

La picioarele ei, doi poliţişti zăceau morţi pe podea. 

Mirosul explozibilului chimic era puternic, făcând-o să 
se îndrepte spre uşa din spate a casei. Era din oţel, dar 
el o deschisese cu un detonator de parcă ar fi fost din 
hârtie. 

— Dumnezeule, zise Sellitto, prea profesionist ca să se 
aplece deasupra poliţiştilor morţi, dar prea uman ca să 
nu le privească îngrozit trupurile ciuruite. 

Sachs ajunse la o cameră, se opri în prag. Două dintre 
echipele lui Haumann intrară pe uşa distrusă. 

— Acoperire, strigă ea şi, înainte ca cineva să apuce 
să o oprească, se strecură înăuntru cu repeziciune. 


Pistolul ridicat, cercetând camera. 

Nimic. 

Nu mirosea a cordită. Nu se trăsese aici. 

Inapoi pe coridor. Îndreptându-se spre următoarea 
cameră. 

Ridică pistolul şi îl îndreptă spre încăpere. Ofițerii de 
la 32-E încuviinţară. 

Sachs rămase în pragul uşii, gata să tragă, cu ofiţerii 
la jumătate de metru în spate. Ingheţă la vederea ţevii 
îndreptate spre pieptul ei. 

— Dumnezeule, murmură Roland Bell şi lăsă arma în 
jos. 

Avea părul încâlcit şi faţa înnegrită. Două gloanţe îi 
sfâşiaseră cămaşa care atârna peste costumul antiglonţ. 

Apoi zări priveliştea teribilă de pe podea. 

— O, nu... 

— Clădirea e curată, strigă un poliţist de pe coridor. A 
fost văzut plecând. Purta uniformă de pompier. A plecat. 
S-a pierdut în mulţimea din faţă. 

Amelia Sachs, încă o dată criminalist, şi nu ofiţer 
tactic, observă pata de sânge, mirosul astringent de 
reziduu de praf de puşcă, scaunul răsturnat care putea 
să indice o luptă şi, prin urmare, ar fi putut constitui un 
punct logic de transfer de probe. Tuburile gloanţelor, pe 
care le văzu imediat, proveneau dintr-un automat de 
7,62 milimetri. 

Observă, de asemenea, felul în care căzuse corpul, 
ceea ce îi spunea că victima îl ataca pe atacator, aparent 
cu o lampă. Erau şi alte poveşti pe care locul crimei le 
putea spune şi, din acest motiv, îşi dădu seama că 
trebuia să o ajute pe Percey Clay să se ridice şi să o 
îndepărteze de trupul prietenului ei ucis. Dar Sachs nu 
putu să o facă. Nu putu decât să o privească pe femeia 
cea scundă cu faţă turtită legănând capul plin de sânge 
al lui Brit Hale şi murmurând: 

— O, nu, o, nu... 


Faţa îi era ca o mască, nemişcată, neatinsă de lacrimi. 

În cele din urmă, Sachs îi făcu semn lui Roland Bell, 
care o luă pe Percey şi o scoase afară pe coridor, încă 
vigilent, cu mâna tot pe pistol. 


La două sute de metri de casa pentru protecţia 
martorilor. 

Luminile roşii şi albastre ale zecilor de ambulante şi 
maşini de intervenţie clipeau şi încercau să-l orbească, 
dar el se uita prin luneta Redfield şi nu îl interesa nimic 
altceva în afară de reticule. Scana zona dintr-o parte în 
cealaltă. 

Stephen se descotorosise de uniforma de pompier şi 
era din nou îmbrăcat ca un student întârziat. 
Recuperase Modelul 40 de sub rezervorul de apă unde îl 
ascunsese de dimineaţă. Arma era încărcată şi reglată. 
Trecuse cureaua peste braţ şi era gata să ucidă. 

În acest moment nu o vâna pe Sotie. 

Şi nici pe Jodie, pricăjitul Iuda. 

Il căuta pe Lincoln Viermele. Omul care îi ghicise 
gândurile încă o dată. 

Cine era el? Care dintre ei? 

Pielea de găină. 

Lincoln... Prinţul Viermilor. 

Unde eşti? Te afli chiar în fața mea acum? În 
mulțimea aia care stă în jurul casei fumegânde? 

Era oare halca aia imensă de poliţist care asuda ca un 
porc? 

Negrul înalt şi zvelt în costum verde? Îi părea 
cunoscut. Unde oare îl mai văzuse? 

O maşină nemarcată opri şi din ea ieşiră mai mulţi 
bărbaţi în costum. 

Poate că Lincoln era unul dintre ei. 

Poliţista cu păr roşu ieşi din casă. Purta mănuşi de 
latex. Brigada de cercetare a locului crimei, nu-i aşa? 
Păi, scumpo, eu îmi tratez tuburile şi gloanţele, îi spuse 


el în gând în timp ce reticulele lunetei se fixară pe gâtul 
acesteia. Şi va trebui să zbori la Singapore înainte să afli 
ceva despre pistolul meu. 

Se gândi că avea timp să tragă un singur foc, după 
care tirurile în rafală aveau să-l oblige să se refugieze pe 
alee. 

Cine eşti? 

Lincoln? Lincoln? 

Dar nu avea nicio idee. 

Apoi se deschise uşa din faţă şi apăru Jodie, ieşind 
temător în prag. Se uită în jur şi se lipi la loc de clădire. 

Tu... 

Curentul electric din nou. Chiar şi de la distanţa 
aceea. 

Stephen mută uşor reticulele pe pieptul acestuia. 

Hai, Soldat, trage. E o ţintă logică; te poate identifica. 

Domnule, fixez coordonatele şi stabilesc frecarea cu 
aerul. 

Stephen începu să apese pe trăgaci. 

Jodie... 

Te-a trădat, Soldat. Elimină-l... 

Da, domnule, am înţeles. E rece ca gheaţa. E un stârv. 
Domnule, vulturii deja încep să dea târcoale. 

Soldat, manualul lunetistului din corpul puşcaşilor 
marini dictează să creşti imperceptibil presiunea pe 
trăgaciul Modelului 40 astfel încât să nu-ţi dai seama de 
momentul exact când arma va trage. E corect, Soldat? 

Da, domnule. 

Apasă mai tare. 

Încet, încet... 

Dar arma nu trăgea. Ridică reticulele pe capul lui 
Jodie. Şi se întâmplă ca privirea lui Jodie, care cerceta 
acoperişurile, să-l zărească. 

Aşteptase prea mult. 

Trage, Soldat! Trage! 

Apoi apăsă pe trăgaci precum un băieţandru care-şi 


încearcă puşca .22 într-o tabără de vară. 

Exact când Jodie se trăgea într-o parte, împingându-i 
pe poliţişti odată cu el. 

Cum dracu’ ai ratat, Soldat? Repetă focul! 

Da, domnule. 

Mai trase de două ori, dar Jodie şi toţi ceilalţi deja se 
adăpostiseră ori se târau cu repeziciune de-a lungul 
trotuarului şi al străzii. 

Şi apoi i se răspunse. La început o duzină de arme, 
apoi încă una. Mai ales pistoale, dar şi H&K, scuipând 
gloanţele atât de repede, încât se auzeau ca nişte 
motoare neantifonate de maşină. 

Gloanţele loveau în casa liftului din spatele lui, 
împroşcându-l cu bucăţi de cărămidă şi beton, iar 
învelişul lor dur, de cupru îi tăie braţele şi dosul 
palmelor. 

Stephen se prăbuşi pe spate, acoperindu-şi faţa cu 
mâinile. Simţi tăieturile şi văzu picături de sânge căzând 
pe acoperişul protejat cu smoală. 

De ce am aşteptat? De ce? Aş fi putut să-l împuşc şi să 
dispar. 

De ce? 

Sunetul unui elicopter îndreptându-se spre clădire. 
Alte sirene. 

Evacuează, Soldat! Evacuează! 

Se uită în jos şi îl văzu pe Jodie ascunzându-se în 
spatele unei maşini. Stephen aruncă Modelul 40 în 
cutie, îşi puse rucsacul peste umăr şi cobori pe scara de 
incendiu în alee. 


A doua tragedie. 

Percey Clay îşi schimbase hainele şi ieşise pe coridor, 
rezemată de silueta puternică a lui Roland Bell. Acesta o 
luă pe după talie. 

A doua din trei. Nu era vorba de mecanicul care îşi 
dădea demisia sau de probleme cu avionul. Era vorba de 


moartea prietenului ei drag. 

O, Brit... 

Imaginându-şi-l cu ochii larg deschişi, cu gura căscată 
într-un țipăt mut, repezindu-se spre teribilul criminal. 
Încercând să-l oprească, îngrozit că cineva chiar încerca 
să-l ucidă, să o ucidă pe Percey. Mai degrabă indignat şi 
trădat decât speriat. Viaţa ta era atât de exactă, i se 
adresă ea în gând. Chiar şi riscurile erau calculate. 
Zborul răsturnat la cincisprezece metri, vrilele la 
ampenaj, paraşutismul acrobatic. Pentru spectatori, 
părea imposibil. Dar ştiai ce faci şi dacă te gândeai la 
posibilitatea de a muri tânăr, credeai că ar fi avut drept 
cauză o conexiune defectă, o blocare a liniei de 
alimentare cu combustibil un elev neglijent care ar fi 
intrat în spaţiul tău de zbor. 

Marele scriitor şi pilot Ernest K. Gann spunea că 
soarta e un vânător. Percey se gândise mereu că se 
referea la natură sau la circumstanţe - elementele 
capricioase ale naturii, mecanismele stricate care 
conspiră să trimită avioanele în mare viteză la pământ. 
Dar soarta e mai complicată de atât. Soarta e la fel de 
complicată ca mintea omului. La fel de complicată şi de 
nefastă. 

Tragediile vin câte trei... Şi care avea să fie ultima? 
Moartea ei? A companiei? A altcuiva? 

Ţinându-se de Roland Bell, tremura de furie din cauza 
tuturor acestor suprapuneri. Amintindu-şi: ea, Ed şi 
Hale, ameţiţi din cauza somnului insuficient, stând în 
lumina strălucitoare a reflectoarelor din hangar, în jurul 
Learjet-ului Charlie Juliet, sperând cu disperare că 
aveau să câştige contractul cu U.S. Medical, tremurând 
în noaptea umedă pe când încercau să stabilească cum 
să echipeze mai bine avionul pentru cursă. 

Mai târziu, noaptea ceţoasă. Aeroportul părăsit şi 
întunecat. Ca în scena finală din Casablanca. 

Auzind scrâşnetul frânelor şi uitându-se pe geam. 


Bărbatul târând sacoşele enorme pe pistă, aruncându- 
le înăuntru şi pornind Beachcraft-ul. Lamentarea 
inconfundabilă a motorului cu piston pus în mişcare. 

Şi-l aminti pe Ed spunând, nevenindu-i să creadă: „Ce 
face? Aeroportul e închis”. 

Soarta. 

Că se întâmplase ca ei să fie acolo în acea noapte. 

Că Phillip Hansen alesese exact acel moment pentru a 
se descotorosi de probele care îi dăunau. 

Că Hansen era genul de om care ar fi ucis pentru a 
păstra secretul acelui zbor. 

Soarta... 

Apoi tresări - o bătaie în uşa casei pentru protecţia 
martorilor. 

Erau doi bărbaţi. Bell îi recunoscu. Erau de la Divizia 
pentru protecţia martorilor din NYPD. 

— Suntem aici pentru a vă transporta la adăpostul 
Shoreham din Long Island, doamnă Clay. 

— Nu, nu, spuse ea. E o greşeală. Trebuie să merg la 
aeroportul Mamaroneck. 

— Percey, interveni Roland Bell. 

— Trebuie. 

— Eu nu ştiu nimic în legătură cu asta, doamnă, zise 
unul din ofiţeri. Am primit ordin să vă ducem la 
Shoreham şi să fiţi închisă sub protecţie până când 
marele juriu se va reuni luni. 

— Nu, nu, nu. Sunaţi-l pe Lincoln Rhyme. El ştie. 

— Păi... 

Polițistul se uită la partenerul său. 

— Vă rog, zise ea. Sunaţi-l. O să vă spună. 

— De fapt, doamnă Clay, Lincoln Rhyme a fost cel 
care a ordonat să fiţi mutată. Vă rog să veniţi cu noi. Nu 
vă neliniştiţi. O să avem grijă de dumneavoastră. 

— Nu e prea plăcut, îi spuse Thom Ameliei Sachs. 

Dincolo de uşa dormitorului se auzi: 

— Vreau sticla aia. Acum. 

— Ce se întâmplă? 

Tânărul cel chipeş se strâmbă. 

— O, poate să fie o adevărată năpastă uneori. L-a pus 
pe unul dintre ofiţerii de pază să-i toarne nişte scotch. 
Din cauza durerii, a pretextat. A zis că are reţetă pentru 
băuturi cu malţ. Îţi vine să crezi? O, e insuportabil când 
bea. 

Un strigăt mânios din cameră. 

Sachs ştia că singurul motiv pentru care nu azvârlea 
cu lucruri e acela că nu putea. 

Intinse mâna spre clanţă. 

— Poate ar trebui să aştepţi puţin, o avertiză Thom. 

— Nu putem aştepta. 

— La dracu”! răcni Rhyme. Vreau nenorocita aia de 
sticlă! 

Ea deschise uşa. Thom şopti: 

— Să nu zici că nu te-am avertizat. 

Inăuntru, Sachs se opri în pragul uşii. Rhyme arăta 
îngrozitor. Avea părul răvăşit, pe bărbie îi atârnau bale 
şi ochii îi erau roşii. 

Sticla de Macallan zăcea pe podea. Probabil că 
încercase să o prindă cu dinţii şi o răsturnase. 

O observă pe Sachs, dar nu zise decât un scurt: 
„Ridic-o“. 

— Avem treabă de făcut, Rhyme. 

— Ridic-o. Sus. Sticla. Aia. 

Ea îl ascultă. Şi o puse pe rafi. 

El urlă: 

— Ştii ce vreau să spun! Vreau să beau! 


— Se pare ca ai băut deja suficient. 

— Toarnă-mi nişte whiskey în nenorocitul ăsta de 
pahar. Thom! Vino dracului aici... Laşule! 

— Rhyme, se răsti ea, avem probe de cercetat. 

— La dracu' cu probele. 

— Cât ai băut? 

— Dansatorul a intrat în casă, nu? Vulpea în coteţ. 
Vulpea în cotet. 

— Am un filtru de aspirator plin cu probe, am un 
glonţ, am mostre de sânge... 

— Sânge? Asta da. Şi el are o grămadă de la noi. 

Ea se răsti din nou: 

— Ar trebui să fii ca un puşti de ziua lui, cu toate 
probele pe care le am. Nu-ţi mai plânge atâta de milă şi 
treci la treabă. 

Nu-i răspunse. În timp ce îl privea, văzu că ochii lui 
înceţoşaţi se uitau dincolo de ea, spre uşă. Se întoarse. 
Era Percey Clay. 

Imediat, Rhyme lăsă privirea în jos. Nu mai zise nimic. 

Sigur, se gândi Sachs. Nu vrea să se poarte urât în 
prezenţa noii sale pasiuni. 

Aceasta intră în cameră, contemplând dezastrul 
întruchipat de Lincoln Rhyme. 

— Lincoln, ce se petrece aici? 

Sellitto o însoţise pe Percey până acolo, bănui Sachs. 
Intră şi el în cameră. 

— Trei morţi, Lon. A mai ucis trei. Vulpea în coteţ. 

— Lincoln, pufni Sachs. Opreşte-te. Te faci de râs. 

Nu spusese cel mai potrivit lucru. O privire uimită 
apăru pe chipul lui Rhyme. 

— Nu mă fac de râs. Par eu de râs? Crede cineva 
asta? Par de râs? Par dracului de râs? 

— Avem... 

— Nu, am pus punct! Am terminat. Pecetluit. Pătura 
peste cap. Ne luăm picioarele la spinare. Vii cu noi, 
Amelia? Eu zic să vii. 


În cele din urmă, se uită la Percey. 

— Tu ce cauţi aici? Ar trebui să fii în Long Island. 

— Vreau să vorbesc cu tine. 

La început nu zise nimic, apoi: 

— Dă-mi să beau ceva, măcar. 

Percey se uită la Sachs, se îndreptă spre raft şi turnă 
două pahare, unul pentru ea şi unul pentru Rhyme. 
Sachs o ţintui cu privirea, iar ea observă, însă nu 
răspunse. 

— Uite o doamnă cu clasă, zise Rhyme. l-am ucis 
partenerul şi totuşi bea un pahar cu mine. Tu n-ai făcut 
asta, Sachs. 

— O, Rhyme, ce nemernic poţi fi uneori, răbufni 
Sachs. Unde-i Mel? 

— L-am trimis acasă. Nu mai avea ce să facă... O 
legăm fedeleş şi o trimitem în Long Island, unde va fi în 
siguranţă. 

— Cum? întrebă Sachs. 

— Facem ce trebuia să facem de la bun început. Mai 
dă-mi una. 

Percey se pregăti. Sachs zise: 

— A băut destul. 

— N-o asculta, se răsti Rhyme. E supărată pe mine. 
Nu am făcut ce voia, aşa că s-a supărat. 

O, mulțumesc, Rhyme. Hai să ne spălăm rufele în 
public, nu? Îşi întoarse ochii frumoşi şi reci spre el. El 
nici măcar nu observă; se uita la Percey Clay. Care zise: 

— Am făcut o înţelegere. Şi au apărut doi agenţi gata 
să mă ducă în Long Island. Am crezut că pot să am 
încredere în tine. 

— Dar dacă ai încredere în mine, o să mori. 

— E un risc, acceptă Percey. Ne-ai spus că exista 
posibilitatea să pătrundă în casă. 

— Sigur, dar n-ai ştiut că asta am şi bănuit. 

— Cum...? 

Sachs se încruntă şi ascultă. Rhyme continuă: 


— Am bănuit că avea să atace casa. Am bănuit că avea 
să se îmbrace în uniformă de pompier. Am bănuit, la 
dracu', că avea să folosească un detonator pentru uşa 
din spate. Pun pariu că era un model 521 sau 522 
produs de Accuracy Systems, cu un mecanism de 
declanşare Instadet. Am dreptate? 

— Păi... 

— Am dreptate? 

— Modelul 521, zise Sachs. 

— Vezi? Am bănuit tot. Am ştiut cu cinci minute 
înainte să intre. Doar că, la dracu', n-am reuşit să sun pe 
nimeni şi să-i previn! Nu am putut... să ridic... rahatul 
de telefon şi să le spun ce urma să se întâmple. Iar 
prietenul tău a murit. Din cauza mea. 

Lui Sachs i se făcu milă de el şi asta îi dădu un gust 
amar. Era sfâşiată de durerea lui, dar nu avea idee ce i- 
ar fi putut spune pentru a-l mângâia. 

Bărbia lui era umedă. Thom se apropie cu o batistă, 
dar el îi făcu semn să plece, dând furios din maxilar. 
Arătă spre computer: A 

— O, mi-o luasem în cap. Începusem să mă cred 
normal. Plimbându-mă ca într-o maşină de curse cu 
Storm Arrow, aprinzând beculeţe şi schimbând CD-uri... 
Ce rahat! 

Închise ochii şi îşi lăsă capul la loc pe pernă. 

Un râs strident, care surprinse pe toată lumea, umplu 
camera. 

Percey Clay îşi mai turnă nişte scotch în pahar. Apoi, 
puţin şi pentru Rhyme. 

— E de rahat, cu siguranţă. Dar numai asta aud de la 
voi. 

Rhyme deschise ochii, privind-o. 

Percey râse din nou. 

— Nu, o avertiză Rhyme ambiguu. 

— O, te rog, bodogăni ea. Nu, ce? 

Sachs văzu cum ochii lui Percey se îngustează. 


— Ce vrei să spui? începu Percey. Că cineva a murit 
dintr-o... defecţiune tehnică? 

Sachs îşi dădu seama că Rhyme se aştepta să zică 
altceva. Era prins cu garda jos. După o clipă, rosti: 

— Da. Exact asta spun. Dacă aş fi fost în stare să ridic 
telefonul... 

Ea i-o reteză: 

— Şi ce? Asta îţi dă dreptul să faci scandal? Să nu-ţi ţii 
promisiunile?  Dădu peste cap băutura şi oftă 
exasperată. O, pentru numele lui Dumnezeu... Ai idee 
care e meseria mea? 

Spre uimirea ei, Sachs văzu că Rhyme se calmase 
acum. Începu să vorbească, dar Percey îl întrerupse: 

— Stau într-un tub de aluminiu, merg cu 800 de 
kilometri pe oră, la zece kilometri deasupra solului. 
Afară sunt minus şaizeci de grade şi vântul bate cu sute 
de kilometri pe oră. Să nu mai pomenesc de fulgere, de 
schimbările rapide ale vântului şi de gheață. 
Dumnezeule, sunt în viaţă doar datorită maşinilor. Un 
alt râset. Nu-i tot la fel ca la tine? 

— Nu înţelegi, zise el cu iuţeală. 

— Nu-mi răspunzi la întrebare. Nu-i tot la fel? întrebă 
ea neobosită. Nu? 

— Tu poţi să mergi, să ridici telefonul... 

— Pot să merg? Sunt la cincisprezece kilometri de sol. 
Dacă deschid uşa, sângele îmi va exploda în câteva 
secunde. 

Pentru prima oară de când îl ştia, se gândi Sachs, 
Rhyme îşi întâlnise egalul. Rămăsese fără replică. 
Percey continuă: 

— Îmi pare rău, domnule detectiv, dar nu văd nici cea 
mai mică diferenţă între noi doi. Suntem amândoi 
produsele ştiinţei secolului douăzeci. La naiba, dacă aş 
avea aripi, aş zbura de una singură. Dar nu am şi nu voi 
avea niciodată. Ca să facem ce trebuie să facem, 
amândoi... ne bazăm pe tehnică. 


— Bine... 

Rânji diabolic. _ 

Haide, Rhyme, se gândi Sachs. Incheie discuţia! Cât 
de mult îşi dorea ca Rhyme să câştige, să o trimită pe 
femeia asta în Long Island, să termine cu ea odată! 

Criminalistul spuse: 

— Dar dacă eu dau greş, vor muri oameni. 

— Da? Şi ce se întâmplă dacă instalaţia mea de 
dejivrare o ia razna? Ce se întâmplă dacă mi se strică 
dispozitivul de amortizare a oscilaţiilor? Dacă zboară un 
porumbel în tubul Pitot când sunt pe sistemul de 
aterizare fără vizibilitate? Sunt... moartă. Oprirea 
motorului, defecţiuni hidraulice, mecanici care uită să 
înlocuiască disjunctoarele stricate. Sistemele duplex dau 
greş. În cazul tău, există şansa ca oamenii să-şi revină 
după ce au fost împuşcaţi. Dar avionul meu atinge 
pământul cu 500 de kilometri pe oră, nu mai rămâne 
nimic din el. E 

Rhyme părea că-şi revenise complet acum. Îşi rotea 
privirea prin cameră ca şi cum ar fi căutat un argument 
infailibil pentru a o contrazice. 

— Uite, zise Percey liniştită, înţeleg că Amelia are 
nişte probe pe care le-a găsit în casa pentru protecţia 
martorilor. Propunerea mea este să te apuci să le 
cercetezi şi să termini cu tot tărăboiul ăsta. Pentru că eu 
mă îndrept chiar acum spre Mamaroneck să termin de 
reparat avionul şi, apoi, la noapte, o să-mi pilotez cursa. 
Acum te întreb pe şleau: Ai de gând să mă laşi să mă 
duc la aeroport, aşa cum ne-am înţeles? Sau trebuie să- 
mi sun avocatul? 

El era în continuare mut. 

Trecu un moment. 

Sachs sări în sus când Rhyme strigă pe tonul său de 
bariton: 

— Thom! Thom! Vino încoace! 

Asistentul se uită suspicios de după uşă. 


— Am făcut mizerie aici. Uite, am vărsat paharul. Vrei 
să strângi puţin? Te rog! 

— Îţi baţi joc de noi, Lincoln? întrebă el circumspect. 

— Şi Mel Cooper? Vrei să-l suni, Lon? Probabil că m-a 
luat în serios. Glumeam doar. E un om de ştiinţă al 
naibii de bun. Doar că fără simţul umorului. Avem 
nevoie de el înapoi aici. 

Amelia Sachs îşi dori să o ia la fugă. Să iasă de acolo, 
să urce în maşină şi să rupă drumurile din New Jersey 
ori Nassau County cu 200 de kilometri pe oră. Nu mai 
suporta să mai stea vreo clipă în aceeaşi cameră cu 
femeia asta. 

— Bine, Percey, zise Rhyme, ia-l pe detectivul Bell cu 
tine împreună cu o grămadă de poliţişti din echipele lui 
Bo. Du-te la aeroportul tău. Fă ce trebuie să faci. 

— Mulţumesc, Lincoln. 

Ea dădu din cap şi îi oferi un zâmbet. 

Suficient pentru ca Amelia Sachs să se întrebe dacă o 
parte a discursului lui Percey Clay nu-i fusese destinat 
ei, pentru a stabili clar cine era învingătorul de 
necontestat în această competiţie. Da, Sachs credea că 
în unele sporturi îi era sortit să piardă. Campioană la tir, 
polițistă cu decoraţii, un demon la volan şi un criminalist 
excelent, Sachs avea totuşi o inimă slabă. Tatăl ei îşi 
dăduse seama de asta; şi el era un romantic. După ce 
trecuse printr-o relaţie dezastruoasă în urmă cu câţiva 
ani, îi spusese: „Ar trebui să se facă armuri şi pentru 
suflet, Amie. Ar trebui”. 

La revedere, Rhyme, se gândi ea. La revedere. 

lar răspunsul lui la acest adio nerostit? O privire în 
fugă şi cuvintele severe: „Să ne uităm la probele alea, 
Sachs. Să nu irosim timpul”. 

Individualizarea este scopul oricărui criminalist. 

Este procesul de legare a unei probe de o singură 
sursă de provenienţă, excluzând toate celelalte surse. 

Lincoln Rhyme se uita acum la cea mai individualizată 
probă posibilă: o mostră de sânge din corpul 
Dansatorului. Un test ADN de polimorfism în lungimea 
fragmentului de restricţie putea să elimine practic orice 
posibilitate ca sângele să provină de la altcineva. 

Această probă nu-i putea spune însă prea multe. 
CODIS - sistemul computerizat de informaţii ADN - 
conţinea profilul unor infractori condamnaţi, dar era o 
bază de date restrânsă, alcătuită în primul rând din 
violatori şi un număr limitat de criminali violenţi. Rhyme 
nu fu surprins când căutarea în funcţie de ADN-ul 
Dansatorului se întoarse fără rezultat. 

Insă Rhyme simţea o oarecare plăcere că aveau acum 
o bucăţică din criminalul însuşi, pe un tampon închis 
într-o eprubetă. Pentru cei mai mulţi criminalişti, 
făptuitorul era, de obicei, inaccesibil: stăteau faţă în faţă 
extrem de rar, adesea nu se vedeau deloc decât dacă 
era un proces. Aşa că se simţea profund incitat să fie în 
prezenţa omului care provocase durere atât de multor 
oameni, inclusiv lui. 

— Ce altceva ai mai găsit? o întrebă pe Sachs. 

Aspirase camera lui Brit Hale în căutare de urme, dar 
verificase împreună cu Mel Cooper cu lupa şi nu 
găsiseră nimic altceva în afară de resturi de la focul de 
armă şi fragmente de gloanţe, cărămidă şi plastic de la 
tirurile de afară. 

Găsise tuburi de gloanţe de la pistolul semiautomat pe 
care îl folosise. Arma lui era o Beretta de 7,62 milimetri. 
Probabil că era veche. Tuburile, toate cele pe care le 


recuperase Sachs, fuseseră ţinute în soluţii de curăţare 
pentru a se elimina chiar şi amprentele angajaţilor 
firmei de muniții - astfel încât nimeni să nu poată face o 
legătură între proiectil şi un anume schimb dintr-o uzină 
Remington, respectiv transportul într-un anumit loc. lar 
Dansatorul se pare că le încărcase cu încheieturile 
degetelor pentru a nu lăsa amprente. Un truc vechi de 
când lumea. 

— Continuă, îi spuse Rhyme lui Sachs. 

— Gloanţe de pistol. 

Cooper cercetă gloanţele. Trei turtite. Şi unul în stare 
destul de bună. Două erau acoperite cu sângele negru, 
cauterizat al lui Brit Hale. 

— Scanează-le să vezi dacă au amprente, ordonă 
Rhyme. 

— Le-am scanat, interveni ea. 

— Încearcă şi cu laser. 

Cooper făcu întocmai. 

— Nimic, Lincoln. Tehnicianul se uită la o bucată de 
bumbac dintr-o pungă de plastic. Întrebă: Ce e aia? 

Sachs zise: 

— A, am un glonţ din puşca lui. 

— Cum? 

— A tras de câteva ori în Jodie. Două dintre ele au 
atins zidul şi au explodat. Ăsta a lovit pământul - un 
răsad de flori - şi a rămas întreg. Am găsit o gaură într-o 
muşcată şi... 

— Stai. Cooper clipi. Ăsta e unul dintre gloanţele 
explozive? 

— Da, doar că n-a explodat. 

Puse iute punga pe masă şi se dădu în spate, trăgând- 
o pe Sachs - cu cinci centimetri mai înaltă decât el - cât 
mai departe. 

— Ce s-a întâmplat? 

— Gloanţele explozive sunt foarte instabile. 
Particulele de praf se pot aprinde chiar acum... Poate 


exploda în orice clipă. O bucată de şrapnel te poate 
ucide. 

— Ai văzut fragmente din celelalte, Mel, spuse Rhyme. 
Cum sunt făcute? 

— Scârbos, Lincoln, zise tehnicianul neliniştit, cu 
broboane de sudoare pe chelie. Umplute cu pentrită, 
pulbere fără fum ca şi primele. Asta le face instabile. 

Sachs întrebă: 

— De ce n-a explodat? 

— Pământul a reprezentat un teren de impact moale. 
Şi le face singur. Poate că la ăsta controlul calităţii n-a 
fost la fel de riguros. 

— Le face singur? se miră Rhyme. Cum? 

Cu ochii fixaţi pe punga de plastic, tehnicianul 
explică: 

— Păi, modalitatea obişnuită e să faci o gaură de la 
vârf până aproape de bază. Pui înăuntru muniţie şi nişte 
pudră neagră cu sau fără fum, după care îndeşi un fir de 
plastic rulat. Apoi îl sigilezi din nou - în cazul lui, cu dop 
ceramic. La coliziune, muniţia se loveşte de pudră. Asta 
declanşează explozia pentrinei. 

— Plastic rulat? întrebă Rhyme. Cu degetele? 

— De obicei. 

Rhyme se uită la Sachs şi, pentru o clipă, hăul dintre 
ei dispăru. Zâmbiră şi strigară în cor: 

— Amprente! 

Mel Cooper spuse: 

— Poate. Dar cum o să aflăm? Trebuie demontat. 

— Atunci, zise Sachs, o să-l demontăm. 

— Nu, nu, nu, Sachs, zise Rhyme repede. Aşteptăm pe 
cineva de la genişti. 

— Nu avem timp. 

Ea se aplecă deasupra pungii şi începu să o desfacă. 

— Sachs, ce dracu’ vrei să demonstrezi? 

— Nu încerc să demonstrez nimic, răspunse ea calm. 
Încerc să prind criminalul. 


Cooper stătea lângă ea, neajutorat. 

— Încerci să-l salvezi pe Jerry Banks? Păi, e prea 
târziu. Renunţă. Continuă-ţi munca. 

— Asta e munca mea. 

— Sachs, nu a fost vina ta! strigă Rhyme. Uită! Morţii 
cu morţii. 'Ţi-am spus asta de multe ori. 

Ea zise calm: 

__— O să-mi pun vesta peste el şi o să lucrez din spate. 
Işi scoase bluza şi rupse cataramele vestei antiglonţ. O 
aranjă ca pe un cort peste punga de plastic ce conţinea 
glonţul. 

Cooper îi atrase atenţia: 

— Tu eşti protejată de vestă, dar mâinile tale nu vor fi. 

— Costumele antiglont nu au mănuşi, sublinie ea. Işi 
scoase căştile pentru trageri din buzunar şi le puse la 
urechi. Va trebui să strigi, îi spuse lui Cooper. Ce am de 
făcut. 

Nu, Sachs, nu, se gândi Rhyme. 

— Dacă nu-mi spui, o să-l tai pur şi simplu. 

Luă un fierăstrău din trusă. Lama pluti deasupra 
pungii. Se opri. 

Rhyme oftă şi îi făcu un semn din cap lui Cooper. 

— Spune-i cum să procedeze. 

Tehnicianul înghiţi în sec. 

— Bine. Desfă-l. Dar ai grijă. Aici, pune-l pe prosop. 
Nu-l agita. E cel mai rău lucru pe care-l poţi face. 

Ea puse jos glonţul, o piesă de metal surprinzător de 
mică, cu vârful albicios. 

— Vezi conul ăla? continuă Cooper. Dacă proiectilul 
explodează, conul va ieşi direct prin vestă şi cel puţin 
doi pereţi. Are înveliş de teflon. 

— Bine. 

Il întoarse pe o parte, spre perete. 

— Sachs, zise Rhyme încet. Foloseşte forcepsul, nu 
degetele. 

— Nu are nicio importanță dacă explodează, Rhyme. 


Şi trebuie să deţin controlul. 

— Te rog. 

Ea ezită, apoi luă hemostatul pe care i-l întinse 
Cooper. Apucă glonţul de bază. 

— Cum îl deschid? ÎI tai? 

— Nu poţi să tai plumbul, strigă Cooper. Căldura de la 
frecare va amorsa pudra neagră. Va trebui să desfaci 
conul şi să scoţi bucata de plastic. 

Sudoarea îi curgea pe faţă. 

— Bine. Cu cleştele? 

Cooper luă nişte cleşti subţiri de pe masa de lucru şi 
veni lângă ea. I-i puse în mâna dreaptă, apoi se retrase. 

— Va trebui să apuci şi să învârti tare. L-a lipit cu 
răşină epoxidică. Nu se lipeşte foarte bine de plumb, aşa 
că ar trebui să iasă singur. Dar să nu strângi prea tare. 
Dacă se rupe, n-o să-l mai poţi scoate niciodată fără să-l 
tai. Şi asta l-ar declanşa. 

— Greu, dar nu prea greu, murmură ea. 

— Gândeşte-te la toate maşinile alea la care ai 
meşterit, Sachs, zise Rhyme. 

— Poftim? 

— Când încercai să înlocuieşti bujiile vechi. Greu de 
scos, cu mare grijă să nu le spargi învelişul ceramic. 

Ea dădu absentă din cap, iar criminalistul nu-şi dădu 
seama dacă îl auzise. Sachs se aplecă în spatele cortului 
făcut de vesta sa. 

Rhyme o văzu cum închide ochii. 

O, Sachs... 

Nu văzu nicio mişcare. Auzi doar un zgomot slab. Ea 
îngheţă pentru o clipă, apoi se uită peste vestă. 

— A ieşit. E deschis. 

Cooper zise: 

— Vezi explozibilul? 

Ea se uită înăuntru. 

— Da. 

li întinse o cutie cu ulei de maşină. 


— Picură puţin de aici şi înclină-l. Plasticul ar trebui 
să se desprindă. Nu putem să tragem de el, fiindcă am 
strica amprentele. 

Ea adăugă uleiul, apoi înclină glonţul, cu capătul 
desfăcut în jos, spre prosop. 

Nu se întâmplă nimic. 

— La dracu’, murmură ea. 

— Să nu-l... 

Ea îl agită. Tare. 

— ... agiţi! strigă Cooper. 

— Sachs! gâfâi Rhyme. 

Ea agită şi mai tare. 

— La dracu. 

— Nu! 

Un fir alb, minuscul căzu, apoi câteva particule de 
pulbere neagră. 

— Bine, zise Cooper respirând adânc. E în siguranţă. 

Veni lângă ea şi, folosind o sondă ca un ac, puse 
plasticul pe o lamelă de sticlă. Se îndreptă spre 
microscop cu mersul precaut al tuturor criminaliştilor 
din lume - cu spatele ţeapăn, cu mâna întinsă, ducând 
mostra fără să i se mişte un fir de păr. Aşeză explozibilul 
pe masă. 

— Magna-Brush? întrebă Cooper, referindu-se la 
pudra fină cenuşie pentru prelevarea amprentelor. 

— Nu, zise Rhyme. Foloseşte violet de genţiană. E o 
amprentă pe plastic. Avem nevoie doar de contrast. 

Cooper o udă, apoi puse lamela sub microscop. 
Imaginea apăru simultan şi pe calculatorul lui Rhyme. 

— Da! strigă. Uite-o. 

Spiralele şi bifurcaţiile erau foarte vizibile. 

— L-ai prins, Sachs. Bună treabă! 

În timp ce Cooper rotea încet mostra, Rhyme captura 
progresiv imagini pe calculator - imagini electronice - şi 
le salva. Apoi le asamblă şi tipări o amprentă îngustă, 
bidimensională. 


Tehnicianul o examină şi oftă. 

— Ce e? întrebă Rhyme. 

— Tot nu e suficient de mare pentru a face o 
comparaţie. Doar 6 milimetri pe 16. Niciun AFIS din 
lume nu ar putea face ceva. 

— Dumnezeule, izbucni Rhyme. Tot efortul ăsta... 
degeaba! 

Un râs brusc. 

Al Ameliei Sachs. Se uita pe perete, la hărţile cu 
probele. LC-1, LC-2... 

— Să le unim, zise ea. 

— Ce? 

— Avem trei amprente parţiale, explică ea. Toate sunt 
probabil de la degetul arătător. Nu le putem uni? 

Cooper se uită la Rhyme. 

— N-am auzit niciodată de aşa ceva. 

Nici Rhyme nu auzise. O mare parte a muncii de 
criminalist era să analizeze probe pentru a putea fi 
prezentate la proces - „criminalistică” înseamnă „legat 
de procedurile legale” -, iar avocatul acuzării ar fi în al 
nouălea cer dacă poliţiştii s-ar apuca să unească 
fragmente ale amprentelor criminalului. 

Dar prioritatea era să-l găsească pe Dansator, nu să 
construiască dosarul de urmărire penală. 

— Sigur, zise Rhyme. Fă-o! 

Cooper  înşfacă de pe perete celelalte foi cu 
amprentele Dansatorului şi le puse pe masă în faţa lui. 

Sachs şi tehnicianul se apucară de muncă. Cooper 
realiză fotocopii ale amprentelor, micşorându-le pe 
primele două pentru a fi de aceeaşi mărime. El şi Sachs 
începură să le potrivească apoi ca într-un puzzle. Erau 
precum nişte copii, încercând variante, aranjând din 
nou, certându-se în joacă. Sachs scoase chiar un stilou şi 
trase câteva linii peste un gol din amprentă. 

— Trişezi, glumi Cooper. 

— Dar se potriveşte, exclamă ea pe un ton triumfător. 


În cele din urmă ajunseră la o amprentă unificată. 
Reprezenta aproximativ trei  pătrimi din total, 
aparținând probabil degetului arătător drept. 

Cooper o ridică. 

— Am dubiile mele în legătură cu asta, Lincoln. 

Dar Rhyme spuse: 

— E o operă de artă, Mel. E frumoasă. 

— Să nu spui nimănui de la Asociaţia pentru 
identificare, că o să ne dea afară! 

_ — Trece-o prin AFIS. Autorizează o căutare prioritară. 
In toate statele. 

— Oooo, zise Cooper. Asta m-ar costa salariul pe un 
an! 

Scană amprenta în calculator. 

— E posibil să dureze o jumătate de oră, anunţă 
Cooper, mai degrabă realist decât pesimist. 

Dar nu dură deloc atât de mult. Cinci minute mai 
târziu - timp suficient ca Rhyme să facă speculaţii legate 
de cine va fi mai dornic să îi toarne un pahar, Sachs sau 
Cooper - ecranul pâlpâi şi apăru o nouă imagine. 

Cererea dumneavoastră a găsit... 1 pereche. 14puncte 
de comparaţie. Probabilitatea statistică a identității: 
97%. 

— O, Doamne, murmură Sachs. E al nostru. 

— Cine e, Mel? întrebă Rhyme încet, ca şi cum s-ar fi 
temut ca vorbele să nu împrăştie electronii fragili ai 
monitorului. 

— Nu mai e Dansatorul, zise Cooper. E Stephen 
Robert Kall. Treizeci şi şase de ani. Domiciliul actual 
necunoscut. Ultima adresă cunoscută, acum 
cincisprezece ani, un cod poştal rural din Cumberland, 
Virginia de Vest. 

Ce nume banal! Rhyme se trezi că simte o dezamăgire 
inexplicabilă. Kall. 

— De ce e în baza de date? 

Cooper citi: 


— Ceea ce i-a spus lui Jodie... A făcut douăzeci de luni 
de închisoare când avea cincisprezece ani, pentru 
omucidere. Râse încet. Se pare că Dansatorul nu s-a 
deranjat să-i spună că victima a fost tatăl său vitreg. 

— Tatăl vitreg, zici? 

— Ceva urât, spuse Cooper aplecându-se peste ecran. 
Doamne. 

— Ce e? întrebă Sachs. 

— Extrase din rapoartele poliţiştilor. Uite ce s-a 
întâmplat. Se pare că au existat antecedente de certuri 
domestice. Mama băiatului era pe moarte, avea cancer, 
iar soţul ei - tatăl vitreg al lui Kall - a lovit-o dintr-un 
motiv oarecare. A căzut şi şi-a rupt braţul. A răposat 
câteva luni mai târziu, iar lui Kall i-a intrat în cap că a 
murit din cauza lui Lou. 

Cooper continuă să citească şi părea că tremură cu 
adevărat. 

— Vreţi să aflaţi ce s-a întâmplat? 

— Spune. 

— La câteva luni după decesul mamei, Stephen şi 
tatăl lui vitreg erau la vânătoare. Puştiul l-a doborât, l-a 
dezbrăcat şi l-a legat de un copac în pădure. L-a lăsat 
acolo câteva zile. Doar ca să-l sperie, a susţinut avocatul 
lui. Când poliţia l-a găsit, hai să zicem că infecțiile erau 
foarte urâte. Viermi, mai ales. A mai trăit două zile. 
Delirând. 

— Doamne, şopti Sachs. 

— Când l-au găsit, băiatul era acolo, stătea lângă el şi 
privea, citi (Cooper. Suspectul s-a predat fără 
împotrivire. Părea dezorientat. Tot repeta: „Orice te 
poate omori... orice te poate omori...“ A fost dus la 
Centrul regional pentru boli mintale din Cumberland 
pentru a fi evaluat. 

Profilul psihologic nu-l interesa prea mult pe Rhyme. 
Avea încredere în tehnicile sale criminalistice de 
stabilire a profilului mai mult decât în cei care studiază 


comportamentul uman. Ştia că Dansatorul e sociopat - 
toţi ucigaşii profesionişti sunt -, iar durerile şi traumele 
care îl făcuseră să fie ceea ce era nu ajutau prea mult în 
acel moment. Întrebă: 

— Poze? 

— Nu are poze ca adolescent. 

— Bine. La dracu’. Dar din armată? 

— Nu. Însă mai are o condamnare, adăugă Cooper. A 
încercat să se înroleze la puşcaşii marini, dar nu a fost 
primit din cauza profilului său psihologic. I-a hărțuit pe 
ofiţerii responsabili cu recrutarea din Washington timp 
de câteva luni şi în final a atacat un sergent. A primit o 
pedeapsă cu suspendare. 

Sellitto interveni: 

—O să-i introducem numele în FINEST, lista 
pseudonimelor şi NCIC. 

— Pune-l pe Dellray să trimită nişte oameni în 
Cumberland pentru a porni pe urmele lui, ordonă 
Rhyme. 

— Bine. 

Stephen Kall... 

După toţi aceşti ani. Era ca şi cum vizitezi în cele din 
urmă un altar despre care ai citit toată viaţa, dar nu l-ai 
văzut niciodată. 

Se auzi o bătaie neaşteptată în uşă. Sachs şi Sellitto 
duseră instinctiv mâinile la pistoale. 

Dar vizitatorul era doar unul dintre poliţiştii de la 
parter. Avea un pachet mare. „Poşta.” 

— Ce e asta? întrebă Rhyme. 

— Un ofiţer din Illinois. Zice că e de la cazarma de 
pompieri din Du Page. 

— Ce anume e? 

Polițistul dădu din umeri. 

— Ela zis că e nişte rahat de la nişte roţi de camion. 
Da’ e o prostie. Cred că glumea. 

— Nu, zise Rhyme, chiar asta e. Se uită la Cooper. 


Răzuiala de pe cauciucuri de la locul prăbuşirii. 
Polițistul clipi. 
— Vă trebuia asta? Trimisă tocmai de la Chicago? 
— O aşteptam cu sufletul la gură. 
— Aha. Viaţa e ciudată uneori, nu? 
Iar Lincoln Rhyme nu putu să nu fie de acord. 


Pilotajul profesionist ţine doar în parte de zbor. 

Pilotajul înseamnă, de asemenea, multe hârţoage. 

Spatele dubei care o transporta pe Percey Clay la 
aeroportul Mamaroneck era ticsit cu teancuri de cărţi, 
hărţi şi documente: Manualul pilotului şi Regulamentul 
aeroportului ale NOS; documente FAA şi NOTAM - 
„Notificări pentru piloţi” - şi reglementări aeronautice, 
precum şi „Hărțile Jepp” ale companiei Jeppesen şi 
Ghidul aeroportului. Mii de pagini. Munţi de informaţii. 
Percey, la fel ca majoritatea piloților, le cunoştea în 
mare parte pe dinafară. Dar, în acelaşi timp, nu ar fi 
conceput să piloteze un avion fără să treacă peste 
materialele originale şi să le studieze, practic, de la 
Zero. 

Pe baza acestor informaţii şi cu ajutorul 
calculatorului, ea completa cele două documente de 
bază de dinaintea decolării: jurnalul de bord şi planul de 
zbor. În jurnal trecea manevrele, calcula variațiile de 
curs cauzate de vânt şi de diferenţele dintre cursul real 
şi cel magnetic, determina TEZ - timpul estimat de zbor 
- şi extrăgea numărul divin: cantitatea de combustibil 
necesară traseului. Şase oraşe, şase jurnale diferite, zeci 
de puncte de verificare între ele... 

Apoi urma planul de zbor FAA, pe cealaltă parte a 
jurnalului de bord. Odată aflat în aer, copilotul activa 
planul intrând în contact cu Staţia pentru servicii 
aeriene din Mamaroneck care, la rândul ei, lua legătura 
cu Chicago pentru a anunţa ora estimativă de sosire a 
lui Foxtrot Bravo. Dacă nava nu ajungea la destinaţie la 


o jumătate de oră după timpul estimat, era declarată 
întârziată şi se declanşau procedurile de căutare şi 
salvare. 

Era o documentaţie complicată care trebuia calculată 
perfect. Dacă avionul avea combustibil din plin, se 
puteau baza pe radionavigaţie şi puteau să petreacă 
oricât timp doreau între o destinaţie şi alta, la ce 
altitudini doreau. Problema era însă că acest 
combustibil nu era doar scump (şi cele două 
turbopropulsoare Garrett ardeau o cantitate uimitoare), 
ci şi extrem de greu şi costa mult - însemnând cheltuieli 
suplimentare - doar să fie transportat. La un zbor lung, 
mai ales cu multiple decolări, aprovizionarea cu kerosen 
eroda drastic profitul pe care Compania îl obținea în 
urma cursei. Regulamentul FAA cerea ca fiecare zbor să 
aibă suficient combustibil pentru a ajunge la destinaţie, 
plus o rezervă în cazul curselor de noapte sau al celor 
mai lungi de 45 de minute. 

Cu degetele alergându-i pe tastele calculatorului, 
Percey Clay completa formularele cu scrisul ei precis. 
Indiferentă la multe alte aspecte ale vieţii ei, era 
meticuloasă când venea vorba de zbor. Simplul act de a 
completa frecvențele ATIS sau variațiile direcţiei 
magnetice o umplea de plăcere. Nu se grăbea niciodată, 
nu aproxima niciodată când era vorba de calcule 
precise. Astăzi, se cufundase în muncă. 

Lângă ea stătea Roland Bell. Era ursuz şi posomorât. 
Băiatul bun dispăruse demult. li părea rău de el, la fel 
cum îi părea rău şi de ea; se părea că Brit Hale era 
primul martor pe care îl pierduse. Simţea un impuls 
inexplicabil de a-i atinge braţul, de a-i da asigurări, aşa 
cum făcuse şi el cu ea. Dar polițistul părea să fie unul 
dintre acei bărbaţi care, puşi în faţa unei pierderi, 
dispăreau în ei înşişi; orice compătimire l-ar fi iritat. 
Semăna mult cu ea, se gândi. Bell se uita pe geamul 
dubei, mâinile lui atingând des patul negru, în carouri al 


pistolului din toc. 

Tocmai când termină ultima fişă de zbor, duba viră şi 
intră în aeroport, unde fură opriţi de paznicii înarmaţi 
care le examinară buletinele de identitate şi apoi le 
făcură semn să treacă. 

Percey le arătă drumul spre hangar, însă observă că 
luminile biroului erau încă aprinse. Le ceru să oprească, 
se dădu jos şi o luă spre birouri împreună cu Bell şi 
ceilalţi ofiţeri care mergeau vigilenţi şi tensionaţi. 

Ron Talbot, murdar de ulei şi epuizat, stătea la birou, 
ştergându-şi sudoarea de pe frunte. Faţa lui era 
alarmant de roşie. 

— Ron... se repezi ea. Te simţi bine? 

Se îmbrăţişară. 

— Brit, zise el dând din cap şi respirând greu. L-a 
omorât şi pe Brit. Percey, n-ar trebui să fii aici. Du-te 
undeva unde eşti în siguranţă. Lasă baltă zborul. Nu 
merită. 

Ea se dădu în spate. 

— Ce s-a întâmplat? Ţi-e rău? 

— Sunt doar obosit. 

Ea îi luă ţigara din mână şi o stinse. 

— Ai lucrat de unul sigur? La Foxtrot Bravo? 

— Păi... 

— Ron? 

— Cea mai mare parte. E aproape gata. Tipul de la 
Northeast a trimis extinctorul şi anularul acum o oră. M- 
am apucat de treabă. Doar că am obosit puţin. 

— Ai dureri în piept? 

— Nu, nu chiar. 

— Ron, du-te acasă. 

— Pot să... 

— Ron, se răsti ea. În ultimele două zile am pierdut 
doi oameni dragi. Nu am de gând să mai pierd unul... 
Pot să montez eu anularul. E floare la ureche. 

Talbot arăta ca şi cum n-ar fi putut să ridice un pai, cu 


atât mai puţin o cameră de combustie grea. 

Percey întrebă: 

— Unde e Brad? Copilotul. 

— E pe drum. Ajunge într-o oră. 

Ea îi sărută fruntea transpirată. 

— Du-te acasă. Şi mai lasă ţigările, pentru numele lui 
Dumnezeu. Nu ţi-e bine? 

El o îmbrăţişă. 

— Percey, în legătură cu Brit... 

Ea duse degetul la buze, cerându-i să tacă. 

— Acasă. Culcă-te. Când o să te trezeşti, voi fi deja la 
Erie, iar contractul va fi al nostru. Semnat, parafat şi 
trimis. 

El se ridică anevoie în picioare şi stătu o clipă 
uitându-se pe fereastră la Foxtrot Bravo. Pe faţă i se 
citea o amărăciune cumplită. Era aceeaşi privire pe care 
tinea minte că o avuseseră ochii lui lăptoşi când aflase 
că a picat la examenul medical şi nu mai putea practica 
meseria de pilot. Talbot se îndreptă spre uşă. 

Era timpul să se apuce de treabă. Îşi suflecă mânecile 
şi îi făcu semn lui Bell să se apropie. El îşi înclină capul 
spre ea într-un mod care i se păru fermecător. Aceeaşi 
poziţie pe care o adopta şi Ed când îi vorbea încet. Zise: 

— Am nevoie să stau câteva ore în hangar. Poţi să-l ţii 
pe nenorocitul ăla la distanţă până atunci? 

Fără glume şi alte vorbe. Roland Bell, omul cu două 
pistoale, dădu solemn din cap, privirea mutându-i-se cu 
repeziciune de la o umbră la alta. 


Aveau de-a face cu un mister. 

Cooper şi Sachs examinaseră toate urmele găsite pe 
anvelopele camioanelor de pompieri din Chicago şi ale 
maşinilor de poliţie care fuseseră la locul unde se 
prăbuşise avionul lui Ed Carney. Conţineau noroi, 
excremente de câine, iarbă, benzină şi gunoaie - ceea ce 
Rhyme se aşteptase să găsească. Dar făcură şi o 


descoperire care, simţea el, era importantă. 

Numai că nu ştia ce poate să însemne. 

Singura urmă care indica prezenţa bombei erau nişte 
fragmente mici dintr-o substanţă bej flexibilă. 
Cromatograful de gaze/spectrometru de masă raportă că 
era vorba de CsHa. 

— Izopren, zise Cooper. 

— Ce e asta? întrebă Sachs. 

— Cauciuc, răspunse Rhyme. 

Cooper continuă: 

— Apar şi acizi graşi. Vopsele, talc. 

— Vreun agent de întărire? întrebă Rhyme. Argilă? 
Carbonat de magneziu? Oxid de zinc? 

— Nu. 

— E cauciuc moale. Ca latexul. 

— Şi fragmente mici de clei de cauciuc, adăugă 
Cooper, uitându-se în microscop la o mostră. Bingo! 
exclamă el. 

— Nu mă necâji, Mel, mormăi Rhyme. 

— Bucăţele de sudură şi fragmente mici de plastic 
încorporate în cauciuc. Un circuit imprimat. 

— Parte din ceas? se întrebă Sachs cu voce tare. 

— Nu, ceasul era intact, îi aminti Rhyme. 

Simţea că dăduseră de ceva. Dacă aceasta era o altă 
parte a bombei, ar fi putut să le indice sursa 
explozibilului sau a altui component. 

— Trebuie să ştim cu siguranţă dacă e de la bombă 
sau de la avion. Sachs, vreau să te duci la aeroport. 

— La... 

— Mamaroneck. Găseşte-o pe Percey şi pune-o să-ţi 
dea mostre cu orice conţine latex, cauciuc sau circuite 
imprimate care se află în cala unui avion precum cel 
pilotat de Carney. lar tu, Mel, trimite informaţia la 
Biroul de evidenţă a explozibililor; verifică şi la armată - 
poate că există un înveliş de latex rezistent la apă folosit 
de armată pentru explozibili. Poate că aşa îi dăm de 


urmă. 

Cooper începu să scrie cererea la computer, dar 
Rhyme observă că Sachs nu era mulţumită de treaba pe 
care o primise. 

— Vrei să mă duc să vorbesc cu ea? întrebă ea. Cu 
Percey? 

— Da. Exact asta vreau. 

— Bine. Oftă. Bine. 

— Şi nu te mai lua de ea ca de obicei. Avem nevoie să 
coopereze cu noi. 

Rhyme nu înţelese de ce îşi trase vesta pe ea atât de 
repede şi ieşi pe uşă fără să zică la revedere. 

La aeroportul Mamaroneck, Amelia Sachs îl zări pe 
Roland Bell stând vigilent lângă hangar. Alţi şase ofiţeri 
păzeau clădirea enormă. Bănui că se aflau şi lunetişti în 
apropiere. 

Remarcă moviliţa unde se ascunsese din calea 
gloanţelor. Îşi aminti, iar stomacul i se întoarse pe dos, 
mirosul de noroi amestecat cu adierea dulceagă de 
cordită de la propriile împuşcături neputincioase. Il 
abordă pe Bell: 

— Domnule detectiv. 

El îi aruncă o privire scurtă. 

— Bună. Apoi se întoarse să scaneze aeroportul. Felul 
lui sociabil, de om din sud, dispăruse. Se schimbase. 
Sachs îşi dădu seama că acum aveau ceva în comun. 
Amândoi trăseseră în Dansatorul pe Coşciug şi amândoi 
îl rataseră. 

Amândoi fuseseră, de asemenea, în raza puştii lui şi 
supravieţuiseră, dar Bell cu mai multă glorie decât ea. 
Costumul lui antiglonţ, observă Sachs, purta stigmatul: 
urmele a două gloanţe din timpul atacului asupra casei 
pentru protecţia martorilor. Îşi apărase teritoriul. 

— Unde e Percey? întrebă poliţista. 

— Înăuntru. Termină de reparat. 

— Singură? 

— Da. E o figură, nu? N-ai zice că o femeie care nu e 
atât de, cum să zic, atrăgătoare, are o asemenea 
chemare. Nu? 

Ah. Nu mă provoca. 

— Mai e cineva aici? De la Companie? 

Arătă cu capul spre birourile Hudson Air. Lumina era 
aprinsă înăuntru. 

— Percey i-a trimis pe toţi acasă. Trebuie să sosească 


dintr-o clipă în alta tipul care o să fie copilot. Cineva de 
la Operaţiuni mai e înăuntru. Trebuie să fie de serviciu 
când pleacă vreun avion, cred. L-am verificat. E în 
regulă. 

— Deci chiar are de gând sa piloteze? se interesă 
Sachs. 

— Aşa se pare. 

— Avionul a fost păzit mereu? 

— Da. De ieri. Ce faci aici? 

— Am nevoie de nişte mostre pentru a le analiza. 

— Şi Rhyme ăla, şi el e o figură. 

— Ha-ha. 

— Lucraţi de mult împreună? 

— Am cooperat la câteva cazuri, nu vru ea să intre în 
detalii. M-a salvat de la Ordine Publică. 

— Asta da faptă bună. Am auzit că poţi să baţi un cui 
de la distanţă. 

— Pot să ce...? 

— Să tragi. De la şold. Eşti într-o echipă. 

Și iată-mă la locul ultimei mele competiţii, se gândi ea 
cu amărăciune. 

— Doar un sport de weekend, murmură ea. 

— Am făcut şi eu tir, dar chiar şi într-o zi bună, cu un 
pistol cu ţeavă lungă, nu pot să trag la mai mult de 40- 
50 de metri. 

Ea aprecie comentariile lui, dar îşi dădu seama că nu 
erau decât o încercare de a o consola pentru eşecul de 
ieri; cuvintele nu însemnau nimic pentru ea. 

— Mă duc să vorbesc cu Percey acum. 

— Pe aici, doamnă ofiţer. 

Sachs intră în hangarul uriaş. Se deplasa încet, 
cercetând fiecare cotlon unde s-ar fi putut ascunde 
Dansatorul. Sachs se opri în spatele unui rând înalt de 
cutii; Percey nu o văzu. 

Femeia stătea pe o schelă mică, cu mâinile în şold, 
uitându-se la reţeaua complicată de tuburi şi ţevi a 


motorului desfăcut. Îşi suflecase mânecile, iar palmele îi 
erau pline de ulei. Dădu din cap, apoi se aplecă în faţă, 
în compartiment. 

Sachs privea fascinată cum mâinile femeii zburau 
peste maşinărie ajustând, cercetând, lipind metal pe 
metal şi strângând dispozitivele de fixare cu mişcări 
precise ale braţelor ei subţiri. Urcă un cilindru roşu 
mare, un extinctor, bănui Sachs, în doar zece secunde. 

Dar o piesă - arăta ca un tub mare de metal - nu voia 
să se fixeze corect. 

Percey se dădu jos de pe schelă, alese o cheie 
tubulară şi se urcă la loc. Slăbi şuruburile, dădu la o 
parte o altă piesă pentru a-şi crea mai mult spaţiu de 
manevră şi încercă să împingă inelul la locul lui. 

Dar acesta nu vru să se clintească. 

Impinse cu umărul. Nu se mişcă din loc. Mai scoase o 
componentă, punând cu atenţie fiecare şurub pe o tavă 
de plastic de la picioare. Percey se făcu roşie la faţă 
încercând să introducă inelul metalic. Respira greu în 
timp ce se lupta cu piesa. Brusc, îi alunecă, ieşind 
complet din poziţie şi împingând-o pe spate de pe 
schelă. Căzu în mâini şi în genunchi. Uneltele şi 
şuruburile pe care le aranjase cu atâta atenţie pe tavă 
se împrăştiară pe podea, sub coada avionului. 

— Nu! strigă Percey. Nu! 

Sachs se duse spre ea să vadă dacă s-a rănit, dar 
observă imediat că ieşirea nervoasă nu avea de-a face cu 
durerea - Percey înşfăcă o cheie mare şi o izbi cu furie 
de podeaua hangarului. Poliţista se opri şi se retrase în 
umbra unei cutii mari. 

— Nu, nu, nu... ţipă Percey, bătând în cimentul neted. 

Sachs rămase unde era. 

— O, Ed... Azvârli cheia. Nu pot s-o fac singură. 
Respirând cu greu, se rostogoli ca o minge. Ed, o, Ed... 
mi-e atât de dor de tine! 

Zăcea acolo, chircită ca o frunză fragilă pe podeaua 


lucioasă, şi plângea. 

Apoi, brusc, se calmă. Percey se ridică în picioare, 
inspiră profund şi îşi şterse lacrimile de pe faţă. Pilotul 
din ea preluă din nou controlul şi ridică şuruburile şi 
uneltele, urcându-se înapoi pe schelă. Se uită o clipă la 
inelul cu probleme. Examină fitingurile cu atenţie, dar 
nu-şi dădu seama unde se îmbucau piesele de metal. 

Sachs se duse la uşă, o trânti cu putere şi apoi intră 
iar în hangar, păşind cu zgomot. 

Percey se răsuci, o văzu, după care se întoarse la 
motor. Se şterse de câteva ori pe faţă cu mâneca şi îşi 
continuă munca. 

Sachs merse până la baza schelei şi o privi luptându- 
se cu inelul. 

Niciuna din ele nu zise nimic un timp îndelungat. 

În cele din urmă, Sachs spuse: 

— Încearcă cu un cric. 

Percey se uită la ea, dar nu zise nimic. 

— Problema e că toleranța e scăzută, continuă Sachs. 
Nu ai nevoie decât de muşchi. Vechea tehnică de 
forţare. Asta nu se învaţă la şcolile tehnice. 

Percey privi cu atenţie brăţările de fixare de pe 
piesele metalice. 

— Nu ştiu. 

— Eu ştiu. Stai de vorbă cu un expert. 

Pilotul întrebă: 

— Ai montat vreodată o cameră de combustie pe un 
Lear? 

— Nu. Doar bujii pe o Chevy Monza. Trebuie să ridici 
motorul cu un cric ca să ajungi la ele. De fapt, doar la 
cele cu opt cilindri în V. Dar cine ar cumpăra o maşină 
cu patru cilindri? Adică, la ce bun? 

Percey se uită din nou la motor. 

— Deci? insistă Sachs. Un cric? 

— O să îndoi învelişul exterior. 

— Nu dacă îl pui acolo. Sachs arătă spre componenta 


structurală ce lega motorul de suportul care mergea la 
fuzelaj. 

Percey studie fitingul. 

— Nu am cric. Nu unul atât de mic încât să se 
potrivească. 

— Am eu. i-l aduc. 

Sachs ieşi, se duse la vehiculul de reacţie rapidă şi se 
întoarse cu un cric. Se urcă pe schelă, cu genunchii 
protestând la acest efort. 

— Încearcă aici. Puse mâna pe baza motorului. E oţel 
cu profil I. 

In timp ce Percey fixa cricul, Sachs admiră sistemul 
complicat al motorului. 

— Câţi cai-putere? 

Percey râse. 

— Nu măsurăm în cai-putere. Măsurăm tracţiunea în 
kilograme-forţă. Acestea sunt Garrett TFE 731. Fiecare 
produce câte 1 600 kilograme-forţă. 

— Incredibil, râse Sachs. Măiculiţă! Agăţa inelul în 
cric, apoi simţi bine cunoscuta rezistenţă când se apucă 
să învârtă mânerul. Nu am stat niciodată atât de 
aproape de o turbină, zise ea. 

— Nu e o simplă turbină. Nu prea mai există dintr- 
astea. Doar pe Concorde. Şi la avioanele militare cu 
reacţie, evident. Acestea sunt turboventilatoare. Ca şi la 
avioanele de pasageri. Uită-te în faţă - vezi lamele alea? 
E o elice cu palete fixe. Simplele reactoare sunt 
ineficiente la altitudini joase. Astea sunt cu patruzeci la 
sută mai eficiente în ce priveşte consumul. 

Sachs respira cu greutate în timp ce se căznea să 
răsucească mânerul cricului. Percey împinse din nou cu 
umărul în inel. Piesa nu părea mare, dar era foarte grea. 

— Te pricepi la maşini, zici? se interesă Percey, 
gâfâind şi ea. ă 

— Tatăl meu. Era înnebunit după ele. Işi petrecea 
după-amiezile demontându-le şi asamblându-le la loc. 


Atunci când nu trebuia să patruleze. 

— Să patruleze? 

— Era tot poliţist. 

— Şi ai luat şi tu microbul mecanicii? întrebă Percey. 

— Nu, eu am luat microbul vitezei. Şi când ai aşa 
ceva, e spre binele tău să iei şi microbul suspensiilor, al 
transmisiei şi al motorului, altfel nu ajungi prea departe. 

Percey întrebă: 

— Ai condus vreodată un avion? 

— Condus? Sachs zâmbi la auzul cuvântului. Nu. Dar 
poate o să mă gândesc la asta, ştiind că ai aşa nişte 
minunăţii sub capotă. 

Mai răsuci puţin, cu muşchii întinşi la maximum. 
Inelul scrâşni încet în timp ce se apropia de fiting. 

— Nu ştiu, zise Percey nesigură. 

— Aproape că a intrat! 

Cu un zgomot tare, metalic, inelul se încadră perfect 
în montură. Pe faţa îndesată a lui Percey apăru o umbră 
de zâmbet. 

— Le-ai strâns? întrebă Sachs, fixând şuruburile în 
orificiile din inel şi căutând o cheie. 

— Da, zise Percey. Legea pe care o folosesc e „Nici 
Talpa ladului să nu le mai poată desface”. 

Sachs strânse şuruburile cu o cheie tubulară. 

Zgomotul uneltei îi aminti de vremea când era la 
liceu, de după-amiezile răcoroase de sâmbătă petrecute 
împreună cu tatăl ei. Mirosurile de benzină, de aer de 
toamnă, de carne pregătită în bucătăria casei lor din 
Brooklyn. 

Percey verifică atent ce făcuse Sachs şi spuse: 

— Mă ocup eu de restul. Începu să reconecteze firele 
şi componentele electronice. Sachs era mirată, dar şi 
fascinată. Percey se opri. Adăugă un „Mulţumesc” în 
şoaptă. Şi, câteva minute mai târziu: Ce cauţi aici? 

— Am mai găsit nişte materiale care credem că provin 
de la bombă şi Lincoln nu ştie dacă sunt parte din avion 


sau nu. Bucăţele de latex bej, circuite imprimate. Îţi 
sună cunoscut? 

Percey dădu din umeri. 

— Un Lear are mii de garnituri. E posibil să fie din 
latex, dar habar n-am. Şi circuite imprimate? Probabil că 
şi ele sunt cu miile. Arătă cu capul spre un colţ unde se 
aflau un dulap şi o masă de lucru. Plăcuţele sunt făcute 
la comandă, în funcţie de componente. Dar găseşti cu 
siguranţă stocuri de garnituri acolo. la mostre din ce 
vrei. 

Sachs se duse spre masă şi începu să introducă într-o 
pungă toate bucăţelele bej de cauciuc pe care le găsi. 

Fără să o privească, Percey zise: 

— Am crezut că ai venit să mă arestezi. Să mă duci la 
închisoare. 

„Aşa ar trebui”, se gândi poliţista. Dar spuse: 

— Am venit să adun mostre doar. Apoi, după o clipă: 
Ce altceva mai trebuie făcut? La avion? 

— Doar recalibrarea. Apoi o pornire ca să verific 
instalaţia electrică. Trebuie să mă uit şi la geam, la cel 
pe care l-a înlocuit Ron. Nu vrei să rămâi fără geam la 
600 de kilometri pe oră. Poţi să-mi dai setul ăla de 
acolo? Nu, cel metric. 

— Am pierdut odată unul la 160 de kilometri pe oră, 
zise Sachs dându-i uneltele. 

— Un ce? 

— Un geam. Un criminal pe care îl urmăream a tras. 
De două ori. M-am ferit la timp. Dar mi-a făcut praf 
parbrizul... Mi-a luat ceva până să-l prind. 

— lar eu credeam că eu duc o viaţă aventuroasă, 
comentă Percey. 

— Cea mai mare parte e plicticoasă. Te plătesc pentru 
cele cinci procente de adrenalină. 

— Am auzit, zise Percey. Conectă un laptop la 
componentele motorului. Bătu ceva la tastatură şi citi pe 
ecran. Fără să se uite în jos, spuse: Deci, cum rămâne? 


Cu ochii pe monitor, la numerele care defilau, Sachs 
întrebă: 

— La ce te referi? 

— Păi, la tensiunea dintre noi. Dintre tine şi mine. 

— Aproape că mi-ai omorât un prieten. 

Percey scutură din cap. Explică pe un ton rezonabil: 

— Nu e vorba de asta. Meseria ta implică riscuri. 
Hotărăşti dacă ţi le asumi sau nu. Jerry Banks nu era un 
novice. E vorba de altceva - am simţit înainte ca Jerry să 
fie împuşcat. Când te-am văzut prima dată, în camera lui 
Lincoln Rhyme. 

Sachs nu zise nimic. Scoase cricul din compartimentul 
motorului şi îl puse pe o masă, desfăcându-l absentă. 

Trei piese de metal alunecară în jurul motorului şi 
Percey folosi şurubelniţa ca pe o baghetă de dirijor. 
Mâinile ei erau cu adevărat fermecate. În cele din urmă, 
zise: 

— Are legătură cu el, nu? 

— Cu cine? 

— Ştii la cine mă refer. La Lincoln Rhyme. 

— Crezi că sunt geloasă? râse Sachs. 

— Da, cred. 

— E ridicol. 

— E mai mult decât o legătură de serviciu între voi. 
Cred că eşti îndrăgostită de el. 

— Sigur că nu sunt. E o prostie. 

Percey o privi cu subînţeles şi apoi strânse firul în 
exces într-o legătură pe care o puse într-un ungher din 
compartimentul motorului. 

— Tot ce ai văzut nu înseamnă decât respect pentru 
talentul lui, asta e tot. Indreptă spre ea o mână pătată 
cu ulei: Haide, Amelia, uită-te la mine. N-aş fi o iubită 
prea grozavă. Sunt scundă, sunt autoritară, nu arăt 
bine. 

— Eşti... începu Sachs. 

Percey o întrerupse: 


— Povestea cu răţuşca cea urâtă? Ştiu, pasărea 
despre care toţi ziceau că e urâtă s-a dovedit a fi o 
lebădă. Am citit-o de un milion de ori când eram mică. 
Dar nu m-a transformat niciodată într-o lebădă. Poate 
doar am învăţat să zbor ca una, zise ea cu un zâmbet 
rece, dar nu e acelaşi lucru. În plus, continuă Percey, nu 
sunt absolut deloc interesată de nimeni. 

— Îmi pare rău, începu Sachs încet, simțindu-se 
atrasă în această conversaţie fără voia ei, dar trebuie să 
spun... de fapt, nu pari că eşti cu adevărat în doliu. 

— De ce? Pentru că încerc din răsputeri să-mi salvez 
compania? 

— Nu, e mai mult de atât, replică Sachs cu prudenţă. 
Nu-i aşa? 

Percey cercetă chipul lui Sachs. 

— Ed şi cu mine eram incredibil de apropiaţi. Eram 
soţ şi soţie, prieteni şi parteneri de afaceri... Şi da, avea 
pe altcineva. 

Sachs se uită spre birourile Hudson Air. 

— Da, zise Percey. E Lauren. Ai cunoscut-o ieri. 

Bruneta care plângea de mama focului. 

— Mi-a frânt inima. La dracu”, i-a frânt inima şi lui Ed. 
Mă iubea, dar avea nevoie de amantele lui frumoase. 
Mereu a fost aşa. Şi ştii ceva? Cred că lor le era şi mai 
greu. Pentru că se întorcea mereu la mine. Se opri o 
clipă, încercând să-şi stăpânească lacrimile. Cred că 
asta e dragostea. Cel la care revii acasă. 

— Şi tu? 

— Dacă i-am fost fidelă? întrebă Percey. Râse iar sec - 
râsul cuiva care e foarte conştient de sine, dar căruia 
nu-i place tot ce înţelege. Nu am avut prea multe 
prilejuri. Nu prea sunt genul de fată pe care o agăţi pe 
stradă. Examina o cheie cu un aer absent. Dar, da, după 
ce am aflat despre Ed şi prietenele lui, în urmă cu câţiva 
ani, am fost înnebunită. M-a durut foarte tare. M-am 
întâlnit cu alţi bărbaţi. Ron şi cu mine - Ron Talbot - am 


fost câteva luni împreună. Zâmbi. M-a cerut chiar în 
căsătorie. A zis că merit ceva mai bun decât Ed. Şi cred 
că aşa şi era. Totuşi, chiar cu toate aceste femei din 
viaţa lui, Ed era bărbatul cu care trebuia să fiu. Asta nu 
s-a schimbat niciodată. 

O clipă, Percey îşi pierdu privirea în gol. 

— Ne-am cunoscut în marina militară, eu şi Ed. 
Amândoi piloţi de luptă. Când m-a cerut... Ştii, felul 
tradiţional de a cere pe cineva în căsătorie în armată e 
să spui: „Vrei să fii subordonata mea?“ Un fel de glumă. 
Dar eram amândoi locotenenţi, aşa că Ed a zis: „Hai să 
fim unul subordonatul celuilalt“. Voia să-mi cumpere un 
inel, dar tatăl meu mă dezmoştenise... 

— Serios? 

— Da. O adevărată telenovelă, nu intru acum în 
detalii. Oricum, împreună cu Ed am economisit fiecare 
bănuţ ca să ne deschidem propria companie de 
chartere, după ce am terminat serviciul militar. Dar 
eram amândoi faliti. Într-o noapte însă, mi-a zis: „Hai să 
zburăm”. Aşa că am împrumutat un Norseman vechi pe 
care îl ţineau la sol. Un avion straşnic. Motor cu cilindru 
rotativ cu răcire cu aer... Puteai face orice cu un 
asemenea aparat. Eu stăteam în locul din stânga. 
Făcusem decolarea şi eram la 1 800 de metri. Brusc, m- 
a sărutat şi a învârtit manşa, ceea ce însemna că prelua 
comanda. L-am lăsat. A zis: „i-am luat, până la urmă, 
un diamant, Perce“. 

— Da? întrebă Sachs. 

Percey zâmbi. 

— A accelerat deschizând supapa de admisie până la 
panoul parafoc şi a tras manşa înapoi. Vârful s-a 
îndreptat direct în sus. Lacrimile curgeau acum cu 
repeziciune din ochii lui Percey Clay. Pentru o clipă, 
înainte să schimbe direcţia şi să începem să coborâm, 
priveam direct cerul nopţii. S-a aplecat şi a zis: „Alege- 
ţi. Toate stelele serii - poţi să ţi-o alegi pe care vrei“. 


Percey îşi plecă fruntea, trăgându-şi respiraţia. Toate 
stelele serii... 

După o clipă îşi şterse lacrimile cu mâneca, apoi se 
întoarse la motor. 

— Crede-mă, nu ai de ce să fii îngrijorată. Lincoln e un 
bărbat fermecător, dar Ed era tot ce mi-am dorit 
vreodată. N 

— E mai mult decât ştii tu, oftă Sachs. li aduci aminte 
de cineva. Cineva de care a fost îndrăgostit. Ai apărut şi, 
pentru el, e ca şi când ar fi cu ea din nou. 

Percey dădu din umeri. 

— Avem unele lucruri în comun. Ne înţelegem 
reciproc. Şi ce dacă? Asta nu înseamnă nimic. Uită-te 
bine, Amelia! Rhyme pe tine te iubeşte. 

Sachs râse. 

— O, nu prea cred! 

Percey îi aruncă o altă privire care spunea Cum zici 
tu... şi începu să pună la loc echipamentul în cutii, la fel 
de meticulos cum lucrase cu uneltele şi cu computerul. 

Roland Bell intră în hangar, verificând ferestrele şi 
cercetând umbrele. 

— E linişte? întrebă el. 

— Nici urmă de criminal. 

— Am de transmis un mesaj. Tipii de la U.S. Medical 
tocmai au plecat de la Westchester Hospital. 
Incărcătura va fi aici într-o oră. O maşină cu oamenii 
mei îi urmează, ca să fie totul în siguranţă. Dar nu te 
teme că asta îi va speria şi îţi va afecta afacerea - tipii 
mei sunt aşi. Şoferul nu va şti niciodată că e urmărit. 

Percey se uită la ceas. 

— Bine. Îi aruncă o privire lui Bell, care se holba 
nesigur la compartimentul deschis al motorului, ca un 
şarpe la o mangustă. Ea întrebă: Nu avem nevoie de 
dădace şi în avion, nu? 

Bell oftă din rărunchi. 

— După ce s-a întâmplat la casa pentru protecţia 


martorilor, zise el cu o voce joasă, solemnă, nu te las să- 
mi scapi din raza vizuală. 

Clătină din cap, deja părând că are rău de înălţime, se 
îndreptă spre uşa din faţă şi dispăru în aerul rece al 
după-amiezii târzii. 

Pe jumătate vârâtă în compartimentul motorului, 
studiindu-şi lucrarea cu atenţie, Percey spuse cu o voce 
răsunătoare: 

— Dacă mă uit la Rhyme şi mă uit la tine, aş zice 
jumătate-jumătate. Se întoarse şi se uită în jos la Sachs. 
Dar ştii, acum mult timp am avut un instructor de zbor. 

— Şi? 

— Când zburam pe aparate cu mai multe motoare, 
avea jocul ăsta să încetinească la maximum unul dintre 
motoare şi să regleze propulsorul, apoi ne spunea să 
aterizăm. Mulţi instructori opresc alimentarea timp de 
câteva minute, să vadă cum te descurci. Dar toţi o 
porneau iarăşi înainte de aterizare. Pe când instructorul 
ăsta - îh! Ne punea să aterizăm cu un singur motor. 
Elevii îl întrebau mereu: „Dar nu e riscant?” Răspunsul 
lui era: „Dumnezeu nu lucrează cu certitudini. Uneori 
trebuie să-ţi asumi riscul”. 

Percey lăsă în jos capota motorului şi o închise cu 
zgomot. 

— Bine, e gata. Avionul ăsta poate acum să zboare. 

Trecu mâna peste învelişul lucios, aşa cum un cowboy 
îşi mângâie calul gata de rodeo. 

Duminică la ora şase seara îl chemară pe Jodie din 
dormitorul lui Rhyme de la parter, unde fusese ţinut 
închis. 

Urcă scările fără chef, ţinând strâns în mâini precum 
o Biblie cartea lui caraghioasă Gata cu dependența. 
Rhyme îşi aminti titlul. Fusese luni întregi în Times, pe 
lista celor mai bine vândute volume. Fiind într-o 
dispoziţie sumbră la acea vreme, observase cartea şi se 
gândise, cinic, la el însuşi, dependent pentru totdeauna. 

O echipă de agenţi federali plecaseră din Quantico 
spre Cumberland, Virginia de Vest, la vechea locuinţă a 
lui Stephen Kall, pentru a aduna orice dovezi găseau, în 
speranţa că asta i-ar fi putut duce la domiciliul lui 
actual. Dar Rhyme văzuse cu câtă grijă curăţase locul 
crimelor şi nu avea niciun motiv să creadă că ar fi fost 
mai puţin atent în acoperirea altor urme. 

— Ne-ai spus câteva lucruri despre el, i se adresă 
Rhyme lui Jodie. Câteva lucruri concrete, informaţii 
consistente. Vreau să ştiu mai multe. 

— Dar... 

— Concentrează-te. 

Jodie miji ochii. Rhyme bănui că se gândea ce să le 
spună pentru a-i îmbuna, impresii superficiale. Dar fu 
surprins când Jodie zise: 

— Păi, un lucru ar fi că se teme de tine. 

— De noi? întrebă Rhyme. 

— Nu. Doar de tine. 

— De mine? repetă el uimit. Ştie cine sunt? 

— Ştie că te cheamă Lincoln. Şi că vrei să-l prinzi. 

— Cum a aflat asta? 

— Nu ştiu, zise Jodie, apoi adăugă: Vezi, a dat nişte 
telefoane de pe mobil. Şi a ascultat mult timp. Mă 


gândeam că... 

— O, drăcie, strigă Dellray. Ascultă telefonul cuiva. 

— Sigur! exclamă Rhyme. Probabil pe acela din biroul 
Hudson Air. Aşa a aflat despre casa pentru protecţia 
martorilor. De ce nu ne-am gândit la asta? 

Dellray zise: 

— Trebuie să curăţăm biroul. Da’ microfonul poa’ să 
fie într-o cutie de releu în altă parte. O să-l găsim. 

Dădu un telefon la serviciul tehnic al FBI. 

Rhyme îl îndemnă pe Jodie: 

— Continuă. Ce altceva mai ştie despre mine? 

— Ştie că eşti detectiv. Nu cred că ştie unde stai sau 
care ţi-e numele de familie. Dar se teme ca de dracu’ de 
tine. 

Dacă trupul lui Rhyme ar fi putut să simtă gâdilătura 
de emoție - şi mândrie - acum ar fi simtit-o. 

Hai să vedem, Stephen Kall, dacă nu-ţi putem da şi 
mai multe motive să-ţi fie frică. 

— Ne-ai ajutat o dată, Jodie. Vreau să ne ajuţi din nou. 

— Aţi înnebunit? 

— Taci dracu’, se răsti Dellray. Şi ascultă ce ţi se 
spune, bine? Bine? 

— Am făcut ce-am zis c-o să fac. Nu mai fac nimic 
altceva. 

Tânguiala chiar întrecea orice măsură. Rhyme se uită 
la Sellitto. Era nevoie de îndemânare pentru acest lucru. 

— E în interesul tău să ne ajuţi, zise Sellitto 
împăciuitor. 

— Să fiu împuşcat în fund e interesul meu? Să fiu 
împuşcat în cap e interesul meu? Aha. Înţeleg. Nu vreţi 
să-mi explicaţii voi asta? 

— Sigur, o să-ţi explic, mormăi Sellitto. Dansatorul 
ştie că l-ai turnat. Nu era necesar să tragă în tine acolo, 
la casa pentru protecţia martorilor, nu? Am dreptate? 

Întotdeauna îi determina pe ticăloşi să vorbească. Să 
participe. Sellitto îi explicase adesea lui Lincoln Rhyme 


care erau metodele de interogare. 

— Da, cred că da. 

Sellitto îi făcu lui Jodie semn cu degetul să se apropie. 

— Cel mai înţelept lucru pentru el ar fi fost să dispară. 
Dar şi-a asumat riscul să tragă şi să încerce să-ţi 
nimerească fundul. Acum, ce aflăm noi de aici? 

— Păi... 

— Aflăm că n-o să se oprească până n-o să te prindă. 

Dellray, bucuros că poate să joace rolul poliţistului 
bun, pentru diversitate, interveni: 

— Şi e genul care nu cred că ai vrea să-ţi bată la uşă 
la ora trei dimineaţa - săptămâna asta, luna viitoare sau 
anul viitor. Suntem cu toţii de acord? 

— Deci, reluă Sellitto iute, suntem de acord că e în 
interesul tău să ne ajuţi? 

— Dar o să fiu, cum se spune, martor protejat? 

Sellitto dădu din umeri. 

— Da şi nu. 

— Cum? 

— Dacă ne ajuţi, da. Dacă nu, nu. 

Ochii lui Jodie erau roşii şi apoşi. Părea extrem de 
înspăimântat. În anii de după accident, Rhyme se 
temuse pentru alţii - pentru Amelia şi Thom şi Lon 
Sellitto. Dar, în ceea ce-l privea, nu credea că-i fusese 
vreodată teamă de moarte, în orice caz nu după 
accident. Se întrebă cum era oare să trăieşti atât de 
umil. O viaţă de şoarece. 

Prea multe feluri de a muri... 

Sellitto, reintrând în rolul lui de poliţist bun, îi zâmbi 
uşor lui Jodie. 

— Ai fost acolo când l-a ucis pe acel agent, în subsol, 
nu? 

— Da, am fost acolo. 

— Omul ăla ar fi putut să fie viu acum. Şi Brit Hale ar 
fi putut să fie viu. Şi mulţi alţi oameni ar fi putut... dacă 
cineva ne-ar fi ajutat să-l oprim pe nenorocitul ăsta 


acum câţiva ani. Dar ne poţi ajuta tu să-l oprim acum. 
Poţi s-o salvezi pe Percey, poate pe mulţi alţii. Poţi face 
asta. 

Acesta era geniul lui Sellitto în desfăşurare. Rhyme l- 
ar fi hărțuit, l-ar fi ameninţat şi, în final, l-ar fi mituit pe 
mărunţel. Dar nu i-ar fi trecut niciodată prin cap să facă 
apel la urma de decenţă pe care acest detectiv o vedea 
în el. 

Jodie răsfoi absent paginile cărţii, cu un deget 
murdar. În cele din urmă ridică privirea şi - cu o 
sobrietate surprinzătoare - zise: 

— Când îl duceam spre adăpostul meu, în metrou, m- 
am gândit de câteva ori să-l împing într-o conductă de 
canalizare. Apa circulă foarte repede prin ele. Să-l ducă 
direct în Hudson. Sau ştiu unde au grămezile astea de 
traverse calea ferată. Puteam să înşfac una şi să-i dau în 
cap cu ea când nu era atent. Chiar m-am gândit la aşa 
ceva. Dar m-am speriat. Ridică volumul. „Capitolul trei. 
Înfruntă-ţi demonii.“ Mereu am fugit. Nu am zăbovit 
nicio clipă. M-am gândit că aş putea să mă pun contra 
lui, dar n-am fost în stare. 

— Hei, dar ai acum această şansă, îl încurajă Sellitto. 

Frunzări din nou paginile zdrenţuite. Oftă. 

— Ce trebuie să fac? 

Dellray ridică înspre tavan degetul cel mare, alarmant 
de lung, în semn de aprobare. 

— Ajungem imediat şi la asta, zise Rhyme uitându-se 
prin cameră. Brusc, strigă: Thom! Thom! Vino aici. Am 
nevoie de tine. 

Faţa chipeşă şi exasperată a asistentului apăru de 
după colţ. 

— Daaaa? 

— M-a pocnit vanitatea, anunţă Rhyme pe un ton 
dramatic. 

— Poftim? 

— M-a pocnit vanitatea. Îmi trebuie o oglindă. 


— Vrei o oglindă? 
— Una mare. Şi, te rog, piaptănă-mă. Te tot rog şi tu 
tot uiţi. 


Maşina celor de la U.S. Medical and Healthcare trase 
pe pistă. Dacă cei doi angajaţi îmbrăcaţi în haine albe, 
cărând organe umane în valoare de un sfert de milion de 
dolari, se mirară de poliţiştii înarmaţi care înconjurau 
zona, nu lăsară să se vadă nimic. 

Singura dată când clipiră fu atunci când King, 
ciobănescul german al geniştilor, mirosi lăzile în căutare 
de explozibil. 

— Hm, fii atent la câinele ăsta, zise neliniştit unul din 
cei doi. Cred că pentru el ficatul e tot ficat, iar inima tot 
inimă, indiferent. 

Dar King se comportă ca un profesionist şi plecă de 
lângă lăzi fără să deguste ceva. Bărbaţii urcară 
containerele la bord şi le puseră în blocul refrigerator. 
Percey se întoarse în carlingă, unde Brad Torgeson, un 
tânăr pilot cu părul de culoarea nisipului care mai 
zburase ocazional pentru Hudson Air, efectua manevrele 
standard de dinaintea decolării. 

Deja verificaseră avionul, însoţiţi de Bell, de trei 
ofiţeri şi de King. În primul rând dansatorul nu avea cum 
să fi urcat în avion, dar ucigaşul avea acum reputaţia de 
a apărea din senin; aceasta era cea mai meticuloasă 
cercetare premergătoare unui zbor din toată istoria 
aviaţiei. 

Uitându-se în spate, în compartimentul pasagerilor, 
Percey văzu luminile blocului refrigerator. Simţi 
gâdilatul satisfacţiei pe care o trăia mereu când o 
maşinărie inertă, construită de oameni, prindea viaţă. 
Dovada existenţei lui Dumnezeu, pentru Percey Clay, se 
găsea în bâzâitul servomotoarelor şi în flotabilitatea 
unei aripi subţiri, de metal, în acea clipă când aripa 
creează o presiune negativă în partea superioară şi devii 


imponderabil. 

Continuând verificarea, Percey tresări auzind o 
respiraţie grea în spatele ei. 

— Uau, zise Brad în timp ce King hotări că nu are 
explozibil ascuns în pantaloni şi îşi continuă examinarea. 

Rhyme vorbise cu Percey nu cu mult timp în urmă şi îi 
spusese că analizase, împreună cu Amelia Sachs, 
garniturile şi ţevile şi nu găsiseră latex de tipul celui 
descoperit la locul prăbuşirii avionului, în Chicago. 
Rhyme venise cu ideea că era posibil să fi folosit cauciuc 
pentru a sigila explozibilul astfel încât să nu poată fi 
adulmecat de câini. Aşa că le spusese, ei şi lui Brad, să 
stea jos câteva minute, timp în care cei de la Serviciile 
tehnice aveau să verifice întreg avionul, pe dinăuntru şi 
pe dinafară, cu microfoane hipersensibile, căutând 
ticăitul unui posibil ceas de bombă. 

Curat. 

În momentul decolării, pista avea să fie păzită de 
patrule în uniformă. Fred Dellray luase legătura cu FAA 
pentru a aranja ca planul zborului să fie secret, astfel 
încât Dansatorul să nu poată afla unde se îndreaptă - 
presupunând că ştia că Percey urma să piloteze. Agentul 
contactase şi birourile FBI din teritoriu, din fiecare oraş 
unde aveau să facă escală, şi aranjase ca pe pistă să 
staţioneze agenți tactici care să supravegheze 
descărcarea mărfii. 

Acum, cu motoarele pornite, cu Brad în locul din 
stânga şi Roland Bell foindu-se neliniştit într-unul din 
cele două locuri pentru pasageri, Percey Clay zise către 
turn: 

— Lear Şase Nouă Cinci Foxtrot Bravo de la Hudson 
Air. Gata pentru pistă. 

„Recepție, Nouă Cinci Foxtrot Bravo. Pistă taxi liberă 
zero nouă dreapta.” 

— Zero nouă dreapta, Nouă Cinci Foxtrot Bravo. 

O atingere uşoară pe clapele supapelor de admisie şi 


avionul cel sprinţar ieşi pe pista de taxi, înaintând prin 
seara mohorâtă de primăvară timpurie. Percey pilota. 
Copiloţii au dreptul la comandă în timpul zborului, dar 
numai pilotul poate dezlipi avionul de pământ. 

— Te distrezi, domnule ofiţer? strigă ea în spate, către 
Bell. 

— Nu mai pot de bucurie, zise el, uitându-se ursuz pe 
geamul rotund. Ştii ceva, se vede drept în jos. Adică, 
geamurile astea sunt foarte mari. De ce le fac aşa? 

Percey râse. li strigă: 

— În avioanele pentru pasageri, încearcă să te facă să 
nu-ţi dai seama că zbori. Filme, mâncare, ferestre mici. 
Dar care-i distracţia? Care-i ideea? 

— Eu ţi-aş putea spune vreo două-trei idei, zise el 
mestecând Wrigley-ul din răsputeri. 

Trase draperia. 

Percey nu-şi dezlipea privirea de pe pistă, verificând 
în stânga şi în dreapta, mereu vigilentă. li spuse lui 
Brad: 

— Fac eu instructajul acum. Bine? 

— Da, doamnă. 

— Va fi o decolare lungă cu flapsurile la 12 grade, 
anunţă Percey. Eu voi avansa clapa supapelor de 
admisie. Tu vei spune viteza în aer, 80 de noduri, 
verificare, V 1, rotaţie, V 2, evaluare pozitivă. Voi 
comanda ridicarea trenului de aterizare, iar tu îl vei 
ridica. S-a înţeles? 

— Viteza în aer, 80, V 1, rotaţie, V 2, pozitiv. 
Ridicarea trenului de aterizare. 

— Bine. Vei monitoriza toate instrumentele şi panoul 
de afişare. Acum, dacă pe panou apare o lumină roşie 
sau dacă există vreo problemă la motor înainte de V 1, 
strigă „Anulare“, tare şi clar, iar eu voi hotări dacă 
decolăm sau nu. Dacă există o problemă în timpul sau 
după V 1, vom continua decolarea şi vom trata situaţia 
drept o urgenţă în timpul zborului. Ne vom continua 


traiectoria, iar tu vei cere autorizare VFR pentru 
întoarcere imediată la aeroport. S-a înţeles? 

— Da. 

— Bine. Să trecem la treabă... Eşti gata, Roland? 

— Eu sunt gata. Sper că şi tu eşti. Să nu scapi 
acadeaua. 

Percey râse din nou. Menajera lor din Richmond 
folosea această expresie. Însemna să nu o dai în bară. 

Împinse clapele ceva mai aproape de panoul parafoc. 
Motoarele scrâşniră şi Learjet-ul porni. Continuară cu 
poziţia de menţinere, acolo unde ucigaşul pusese bomba 
în avionul lui Ed. Ea se uită pe geam şi văzu doi ofiţeri 
stând de pază. 

„Lear Nouă Cinci Foxtrot Bravo, chemă controlorul de 
la sol prin radio, înaintează şi opreşte înainte de pista 
cinci stânga.“ 

— Foxtrot Bravo. Opresc înainte de zero cinci stânga. 

Ea conduse avionul pe pistă. 

Lear-ul nu era foarte înalt, însă, de fiecare dată când 
Percey Clay stătea în locul din stânga, fie că era în aer 
sau la sol, îl simţea ca şi cum avea un kilometru 
înălţime. Era un loc în care te simţeai puternic. Toate 
deciziile îi aparţineau şi erau respectate întocmai. Toată 
responsabilitatea era pe umerii ei. Ea era căpitanul. 

Ochii ei cercetară instrumentele. 

— Flapsuri cincisprezece, cincisprezece, verde, zise 
ea. 

Dublând redundanta, zise şi Brad: 

— Flapsuri cincisprezece, cincisprezece, verde. 

Controlorul de trafic spuse: „Lear Nouă Cinci Foxtrot 
Bravo, pe poziţie. Liber pentru decolare, pista cinci 
stânga“. 

— Cinci stânga, Foxtrot Bravo. Liber pentru decolare. 

Brad făcu verificarea pentru decolare: 

— Presurizare, normală. Selectarea temperaturii pe 
auto. 'Transponderul şi luminile exterioare pornite. 


Aprinderea, tubul Pitot şi stroboscopul, la tine. 

Percey verifică aceste comenzi şi spuse: 

— Aprinderea, tubul Pitot şi stroboscopul pornite. 

Întoarse Lear-ul pe pistă, îndreptând roata din faţă şi 
suprapunând-o cu linia de centru. Se uită la busolă. 

— Toţi indicatorii de rută verifică zero cinci. Pista 
cinci S. Pornesc. _ 

Împinse supapele de admisie în faţă. Începură să 
gonească pe mijlocul fâşiei de beton. Simţi cum el apucă 
supapele de sub cele ale ei. 

— Am pornit. Imediat, Brad zise: Viteza în aer pornită, 
în timp ce indicatorii de viteză săriră de la locul lor şi 
începură să se mişte în sus, douăzeci de noduri, 
patruzeci de noduri... 

Cu supapele aproape de panoul parafoc, avionul ţâşni 
în faţă. Percey auzi un auuu... de la Roland Bell şi îşi 
stăpâni un zâmbet. 

Cincizeci de noduri, şaizeci de noduri, şaptezeci... 

— Optzeci de noduri, strigă Brad, verificare. 

— Verificat, răspunse ea după ce se uită la indicatorul 
de viteză. 

— V 1, strigă Brad. Roteşte. 

Percey luă mâna dreaptă de pe supape şi apucă 
manşa. Tremurătoare până acum, comanda de plastic 
deveni brusc fermă. Ea se lasă pe spate, rotind Lear-ul 
în sus până la standardul de şapte grade şi jumătate 
înclinare. Motoarele continuară să bâzâie lin, iar ea 
trase şi mai în spate, crescând înclinarea la zece grade. 

— Evaluare pozitivă, strigă Brad. 

— Măreşte viteza. Flapsurile ridicate. Amortizarea 
oscilaţiilor pornită. 

Se auzi în căşti vocea controlorului de trafic: „Lear 
Nouă Cinci Foxtrot Bravo, întoarce stânga, direcţia doi 
opt zero. Contactează controlul decolări lor“. 

— Doi opt zero, Nouă Cinci Foxtrot Bravo. Mulţumesc, 
domnule. 


„Bună seara.“ 

Trase mai tare din manşă, unsprezece grade, 
douăsprezece, paisprezece... Lăsă parametrii la nivelul 
de la decolare, mai sus decât în mod normal, timp de 
câteva minute. Auzi scrâşnetul turboelicelor din spatele 
ei, suflul lor. 

În această capsulă subţire, argintie, Percey Clay simţi 
cum zboară spre inima cerului, lăsând în spate 
greutăţile şi durerea. Lăsând în spatele moartea lui Ed 
şi a lui Brit, lăsându-l în spate chiar şi pe acel om 
groaznic, pe Dansatorul pe Coşciug. Toate rănile, toată 
nesiguranța, toată urâciunea erau închise departe, sub 
ea, iar ea era liberă. Părea necinstit să scape de aceste 
poveri sufocante atât de uşor, dar aşa stăteau lucrurile. 
Căci acea Percey Clay care stătea în locul din stânga al 
avionului Lear N695FB nu era Percey Clay, fata al cărei 
singur farmec era atracţia banilor din tutun ai lui 
tăticu'. Nu mai era Per-cee Buldogul, Percey Nas Turtit, 
Percey Faţă de Trol - bruneta stângace şi neatrăgătoare 
care se lupta la bal cu mănuşile care nu-i veneau bine, la 
braţ cu vărul ei stânjenit, înconjurată de blonde 
mlădioase care o salutau cu zâmbete amabile, însă 
reţineau priveliştea pentru o bârfă de după petrecere. 

Nu aceea era adevărata Percey Clay. 

Aceasta era. 

Un alt sunet dinspre Roland Bell. Probabil că trăsese 
cu ochiul pe după draperia de la geam în timpul 
înclinării alarmante. 

„Mamaroneck Plecări, Lear Nouă Cinci Foxtrot Bravo, 
cu tine la şase sute.“ 

— Bună seara, Cinci Foxtrot Bravo. Urcă şi păstrează 
o mie opt sute. 

Şi apoi începură manevrele obişnuite de setare pe 
frecvenţa VOR care urma să îi ghideze spre Chicago, la 
fel de drept precum săgeata unui samurai. 

La o mie opt sute de metri, avionul trecu prin stratul 


de nori spre un cer care era la fel de spectaculos ca 
orice apus pe care îl văzuse vreodată Percey. Deşi nu-i 
plăcea să iasă prea mult, nu se sătura niciodată de 
priveliştea cerurilor frumoase. Percey îşi permise să 
aibă un singur gând sentimental - că ar fi fost bine ca 
ultima imagine a lui Ed să fie la fel de frumoasă ca 
aceasta. 

La şase mii patru sute de metri, spuse: 

— E avionul tău. 

Brad răspunse: 

— L-am preluat. 

— Cafea? 

— Mi-ar plăcea. 

Ea se îndreptă spre spatele avionului, turnă trei ceşti, 
îi duse una lui Brad şi apoi se aşeză lângă Roland Bell, 
care luă cana cu mâini tremurătoare. 

— Cum îţi mai e? întrebă ea. 

— Nu am rău de înălţime. Doar că... - se încruntă -... 
devin nervos ca un... Avea probabil o grămadă de 
comparații de Tarheel din care să aleagă, dar stilul lui 
de sudist îl părăsise. Doar nervos, zise el. 

— Priveşte, zise ea arătând spre parbrizul carlingii. 

El se aplecă în faţă şi se uită pe geam. li privi faţa 
aspră cum se umple de surpriză, căci vedeau chiar inima 
apusului. 

Bell fluieră. 

— O, da. Ia te uită... la spune, decolarea a fost cam 
ciudată. 

— E o pasăre cuminte. Ai auzit vreodată de Brooke 
Knapp? 

— Nu cred. 

— O femeie de afaceri din California. A stabilit un 
record de viteză în jurul lumii cu un Lear 35 A - ca acela 
în care ne aflăm. I-a luat ceva mai mult de cincizeci de 
ore. O să dobor recordul într-o bună zi. 

— Cu siguranţă că da. Era mai calm acum. Cu privirea 


pe comenzi. Pare foarte complicat. 

Ea sorbi din cafea. 

— Avem un secret al zborului pe care nu-l divulgăm 
oamenilor de rând. Un fel de secret al breslei. E mult 
mai simplu decât crezi. 

— Şi care e? întrebă el curios. Secretul? 

— Păi, priveşte afară. Vezi luminile alea colorate de 
pe vârful aripilor? 

Nu voia să se uite, dar totuşi o făcu. 

— Da, le-am văzut. 

— Mai e una şi pe coadă. 

— A, da. Îmi aduc aminte că am zărit-o. 

— Tot ce avem de făcut e să ne asigurăm că păstrăm 
avionul între acele lumini şi totul va fi în regulă. 

— Între... 

Îi luă o clipă să înţeleagă gluma. Îi privi chipul lipsit 
de expresie pentru o clipă, apoi zâmbi. 

— Ai păcălit pe mulţi cu asta? 

— Câţiva. 

Dar gluma nu-l prea amuzase. Avea privirea tot în jos. 
După o lungă clipă de tăcere, ea zise: 

— Brit Hale putea să zică nu, Roland. Cunoştea 
riscurile. 

— Ba nu, răspunse Bell. Nu. A fost de acord cu ce i-am 
propus noi, fără să ştie prea multe. Ar fi trebuit să mă 
gândesc mai bine. Ar fi trebuit să-mi dau seama când am 
văzut cele cinci maşini de pompieri. Ar fi trebuit să-mi 
dau seama că ucigaşul ştia unde erau camerele voastre. 
Aş fi putut să vă pun să staţi la subsol sau în alt loc. Şi 
aş fi putut să ţintesc mai bine. 

Bell părea atât de trist, că lui Percey nu-i veni în 
minte nimic să-i spună. Îşi puse mâna vânoasă pe braţul 
lui. Părea slab, dar, de fapt, era musculos. 

El râse încet. 

— Vrei să ştii ceva? 

— Ce? 


— E prima oară când te văd că eşti pe jumătate 
relaxată de când te ştiu. 

— Singurul loc unde chiar mă simt ca acasă, spuse ea. 

— Mergem cu trei sute de kilometri pe oră la doi 
kilometri în aer, iar tu te simţi în siguranţă, oftă Bell. 

— Nu, mergem cu şase sute de kilometri pe oră, la 
şase kilometri. 

— A. Mulţumesc că m-ai informat. 

— E o veche zicală a piloților care spune: „Sfântul 
Petru nu numără orele petrecute în aer, însă dublează 
orele petrecute pe pământ”. 

— Ciudat, zise Bell. Şi unchiul meu zicea ceva 
asemănător. Doar că se referea la pescuit. Aş vota 
versiunea lui, nu pe-a ta, în orice clipă. Nimic personal. 

Viermi... 

Stephan Kall, transpirat, stătea în toaleta murdară din 
spatele unui restaurant cubao-chinezesc. 

Frecându-şi mâinile pentru a-şi salva sufletul. 

Viermi care muşcă, viermi care mănâncă, viermi care 


mişună... 
Spală-i... Spală-i!!! 
Soldat... 
Domnule, sunt ocupat, domnule. 
Sol... 


Freacă, freacă, freacă, freacă. 

Lincoln Viermele mă caută. 

Oriunde se uită Lincoln Viermele, apar viermi. 

Plecaţi!!! 

Peria se mişca harş-harş, în sus şi în jos, până când îi 
dădu sângele. 

Soldat, sângele ăla înseamnă probe. Nu poți să... 

Plecaţi!!! 

Îşi uscă mâinile, apoi înşfacă dintr-un gest cutia 
pentru chitară Fender şi rucsacul şi intră în restaurant. 

Soldat, mănuşile... 

Proprietarul se uită îngrijorat la mâinile sale 
însângerate. 

— Viermi, murmură el drept explicaţie către întreg 
restaurantul, viermi nenorociţi, apoi dădu buzna afară, 
pe stradă. 

Mergând în grabă pe trotuar, se calmă. Se gândi la ce 
avea de făcut. Trebuia să-l ucidă pe Jodie, bineînţeles. 
Trebuie să-l ucid trebuie să-l ucid trebuie... Nu pentru 
că era un trădător, ci pentru că îi spusese atât de multe 
lucruri... 

Și de ce mama dracului ai făcut asta, Soldat? 


„despre el. Şi trebuia să-l omoare şi pe Lincoln 
Viermele pentru că... pentru că viermii aveau să ajungă 
la el dacă nu o făcea. 

Trebuie să ucid trebuie trebuie... 

Mă asculţi, Soldat? Mă asculti? 

Doar asta mai avea de făcut. 

Apoi avea să plece din acest oraş. Avea să se întoarcă 
în Virginia de Vest, înapoi între dealuri. 

Lincoln, mort. 

Jodie, mort. 

Trebuie să ucid trebuie trebuie... 

Nimic nu-l mai ţinea acolo. 

Cât despre Soţie - se uită la ceas. Puțin după şapte 
seara. Da, probabil că era deja moartă. 


— E antiglont. 

— Împotriva gloanţelor alea? întrebă Jodie. Ai zis că 
explodează! 

Dellray îl asigură că era eficientă. Vesta era din 
Kevlar gros suprapus pe o foaie de oţel. Cântărea 
optsprezece kilograme, iar Rhyme nu cunoştea niciun 
poliţist din oraş care purtase ori ar fi purtat vreodată o 
asemenea vestă. 

— Dar dacă trage în cap? 

— Pe mine mă vrea mult mai mult decât te vrea pe 
tine, zise Rhyme. 

— Şi cum o să afle că stau aici? 

— Tu cum crezi, ticălosule? răbufni Dellray. O să-i zic 
eu! 

Agentul strânse tare vesta mărunţelului şi îi dădu o 
jachetă. 

Făcuse duş - după ce protestase - şi i se dăduse un 
set de haine curate. Jacheta largă, bleu-marin care 
acoperea vesta antiglonţ era puţin cam mare, dar de 
fapt îl făcea să arate musculos. Se văzu în oglindă - 
spălat şi curat îmbrăcat - şi zâmbi pentru prima oară de 


când era acolo. 

— Bine, zise Sellitto către doi ofiţeri sub acoperire, 
duceţi-l în oraş. 

Ofițerii îl scoaseră pe uşă. 

După ce plecă, Dellray îl privi pe Rhyme care 
încuviinţă. Agentul cel înalt oftă, îşi deschise mobilul şi 
sună la Hudson Air Charters, unde aştepta un alt agent 
să răspundă la telefon. Echipa de tehnicieni federali 
găsise un racord într-o cutie de releu de lângă aeroport, 
cuplat la liniile telefonice ale Hudson Air. Însă agenţii 
nu îl scoseseră; de fapt, la insistenţele lui Rhyme, 
verificaseră să vadă dacă funcţionează şi înlocuiseră 
bateriile. Criminalistul se baza pe acel aparat pentru 
noua lui capcană. 

În difuzor, câteva ţârâituri şi un clic. 

„Agent Mondale“, se auzi o voce gravă. Pe Mondale 
nu îl chema Mondale şi vorbea conform unui scenariu 
prestabilit. 

— Mondale, zise Dellray pe un ton nevinovat, ca şi 
cum vorbea cu un vlăstar de neam, născut într-un conac 
din Connecticut. Aici agent Wilson, suntem la Lincoln 
acum. (Nu „Rhyme“; Dansatorul îl ştia drept „Lincoln”.) 
Cum e aeroportul? 

„Securizat.” 

— Bine. Ascultă, am o întrebare. Avem un informator 
care lucrează pentru noi. Joe D'Oforio. 

„Cel care...” 

— Da. 

„Lucraţi cu el?” 

— Da, zise Wilson, alias Fred Dellray. E cam ticălos, 
dar cooperează. Vrem să-l ducem până la vizuina lui şi 
după aceea înapoi aici. 

„Unde aici? Vrei să spui înapoi la Lincoln?” 

— Da. Vrea să-şi ia lucrurile. 

„De ce dracu' faceţi asta?“ 

— Am făcut o înţelegere. Îl toarnă pe criminal şi, în 


schimb, Lincoln e de acord să-şi ia nişte lucruri de 
acasă. Din staţia aia veche de metrou. În orice caz, nu 
trimitem un convoi. Doar o maşină. De-asta te-am sunat. 
Avem nevoie de un şofer bun. Ai lucrat cu cineva de care 
ai fost mulţumit, nu? 

„Şofer, vrei să zici?“ 

— Da, la afacerea Gambino? 

„A, da... treaba cu Lemme.“ 

O lungeau. Rhyme era, ca de obicei, impresionat de 
jocul actoricesc al lui Dellray. Oricine dorea el să fie, 
era. 

Falsul agent Mondale - care merita el însuşi premiul 
pentru cel mai bun actor în rol secundar - zise: „Imi 
aduc aminte. Tony Glidden. Ba nu, Tommy. Tipul blond, 
nu?“ 

— Ăsta e. Vreau să-l folosesc. E prin zonă? 

„Nu. E în Phillie. Chestia cu maşinile deturnate.” 

— Phillie. Nasol. Plecăm în douăzeci de minute. Nu 
putem aştepta mai mult de-atât. Da, atunci o să conduc 
eu. Dar Tommy ăla. E... 

„E al dracului când e la volan! Poate să rătăcească o 
coadă după două străzi. E grozav tipul.” 

— Ne-ar fi prins bine acum. Bine, mulţumesc, 
Mondale. 

„Vorbim.” 

Rhyme clipi, ceea ce era echivalentul unor aplauze. 
Dellray închise, respirând lung şi încet. 

— O să vedem. O să vedem. 

Sellitto zise optimist: 

— A treia oară când îi întindem o momeală. De data 
asta trebuie să-l prindem. 

Lincoln Rhyme nu credea că asta era o regulă, dar 
zise: 

— Să sperăm. 


Stând într-o maşină furată, nu departe de staţia de 


metrou a lui Jodie, Stephen Kall văzu o berlină oprind. 

Jodie şi doi poliţişti în uniformă se dădură jos, 
cercetând acoperişurile. Jodie fugi înăuntru şi, cinci 
minute mai târziu, ţâşni înapoi în vehicul cu două 
legături sub braţ. 

Stephen nu zări întăriri sau maşini de escortă. Ce 
auzise la telefon era adevărat. Intrară în trafic, iar el 
porni după ei, gândindu-se că nu era un alt loc în lume 
ca Manhattan-ul, unde să urmăreşti fără să fii văzut. N- 
ar fi putut să facă aşa ceva în Iowa sau Virginia. 

Maşina nemarcată se deplasa repede, dar Stephen era 
şi el un şofer bun şi se menţinu în trena ei, în timp ce se 
îndreptau spre centru. Berlina încetini apropiindu-se de 
Central Park West, apoi trecu pe lângă o casă din anii 
şaptezeci. In faţa ei se aflau doi bărbaţi în haine civile, 
dar se vedea de la o poştă că erau poliţişti. Aceştia 
schimbaseră un semnal - probabil „Liber“ - cu şoferul 
vehiculului nemarcat. 

Deci aici e. Aici e casa lui Lincoln Viermele. 

Maşina continuă spre nord. Stephen o urmări încă 
puţin, apoi parcă brusc şi cobori. Se strecură printre 
copaci ţinând în mână cutia de chitară. Ştia că 
apartamentul era supravegheat şi se mişcă în linişte. 

Precum o căprioară, Soldat. 

Da, domnule. 

Camuflat de nişte tufe, se târî spre casă până găsi un 
ascunziş bun pe o cornişă de piatră, sub un liliac în 
floare. Deschise cutia. Maşina în care era Jodie, acum 
mergând spre sud, frână în faţa casei. Exerciţiu 
standard de pierdere a urmei, recunoscu Stephen - 
făcuseră o întoarcere bruscă la 180 de grade în trafic şi 
se întorseseră acolo. 

li privi pe cei doi poliţişti coborând din berlină, 
uitându-se în jur şi escortând un Jodie extrem de speriat 
de-a lungul aleii. 

Stephen îndepărtă capacul lunetei şi fixă spatele 


trădătorului. 

Brusc, o maşină neagră trecu pe stradă, iar Jodie 
tresări. Ochii i se măriră şi se trase de lângă poliţişti, 
luând-o la goană pe aleea de lângă casă. 

Cei care îl escortau se întoarseră, cu mâinile pe arme, 
uitându-se la vehiculul care îl speriase. Scrutară cele 
patru fete de origine latină din maşină şi îşi dădură 
seama că era doar o alarmă falsă. Poliţiştii izbucniră în 
râs. Unul din ei îl strigă pe Jodie. 

Dar pe Stephen nu-l interesa acum pricăjitul. Nu 
putea să-i prindă şi pe Vierme, şi pe Jodie, iar cel pe 
care trebuia să-l omoare acum era Lincoln. Simţea 
gustul. Era o foame, o nevoie la fel de mare precum cea 
de a-şi freca mâinile. 

Să împuşte chipul din fereastră, să omoare viermele. 

Trebuie trebuie trebuie trebuie... 

Se uită prin lunetă, cercetând ferestrele clădirii. Ei 
bine, iată-l. Lincoln Viermele. 

Un tremur trecu prin tot corpul lui Stephen. 

Precum curentul electric pe care îl simţise când 
piciorul lui îl atinsese pe cel al lui Jodie... doar că deo 
mie de ori mai puternic. Gâfâi chiar, incitat. 

Dintr-un anume motiv, Stephen nu fu deloc surprins 
să vadă că Viermele era infirm. De fapt, aşa îşi dădu 
seama că bărbatul chipeş din scaunul sofisticat cu rotile 
era Lincoln. Pentru că Stephen era convins că doar un 
om ieşit din comun îl putea prinde. Cineva a cărui 
atenţie nu era distrasă de viaţa de zi cu zi. Cineva a 
cărui esenţă era mintea sa. 

Viermii puteau să se târască toată ziua pe corpul lui 
Lincoln, iar el nici măcar nu i-ar fi simţit. Puteau să se 
târască pe pielea lui, şi n-ar fi ştiut. Era imun. lar 
Stephen îl uri încă şi mai tare pentru invulnerabilitatea 
sa. 

Deci chipul din fereastră în timpul loviturii de la 
Washington D.C... fusese al lui Lincoln. 


Sau nu? 

Nu te mai gândi la asta! Stop! Viermii o să te atace 
dacă nu te opreşti. p 

Gloanţele explozive erau în magazie. Incărcă unul, 
apoi cercetă din nou camera. 

Lincoln Viermele vorbea cu o persoană pe care 
Stephen n-o putea zări. Camera, aflată la primul etaj, 
părea să fie un laborator. Văzu un ecran de computer şi 
alte instalaţii. 

Stephen îşi trecu grijuliu cureaua peste umăr şi fixă 
puşca la obraz. Era o seară răcoroasă şi umedă. Aerul 
era greu; avea să susţină glonţul exploziv cu uşurinţă. 
Nu era nevoie să corecteze; ţinta era la o distanţă de 
doar şaptezeci de metri. Siguranţa trasă, respiră, 
respiră... 

Ținteşte în cap. Ar fi mai uşor de aici. 

Respiră... 

Expiră, inspiră, expiră, inspiră. 

Se uită prin reticule şi le centră pe urechea lui 
Lincoln Viermele în timp ce acesta se uita la monitor. 

Începu să apese pe trăgaci. 

Respiră. Ca sexul, ca ejacularea, ca atingerea unei 
piei ferme... 

Mai tare. 

Mai tare... 

Apoi Stephen văzu. 

Foarte vag - o uşoară denivelare pe mâneca lui 
Lincoln Viermele. Nu o cută. Era o distorsiune. 

Luă degetul de pe trăgaci şi studie, pentru o clipă, 
imaginea prin lunetă. Stephen mări rezoluția 
instrumentului Redfield. Se uită la scrisul de pe ecranul 
computerului. Literele erau inversate. 

O oglindă! Țintea o oglindă! 

Era o altă capcană! 

Stephen închise ochii. Aproape că se dăduse de gol. 
Piele de găină. Sufocându-se de viermi, înecându-se de 


viermi. Se uită în jur. Ştia că în parc erau o duzină de 
ofiţeri de la cercetare şi supraveghere cu microfoane 
Big Ears, abia aşteptând să localizeze focul de armă. 
Aveau să tragă în el cu puşti M-16 pe care aveau 
montate lunete şi l-ar fi prins în foc încrucişat. 

Undă verde să-l ucidă. Niciun avertisment de predare. 

Cu repeziciune, dar într-o tăcere absolută, demontă 
luneta cu mâini tremurătoare şi o puse împreună cu 
puşca în cutia de chitară. Luptându-se cu greaţa, cu 
pielea de găină. 

Soldat... 

Domnule, plecați. 

Soldat, ce naiba... 

Domnule, duceţi-vă la dracu domnule. 

Stephen se strecură printre copaci pe o alee şi începu 
să meargă normal, îndreptându-se spre est. 

O, da, acum era mai sigur ca niciodată că înainte de 
toate trebuia să-l omoare pe Lincoln. Un plan nou. Avea 
nevoie de o oră, două să se gândească, să mediteze la ce 
are de făcut. 

leşi brusc de pe alee şi se opri în tufişuri un timp 
îndelungat, ascultând, uitându-se în preajmă. Fuseseră 
atât de îngrijoraţi că avea să devină suspicios dacă 
observa că parcul era pustiu, încât nu blocaseră 
intrările. 

Asta fusese greşeala lor. 

Stephen văzu un grup de bărbaţi cam de vârsta lui - 
tineri înstăriți după cum arătau, îmbrăcaţi în pulovere 
sau în costumaţie de jogging. Aveau cutii pentru rachete 
de tenis şi rucsacuri şi se îndreptau spre Upper East 
Side, vorbind tare în timp ce mergeau. Părul lor era 
lucios de la duşul pe care tocmai îl făcuseră la un club 
sportiv din zonă. 

Stephen aşteptă până când trecură, apoi se strecură 
în spatele lor, ca şi cum ar fi făcut parte din grup. li 
zâmbi larg unuia dintre ei. Păşind vioi, balansând vesel 


cutia pentru chitară, îi urmă spre tunelul care ducea 
spre East Side. 

Amurgul îi înconjura. 

Percey Clay, din nou pe locul pilotului din Learjet, zări 
în faţă crestele de lumină ale oraşului Chicago. 

Centrul din Chicago le permise să coboare la 3 600 de 
metri. 

— Începem coborârea, anunţă ea, împingând încet 
supapele de admisie. ATIS. 

Brad reglă radioul pe sistemul automat de informaţii 
al aeroportului şi repetă tare ceea ce-i spusese vocea 
înregistrată: 

— Informaţii Chicago, Whiskey. Liber. Vânt doi cinci 
zero la trei. Temperatură patruzeci şi nouă de grade. 
Altimetru treizeci punct unu unu. 

Brad fixă altimetrul aşa cum îi spuse Percey în 
microfon. 

— Aterizări Chicago, aici Lear Nouă Cinci Foxtrot 
Bravo. Spre voi la trei mii şase sute. Ne îndreptăm spre 
doi opt zero. 

„Bună seara, Foxtrot Bravo. Coboară şi păstrează trei 
mii. Aşteptăm vectori pista douăzeci şi şapte dreapta.” 

— Receptie. Cobor şi păstrez trei şase. Vectori, doi 
şapte dreapta. Nouă Cinci Foxtrot Bravo. 

Percey refuză să se uite în jos. Undeva, dedesubt şi în 
faţă, îşi găsiseră sfârşitul soţul ei şi avionul său. Nu ştia 
dacă i se permisese să aterizeze pe pista 27 dreapta din 
O'Hare, dar era probabil; în acest caz, controlul de trafic 
îl direcţionase pe Ed prin exact acelaşi spaţiu aerian 
prin care naviga şi ea acum. 

Poate că îi dăduse telefon chiar de aici... 

Nu! Nu te gândi la asta, îşi ordonă singură. Pilotează 
avionul. 

Cu o voce calmă, joasă, zise: 


— Brad, va fi o aterizare cu sistem indicator vizual, pe 
pista douăzeci şi şapte dreapta.  Monitorizează 
coborârea şi anunță toate altitudinile prescrise. Când 
intrăm în ultima fază, te rog monitorizează viteza în aer, 
altitudinea şi rata coborârii. Avertizează-mă dacă rata 
scade la mai mult de 300 de metri pe minut. Relansarea 
va fi la 92%. 

— Recepție. 

— Flapsurile la zece grade. 

— Flapsuri, zece, zece, verde. 

Radioul pârâi: „Lear Nouă Cinci Foxtrot Bravo, 
întoarce stânga, direcție doi patru zero, coboară şi 
rămâi la o mie două sute“. 

— Cinci Foxtrot Bravo, afară din zece patru patru. 
Traiectorie doi patru zero. 

Ea împinse încet supapele de admisie şi avionul 
rămase în poziţie stabilă, scrâşnetul motoarelor mai 
domolindu-se, iar ea putu să audă vâjâitul aerului ca o 
şoaptă a vântului peste cearşafurile de pe un pat aflat 
lângă o fereastră deschisă, noaptea. 

Percey îi strigă lui Bell: 

— Eşti pe punctul să aterizezi pentru prima oară cu 
un Lear. Să văd dacă pot să-l aduc pe pământ fără să-ţi 
tremure cafeaua. 

— Nu-ţi cer decât să mă aduci pe pământ într-o 
singură bucată, zise Bell şi îşi fixă centura precum o 
coardă de bungee jumping. 


— Nimic, Rhyme. 

Criminalistul închise ochii dezgustat. 

— Nu-mi vine să cred. Pur şi simplu nu-mi vine să 
cred. 

— A plecat. A fost acolo, sunt foarte siguri. Dar 
microfoanele n-au prins niciun sunet. 

Rhyme se uită la oglinda mare care fusese pusă în 
picioare de Thom în mijlocul camerei. Aşteptau ca 


gloanţele cu explozibil să o spargă. Central Park era 
împânzit de poliţiştii lui Haumann şi Dellray, în 
aşteptarea împuşcăturii. 

— Unde-i Jodie? se interesă Rhyme. 

Dellray pufni: 

— Se ascunde pe alee. A văzut o maşină şi s-a speriat. 

— Ce maşină? întrebă Rhyme. 

Agentul râse. 

— Dacă a fost Dansatorul, atunci a luat înfăţişarea a 
patru grăsane portoricane. Rahatul ăla a zis că nu iese 
până nu stinge cineva lumina din faţa casei tale. 

— Lasă-l. O să se întoarcă atunci când i se face frig. 

— Sau ca să-şi ridice banii, îi aminti Sachs. 

Rhyme se încruntă. Era foarte dezamăgit că nici 
această capcană nu funcţionase. 

Era oare din vina lui? Sau avea Dansatorul un fel de 
instinct ciudat? Un al şaselea simţ? Ideea îi repugna 
omului de ştiinţă Lincoln Rhyme, dar nu putea să o 
desconsidere complet. La urma urmei, chiar şi cei de la 
NYPD foloseau, din când în când, medii. 

Sachs se îndreptă spre fereastră. 

— Nu, îi spuse Rhyme. Încă nu ştim cu siguranţă dacă 
a plecat. Sellitto trase draperiile fără să se apropie de 
geam. 

Ciudat, era mai înfricoşător să nu ştie exact unde e 
Dansatorul decât să se gândească la faptul că avea o 
armă îndreptată spre fereastră, undeva la câţiva metri 
distanţă. 

În acel moment sună telefonul lui Cooper. Acesta 
răspunse. 

— Lincoln, sunt cei de la Biroul pentru evidenţă a 
explozibililor. Au verificat. Spun că au ceva care s-ar 
putea potrivi cu bucăţile alea de latex. 

— Ce zic? 

Cooper îl ascultă pe agent o clipă. 

— Nimic legat de tipul acela anume de cauciuc, dar 


zic că nu e incompatibil cu un material folosit în 
detonatoarele cu altimetru. E un balon de latex umplut 
cu aer. Se măreşte când avionul urcă, din cauza 
presiunii joase de la înălțimile mari, şi, la o anumită 
altitudine, ajunge să apese pe un buton aflat pe o parte 
al peretelui bombei. Contactul e realizat. Bomba 
explodează. 

— Dar bomba asta a fost detonată de un cronometru. 

— Ei doar mi-au povestit cum e cu latexul. 

Rhyme se uită la pungile de plastic în care erau 
componentele bombei. Privirea i se opri pe cronometru 
şi se gândi: „De ce e într-o stare atât de bună?“ 

Pentru că fusese montat în spatele buzei de oţel în 
consolă. 

Insă Dansatorul l-ar fi putut monta oriunde, l-ar fi 
putut lipi chiar de explozibilul de plastic, ceea ce l-ar fi 
redus la dimensiuni microscopice. La început, i se 
păruse o neatenţie faptul că lăsase cronometrul intact. 
Dar acum îşi punea întrebări. 

— Spune-i că avionul a explodat în timp ce cobora, 
interveni Sachs. 

Cooper transmise comentariul, apoi aşteptă. 
Tehnicianul raportă: _ 

— Zice că ar putea să fie o variantă de construcţie. În 
timp ce avionul urcă, balonul care se măreşte apasă pe 
un buton care armează bomba; când avionul coboară, 
balonul se micşorează şi închide circuitul. Asta produce 
detonarea. 

Rhyme şopti: 

— Cronometrul e o făcătură! L-a montat în spatele 
bucății de metal ca să nu fie distras. Iar noi să credem 
că a fost o bombă cu ceas, nu una cu altimetru. Cât de 
sus era avionul lui Carney când a explodat? 

Sellitto verifică raportul NTSB. 

— Tocmai coborâse la o mie cinci sute de metri. 

— Deci s-a armat când au trecut de o mie cinci sute în 


afara aeroportului Mamaroneck şi a fost detonată când 
au coborât sub această altitudine, lângă Chicago, zise 
Rhyme. 

— De ce la coborâre? întrebă detectivul. 

— Pentru ca avionul să fie mai departe? sugeră Sachs. 

— Da, zise Rhyme. Îi dădea Dansatorului o şansă mai 
bună să părăsească aeroportul înainte de explozie. 

— Dar, spuse Cooper, de ce s-ar fi complicat să ne 
prostească făcându-ne să credem că a fost un anume tip 
de bombă, şi nu altul? 

Rhyme văzu că Sachs îşi dăduse seama la fel de 
repede ca şi el. 

— O, nu! exclamă ea. 

Sellitto încă nu înţelesese. 

— Ce? 

— Pentru că, zise ea, geniştii căutau o bombă cu ceas 
când au verificat avionul lui Percey în seara asta. Au 
ascultat după un ticăit. 

— Ceea ce înseamnă, strigă Rhyme, că Percey şi Bell 
au şi ei la bord o bombă cu altimetru. 


— Viteza de coborâre 365 de metri pe minut, strigă 
Brad. 

Percey trase încet de manşa Lear-ului, încetinind 
coborârea. 

Apoi auzi. 

Un sunet ciudat, ca un ciripit. Nu auzise niciodată aşa 
ceva, nu într-un Lear 35A. Era ca un fel de bâzâit de 
avertizare, doar că îndepărtat. Percey cercetă bordul, 
dar nu văzu nicio lumină roşie. Zgomotul se auzi din 
nou. 

— O mie şase sute de metri, strigă Brad. Ce e cu 
zgomotul ăla? 

Se opri brusc. 

Percey dădu din umeri. 

O clipă mai târziu auzi o voce răcnind din spate: 


— Ia-o în sus! Acum! 

Simţi respiraţia fierbinte a lui Roland Bell pe obrazul 
ei. Era lângă ea, pe vine, fluturându-şi telefonul. 

— Ce e? 

— Avem o bombă la bord! O bombă de altitudine. 
Explodează când ajungem la o mie cinci sute de metri. 

— Dar suntem deasupra... 

— Ştiu! În sus! Sus! 

Percey strigă: 

— Reglează puterea, nouăzeci şi opt la sută. Anunţă 
altitudinea. 

Fără să ezite o clipă, Brad împinse supapele în faţă. 
Percey roti avionul Lear la zece grade. Bell veni în faţă 
şi ateriză cu zgomot pe podea. 

Brad zise: 

— O mie cinci sute optzeci, o mie cinci sute 
nouăzeci... şase sute, şase sute zece... o mie şapte sute. 
O mie opt sute. 

Percey Clay nu declarase niciodată vreo urgenţă în 
toţi anii ei de zbor. O dată declarase „pan-pan“ 
indicând o situaţie de urgenţă - când un stol nefericit de 
pelicani se hotărâseră să se sinucidă în motorul ei 
numărul doi şi blocaseră tubul Pitot. Dar acum, pentru 
prima oară în cariera sa, rosti: 

— May-day, may-day, Lear Şase Nouă Cinci Foxtrot 
Bravo. 

„Spune, Foxtrot Bravo. 

— Către Aterizări Chicago. Avem raportată o bombă 
la bord. Avem imediat nevoie de spaţiu liber la trei mii 
de metri şi de un culoar pentru a sta deasupra unei zone 
nepopulate. 

„Recepție, Nouă Cinci Foxtrot Bravo, zise calm 
controlorul de trafic aerian. Menţine traiectoria curentă 
de doi patru zero. Liber la trei mii de metri. 
Redirecţionăm toate avioanele din jur... Schimbă codul 
de emisie-recepţie pe şapte zero zero şi semnal sonor.” 


« 


Brad se uită neliniştit la Percey în timp ce schimba 
setările transponderului - pe codul care trimitea 
automat un semnal de avertizare către toate radarele 
din zonă cum că Foxtrot Bravo avea probleme. „Semnal 
sonor” însemna să trimită un semnal pentru a le indica 
celor de la Traficul Aerian şi celorlalte avioane care 
impuls luminos de ecou era al Lear-ului. 

Îl auzi pe Bell zicând în telefon: 

— Singura persoană care s-a apropiat de avion, în 
afară de mine şi de Percey, a fost managerul, Ron Talbot 
- şi n-am nimic personal cu el, dar băieţii mei l-au 
urmărit ca nişte vulturi cât timp a stat acolo şi a lucrat, 
nu l-au lăsat singur nicio clipă. A, şi tipul ăla care a adus 
nişte piese pentru motor. De la Northeast Aircraft 
Distributors din Greenwich. Dar l-am verificat bine. I-am 
luat chiar numărul de acasă şi am sunat-o pe nevastă-sa. 
Bell ascultă un moment, apoi închise. 

— Ne sună ei înapoi. 

Percey se uită la Brad şi la Bell, apoi se întoarse la 
comenzi. 

— Combustibil? îl întrebă pe copilot. Cât timp? 

— Suntem sub estimări. Vânturile din faţă au fost 
bune. Calculă. O sută cinci minute. 

Îi mulţumi lui Dumnezeu sau sorții, sau propriei 
intuiţii, pentru că hotărâse să nu facă plinul la Chicago, 
ci să ia suficient combustibil încât să le ajungă până la 
Saint Louis, plus cerinţele FAA pentru un surplus de 45 
de minute de zbor. 

Telefonul lui Bell ciripi din nou. 

Ascultă, oftă, apoi i adresă lui Percey: 

— Cei de la firma Northeast au furnizat un extinctor? 

— Rahat, acolo a pus-o? întrebă ea cu amărăciune. 

— Aşa se pare. Camionul care aducea marfa a avut o 
pană după ce a plecat de la depozit spre tine. Şoferul a 
fost ocupat timp de douăzeci de minute. Un poliţist din 
Connecticut tocmai a găsit ceva ce pare a fi spumă de 


dioxid de carbon, chiar în tufişurile de lângă locul 
incidentului. 

— La dracu’! Percey se uită involuntar către motor. 
Eu singură l-am instalat. 

Bell întrebă: 

— Rhyme vrea să ştie despre căldură. Nu ar detona 
bomba? 

— Unele părţi sunt fierbinţi, altele nu. Lângă extinctor 
nu e aşa de cald. 

Bell îi spuse asta lui Rhyme, apoi zise: 

— O să te sune direct. 

O clipă mai târziu, Percey auzi semnalul unei legături 
telefonice. 

Era Lincoln Rhyme. 

„Percey, mă auzi?“ 

— Tare şi clar. Nemermicul ăla ne-a făcut una în 
viteză, nu? 

„Aşa se pare. Cât timp puteţi zbura?“ 

— O oră şi patruzeci şi cinci de minute. Aproximativ. 

„Bine, bine, zise criminalistul. O pauză. Da... Poţi să 
ajungi la motor din interior?” 

— Nu. 

O altă pauză. „Poţi, cumva, să deconectezi tot 
motorul? Să-l desfaci sau ceva de genul ăsta? Să-i dai 
drumul să cadă?” 

— Nu din interior. 

„Există vreo posibilitate să realimentezi în aer?” 

— Să realimentez? Nu cu avionul ăsta. 

Rhyme întrebă: „Poţi să zbori suficient de sus ca să 
îngheţi mecanismul?” 

Era uimită cât de repede îi funcţiona creierul. Acestea 
erau lucruri la care ea nu s-ar fi gândit. 

— Poate. Dar chiar şi la o coborâre de urgenţă - 
vorbesc aici de picaj - tot ar lua opt, zece minute pentru 
a ajunge jos. Nu cred că vreo parte din bombă ar sta 
îngheţată atâta timp. Iar vibraţiile Mach probabil că ne- 


ar sfâşia. 

Rhyme continuă: „Bine, dar dacă trimitem în faţa 
voastră un avion care să întindă în spate nişte 
paraşute?” 

Primul ei gând fu că nu avea să-şi abandoneze 
niciodată nava. Dar răspunsul realist - cel pe care îl 
dădu - fu că, date fiind viteza minimă pentru portanță a 
unui aparat Lear 35A şi configuraţia uşii, a aripilor şi a 
motoarelor, nu era posibil ca cineva să sară din avion 
fără să fie lovit şi ucis. 

Rhyme tăcu din nou pentru o clipă. Brad înghiţi în sec 
şi îşi şterse mâinile de pantalonii săi călcaţi la dungă. 

— Măiculiţă! 

Roland Bell se legăna în faţă şi în spate. 

„Fără speranţă”, se gândi ea, uitându-se în jos la 
amurgul albastru, ceţos. 

— Lincoln? întrebă Percey. Eşti acolo? 

Îi auzi glasul. Striga pe cineva din laborator - sau 
dormitor. Cerea cu o voce iritată: „Nu harta aia. Ştii la 
care mă refer. De ce mi-ar trebui asta? Nu, nu...” 

Tăcere. 

O, Ed, se gândi Percey. Vieţile noastre au urmat 
mereu cursuri paralele. Poate că aşa va fi şi cu morțile 
noastre. Dar era foarte îngrijorată pentru Roland Bell. 
Gândul că nişte copii aveau să rămână orfani era de 
nesuportat. 

Apoi îl auzi pe Rhyme întrebând: „Cu combustibilul pe 
care îl mai ai, cât de departe poţi să ajungi?” 

— Cu cele mai eficiente setări ale motorului... 

Se uită la Brad care apăsa deja pe cifre. 

Acesta zise: 

— Dacă avem ceva altitudine, să zicem, o mie trei sute 
de kilometri. 

„Am o idee, spuse Rhyme. Poţi să ajungi la Denver?” 

— Altitudinea aeroportului e de o mie cinci sute 
şaptezeci de metri, o informă Brad, citind în Ghidul 
aeronautic al aeroportului internaţional Denver. Şi lângă 
Chicago am fost la aceeaşi altitudine şi nu a explodat. 

— Care e distanţa? întrebă Percey. 

— De unde suntem acum, o mie patru sute cincizeci 
de kilometri. 

Percey se gândi doar câteva secunde şi încuviinţă. 

— Bine. Dă-mi o traiectorie automată, doar ceva cu ce 
să ne jucăm până ce primim VOR. Apoi, în radio: O să 
încercăm, Lincoln. Vom fi cu combustibilul la limită. 
Avem treabă acum. Te sun eu. 

„Aşteptăm.” 

Brad se uită pe hartă şi apoi pe jurnalul de bord. 

— Întoarce stânga direcţie doi şase şase. 

— Doi, şase, şase, repetă ea, apoi făcu legătura cu 
Controlul Traficului Aerian. 

— Centrul Chicago, Nouă Cinci Foxtrot Bravo. Ne 
îndreptăm spre aeroportul internaţional Denver. Se pare 
că... avem o bombă cu altimetru la bord. Trebuie să 
ajungem pe pământ la o mie cinci sute de metri sau mai 
mult. Cerem VOR urgent pentru a ne arăta direcţia spre 
Denver. 

„Recepție, Foxtrot Bravo. Veţi primi într-un minut.“ 

Brad ceru: 

— Confirmaţi condiţiile meteo pe traseu, Centrul 
Chicago. 

„Front de presiune înaltă în Denver chiar acum. 
Vânturile din faţă variază de la cincisprezece la 
patruzeci de noduri la trei mii, în creştere la şaptezeci 
de noduri la şapte mii.” 

— Au, murmură Brad şi se întoarse la calculele sale. 


După o clipă, spuse: Epuizarea combustibilului la 
aproximativ nouăzeci de kilometri de Denver. 

Bell întrebă: 

— Putem să aterizăm pe pistă? 

— Într-o minge de flăcări, da, putem, zise Percey. 

Turnul de Control întrebă: „Foxtrot Bravo, eşti 
pregătit să notezi frecvențele VOR?“ 

În timp ce Brad prelua informaţia, Percey se întinse şi 
îşi lipi capul de spătarul scaunului. Gestul i se păru 
familiar şi îşi aminti că îl văzuse pe Lincoln făcând 
acelaşi lucru în patul lui sofisticat. Se gândi la predica 
pe care i-o ţinuse acestuia. Vorbise serios, bineînţeles, 
dar nu-şi dăduse complet seama cât de multă dreptate 
avea. În ce măsură depindeau de nişte bucățele fragile 
de metal şi plastic. 

Şi poate că acum erau pe cale să moară din cauza lor. 
Soarta e un vânător... 

Nouăzeci de kilometri. Ce puteau să facă? 

De ce nu era mintea ei la fel de sclipitoare ca a lui 
Rhyme? Nu exista oare nicio modalitate de a economisi 
combustibil? Zborul la altitudine mare era mai 
economic. 

La fel şi zborul mai lent. Puteau să se debaraseze de 
ceva din avion? 

Încărcătura? Transportul pentru U.S. Medical 
cântărea exact 215 kilograme. Asta le-ar mai fi adus 
câţiva kilometri în plus. 

Dar chiar dacă se gândi la asta, îşi dădu seama că nu 
avea s-o facă niciodată. Dacă exista vreo şansă să 
salveze cursa, să salveze Compania, s-ar fi agăţat de ea. 

Haide, Lincoln Rhyme, dă-mi o idee. Dă-mi... 
Imaginându-şi camera lui, pe ea stând lângă el, îşi 
aminti de şoimul - mascul - plutind la fereastră. 

— Brad, zise ea brusc, ce rată de planare avem? 

— A unui Lear 35? Nu ştiu. 

Percey pilotase un hidroavion Schweizer 2-32. Primul 


prototip a fost construit în 1962 şi de atunci el a impus 
standardul pentru planare. Viteza de coborâre era 
miraculoasă, de 35 de metri pe minut. Cântărea 
aproximativ 5 800 de kilograme. Lear-ul pe care îl pilota 
avea 6 300 de kilograme. Cu toate acestea, avionul avea 
să planeze, orice avion planează. Îşi aminti de incidentul 
unui Air Canada 767 din urmă cu câţiva ani - piloţii încă 
vorbeau despre el. Jumbo jetul rămăsese fără 
combustibil din cauza unor erori umane şi de calculator, 
combinate. Ambele motoare luaseră foc la 12 500 de 
metri şi avionul devenise un planor de 143 de tone. 
Aterizase forţat fără să moară nimeni. 

— Hai să ne gândim. Care ar fi viteza de coborâre în 
ralanti? 

— Cred că putem să o păstrăm la trei sute şaptezeci. 

Ceea ce însemna o cădere verticală de aproximativ 50 
de kilometri pe oră. 

— Acum. Calculează dacă am consuma combustibil ca 
să ajungem la şaisprezece mii de metri, când am rămâne 
la zero? 

— Şaisprezece mii? întrebă Brad, oarecum surprins. 

— Exact. 

Bătu cifrele. 

— Viteza maximă de urcare e de o mie trei sute metri 
pe minut; am consuma foarte mult, dar după o mie, 
eficienţa creşte. Am putea să... 

— Să folosim doar un motor? 

— Sigur. Am putea face asta. 

Mai tastă nişte numere. 

— Cu scenariul ăsta, am rămâne fără combustibil la o 
sută treizeci de kilometri de ţintă. Dar, bineînţeles, am 
avea altitudine. 

Percey Clay, care avusese doar zece la matematică şi 
fizică şi putea să estimeze fără calculator, văzu 
numerele cu ochii minţii. Combustia oprită la 16 000 de 
metri, viteza de coborâre de 37... Putea să acopere cam 


130 de kilometri înainte să atingă solul. Poate mai mult 
dacă vânturile din faţă erau blânde. 

Brad, cu ajutorul calculatorului şi al degetelor sale 
rapide, veni cu aceeaşi concluzie. 

— Am fi aproape. 

Dumnezeu nu lucrează cu certitudini. 

Ea spuse: 

— Centrul Chicago. Lear Foxtrot Bravo cere culoar de 
zbor la şaisprezece mii de metri. 

Uneori, îţi asumi riscuri. 

„Nu te-am auzit, Foxtrot Bravo.“ 

— Trebuie să urcăm. La şaisprezece mii de metri. 

Vocea controlorului de trafic interveni: „Foxtrot 
Bravo, eşti un Lear trei cinci, corect?” 

„Exact.” 

„Plafonul maxim de zbor e treisprezece mii.” 

— Corect, dar trebuie să mergem mai sus. 

„A fost verificată etanşeitatea în ultima vreme?” 

Etanşeitatea la presiune. Uşile şi ferestrele. Ceea ce 
împiedică avionul să explodeze. 

— Sunt în regulă, zise ea, uitând să menţioneze că 
Foxtrot Bravo fusese găurit de gloanţe şi cârpit la loc 
chiar în acea după-amiază. 

Tumul de Control răspunse: „Recepţionat, liber la 
şaisprezece mii de metri, Foxtrot Bravo. “ 

Percey ordonă: 

— Puterea la optzeci şi opt la sută. Anunţă rata de 
urcare şi altitudinea la douăsprezece mii, cincisprezece 
mii şi şaisprezece mii de metri. 

— Recepţionat, zise scurt Brad. 

Ea roti avionul şi începură ascensiunea. 

Navigau în sus. 

Toate stelele serii... 

Zece minute mai târziu. Brad anunţă: 

— Şaisprezece mii. 

Redresă avionul. Percey avu impresia că aude avionul 


scrâşnind din încheieturi. Îşi aminti cum era la altitudini 
înalte. Dacă geamul pe care Ron îl înlocuise sau orice 
garnitură de etanşeitate exploda - asta dacă nu spulbera 
şi aeronava cu totul - hipoxia i-ar fi ucis în cinci 
secunde. Chiar dacă purtau măşti, diferenţa de presiune 
le-ar fi făcut sângele să le fiarbă în vine. 

— Creşte presiunea în cabină la trei mii de metri. 

— Presiunea la trei mii, confirmă el. 

Măsura mai elibera din presiunea teribilă de pe 
fuzelajul fragil. 

— O idee bună, zise Brad. Cum de ţi-a venit? 

Dibăcie de maimuţă... 

— Nu ştiu, răspunse ea. Să oprim motorul doi. 
Supapele de admisie închise, autosupapele deconectate. 

— Închise, deconectate, repetă Brad. 

— Pompa de combustibil închisă, aprinderea închisă. 

— Pompe închise, aprindere închisă. 

Simţi o clătinare uşoară în timp ce motorul din 
dreapta îşi încetă funcţionarea. Percey compensă virajul 
unghiular cu o uşoară ajustare a servocompensatorului. 
Nu durase prea mult. Pentru că motoarele erau montate 
în spatele fuzelajului, şi nu pe aripi, oprirea unuia nu 
afecta prea mult stabilitatea avionului. 

Brad întrebă: 

— Ce facem acum? 

— Eu o să beau o ceaşcă de cafea, zise Percey, 
strecurându-se de la locul ei ca o pisică. Hei, Roland, 
mai vrei una? 


Timp de patruzeci de minute îngrozitoare, în camera 
lui Rhyme domni tăcerea. Nu mai sună niciun telefon. 
Nu mai sosi niciun fax. Nicio voce de la computer nu 
mai anunţă „Aţi primit un mesaj”. 

În cele din urmă, sună telefonul lui Dellray. Încuviinţa 
din cap în timp ce vorbea, însă Rhyme îşi dădu seama că 
veştile nu erau bune. Polițistul închise telefonul. 


— Cumberland? 

Dellray confirmă. 

— Dar a rămas de poveste. Kall n-a mai fost acolo de 
ani de zile, însă localnicii încă mai vorbesc despre 
băiatul care şi-a legat tatăl vitreg şi l-a lăsat să-l 
mănânce viermii. E un fel de legendă locală. Nu mai are 
rude în zonă. Şi nimeni nu ştie nimic. Sau nu vrea să 
spună. 

Apoi sună telefonul lui Sellitto. Detectivul îl deschise 
şi rosti: 

— Da? 

Un indiciu, se rugă Rhyme, te rog, să fie un indiciu. Se 
uită la faţa buhăită şi nemişcată a poliţistului. Acesta 
închise telefonul. 

— Era Roland Bell, zise el. Voia doar să ştim. Tocmai 
au rămas fără combustibil. 

Trei alarme de avertizare porniră simultan. 

Nivel scăzut de combustibil, presiunea uleiului 
coborâtă, temperatură joasă a motorului. Percey încercă 
să ajusteze uşor poziţia avionului ca să vadă dacă mai 
putea recupera vreun pic de combustibil, însă 
rezervoarele erau uscate complet. 

Cu un uşor clănţănit, motorul numărul unu se opri din 
tuşit şi tăcu. 

Iar carlinga se cufundă complet în întuneric. Beznă ca 
într-un dulap. 

O, nu... 

Nu vedea nicio comandă, nicio manetă sau buton. 
Singurul lucru care o împiedica să alunece în vertijul 
zborului fără vizibilitate era fâşia de lumină slabă a 
Denver-ului - în depărtare, în faţa lor. 

— Ce s-a întâmplat? întrebă Brad. 

— Dumnezeule, am uitat generatoarele. 

Generatoarele sunt alimentate de motoare. Dacă 
acestea nu merg, nu există electricitate. 

— Acţionează eoliana de urgenţă, ordonă ea. 

Brad bâjbâi în întuneric după comandă şi o găsi. Trase 
maneta şi turbina ieşi sub avion. Era o mică elice 
conectată la un generator. Curentul de aer învârtea 
elicea care pornea generatorul. Furniza electricitate 
pentru comenzi şi lumini. Dar nu şi pentru flapsuri, 
pentru trenul de aterizare sau pentru frâna 
aerodinamică. 

O clipă mai târziu, se aprinseră o parte din lumini. 

Percey privea ţintă indicatorul pentru viteza verticală. 
Arăta o rată decentă de 1 000 de metri pe minut. Mult 
mai repede decât planificaseră. Cădeau cu aproximativ 
80 de kilometri pe oră. 


De ce? se întrebă ea. De ce erau calculele atât de 
departe de cifra aceasta? 

Din cauza aerului rarefiat de aici! Calculase viteza de 
coborâre într-o atmosferă mai densă. lar acum, că-şi 
dăduse seama, îşi aminti că şi aerul din jurul Denver- 
ului era mai rarefiat. Nu pilotase niciodată un 
hidroavion la mai mult de 1 500 de metri altitudine. 

Trase de manşă pentru a opri coborârea. Scăzu la 640 
pe minut. Dar scăzu şi viteza transversală, rapid. La acei 
parametri atmosferici, viteza minimă pentru portanță 
era în jur de 300 de noduri. Vibraţiile manşei deveniră 
perceptibile. Nu era posibilă redresarea dintr-o planare 
fără motoare funcţionale, într-un asemenea avion. 

Colţul coşciugului... 

În sus cu manşa. Cădeau mai repede, dar crescu 
viteza în aer. Practică acest joc pe aproape optzeci de 
kilometri. Controlul 'Traficului Aerian le spunea unde 
sunt cele mai puternice vânturi frontale, iar Percey 
încerca să determine combinația perfectă între 
altitudine şi culoar - vânturi care erau suficient de 
puternice încât să asigure o plutire optimă a Lear-ului, 
dar nu atât de rapide ca să încetinească prea mult viteza 
la sol. 

În cele din urmă, Percey - cu dureri musculare de la 
controlul avionului prin forţa fizică - îşi şterse sudoarea 
de pe frunte şi zise: 

— Fă legătura, Brad. 

— Centrul Denver, aici Lear Nouă Cinci Foxtrot 
Bravo, cu voi la cinci mii şapte sute de metri. Suntem la 
treizeci şi trei de kilometri de aeroport. Viteza în aer, 
patru sute de kilometri. Nu mai avem combustibil şi 
cerem direcţionare pe cea mai lungă pistă liberă în 
conformitate cu direcţia prezentă de doi cinci zero. 

„Recepţionat, Foxtrot Bravo. Te aşteptam. Altimetru 
treizeci punct nouă cinci. Întoarce stânga direcţie doi 
opt zero. Te direcţionăm pe pista doi opt stânga. Aveţi la 


dispoziţie trei mii trei sute de metri.” 

— Recepţionat, Centrul Denver. 

Ceva o sâcâia. Acelaşi nod în gât. Ca atunci când îşi 
amintise de furgoneta neagră. 

Ce era, oare? Doar o superstiție? 

Tragediile vin câte trei... 

Brad zise: 

— Treizeci de kilometri până la aterizare. Patru mii 
opt sute de metri. 

„Foxtrot Bravo, ia legătura cu Aterizări Denver. 
Controlorul le dădu frecvenţa radio, apoi adăugă: Sunt 
la curent cu situaţia voastră. Noroc. Vă ţinem pumnii.” 

— Noapte bună, Denver. Mulţumim. 

Brad schimbă radioul pe noua frecvenţă. 

Ce nu e în regulă? se întrebă ea. E ceva la ce nu m-am 
gândit. 

— Aterizări Denver, aici Lear Nouă Cinci Foxtrot 
Bravo. Cu voi la 3900 de metri, la 20 de kilometri de 
pistă. 

„Recepţionat, Foxtrot Bravo. Vino pe direcție 2-5-0. 
Am înțeles că nu mai aveți combustibil, corect?” 

— Suntem cel mai mare planor pe care l-ați văzut 
vreodată, Denver. 

„Aveţi flapsuri şi tren de aterizare?” 

— Fără flapsuri. Vom coborî trenul de aterizare 
manual. 

„Recepţionat. Vreţi camioane?” 

Adică ambulanţe. 

— Credem că avem o bombă la bord. Vrem tot ce 
aveţi. 

„Recepţionat.” 

Apoi, înfiorându-se de groază, îşi dădu seama: 
presiunea aerului! 

— Aterizări Denver, zise ea, ce indică barometrul? 

„Avem 786,4, Foxtrot Bravo. “ 

Crescuse cu 0,25 milimetri coloană de mercur în 


ultimul minut. 

— E în creştere? 

„Afirmativ, Foxtrot Bravo. Se apropie un front mare 
de presiune înaltă.” 

Nu! Asta avea să crească presiunea ambientală din 
jurul bombei, ceea ce urma să micşoreze balonul, ca şi 
cum ar fi fost mai jos decât erau de fapt. 

— Rahat, murmură ea. 

Brad o privi întrebător. Ea îi spuse: 

— Cât era presiunea la Mamaroneck? 

El se uită în jurnal. 

— 751,8. 

— Calculează la ce corespunde o altitudine de 1 500 
de metri la presiunea aia comparativ cu 787,4. 

— Dar asta e foarte sus! 

— Păi, într-acolo ne îndreptăm. 

El se holbă la ea. 

— Dar bomba... 

Percey dădu din cap. 

— Calculează. 

Tânărul bătu numerele cu o mână sigură. 

Oftă, prima lui manifestare vizibilă de emoție. 

— 1 500 de metri la Mamaroneck înseamnă 1450 aici. 

Ea îl chemă din nou în faţă pe Bell. 

— Uite care e situaţia. Un front de presiune se 
îndreaptă spre noi. Când vom ajunge pe pistă, e posibil 
ca din cauza presiunii bomba să recepţioneze altitudinea 
ca fiind sub 1500. Poate să explodeze când vom fi între 
15 şi 30 de metri de sol. 

— Bine, încuviinţă calm. Bine. 

— Nu avem flapsuri, aşa că vom ateriza repede, cu 
aproape 300 de kilometri pe oră. Dacă explodează, vom 
pierde controlul şi ne vom prăbuşi. N-o să fie foarte mult 
foc, pentru că rezervoarele sunt goale. Şi, în funcţie de 
ce vom avea în faţă, dacă suntem suficient de jos, e 
posibil să derapăm o porţiune înainte de a începe să ne 


rostogolim. Nu prea e nimic de făcut decât să ţinem 
centurile de siguranţă strânse bine şi capul jos. 

— Bine, aprobă el, cu ochii pe geam. 

Ea îl privi. 

— Pot să te întreb ceva, Roland? 

— Bineînţeles. 

— Nu e prima oară când zbori cu avionul, nu? 

El oftă. 

— Atunci când trăieşti cea mai mare parte a vieţii în 
Carolina de Nord, nu ai prea mult prilejul să călătoreşti. 
Cât despre venitul la New York, trenurile Amtrak sunt 
foarte confortabile. Se opri. Adevărul e că n-am fost 
niciodată mai sus decât m-a urcat liftul. 

— Nu toate zborurile sunt ca ăsta, spuse ea. 

El o strânse de umăr şi şopti: 

— Să nu-ți scape acadeaua. 

Se reîntoarse în scaun. 

— Bine, zise Percey verificând informaţiile despre 
aeroportul internaţional Denver din Ghidul pilotului. 

— Brad, va fi o aterizare pe timp de noapte pe pista 
28 stânga. Eu voi comanda avionul. Tu vei acţiona cutia 
de viteze manual şi vei anunţa rata de coborâre, 
distanţa faţă de pistă, altitudinea - să-mi dai altitudinea 
reală la nivelul solului, nu la nivelul mării - şi viteza în 
aer. Încercă să se gândească dacă mai era ceva. Nu 
aveau motoare, nu aveau flapsuri, nu aveau frâne 
aerodinamice. Nu mai era nimic altceva de spus; era cel 
mai scurt instructaj înainte de aterizare din întreaga ei 
carieră. Adăugă: Încă un lucru. Când ne oprim, să ieşi 
din avion cât de repede poţi. 

— Şaisprezece kilometri de pistă, anunţă el. Viteza 
200 de noduri. Altitudinea 2 700 de metri. Trebuie să 
încetinim coborârea. 

Ea trase uşor de manşă, iar viteza scăzu considerabil. 
Vibratorul manşei tremura din nou. Dacă se opreau 
acum, mureau. 


Îşi continuară zborul. 

Paisprezece kilometri... Doisprezece... _ 

Transpiraţia curgea pe ea ca o ploaie. Işi şterse faţa. 
Băşici pe pielea fină dintre degetele mari şi arătătoare. 

Unsprezece... Nouă... 

— Opt kilometri până la contactul cu solul, 1 400 de 
metri. Viteza în aer 210 noduri. 

— Coboară trenul de aterizare, comandă Percey. 

Brad învârti volanul care cobora manual masivul tren 
de aterizare. Il ajuta gravitația, dar era, cu toate astea, 
un efort extrem. Ţinea însă privirea lipită de comenzi şi 
declama, calm ca un contabil care citeşte un bilanţ: 
„Şase kilometri până la aterizare, 1 200 de metri...” 

Ea se luptă cu oscilaţiile puternice provocate de 
altitudinea mai joasă şi vânturile aspre. 

— Trenul de aterizare coborât, strigă Brad gâfâind, 
trei verde! 

Viteza în aer scăzu la 180 de noduri. Era prea mare. 
Mult prea mare. Fără să poată frâna, aveau să ardă într- 
o clipă chiar şi pe cea mai lungă pistă posibilă. 

— Aterizări Denver, ce indică barometrul? 

„786,9“, zise controlorul de trafic, extrem de calm. 

Creştea. Din ce în ce mai mult. 

Inspiră profund. După setările bombei, pista era la 
ceva mai puţin de 1 500 de metri deasupra nivelului 
mării. Cât de precis fusese Dansatorul pe Coşciug când 
făcuse detonatorul? 

— Trenul de aterizare opune rezistenţă la înaintare. 
Viteza de coborâre e de opt sute. 

Ceea ce însemna o viteză verticală de aproape 60 de 
kilometri pe oră. 

— Coborâm prea repede, Percey, strigă Brad. O să ne 
prăbuşim în faţa luminilor de intrare. Cu 100 de metri 
mai puţin. Poate dublu. 

Controlorul observase şi el acest lucru: „Foxtrot 
Bravo, trebuie să iei altitudine. Eşti prea jos“. 


Înapoi la comenzi. Viteza scăzu. Avertisment de 
oprire. Apăsă iar. 

— Patru kilometri până la momentul de contact, 
altitudine 580 de metri. 

„Prea jos, Foxtrot Bravo!” avertiză din nou controlorul 
de trafic. 

Ea se uită dincolo de botul argintiu. Erau toate 
luminile - luminile intermitente care le făceau semn să 
înainteze, punctele albastre ale pistei de taxi, roşul- 
portocaliu al pistei de aterizare... Şi lumini pe care 
Percey nu le mai văzuse vreodată la o aterizare. Albe şi 
roşii. Toate ale vehiculelor de intervenţie. 

Lumini peste tot. 

Toate stelele serii... 

— Suntem prea jos, strigă Brad. Impactul va fi la 180 
de metri înaintea pistei! 

Cu mâinile transpirând, aplecată în faţă, Percey se 
gândi din nou la Lincoln Rhyme, legat de scaunul lui, el 
însuşi aplecat în faţă, examinând ceva pe ecranul 
calculatorului. 

„Prea jos, Foxtrot Bravo, repetă controlorul de trafic. 
Mut vehiculele de intervenţie în faţa pistei.” 

— Nu confirm, zise Percey cu încăpățânare. 

Brad strigă: 

— Altitudine, 400 de metri. Doi kilometri şi jumătate 
până la contactul cu solul. 

Am treizeci de secunde? Ce să fac? 

Ed? Spune-mi! Brit? Cineva... 

Haide, dibăcie de maimuţă... Ce mama dracului fac? 

Se uită afară, pe geamul carlingii. În lumina lunii 
zărea suburbii, oraşe şi ferme şi, la stânga, întinderi 
mari de deşert. 

Colorado e un stat deşertic... Bineînţeles! 

Brusc, viră avionul la stânga. 

Brad, fără să aibă idee ce face, anunţă: 

— Rata de coborâre 975, altitudinea 300 de metri, 


270,260... 

Virajul unui avion fără motor duce la creşterea 
altitudinii. 

Turnul de control spuse: „Foxtrot Bravo, nu vira. 
Repet, nu vira! Nu ai suficientă altitudine”. 

Redresă avionul deasupra peticului de deşert. 

Brad râse tare. 

— Altitudine stabilă... Altitudinea creşte, suntem la 
270 de metri, 300 de metri, 360. Patru sute de metri... 
Nu înţeleg. 

— Un curent de aer cald, zise ea. Deşertul absoarbe 
căldura în timpul zilei şi o eliberează toată noaptea. 

Turnul de control îşi dăduse şi el seama. „Bine, 
Foxtrot Bravo. Bine. Tocmai ai făcut rost de 270 de 
metri. Vino dreapta 2-9-0... Bine, acum stânga 2-8-0. 
Bine. Pe culoar. Ascultă, Foxtrot Bravo. Dacă vrei să 
stingem luminile de aterizare, spune.” 

— Mulţumesc pentru propunere, Denver, dar cred că 
o să-l aduc la sol la 300 de metri dincolo de numere. 

„Şi asta e în regulă, doamnă.” 

Acum aveau o altă problemă. Puteau să ajungă pe 
pistă, dar viteza în aer era prea mare. Flapsurile sunt 
cele care reduc viteza minimă de portanță a unui avion, 
astfel încât să poată ateriza mai lin. Viteza normală de 
portanță a avionului Lear 35A era de 170 de kilometri 
pe oră. Fără flapsuri, se apropia de 300. La o asemenea 
viteză, chiar şi o pistă lungă de trei kilometri dispare 
într-o secundă. 

Aşa că Percey făcu o glisadă. 

Aceasta este o manevră simplă pentru avioanele 
particulare, folosită în aterizare când există vânturi de 
travers. Virezi la stânga şi apeşi pedala de direcţie. 
Încetineşte avionul considerabil. Percey nu ştia dacă 
folosise cineva vreodată această metodă cu un jet de 
şapte tone, dar nu avea idee ce altceva ar fi putut face. 

— Am nevoie de ajutorul tău aici, îl strigă ea pe Brad, 


gâfâind din cauza efortului şi a durerii din mâinile 
umflate. Acesta apucă manşa şi apăsă şi el pe pedală. 
Efectul fu că avionul încetini, deşi se lăsă brusc pe aripa 
din stânga. 

Avea s-o îndrepte chiar înainte de contactul cu pista. 
Aşa spera. 

— Viteza în aer? strigă ea. 

— 150 de noduri. 

— Pare bine. 

— Suntem la 180 de metri de pistă, altitudine 85 de 
metri, strigă Brad. Lumini de aterizare, ora 12. 

— Indicele de coborâre? întrebă ea. 

— 790. 

Prea repede. Aterizarea la acest indice de coborâre 
putea distruge aparatul de rulare. Şi putea, la fel de 
bine, să declanşeze bomba. 

Luminile de aterizare erau chiar în faţa ei, ghidându- 
Îi 

Jos, JOS, Jos... 

În timp ce se apropiau în mare viteză de eşafodajul de 
lumini, Percey ţipă: 

— Avionul meu! 

Brad dădu drumul manşei. 

Percey redresă avionul din glisaj şi îi îndreptă botul. 
Aparatul îmbrăţişă aerul în toată splendoarea, oprindu- 
şi coborârea precipitată chiar deasupra numerelor de la 
sfârşitul pistei. 

De fapt, îmbrăţişă aerul atât de bine că nu mai vru să 
aterizeze. 

În aerul mai dens al atmosferei relativ joase, avionul 
aflat în viteză - mai uşor fără combustibil - refuză 
contactul cu solul. 

Ea se uita la galbenul-verzui al vehiculelor de 
intervenţie împrăştiate pe marginea pistei. 

Era la 300 de metri dincolo de numere, şi încă la 9 
metri deasupra betonului. 


Apoi la 600 de metri. Apoi la 900. 

La dracu’, atinge odată pământul. 

Percey împinse maneta în faţă. Avionul cobori 
dramatic, iar ea se propti în manşă. Pasărea de argint 
tremură, apoi se aşeză blând pe beton. Era cea mai lină 
aterizare pe care o făcuse vreodată. 

— Frânare completă! 

Ea şi Brad apăsară pe pedale şi auziră scârţâitul 
încheieturilor, vibraţiile puternice. Fumul umplu cabina. 

Trecuseră bine de jumătatea pistei şi încă goneau cu 
160 de kilometri pe oră. 

Iarba, se gândi ea, voi intra pe iarbă dacă trebuie. Voi 
distruge aparatul de rulare, dar voi salva măcar 
încărcătura. 

O sută zece, nouăzeci... 

— Semnal de incendiu, roata dreaptă, strigă Brad. 
Apoi: Semnal de incendiu, roata din faţă! 

La dracu', îmi zise ea şi apăsă pe frâne cu toată 
greutatea. 

Lear-ul începu să derapeze şi să se zgâlţâie. Se 
redresă cu roata din faţă. Şi mai mult fum umplea 
cabina. 

Nouăzeci de kilometri pe oră, optzeci, şaptezeci... 

— Uşa, strigă ea la Bell. 

Într-o clipă, detectivul se ridică şi împinse uşa în 
afară; se transformă într-o scară. 

Maşinile de pompieri se îndreptau spre avion. 

Cu un geamăt sălbatic al frânelor ce fumegau, Lear 
N695FB se opri la trei metri de capătul pistei. 

Prima voce care se auzi în cabină fu a lui Bell: 

— Bine, Percey, afară acum! Repede. 

— Trebuie să... 

— Eu preiau comanda acum! strigă detectivul. Dacă 
trebuie să te târăsc afară, o s-o fac. Mişcă-te acum! 

Bell îi împinse, pe ea şi pe Brad, pe uşă, apoi sări pe 
beton el însuşi şi îi îndepărtă de avion. Strigă către 


pompieri: 

— E o bombă la bord, poate să explodeze în orice 
clipă. În motor. Nu vă apropiaţi. 

Avea în mână un pistol şi cerceta mulţimea de 
pompieri care înconjura avionul. Cândva, Percey ar fi zis 
că e paranoic. Dar nu şi acum. 

Se opriră la treizeci de metri de avion. Lângă ei trase 
camionul geniştilor de la poliţia din Denver. Bell le făcu 
semn cu mâna. 

Un poliţist înalt, cu alură de cowboy, cobori din 
vehicul şi se îndreptă spre Bell. Îşi arătară legitimaţiile, 
iar Bell îi explică despre ce bombă era vorba şi unde 
credeau că se afla. 

— Deci, zise polițistul din Denver, nu sunteţi siguri că 
e la bord. 

— Nu. Nu sută la sută. 

Dar tocmai când Percey admira aparatul Foxtrot 
Bravo - învelişul lui frumos, argintiu, stropit cu spumă şi 
scânteind sub lumina intensă - se auzi o bubuitură 
asurzitoare. Toţi, în afară de Bell şi de Percey, se 
trântiră la pământ în timp ce partea din spate a 
avionului se dezintegra într-o strălucire enormă de 
flăcări portocalii, aruncând bucățele de metal în aer. 

— O, zise Percey ducând mâna la gură. 

Nu mai era combustibil în rezervor, bineînţeles, dar 
interiorul avionului - scaunele, cablurile, covorul, 
îmbinările de plastic şi preţioasa încărcătură - ardea 
năvalnic. Maşinile de pompieri aşteptară, prudent, 
câteva secunde, apoi se îndreptară spre avion, 
împroşcând în van mai multă spumă pe cadavrul 
metalic. 


V 
DANS MACABRU 


M-am uitat în sus şi am zărit un punct 
în cădere ce deveni o inimă cu susul în 
jos - o pasăre plonjând. Vântul îi şuiera 
prin clopoței, scoțând un sunet neasemănător 
cu nimic de pe pământ, în timp 
ce cobori o jumătate de milă prin aerul 
limpede de toamnă. În ultima clipă, se 
întoarse paralel cu linia de zbor a potârnichii 
şi o înhăţă din spate, cu zgomotul 
înfundat pe care-l face glonţul de calibru 
mare când pătrunde în carne. 


Iubitorul de şoimi, Stephen Bodio 

Era trecut de trei dimineaţa, observă Rhyme. Percey 
Clay se întorcea pe Coasta de Est într-un avion al FBI- 
ului şi doar în câteva ore avea să se îndrepte spre sala 
de judecată pentru a compărea în faţa marelui juriu. 

Şi încă nu avea idee unde era Dansatorul pe Coşciug, 
ce plănuia, ce identitate îşi luase acum. 

Telefonul lui Sellitto sună. Ascultă. Se încruntă. 

— Dumnezeule! Dansatorul tocmai a mai omorât pe 
cineva. Au găsit un alt cadavru - neidentificabil - într-un 
tunel din Central Park. Lângă Fifth Avenue. 

— Complet neidentificabil? 

— Aşa se pare. l-a luat mâinile, dinţii, maxilarul şi 
hainele. Un bărbat alb. Tânăr. În jur de treizeci de ani... 
Detectivul ascultă din nou. Nu e vagabond, transmise el. 
E curat, în formă bună. Atletic. Haumann crede că un 
tânăr înstărit din East Side. 

— Bine, zise Rhyme. Aduceţi-l aici. Vreau să îl 
cercetez chiar eu. 

— Cadavrul? 

— Exact. 

— Bine. 

— Deci Dansatorul are o nouă identitate, mormăi 
Rhyme supărat. Care dracu” o fi? Cum are de gând să ne 
atace de data asta? _ 

Rhyme oftă şi se uită pe geam. Îi spuse lui Dellray: 

— În ce casă pentru protecţia martorilor ai de gând s- 
o duci? 

— Mă tot gândesc la asta, zise agentul cel înalt. Mi se 
pare... 

— Într-a noastră, zise o voce nouă. 

Se uitară spre bărbatul masiv din pragul uşii. 

— Casa noastră pentru protecţia martorilor, zise 


Reggie Eliopolos. O luăm în custodie. 

— Doar dacă... începu Rhyme. 

Procurorul flutură hârtia prea repede ca Rhyme s-o 
poată citi, dar ştiau cu toţii că ordinul de luare în 
custodie pentru protecţie era legitim. 

— Nu e o idee bună, zise Rhyme. 

— E oricum mai bună decât ideea ta de a-l lăsa pe 
ultimul martor să fie omorât cu orice chip! 

Sachs vru să intervină, supărată, dar Rhyme clătină 
din cap. 

— Credeţi-mă, zise Rhyme, Dansatorul o să-şi dea 
seama că o să-i luaţi în custodie. Probabil că deja şi-a 
dat seama. De fapt, adăugă el pe un ton rău prevestitor, 
probabil că pe asta se şi bazează. 

— Ar trebui să ne ghicească gândurile, atunci. 

Rhyme înclină din cap. 

— Aşa mai vii de-acasă. 

Eliopolos chicoti. Se uită prin cameră şi îl zări pe 
Jodie. 

— Eşti Joseph D'Oforio? 

Bărbatul mărunţel se holbă la el. 

— Eu... da. 

— Vii şi tu. 

— Hei, stai puţin, mi-au spus c-o să-mi dea banii şi o 
să pot să... 

— Asta nu are nicio legătură cu recompensa. Dacă ţi 
se cuvine, o s-o primeşti. Vrem doar să ne asigurăm c-o 
să fii întreg până la proces. 

— Proces! Nimeni nu mi-a spus c-o să fiu martor! 

— Păi, zise Eliopolos, eşti martor. Arătă din cap spre 
Rhyme. Poate că ele pornit să-i facă de petrecanie unui 
ucigaş plătit. Noi încercăm să-l punem sub învinuire pe 
cel care l-a angajat. Asta fac oamenii legii. 

— Nu am de gând să depun mărturie. 

— Atunci o să faci puşcărie pentru sfidare. La comun. 
Şi pun pariu că ştii ce sigur e acolo. 


Mărunţelul încercă să pară mânios, dar era prea 
înspăimântat. Faţa i se încreţi. 

— Dumnezeule! 

— N-o să le puteţi oferi suficientă protecţie, îi spuse 
Rhyme lui Eliopolos. Noi ştim cu cine avem de-a face. 
Lăsaţi-ne pe noi să-i protejăm. 

— A, Rhyme? se întoarse Eliopolos spre el. Din cauza 
incidentului cu avionul, te acuz de intervenţie într-o 
anchetă judiciară. 

— Pe naiba îl acuzi, zise Sellitto. 

— Da, chiar aşa, îi răspunse bărbatul cel rotund. 
Putea să se ducă de râpă tot cazul pentru că a lăsat-o să 
piloteze. O să prezint luni mandatul. Şi am de gând să 
supraveghez punerea sub urmărire chiar eu. El... 

Rhyme rosti încet: 

— A fost aici, ştiai? 

Procurorul îşi întrerupse tirada: 

— Cine? 

Cu toate că ştia prea bine. 

— A fost chiar dincolo de fereastra aia, acum nici 
măcar o oră, cu o armă cu lunetă, încărcată cu gloanţe 
explozive, îndreptată chiar spre camera asta. Privirea lui 
Rhyme fixă podeaua. Probabil chiar în locul în care te 
afli tu acum. 

Eliopolos nu s-ar fi tras în spate pentru nimic în lume. 
Dar se uită spre fereastră, să se asigure că jaluzelele 
erau trase. 

— De ce...? 

Rhyme termină el propoziţia: 

— Nu a tras? Pentru că i-a venit o idee mai bună. 

— Care? 

— A, zise Rhyme, asta e o întrebare de un milion de 
dolari. Tot ce ştim e că a mai omorât pe cineva - un 
tânăr în Central Park - şi l-a dezbrăcat. L-a aranjat să nu 
poată fi identificat şi i-a preluat identitatea. Nu am nicio 
îndoială că ştie că bomba n-a ucis-o pe Percey şi că e pe 


cale să-şi termine treaba. lar pe tine te va considera 
participant la conspirație. 

— Nici măcar nu ştie că exist. 

— Dacă asta îţi convine ţie să crezi... 

— Dumnezeule, Reggie,  băiatule, zise  Dellray. 
Înţelege cum stă treaba! 

— Nu-mi spune aşa. 

Sachs interveni şi ea: 

— N-ai priceput? Nu ai urmărit niciodată un 
asemenea om! 

Cu ochii la ea, Eliopolos i se adresă lui Sellitto: 

— Bănuiesc că voi faceţi altfel lucrurile pe plan local. 
La nivel federal, oamenii noştri îşi cunosc locul. 

Rhyme pufni. 

— Eşti un prost dacă îl consideri un fel de gangster 
sau vreun fost mafiot. Nimeni nu se poate ascunde de el. 
Singura soluţie e să-l oprim. 

— Da, Rhyme, ăsta a fost strigătul tău de război de la 
bun început. Află că nu mai avem de gând să sacrificăm 
ofiţeri pentru că ţi s-a sculat ţie să prinzi un tip care ţi-a 
omorât doi tehnicieni acum cinci ani. Presupunând că ţi 
s-ar putea scula... 

Eliopolos era un bărbat masiv, aşa că fu surprins să se 
trezească trântit la podea cu atâta uşurinţă, respirând 
din greu şi uitându-se la faţa stacojie a lui Sellitto şi la 
pumnul lui ridicat. 

— Dacă faci asta, Ofiţer, şuieră procurorul, vei fi 
deferit justiţiei într-o jumătate de oră. 

— Lon, zise Rhyme, dă-i drumul, dă-i drumul... 

Detectivul se calmă, îl privi şi se îndepărtă de el. 
Eliopolos se ridică în picioare. 

Insulta, de fapt, nu conta. Nici măcar nu se gândea la 
FEliopolos. Şi nici la Dansator. Fiindcă se uitase din 
întâmplare la Amelia Sachs, la golul din privirea ei, la 
disperarea ei. Şi îşi dădu seama ce simţea: disperarea 
de a-şi pierde prada. Eliopolos îi fura şansa de a-l prinde 


pe Dansator. La fel ca şi pentru Lincoln Rhyme, ucigaşul 
devenise centrul negru al existenţei sale. 

Totul din cauza unei singure greşeli - incidentul de la 
aeroport, faptul că ea se ascunsese. Un lucru mărunt, 
neînsemnat pentru toată lumea în afară de ea. Dar cum 
e zicala? Nebunul aruncă o piatră în baltă şi zece 
cuminţi n-o pot scoate. Şi ce era viaţa lui Rhyme acum 
dacă nu rezultatul unei bucăţi de lemn sfărâmând o 
bucată de os? Viaţa lui Sachs rămăsese înţepenită în 
acel unic moment de laşitate, cum îl considera ea. Dar, 
spre deosebire de Rhyme, pentru Sachs exista - credea 
el - şansa de a îndrepta lucrurile. 

O, Sachs, ce mult mă doare să fac asta, dar nu am 
încotro. li spuse lui Eliopolos: 

— Bine, dar trebuie să faci ceva în schimb. 

— Că, dacă nu, ce? rânji Eliopolos. 

— Că, dacă nu, nu-ţi voi spune unde se află Percey, 
zise Rhyme simplu. Noi suntem singurii care ştim. 

Faţa lui Eliopolos, care îşi pierduse roşeaţa de la 
partida de wrestling, se uită rece la Rhyme: 

— Ce vrei? 

Rhyme inspiră profund. 

— Dansatorul pare că e interesat să transforme în 
ţinte oamenii care sunt pe urma lui. Dacă vreţi s-o luaţi 
sub protecţie pe Percey, atunci vreau să fie protejat şi 
criminalistul-şef al investigaţiei. 

— Tu? întrebă omul legii. 

— Nu, Amelia Sachs, replică Rhyme. 

— Rhyme, nu, zise ea încruntându-se. 

Incăpățânata Amelia Sachs... lar eu o trimit chiar pe 
câmpul de luptă. 

li făcu semn cu capul să se apropie. 

— Eu vreau să stau aici, zise ea. Vreau să-l găsesc. 

El îi şopti: 

— O, stai liniştită în această privinţă, Sachs. O să te 
găsească el pe tine. Vom încerca să-i ghicim noua 


identitate, eu şi cu Mel. Dar dacă pleacă în Long Island, 
vreau să fii acolo. Vreau să fii cu Percey. Eşti singura 
care îl înţelege, de fapt, tu şi cu mine. lar eu nu am de 
gând să trag cu pistolul în viitorul apropiat. 

— Ar putea să se întoarcă aici... 

— Nu cred. Există posibilitatea ca acesta să fie primul 
peşte care să-i scape, iar lui nu-i place asta deloc. Va 
veni după Percey. E disperat, ştiu. 

Ea se gândi o clipă, apoi încuviinţă. 

— Bine, zise Eliopolos, o să vii cu noi. Ne aşteaptă o 
dubă. 

Rhyme interveni: 

— Sachs? 

Ea se opri. 

Eliopolos spuse: 

— Ar trebui să plecăm. 

— Cobor într-un minut. 

— Suntem presaţi de timp, Ofiţer. 

— Am zis un minut. 

Câştigă cu dibăcie duelul de priviri, iar Eliopolos şi 
însoţitorul său îl escortară pe Jodie pe scări. 

— Stati, strigă mărunţelul din hol. 

Se întoarse, înşfacă rapid cartea şi cobori din nou 
scările. 

— Sachs... 

Se gândi să spună ceva de genul să lase eroismele, 
ceva despre Jerry Banks, despre faptul că era prea dură 
cu ea însăşi. 

Despre morţii cu morţii... 

Dar ştia că orice avertisment sau încurajare ar fi 
sunat aiurea. 

Aşa că se hotări să zică: 

— Să tragi prima. 

Ea îşi puse mâna dreaptă pe mâna lui stângă. El 
închise ochii şi încercă din răsputeri să simtă atingerea 
pielii ei pe a lui. Şi crezu că o simţi, fie şi numai în 


inelarul drept. 

Ridică privirea. Amelia spuse: 

— Iar tu să ai o gardă de corp prin apropiere, da? 

Arătă cu capul spre Dellray şi Sellitto. 

În clipa următoare apăru în pragul uşii un medic de la 
ambulanţă, uitându-se prin cameră, la Rhyme, la 
instalaţii, la frumoasa polițistă, încercând să-şi închipuie 
de ce Dumnezeu făcea ceea ce i se spusese să facă. 

— Cineva a comandat un cadavru? întrebă el nesigur. 

— Aici! strigă Rhyme. Acum! Avem nevoie de el acum! 


Duba intră pe o poartă şi apoi pe o alee. Drumul părea 
să se întindă pe kilometri întregi. 

— Dacă asta e aleea, murmură Roland Bell, abia 
aştept să văd casa. 

El şi Amelia Sachs îl încadrau pe Jodie, care enervase 
la nesfârşit pe toată lumea pentru că se tot foise nervos, 
frecându-se de ei cu vesta lui antiglonţ masivă în timp 
ce studia umbrele, uşile întunecate şi maşinile ce 
treceau pe autostrada spre Long Island. În spate stăteau 
doi ofiţeri 32-E, înarmaţi cu automate. Percey Clay se 
afla pe locul din faţă. Când îi luaseră, pe ea şi pe Bell, de 
la terminalul Marine din LaGuardia în drum spre Suffolk 
County, Sachs fusese şocată pe înfăţişarea femeii. 

Nu era vorba de oboseală - deşi în mod evident era 
obosită. Şi nici de teamă. Nu, pe Sachs o tulbura 
completa resemnare a lui Percey. Ca ofiţer de 
proximitate, văzuse multe tragedii pe străzi. Ea fusese 
cea care le aducea veştile proaste oamenilor, dar nu 
văzuse niciodată pe cineva atât de resemnat ca Percey 
Clay. 

Percey vorbea la telefon cu Ron Talbot. Sachs deduse 
din conversaţie că cei de la U.S. Medical nici măcar nu 
aşteptaseră să se răcească cenuşa avionului şi deja 
reziliaseră contractul. Când închise, privi o clipă peisajul 
care fugea. 


— Compania de asigurări nu intenţionează să 
plătească pentru transport. Zic că mi-am asumat un risc 
cunoscut. Deci, asta e. Adăugă sec: Suntem faliţi. 

Pe geam treceau pini, stejari, petice de nisip. Sachs, o 
fată de la oraş, venise în ţinuturile Nassau şi Suffolk în 
adolescenţă, nu pentru plaje şi magazinele de 
cumpărături, ci ca să apese pe ambreiajul maşinii ei 
Charger şi să ajungă cu vehiculul maroniu la o sută de 
kilometri în 5,9 secunde, în cursele ilegale care făcuseră 
faimos Long Island-ul. Aprecia pomii, iarna şi vacile, dar 
se bucura cel mai mult de natură când trecea în viteză 
pe lângă ea cu 180 de kilometri pe oră. 

Jodie îşi încrucişă şi apoi descrucişă braţele, foindu-se 
pe locul din mijloc, jucându-se cu centura de siguranţă, 
ciocnindu-se din nou de Sachs. 

— Scuze, mormăi el. 

li venea să-l strângă de gât. 

Casa nu era pe măsura aleii. 

Era o clădire lungă, în subpantă, o combinaţie de 
buşteni şi panouri de lemn. Era o casă construită prost, 
mărită de-a lungul timpului cu o grămadă de bani 
federali şi niciun strop de imaginaţie. 

Noaptea era noroasă, cu petice dense de ceaţă, dar 
Sachs putu desluşi că întreaga casă era înconjurată de 
copaci. Terenul din jurul ei fusese curăţat pe două sute 
de metri. Un ascunziş bun pentru locuitorii casei şi o 
zonă deschisă care permitea observarea posibililor 
atacatori. O dungă cenuşie în depărtare sugera 
reapariţia pădurii. In spatele casei era un lac mare şi 
liniştit. 

Reggie Eliopolos ieşi din dubă şi le făcu semn tuturor 
să iasă. li conduse spre intrarea principală a clădirii, 
unde îi încredința unui poliţist care părea vesel, deşi nu 
zâmbea niciodată. 

— Bine aţi venit, zise el. Sunt comandantul de poliţie 
David Franks. Vreau să vă spun câte ceva despre casa- 


voastră-departe-de-casă. Cea mai securizată enclavă de 
protecţie a martorilor din ţară. Avem senzori de 
greutate şi de mişcare încastraţi pe tot perimetrul. Nu 
poate fi spartă fără să se declanşeze tot felul de alarme. 
Computerul e programat să sesizeze mişcarea umană, 
corelată cu greutatea, aşa că alarma nu porneşte dacă 
se întâmplă să intre în perimetru o căprioară sau un 
câine. Dacă cineva - fiinţă umană - calcă pe unde nu 
trebuie, tot locul se luminează ca Times Square de Anul 
Nou. Dacă cineva încearcă să intre călare în perimetru? 
Ne-am gândit la asta. Computerul sesizează o anomalie 
de greutate corelată cu distanţa dintre copitele 
animalului şi alarma porneşte. Şi orice mişcare, de orice 
fel - raton sau veveriţă - pune în funcţiune camerele cu 
infraroşu. A, şi suntem acoperiţi de radarul de la 
Aeroportul Regional Hampton, aşa că orice atac aerian 
este depistat foarte repede. Dacă se întâmplă ceva, veţi 
auzi o sirenă şi poate veţi vedea şi luminile. Nu trebuie 
decât să staţi unde sunteţi. Să nu ieşiţi din casă. 

— Cum e paza? întrebă Sachs. 

— Avem patru poliţişti înăuntru. Doi afară, la punctul 
de pază de la intrare, doi în spate, lângă lac. Iar dacă 
apăsaţi butonul de alarmă de acolo, în douăzeci de 
minute va veni aici un elicopter Huey plin cu băieţi de la 
SWAT. 

Faţa lui Jodie părea să spună că douăzeci de minute 
însemnau foarte mult. Sachs era de acord cu el. 

Eliopolos se uită la ceas şi spuse: 

— La ora şase va veni aici o dubă blindată să vă ducă 
la tribunal. Îmi pare rău, dar nu veţi apuca să dormiţi 
prea mult. Se uită la Percey. Dar dacă ar fi fost aşa cum 
am dorit eu, aţi fi stat aici toată noaptea, în siguranţă. 

Nimeni nu-şi luă la revedere de la el când ieşi pe uşă. 

Franks continuă: 

— Mai trebuie menţionate câteva lucruri. Să nu vă 
uitaţi pe geam. Nu ieşiţi din casă fără a fi însoţiţi. 


Telefonul ăla de acolo - arătă spre un aparat bej din 
colţul camerei - e securizat. E sigurul pe care puteţi să-l 
folosiţi. Inchideţi-vă telefoanele mobile şi nu le utilizaţi 
în niciun caz. Deci, asta-i tot. Întrebări? 

Percey interveni: 

— Da, aveţi ceva de băut? 

Franks deschise dulapul de lângă el şi scoase o sticlă 
de votcă şi una de bourbon. 

— Ne place ca oaspeţii noştri să se simtă bine. 

Puse sticlele pe masă, apoi se duse la uşă, trăgându-şi 
jacheta pe el. 

— Eu mă duc acasă. Noapte bună, Tom, îi spuse 
poliţistului de la uşă, după care salută din cap cvartetul 
ce stătea împrăştiat în cabana de vânătoare din lemn 
lăcuit, cu două sticle de băutură la mijloc şi o duzină de 
capete de cerb şi de elan holbându-se de sus la ei. 

Telefonul sună şi tresăriră cu toţii. După al treilea 
apel, unul dintre poliţişti răspunse: 

— Alo? 

Se uită la cele două femei. 

— Amelia Sachs? 

Ea dădu din cap şi luă receptorul. 

Era Rhyme. „Sachs, cât e de sigur?” 

— Destul de sigur, zise ea. Tehnologie de vârf. Aţi 
avut ceva noroc cu cadavrul? 

„Deocamdată nimic. Au fost raportați patru bărbaţi 
dispăruţi în Manhattan în ultimele patru ore. Îi verificăm 
pe toţi. Jodie e acolo?” 

— Da. 

„Intrebă-l dacă Dansatorul i-a spus ceva de asumarea 
unei identități.” 

Ea transmise întrebarea. 

Jodie se gândi. 

— Da, îmi aduc aminte că a zis ceva la un moment 
dat... adică, nu ceva anume. A zis că, dacă vrei să omori 
pe cineva, trebuie să te infiltrezi, să evaluezi, să delegi, 


apoi să elimini. Sau ceva de genul ăsta. Nu ţin minte 
exact. Voia să zică să pui pe altcineva să facă ceva şi 
apoi, când toată lumea e cu atenţia în altă parte, el îşi va 
face apariţia. Cred că a zis ceva de genul curier sau 
lustragiu. 

Arma ta letală e înşelătoria... 

După ce ea îi transmise informaţiile, Rhyme zise: 
„Credem că băiatul e un tânăr om de afaceri. Ar putea 
să fie avocat. lIntreabă-l pe Jodie dacă a pomenit 
vreodată că va încerca să intre în tribunal când se va 
întruni marele juriu”. 

Jodie nu-şi amintea. 

Sachs îi comunică răspunsul lui Rhyme. 

„Bine, mulţumesc.” 

Il auzi spunându-i ceva lui Mel Cooper. „Revin mai 
târziu, Sachs.” 

După ce închise, Percey îi întrebă: 

— Vreţi să beţi ceva înainte de culcare? 

Sachs nu se putu hotărî. Amintirea scotch-ului care 
precedase eşecul din patul lui Lincoln Rhyme îi făcu 
pielea ca de găină. Dar, dintr-un impuls, zise: 

— Sigur. 

Roland Bell hotări că poate lua şi el o pauză deo 
jumătate de oră. 

Jodie optă la rândul lui să ia o gură de whiskey pe 
post de medicament, apoi se duse la culcare cu cartea 
sub braţ, uitându-se la un cap de elan cu fascinația 
băiatului de oraş. 


Afară, în aerul dens de primăvară, greierii cântau, iar 
broaştele-bou orăcăiau ciudat, neliniştitor. 

Uitându-se pe geam în negura primilor zori, Jodie 
văzu exploziile de culoare ale proiectoarelor radiind prin 
ceaţă. Umbrele dansau într-o parte - ceața mişcându-se 
printre copaci. 

Se îndepărtă de fereastră, merse la uşă şi se uită pe 


hol. 

Doi poliţişti păzeau coridorul, stând într-o cămăruţă 
special amenajată, la o distanţă de şase metri. Păreau 
plictisiţi şi erau doar pe jumătate atenţi. 

Ascultă şi nu auzi decât pocnetele şi ticăiturile unei 
case vechi la sfârşit de noapte. 

__ Jodie se întoarse în pat şi se aşeză pe salteaua lăsată. 
Îşi luă cartea Gata cu dependența zdrenţuită şi pătată. 

Să trecem la treabă. 

Deschise volumul, cotorul pârâi, iar el dezlipi o 
bucăţică de bandă adezivă din partea de jos. Un cuţit 
lung alunecă pe pat. Arăta a metal negru, deşi era făcut 
dintr-un polimer impregnat cu ceramică pe care un 
detector de metale nu l-ar fi înregistrat. Era pătat şi 
ponosit, dar cu lama brici pe o parte, cealaltă fiind 
zimţată ca un bisturiu chirurgical. Mânerul era învelit. 
El singur îl concepuse şi îl făcuse. Ca majoritatea 
armelor serioase, nu era lucios, nu era frumos şi nu era 
bun decât la un singur lucru: la ucis. lar asta o făcea 
foarte, foarte bine. 

Nu ezită nicio clipă când luă arma - sau când atinse 
mânerele uşilor şi ale ferestrelor - pentru că era 
proprietarul unor amprente noi. Pielea de pe vârfurile 
degetelor fusese arsă chimic cu o lună în urmă de către 
un chirurg din Berna, Elveţia, şi un nou set de amprente 
fuseseră impregnate în țesutul cicatrizat cu un laser 
folosit în microchirurgie. Propriile amprente aveau să se 
regenereze, dar peste câteva luni. 

Stând pe marginea patului, cu ochii închişi, îşi 
imagină sufrageria şi făcu o plimbare prin ea cu ochii 
minţii, amintindu-şi locul fiecărei uşi, al fiecărei ferestre, 
fiecare piesă de mobilier, picturile urâte de pe pereţi, 
coarnele de elan de deasupra şemineului, scrumierele, 
armele şi potenţialele arme. Jodie avea o memorie atât 
de bună, încât ar fi putut să meargă prin cameră legat la 
ochi, fără să atingă vreun scaun ori vreo masă. 


Pierdut în meditaţie, se opri în gând lângă telefonul 
din colţ şi zăbovi o clipă, cercetând sistemul de 
comunicaţii al casei. Cunoştea foarte bine cum 
funcţionează (îşi petrecea mare parte a timpului liber 
citind manuale despre sistemele de comunicaţii şi de 
securitate) şi ştia că, dacă ar fi tăiat firul, căderea de 
tensiune avea să trimită un semnal către tabloul 
poliţiştilor de alături şi probabil şi unui poliţist de afară. 
Aşa că trebuia să-l lase intact. 

Nu o problemă, doar un factor 

Continuă plimbarea imaginară. Examină camerele 
video din sufragerie - despre care polițistul „uitase” să 
le spună. Aveau o configuraţie în stea pe care un 
specialist în sisteme de securitate cu un buget 
corespunzător o foloseşte pentru o locuință 
guvernamentală pentru protecţia martorilor. Cunoştea 
şi acest sistem şi, mai ales, ştia că are un defect 
important de design - nu trebuia decât să apeşi tare pe 
mijlocul lentilelor. 

Asta dădea peste cap toată optica; imaginea din 
monitorul de securitate se înnegrea, dar nu se declanşa 
nicio alarmă, ceea ce s-ar fi întâmplat dacă era tăiat 
cablul coaxial. 

Apoi se gândi la iluminat... Putea să oprească şase - 
ba nu, cinci - din cele opt lumini pe care le văzuse în 
casă, dar nu mai mult de atât. Nu până ce poliţiştii nu 
erau morţi. Observă locul unde se găsea fiecare bec şi 
întrerupător, apoi merse mai departe, continuându-şi 
plimbarea fantomatică. Camera cu televizor, bucătăria, 
dormitoarele. Se gândi la distanţe, unghiuri de vedere 
din afară. 

Nu o problemă... 

Observă poziţia fiecăreia dintre victime. Se gândi la 
posibilitatea de a fi fost mutate în ultimele cincisprezece 
minute. 

„„„doar un factor. 


Deschise acum ochii. Dădu din cap, vâri cuțitul în 
buzunar şi se duse la uşă. 

Se strecură fără zgomot în bucătărie, fură o lingură 
perforată de pe un raft de deasupra chiuvetei. Se duse 
la frigider şi îşi turnă un pahar de lapte. Apoi se duse în 
sufragerie şi se plimbă de la raft la raft, prefăcându-se 
că vrea să citească ceva. Trecând pe lângă fiecare 
cameră video de supraveghere, lovi lentilele cu lingura. 
Apoi puse lingura şi laptele pe masă şi se îndreptă spre 
camera de securitate. 

— Hei, verifică monitoarele, murmură unul dintre 
poliţişti, răsucind un buton pe ecranul din faţa lui. 

— Da? întrebă celălalt, nu foarte interesat. 

Jodie trecu pe lângă primul poliţist care ridică 
privirea şi apucă să-l întrebe: „Hei, domnule, ce faceţi 
aici?“ când, cu o lovitură şfichiuitoare, Jodie îi despică 
gâtul în formă de V, sângele catifelat ţâşnind în sus, 
într-un arc. Ochii partenerului său se dilatară şi acesta 
înşfăcă pistolul, dar Jodie i-l smulse din mână şi îl 
înjunghie cu o lovitură în gât şi una în piept. Căzu pe 
podea şi se zbătu o clipă. Era o moarte zgomotoasă - aşa 
cum Jodie ştiuse că avea să fie. Dar nu putea să-l 
înjunghie mai mult; avea nevoie de uniformă şi trebuia 
să-l ucidă fără să-i curgă prea mult sânge. 

În timp ce polițistul zăcea pe podea, zbătându-se între 
viaţă şi moarte, îşi ridică ochii spre Jodie, care se 
dezbrăca de propriile haine îmbibate în sânge. Privirea i 
se opri pe bicepşii lui Jodie. Şi pe tatuaj. 

În timp ce Jodie se aplecă şi începu să-l dezbrace, 
observă privirea bărbatului şi zise: 

— Se numeşte „Dans Macabru”. Vezi? Moartea 
dansează cu următoarea victimă. În spatele lor e 
coşciugul. Iţi place? 

Întrebă asta cu o curiozitate adevărată, deşi nu se 
aştepta să primească vreun răspuns. Şi nici nu primi 
vreunul. 

Mel Cooper, cu mănuşi din latex, examina cadavrul 
tânărului găsit în Central Park. 

— Aş putea încerca plantarele, sugeră el descurajat. 

Amprentele de la picioare sunt la fel de unice ca şi 
cele de la mâini, dar au o importanţă minoră dacă nu 
există mostre ale suspectului; plantarele nu sunt 
catalogate în baza de date AFIS. 

— Nu te mai deranja, mormăi Rhyme. 

Cine dracu' e ăsta? se întrebă Rhyme, uitându-se la 
corpul ciopârţit din faţa lui. El e cheia următoarei 
mişcări a Dansatorului. O, acesta era cea mai rea 
senzaţie din lume: o mâncărime într-un loc în care nu 
ajungi. Să ai o dovadă în faţă, să ştii că e cheia cazului şi 
totuşi să nu fii în stare să o descifrezi. 

Rhyme îşi mută privirea pe harta cu probele de pe 
perete. Cadavrul era precum fibrele verzi găsite în 
hangar - important, simţea Rhyme, dar cu un înţeles 
ascuns. 

— Altceva? îl întrebă Rhyme pe medicul de gardă de 
la morgă. El le adusese cadavrul. Era tânăr, cu un 
început de chelie şi cu broboane de sudoare la ceafă. 
Doctorul zise: 

— E gay, sau, mai bine zis, a fost gay când era mai 
tânăr. A avut contact sexual anal, dar nu în ultimii ani. 

Rhyme continuă: 

— Dar cicatricea asta? Operaţie? 

— E o incizie precisă. Dar nu cunosc niciun motiv 
pentru care să se fi operat acolo. Poate vreun blocaj 
intestinal. Dar, chiar şi aşa, nu am auzit niciodată de o 
intervenţie în partea aceasta a abdomenului. 

Rhyme regretă că Sachs nu era acolo. Voia să facă 
schimb de idei cu ea. Ea s-ar fi gândit la ceva ce lui îi 


scăpase. 

Cine să fie? îşi stoarse Rhyme creierii. Identificarea e 
un proces complex. Stabilise odată identitatea unei 
persoane pe baza unui singur dinte. Dar procedura lua 
timp - de obicei săptămâni sau luni. 

— Verifică grupa sanguină şi profilul ADN, zise 
Rhyme. 

— Deja am făcut-o, zise medicul. Deja am trimis 
mostrele la centru. 

Dacă era HIV pozitiv, asta îi putea ajuta să-l identifice 
în vreun spital sau clinică. Dar fără alt indiciu, testele de 
sânge nu prea le erau de ajutor. 

Amprente... 

Aş da orice pentru o amprentă clară, se gândi Rhyme. 
Poate... 

— Stai, râse Rhyme. Penisul. 

— Ce? pufni Sellitto. 

Dellray ridică din sprâncene. 

— Nu are mâini. Dar pe ce parte a corpului a pus cu 
siguranţă mâna? 

— Penisul, strigă Cooper. Dacă a urinat în ultimele 
ore, probabil că putem face rost de o amprentă. 

— Cine vrea să facă onorurile? 

— Nicio muncă nu e ruşinoasă, zise tehnicianul şi îşi 
mai trase o pereche de mănuşi de latex. Se puse pe 
treabă cu un card Kromekote. Prelevă două amprente 
excelente - a degetului mare de pe vârful penisului şi a 
arătătorului de la bază. 

— Perfect, Mel. 

— Să nu-i spui prietenei mele, zise el ruşinat. 

Trecu amprentele prin baza de date AFIS. 

Pe ecran apăru mesajul: Aşteptaţi, vă rog... Aşteptaţi, 
vă rog... 

Dă, Doamne să fie înregistrat, se gândi Rhyme 
disperat. Dă, Doamne să fie înregistrat. 

Dar când sosiră rezultatele, Sellitto şi Dellray, mai 


aproape de calculatorul lui Cooper, rămaseră holbându- 
se la ecran, nevenindu-le să creadă. 

— Ce dracu'?! exclamă detectivul. 

— Ce? strigă Rhyme. Cine e? 

— E Kall. 

— Ce? 

— E Stephen Kall, repetă Cooper. Coincide în 
douăzeci de puncte. Nu există niciun dubiu. Cooper găsi 
amprenta pe care o reconstituiseră mai devreme şi cu 
care descoperiseră identitatea Dansatorului. O puse pe 
masă lângă Kromekote. E identică. 

Cum? se întreba Rhyme. Cum dracu’? 

— Şi ce dacă amprentele lui Kall sunt pe penisul 
tipului? zise Sellitto. Dacă Kall suflă în flaut? 

— Avem markerele genetice din sângele lui Kall, da? 
De la turnul de apă. 

— Da, zise Cooper. 

— Compară-le, strigă Rhyme. Vreau un profil al 
markerelor cadavrului. Şi-l vreau acum. 


Poezia nu dispăruse din el. 

„Dansatorul pe Coşciug”... Imi place, se gândi. Mult 
mai mult decât „Jodie“ - numele pe care şi-l asumase 
pentru această treabă deoarece suna atât de puţin 
ameninţător. Un nume caraghios, un diminutiv... 

Dansatorul... 

Numele erau importante, ştia. Citise filosofie. Actul de 
a da nume - de a desemna - aparţine doar oamenilor. 
Dansatorul vorbea acum în gând cu răposatul, 
dezmembratul Stephen Kall: Despre mine ai auzit. Eu 
sunt cel care îşi numeşte victimele „cadavre“. Pe când 
tu le spui Soții. Soţi, Prieteni, oricum îţi place. 

Odată ce am fost angajat, ele sunt cadavre. Doar atât. 

Imbrăcat în uniformă de poliţist, o porni pe holul 
întunecos, lăsând în urmă corpurile celor doi ofiţeri. Nu 
putuse să evite complet sângele, bineînţeles, dar pe 


întuneric nu se vedea că pe bleumarinul uniformei erau 
pete roşii. 

La drum pentru a găsi Cadavrul al treilea. 

Soția, dacă vrei tu, Stephen. Ce ființă ambiguă şi 
nervoasă erai. Cu mâinile tale frecate şi penisul confuz. 
Soţul, Soţia, Prietenul... 

Infiltrează-te, Evaluează, Deleagă, Elimină... 

A, Stephen... Aş fi putut să te învăţ că nu există decât 
o singură regulă în breaslă: Să stai cu un pas înaintea 
tuturor. 

Avea acum două pistoale, dar nu intenţiona să le 
folosească deocamdată. Nu voia să acţioneze prematur. 
Dacă se poticnea acum, nu avea să mai întâlnească o 
ocazie de a ucide pe Percey Clay înainte de înfăţişarea 
la tribunal. 

Merse încet pe un palier unde erau încă doi poliţişti, 
unul citind un ziar, altul uitându-se la televizor. 

Primul se uită la Dansator, îi văzu uniforma şi se 
întoarse la ziar. Apoi ridică din nou privirea. 

— Stai, zise polițistul, dându-şi brusc seama că nu-i 
cunoştea faţa. 

Insă Dansatorul nu aşteptă. 

Răspunse cu o lovitură şfichiuitoare în ambele artere 
carotide. Bărbatul alunecă în faţă şi muri pe pagina 6 
din Daily News, atât de tăcut încât partenerul său nu se 
întoarse de la ecranul televizorului, unde o blondă 
purtând prea multe bijuterii de aur povestea cum îşi 
cunoscuse prietenul cu ajutorul unui mediu. 

— Să stau? De ce? întrebă cel de-al doilea poliţist, 
fără să-şi dezlipească privirea de pe ecran. 

Acesta muri cu ceva mai mult zgomot decât 
partenerul său, dar nu păru că observase cineva. 
Dansatorul trase cadavrele şi le băgă sub masă. 

Ajuns la uşa din spate, se asigură că nu sunt senzori 
în toc, apoi se strecură afară. Cei doi poliţişti din faţă 
erau atenţi, dar privirile lor nu erau aţintite asupra 


casei. Unul din ei se uită repede la Dansator, îl salută 
din cap, apoi se întoarse cu spatele. Pe cer apăruse 
lumina zorilor, dar era încă suficient de întuneric pentru 
a nu fi recunoscut. Amândoi muriră pe neauzite. 

Cât despre cei doi, de la punctul de supraveghere ce 
dădea spre lac, Dansatorul veni prin spatele lor. 
Străpunse inima unuia cu o lovitură în spate şi apoi, cu o 
lovitură şfichiuitoare, despică gâtul celui de-al doilea. 
Întins pe pământ, primul poliţist scoase un scâncet în 
timp ce muri. Dar, din nou, nimeni nu păru că observă; 
sunetul, conchise Dansatorul, semăna foarte mult cu 
strigătul unui cufundac mic care se trezeşte în zorii de 
un roz frumos şi gri. 


Rhyme şi Sellitto erau adânciţi în munca birocratică în 
momentul când sosi faxul cu profilul ADN. Testul fusese 
versiunea rapidă, testul de reacţie în lanţ a polimerazei, 
dar era concludent; cu o probabilitate de şase mii la 
unu, trupul din faţa lor îi aparţinea lui Stephen Kall. 

— Cineva l-a omorât? murmură Sellitto. Cămaşa lui 
era aşa de şifonată, încât părea o mostră de material 
mărită cu lupa de cinci sute de ori. De ce? 

Dar „de ce“ nu era o întrebare pentru un criminalist. 

Probele... Probele constituiau singura preocupare a 
lui Rhyme. 

Se uită la hărţile de la locul crimelor, cercetând toate 
indiciile. Fibrele, gloanţele, geamul spart... 

Analizează! Gândeşte! 

Cunoşti procedura. Ai făcut-o de un milion de ori. 

Identifici faptele. Le cuantifici şi le categorizezi. ţi 
formulezi ipotezele. Şi tragi concluziile. Apoi testezi... 

Ipoteze, se gândi Rhyme. 

Era o ipoteză care fusese prezentă încă de la 
începutul cazului. Işi bazaseră toată investigația pe 
ideea că Dansatorul pe Coşciug era Kall. Dar dacă nu 
era? Dacă era doar un pion, iar Dansatorul îl folosise în 


tot acest timp drept armă? 

Înşelătoria... 

Dacă aşa stăteau lucrurile, atunci trebuiau să fie 
unele probe care nu se potriveau. Ceva care îl indica pe 
adevăratul Dansator. 

Studie hărţile cu atenţie. 

Dar nu era nimic care să nu poată fi explicat în afară 
de fibra verde. Iar asta nu le spunea nimic. 

— Nu avem nimic din hainele lui Kall, nu? 

— Nu, era gol-goluţ când l-am găsit, zise doctorul. 

— Avem un obiect cu care a venit în contact? 

Sellitto dădu din umeri. 

— Păi, Jodie. 

Rhyme întrebă: 

— Şi-a schimbat hainele aici, nu-i aşa? 

— Da, confirmă Sellitto. 

— Aduceţi-le încoace, hainele lui Jodie. Vreau să le 
cercetez. 

— Câh, zise Dellray. Sunt extrem de dezgustătoare. 

Cooper le găsi şi le aduse. Le perie deasupra unor 
ziare. 

Puse mostrele pe lamele şi le observă la microscop. 

— Ce avem? se interesă Rhyme, uitându-se pe monitor 
la o imagine identică cu aceea văzută de Cooper la 
microscop. 

— Ce e chestia aia albă? întrebă Cooper. Granulele 
alea. Sunt foarte multe. Le-am găsit în tivul pantalonilor. 

Rhyme simţi că îi ia foc faţa. Parţial din cauza 
tensiunii lui fluctuante, parţial din cauza durerii care îl 
chinuia din când în când. Dar mai ales din cauza 
vânătorii incitante. 

— O, Dumnezeule, şopti el. 

— Ce e, Lincoln? 

— E oolit, anunţă el. 

— Ce dracu” e asta? întrebă Sellitto. 

— Calcar. Un nisip purtat de vânt. Se găseşte în 


Bahamas. 

— Bahamas? repetă Cooper încruntat. Tocmai am 
auzit ceva despre Bahamas. Se uită prin laborator. Nu- 
mi aduc aminte. 

Dar Rhyme îşi aducea. Privirea lui era fixată pe tablă, 
unde era prins cu un ac raportul analistului FBI despre 
nisipul pe care Amelia Sachs îl găsise cu o săptămână 
înainte în maşina lui Tony Panelli, agentul care 
dispăruse în centrul oraşului. 


Citi: 

Substanţa supusă analizei nu este nisip din punct de 
vedere tehnic. Este coral sfărâmat dintr-un recif şi 
conţine spiculi, secțiuni parțiale de viermi marini, scoici 
gasteropode şi foraminifere. Cea mai probabilă sursă e 
nordul Caraibelor: Cuba, Bahamas. 

Agentul lui Dellray, se gândi Rhyme... Un om care ştia 
unde se află cea mai securizată casă pentru protecţia 
martorilor din Manhattan. Care ar fi spus adresa oricui 
l-ar fi torturat. 

Astfel încât Dansatorul să poată aştepta acolo, să-l 
aştepte pe Stephen Kall, să închege o relaţie cu el şi 
apoi să aranjeze să fie capturat şi să se apropie de 
victime. 

— Medicamentele! strigă Rhyme. 

— Ce? întrebă Sellitto. 

— Oare unde mi-a fost mintea? Traficanţii nu vând 
doctorii de la farmacie! E prea complicat. Doar droguri 
de stradă! 

Cooper încuviinţă. 

— Jodie nu le îndoia cu lapte praf, ci le arunca. Punea 
în schimb pastile placebo ca să ne facă să credem că e 
drogat. 

— Jodie e Dansatorul, răcni Rhyme. La telefon! Sunaţi 
imediat la casa pentru protecţia martorilor! 

Sellitto ridică telefonul şi formă. 


Era oare prea târziu? 

O, Amelia, ce-am făcut? Te-am omorât? 

Cerul devenise roz metalic. 

O sirenă sună în depărtare. 

Şoimul călător - masculul, îşi aminti el - era treaz, 
gata să pornească la vânătoare. 

Lon Sellitto se uită la ei disperat. 

— Nu răspunde nimeni, zise el. 

Vorbiseră o vreme, toţi trei, în camera lui Percey. 

Vorbiseră despre avioane şi maşini şi munca de 
poliţist. 

Apoi Bell se dusese la culcare, iar Percey şi Sachs 
vorbiseră despre bărbaţi. 

În cele din urmă, Percey se întinsese pe pat şi 
închisese ochii. Sachs luase paharul de bourbon din 
mâna femeii adormite şi stinsese lumina. Se hotărâse să 
încerce şi ea să doarmă. 

Se opri acum pe coridor să privească cerul întunecat 
al zorilor - cu tente de roz şi portocaliu - când îşi dădu 
seama că telefonul din holul principal suna de multă 
vreme. 

De ce nu răspundea nimeni? 

Continua să meargă pe coridor. 

Nu-i văzu pe cei doi poliţişti. Nişa lor părea mai 
întunecată decât înainte. Majoritatea luminilor fuseseră 
stinse. Un loc sumbru, se gândi ea. Înfricoşător. 
Mirosind a pin şi a igrasie. Încă ceva? Un alt miros care 
îi era cunoscut. Ce? 

Ceva de la locul crimelor. În epuizarea ei, nu reuşi să- 
şi dea seama. 

Telefonul continua să sune. 

Trecu pe lângă camera lui Roland Bell. Uşa era 
întredeschisă, iar ea se uită înăuntru. Stătea într-un 
fotoliu orientat spre fereastră, cu draperia trasă, cu 
capul plecat în faţă. 

Nu răspunse. 

Dormea buştean. Aşa cum ar fi vrut şi ea să doarmă. 
Închise uşa încet şi continuă să meargă pe coridor, spre 
camera ei. 

Se gândi la Rhyme. Spera că şi el doarme. Asistase la 


unul dintre atacurile lui de disreflexie. Fusese îngrozitor 
şi nu dorea ca el să mai treacă prin aşa ceva. 

Telefonul tăcu chiar în mijlocul unui ţârâit. Se uită 
înspre locul de unde se auzise, întrebându-se dacă nu 
cumva era pentru ea. Nu-l auzi pe cel care răspunsese. 
Aşteptă o clipă, dar nu o strigă nimeni. 

Tăcere. Apoi o bătaie, un râcâit slab. Din nou tăcere. 

Intră în camera ei. Era întuneric. Începu să bâjbâie 
după întrerupător când îşi dădu seama că asupra ei erau 
aţintiţi doi ochi în care se reflecta o rază argintie de 
afară. 

Cu mâna dreaptă pe Glock, se ridică pe vârfuri pentru 
a aprinde lumina. Cerbul se uita la ea cu ochii lui lucioşi 
şi falşi. 

— Animale moarte, murmură ea. Ce idee minunată 
pentru o casă de protecţie... 

Îşi scoase bluza şi costumul antiglont masiv. Nu la fel 
de masiv ca acela al lui Jodie, desigur. Ce figură era. 
Micul... cum îi zicea Dellray? Schelet. Un pierde-vară 
numai piele şi os. Ce jigodie! 

Băgă mâna pe sub maiou şi începu să se scarpine 
tare. Sânii, spatele care era sub sutien, lateral. 

Ooooo, ce bine e! 

Epuizată, desigur, dar oare putea să doarmă? 

Patul arăta al naibii de îmbietor. 

Îşi trase bluza la loc, închise nasturii şi se aşeză pe 
cuvertură. Închise ochii. Auzise oare paşi? 

Unul dintre poliţişti face cafea, presupuse ea. 

Să doarmă? Respiră adânc... 

Fără somn. 

Deschise ochii şi se uită la tavanul asemănător cu o 
pânză de păianjen. Oare cum avea să-i atace? Ce armă 
avea să folosească? 

Arma sa letală e înşelătoria... 

Uitându-se printr-o crăpătură a draperiei, văzu cât de 
frumoase erau zorile, de un cenuşiu strălucitor. Ceaţa 


estompa culoarea copacilor din depărtare. 

Undeva, în casă, se auzi un zgomot înăbuşit. Sunet de 
paşi. 

Sachs puse picioarele pe podea şi se ridică. Poate ar fi 
trebuit să renunţe şi să-şi facă nişte cafea. O să dorm 
mâine. 

Simţi brusc nevoia să discute cu Rhyme, să vadă dacă 
a găsit ceva. Îl şi auzea spunând: Dacă aş fi găsit ceva, 
te-aş fi sunat eu, nu? Am zis că te sun eu. 

Nu, nu voia să-l trezească, dar se îndoia că doarme. 
Scoase telefonul mobil din buzunar şi îl porni înainte să- 
şi amintească avertismentul lui Franks de a folosi doar 
linia securizată din sufragerie. 

În timp ce se pregătea să-l închidă, acesta sună tare. 

Ea se înfioră - nu din cauza sunetului strident, ci la 
gândul că Dansatorul aflase cumva numărul ei de 
telefon şi dorea să aibă confirmarea că e în casă. O 
clipă, se întrebă dacă nu cumva îi pusese explozibil în 
aparat. 

La dracu”, Rhyme, uite ce înspăimântată sunt! 

Nu răspunde, îşi zise. 

Dar instinctul îi spuse să o facă; în vreme de 
criminaliştii se fereau de instincte, poliţiştii de cartier, 
poliţiştii de stradă, ascultau mereu aceste voci 
interioare. Scoase antena telefonului. 

— Alo? 

„Mulţumesc lui Dumnezeu... 
Lincoln Rhyme o îngrozi. 

— Bună, Rhyme. Ce... 

„Ascultă-mă cu atenţie. Eşti singură?“ 

— Da. Ce s-a întâmplat? 

„Jodie e Dansatorul.“ 

— Ce? 

„Stephen Kall a fost diversiunea. Jodie l-a omorât. 
Corpul lui e cel găsit în parc. Unde e Percey?“ 

— În camera ei, în capătul holului. Dar cum... 

Tonul panicat al lui 


„Nu avem timp. O să omoare chiar acum. Dacă 
poliţiştii mai sunt încă în viaţă, spune-le să ia poziţie 
defensivă într-una dintre camere. Dacă sunt morţi, 
găseşte-i pe Percey şi pe Bell şi ieşiţi din casă. Dellray i- 
a chemat pe cei de la SWAT, dar nu vor ajunge decât în 
douăzeci, treizeci de minute.” 

— Dar sunt opt poliţişti. E imposibil să-i fi eliminat pe 
toţi... 

„Sachs, zise el ferm, aminteşte-ţi cine e. Mişcă-te! 
Sună-mă când eşti în siguranţă.” 

Bell! se gândi ea brusc, amintindu-şi de poziţia 
nemişcată a detectivului, cu capul aplecat în faţă. _ 

Se repezi la uşă, o deschise, îşi scoase pistolul. În faţă 
se vedeau holul şi sufrageria. Intunecate. Doar lumina 
slabă a zorilor se strecura în camere. Ascultă. Un sunet 
de paşi. Un clinchet metalic. Dar de unde veneau 
zgomotele? 

Sachs se întoarse către camera lui Bell şi păşi cât 
putu de încet. 

O prinse chiar înainte să intre. 

Când silueta apăru din pragul uşii, ea se lăsă pe vine 
şi îndreptă Glock-ul spre el. Bărbatul mormăi şi îi dobori 
pistolul din mână. Fără să se gândească, ea îl împinse în 
faţă şi îl trânti de perete. 

Bâjbâi după briceag. 

Roland Bell gâfâi: 

— Stai. Hei, acum... 

Sachs dădu drumul cămăşii. 

— Tu eşti! 

— M-ai speriat de moarte. Ce...? 

— Eşti teafăr! zise ea. 

— Am aţipit un minut doar. Ce se întâmplă? 

— Jodie e Dansatorul. Rhyme tocmai a sunat. 

— Ce? Cum? 

— Nu ştiu. Se uită în jur, tremurând de panică. Unde 
sunt poliţiştii? 


Holul era pustiu. 

Apoi recunoscu mirosul care o intrigase. Era sânge! 
Precum cuprul fierbinte. Şi îşi dădu seama că toţi 
poliţiştii erau morţi. Sachs se aplecă să-şi recupereze 
arma care zăcea pe podea. Se încruntă, uitându-se la el. 
Acolo unde ar fi trebuit să fie magazia, era gol. Ridică 
pistolul. 

— Nu! 

— Ce? întrebă Bell. 

— Magazia. A dispărut. Duse mâna la centură. Şi 
celelalte două încărcătoare dispăruseră. 

Bell îşi scoase armele - Glock şi Browning. Nu aveau 
magazii. Şi pistoalele lui erau goale. 

— În maşină! se bâlbâi ea. Pun pariu că a făcut asta în 
maşină. A stat între noi. S-a foit tot timpul. S-a tot 
ciocnit de noi. 

Bell zise: 

— Am văzut un toc cu un pistol în sufragerie. Şi 
câteva puşti de vânătoare. 

Sachs îşi aminti. Arătă: 

— Acolo. Abia puteau să-l desluşească în lumina 
neclară a zorilor. Bell se uită în jur şi se repezi la el, în 
timp ce Sachs o luă la goană spre camera lui Percey şi 
se uită înăuntru. Femeia dormea pe pat. 

Sachs reveni pe coridor, îşi ţinu cuțitul pregătit şi se 
aplecă, atentă. Bell se întoarse o clipă mai târziu. 

— A fost acolo. Toate puştile au dispărut. Şi nu e 
niciun fel de muniţie. 

— Să o luăm pe Percey şi să ieşim de aici. 

Nişte paşi nu prea departe. Ţăcănitul siguranţei 
ridicate a unei puşti. 

Îl înşfacă pe Bell de guler şi îl trânti la pământ. 

Impuşcătura fu asurzitoare, iar glonţul zbură chiar 
deasupra lor. Ea simţi mirosul ars al propriului păr. 
Jodie probabil că avea acum un întreg arsenal - toate 
armele poliţiştilor dar folosea puşca de vânătoare. 


Se repeziră la uşa lui Percey. Se deschise chiar când 
ajunseră acolo, iar ea ieşi afară, zicând: 

— Dumnezeule, ce... 

Roland Bell o împinse cu tot corpul înapoi în cameră. 
Sachs se împiedică de ei. Trânti uşa, o încuie, se repezi 
la geam şi îl deschise. 

— Săriţi, săriţi, săriţi... 

Bell ridică în braţe o Percey Clay împietrită de uimire 
şi o duse la fereastră în timp ce mai multe gloanţe 
puternice, pentru vânătoarea de cerbi, găuriră uşa în 
jurul yalei. 

Nimeni nu se întoarse să se uite câte de bine ochise 
Dansatorul. Se aruncară pe geam şi fugiră, fugiră şi iar 
fugiră prin iarba înrourată. 

Sachs se opri lângă lac. Ceaţa, în nuanţe de roşu şi 
roz, plutea în fâşii fantomatice deasupra apei nemişcate, 
cenuşii. _ 

— Nu vă opriţi, strigă ea către Bell şi Percey. Intre 
copacii ăia. 

Arăta spre cel mai apropiat ascunziş - o fâşie lată de 
copaci la capătul unui câmp aflat de partea cealaltă a 
lacului. Se găsea la mai mult de o sută de metri distanţă, 
dar era cea mai apropiată ascunzătoare. 

Sachs se uită înapoi spre cabană. Nu se vedea nici 
urmă de Jodie. Se lăsă pe vine deasupra trupului unuia 
dintre poliţişti. 'Tocul era, bineînţeles, gol, la fel şi 
cartuşiera. Îşi imaginase că Jodie luase toate armele, 
dar sperase că uitase un lucru. 

E om, la urma urmei, Rhyme... 

Şi, întorcând corpul rece, găsi ceea ce căuta. Ridicând 
manşetele pantalonilor poliţistului, scoase arma de 
rezervă din tocul de la gleznă. Un pistol caraghios. Un 
revolver Colt micut, cu cinci gloanţe şi ţeavă de cincizeci 
de milimetri. 

Se uită spre cabană exact când apăru în fereastră 
chipul lui Jodie. Acesta ridică puşca de vânătoare. Sachs 
tinti şi trase. Geamul se sparse la câţiva milimetri de 
faţa lui, iar el se clătină în spate. 

Sachs o luă la fugă în jurul lacului, după Bell şi 
Percey. Alergau repede, mişcându-se lateral, prin iarba 
înrourată. 

Erau la aproape o sută de metri de casă când auziră 
prima împuşcătură. Sunetul se rostogoli, ecoul lui 
pierzându-se printre copaci. Glonţul se opri în noroiul de 
lângă piciorul lui Percey. 

— Jos, strigă Sachs. Acolo. Arătă spre o scobitură în 


pământ. 

Se rostogoliră la nivelul solului exact când trase din 
nou. 

Dacă Bell ar fi fost în picioare, glonţul l-ar fi lovit fix 
între umeri. 

Mai aveau încă cincisprezece metri până la cel mai 
apropiat pâlc de copaci care le-ar fi oferit protecţie. Dar 
să încerce să se îndrepte într-acolo acum ar fi fost 
sinucidere curată. Aparent, Jodie era un ţintaş la fel de 
bun cum fusese şi Stephen Kall. 

Sachs ridică iute capul. 

Nu văzu nimic, dar auzi o explozie. O clipă mai târziu, 
glonţul vâjâi pe lângă ea. Simţi aceeaşi groază care o 
făcuse neputincioasă şi la aeroport. Îşi lipi faţa de iarba 
rece primăvăratică, lunecoasă de la rouă şi de la 
sudoarea ei. Mâinile îi tremurau. 

Bell înălţă rapid capul, apoi îl lăsă imediat în jos. 

O altă împuşcătură. Noroiul ţâşni la câţiva milimetri 
de faţa lui. 

— Cred că l-am văzut, zise tărăgănat detectivul. Sunt 
nişte tufişuri în dreapta casei. Pe dealul ăla. 

Sachs inspiră de trei ori, apoi se rostogoli un metru şi 
jumătate la dreapta, ridică repede capul şi-l lăsă iar în 
jos. 

Jodie hotări să nu tragă de data asta şi ea putu să se 
uite mai bine. Bell avea dreptate: ucigaşul era pe o parte 
a dealului, trăgând în ei cu puşca pentru vânătoarea de 
cerbi; văzuse lucirea slabă a lunetei. Nu-i putea nimeri 
dacă stăteau la pământ. Dar nu trebuia decât să urce pe 
deal. Din vârf, putea să tragă în groapa în care se 
ascundeau acum - un câmp de tir perfect. 

Trecură cinci minute fără nicio împuşcătură. Urca 
dealul, dar cu prudenţă - ştia că Sachs e înarmată şi 
văzuse că e o trăgătoare bună. Puteau să rămână oare în 
expectativă? Când avea să ajungă elicopterul SWAT? 

Sachs închise ochii strâns, mirosi noroiul, iarba. 


Se gândi la Lincoln Rhyme. 

Tu îl cunoşti mai bine ca oricine, Sachs... 

Nu cunoşti niciodată cu adevărat un criminal până ce 
nu mergi pe unde a mers el, până nu cureţi după faptele 
lui... 

Dar, Rhyme, se gândi ea, ăsta nu e Stephen Kall. Pe 
Jodie, ucigaşul, nu-l cunosc. Nu am investigat locurile 
unde a ucis el. Nu în mintea lui m-am uitat... 

Căută un itinerar care i-ar fi putut duce în siguranţă 
între copaci, dar nu era nimic. Dacă se mişcau un metru 
şi jumătate în vreo direcţie, i-ar fi nimerit din plin. 

Da, dar avea să-i nimerească din plin oricum, dintr-o 
clipă în alta, odată ajuns în vârful dealului. 

Dintr-odată, îi veni o idee. Că locul crimelor pe care le 
investigase erau, de fapt, ale Dansatorului. Poate că nu 
el trăsese glonţul care-l ucisese pe Brit Hale sau nu 
pusese bomba care aruncase în aer avionul lui Ed 
Carney şi nu el mânuise cuțitul care-l omorâse pe John 
Innelman în subsolul clădirii de birouri. 

Dar Jodie era un criminal. 

Intră în mintea lui, Sachs, îl auzea pe Lincoln Rhyme 
spunându-i. 

Arma lui - arma mea letală e înşelătoria. 

— Amândoi, strigă Sachs, privind în jur. Acolo. 

Arătă spre un mic şanţ. 

Bell se uită la ea. Ea văzu ce mult dorea şi el să-l 
prindă pe Dansator. Dar privirea sa îl anunţă că ucigaşul 
era prada ei şi doar a ei. Fără discuţie. Rhyme îi dăduse 
această şansă şi nimic din lume nu putea să o oprească 
de la ce avea de gând să facă. 

Detectivul încuviinţă solemn şi o trase pe Percey după 
el în micul şanţ. j 

Sachs verifică pistolul. Incă patru gloanțe. 

Din belşug. 

Mai mult decât suficient... 

Dacă nu mă înşel. 


Și oare mă înşel? se întrebă, cu faţa lipită de 
pământul ud, parfumat. Hotări că, nu, nu se înşela... Un 
atac frontal nu era în stilul Dansatorului. Inşelătorie. 

Și exact asta o să-i dau. 

— Nu vă ridicaţi. Indiferent ce se întâmplă, nu vă 
ridicaţi. 

Se propti în mâini şi genunchi şi se uită. Gata să 
acţioneze, pregătindu-se. Respiră încet. 

— 'Ţinta e la o sută de metri, Amelia, şopti Bell. Cu o 
ţeavă atât de scurtă? 

Ea îl ignoră. 

— Amelia, zise  Percey. Privirea femeii-pilot se 
intersectă cu a ei pentru o clipă şi amândouă zâmbiră. 
Capul jos, îi ordonă Sachs, iar Percey se supuse, 
cuibărindu-se în iarbă. 

Amelia Sachs se ridică. 

Nu se lăsă pe vine, nu se întoarse într-o parte pentru 
a fi o ţintă mai îngustă. Luă pur şi simplu poziţia 
obişnuită, cu pistolul ţinut cu ambele mâini în faţă. 
Orientată spre casă, spre lac, spre silueta culcată la 
jumătatea dealului care avea luneta îndreptată chiar 
asupra ei. Pistolul scurt era la fel de uşor ca un pahar de 
scotch. 

Ţinti în lucirea lentilei lunetei, la o distanţă de 
mărimea unui teren de fotbal. 

Sudoarea şi ceața amestecându-i-se pe faţă. 

Respiră, respiră. 

Nu te grăbi. 

Aşteaptă... 

O pulsaţie îi trecu prin spate, braţe şi mâini. Se forţă 
să alunge panica. 

Respiră... 

Ascultă, ascultă. 

Respiră... 

Acum! 

Se învârti şi se lăsă în genunchi, exact în clipa în care 


arma ce ieşea din crângul din spatele ei, la cincizeci de 
metri depărtare, trase. Glonţul despică aerul chiar pe 
deasupra capului ei. 

Sachs se trezi uitându-se la chipul uimit al lui Jodie, 
cu puşca de vânătoare încă lipită de obraz. Işi dădu 
seama că nu o păcălise, la urma urmei. Că îi ghicise 
tactica. Că trăsese câteva gloanţe dinspre lac, şi apoi îl 
târâse pe unul dintre poliţişti în susul dealului şi îl 
proptise acolo cu o puşcă de vânătoare pentru a-i obliga 
să stea culcaţi la pământ în timp ce el o luase la fugă pe 
alee şi se postase în spatele lor. 

Inşelătorie... 

O clipă, niciunul dintre ei nu se mişcă. 

Aerul era nemişcat. Nu mai pluteau petice de ceaţă, 
pomii şi iarba nu se mai îndoiau în bătaia vântului. 

Pe chipul lui Sachs trecu în fugă un zâmbet în timp ce 
ridică pistolul cu ambele mâini. 

Innebunit, el scoase cartuşul din puşca de vânătoare 
şi băgă altul. Când ridică din nou puşca la obraz, Sachs 
trase. Două gloanţe. _ 

Amândouă focurile, perfecte. Îl văzu cum se clatină pe 
spate, arma plutind prin aer precum bagheta unei 
majorete. 

— Rămâi lângă ea, Detectiv! îi strigă Sachs lui Bell şi 
se repezi spre Jodie. 

Il găsi în iarbă, întins pe spate. 

Un glonţ îi sfărâmase umărul drept. Celălalt lovise 
lentila lunetei şi nişte schije de metal şi cioburi intraseră 
în ochiul drept al bărbatului. Toată faţa îi era plină de 
sânge. 

Ea ridică pistolul cel micuţ, puse degetul pe trăgaci şi 
îi lipi ţeava de tâmplă. Căută să vadă dacă are arme. Nu 
descoperi decât un Glock şi un cuţit lung în buzunar. Nu 
mai găsi altceva. 

— Liber, strigă. 

Cum stătea acolo, scoțând cătuşele, Dansatorul tuşi, 


scuipă şi îşi şterse sângele de pe ochiul sănătos. Apoi îşi 
înălţă capul şi privi peste câmp. O zări pe Percey Clay 
ridicându-se încet din iarbă, uitându-se la cel care o 
atacase. 

Jodie păru că se cutremură la vederea ei. Tuşi încă o 
dată, apoi gemu adânc. O făcu pe Sachs să tresară când 
îi împinse piciorul cu braţul neatins. Era rănit grav - 
poate mortal - şi nu avea prea multă putere. Era un gest 
curios, aşa cum împingi un pechinez enervant din cale. 

Ea se dădu în spate, cu pistolul îndreptat spre pieptul 
lui. 

Amelia Sachs nu mai prezenta niciun interes pentru 
Dansatorul pe Coşciug. Şi nici rănile lui sau durerea 
îngrozitoare pe care probabil că o simţea din cauza lor. 
Avea doar un lucru în minte. Cu un efort supraomenesc, 
se rostogoli pe burtă şi, gemând şi înfigându-şi mâinile 
în noroi, începu să se mişte spre Percey Clay, spre 
femeia pe care fusese angajat să o ucidă. 

Bell veni lângă Sachs. li dădu Glock-ul şi îndreptară 
amândoi armele spre Dansator. L-ar fi putut opri cu 
uşurinţă - sau l-ar fi putut ucide. Dar rămăseseră în 
transă, privindu-l pe bărbatul atât de disperat, de 
absorbit de ce făcea încât nu părea să-şi dea seama că 
avea faţa şi umărul distruse. 

Mai înaintă câţiva centimetri, oprindu-se doar pentru 
a se agăța de o piatră ascuţită, de mărimea unui 
grapefruit. Şi îşi continuă drumul spre pradă. Fără să 
scoată un cuvânt, îmbibat în sânge şi sudoare, cu masca 
agoniei pe chip. Chiar şi Percey, care avea toate 
motivele din lume să îl urască, să ia pistolul din mâna lui 
Sachs şi să pună capăt vieţii criminalului chiar aici, 
chiar şi ea era hipnotizată, privind efortul lui zadarnic 
de a termina ce începuse. 

— Ajunge, zise Sachs în cele din urmă. 

Se aplecă, luă piatra şi o aruncă. 

— Nu, îngăimă el. Nu... 


Ea îi puse cătuşele. 

Dansatorul pe Coşciug scoase un geamăt îngrozitor - 
care ar fi putut să fie din cauza durerii, dar părea mai 
curând să aibă la origine pierderea şi eşecul de 
nesuportat - şi îşi lăsă capul pe pământ. 

Zăcea nemişcat. Cei trei stăteau în jurul lui şi priveau 
cum iarba şi nevinovatul şofran se îmbibă de sânge. 
Curând, strigătul îndurerat al greierilor se pierdu în 
bâzâitul elicopterului ce zbura deasupra copacilor. 
Sachs observă că Percey Clay îşi mută imediat atenţia 
de la bărbatul care îi provocase atâta durere; acum 
pilotul privea în extaz cum aparatul greoi pluteşte prin 
aerul înceţoşat şi aterizează grațios pe iarbă. 

— Nu-i conform legii, Lincoln. Nu pot s-o fac. 

Lon Sellitto era insistent. 

Dar la fel era şi Lincoln Rhyme. 

— Lasă-mă o jumătate de oră cu el. 

— Nu prea le convine. Ceea ce însemna, de fapt. Şi-au 
ieşit din fire când le-am sugerat. Eşti civil. 

Era aproape ora zece, luni dimineaţă. Apariţia lui 
Percey în faţa marelui juriu fusese amânată până a doua 
zi. Scafandrii de la marina militară găsiseră sacoşele pe 
care Phillip Hansen le aruncase în apele adânci ale 
Strâmtorii Long Island. Fuseseră trimise pentru analiză 
unei echipe FBI PERT în Clădirea Federală din centru. 
Eliopolos amânase înfăţişarea pentru a putea să 
prezinte cât mai multe probe posibil împotriva lui 
Hansen. 

— De ce sunt îngrijoraţi? întrebă Rhyme enervat. Doar 
nu prea am cum să mă apuc să-l bat. 

Se gândi să negocieze mai jos, la douăzeci de minute. 
Dar acesta era un semn de slăbiciune. lar Lincoln 
Rhyme nu credea în afişarea slăbiciunilor. Aşa că zise: 

— Eu l-am prins. Merit şansa de a sta de vorbă cu el. 

Şi nu mai adăugă nimic. 

Blaine, fosta lui soţie, îi spusese într-un moment de 
percepţie care nu o caracteriza că ochii lui, negri ca 
noaptea, erau mai convingători decât cuvintele sale. Aşa 
că îl fixă cu privirea pe Sellitto până când detectivul 
oftă, apoi se uită la Dellray. 

— Haide, dă-i puţin timp, zise agentul. Ce-o să fie? 
Adu-l pe frumuşel aici. Şi dacă încearcă să fugă, la 
dracu', n-o să-mi dea decât un motiv bun să exersez 
trasul la ţintă pe el. 

Sellitto spuse: 

— Bine. O să dau telefonul. Doar să nu strici cazul. 


Criminalistul abia dacă-i auzi cuvintele. Îşi întoarse 
privirea spre uşă, ca şi cum Dansatorul pe Coşciug urma 
să se materializeze ca prin minune. 

Şi nu ar fi fost surprins dacă s-ar fi întâmplat. 


— Care e numele tău adevărat? Joe sau Jodie? 

— Ce contează? M-ati prins. Poţi să-mi spui cum vrei. 

— Ce-ar fi să-mi spui numele de familie? zise Rhyme. 

— Ce-ar fi să-mi spui cum m-aţi botezat? Dansatorul. 
Îmi place. 

Mărunţelul îl examină pe Rhyme cu ochiul sănătos. 
Dacă avea dureri din cauza rănilor sau dacă era ameţit 
din cauza medicamentaţiei nu o arăta. Braţul stâng era 
legat, însă tot purta cătuşe groase legate de centură. 
Picioarele erau şi ele legate cu lanţuri. 

— Cum vrei tu, zise Rhyme binevoitor. 

Şi continuă să-l studieze ca şi cum ar fi fost un spor 
neobişnuit de polen, cules de la locul crimei. 

Dansatorul zâmbi. Din cauza nervilor faciali atinşi şi a 
bandajelor, expresia era grotescă. Din când în când, 
trupul îi era cuprins de frisoane şi degetele îi tremurau, 
umărul rupt se ridica şi se lăsa involuntar. Rhyme avea 
un sentiment ciudat - că el era cel sănătos, iar 
prizonierul, handicapat. 

În ţara orbilor, chioru-i împărat. 

Dansatorul îi zâmbi. 

— Mori să ştii, nu? îl întrebă pe Rhyme. 

— Ce să ştiu? 

— Să ştii tot... De asta m-ai adus aici. Ai avut noroc - 
să mă prinzi, vreau să zic -, dar nu ai nicio idee cum am 
făcut-o. 

Rhyme plescăi. 

— O, dar ştiu exact cum ai făcut-o. 

— Ştii? 

— Te-am chemat aici doar ca să stau de vorbă cu tine, 
replică Rhyme. Asta e tot. Să vorbesc cu omul care 


aproape mi-a ghicit gândurile. 

— Aproape.  Dansatorul  râse. Un alt zâmbet 
contorsionat. Era într-adevăr ciudat. Bine, atunci spune- 
mi. 

Rhyme trase din pai. Era suc de fructe. Îl uimise pe 
Thom când îi spusese să arunce scotch-ul şi să îl 
înlocuiască cu punch Hawaii. Rhyme zise acum pe un 
ton amabil: 

— Bine. Ai fost angajat să-i ucizi pe Ed Carney, Brit 
Hale şi Percey Clay. Bănuiesc că ai fost plătit foarte 
bine. O sumă cu şase cifre. 

— Şapte, rosti Dansatorul cu mândrie. 

Rhyme ridică din sprâncene. 

— Bănoasă meserie! 

— Dacă eşti bun. 

— Ai depozitat banii în Bahamas. Ai aflat numele lui 
Stephen Kall de undeva - nu ştiu exact de unde. 
Probabil vreo reţea de mercenari - Dansatorul încuviinţă 
- şi l-ai angajat ca intermediar. Anonim, poate prin e- 
mail, poate prin fax, folosind referinţe în care avea 
încredere. Bineînţeles, nu v-aţi întâlnit niciodată faţă în 
faţă. Şi bănuiesc că l-ai pus la încercare. 

— Evident. O lovitură în afara Washington-ului. Am 
fost angajat să-l omor pe asistentul unui congresman 
care fura secrete din dosarele Comitetului pentru 
Forţele Armate. Era o treabă uşoară, aşa că l-am angajat 
la rândul meu pe Stephen. Mi-a oferit prilejul să-l testez. 
I-am supravegheat fiecare pas. Am verificat rana din 
corp eu însumi. Foarte profesionist. Cred că m-a văzut 
că-l urmăream şi a început să mă caute pentru a elimina 
martorul. Şi asta era bine. 

Rhyme continuă: 

— l-ai dat bani şi cheia de la hangarul lui Phillip 
Hansen - unde a aşteptat pentru a monta bomba în 
avionul lui Carney. Ştiai că e bun, dar nu erai sigur că e 
suficient de bun ca să-i omoare pe toţi. Probabil, te-ai 


gândit că va omori unul în cel mai bun caz, dar era 
suficient ca să provoace diversiune încât tu să te poţi 
apropia de ceilalţi doi. 

Dansatorul încuviinţă, impresionat fără să vrea. 

— Faptul că l-a omorât pe Brit Hale m-a surprins. O, 
da. Şi m-a surprins chiar şi mai mult că a reuşit să scape 
şi să monteze o a doua bombă în avionul lui Percey Clay. 

— Ţi-ai dat seama că tu însuţi va trebui să ucizi cel 
puţin una din victime, aşa că săptămâna trecută ai 
devenit Jodie şi ai început să strigi peste tot că ai 
droguri pentru ca oamenii străzii să afle despre tine. Ai 
răpit agentul din faţa clădirii federale, ai aflat în ce casă 
pentru protecţia martorilor urmau să fie duşi. Ai 
aşteptat acolo de unde era logic că va ataca Stephen şi l- 
ai lăsat să te răpească. Ai lăsat o grămadă de indicii în 
ascunzătoarea de la metrou ca să te asiguri că te vom 
găsi... şi te vom folosi pentru a ajunge la Kall. Te-am 
crezut cu toţii. Bineînţeles - Stephen habar nu avea că 
tu îl angajaseşi. Tot ce ştia e că îl trădaseşi şi voia să te 
ucidă. O acoperire perfectă pentru tine. Dar riscantă. 

— Păi, ce e viaţa fără riscuri? întrebă Dansatorul în 
glumă. Asta o face să fie interesantă, nu crezi? În plus, 
cât am stat împreună, am construit câteva... să le 
spunem contramăsuri ca să ezite să mă împuşte. 
Homosexualitatea latentă ajută întotdeauna. 

— Dar, adăugă Rhyme, vexat că îi fusese întreruptă 
povestea, când Kall era în parc, te-ai strecurat de pe 
aleea unde te ascundeai, l-ai găsit şi l-ai ucis... Te-ai 
debarasat de mâinile, dinţii şi hainele lui - şi de puşti - 
în ţevile de canalizare. Şi când ai fost invitat în Long 
Island... Vulpea în coteţ. Rhyme adaugă volubil: Asta e 
schema... Scheletul. Dar cred că spune povestea. 

Ochiul sănătos al omului se închise pentru o clipă, 
apoi se deschise din nou. Roşu şi umed, uitându-se fix la 
Rhyme. Încuviinţă încet, probabil admirativ. 

— Ce anume a fost? întrebă Dansatorul în cele din 


urmă. Ce anume m-a dat de gol? 

— Nisipul, răspunse Rhyme. Din Bahamas. 

El încuviinţă, strâmbându-se de durere. 

— Mi-am scuturat buzunarele. Am aspirat totul. 

— În tiv. Plus drogurile. Resturile şi laptele praf. 

— Da. Sigur. După o clipă, Dansatorul zise: Avea 
dreptate să-i fie frică de tine. La Stephen mă refer. 
Ochiul încă îl cerceta pe Rhyme. Ca un doctor căutând o 
tumoare. Adăugă: Bietul om. Ce creatură tristă. Cine 
crezi că l-a abuzat? Tatăl vitreg sau băieţii de la şcoala 
de corecție? Sau şi unii, şi alţii? 

— N-am de unde să ştiu, spuse Rhyme. 

Şoimul mascul ateriză pe pervazul ferestrei şi îşi 
strânse aripile. 

— Stephen s-a speriat, medită Dansatorul. Şi când te 
sperii, se termină totul. Credea că viermele e pe urmele 
lui. Lincoln Viermele. L-am auzit şoptind asta de mai 
multe ori. Îl înspăimântai. 

— În schimb, tu nu eşti înspăimântat. 

— Nu, zise Dansatorul. Eu nu mă sperii. Incuviinţă 
brusc, de parcă observase ceva în cele din urmă, ceva ce 
îl sâcâia. Hei, mă asculţi cu atenţie, nu-i aşa? Incerci să- 
mi ghiceşti accentul? 

Rhyme era atent. 

— Dar vezi, se schimbă. Munte... Connecticut... 
Câmpiile din sud şi mlaştina din sud... Mizzura. 
Kayntuckeh. De ce mă interoghezi? Eşti de la 
criminalistică. M-aţi prins. E vremea să ne spunem 
noapte bună. Sfârşitul poveştii. Ştii ceva, îmi place 
şahul. La nebunie. Tu joci, Lincoln? 

Îi plăcuse cândva. El şi Claire Trilling jucaseră destul 
de mult. Thom se ţinea de capul lui să joace pe 
calculator şi îi cumpărase un program bun de şah şi îl 
instalase. Dar Rhyme nu-l deschisese niciodată. 

— Nu am mai jucat de mult timp. 

— Va trebui să jucăm o partidă de şah într-o zi. O să 


fii un adversar bun... Vrei să afli o greşeală pe care o fac 
unii jucători? 

— Care? 

Rhyme îi recepta privirea fierbinte. Brusc, nu se mai 
simţi în largul lui. 

— Devin curioşi în ceea ce îi priveşte pe adversari. 
Încearcă să afle lucruri despre viaţa lor personală. 
Lucruri care nu sunt utile. De unde vin, unde s-au 
născut, ce fraţi au. 

— Da? 

— Asta poate să le aducă o satisfacţie. Dar îi 
zăpăceşte. Poate să fie periculos. Vezi, jocul nu se 
desfăşoară decât pe tablă. Un zâmbet în colţul gurii. Nu 
poţi să accepti că nu ştii nimic despre mine, nu? 

Nu, se gândi Rhyme, nu pot. 

Dansatorul continuă: 

— Ei bine, ce vrei să ştii mai exact? O adresă? Unde 
am terminat liceul? Ce-ai zice de un indiciu. „Rosebud.“ 
Ce zici de asta? Mă surprinzi, Lincoln. Eşti criminalist - 
cel mai bun pe care l-am văzut. Şi iată-te acum în 
mijlocul unui soi de călătorie sentimentală patetică. Ei 
bine, cine sunt? Călărețul fără cap. Beelzebub. Sunt 
Regina Mab. Sunt „ei“ din „Fii atent la ei; sunt pe 
urmele tale“. Nu sunt proverbialul „cel mai negru 
coşmar“ pentru că coşmarurile nu sunt reale, iar eu sunt 
mai real decât vreţi să admiteţi. Sunt un maestru. Sunt 
un om de afaceri. N-o să-mi afli numele, gradul ori 
numărul de identificare. Nu joc conform convenției de la 
Geneva. 

Rhyme nu putu spune nimic. 

Se auzi un ciocănit în uşă. 

Maşina sosise. 

— Puteţi să-mi scoateţi lanţurile de la picioare? îi 
întrebă Dansatorul cu o voce patetică pe cei doi ofiţeri, 
ochiul lui sănătos clipind şi lăcrimând. O, vă rog. Mă 
doare atât de tare! Şi mi-e atât de greu să merg! 


Unul din poliţişti se uită la el compătimitor, apoi la 
Rhyme, care zise aspru: 

— Dacă le slăbiţi câtuşi de puţin, o să vă pierdeţi 
slujba şi nu veţi mai lucra niciodată în acest oraş. 

Ofiţerul se holbă la Rhyme pentru o clipă, apoi îi făcu 
semn din cap partenerului său. Dansatorul râse: 

— Nu e o problemă, spuse el, cu privirea aţintită 
asupra lui Rhyme. Doar un factor. 

Poliţiştii îl apucară de braţul sănătos şi îl ridicară în 
picioare. Părea şi mai mărunţel în comparaţie cu cei doi 
ofiţeri înalţi care îl conduseră spre uşă. Se uită înapoi. 

— Lincoln? 

— Da? 

— O să-ţi lipsesc. Fără mine, o să plictiseşti. Singurul 
lui ochi ardea în cel al lui Rhyme. Fără mine, vei muri. 


O oră mai târziu, paşii greoi anunţară sosirea lui Lon 
Sellitto. Era însoţit de Sachs şi Dellray. 

Rhyme îşi dădu imediat seama că erau probleme. O 
clipă, se întrebă dacă nu cumva Dansatorul evadase. 

Dar era vorba de asta. 

Sachs oftă. 

Sellitto se uită la Dellray. Faţa slabă a agentului se 
strâmbă. 

— Bine, spuneti-mi, răbufni Rhyme. 

Sachs îi transmise vestea. 

— Sacoşele. Cei de la PERT le-au cercetat. 

— Ghici ce era înăuntru, îl îndemnă Sellitto. 

Rhyme oftă, epuizat, fără să aibă chef de şarade. 

— Detonatoare, plutoniu şi cadavrul lui Jimmy Hoffa. 


Sachs zise: 

— O grămadă de foi din Paginile Aurii din 
Westchester County şi două kilograme de pietre. 

— Ce? 

— Nu-i nimic acolo, Lincoln. Punct. 


— Eşti sigură că nu erau numere de telefon, 
documente de afaceri criptate? 

— Biroul de criptologie s-a uitat bine peste ele, zise 
Dellray. Nişte Pagini Aurii nenorocite. lar pietrele nu 
înseamnă nimic. Le-a pus doar ca să se scufunde. 

— O să-l elibereze pe Hansen fund-gras, mormăi 
Sellitto posac. Fac hârtiile chiar acum. Nici măcar nu-l 
mai prezintă în faţa tribunalului. Toţi oamenii ăia au 
murit de pomană. 

— Spune-i şi restul, adăugă Sachs. 

— Eliopolos vine aici, zise Sellitto. Are hârtia. 

— Mandat? întrebă Rhyme scurt. Pentru ce? 

— Aşa cum a zis. Să te aresteze. 

Reginald Eliopolos apăru în pragul uşii, urmat de doi 
agenţi solizi. 

Rhyme fusese convins că procurorul era de vârstă 
mijlocie. Dar în lumina zilei părea că are abia treizeci de 
ani. Agenţii erau şi ei tineri, îmbrăcaţi la fel de bine ca 
el, însă lui Rhyme îi aminteau de nişte docheri plictisiţi. 

Pentru ce avea exact nevoie de ei? Pentru un om care 
zăcea într-un pat? 

— Da, Lincoln, cred că nu m-ai crezut când am zis că 
vor exista repercusiuni. Ha-ha. Nu m-ai crezut. 

— Despre ce mama dracului tot dai înainte, Reggie? 
întrebă Sellitto. L-am prins. 

— Ha-ha... Ha-ha.. Îţi spun imediat despre ce - ridică 
mâinile şi făcu ghilimele imaginare în aer - mama 
dracului vorbesc. Cazul împotriva lui Hansen e kaput. 
Nici urmă de probe în sacoşe. 

— Asta nu e vina noastră, zise Sachs. Am ţinut 
martorul în viaţă. Şi l-am prins pe ucigaşul plătit de 
Hansen. 

— Aha, spuse Rhyme, dar e ceva mai mult de-atât, nu, 
Reggie? 

Procurorul se uită la el rece. 

Rhyme continuă: 

— Vedeţi, Jodie - adică Dansatorul - este singura lor 
şansă acum pentru a-i intenta proces lui Hansen. Sau 
cel puţin aşa crede el. Insă Dansatorul nu şi-ar trăda 
niciodată clientul. 

— Serios? Păi, atunci nu-l cunoşti pe cât de bine 
susţii. Tocmai am avut o discuţie lungă cu el. E mai mult 
decât doritor să-l implice pe Hansen. Doar că acum 
refuză să mai coopereze. Mulțumită ţie. 

— Mie? întrebă Rhyme. 

— A zis că l-ai ameninţat. În timpul acelei întrevederi 


neautorizate pe care aţi avut-o acum câteva ore. Ha-ha. 
Vor cădea capete din cauza asta. Poţi fi sigur. 

— O, pentru numele lui Dumnezeu, izbucni Rhyme, 
râzând amarnic. Nu înţelegi ce face? Să ghicesc... i-ai 
spus că o să mă arestezi, da? Şi a fost de acord să 
depună mărturie dacă o faci. 

Privirea din ochii lui Eliopolos îi spuse lui Rhyme că 
exact aşa stăteau lucrurile. 

— Nu înţelegi? 

Dar Eliopolos nu înţelegea o boabă. 

Rhyme zise: 

— Nu crezi că i-ar plăcea să stau la puşcărie, poate la 
cincisprezece, douăzeci de metri de el? 

— Rhyme, interveni Sachs, încruntându-se îngrijorată. 

— Despre ce vorbeşti? întrebă procurorul. 

— Vrea să mă omoare, Reggie. Asta e ideea. Sunt 
singurul om care l-a oprit vreodată. Nu poate să se 
întoarcă la muncă pur şi simplu, ştiind că eu sunt aici. 

— Dar n-o să se ducă nicăieri. Niciodată. 

Ha-ha. 

Rhyme zise: 

— După ce voi muri, va retracta. Nu va mai depune 
mărturie împotriva lui Hansen. Şi cu ce o să-l mai 
constrângeţi? O să-l ameninţaţi cu o injecție letală? Nu-i 
va păsa. Nu se teme de nimic. De absolut nimic. 

Oare ce îl sâcâia? se întrebă Rhyme. Ceva părea în 
neregulă aici. Foarte în neregulă. 

Hotări că era vorba de foile din Pagini Aurii... 

Pagini din cartea de telefoane şi pietre. 

Rhyme era pierdut în gânduri, uitându-se la harta cu 
probele de pe perete. Auzi un zornăit şi ridică privirea. 
Unul dintre agenţii care îl însoțeau pe Eliopolos scosese 
cătuşele şi se îndrepta spre Clinitron. Rhyme râse în 
sinea lui. Mai degrabă i-ar lega lanţuri de picioare. Ca 
să nu fugă. 

— Haide, Reggie, îl rugă Sellitto. 


Fibra verde, pagini din cartea de telefoane şi pietre. 

Îşi aminti ceva ce îi spusese Dansatorul. Aşezat în 
scaunul vechi în care stătea acum Eliopolos. 

Un milion de dolari... 

Rhyme îşi dădu vag seama că agentul încerca să se 
gândească cum să ia pe sus un om cu dizabilităţi. Şi îşi 
mai dădu vag seama că Sachs făcuse un pas în faţă, 
încercând să se gândească cum să-l supună pe agent. 
Brusc, strigă Stai! cu o voce poruncitoare care îi făcu pe 
toţi cei din cameră să înţepenească. 

Fibra verde... 

Se holbă la hartă. 

Oamenii din cameră vorbeau cu el. Agentul era tot cu 
ochii pe mâinile lui Rhyme, fluturând cătuşele care 
zdrăngăneau. Dar Rhyme îl ignoră. li spuse lui 
Eliopolos: 

— Dă-mi o jumătate de oră. 

— Şi de ce ţi-aş da? 

— Hai, care e problema? Doar n-o să fug, nu? Şi, 
înainte ca procurorul să fie de acord sau nu, Rhyme 
striga deja: Thom! Thom, vreau să dau un telefon. Ai de 
gând să mă ajuţi sau nu? Nu ştiu unde poate să dispară 
uneori. Lon, vrei tu să dai telefonul? 


Percey Clay tocmai se întorsese de la înmormântarea 
soţului, când Lon Sellitto dădu de ea. Îmbrăcată în 
negru, stătea în scaunul din răchită de lângă patul lui 
Rhyme. Lângă ea era Roland Bell, într-un costum 
cafeniu care cădea urât - din cauza mărimii celor două 
pistoale pe care le avea la el. Îşi dădu părul rar peste 
cap. 

FEliopolos plecase, deşi cei doi însoțitori rămăseseră 
afară, păzind holul. Ei chiar păreau să creadă că, 
profitând de o clipă de neatenţie, Thom va încerca să-l 
împingă pe Rhyme afară, şi vor evada în scaunul Storm 
Arrow, cu o viteză de un kilometru şi jumătate pe oră. 


Rochia o strângea pe Percey la gât şi în talie, iar 
Rhyme puse pariu că era singura ei ţinută elegantă. 
Începu să ridice un picior pentru a-l pune peste celălalt, 
îşi dădu seama că postura nu se potrivea cu hainele şi se 
reaşeză formal, cu genunchii apropiaţi. 

Ea îl privi cu o curiozitate plină de nerăbdare şi 
Rhyme îşi dădu seama că niciunul - din Sellitto şi Sachs 
care o aduseseră - nu-i dăduse vestea. 

„Laşii“, se gândi el morocănos. 

— Percey... Nu vor prezenta cazul împotriva lui 
Hansen în faţa tribunalului. 

Un moment, păru uşurată. Apoi înţelese implicaţiile. 

— Nu! strigă ea. 

— Zborul pe care l-a făcut Hansen? Ca să scape de 
sacoşe? Sacoşele erau false. Nu era nimic în ele. 

Ea păli. 

— Îl eliberează? 

— Nu pot să stabilească nicio legătură între Hansen şi 
Dansator. Şi până s-o facem noi, va fi eliberat. 

Ea îşi duse mâinile la faţă. 

— Totul a fost degeaba, atunci? Ed... şi Brit? Au murit 
degeaba. 

El o întrebă: 

— Ce se va întâmpla acum cu firma ta? 

Percey nu se aştepta la această întrebare. Nu era 
sigură că auzise bine. 

— Scuze? 

— Compania ta? Ce se va întâmpla acum cu Hudson 
Air? 

— Probabil că o vom vinde. Avem o ofertă de la o altă 
companie. Ei pot să preia datoria. Noi nu putem. Sau 
poate că vom lichida. 

Era pentru prima oară când auzea resemnare în vocea 
ei. O ţigancă învinsă. 

— Ce altă companie? 

— Sincer, nu-mi amintesc. Ron a tot vorbit cu ei. 


— Ron Talbot, nu? 

— Da. 

— El cunoaşte situaţia financiară a companiei? 

— Sigur că da. La fel de bine ca şi avocaţii şi 
contabilii. Mai bine decât mine. 

— Ai putea să-l suni şi să-l rogi să vină până aici cât 
de repede poate? 

— Cred că da. A fost la cimitir. Probabil că e acasă 
acum. Îl sun eu. 

— Şi, Sachs? zise el întorcându-se spre ea, am încă un 
loc al crimei pentru tine. Vreau să-l cercetezi cât de 
repede poţi. 


Rhyme se uită la bărbatul masiv care intră pe uşă, 
îmbrăcat într-un costum albastru-închis. Era lucios şi 
avea croiala şi culoarea unei uniforme. Rhyme bănui că 
îl purta atunci când pilota. 

Percey făcu prezentările. 

— Deci l-aţi prins pe ticălos, mormăi Talbot. Credeţi 
că va ajunge pe scaun? 

— Eu doar adun gunoiul, zise Rhyme, mulţumit cum 
era de obicei când găsea o replică melodramatică. Ce 
face procurorul cu el depinde de acesta. [i-a spus 
Percey că avem necazuri cu probele care îl incriminează 
pe Hansen? 

— Da, mi-a spus ceva. Dovezile pe care le-a aruncat 
erau false? De ce ar fi făcut asta? 

— Cred că pot să răspund la întrebare, dar am nevoie 
de mai multe informaţii. Percey mi-a spus că tu cunoşti 
destul de bine compania. Eşti asociat, nu? 

Talbot încuviinţă, scoase un pachet de ţigări, văzu că 
nu mai fuma nimeni şi îl puse la loc în buzunar. Avea 
chiar mai multe riduri decât Sellitto şi arăta ca şi cum 
trecuse multă vreme de când putuse să-şi încheie 
jacheta în jurul burţii proeminente. 

— Hai să o luăm aşa, zise Rhyme. Dacă Hansen nu a 


vrut să-i omoare pe Ed şi pe Percey pentru că au fost 
martori? 

— Dar atunci, de ce? pufni Percey. 

Talbot întrebă: 

— Vrei să zici că avea un alt motiv? Cum ar fi? 

Rhyme nu răspunse direct. 

— Percey mi-a spus că, de ceva vreme, firma nu 
merge bine. 

Talbot dădu din umeri. 

— Au fost câţiva ani grei. Dereglementare, mulţi 
transportatori mici. Concurența celor de la UPC şi 
FedEx. Plus Poşta. Adaosul comercial a scăzut. 

— Dar, cu toate astea, aveaţi un - cum îi spune, Fred? 
Te-ai ocupat parcă de ceva infracţiuni economice, nu? 
Banii care intră. Care-i cuvântul? 

Dellray râse. 

— Venituri, Lincoln. 

— Aveaţi venituri bunicele. 

Talbot încuviinţă: 

— Da, fluxul de numerar nu a fost niciodată o 
problemă. Doar că ieşirile sunt mai mari decât intrările. 

— Ce părere ai despre teoria conform căreia 
Dansatorul a fost angajat să-i omoare pe Percey şi pe Ed 
astfel încât Compania să poată fi cumpărată la un preţ 
mic? 

— Ce Companie? A noastră? întrebă Percey, 
încruntându-se. 

— De ce ar fi făcut Hansen una ca asta? zise Talbot 
respirând greu din nou. 

Percey adăugă: 

— Şi de ce să nu vină la noi cu un cec gras? Nici 
măcar nu a încercat să ne abordeze. 

— De fapt, nu am pronunţat numele lui Hansen, 
sublinie Rhyme. Întrebarea pe care am pus-o mai înainte 
era: dacă nu Hansen e cel care a vrut să îi omoare pe Ed 
şi pe Percey? Dacă e altcineva? 


— Cine? întrebă Percey. 

— Nu sunt sigur. E doar... e doar fibra aia verde. 

— Fibră verde? 

Talbot urmări privirea lui Rhyme înspre harta cu 
probele. _ 

— Toată lumea pare să fi uitat de ea. În afară de 
mine.. 

— Omul ăsta nu uită niciodată nimic. Nu-i aşa, 
Lincoln? 

— Nu foarte des, Fred. Fibra aceea. Sachs, partenera 
mea... 

— Ştiu cine e, zise Talbot, dând din cap înspre ea. 

— A găsit-o în hangarul dat spre închiriere de Hansen. 
Era în nişte urme găsite lângă fereastra unde Stephen 
Kall a aşteptat înainte să monteze bomba în avionul lui 
Ed Carney. A găsit de asemenea bucățele de cupru, 
nişte fibre albe şi lipici de scrisori. Ceea ce ne spune că 
cineva a lăsat undeva o cheie a hangarului într-un plic, 
pentru Kall. Dar apoi am început să mă întreb - de ce 
avea Kall nevoie de o cheie pentru a intra într-un hangar 
gol. Era profesionist. Ar fi putut să spargă hangarul cu 
ochii închişi. Singura explicaţie pentru cheie era să pară 
că Hansen a lăsat-o. Să îl implice. 

— Dar deturnarea, zise Talbot, când i-a ucis pe acei 
soldaţi şi le-a furat armele. Toată lumea ştie că e un 
criminal. 

— A, probabil că aşa şi e, fu de acord Rhyme. Dar nu 
el a zburat cu avionul deasupra strâmtorii Long Island şi 
nu el s-a jucat de-a aruncatul bombelor cu cărţile alea 
de telefon. Altcineva a făcut-o. 

Percey se foi neliniştită. 

Rhyme continuă: 

— Cineva care nu s-a gândit niciodată că vom găsi 
sacoşele. 

— Cine? întrebă Talbot. 

— Sachs? 


Aceasta scoase trei plicuri mari cu probe dintr-o 
geantă de pânză şi le puse pe masă. În două dintre ele 
erau documente contabile. Cel de-al treilea conţinea un 
teanc de plicuri albe. 

— Astea sunt din biroul tău, Talbot. 

Bărbatul râse încet. 

— Nu cred că puteţi să le luaţi fără mandat. 

Percey Clay se încruntă. 

— Le-am dat eu voie. Sunt încă şefa Companiei, Ron. 
Dar ce vrei să spui, Lincoln? 

Rhyme regretă că nu-i împărtăşise suspiciunea înainte 
de asta; avea să încaseze un şoc teribil. Dar nu putea 
risca să-i arate cărţile din mână lui Talbot. Işi acoperise 
foarte bine urmele până acum. 

Rhyme se uită la Mel Cooper, care zise: 

— Fibra verde pe care am găsit-o cu particulele de 
cheie provenea de la un registru contabil. Fibrele albe, 
de la un plic. Nu e nicio îndoială că se potrivesc. 

Rhyme continuă: 

— Şi toate din biroul tău, Talbot. 

— Ce vrei să spui, Lincoln? gâfâi Percey. 

Rhyme îi spuse lui Talbot: 

— Toată lumea de la aeroport ştia că Hansen se află 
sub cercetare. Te-ai gândit să foloseşti acest lucru. Aşa 
că ai aşteptat până într-o seară când Percey, Ed şi Brit 
Hale au lucrat până târziu. Ai furat avionul lui Hansen şi 
ai aruncat din el sacoşele false. L-ai angajat pe 
Dansator. Bănuiesc că ai aflat de el în drumurile tale 
prin Africa sau Orientul îndepărtat. Am dat câteva 
telefoane. Ai lucrat pentru aviația militară din Botswana 
şi pentru guvernul birman, consiliindu-i în achiziţionarea 
de avioane militare la mâna a doua. Dansatorul mi-a 
spus că a primit un milion pentru lovitură. Rhyme 
clătină din cap. Asta ar fi trebuit să-mi dea imediat de 
gândit. Hansen ar fi putut să aranjeze ca toţi trei 
martorii să fie ucişi pentru câteva sute de mii. E clar că, 


în zilele noastre, asasinatul profesionist e o piaţă 
concurenţială. Milionul mi-a spus că acela care a 
ordonat lovitura era un amator. Şi că avea o grămadă de 
bani la dispoziţie. 

Percey Clay scoase un strigăt şi se repezi la el. Talbot 
se trase în spate. 

— Cum ai putut? ţipă ea. De ce? 

Dellray zise: 

— Băieţii mei de la infracţiuni economice îţi verifică 
registrele chiar acum. Şi credem că vom găsi o groază 
de bani care nu sunt unde ar trebui să fie. 

Rhyme continuă: 

— Hudson Air e mult mai profitabilă decât credeai tu, 
Percey. Doar că o mare parte din bani se ducea în 
buzunarul lui Talbot. Ştia că va fi prins într-o bună zi şi 
trebuia să vă îndepărteze, pe tine şi pe Ed, şi să 
cumpere el compania. 

— Opţiunea de a achiziţiona acţiuni, zise ea. Ca 
asociat, avea dreptul să cumpere totul la preţ redus 
dacă muream. 

— E o porcărie. Tipul a tras şi în mine, amintiţi-vă. 

— Dar tu nu l-ai angajat pe Kall. Tu l-ai angajat pe 
Jodie - Dansatorul pe Coşciug iar el a angajat un 
intermediar, pe Kall. Care habar n-avea cine eşti. 

— Cum ai putut? repetă Percey cu o voce goală. De 
ce? 

De ce? 

Talbot răbufni: 

— Pentru că te iubeam! 

— Ce? gâfâi Percey. 

Talbot continuă: 

— Ai râs când ţi-am spus că vreau să mă însor cu tine. 

— Ron, nu. Eu... 

— Iar tu te-ai întors la el. Pufni. Ed Carney, chipeşul 
pilot de aparate militare. Cel mai bun... Te trata ca pe 
un rahat, iar tu tot îl iubeai. Apoi... Faţa îi era roşie de 


furie. Apoi... apoi am pierdut ultimul lucru care îmi 
rămăsese - nu mai puteam să zbor. Vă priveam cum 
zburaţi sute de ore pe lună, pe când eu nu puteam decât 
să stau la birou şi să învârt hârtii. Vă aveaţi unul pe 
altul, aveaţi pilotajul... Habar nu ai cum e să pierzi tot 
ce iubeşti. Pur şi simplu habar nu ai! 

Sachs şi Sellitto îl văzură că e tensionat. Anticipaseră 
că va încerca ceva, dar nu ghiciseră forţa lui Talbot. În 
timp ce Sachs păşi în faţă, scoţându-şi arma, Talbot o 
împinse şi o trânti pe masa cu probe, răsturnând 
microscoape şi instrumente, lipindu-l pe Mel Cooper de 
perete. Talbot îi smulse Glock-ul din mână. 

Il îndreptă spre Bell, Sellitto şi Dellray. 

— Bine, acum aruncaţi armele pe podea. Acum! 

— Hai, omule, zise Dellray dându-şi ochii peste cap. 
Ce ai de gând să faci? Să sari pe geam? N-ai unde să 
ajungi. 

Indreptă pistolul spre faţa lui Dellray: 

— Nu am de gând să spun de două ori. 

Avea o privire disperată. li aducea aminte lui Rhyme 
de un urs încolţit. Agentul şi poliţiştii aruncară armele 
pe podea. Bell le azvârli pe amândouă. g 

— Unde duce uşa aia? Arată spre perete. li văzuse pe 
însoțitorii lui Eliopolos afară şi ştia că nu poate scăpa pe 
acolo. 

— E un dulap, zise Rhyme repede. 

O deschise şi zări liftul. 

— Să te ia dracu’, şopti Talbot, îndreptând pistolul 
spre Rhyme. 

— Nu, strigă Sachs. 

Talbot întoarse pistolul spre ea. 

— Ron, strigă Percey, gândeşte-te. Te rog... 

Sachs, ruşinată, dar teafără, se ridică în picioare, 
uitându-se la pistoalele care zăceau pe podea la trei 
metri distanţă. 

Nu, Sachs, se gândi Rhyme. Nu! 


Supravieţuise celui mai calm ucigaş profesionist din 
ţară, iar acum era pe cale să fie împuşcată de un amator 
panicat. 

Talbot îşi muta privirea de la Dellray şi Sellitto la lift, 
încercând să ghicească unde e butonul. 

Nu, Sachs, să nu faci asta. 

Rhyme încercă să o facă să se uite la el, dar privirea 
ei cântărea distanţele şi unghiurile. Nu ar fi avut timp să 
reacționeze. 

Sellitto zise: 

— Hai să vorbim, Talbot. Haide, lasă pistolul jos. 

Te rog, Sachs, să nu faci asta... O să te vadă. Va trage 
în cap - aşa fac mereu amatorii - şi vei muri. 
Dumnezeule... 

Ea se încordă, cu ochii pe Sig-Sauer-ul lui Dellray. 

Nu... 

În clipa în care Talbot îşi îndreptă iar privirea spre 
lift, Sachs sări la podea şi înşfacă arma lui Dellray, 
rostogolindu-se. Dar Talbot o văzu. Inainte ca poliţista 
să poată ridica automatul, el îndreptă Glock-ul spre faţa 
ei, strângând din ochi când începu să apese pe trăgaci, 
cuprins de panică. 

— Nu! strigă Rhyme. 

Împuşcătura fu asurzitoare. Ferestrele zdrăngăniră, 
iar şoimii îşi luară zborul spre cer. 

Sellitto încercă să ajungă la armă. Uşa fu trântită de 
perete şi ofiţerii lui Eliopolos dădură buzna, cu 
pistoalele scoase. 

Ron Talbot, cu o gaură roşie, mică în tâmplă, stătu 
perfect drept o secundă, apoi se prăbuşi în spirală. 

— O, măiculiţă, zise Mel Cooper, înţepenit cu o pungă 
de probe în mână, uitându-se la micuțul lui .38 Smith & 
Wesson din mâna sigură a lui Roland Bell, ieşit de după 
cotul tehnicianului. Detectivul se strecurase în spatele 
lui Cooper şi îi scosese arma din tocul îngust de la 
spatele centurii. Bell trăsese de la şold - de fapt, din 


şoldul lui Cooper. 

Sachs se ridică în picioare şi luă Glock-ul din mâna lui 
Talbot. Îi căută pulsul şi clătină din cap. 

Bocetul umplu camera în timp ce Percey Clay căzu în 
genunchi deasupra trupului şi, suspinând, lovi cu 
pumnul în umărul solid al lui Talbot, iar şi iar. O clipă 
îndelungată nu se mişcă nimeni. Apoi, Amelia Sachs şi 
Roland Bell se duseră spre ea. Se opriră şi Sachs se 
trase în spate, lăsându-l pe detectivul înalt să o ia de 
după umeri pe micuța femeie şi să o ridice de lângă 
trupul prietenului şi duşmanului ei. 

Un tunet, o ploaie de primăvară târziu, noaptea. 

Fereastra era larg deschisă - nu fereastra unde erau 
şoimii, bineînţeles; lui Rhyme nu îi plăcea să fie 
deranjati - şi camera se umpluse de aerul răcoros al 
serii. 

Amelia Sachs deschise dopul şi turnă nişte 
chardonnay Cakebird în paharul lui Rhyme şi în al ei. 

Se uită la el şi râse uşor. 

— Nu pot să cred. 

Pe computerul de lângă Clinitron rula un program de 
şah. 

— Tu nu joci jocuri, zise ea. Adică, nu te-am văzut 
niciodată jucând. 

— Stai puţin, îi spuse el. 

Pe ecran: Nu am înțeles ce ai spus. Te rog, încearcă 
din nou. 

Cu o voce clară, rosti: 

— Turn la C4. Şah-mat. 

O pauză. Calculatorul zise: Felicitări. Urmat de o 
versiune digitală a marşului Washington Post de Sousa. 

— Nu e pentru distracţie, spuse el urâcios. Imi ţine 
mintea ascuţită. E nava mea Nautilus. Vrei să joci şi tu 
într-o zi, Sachs? 

— Eu nu joc şah, zise ea după ce luă o gură din vinul 
rafinat. Dacă vreun cal afurisit îmi atacă regele, prefer 
să-i trag un glonţ decât să mă gândesc cum să fiu mai 
deşteaptă decât el. Cât au găsit? 

— Bani? Ascunşi de Talbot? Peste cinci milioane. 

După ce auditorii verificaseră un al doilea set de 
registre, descoperiseră că Hudson Air era o companie 
extrem de profitabilă. Pierderea avionului şi a 
contractului cu U.S. Medical era usturătoare, însă 
rămâneau suficienţi bani pentru a ţine compania, aşa 

cum îi spusese Percey, „sus“. 

— Unde e Dansatorul? 

— În DS. 

Detenţia Specială era o dependinţă mică din clădirea 
tribunalului. Rhyme nu văzuse niciodată locul - puţini 
poliţişti îl văzuseră -, dar în treizeci şi cinci de ani nu 
evadase nimeni de acolo. 

— l-au prins ghearele foarte bine, spusese Percey 
Clay când Rhyme o anunţase. 

Se gândea la ghearele şoimului de vânătoare. 

Rhyme - dat fiind interesul lui special pentru acest 
caz - insistase să fie informat despre şederea 
Dansatorului în DS. Auzise de la poliţişti că întrebase 
despre ferestrele clădirii, la ce etaj erau, în ce parte a 
oraşului se aflau. 

— Oare simt mirosul unui service auto în apropiere? 
întrebase enigmatic. 

Când auzise asta, Rhyme îl sunase imediat pe Lon 
Sellitto şi îl rugase să-i ceară şefului centrului de 
detenţie dublarea pazei. 

Amelia Sachs luă încă o înghiţitură revigorantă de vin 
şi, jucând totul pe o carte, se hotări să-i vorbească. 

Inspiră adânc, apoi zise: ) 

— Rhyme, ar trebui să faci mutarea. Incă o 
înghiţitură. Nu eram sigură că o să-ţi spun. 

— Scuze? 

— E potrivită pentru tine. Poate să iasă foarte bine. 

Rareori aveau probleme să se privească drept în ochi 
unul pe altul. Dar, cu ape tulburi la orizont, Sachs se 
uită în podea. 

Ce însemna asta? 

Când ridică privirea şi văzu că nu înţelesese nimic din 
spusele ei, zise: 

— Ştiu ce simţi pentru ea. lar ea nu recunoaşte, dar 
ştiu şi ce simte ea pentru tine. 

— Cine? 


— Ştii cine. Percey. Te gândeşti că e văduvă, că nu va 
dori pe cineva în viaţa ei chiar acum. Dar... ai auzit ce a 
spus Talbot - Carney avea o iubită. O femeie de la birou. 
Percey ştia. Au rămas împreună pentru că erau prieteni. 
Şi datorită companiei. 

— Niciodată... 

— Fă mutarea, Rhyme. Haide. Vorbesc serios. Te 
gândeşti că nu va merge niciodată. Dar ei nu-i pasă de 
situaţia ta. La dracu’, gândeşte-te la ce a spus alaltăieri. 
Avea dreptate - chiar semănaţi. 

Există momente când nu vrei decât să ridici mâinile şi 
să le laşi apoi în poală, în semn de frustrare. Rhyme se 
hotări să îşi cuibărească însă capul în perna luxoasă. 

— Sachs, de unde Dumnezeu ţi-a venit ideea asta? 

— Hai, te rog! E atât de evident! Văd cum eşti de când 
a apărut. Cum o priveşti. Cât de obsedat erai să o 
salvezi. Ştiu ce se petrece. 

— Şi ce anume se petrece? 

— Seamănă cu Claire Trilling, femeia care te-a părăsit 
acum câţiva ani. De asta o doreşti. 

O... Dădu din cap. Deci despre asta era vorba. 

Zâmbi. Zise: 

— Sigur, Sachs. M-am tot gândit la Claire în ultimele 
zile. Te-am minţit când am zis că nu m-am gândit. 

— De fiecare dată când ai pomenit de ea, se vedea că 
eşti încă îndrăgostit. Ştiu că după accident nu te-a mai 
văzut. Mi-am imaginat că e un capitol încă deschis 
pentru tine. Cum eram eu cu Nick după ce m-a părăsit. 
Ai cunoscut-o pe Percey şi ţi-a adus încă o dată aminte 
de Claire. Ţi-ai dat seama că poţi fi din nou împreună cu 
cineva. Cu ea, vreau să zic... Nu... nu cu mine. Hei, dar 
asta-i viaţa. 

— Sachs, începu el, nu pe Percey ar trebui să fii 
geloasă. Nu ea te-a dat jos din pat noaptea trecută. 

— Nu? 

— Nu ea, ci Dansatorul. 


Îşi turnă iar vin în pahar. Îl agită şi se uită la lichidul 
palid. 

— Nu înţeleg. 

— Noaptea trecută? Oftă. A trebuit să trag linie între 
noi, Sachs. Sunt deja prea aproape de tine, spre propriul 
meu bine. Dacă o să continuăm să lucrăm împreună, 
trebuie să ţin bariera ridicată. Nu înţelegi? Nu pot să fiu 
apropiat de tine, nu atât de apropiat, şi în acelaşi timp 
să te trimit în calea pericolului. Nu pot permite să se 
întâmple din nou. 

— Din nou? 

Se încruntă, apoi faţa i se ilumină. 

Ah, asta-i Amelia mea, se gândi el. Un criminalist de 
excepție. Un bun trăgător. Şi e iute precum o vulpe. 

— O, nu, Lincoln. Claire era... 

El dădu din cap. 

— Era tehnicianul pe care l-am trimis să cerceteze 
locul crimei în Wall Street, după lovitura Dansatorului 
de acum cinci ani. Ea a fost cea care a vârât mâna în 
coşul de gunoi şi a scos hârtia care a declanşat bomba. 

Şi acesta era motivul pentru care era atât de obsedat 
de el. De aceea dorise, şi asta nu-l caracteriza, să stea 
de vorbă cu criminalul. Voia să-l prindă pe cel care i-a 
ucis iubita. Voia să ştie totul despre el. 

Era răzbunare, răzbunare pură. Când Lon Sellitto - 
care ştia despre Claire - se întrebase dacă nu era cumva 
mai bine ca Percey şi Hale să părăsească oraşul, se 
întrebase, de fapt, dacă nu cumva sentimentele 
personale ale lui Rhyme nu aveau să intervină în 
desfăşurarea cazului. 

Ba da, interveneau. Dar Lincoln Rhyme, în ciuda 
stazei copleşitoare din viaţa sa actuală, era un vânător, 
la fel ca şoimii de pe pervazul ferestrei sale. Toţi 
criminaliştii sunt aşa. Şi când simţea mirosul prăzii, nu 
putea fi oprit. 

— Deci, asta e, Sachs. Nu are nicio legătură cu 


Percey. Şi, indiferent cât de mult mi-aş dori să-ţi petreci 
noaptea aici - să-ţi petreci fiecare noapte aici - nu pot 
risca să te iubesc mai mult decât te iubesc. 

Era atât de uimitor - zăpăcitor de-a dreptul - ca 
Lincoln Rhyme să aibă o asemenea conversaţie. După 
accident, ajunsese să creadă că grinda de stejar care îi 
plesnise coloana vertebrală îi distrusese de fapt cel mai 
mult inima, omorând toate senzațiile din ea. Şi 
capacitatea lui de a iubi şi a fi iubit erau la fel de strivite 
precum fibra subţire a coloanei. Dar noaptea trecută, cu 
Sachs lângă el, îşi dăduse seama cât de mult se înşelase. 

— Înţelegi, nu, Amelia? şopti Rhyme. 

— Doar pe numele de familie, zise ea zâmbind, 
apropiindu-se de pat. 

Se aplecă şi îl sărută pe gură. El se lăsă mai tare pe 
pernă pentru o clipă, apoi îi întoarse sărutul. 

— Nu, nu, persistă el. 

Dar o mai sărută o dată. 

Geanta ei căzu pe podea. Jacheta şi ceasul ajunseră 
pe noptieră. Urmate de ultima modă în materie de 
accesorii - pistolul ei Glock 9. 

Se sărutară din nou. 

— Sachs... e prea riscant! 

— Dumnezeu nu lucrează cu certitudini, spuse ea, şi 
privirile li se contopiră. Apoi, ea se ridică şi traversă 
camera spre întrerupător. 

— Stai, zise el. 

Ea se opri şi întoarse capul. Părul roşu îi căzu peste 
faţă, acoperindu-i un ochi. 

În microfonul agăţat de tăblia patului, Rhyme ordonă: 

— Lumini stinse. 

În cameră se făcu întuneric. 


